
Ziua întâi 


„Ca să fiu sincer, cititorule, ar fi bine 
dacă nu ai vizita deloc acest oraș”. 
— Orașul Păcatului, un ghid: 
unde să te duci și unde nu 


Enne 


Dacă nu sunt acasă în două luni, sunt moartă. 

Avertismentul mamei ei o bântuia în timp ce, 
coborând de pe navă pe pasarelă, abia îşi smucea 
cufărul de piele, învăluită cu un implacabil sentiment 
de teamă. 

Dacă nu sunt acasă în două luni, sunt moartă. 

Se făcuseră patru. 

Pentru prima dată în cincisprezece zile, pășea pe 
uscat. Se dezechilibră, balansându-se ca și când s-ar fi 
așteptat ca pietrele gri ale macadamului să se 
unduiască precum marea, și apucă nervoasă 
balustrada digului ca să se adune. Dacă nu ar fi fost 
atât de plin de mizerie și de chiștoace de trabuce, s-ar 
fi putut să sărute caldarâmul. Două săptămâni de luptă 
cu răul de mare pe o grozăvenie plutitoare puteau să 
facă asta unei doamne. 

O femeie se aruncă în urma ei, fără să bage de 
seamă trupul firav al Ennei. Forţa aproape că o dobori 
la pământ. Se holbă după femeia împopoţonată cu o 
pălărie cu pene în timp ce dispărea în mulţime. 

Hmmm, gândi. O doamnă n-ar trebui să se 
grăbească. Abia cinci secunde în așa-numitul Oraș al 
Păcatului și deja lumea era nepoliticoasă. 

In timp ce tot mai mulţi pasageri debarcau, 
grămezile din jurul meselor vamei se umflau cu sute de 

oameni,  vociferând și fluturând pașapoarte și 
înghesuindu-se unul într-altul în efortul de a ajunge în 
fața cozilor. Majoritatea erau tineri, probabil vizitând 
New Reynes ca să încerce faimoasele cazinouri și viaţa 
de noapte, dar numărul familiilor prezente a surprins-o. 
Acest oraș nu era un loc bun pentru copii. 

Și, își reaminti ei însăși, fixând în sus cerul sinistru 
pătat de smog, nu era un loc bun nici pentru ea. 

In timp ce Enne se așeză la cozi, începu să sape 
prin lucruri după documentele turistice. Geanta ei era 
plină ochi: pașaportul, o mână de prăjiturele cu ghimbir 
rămase de la cina din seara precedentă și un exemplar 
din Orașul Păcatului, un ghid: unde să te duci și unde 
nu. În timp ce pescui hârtiile, ceva căzu și scoase un 
clinchet când atinse pământul. Jetonul ei. 

ÎI ridică și-l strânse la piept. Mama ei, Lourdes, îi 
dăduse acest jeton. Era cam de cinci centimetri în 
lungime și bătut cu un vechi simbol al Credinței - un 
ochi gravat pe-o față și cameea unei regine de pe 
vremuri pe cealaltă. Regii Mizer folosiseră aceste 
jetoane ca invitaţii la petreceri. Probabil că era ilegal 
dacă deţineai așa ceva - orice rămășițe de dinainte de 
Revoluţia de acum douăzeci și cinci de ani ar fi trebuit 
să fie distruse, la fel ca Mizerii înșiși. Dar Enne n-ar fi 
fost în stare să arunce ceva atât de rar și de preţios. Il 
puse înapoi în buzunar, în siguranţă. 

Neavând ceva mai bun de făcut, Enne scoase la 
lumină ghidul și compară coperta cu orașul din faţa ei. 
Fotografia  Cazinoului  Luckluster se potrivea cu 
poveștile despre New Reynes: luminile roșii care 
străluceau fără flacără, femeile de moravuri ușoare 
dansând pe la colţuri de stradă în corsete strâmte și 
strălucitoare, proprietarii de jocuri de noroc momind 
trecătorii cu zâmbete parșive și promisiuni de 

îmbogăţire rapidă. 

Dar nici poveștile, nici coperta nu nimereau nicio 
asemănare cu orașul din faţa ei. Din ceea ce putea 
vedea, New Reynes era o pustietate de metal și piatră 
albă. Fabricile străluceau de la distanţă de parcă erau 
acoperite cu oţel lichid și norii erau atât de negri încât 
ea ar fi jurat că ploaia a curs întunecată precum 
cărbunele. 

Panica o cuprinse în timp ce examina linia 
orizontului - albă și zdrenţuită ca dinții. 

Tot ce știi sunt povești, îşi spuse Enne. Și nu toate 
poveștile sunt adevărate. 

— Următorul, strigă bărbatul de la pupitrul vamei, 
și Enne se grăbi spre ghișeu. Îi smulse hârtiile din 
mâini. 

— Erienne Abacus Salta. 

Se înfioră la auzul întregului său nume. Nimeni n-o 
striga așa în afară de profesori. 

Bărbatul purta ochelari uriași înrămaţi cu aur fals, 
care făceau ca ochii să-i pară imenși în timp ce se 
plimbau de pe faţa ei alunecând, în jos, pe corp. 

— O Salta, eheee? Atunci ești o dansatoare. 

De altfel, după cum spusese „dansatoare”, ca și 
când ar fi șoptit curba literei s și după cum și-a lins 
buzele, Enne știa că nu-și imagina baletul său de la 
finalul anului școlar. 

Obrajii i se aprinseră. Orașul păcatului, într-adevăr. 
Ea nu era o dansatoare din aʻa. Ea. Era. O. Doamnă. 

El își fixă din nou privirea pe hârtii. 

— Din Bellamy. Șaptesprezece ani. Apropo, nu prea 
arăţi de șaptesprezece ani. 

Ea se înroși și mai mult și începu să numere 
descrescător de la zece, ca nu cumva să spună ceva 
indecent și astfel să încalce vreuna dintre regulile 

9 


sacre ale lui Lourdes. 

Doamnele nu-și exprimă niciodată emoțiile. Asta 
era prima regulă. 

Tipul verifică data nașterii pe pașaportul ei, dădu 
din cap și îi înapoie documentele de călătorie. 

— Talentul de sânge e dansul, bineînțeles. Care 
este talentul familiei Abacus? 

— Aritmetica, a răspuns ea. 

Fiecare persoană deţinea două talente, câte unul 
moștenit de la fiecare părinte. Cel mai puternic era 
cunoscut sub numele de talentul de sânge și cel mai 
slab era numit talentul divizat. Pentru Enne, talentul 
divizat dinspre Abacus era atât de slab încât putea 
foarte bine să nici nu existe, de vreme ce toate 
abilităţile ei se îndreptau spre pli€-uri și piruete și nu 
spre banala matematică. 

Bărbatul mâăzgăli talentele ei și numele de familie 
într-un catastif pătat cu grăsime. 

— Cât de mult vei sta? 

— Vara, zise Enne, încercând ca vocea ei să pară 
puternică. Școala începea din nou în septembrie și ăsta 
era ultimul an al Ennei înainte de absolvire, înaintea 
debutului său în societate. Toată viaţa ei își 
perfecționase reverenţele, memorase modul în care se 
așază masa și fusese obsedată de fiecare invitaţie la 
serate... totul pentru a absolvi și a dobândi titlul de 
doamnă. Îl dorea mai mult decât orice altceva. Doar 
asta conta... 

Până când Lourdes a dispărut. 

Nu conta cât de speriată sau cât de singură se 
simţea, Enne jurase să rămână în orașul ăsta 
dezgustător până își găsea mama. Indiferent cât de 
mult i-ar fi luat. Dar, în taină, cu egoism, ea spera să o 
găsească pe Lourdes înainte de septembrie. Fără 

debutul ei în societate, nu era sigură ce-ar fi putut să 
ajungă. 

Bărbatul lovi vârful stiloului în josul documentului. 

— Semnează cu numele aici. Dacă nu știi să scrii, 
pune doar un X. Și, dacă poţi citi, dă-i drumul și verifică 
totul. 

Documentul era o grozăvenie de tipar de artă. În 
capul paginii era o căsuţă de verificare pentru cei care 
aveau Talentele Misterelor. În vremea domniilor 
Mizerilor, diferitele regate cereau fiecărui cetăţean să 
fie clasificat într-una dintre cele două categorii bazate 
pe talentele lor: Talente de Aptitudine și Talente ale 
Misterelor. Cele două talente - cel de sânge și cel 
divizat - ale Ennei erau considerate Talente de 
Aptitudine; oricine putea fi priceput la dans sau la 
aritmetică, chiar dacă nu se puteau compara cu cei 
născuţi cu un talent din familie. 

Talentele Misterelor totuși nu puteau fi învățate. 
Zis pe șleau, ele erau magice și chiar și regii Mizeri, 
care ar fi avut puternicele lor Talente ale Misterelor, le 
considerau o ameninţare. Înainte de Revoluţie, 
fuseseră restricţii dure privind locul unde lumea putea 
să trăiască și cu cine aveau voie să se căsătorească pe 
baza propriilor talente. A fost unul dintre multele 
motive pentru care Mizerii au fost răsturnaţi. De aceea 
Enne era şocată să găsească o asemenea clasificare 
într-un document oficial din New Reynes, capitala 
Republicii, casa Revoluţiei. Era arhaică. Dezagreabilă. 

Și-s scris numele cu o caligrafie perfectă, gata să 
pornească. 

Cu o bufnitură îngrozitoare, bărbatul a lovit 
pașaportul ei cu o ștampilă din lemn purtând 
însemnele Republicii, un cerc cu fulger în interior, 
destinat să semene cu un glob plin de volţi. Semnătura 

Cancelarului Malcolm Semper - „Părintele Revoluţiei” 
și încă liderul Republicii după douăzeci și cinci de ani - 
era gravată peste stemă. 

Întinzându-i actele, vameșul zise: 

— Bucură-te de New Reynes. 

De parcă ar fi putut să se bucure acum, când 
mama ei era pierdută în acest oraș putred. 

Enne își găsi drumul prin mulţimea înghesuită și 
privi absentă la întinsa panoramă a orașului New 
Reynes. La purtările nefamiliare ale oamenilor din jurul 
ei. La dezolarea cerului poluat al orașului. N-avea nicio 
idee de unde să înceapă. In timp ce traversa strada, 
lumea care aștepta să se reunească cu cei din familie 
privea direct prin ea, ca și când nici nu exista. 

Pe vârfuri, Enne scrută mulţimea căutând-o pe 
Lourdes, după părul ei blond deschis sau linia eșarfei 
purpurii. Nu era nicăieri. 

Cu fiecare zi care trecuse după termenul dat de 
Lourdes, Enne începuse să cedeze. Cu trecerea 
săptămânilor, apoi a lunilor, depresia era tot mai 
adâncă și tot mai prezentă. Acum, în timp ce-și ţinea 
respiraţia și căuta cu disperare printre feţele străinilor 
din jurul său, se simţea mai curând sfărâmată decât 
întreagă. O expiraţie, un suspin și s-ar rupe toată în 
bucăţi. 

Lourdes trăiește, se autoconvingea, așa cum 
făcuse în fiecare zi de câteva luni. Repetarea cuvintelor 
conta mai mult decât cuvintele însele. 

Lourdes era în viaţă. Era în oraș. Și Enne o va găsi. 

Repetă mantra de mai multe ori, ca și când ar fi 
rotit o cheie într-o păpușă de porțelan, revenindu-și în 
fire. 

Niciodată să nu-ți permiti să fii pierdută, recită 
Enne în mintea ei. Asta era a doua regulă a lui Lourdes. 

Dar ea nu era pierdută. Ea era îngrozită și asta era 
și mai greu de acceptat. 

Ea era îngrozită că - nu contează de câte ori 
recitase regulile lui Lourdes sau de câte ori se certase 
pe ea însăși ca să se adune - făcuse o greșeală 
primejdioasă gândind că ar putea înfrunta Orașul 
Păcatului. Dacă poveștile erau adevărate, ea era o 
școlăriţă care tocmai rătăcea prin orașul lupilor. 

Era îngrozită că Lourdes era moartă, exact așa 
cum o avertizase. N 

În fine, era îngrozită să o găsească. În toată viața 
Ennei, fuseseră doar ea și Lourdes și nimeni altcineva. 
Lourdes era casa ei, dar acea casă avea multe uși 
încuiate. Mama ei avea camere pline de secrete pe 
care Enne nu avea voie să le vadă, secrete despre care 
Enne pretindea că nu există. 

Odată ce o găsea pe Lourdes, pentru Enne, 
deschiderea acelor uși trecea în trecut. 

Cu mâinile tremurând, Enne scoase Unde să te 
duci și unde nu din buzunar și răsfoi paginile până la 
harta orașului. Râul Brint împărțea New Reynes în 
jumătate: Nordul și Sudul. Ea se afla acum în port, cel 
mai mic cartier al celebrului Mal Nordic. 

Dacă o furtună va întârzia întoarcerea mea ori altă 
circumstanță neașteptată va apărea, tu poți vorbi cu 
domnul Levi Glaisyer, un prieten de-ai mei care 
locuiește în New Reynes. Va fi bucuros să te ajute. 

Asta era din misterioasa scrisoare pe care Lourdes 
i-o trimisese Ennei la o lună după ce părăsise casa. 
Enne nu auzise niciodată de acest domn Levi Glaisyer 
și nici nu avea cea mai vagă idee despre cum l-ar fi 
putut găsi. Pe hartă parcurse feluritele cartiere ale 
mult mai rafinatului Mal Sudic: Cartierul Senatorial, 
Cartierul Parcului, Cartierului Studenţesc... el putea 

locui oriunde. 

Doi agenţi de poliţie, prelinși pe peretele unui 
depozit, discutau cu un băiat cam de vârsta Ennei. 
Agenţii purtau ghete albe murdare și jachete închise cu 
nasturi de la șolduri până-n gât, firele erau deșirate, 
găurile erau peste tot, gulerele erau sfâșiate. 

Băiatul care vorbea cu ei avea o faţă aspră ca și 
când cineva i-ar fi sculptat trăsăturile cu o mașină de 
ras și de aceea ei se înfigeau în el în timp ce-i înfrunta. 
Oasele umerilor, oasele  șoldurilor şi oasele 
încheieturilor îi ieșiseră în afară toate, întinzându-i 
pielea flască, acoperite de o cămașă prea mare, cu 
guler înalt care mai mult îi obosise gâtul. Părul său 
șaten era răvășit sălbatic. 

Deși mizeria agenţilor nu era prea încurajatoare, 
autorităţile erau probabil cel mai bun loc de plecare 
pentru căutarea ei. Enne puse ghidul la loc în buzunar 
și se apropie. 

— Arată-ne mâinile, îi ordonă băiatului primul 
agent. Era înalt și avea dinţii ca un rechin - unul era 
din aur. 

Băiatul ridică palmele. 

— Eşti fericit? Nu-s cicatrice. 

— Atunci, ce-ar fi să-ţi sufleci mânecile? întrebă 
Rechinul șiret. Cel de-al doilea agent încuviinţă din 
cap, molfăind în gură un trabuc. Enne simţi nevoie să- 
și acopere nasul. Această duhoare. 

Băiatul apucă mânecile, apoi se opri. Deși Enne n- 
avea nicio idee despre ce discutau, ea putea simţi 
tensiunea din vorbele lor. Băiatul părea să fi dat de 
belea. 

— Ce? zise Rechinul, cu zâmbet hidos jucându-i-se 
pe buze. Ai tatuaje pe care nu vrei să le vedem? 

La ezitarea băiatului, Enne profită să sară în faţă, 

pe de-o parte să-l salveze din această conversaţie 
despre ce-o fi fost ea, dar, pe de altă parte, că nu avea 
timp să mai aștepte. Cine putea ști cât i-ar lua să o 
găsească pe Lourdes? 

— Scuzaţi-mă, interveni Enne. Ea-și compusese cel 
mai bun zâmbet de care era în stare. Toţi cei trei își 
întoarseră privirile spre costumul ei perfect croit și 
bluza cu gât înalt. În mijlocul modei strălucitoare a 
femeilor din jurul ei, știa că va fi imediat catalogată ca 
turist. 

Enne își drese nervoasă glasul: 

— Caut pe cineva. Speram să fiţi atât de amabili să 
mă ajutaţi. 

— Sigur, duduiţă, zise Rechinul în timp ce îi făcu un 
semn cu cotul Trabucului. Vom fi bucuroși să te- 
ajutăm. Dar, întâi, trebuie să rezolvăm cu e/. 

— Nu mă puteţi aresta, mormăi băiatul. N-am făcut 
nimic. 

— Atunci arată-ne braţele și dovedește că nu ești 
un Fier. Băiatul nu se clinti, doar îi fixă pe polițiști. 

— Vă rog, întrerupse Enne din nou. O caut pe o 
femeie numită Lourdes Alfero. Lipsește din februarie. 

Enne scoase din buzunar scrisoarea de la Lourdes 
și o despături. 

— Ea mi-a dat numele unui domn Levi Glais... 

— Alfero? repetă Rechinul. De ce-o cauţi? 

Împinse băiatul într-o parte și avansă spre Enne. 
Era cu două capete mai înalt ca ea și de două ori mai 
lat. Enne fu înghițită de umbra sa. 

— Um..., murmură Enne, dar vorbele îi muriră pe 
limbă. 

Celălalt bărbat aruncă trabucul și îl strivi de 
caldarâm cu călcâiul. 

— Probabil că-i o greșeală. Așa-i, duduiţă? 

Enne aruncă o privire spre băiat, dar aceasta 
profită de lipsa de atenţie a celorlalţi, ocazie pe care ea 
i-o oferise, și-și luă tălpășiţa. 

Stomacul ei protestă. Știau ceva despre Lourdes? 
Enne se gândi din nou la alt rând din scrisoarea lui 
Lourdes: am întâmpinat o mică problemă care mi-a 
întârziat întoarcerea... 

— Cine-i Lourdes Alfero pentru tine? 

Degetele Rechinului se răsuciră în timp ce atinseră 
ceva din lateral. O armă. 

— Nimeni, zise Enne repezită, încercând să nu se 
bâlbâie. Niciodată să nu lași pe nimeni să-ți vadă 
teama. Alta dintre regulile lui Lourdes, una pe care cu 
siguranţă Enne a încălcat-o. Pieptul i se strânse în timp 
ce Trabuc păși aproape, destul de aproape ca s-o 
apuce. 

— Scuzele mele. Cred că a fost o greșeală. 
Mulţumesc mult pentru timpul acordat! 

Enna se ascunse în mulţime, înainte ca ei s-o fi 
putut opri. Mintea ei alerga în timp ce se străduia să 
găsească o explicaţie a reacției ofițerilor. Cu siguranţă, 
ei trebuie să fi confundat numele mamei ei cu 
altcineva. 

O neliniște i se instală în stomac - poate că nu 
fusese nicio greșeală. Se afla în mijlocul aleii de 
debarcare în port, dar în jurul ei erau doar uși încuiate. 
Uși încuiate. 

Cineva o bătu pe umăr pe Enne. Ea sări în sus și 
privi în jur. 

— Te sperii ușor? 

Băiatul rânji. 

— Știi, e nepoliticos să sperii oamenii și... 

Și trebuie să scape de aici. 

— Priveşte peste umărul meu. 

16 


Se lăsă în jos ca și când i-ar fi șoptit ceva la 
ureche, permițându-i să vadă dincolo de el. 

Cei doi agenţi de poliţie își croiau drum prin 
mulțime în direcția lor. Mâinile Ennei începură să 
transpire în mânușile de dantelă. 

— Cine ești? întrebă el. Întâi întrebi de Levi 
Glaisyer și acum ajungi cu Cizmele albe pe urma ta. 

— ÎI cunoști pe domnul Glaisyer? 

Cum poate un puști ca ăsta să cunoască un 
gentleman? Mirosea de parcă dormise într-un canal și 
era ceva pe faţa lui ce o enerva - nu atât cum se 
încrunta, cât mai curând cum zâmbea. Arăta ca un 
avertisment din ghidul ei. 

Își suflecă mâneca stângă și scoase la iveală, pe 
partea interioară a braţului său, un tatuaj cu o inimă 
neagră, ca în jocul de cărţi. Era mic, la jumătatea 
distanţei dintre încheietură și cot. 

— Sunt un Fier. 

— Mi-e teamă că nu sunt familiarizată cu 
terminologia. 

Totuși, chiar în timp ce zicea asta, Enne realiză că 
îi suna familiar. Ceva ce citise în secțiunea despre 
Malul Nordic. Trebuia să admită, sărise peste multe 
dintre acele părţi. Reputația Malului Nordic era atât de 
împuţită, încât până și capitolele despre ea din ghid 
păreau să se fi pătat. 

Băiatul se lasă în jos pentru a doua oară. Cizmele 
albe îi urmăreau de la capătul cvartalului și Rechinul își 
tinea o mână pe armă. 

— Eşti pierdută, duduiţă. Și pășești direct spre 
ceva rău. Așa că ascultă-mi sfatul: puneţi hoitul în 
mișcare și întinde-o. A juca frumos e la fel cu a pierde 
în acest oraș. 

Înainte ca ea să poată înţelege exact sensul celor 

spuse, el șopti: 

— Trei, doi, unu. 

Și-și luă zborul. 

In spatele ei, Rechinul și Trabucul își făceau drum 
spre ea, blestemând și împingând călătorii în lături. 
Enne scânci, îngrozită, încă împotrivindu-se ideii de a-și 
abandona toate lucrurile. 

Dar nehotărârea nu dură decât o clipă. Ea era 
pierdută, iar băiatul îl știa pe domnul Glaisyer, singura 
speranţă a Ennei pentru a o găsi pe Lourdes. Poate că 
domnul Glaisyer îi putea explica neînțelegerea dintre 
Cizmele albe și mama ei. Poate că deţinea cheile 
acelor uși încuiate. Și, pe lângă asta, lucrurile pot fi 
înlocuite. 

Și-a aruncat cufărul, a apucat de tivul fustei și a 
luat-o la goană după băiat. 

El alergă cale de vreo două străduțe după ce 
trecuse de port, înainte de a o coti în jos, pe o alee. 
Gâfâind, își forţase picioarele să se miște mai repede. 
Tocurile îi pocneau tare la fiecare pas și transpiraţia îi 
acoperi faţa. Enne nu-și putea aminti când alergase 
ultima dată. Această purtare trebuie că încălcase toate 
regulile lui Lourdes. 

Băiatul se strecură, coborând pe o altă alee tot în 
faţă, în timp ce Enne îl urma la cincizeci de pași în 
spate. Ce-ar fi fost să-l piardă? La fiecare pas pe care îl 
făcea ea, el deja făcuse trei. Era evident că avea un fel 
de talent al vitezei, ceea ce explica trăsăturile sale 
destul de ascuţite - ca și când fusese sortit să fie 
aerodinamic. Ea trecu de o casă de amanet și deo 
băcănie scoasă în stradă, dar nimeni n-o privi de două 
ori, ca și când o fată fugind de autorităţi era o apariţie 
matinală obișnuită în New Reynes. Poate că era. 

Următoarea alee nu avea lumini stradale și, din 

cauza norilor negri și a clădirilor înalte, ea abia vedea 
unde-și punea picioarele. Curând, forfota străzii 
principale - vehiculele motorizate, ţipetele, fluieratul 
din trafic - se stinse și totul deveni oarecum liniștit. 
Doar pașii lor se mai auzeau. Inima Ennei bătea atât de 
tare, de simţea că-i sare din piept. 

Clădirile arătau și ele diferit. In port, clădirile 
firmelor de transport naval erau făcute dintr-o piatră 
albă roasă de vreme - material care, conform ghidului 
ei, era caracteristic orașului. Dar arhitectura din jurul ei 
era acum gotică și neagră, plină de spirale și arcade și 
fier forjat. Totul era ascuţit, ca un loc făcut să taie. Să 
atragă sângele. Era un soi de întuneric unde umbrele 
nu existau. Oriunde ar fi fost... n-ar fi trebuit să fie aici. 

Coti la un colţ și îl găsi pe băiat așteptând-o. Stătea 
în cadrul ușii unei case cu ferestre acoperite de 
obloane și o iederă uscată târându-se în sus pe 
jgheaburi. O apucă de haină și o trase înăuntru. Se 
prăbuși pe podeaua de lemn. 

Se aflau într-o bucătărie prăfuită și nefolosită. 
Două panouri din tavan cilipiră cu o lumină tulbure. 
Băiatul se aplecă spre ea. 

— Deci, ce treabă ai cu Pup? 

Enne se ridică în picioare și își netezi rochia, foarte 
convinsă de cât de nepotrivită era situaţia în care se 
aflau. Erau singuri, Dumnezeu știe unde. Ea nu îi știa 
numele. Nu știa nici măcar ce dorea. 

Ce făcuse? 

Fără emoții, fără frică, gândi ea. Zâmbi și își aranjă 
ținuta, dar asta nu putea face prea mare impresie, la 
cât de șifonată și transpirată era. 

— Păi, de fapt, eu îmi caut mama, Lourdes Alfero, 
explică ea. Mi l-a pomenit pe domnul Glaisyer într-o 
scrisoare. Ea zicea că ar fi bucuros să mă ajute. 

— N-am auzit niciodată ca Pup să fie bucuros să 
ajute pe cineva, zise el sumbru. Eşti sigură că e omul 
potrivit? 

Obrajii i s-au îmbujorat ca cerneala răspândită pe 
sugativă. Ar fi putut să fie vreo greșeală? 

— Cred că da, a răspuns ea cu blândețe. Cum v-aţi 
cunoscut cu el? 

— Cunoscut? îngână el. Cu accentul ascuţit de New 
Reynes, nu pronunţa litera t. Asta îi reaminti Ennei că 
se afla îngrozitor de departe de casă. 

— Cum de-l știi pe domnul Glaisyer? întrebă ea. 

— Toată lumea-l știe, răspunse. E stăpânul. 

Alţi pași tremurau în jos pe o scară și două 
persoane intrară în bucătărie. Primul era un alt băiat, 
tot de vârsta Ennei. Arăta ca un soldat: umerii largi, o 
cămașă prea strâmtă pentru masa lui musculară și o 
expresie de parcă niciodată nimic nu l-ar fi surprins 
prea mult sau oricum nu i-ar fi păsat. Tatuaje în alb și 
negru îi acopereau braţele, unele dispărând sub 
mâneci și urcându-i pe gât. Printre ele erau două mici, 
singurele colorate: un J roșu pe un braţ și un diamant 
pe celălalt, în același loc cu al primului băiat. Purta 
pantalonii închiși cu nasturi și părul blond lins pe spate, 
ascuns într-o șapcă plată. 

Ca un gangster, gândi ea. Făcu un pas spre ușă. 

Cealaltă persoană era o fată, poate pe la vreo 
treisprezece ani. Avea o piele aurie și părul negru des, 
tuns mai scurt, cu breton și în scări. Purta haine 
bărbătești care erau cu câteva mărimi mai mari și o 
pereche de cercei cu rubine despre care Enne își 
imagină că erau furaţi. Pe partea interioară a brațelor 
sale, ca și băieţii, ea avea două tatuaje: o inimă neagră 
pe cel stâng și un cinci pe cel drept. 

Băieţii își încrucișară ochii cu asprime. 

— Unde-ai fost, Chez? întrebă soldatul. Și unde - 
ochii săi rătăciră peste Enne - ai găsit o duduiţă ca 
asta? 

— Lângă strada Tropps. Ea hălăduia p-acolo... o 
pradă ușoară, pe bune... 

— Habar n-ai să minţi, zise soldatul. lar dădeai 
iama prin buzunare pe lângă port. Stii că Levi are 
afaceri cu căpitanul cizmelor albe. Afacerile valorează 
mult mai mult decât câţiva volţi din oarecare buzunare 
de turiști. 

Enne sesiză menționarea lui Levi. Așadar, amândoi 
îl cunoșteau. 

— Atunci unde-i tainul meu, Jac? mârâi Chez. Unde- 
i tainul pentru ea? 

Arătă spre fată. Când băiatul-soldat - Jac - nu 
răspunse, Chez adăugă: 

— Am găsit-o pe duduiţa asta întrebând cizme/e 
albe despre Pup, vreau să zic, despre Levi. Levi și altă 
persoană. Atunci, ei au început s-o chestioneze. 

Chez scoase un briceag din buzunar și-l flutura 
între încheieturi, cu dexteritate de profesionist. Ennei i 
se uscă gura și își trase geanta alături de ea. 

— E cam grosuţă. 

Jac se trase de șapcă și dădu din cap spre Enne, 
care încerca să nu pară nervoasă. După cum era 
construit, Enne bănuia că avea talentul forţei. Dacă ar 
fi pus mâna pe ea, n-ar mai fi putut să scape. Și, dacă 
ar fi fugit, Chez ar fi prins-o. 

Ei toți îl știau pe Levi Glaisyer, dar ceva nu era în 
regulă. Fără să știe ce, ea se simţi captivă. Cincizeci de 
minute în oraș și deja făcuse o greșeală periculoasă. 

Jac păși mai aproape de Enne și se holbă la ea cu 
atâta intensitate încât, dacă n-ar fi fost anii de 
antrenament în etichetă de societate, ar fi lăsat 

privirea în pământ. Pierdută sau nu, cu talente de forţă 
și viteză sau nu, ea refuza să lase să se vadă că o 
intimidaseră. 

— Care-i numele tău? întrebă el, cu braţele la 
piept. 

— Enne, zise ea, clar, tare ca și când ar fi răspuns 
la apel și nu unui potenţial infractor. 

Nu vorbi despre tine decât dacă ești întrebată. 
Niciodată să nu arăţi frica. Niciodată să nu te simti 
pierdută. Fără emoții. Să n-ai încredere în nimeni decât 
dacă e necesar. 

Lourdes săpase zeci de reguli în Enne în speranța 
că vor deveni a doua ei natură. În mod normal, așa 
era. Câteodată, Enne putea să audă vocea mamei ei 
undeva în capul ei, șoptindu-i despre etichetă și 
precauţii. Dar, chiar acum, nu se putea concentra 
decât la cuțitul lui Chez pe care îl rotea printre degete 
și la gravitatea din ochii cenușii ai lui Jac. Chiar și fata 
părea înspăimântată, și ea era mai tânără decât Enne. 

Işi ținu respiraţia, dar chiar și așa, se simțea 
sfărâmată... zdrobită. 

— Enne? Asta-i o literă, nu-i așa? întrebă Jac. 

— Da. 

Ea nu-și ascunse bine uimirea, dar băiatul părea că 
nu observase. 

— Ești de prin preajmă? 

— Sunt din Bellamy. 

— E ceva drum. 

El zâmbi și ea se relaxă un pic, apoi îi observă 
gropiţele și felul în care își mișca urechile. 

— Când ai ajuns aici? 

— Acum o oră. 

Un val de greață o lovi când își aminti că și-a 
abandonat cufărul cu toate lucrurile lângă port. Cineva 

trebuie să-l fi furat de atunci. Acum, singurul mijloc de 
a-și plăti șederea în New Reynes și biletul de întoarcere 
erau cei o mie de volţi pe care-i avea la ea, meniţi să 
ajungă pentru toată vara. Nu anticipase nevoia de a 
cumpăra haine noi și alte nevoi pentru când era în 
oraș. 

Era pierdută, înconjurată de străini și tot ce avea 
era conținutul genţii ei. Şi era - aproape - vina ei. 

Când îi surprinse pe Chez și pe fată chiorându-se 
lacom la geanta ei, o strânse mai aproape. Frică. 
Pierzanie. Emotii. Încredere... Unde erau regulile 
pentru cazul în care încălca toate regulile? 

— Habar n-am de ce vrei să-l vezi pe Levi, zise Jac, 
strângându-i mâna tremurândă, dar oricine scapă de 
două cizme albe în prima sa zi aci pare demn de 
încredere în mintea mea. 

Chiar dacă el avea încredere în ea, Enne știa că 
orice e mai bine decât să aibă încredere în el. Știa că 
orice e mai bine decât să aibă încredere în oricine din 
New Reynes. Cu excepţia, spera ea, a acestui Levi 
Glaisyer. 

— Levi va fi aici într-o oră, zise el și acestea fură 
singurele cuvinte care au ajutat-o să se adune. El e 
ocupat și nu pot face promisiuni, dar o să mă asigur că 
discută cu tine. 

O apucă de braţ și o conduse în camera de zi, 
zâmbetul lui fiind un pic cam larg, prinderea lui un pic 
cam tare. 

— lo-s Jac Mardlin. Te rog să-mi permiţi să-ți 
adresez un bun venit oficial în Orașul Păcatului. 


Levi 


La naiba! De ce dintre toate bombele cu jocuri de 

noroc din oraș căpitanul cizmelor albe o alesese tocmai 
pe cea a lui Grady? Levi Glaisyer nu mai pusese 
piciorul în ea de când îi pusese în braţe lui Grady 
demisia sa. Făcea treișpe-paișpe pe aleea din fața 
tavernei, aruncând exemplarul din Vremurile și 
infracțiunile pe care îl avea la el. Pe prima pagină, o 
fotografie a lui Malcolm Semper, o-cât-de-respectatul 
Cancelar al Republicii, se înmuia în împuţita apă de 
ploaie. 

După câteva momente de înjurături, Levi își regăsi 
starea, își îndreptă pălăria homburg! și se îndreptă 
spre ușă. 

Interiorul localului nu era deloc schimbat. Tot mai 
duhnea a tutun și a mâncare arsă și obișnuiţii locului 
erau acolo, chiar și acum, dimineaţa devreme. Un grup 
de bărbaţi așezați la masa principală de joc - care 
fusese cândva masa de joc a lui Levi - erau îmbrăcați 
în haine cu mai multe cusături decât cele cu care 
ieșiseră din fabrică. O femeie în ciorapi plasă chicotea 
și se cocoţase în poala unuia. 

Crupierul făcu o dublă preluare imediat ce-l 
observă pe Levi. Cei mai mulţi jucători îl considerau pe 
Levi cel mai bun crupier și, în general, el nu-și arăta 
mutra în stabilimente atât de modeste ca ăsta. 

Dar nu venise să joace. Venise pentru afaceri. 

Levi scrută încăperea după Jamison Hector, 
căpitanul cizmelor albe ale orașului. Cei doi ar fi trebuit 
să se întâlnească la ora zece fix și Levi avea o 
problemă cu asta de multă vreme. In general, nu era 
tipul ăla care să aibă întâlniri cu autorităţile - măcar 
din principiu -, dar în ultima vreme Levi făcuse o 
mulţime de lucruri de care nu s-ar fi crezut în stare. 

1 Pălărie bărbătească elegantă, din fetru, cu borul curbat și cu o 


adâncitură pe lungime, în partea superioară (n. red.). 

A zărit ochii căpitanului la o masă dintr-un colț din 
spate și abia parcurse jumătate din distanţa dintre ei, 
când Grady îl pocni peste umăr, destul de tare ca să-l 
facă să tresară. 

— Levi, n-aș fi crezut să te mai văd vreodată, zise 
Grady cu un rânjet. Burta lui uriașă tremura. Cum îţi 
merge? 

De parcă Grady nu ar fi știut cum o ducea Levi și 
ce devenise după perioada cât lucrase aici ca crupier 
amator. Dincolo de reputaţia pe care o avea, el era 
ușor de recunoscut, cu pielea sa cafenie, privirea 
precaută și părul buclat și sârmos, caracteristic lui - 
arămiu la rădăcini, dar negru la vârfuri, precum un băț 
de chibrit ars. Levi lăsa impresia că încearcă să-ți 
vândă ceva și afișa un zâmbet care te făcea să vrei să 
cumperi. 

— Am fost ocupat, răspunse Levi. Cum merg 
afacerile? 

— Doar ce-am angajat un nou crupier și-am avut 
un noroc blestemat. Abia dacă scoate zece la sută 
profit. Zece /a sută. 

Levi fluieră cu o îngrijorare falsă. 

— Era mult mai bine când lucrai tu pentru mine. 
Nu, nu te deranja cu scuze. St Morse cred că plătește 
triplu decât o făceam eu. Cel puţin. 

Mai bine zis de zece ori mai mult, gândi Levi. Dar 
există și consecințe. 

— Ți-aș putea aduce un membru al Fierului, oferi 
Levi, întotdeauna gata de afaceri. Işi aranjă mânecile 
cămășii cu un gest exagerat, pentru a-și dezvălui 
tatuajele: asul de pe un braţ și pica de pe celălalt. 
Acestea îl însemnau ca Lord al Fierului. Am găsit un 
puști care se pricepe destul de bine... 

— Aş vrea, dar nu pot. Cizmele albe îmi tot fac 

vizite în ultimul timp și nu vreau să intru în belele. 
Înainte ca Levi să poată preciza că, teoretic vorbind, 
Fierul era singurul clan care nu încălca legea, Grady 
continuă: Ei cred că fac contrabandă. 

— Și nu faci? N 

— Ba sigur că da, râse el din nou. lţi aduc o 
băutură, din partea casei. Orice pentru cel mai bun 
crupier al meu - și cel mai tânăr aș adăuga. Un Ochii 
Șarpelui - e încă preferata ta? 

— Cum să nu, răspunse el politicos, deși niciodată 
nu se arătase încântat de băutură. Era, de asemenea, 
abia ora zece dimineaţa. Mulţumesc. 

— Ar trebui să treci pe aici mai des. Să-i dai câteva 
lecţii tipului nou. 

— Poate o voi face, minţi Levi. Nu avea nicio 
intenţie să-și divulge trucurile în faţa nimănui și cu atât 
mai puţin unui crupier neică nimeni care nu era de-al 
Fierului. 

Când Grady se îndepărtă, Levi se alătură 
căpitanului cizmelor albe. Căpitanul nu era îmbrăcat în 
uniforma lui obișnuită, însă Levi nu uita niciodată un 
chip - iar căpitanul avea unul interesant. Nasul îi 
fusese rupt de atâtea ori încât îi rămăsese strâmb, 
înclinat spre stânga, iar o cicatrice urâtă îi traversa 
linia maxilarului până în locul unde îi stătuse cândva 
urechea dreaptă. 

— Nu se întâmplă în fiecare zi să stau la un pahar 
cu Lordul Fierului, zise căpitanul. Avea o vocea precum 
cea a unui bunic - numai deferenţă, dar cu un iz de 
răutate. Îl privi pe Levi mai atent. Dar abia dacă ai 
vârsta cuvenită pentru a bea. Nu-i așa? 

Levi își înclină capul într-o parte și-și trosni gâtul, 
un obicei nervos. Detesta cum îi vorbeau oamenii în 
acest oraș - ca și cum el nu însemna nimic. Ba nu, ca și 

cum el însemna mai puţin decât nimic. Ca și cum era 
un banc. 

Levi băgă mâna în buzunar și scoase un săculeț de 
mătase în care se aflau șapte sfere. Il așeză pe masă în 
faţa căpitanului. 

Bărbatul ridică din sprâncene și îl deschise. Extrase 
din săculeț prima sferă. Era o bilă dintr-o sticlă 
transparentă, aproape de mărimea uneia de biliard. 
Scântei albe, denumite volţi, sfârâiau în interiorul 
sticlei. 

Căpitanul o ridică în lumina lămpii și o studie. 

— E de calitate bună. 

— Doar ce e mai bun pentru clienţii mei, rosti Levi 
fără probleme. 

— Tu ai făcut-o? 

— Nu. Nu lucrez în domeniul făuritorilor-de-sfere. 
Nu mai lucrez. 

— Da, știm cu toţii prea bine cu ce afaceri te ocupi, 
zise căpitanul pe un ton sec. Scoase un cititor mecanic 
de volţi, deschise capacul metalic al sferei și vâri 
antena înăuntru. 

Contorul afișa 180 de volţi. Repetă metoda și cu 
celelalte șase sfere, deși era bine cunoscut faptul că 
Levi nu și-ar păcăli niciodată un client. Erau toți acolo, 
fiecare volt pe care i-l datora. 

Tranzacţiile cu sfere erau un mod formal de a face 
afaceri - îl făceau pe Levi să pară mai legitim. Ca 
monedă, volţii puteau fi schimbaţi prin două metode. 
Sferele de sticlă, precum cele pe care Levi i le dăduse 
căpitanului, erau metoda tradiţională. Ca alternativă, 
puteai purta volţii în piele. Acesta era modul în care 
volţii se depistau cel mai greu, erau cel mai dificil de 
furat și era metoda preferată de gangsterii orașului. 

Căpitanul dădu drumul ultimei sfere înapoi în 

săculeț. 

— E păcat. Talentul de făuritori-de-sfere al familiei 
Glaisyer este cel mai bun dintre toate. El scutură din 
cap. Nici nu vreau să știu cum ai făcut rost de astea. 

Levi se încruntă. 

— Investiţia a fost un succes. Ești norocos că ai 
plasat capitalul atunci, în acel moment. Afacerea... 

— A fost o păcăleală, băiete. Nu mă minţi. 

Starea de panică nu i se citi lui Levi pe chip - era 
prea priceput în a-și păstra expresia impenetrabilă. Dar 
ce anume sugera bătrânul? Nu putea ști. Nu era 
posibil. 

— Nu am nicio idee despre ce vorbești, răspunse el 
nonșalant. 

Căpitanul se aplecă în faţă. 

— Am dibuit toată treaba. Promiţi o investiţie ce 
aduce câștiguri exagerate. O persoană investește, apoi 
încă una, și încă una. Apoi când termenele lor limită se 
apropie, le oferi răsplată volţii plasați de cel mai nou 
investitor și-ţi bagi o părticică și tu în buzunar. Nu e 
deloc o înșelătorie rea. Merge ce merge, totul până 
când ajungi să nu mai ai investitori și nicio modalitate 
de a înapoia oamenilor banii. 

Nu. Nu. Nu. Levi acoperise orice urmă, se asigurase 
că nu avea cum să se dea de gol. După doi ani de 
manevrare a acestei scheme, el era aproape să o 
încheie. Mai avea doar două persoane cărora trebuia 
să le plătească, iar căpitanul era una dintre ele. Era 
atât de aproape. N-avea de gând să se lase înfrânt 
acum. 

Pipăi pistolul de la șold, chiar dacă încercă să 
găsească o scăpare mai ingenioasă. Mereu găsea. Levi 
crupierul. Levi escrocul. Nu exista jucător pe care să nu 
îl păcălească. Însă nu de multe ori fusese prins atât de 

ușor la colț. 

La naiba, Vianca, gândi el. Aș putea muri spânzurat 
pentru asta. Și-ar fi vina ta. 

De parcă angajatorului său i-ar păsa de ce i s-ar 
întâmpla. 

— Ce anume vrei? mârâi Levi. 

— Nu vreau nimic, zise căpitanul. Era evident că 
minţea. Toţi voiau ceva. 

Grady așeză pe masă băutura Ochii Șarpelui a lui 
Levi, lichidul făcând bule în paharul de șampanie. 

— Îţi mai pot aduce și altceva, Levi? 

— Neah, multam, Grady, murmură el, schițând un 
zâmbet forțat. Încă își ţinea o mână pe pistol. 

— Dar dumneavoastră, ăăă... domnule? Grady îl 
privi cu ezitare pe căpitan. Grady era un om bun, dar 
nu era și unul respectabil. Cizmele albe îi provocau de 
fiecare dată încordare. Cu ce vă pot servi? 

— Nimic pentru mine. 

Grady se întoarse la bar, unde urlă la un bătrân 
care stătea pe un scaun, încercând să își comande al 
cincilea pahar de absint. 

— Îl cunoști? întrebă curios căpitanul, ca și cum 
încă se aștepta ca Levi să fie capabil de conversaţie 
într-un asemenea moment. Levi avea o presimţire că 
urma să fie șantajat. Sau mai rău. 

— E un prieten vechi, răspunse scurt Levi. 

— Ăsta e motivul pentru care tu nu ești ca ceilalţi. 
Ceilalţi lorzi nu au prieteni, zise concis căpitanul. Ei au 
victime. 

Levi era sătul până peste cap să tot audă cum el 
nu era ca ceilalţi lorzi ai străzii. Sătul să audă cum ei 
erau mai buni decât el în toate modurile posibile. 

— Câţi ani ai? întrebă căpitanul. 

— Împlinesc optsprezece în octombrie, spuse Levi 

cu încordare, chiar dacă mai erau patru luni până 
atunci. Mai bine să pară mai mare de ani decât să fie 
tratat precum un copil. 

— Dacă apuci luna octombrie. Te-ai gândit vreo 
clipă că ai putea să intri în belele până peste cap? 

Levi își strânse pumnul pe sub masă. Se gândea la 
asta în fiecare noapte, în timpul orelor când ar fi 
trebuit să doarmă, dar nu putea. Nu el a/esese să 
pornească înșelătoria asta. Nu el a/esese să implice cei 
mai periculoși oameni din oraș. Incă de când începuse 
să lucreze pentru Vianca, alegerile lui fuseseră 
limitate. 

— Cine altcineva mai știe? șopti Levi, tonul slab al 
vocii lui trădându-i teama. 

Căpitanul își scărpină barba de pe bărbia marcată 
de cicatrice. 

— Nu sunt eu cel mai isteţ. Deci spune-mi, dacă eu 
mi-am dat seama, cine ar mai fi putut să facă la fel? 

Levi rămase fără suflu. Căpitanul se referea la 
Sedric Torren, nebunul, perversul don al Familiei de 
cazinou Torren. 

Genul de persoană care putea goli o încăpere doar 
cu un pocnet de degete. Genul de persoană care își 
putea prinde în laţuri prada doar cu un simplu zâmbet. 
Genul de persoană pe care Levi nu o voia să-i fie 
dușman. 

Sedric Torren era ultimul investitor al lui Levi. 
Odată ce Levi îi va plăti lui Sedric, va termina. Curat. În 
siguranţă. Insă îi trebuiseră săptămâni pentru a putea 
aduna cei nouă sute de volţi pentru căpitan, iar Levi îi 
datora lui Sedric zece mii. 

Dacă Sedric își dăduse, într-adevăr, seama de 
escrocherie, îl va aștepta oare pe Levi să îi plătească 
sau îl va omori doar pentru a demonstra ce poate face? 

să tragi pe sfoară un Torren era ca și cum ai flirta cu 
distrugerea. 

Căpitanul se ridică în picioare. 

— Aș prefera să nu-ţi mai aud numele. Apoi dădu 
din cap spre Levi și părăsi taverna. Fără șantaj, fără 
constrângere. Doar un avertisment. 

Levi răsuflă ușurat. Presupunea că era norocos - ar 
fi putut fi arestat sau mai rău. Insă nu se simţea 
norocos. Căpitanul cizmelor albe nu se obosea 
arestând criminali pe care îi considera ca fiind deja cu 
un picior în groapă. 

Aproape am terminat. Sunt aproape de a fi în 
siguranță, îşi reaminti. Singura persoană rămasă căreia 
trebuie să îi plătesc este Sedric, apoi mă pot concentra 
cum se cuvine pe membrii Fierului. 

Cum mai tot timpul și-l petrecea ocupându-se de 
escrocheria Viancăi, clanul lui se prăbușea încet. 
Câștigurile lor erau mici, clienţii nervoși, iar Levi abia 
dacă îi recunoștea pe unii dintre copiii lui. Dar Levi 
refuza să eșueze din cauza acestei scheme. Avea de 
făurit un destin și de clădit un imperiu. 

Levi se ridică să plece. Pe drum spre ușă, încercă 
să ignore cum faţa lui Grady căzu când observă 
paharul plin pe care-l lăsase el în urmă pe masă. 

Levi se îndreptă spre o casă abandonată pe care 
Chez și alţi câţiva de-ai Fierului și-o însușiseră recent. 
Pe cât punea mai multă distanţă între el și taverna lui 
Grady, pe atât umerii i se relaxau, iar greutatea din 
piept i se slăbea. Mersul pe jos îi limpezea de fiecare 
dată mintea. 

În jurul lui, fațadele din piatră albă ale magazinelor 
și bârlogurile de pariuri făceau loc decorului întunecos 
caracteristic Orașului Vechi, cartierul istoric al New 
Reynes-ului. Puţină lumină pătrundea printre clădirile 

prea înalte și aleile prea strâmte, motiv pentru care 
Levi îl și revendicase în urmă cu cinci ani când 
întemeiase clanul Fierului. Cartierul era mai mult 
abandonat - poreclit „pata păcătoasă a orașului”, era 
genul de loc unde nu ai fi vrut să te avânți, indiferent 
de oră. Să te descurci pe aleile întortocheate precum 
un labirint, să te pierzi printre umbrele nesfârșite era o 
artă. În acest loc, era întotdeauna noapte. lar 
scamatoriile se împăcau cel mai bine cu întunericul. 

Când ajunse la ascunzătoarea Fierului, Levi făcu o 
pauză, plimbându-și palma pe grilajul din fier forjat al 
ferestrei. Cunoștea fiecare centimetru din Orașul 
Vechi. Pentru că îl detii, îşi spuse sieși, convingându-se. 
Dar oare încă îl mai deţinea cu adevărat? 

Levi își trosni gâtul, își făcu curaj și bătu la ușă. 
Chez o deschise. 

— Te așteaptă o duduiţă, zise Chez, făcându-și 
cruce în dreptul inimii, așa cum făceau mereu 
gangsterii în faţa lordului lor. Așa cum Chez făcea de 
obicei pentru el, deși dovada lui de respect era în 
ultima vreme mai degrabă uitată. 

— Ce? Cine? Levi nu programase nicio întâlnire 
pentru astăzi. 

— Una foarte înfumurată. Venită dintr-unul dintre 
teritorii. 

Până să apuce Levi să întrebe dacă glumește, Chez 
se furișă rapid în sufragerie. Levi îl urmă, dezbrăcându- 
și furios sacoul. N-avea timp pentru așa ceva. Trebuia 
să găsească o soluţie să-i livreze cei zece mii de volți 
lui Sedric Torren înainte ca Sedric Torren să-i livreze lui 
o sentinţă. 

În sufragerie, Levi îl găsi pe Jac rezemându-se de 
un fotoliu îmbrăcat în material matlasat, aura lui 
plutind alene în aerul stătut. Levi moștenise talentul 

divizat de a percepe aura din partea neamului Canes, 
familia mamei lui. Nu putea simţi aura tuturor - 
talentul său divizat nu era atât de puternic -, însă cea 
a persoanelor pe care le cunoștea mai bine era de cele 
mai multe ori vizibilă. 

Aura prietenului său cel mai bun plutea spre el în 
valuri și mirosea a rufărie și a culoarea gri. 

Mansi stătea cocoțată pe o măsuţă, exersând o 
scamatorie din cărţi pe care i-o arătase Levi cu o zi în 
urmă. Ea își făcu semnul crucii în dreptul inimii și îi 
zâmbi larg, așa cum făcea de fiecare dată. Mansi era 
unul dintre cei mai buni crupieri în devenire ai Fierului. 
Unii o numeau ucenica lui Levi, deși Levi nu luase încă 
acea decizie. Totuși, loialitatea ei necondiționată 
prezenta interes - nu era ca și cum ar fi avut de unde 
alege. 

Duduiţa cu pricina stătea pe canapea, cu spatele 
drept precum un tac de biliard, picioarele îndoite într-o 
parte, cu gleznele încrucișate delicat. Era mică de 
statură, doar undeva la un metru cinzeci, cu piele albă 
și păr șaten ce i se desprinsese dintr-un coc sever de 
balerină. Avea o frumuseţe de genul celei pe care o 
descopereai abia cu o a doua privire, deși arăta ca fiind 
în partea greșită a orașului - un șirag de perle 
trandafirii agăţat într-o turlă zimţată a Orașului Vechi. 

Se ridică în picioare când Levi intră, ca și cum el ar 
fi fost un invitat la cină. 

— Dumneavoastră trebuie să fiți domnul Glaisyer. 

Levi se crispă auzind numele tatălui său. Ceilalţi 
chicotiră. 

— Ce se petrece aici, Jac? întrebă el, fixând-o cu 
privirea. Nu se întâmpla în fiecare zi ca fete atât de 
drăguţe și necunoscute să dea buzna întrebând de el. 

— Ea a spus c-o poţi ajuta să ia legătura cu cineva. 

Și înainte să spui nu - Levi își înghiţi cuvintele și Jac 
continuă -, a reușit să scape de doi ofițeri ai cizmelor 
albe în dimineaţa asta imediat ce-a ajuns. Nu-i rău, ai? 

Nu-i rău? După cum arată ea, Levi ar spune că e de 
necrezut. Ce ar fi putut face ea pentru a-i înfuria pe 
Cizmele albe? Făcuse o reverență greșită? 

— Cine e? întrebă el. 

— Sunt chiar aici, rosti ea cu aroganță. Ai putea la 
fel de bine să mă întrebi pe mine. 

— Exact, se răsti Levi. Dar n-am făcut-o. Ceea ce 
înseamnă că n-am vrut s-o fac. 

Cu asta îi închise gura. 

— E din Bellamy, explică Jac. 

Bellamy era unul din teritoriile Republicii, o insulă 
în mare parte independentă, care plătea taxe 
Capetelor cu peruci. Avea reputaţia de a fi o societate 
rămasă în urmă cu douăzeci de ani, ceea ce explica 
hainele ei conservatoare. 

— Chiar puţin cam snoabă, adăugă Jac. 

Ea își drese glasul cu un aham apăsător. 

Singura persoană din Bellamy pe care Levi o 
cunoștea era Lourdes Alfero, însă nu mai auzise de ea 
de mulți ani. Ea era unul dintre acei jurnaliști 
„anonimi” care scriau pentru ziarele monarhiste. Deși 
Mizerii erau toți morţi, monarhiștii continuau să facă 
propagandă pentru reinstaurarea vechilor regate și 
încoronarea unor noi familii pentru a-i conduce. 
Monarhiștii erau singuria opoziţie al Celui Dintâi Partid, 
principalul partid politic ce stătea la baza Republicii. 

Levi îi datora lui Lourdes Alfero o mare favoare, 
însă asta se întâmplase în urmă cu patru ani. El 
crezuse mereu că ea se lăsase ucisă - toţi monarhiștii 
mureau în cele din urmă. 

— Eşti sigur că acesta este domnul Glaisyer? îl 

întrebă duduiţa pe Jac. 

— Gândește-te bine, spuse Levi, făcându-i cu 
ochiul. Să nu cumva să te înșeli. 

Jac se trânti pe canapea, fata încercând să se 
îndepărteze subtil de el. Jac își aruncă exagerat mâinile 
în aer. ; 

— Te refereai la cel/ă/alt Levi Glaisyer. Imi cer mii 
de scuze, duduiță. Dar să nu-ţi faci nicio grijă, celălalt 
Levi Glaisyer este un băiat foarte cumsecade. 
Nicidecum ca tipul ăsta. 

Levi își aruncă sacoul și pălăria pe măsuţa de 
cafea. 

— Lucrează ca funcţionar la o bancă. Are trei copii. 
O casă frumușică pe Malul Sudic. Nici măcar o pată pe 
cazierul lui. În schimb, tu te-ai ales cu mine. Cel mai 
bun crupier din oraș. Lordul Fierului. 

Chez își dădu ochii peste cap. 

— Deși prefer să fiu numit om de afaceri decât, ei 
bine, escroc, zise el ocupând locul rămas gol lângă ea. 

— Nu există un alt Levi Glaisyer, șopti ea, cu buza 
tremurându.-i. 

— Jac, nu mi-ai spus că e și deșteaptă. 

— Atunci... trebuie să fie o greșeală, se bâlbâi ea. 
Spre meritul ei, reuși să își ţină mândră bărbia sus. 
Poate că Levi nu era singurul care dădea dovadă de 
bravadă. 

— Cu ce alt motiv ar căuta o domnișoară atât de 
stilată din Bellamy ca tine pe cineva ca mine în Orașul 
Păcatului dacă nu din greșeală? Luându-se după 
poșeta mare, hainele bine croite și pantofii din piele cu 
vârf ascuţit, Levi punea pariu că ea avea asupra ei un 
număr frumușel de volti. Ce-ar fi dacă ne-ai da poșeta 
ta și uităm ceea ce s-a întâmplat? Poate că nu sunt eu 
celălalt Levi Glaisyer, dar sunt totuși o persoană 

generoasă. 

— Nu, zise ea. Vocea ei se frânse, iar el nu își putu 
da seama dacă cuvântul era o rugăminte sau un refuz. 

— Poate ai putea repeta ce ai spus, avertiză Levi. 
Cred că nu te-am auzit bine. Chez veni lângă el, 
învârtindu-și cuțitul dintr-o mână într-alta atât de 
repede încât lama se distingea doar ca o pată argintie. 

Ea se feri și înghiţi cu greutate, ca și cum se silea 
să nu plângă, ţinându-și o mână la gură și tremurând 
din toate încheieturile. La naiba. Nu-i plăcea de niciun 
chip când duduițele plângeau. 

Neimpresionat, Chez îi smulse poșeta din mâini și i- 
o aruncă lui Mansi, care o prinse cu aceeași 
îndemânare ca într-o scamatorie de-a ei cu cărțile. Mai 
multe obiecte căzură pe jos - un pașaport, câţiva 
nasturi desperecheaţi, mai multe fursecuri și o foaie de 
hârtie împăturită. Rânjind la dezordinea creată, Levi 
ridică ultimul obiect. Era o scrisoare cu un scris de 
mână elegant și precis: 


Draga mea, 

Urăsc să mă gândesc la îngrijorarea pe care ti-am 
provocat-o. Sunt bine și îmi este dor de tine. Deși am 
întâmpinat o mică piedică ce mi-a întârziat întoarcerea, 
intentionez să plec în câteva zile. La momentul când 
scrisoarea va ajunge la tine, eu voi naviga cu 
nerăbdare spre casă. 

Dacă o furtună ar fi să îmi întârzie și mai mult 
întoarcerea sau alte evenimente neprevăzute vor 
interveni, poți lua legătura cu domnul Levi Glaisyer, un 
prieten de-ai mei care locuiește în New Reynes. Te va 
ajuta cu plăcere. 

Cu multă dragoste, 

Lourdes 

Levi simţi un gol în stomac. Lourdes. Cunoștea 
numele ăsta. Chez privea cu indiferenţă peste umărul 
lui Levi. 

— Ce scrie? 

Levi nu răspunse. Fata îl privea cu ochi mari, căprui 
și umflați, ţinându-și braţele în jurul ei ca într-o 
îmbrăţișare. 

El arătă spre scrisoare. 

— „Lourdes” presupun că este... 

Ea scutură din cap cu indignare și dădu să-i ia 
scrisoarea din mână. Levi o ţinu departe de ea. 

— Calmează-te, duduiţă. E doar o întrebare. O 
cunoști pe Lourdes Alfero sau nu? 

Ea inspiră adânc pentru a se aduna și își șterse 
urmele de lacrimi de pe obraz. 

— O cunosc. Acesta este și motivul pentru care 
sunt aici. 

Jac se încordă recunoscând numele și îi întâlni 
privirea lui Levi. Expresia lui părea să stârnească 
întrebarea: Asta schimbă lucrurile, nu-i așa? 

Levi își feri ochii. Desigur că schimba lucrurile. 
Prietenul său cel mai bun avea o părere proastă despre 
conștiința lui Levi. Îi era dator lui Lourdes - cel puţin, 
Levi ar putea să o asculte pe duduiță. 

— Aţi putea să ne lăsaţi pe mine și pe 
domnișoara... El făcu o pauză și o privi. 

— Domnișoara Salta. Dar îmi poţi spune Enne. Cu 
toate că încă lăcrima, vocea ei rămânea controlată și 
calmă. Vorbea mai formal și decât o făceau managerii 
de la St Morse când se adresau clienţilor bogaţi, însă 
maxilarul îi era încordat și pumnii încleștaţi. Nu îl va 
ierta prea ușor pentru încercarea de a o păcăli - nucă 
lui Levi i-ar fi păsat ce credea ea despre el. Nu încerca 

să fie un gentleman; el încerca să-și plătească 
datoriile. 

— Ne puteţi lăsa pe mine și pe Enne singuri pentru 
câteva minute? Lasă și poșeta. 

Chez rămase cu gura căscată, dar Jac îi puse o 
mână pe umăr și îl întoarse să plece. Mansi aruncă 
poșeta pe masă înainte ca toţi să iasă pe ușa din 
spate. 

Când Levi fu sigur că erau singuri, întrebă: 

— Cum de o cunoști pe Alfero? 

— Lourdes este mama mea. Am călătorit până aici 
pentru că am nevoie ca tu să o găsești. 

Să înțeleg că după ce a scris această scrisoare, 
gândi Levi, A/fero nu s-a mai Întors acasă. Îi displăcea 
această zi din ce în ce mai mult și era abia ora 
unsprezece dimineața. 

— Ai bătut cale lungă și locul ăsta nu e deloc ca 
Bellamy. : 

— Nu, nu este, spuse ea categoric. Insă reputaţia 
New Reynes-ului este cea mai mică grijă a mea. 

Asta era prima ei greșeală. 

Dacă o cunoștea câtuși de puțin pe mama ei, nu s- 
ar fi apropiat nici măcar la zece metri de Cizmele albe 
și cu atât mai puţin să-i abordeze. 

Ceea ce însemna că Levi avea nefericita sarcină de 
a-i spune că mama ei era cel mai probabil moartă. 

El o studie. Dacă nu împărtășea numele de sânge 
al lui Alfero, ea trebuia să îi poarte ca fiică talentul 
divizat, cu un talent de sânge din partea tatălui. Enne 
Alfero Salta. Din câte își amintea despre Alfero - o 
jurnalistă devotată, o progresistă veritabilă și un spirit 
profund politic -, Levi nu și-o putea imagina întâlnindu- 
se cu cineva care avea un talent pentru dans. Păruse 
prea serioasă pentru asta. Și nici nu-și amintea să o 

știe foarte interesată de bărbaţi. Trecuseră patru ani, 
însă Levi încă ţinea minte furia neclintită din ochii ei. 
Republica o neîndreptăţise într-un mod pe care ea nu-l 
putuse ierta niciodată. 

Oricare ar fi fost motivul ei, Levi se întreba, 
meritase să moară pentru cauză? Meritase să lase în 
urmă o fiică singură? 

El se îndoia. Nimic nu merita un așa preţ. 

Enne își drese glasul. 

— Lămurește-mă, domnule Glaisyer... 

— Spune-mi Levi. 

— Lămurește-mă, Levi, de ce-ar fi Cizmele albe 
atât de interesate de mama mea? 

Ea băgă mâna în buzunar și scoase o monedă din 
bronz, pe care o strânse în pumn precum făceau 
jucătorii cu zarurile înainte de a le arunca. Precum o 
rugăciune. 

Levi ezită, nevrând să-i dea veștile proaste atât de 
repede. Ea abia ce se oprise din plâns. In schimb, el 
spuse: 

— Nu prea semeni cu ea. 

Lourdes Alfero pe care și-o amintea el era înaltă, 
aproape la fel de înaltă ca el, și cu păr blond deo 
culoare mult mai deschisă decât șatenul Ennei. Se 
îmbrăca lejer - în unele zile asemenea unei femei, 
alteori cu un stil nici masculin, nici feminin -, iar 
trăsăturile ei dure îi dădeau de gol, cu ușurință, 
identitatea. Prefera să i se adreseze cu „ea” și „ei”. 

Nu găsea nicio urmă a chipului lui Lourdes în cel al 
Ennei. 

— Lourdes este mama mea adoptivă, explică Enne. 
Dar îmi pot da seama că tragi de timp. De ce erau atât 
de interesate Cizmele albe de ea? 

Levi oftă. Nu avea ea habar prea multe despre New 

Reynes, dar nu era nici proastă. 

— E o simpatizantă a Mizerilor. Și una încă foarte 
bine cunoscută. 

— Ce? Vocea ei se ridică într-un țipăt ascuţit. Poate 
că ea nu era pe atât de cumpătată pe cât crezuse Levi 
inițial. 

Nu-i putea învinui scăparea. Chiar dacă modul în 
care Cancelarul Malcolm Semper conducea Republica 
era extrem de nepopular, Mizerii fuseseră niște tirani. 
In New Reynes, unde începuse Revoluţia, bărbaţi, 
femei și copii sărbătoriseră în Piaţa Libertăţii când 
familia regală fusese decapitată. Mulţi îi considerau 
radicali pe monarhiști. 

— Încă de la Revoluţie - mai cu seamă în timpul 
Marelui Război al Străzii, care a izbucnit cam după 
șapte ani -, s-a format un grup de jurnaliști care scriu 
pentru ziarele monarhiste. Ei folosesc nume de cod 
pentru a da în vileag știri pe care Capetele cu peruci 
încearcă să le ţină ascunse și lucrează în secret. Își 
spun Pseudonimele. Lourdes e unul dintre ei. Chiar cea 
mai faimoasă dintre toți. Cizmele albe o caută de 
foarte mult timp. Și, cândva în ultimele patru luni, ei 
probabil au și găsit-o. 

Levi făcu o pauză, măsurând reacţia Ennei. 

— Chiar nu ai avut nicio idee? 

Ea-și mușcă buza. 

— Știam că Lourdes are secretele ei, dar nu, nu mi- 
aș fi putut imagina vreun moment așa ceva. 

Levi își ţinu respiraţia, privind cum gravitatea 
situaţiei mamei ei o năpădea. Nu era nevoie ca el să-i 
spună că Alfero era moartă. Își putea da seama și 
singură acum. 

— Ştii unde poate fi Lourdes? întrebă Enne, încă 
gândind la timpul prezent. Levi oftă în sinea lui. 

— N-am mai vorbit cu ea de ani de zile, îi zise el. 

— Ce? se încruntă ea. Atunci de ce te-ar fi 
recomandat pe tine? 

— N-am nicio idee. Cam cu patru ani în urmă, am 
dat rău de belea cu o escrocherie ce a mers prost. Si, 
în mod evident, gândi el, nu mi-am învățat lectia. 
Lourdes m-a ajutat și mi-a găsit un loc de muncă stabil 
la St Morse. 

— St Morse? 

— Cazinoul. Trebuie să fi auzit de el. E unul dintre 
cele două cele mai mari din oraș. 

Ea scoase o carte din buzunar, iar Levi pufni. Un 
ghid turistic. 

— Cred că am auzit de el, zise ea, răsfoind printre 
pagini până ce găsi pasajul pe care îl căuta. Oh. Spune 
să nu mergi acolo. 

El trase cu ochiul la titlu. Orașul Păcatului, un ghid: 
unde să te duci și unde nu. Dacă ar fi dat mai multă 
atenţie ghidului ei, atunci nu l-ar fi urmat niciodată pe 
Chez în Orașul Vechi, inima teritoriului Fierului. Ar fi 
părăsit portul și s-ar fi îndreptat direct spre Malul de 
Sud, acolo unde-i era, evident, locul. 

Levi se ridică în picioare și își luă pălăria de pe 
masă. 

— Unde pleci? întrebă Enne. 

— In oraș. Sunt volţi de câștigat și oameni de 
păcălit, îi răspunse, oferindu-i un zâmbet. Era 
norocoasă că n-o păcălise și pe ea. Era în toane bune 
azi. 

— Dar nu ai terminat să-ţi spui povestea, îi scăpară 
ei vorbele. 

— Asta este povestea. Lourdes m-a ajutat, mi-a 
făcut rost de o slujbă și apoi ea a dispărut. De atunci n- 
am mai vorbit cu ea. 

Enne se ridică, își îndreptă umerii și afișă o 
expresie provocatoare. El se întrebă dacă ea chiar se 
simțea atât de curajoasă sau dacă era la un pas dea 
plânge din nou. 

— Dar trebuie să mă ajuţi. Trebuie să o găsesc. 

— Trebuie să te ajut? făcu el, pășind mai aproape. 
Așa mică de statură cum era, ea nu îl intimida. Nu 
mulţi îi vorbeau așa cum făcea ea. De ce ar trebui? Nu 
te cunosc. Abia o cunosc pe mama ta. 

— Pentru că... vocea ei tremură. Pentru că te voi 
plăti. 

— Ţi-ai pierdut tot bagajul. Câţi volţi ai putea avea 
asupra ta în acest moment? Ochii lui se mutară de la 
poșeta la buzunarele ei. Se îndoia că avea mai mult de 
câteva sute. 

Dar... erau câteva sute în plus la ţinta de zece mii. 
Poate că se simţea un pic altruist până la urmă. 

— Lourdes are un cont bancar, spuse Enne, cu 
genul de seriozitate care îl făcea pe Levi să creadă că 
ea nu minte. Îi studie faţa pentru un semn care să o 
dea de gol - fiecare avea un tic, mereu ceva care le 
trăda faţa ca de poker. Insă el nu găsi nimic. 

— Are mai mulţi volţi decât ţi-ai putea dori, 
continuă ea. Dacă mă vei ajuta să o găsesc, te voi 
plăti. 

— Cât oferi? întrebă el. 

— Cinci mii de volți, zise ea fără să ezite. 

El înlemni. Chiar avea o așa sursă de volţi? Ea chiar 
arăta ca provenind dintr-o familie avută, așa cum se 
prezentase mereu și Lourdes. 

Poate că avea cinci mii de volţi. Poate că avea mai 
mult. 

— Îmi pare rău, spuse el, mimând dezinteres. N-am 
timp pentru așa ceva. Nu sunt genul de băiat care să 

ajute domnișoare la ananghie. 

— Zece mii de volţi, plusă ea. 

Te-am prins. 

El își miji ochii, ca și cum se gândea. Lăsă câteva 
momente să treacă, iar cât el zăbovea, îndrăzneala din 
ochii ei negri nu slăbi deloc. In urmă cu câteva minute, 
ea plânsese, însă nu era distrusă. 

Dar va fi oare atunci când va realiza că mama ei ar 
fi putut fi moartă? 

Poate Alfero este încă în viață, gândi Levi. Până la 
urmă, reușise să supravieţuiască tot acest timp. Numai 
acest lucru era impresionant. 

Însă puţin probabil. lar un jucător priceput știa mai 
bine decât să parieze contra unor asemenea șanse. 

— Te ascult, spuse el. Dar o să am nevoie de un 
avans. Cine știe cât va dura să o găsim? 

— Îți voi da o mie de volţi, se oferi ea, dar doar la 
sfârșitul zilei. Ai spus-o chiar tu că abia o cunoști pe 
Lourdes. Vreau să mă asigur că, într-adevăr, mă poţi 
ajuta. 

Dacă ar fi presat-o pentru mai mult, ea probabil că 
ar fi cedat. Până la urmă, ea ar fi putut să se prefacă 
vitează cât ar fi dorit, dar Levi știa mai bine. Işi lăsase 
bagajul în urmă pentru a-l urmări pe Chez direct în 
inima Malului de Nord - era disperată. 

Dar el nu se târgui. Nu voia s-o sperie și să piardă 
posibilitatea - chiar dacă era una slabă - de a câștiga 
zece mii de volţi, de a avea șansa să se salveze. La 
urma urmelor, și el era disperat. 

Dacă ziua se încheia fără să găsească o pistă, 
atunci Levi își va lua cei o mie de volţi în seara aceea și 
o va lăsa pe ea cu ochii în soare. Chiar dacă zece mii ar 
acoperi întreaga datorie pe care o avea la Sedric, încă 
avea îndoieli că Lourdes Alfero mai era în viaţă. Nu-și 

permitea să piardă timp cu o căutare inutilă. 

— Vom începe cu o vizită la un prieten de-ai mei, 
zise Levi. El ne poate răspunde la întrebări. 

Umerii Ennei se relaxară și lăsă să îi scape 
răsuflarea pe care și-o ţinuse în piept. 

— Prietenul tău este... de-al Fierului? întrebă ea. 

El rânji. 

— Ce? Nu prea-ţi plac prietenii mei? Jac poate că 
părea ameninţător, dar era la fel de agresiv ca un pui 
de iepure. Mansi era, practic, sora mai mică a lui Levi. 
lar Chez... Ei bine, Chez și Levi nu erau pe aceeași 
lungime de undă în ultima vreme, dar când Chez își 
dorea, putea fi tolerabil. Uneori, când stelele se aliniau, 
era chiar agreabil. 

— Nu, prietenul meu nu e de-al Fierului, spuse el. 
Însă Levi presimţea că Enne va duce dorul farmecului 
Orașului Vechi în mai puţin de-o oră. 

— Bun, pufni ea. 

El deschise ușa pentru ea. 

— După tine, duduiță. 

— Dar ce facem în privința cizmelor albe? întrebă 
ea. Ar putea încă să mă caute. 

— Crezi că eu aș merge într-un loc unde pândesc 
Cizmele albe? Te rog, știu mai bine decât tine să fac 
asta. Ar trebui să înveţi să ai încredere în mine. 
Zâmbetul lui era grozav de fals. 

— Voi colabora cu tine pentru că nu am încotro, 
dar nu mă voi încrede în tine până nu o găsesc pe 
Lourdes. 

Ea își ridică fruntea și păși apăsat afară pe ușă. 

— O mie de volţi, mormăi Levi pentru sine. Dacă o 
putea suporta pentru o singură zi, atunci mâine se va 
trezi mai bogat cu o mie de volți. 

În plus, Enne Salta nu va rezista mai mult de o 

noapte în Orașul Păcatului. 
Levi 


Levi și Enne porniră dinspre capătul Orașului Vechi, 
țâșnind în lumină. Nu lumina soarelui - cerul din New 
Reynes era înnorat, fumul cauzat de poluare lăsând 
dâre murdare peste nori. Nu, ei ieșiră în luminile 
scânteietoare ale Străzii Tropps, centrul Cartierului 
Cazinourilor și - așa cum toți din Malul de Nord 
credeau de cuviinţă - centrul orașului. Totul strălucea 
pe strada Tropps: sclipirea bijuteriilor, dinţii de aur din 
zâmbetul paznicilor, strălucirea mată a imitaţiei de 
piele și, desigur, reflexiile de neon în bălțile lăsate de 
ploaie, urină și pahare de lichior răsturnate și golite pe 
marginea drumului. 

Nu exista nimic care să semene cu Cartierul 
Cazinourilor. Din clipa în care Levi sosise în New 
Reynes, a făcut din acesta casa lui. Apoi l-a făcut 
teritoriul lui. Într-o zi, îl va face regatul lui. 

Pe partea dreaptă, un om cânta la acordeon de-a 
lungul  bordurii.  Cânta despre  vaietele iubirii 
neîmpărtășite, dar nu se putea înțelege dacă el se 
referea la o iubită sau la sticla de absint de la 
picioarele lui. Enne se crispa de fiecare dată când 
cântărețul blestema. 

— Pari tensionată, spuse Levi. 

Ea-și încrucișă brațele la piept și aruncă o privire 
plină de spaimă peste umărul ei. 

— Strada asta e-atât de aglomerată, și nici măcar 
nu e încă prânzul. Oamenii ăștia n-au de lucru? 

— Aglomerată? pufni el. Ar trebui să vezi strada 
asta pe timpul nopții! 

Ceva mai încolo, un om în palton se holba la ei de 

sub o firmă galbenă, uzată și pâlpâitoare. Lanţuri 
ruginite se bălăbăneau ca niște flame de metal. Faţa 
omului era sălcie și scofâlcită și întinse înainte o mână 
tremurândă, întocmai ca un prizonier captiv după 
barele de fier, cerșind mâncare sau volţi. 

Enne înţepeni, după care se izbi de umărul lui Levi, 
stârnindu-i iritarea. 

— De ce ne privește? șopti Enne. 

— E-un sclav al străzilor. Nu-ţi fie teamă, nu ne 
poate urmări. 

— Ce înseamnă asta? Ce-l oprește? Se mută pe 
partea cealaltă astfel încât Levi să se afle între ea și 
acel om. 

— E captiv pe strada aia, explică Levi. Familiile de 
aici au un talent care aduce oamenii în datorii către ei, 
într-o zonă anume. Strada e ca o celulă de închisoare. 

Enne tremură. 

— De ce sunt ei în datorii? 

— Droguri. Majoritatea cu Extaz, Stăpâna și Cântec 
de leagăn - toate de la furnizorii Torren și Augustine. 
Încearcă să eviţi strada Lanţului. 

Ea aprobă cu teamă, jucându-se cu ceva în 
buzunarul ei. Dacă n-ar fi știut mai bine, Levi ar fi 
crezut că ea era o hoinară enervantă, cărând un bagaj 
foarte scump. Cu cât mergeau mai mult spre vest pe 
strada Tropps, cu atât se apropiau de Tărâmul 
Cicatricei. Chiar dacă nu era ora de vârf, erau totuși 
câțiva gangsteri care patrulau pe alei, vânând săculeţe 
cu sfere sau - pentru cei mai îndemânatici - zgâriind 
urmele de volţi de pe pieile trecătorilor ghinioniști. 
Enne se număra printre ţinte. 

Apoi, spre groaza lui Levi, Enne își scoase moneda 
din buzunar și începu să se joace cu ea în timp ce 
mergeau. Se holbă la cameea reginei de pe o față a 

monedei. Dacă era emisă înainte de Revoluţie, probabil 
că avea mai mult decât valoare sentimentală. Un motiv 
în plus de a evita ochii pofticioși. 

— Pune moneda înapoi, izbucni el. Arată a aur de 
departe. Această duduiţă provoca mai multe probleme 
decât merita. Nu avea timpul sau răbdarea s-o înveţe 
regulile din New Reynes. 

Enne își mușcă buza și strecură moneda înapoi în 
buzunar. Cel puţin ascultase ce-i spusese. 

— De unde ai moneda aia? întrebă el. 

— E un jeton vechi. Lourdes mi l-a dat. 

E singură și neliniștită, îşi reaminti Levi ca pentru 
sine. Bineînţeles că acţiona aiurea! Ceea ce avea ea 
nevoie era o distragere a atenţiei. 

— Deci cât de diferit e New Reynes de Bellamy? 
întrebă el, chiar dacă știa deja răspunsul: complet 
diferit. 

— Păi, în primul rând, e cu mult mai murdar, spuse 
ea, strâmbând din nas. Levi începuse să creadă că 
aceea era înfățișarea ei obișnuită. Și miroase 
îngrozitor! J 

— Ce? Orașul ăsta? El inspiră adânc pe nas. Asta-i 
mirosul oportunității. Și poate un pic de pipi. 

— Da, păi, presupun că te obișnuiești cu el dacă 
ești născut aici. 

— Nu-ţi poţi da seama doar uitându-te la mine, dar 
nu m-am născut un Păcătos, spuse el. Dar, da, sunt 
mai degrabă obișnuit cu parfumul de New Reynes. 
Poate și tu te vei obișnui, după o vreme. 

Ea strâmbă din nas din nou. Drăguţă sau nu, Levi 
se întrebă dacă a mai întâlnit vreodată o creatură atât 
de delicată, de nesuferită. 

— De unde ești atunci? întrebă ea. 

— Familia mea trăiește în Elta. Cuvântul se simţi ca 

gheaţa ascuţită pe limba lui. Este un oraș la câteva ore 
spre est, pe coasta opusă. Inainte de asta, părinţii mei 
au venit din Caroko. 

Caroko fusese cândva una dintre marile capitale 
ale celor șapte regate ale Mizerilor. In timpul 
Revoluţiei, ca multe dintre familiile făuritoare de sfere 
loiale Mizerilor, Glaisyerii au fost forțați să se mute mai 
aproape de ochii mereu suspicioși ai New Reynes, 
capitala Republicii. Mama lui, care fusese hoinară prin 
lumea mare în tinereţea ei, nu se împotrivise mutării. 
Tatăl lui, pe de altă parte, a jelit mult casa pe care-o 
pierduse și pe regele pe care îl servise cândva. In loc 
să-l înveţe mai multe despre Caroko, tatăl său a 
refuzat să vorbească despre asta, de parcă orașul 
însuși dispăruse, lăsat într-o stare de doliu de 
nedescris. Se considera un martir. 

— De cât timp trăieşti în New Reynes? întrebă 
Enne, readucând atenţia lui Levi înapoi în prezent. 

— De când aveam doisprezece ani. 

Levi fugise de brutalitatea casei sale în căutarea 
brutalităţii unui alt loc - un loc unde, de data asta, 
putea să riposteze. 

Încruntându-se, se scutură de amintirile neplăcute. 
În mai puţin de un minut, ea reușise să schimbe în 
totalitate subiectul conversaţiei. Nu-i plăcea când 
oamenii nu vorbeau despre ei. Din experienţa lui, asta 
însemna de obicei că aveau ceva de ascuns. 

— Eşti plină de întrebări, nu-i așa? comentă el. 

— Ești un străin care mă conduce printr-un loc 
dizgraţios, într-un oraș indecent. Bineînţeles că sunt 
plină de întrebări! 

El presupuse că acesta era un răspuns cât se poate 
de raţional, chiar dacă nu și-ar fi descris propriul 
teritoriu drept „dizgraţios”. 

Cineva gânguri la dreapta lor. 

— Bine ai venit pe strada Dulcegăriilor, spuse el, 
fără să se deranjeze să-și ascundă un rânjet. Nu s-ar fi 
putut gândi la un loc mai bun în care să o privească pe 
Enne zvârcolindu-se. 

Roiuri de oameni se poticniră de-a lungul aleii, cu 
toții îmbujoraţi și captivi într-o anumită măsură de-o 
amorțeală mahmură. Femeile erau îmbrăcate în fuste 
negre cu dantelă și tul, cu ruj roșu în toate nuanțele, 
fețele pudrate în alb sau roz. Bărbaţii purtau costume 
în dungi albe și negre, cu pipe incrustate cu bijuterii, 
odihnindu-se sugestiv între buze. Noaptea, siluetele 
dansante din spatele ferestrelor ademeneau clienții din 
toate părţile orașului cu promisiunea unor paturi calde 
sau îmbrăţișări și mai calde. 

— Orice ai face, șopti el în urechea Ennei, nu privi 
pe nimeni în ochi. 

— De ce nu? întrebă ea, mutându-și privirea de la 
vitrine în pământ, care era acoperit de sticlă spartă și 
conffeti strălucitoare. 

— Talentul lor este seducţia. Putea să jure că-i 
văzuse pielea făcându-i-se ca de găină și se luptă să-și 
țină în frâu râsul. Și nu le lăsa să se apropie prea mult. 
O singură atingere - el o strânse de umăr - și chiar și 
tu ai putea renunţa la fustele și lenjeria ta. Un sărut și 
ai putea fi biruită de un soi de plăcere aproape 
primitivă. 

Enne își miji ochii ca și cum abia realizase că el o 
necăjea, dar apoi o femeie chicoti undeva la dreapta 
lor și Enne se cutremură de parcă ar fi auzit o 
împușcătură de pistol. Femeia se legăna înainte și 
înapoi, purtând doar un corset rubiniu, acoperit de 
dantelă neagră, pieptul ei acoperit tot de sclipici 
revărsându-se din strânsoare. Numărul zece era 

inscripţionat de-a lungul despicăturii sânilor ei cu un ruj 
violet. 

— Vai, Doamne! icni Enne, privirea ei zburând 
sălbatic dinspre aleea pietruită spre sânii femeii. Ce 
înseamnă numărul? 

— Preţul. 

Scâncetul ce îi scăpă printre buze fu îndeajuns ca 
să-l inducă pe Levi într-o stare de isterie. Râse atât de 
tare că trebui să se ţină de burtă pentru a se linişti. 

— Oh, mă bucur că tu consideri decenta mea atât 
de amuzantă, izbucni ea. Așadar, e strada Dulcegăriilor 
frecventată de toată lumea din Orașul Păcatului? Asta 
este locul unde tu vii în fiecare noapte după... orice 
faptă ilegală săvârșită? 

— Eu? N-am nevoie să vin aici, spuse el, doar pe 
jumătate serios, dar asta doar pentru că nu se putea 
abtine să n-o necăjească. Obrăznicia lui îi aduse o 
privire plină de dezgust, dar și rușine din partea Ennei. 

— Gândește-te la asta în felul următor, spuse el. 
Când te întorci în Bellamy, vei putea să-i scandalizezi 
pe toţi prietenii tăi aroganti. 

Enne râse sec. 

— De parcă aș avea nevoie ca ei să se uite și mai 
disprețuitor la mine. 

— Mai dispreţuitor? Nu ești destul de snoabă 
pentru preferințele lor? 

Ea își dădu ochii peste cap. 

— Sunt o Salta. Sunt familii mult mai bune și mai 
bogate la școala de bune maniere, cu talente la dans 
mult mai impresionante. Nimeni nu mă observă. 
Majoritatea timpului de-abia își dau seama că sunt 
acolo. 

Trebuie să fi atins o coardă sensibilă, se gândi Levi. 
Asta a fost cea mai bogată descriere pe care o făcuse 

despre ea până acum. Și totuși i se părea de necrezut. 
Trăsăturile ei ca de păpușă, ochii ei negri foarte 
hotărâți - cum ar putea cineva să n-o observe? 

— Atunci, de ce te-ai întoarce acolo? întrebă el. 

— Pentru că mai am doar un an până termin școala 
și urmează să-mi fac debutul. De asta... mi-aș dori tare 
mult să mă întorc la timp. 

Dacă Levi n-ar fi crezut că gândul unui „debut” era 
de-a dreptul ridicol, i-ar fi părut chiar rău pentru 
dorinţa din vocea ei. Sacrifica foarte mult pentru a o 
găsi pe Alfero, asta dacă Alfero ar putea fi găsită. 

— Și dacă nu o găsești pe Lourdes înainte ca vara 
să se termine? Levi o întrebă pe Enne încet. Ai fi în 
stare să riști? 

— Sigur că da! Ea e mama mea. 

Stomacul lui Levi se contorsionă și - spre propria 
surpriză - era pe cale să spună ceva consolator, până 
când ea își mușcă buza. Poate că împărțirea cărților l-a 
făcut foarte atent la înșelăciune, dar acela era un tic 
ca-la-carte. Se întreba dacă, până la urmă, ea chiar 
ascundea ceva, însă nu o presă. 

Deocamdată. 

— Am ajuns, anunţă el pe când traversau graniţa 
dintre teritoriul Fierului și Tărâmul Cicatricei. 

Corturi, standuri și cărucioare erau aliniate de-a 
lungul trotuarelor și oamenii se îngrămădeau în jurul 
lor, fluturând mărfuri prin aer pentru a atrage clienţii 
sau ţipând la copiii care încercau să fure mâncare și 
mărunţișuri. Câţiva băieţi cu ziare s-au apropiat de el și 
de Enne, anunțând ediţia săptămânală a ziarului 
Malului de Sud, Bârfa Străzii Guillory, sau a versiunii 
Malului de Nord, Sărutul și Zicerea. Levi o apucă pe 
Enne de umeri și o împinse în faţă. Dacă petrecea prea 
mult timp holbându-se la toate cele, un hoţ de 

buzunare ar fi ochit-o într-o clipă. 

— Aceasta este Piaţa de Rămășițe, spuse el. Se 
mută în fiecare zi și stă într-un loc doar câteva ore 
înainte ca să dispară complet. 

Ea se desprinse din strânsoarea lui și îl privi plină 
de enervare. 

— Sunt toate piețele voastre ca aceasta? Cât de 
derutant! 

— Nu, doar asta. Oamenii nu plătesc în volţi aici - 
ei nu prea au. În schimb, fac troc. Schimbând ora și 
locul Cizmele albe îi găsesc mult mai greu. Mărfurile de 
aici nu sunt toate legale și totul se dă pe sub mână. 

Trecură pe lângă un stand de mâncare și stomacul 
lui Levi chiorăi la mirosul cârnaţilor și al șuncii ce 
sfârâiau. Uitase să ia micul dejun. Enne trebuie să fi 
fost și ea flămândă, judecând după privirea ei plină de 
poftă, îndreptată spre căruciorul cu gogoși. 

— legale? Atunci de ce suntem aici? întrebă ea 
agitată. 

— Cicatricele locuiesc sub Piaţa de Rămășițe. 

— Cicatricele? 

— Unul dintre clanuri. 

Ea se opri în mijlocul străzii. 

— Ai spus că prietenul tău nu face parte dintr-un 
clan. 

Levi o trase după el, de data asta fără să o mai 
lase să se desprindă de el. Avea să își piardă poșeta. 

— Nu, am spus că nu este din clanul Fierului, 
mormăi el. Pe deasupra, Reymond Kitamura era un 
început bun pentru căutările lor. Nu doar că Reymond 
îi făcuse cunoștință lui Levi cu Lourdes, dar el era 
Lordul Cicatricei și toate secretele din New Reynes 
ajungeau la el mai devreme sau mai târziu. 

— Dă-mi drumul! Este îngrozitor de nepoliticos - să 

nu mai spun nepotrivit... 

— Încerc să te feresc de a rămâne fără poșetă. 
Deja ţi-ai pierdut bagajul. Vrei să-ţi pierzi și volţii? 

Levi refuza să sufere întreaga dimineaţă doar ca 
Enne să-i piardă răsplata. 

Ea-și opri mișcările bruște și el o conduse către o 
clădire șubredă cu o firmă pe care scria „Sfere ieftine 
și fierotenii”. Ei se strecurară pe lângă un cuplu ce 
examina o cutie cu sfere de sticlă goale. 

— Alea sunt de o calitate tare proastă, bombăni 
Levi. Probabil că nu pot ţine mai mult de douăzeci de 
volti fără să se crape. El putea să facă sfere mai bune 
legat la ochi... chiar dacă nu mai făurise sfere de ani 
buni. Sângele său și talentele divizate nu erau prea 
compatibile, așa că decise cu mult timp în urmă să 
evite a mai face sfere. 

Enne se holbă la o ladă plină de cuțite, fiecare 
dintre ele cu puţină rugină pe mâner sau cu o 
crăpătură în lamă. 

— Câte clanuri sunt în total? 

Levi își drese glasul. Serios, nu exista o persoană 
mai potrivită ca el care să o învețe pe Enne câte ceva 
despre New Reynes. 

— Sunt trei: Fierul, Cicatricele și Porumbeii. Toate 
trăiesc în Malul de Nord. 

Mai erau, desigur, și cele două Familii de cazinou, 
Augustine și Torren, dar Levi nu voia s-o copleșească. 
Pe deasupra, chiar prefera să nu se gândească la acele 
familii acum. A fost o greșeală să se încurce cu oricare 
dintre ele. 

— De ce vă numiţi Fierul? întrebă Enne. 

— E o poreclă. N-am avut un nume la început - 
bârlogurile ne numeau simplu „mecanicii”. Cei care 
aranjau jocurile. Își scutură capul. Desigur, clienţilor 

noștri nu le plăcea să ne numească așa - dădea rău la 
afaceri. Cumva, numele de Fierul a prins. 

— Așadar, voi trișaţi, spuse ea cu o voce evident 
disprețuitoare. 

— Supravieţuim din câștiguri. 

Levi o duse spre o ușă din spatele magazinului. Un 
lacăt ruginit se legăna pe clanţă. 

Deși Levi nu-și mai folosea talentul sângelui pentru 
scopul său actual - a face sfere -, se baza de multe ori 
pe aptitudinile lui în privinţa focului. Levi putea face 
câteva trucuri: să aprindă un pai de chibrit doar prin 
pocnirea degetelor, să meargă printre flăcări fără a se 
arde, să facă un ornament din sticlă cu mâinile goale. 
Nimic prea puternic, însă talentul său era foarte 
adesea destul de util. 

Levi apucă lacătul și concentra asupra lui ceva 
căldură. După câteva momente, se făcu roșu și șuieră 
scoțând aburi. 

— Cum faci asta? întrebă ea. 

— Este talentul meu de sânge. Îl trase, iar lacătul 
se rupse. Nu credea că e destul de evident, date fiind 
culorile din părul lui care-l demascau drept un făuritor- 
de-sfere. 

— Care e... 

— Te poate auzi cineva. N-avea nevoie ca Lordul 
Cicatricei să-l  învinovăţească pentru  dezvăluirea 
adresei actuale a Pieţii de Rămășițe. Lui Reymond îi 
plăcea să rămână ascuns. 

Levi se strecură prin crăpătura ușii într-o casă a 
scării întunecate și strâmte. Când Enne o închise după 
ei, totul se întunecă de-a dreptul. 

— Ai face mai bine să pleci. Nu primim vizite 
astăzi, mârâise cineva. 

Enne făcu un sunet asemănător cu dresul vocii sau 

un scâncet. 

— Eu sunt, spuse Levi. 

— Pup? 

Ura porecla aia. Oamenii presupuneau că cei din 
neamul Canes puteau mirosi aura cuiva precum copoii, 
chiar dacă ei îi citeau, de fapt, cu toate simţurile lor. 
Porecla era, în opinia lui Levi, suma tuturor lucrurilor 
pe care trebuia să le schimbe cu privire la reputaţia lui. 
Cu mult timp în urmă, Fierul fusese cel mai bogat clan 
din oraș. Chiar dacă el era foarte tânăr, Levi merita să 
fie luat în serios. 

— Mă bucur să te revăd, Jonas, minţi Levi. 

Jonas Maccabees, al doilea la comandă în clanul 
Cicatricei, rânji disprețuitor: 

— Ar trebuit să rămâi în Orașul Vechi, unde ţi-e 
locul. 

— Ce păcat, pentru că eu venisem să te văd pe 
tine. Nu pot rezista zâmbetului ăla al tău. 

Jonas aprinse o lumină și Levi își strânse pleoapele 
până ochii se obișnuiră. Camera avea pereţi de ciment 
și o adunătură dezordonată de ţevi la vedere, care 
curgeau. Mirosea ușor a ţigări. 

— Reymond nu primește pe nimeni astăzi, mormăi 
Jonas. O cicatrice aluneca dinspre ochiul său stâng pe 
obraz, dispărând sub părul negru, lung până la umeri. 
Mai multe cicatrice îi brăzdau palmele, iar pielea lui 
avea o nuanţă gri. Ca un cadavru. Enne înțepeni chiar 
lângă Levi. 

— Dar mă va primi pe mine, îl provocă Levi. 

Jonas îl privi chiorâș pentru că știa că Levi avea 
dreptate, apoi mormăi ceva în barbă și se întoarse spre 
o ușă din capătul celălalt al încăperii. Duhoarea de 
netăgăduit a corpurilor în descompunere îl urma. 

— Reymond e șeful lor? șopti Enne. 

— El e Lordul Cicatricei. 

— Ai uitat să menţionezi asta. 

— Contează? Eu sunt Lordul Fierului, nu-i așa? 
Aparent, titlul său de lord nu-i provoca aceeași 
îngrijorare. 

— Poate asta a fost o decizie proas... 

— Vrei să o găsești pe Alfero sau nu? 

Ea tăcu. 

Jonas deschise ușa și-i pofti în birou. Reymond se 
sprijinea de masă. Era scund și slab încât aproape că 
arăta lihnit, cu păr negru și ochi căprui și umbriţi. Purta 
o vestă aurie, strălucitoare și o jachetă purpurie, o 
curea din piele de reptilă și câte un inel imens pe 
fiecare deget, opt inele în total - ambele degete 
mijlocii erau betege. 

— A adus o duduiţă, spuse Jonas. 

— Da, răspunse Reymond, scrutând-o pe Enne din 
cap până în picioare plin de interes. Levi nu le făcea 
cunoștință fetelor cu prietenii lui, de obicei. Pot să văd 
asta. 

Levi trase un scaun lângă birou și îi făcu Ennei 
semn cu capul să facă același lucru. Pe când se așeza, 
simţi un iz al parfumului ieftin a lui Reymond și 
aproape că se înecă. 

— Nu va dura mult, spuse Reymond, permițându-i 
lui Jonas să plece, acesta închizând ușa în urma sa. 
Apoi întinse mâna către Enne. Sunt Reymond 
Kitamura, spuse el. 

Ea îi strânse mâna și îi adresă rivalului lui Levi un 
zâmbet fermecător care concura cu cel al lui Levi. 
Toată teama de mai devreme dispăruse. 

— Este o plăcere. Numele meu este Enne Salta. 

— Nu te îmbraci ca nicio Salta pe care-am mai 
întâlnit-o, remarcă el, ceea ce o făcu pe Enne să-și 

înalțe bărbia în semn de indignare. Levi pufni, 
imaginându-și-o pe Enne într-un costum burlesc. Ei 
bine... nu era o imagine chiar atât de îngrozitoare, 
dacă era să fie sincer. 

— Sau ca oricare dintre băieţii sau duduitele lui 
Levi, în orice caz, adăugă Reymond, rânjind către Levi. 

El dădu din umeri drept răspuns. Levi avea o lungă 
listă de cuceriri împrăștiate - câteva fete și mai mulţi 
băieţi - care au devenit subiectul tachinărilor 
prietenilor lui. Ei susțineau că el avea obiceiul 
incorigibil de a da papucii. 

— Nu sunt duduiţa lui, se grăbi Enne să spună. 

— Bine. Mă bucur să aud că ai gusturi bune, glumi 
Reymond. 

Pe lângă donii din Familiile cazinourilor, Reymond 
Kitamura era de departe cea mai puternică persoană 
din Malul de Nord, o reputaţie pe care se bucura să o 
fluture în faţa lui Levi de fiecare dată când avea ocazia. 
Când Levi ajunsese pentru prima dată în New Reynes - 
la doișpe ani, hotărât și nerăbdător -, Reymond l-a luat 
sub aripa lui. Cei doi erau ca fraţii, deși, așa cum Jac 
afirmase mai mult decât o dată, ei mai mult s-au certat 
decât s-au înţeles. 

Acum două octombrii, când Vianca Augustine i-a 
aruncat în faţă schema asta cu investiția, Levi l-a luat 
pe Reymond drept un partener de afaceri. Incă de pe 
atunci, Levi încercase să ţină relaţia lor de colaborare 
ascunsă, dar Chez aflase despre asta cu câteva luni în 
urmă. Cel de-al treilea considerase asta o trădare. In 
mod oficial, Fierul și Cicatricele nu erau nici pe departe 
prieteni, iar clanurile luau rivalitatea foarte în serios. 
Așa că Levi îl vizita pe Reymond doar când era absolut 
necesar, chiar dacă uneori îi lipseau ciondănelile lor. 

Reymond își scoase un trabuc din buzunar. Il 

îndreptă spre Levi, ca și cum i l-ar fi oferit lui, doar că 
nu făcea asta. Levi pocni din degete, stârnind o mică 
flacără la capătul degetului și îi aprinse capătul. 
Reymond o cuprinse și trase din plin. Fumul năvăli 
afară pe nările lui, iar Enne își încreţi nasul. 

— Încă suntem în întârziere cu plata pentru Torren, 
îi aminti Reymond, de parcă Levi avea nevoie de așa 
ceva. Două săptămâni sau ceva de genu. 

— Hai să vorbim despre asta altă dată, mormăi 
Levi. Enne știa deja că el conducea un clan; nu voia ca 
ea să știe și despre înșelătorie. Nu își permitea ca ea 
să îl lase baltă... sau cel puţin nu până îl plătea în 
seara asta. Și dacă Reymond chiar avea câteva piste 
către Alfero, atunci ar fi fost în interesul lui Levi să stea 
pe lângă Enne. Nu putea pierde posibilitatea înșfăcării 
unei recompense de zece mii de volţi pentru găsirea 
mamei ei, chiar dacă șansele erau slabe. 

— Acum, mie mi se pare un moment bun. 
Reymond scoase un nor de fum, iar Levi luă în calcul 
consecinţele sugrumării gâtului său slab. Era evident 
că îl prinsese pe prietenul său într-o pasă proastă. Și 
căpitanul Cizmelor albe? 

Levi dezbătu cu sine însuși pentru o clipă, apoi 
decise ca, după ce fusese fugărită chiar în dimineața 
aceea, era puţin probabil ca Enne să spună cuiva 
despre această discuţie. Ea nu știa pe nimeni în acest 
oraș, în afară de el. Chiar și așa, trebuiau să fie 
discreți. 

— l-am plătit căpitanului de dimineaţă, răspunse 
Levi enervat și cu amărăciune. Dar știa. Ştia de 
înșelătorie. 

Ochii lui Reymond se măriră. 

— l-a spus cuiva? 

— Nu prea cred, dar a spus ceva despre Sedric 

Torren care m-a îngrijorat. 

Reymond își scutură neliniștit trabucul. 

— Ai reușit să vorbești cu Vianca? Oricât era 
Reymond de puternic, singura persoană care îl putea 
proteja pe Levi de Sedric era Vianca, dona familiei 
Augustine, proprietarii Cazinoului St Morse și - din 
punctul de vedere al lui Levi - cea mai ticăloasă femeie 
din New Reynes. 

— Încă nu. Nu sunt sigur ce-ar putea face ea ca să 
ajute. St Morse era un vapor care se scufunda. Opiniile 
politice radicale ale Viancăi n-o făcuseră deloc 
populară pe Malul de Sud, unde locuiau cei mai mulţi 
dintre clienţi ei. Între timp, familia Torren ţinea asul în 
propria mânecă - avea Perucile albe la degetul mic. 

— Ești preferatul Viancăi. Ar face orice pentru tine, 
spuse Reymond, scoțând un alt norișor de fum. Ești 
târfa ei. 

Levi clocotea de furie când Reymond începuse să 
rânjească. 

— Nu suntem aici ca să vorbim despre asta, 
izbucni Levi. 

Voia să adauge că volţii Ennei și ai lui Alfero ar fi 
putut fi soluţia problemei lor, dar nu putea găsi un mod 
în care s-o spună fără ca Enne să se prindă. Trebuia să 
discute despre asta cu Reymond altă dată. 

Dar știa deja ce va spune Reymond. A/fero e 
moartă, Levi. Bineînţeles că e moartă. Esti prea ușor de 
convins de către o duduiță drăguță. 

— Dar eu vreau să discut despre afaceri, insistă 
Reymond. Încă de când Vianca ne-a pierdut miile 
noastre de volţi de siguranţă, asta începe să sune mult 
mai periculos. Și pielea mea e băgată în asta. 

— Dacă vrei să mai adaugi ceva, partenere... 

— Asta n-o pot face. Ințelegerea a fost de cinșpe la 

sută. Reymond își scutură cenușa într-un bol de 
porțelan care era ciobit într-o parte. Nu pot s-o fac. 

— Aţi terminat? izbucni Enne. Este foarte nepotrivit 
să vorbiţi despre afaceri în faţa unui străin. 

Reymond pufni și își admiră manichiura bine 
făcută. Avea mare grijă de degetele rămase și nu 
suporta să aibă mâinile murdare. 

— E cu adevărat fermecătoare, Pup. 

— Mă tem că n-am venit aici ca să te farmec, ţâșni 
ea. Am venit pentru a obţine informaţii despre Lourdes 
Alfero. 

Reymond se opri. 

— Chiar așa? 

În ciuda numeroaselor sale defecte - anume, a fi 
teribil de enervantă -, Enne știa cum să se strecoare 
într-o și în afara unei conversații. Levi respecta asta. 

— Ai auzit ceva despre Alfero în ultima vreme? îl 
întrebă Levi pe Reymond, nespus de doritor să devieze 
discuţia de la înșelătoria lor eșuată. 

— Vine și pleacă, răspunse el, în locurile obișnuite. 
Dar n-am auzit nimic recent. Ce vrei să știi? 

Faţa Ennei se aprinse mai puternic decât o firmă 
de neon în faţa unui Cazinou Luckluster. 

— Trebuie să o găsesc. A dispărut. 

— De unde o știi? Nu arăţi a genul care citește 
ziare monarhiste. 

— Poţi să-ţi dai seama doar uitându-te la mine? 

Cicatricele lucrau în afacerile cu falsuri, negoţ de 
arme și informaţii, iar Reymond sacrificase zece ani, 
zeci de oameni și două degete ca să ridice clanul său 
la rangul de acum pe Malul de Nord. Reymond datora 
puterea sa talentului său de sânge: putea vedea prin 
orice minciună. Dar probabil că nu avea nevoie de 
abilitatea de a ghici că provocarea din vorbele Ennei 

era seacă. 

— Multe dintre Pseudonime sunt moarte, spuse 
Reymond sec. Lourdes Alfero este deșteaptă. Ea a 
supravieţuit până acum. Dar dacă a dispărut... 

— Te rog, unde a fost văzută ultima dată? vocea 
Ennei tremura. 

— Frecventa Sauturelle. Este un cabaret la câteva 
străzi mai încolo pe strada Dulcegăriilor. Acolo probabil 
că o știu ca fiind Seance, numele ei de scriitor. 

Enne păli când auzi de strada Dulcegăriilor. 

— Ești sigur că... 

— Și eu, și Levi avem prieteni acolo. Putem să te 
băgăm înăuntru. 

Levi dădu din cap. Mansi lucra la Sauterelle. 

— Tura mea lucrează în seara asta. Dar mâine 
putem face o vizită, spuse el. Era perfect! Cu 
promisiunea unui piste pentru mâine, Enne trebuia să 
stea cu Levi și să îl plătească în seara asta. Se îndoia 
că ea ar fi atât de curajoasă încât să înfrunte strada 
Dulcegăriilor de una singură. Și, dacă o putea ţine 
lângă el în seara asta, apoi încă una și încă una, poate 
că vor putea să o găsească pe Lourdes cu adevărat. 
Poate ea chiar era răspunsul la toate problemele lui. 

Trebuia doar ca Lourdes să fie în viaţă. Și ca Enne 
să mai rămână. 

— Ce e-n neregulă? rânji Reymond, văzând că 
Enne își chirci nasul. Ai o problemă cu spectacolele de 
varietăți, păpușă? 

Enne scutură capul. 

— Nu..., își plecă Reymond capul într-o parte. Nu-i 
asta. Ti-e teamă că Lourdes ar putea fi moartă. 
Reymond avea multe calităţi, dar în niciun caz nu era 
grijuliu. Nu te ferea de nicio lovitură. Știi, încă n-ai spus 
cum ai cunoscut-o pe Alfero. Reymond folosea deja 

timpul trecut. 

Faţa Ennei era palidă când se ridică grăbită de pe 
scaunul ei. 

— Multumesc, dar am nevoie de niște aer. Aproape 
se împiedică în drum spre ușă. Levi se ridică grăbit și o 
urmă. N-o plăcea pe Enne prea mult, dar chiar și el 
recunoștea că vorbele lui Reymond fuseseră aspre, 
având în vedere dimineaţa de care avusese parte. 

Enne se grăbi prin camera din spate și apoi în sus 
pe scări. Când ieșiră din magazinul de sfere, în ochii ei 
căprui se iveau niște lacrimi. 

Afară, vântul se mai înteţise, iar norii - negri din 
cauza fumului fabricilor și a unei furtuni ce avea să 
vină - aruncau o umbră asupra orașului. Corturile 
dispăruseră. Căruţele, și ele. Standurile, la fel. Piaţa de 
Rămășițe luase tot și se cărase, iar Enne și Levi erau 
singurii de pe strada pustie. 

— E, într-adevăr, moartă? întrebă Enne, cu o voce 
stridentă și frântă într-un fel care-i stârnea propriile 
amintiri. 

Pentru o clipă, Levi avea din nou unsprezece ani, 
îngenunchind în faţa patului mamei lui muribunde. 
Înghiţi cu greu. 

— N-o face, o avertiză el. 

Ea nu-l ascultă. Lăsă să îi scape un suspin, după 
care începu să plângă în hohote. 

Levi se dădu un pas în spate, neștiind ce să facă 
sau cum s-o mângâie. Lacrimi îi curgeau șiroaie pe 
obraji, iar ea le șterse cu dosul mâinii. 

— Nu știu dacă mai e în viaţă, spuse el plin de 
sinceritate, dar blând. 

— Dar aș simţi. Aș ști dacă ar fi moartă. 

Dacă Jac ar fi fost aici, el ar fi fost de acord cu 
Enne. Jac era sentimental, exact ca ea. Levi era de 

obicei prea cinic pentru a tolera astfel de sperante, 
dar, doar de data asta, avea nevoie să creadă. Avea 
nevoie de răsplata Ennei. 

Trebuie ca ea să rămână. 

Dar era și ceva mai mult de-atât. Își recunoscuse 
propriile fantome în ochii Ennei. 

Puse o mână pe umărul Ennei și se cobori la nivelul 
ei. 

— Uită-te la mine. Nu putem vorbi aici, în mijlocul 
străzii, unde toată lumea ne poate auzi. Știi asta și știi 
și de ce, nu-i așa? 

Enne dădu din cap, mâna ei jucându-se în 
buzunarul  paltonului. Chiar dacă avea cunoștințe 
limitate despre New Reynes, înțelegea de ce 
monarhiștii erau un subiect periculos. 

— Sunt pe tură diseară la Cazinoul St Morse, așa că 
o să te duc acolo acum. Levi înghiţi cu greu, sperând 
că nu va regreta cuvintele ce avea să le spună. Dar îţi 
promit, o să te ajut să-ţi găsești mama, orice s-ar 
întâmpla. 


Enne 


Levi și Enne intrară pe ușile rotative ale Cazinoului 

St Morse. Enne nu mai pusese piciorul într-un cazino 
înainte, dar trăsese cu ochiul la micile stabilimente de 
pe strada Tropps, însă niciunul dintre ele nu se apropia 
de strălucirea de modă veche a St Morse. Un 
candelabru de cristal se întindea pe întreg tavanul. O 
mochetă verde-smarald acoperea scările, asortându-se 
cu draperiile de catifea, trase peste geamuri, și 
uniformele administratorilor. Arcade argintiu-metalizat 
conduceau către încăperi denumite Sala Tropps, Sala 
de spectacole și Sala de bal, caligrafiate cu albastru- 

safir. Totul mirosea a piele de calitate și whisky, iar 
fiecare client purta haine de la designerii cei mai 
celebri ai Republicii: Gershton, Ulani  Maxirello, 
Regalliere. 

Era, fără îndoială, cel mai de prost gust local care îi 
luase vreodată cu asalt simţurile Ennei. 

Cel puţin cincizeci de invitaţi se foiau prin salon, cu 
pahare de șampanie în mână. Purtau costume elegante 
ca pentru ceai, fuste plisate, pălării cu pene și șiruri 
lungi de perle negre. In costumul ei de serie și cu 
pantofi ponosiţi, Enne se simțea mai mult decât 
expusă. 

ÎI minţise pe Levi în legătură cu volţii. 

La început nu se simţise vinovată câtuși de puţin. 
Levi era un criminal până la urmă. Probabil că înșela 
turiști ca ea în fiecare zi. Dar asta nu însemna că 
procedase corect. Și, după ce îi spusese mai devreme, 
de parcă ar fi avut în joc mai mult decât portofelul lui, 
nu o făcu să se simtă deloc mai bine. 

Nu fusese o minciună în totalitate. Volţii chiar 
existau. Vara trecută, când Enne se strecurase în biroul 
personal al lui Lourdes pentru prima și singura dată, 
văzuse extrasele bancare. Ea și mama ei cu siguranţă 
nu trăiseră ca și cum ar avea milioane de veolţi, dar 
Enne citise documentele cu ochii ei. Era... bogăţie 
dincolo de imaginaţia ei. Și Lourdes o ţinuse departe 
de ea. 

Așadar, volţii chiar existau și, plătindu-l pe Levi, 
abia dacă s-ar fi simţit gaura în avuţia lor. Dar Enne nu 
avea nicio idee unde era contul bancar. Sau de unde 
veneau volţii. 

Nu conta. Odată ce o găsea pe Lourdes, va primi 
răspunsurile. Odată ce o găsea pe Lourdes, Levi își va 
avea volţii. Nu fusese o minciună. Doar că nici adevărul 

nu era. 

Ea și Levi intrară pe un hol, unde erau aliniate 
portrete ale unor bărbaţi, femei, ocazional ale unor 
familii întregi, fiecare dintre ei având ochii albaștri, 
glaciari sau de un violet scânteietor. Mizerii, se gândi 
Enne, un fior străbătându-i șira spinării. Se întreba 
dacă era periculos sau nu pentru cazinou să aibă 
portrete ale familiei regale la vedere, de parcă ar fi fost 
oameni demni de venerație. Majoritatea oamenilor 
care erau în viață astăzi fuseseră martori ai Revoluţiei 
și, indiferent de cât de coruptă era Republica, nu era 
nimic în comparaţie cu tirania Mizerilor. 

Cu cât înaintau mai mult în interiorul Cazinoului St 
Morse, Enne se simţea cu atât mai mult de parcă 
umbla printr-un castel scos dintr-o carte de istorie. 
Lucrătură în lemn de mahon. Albastru și verde peste 
tot. Pereţi albi de piatră. Un cazinou-hotel, cum îl 
numise Levi. De fapt, era mai mult o fortăreață. Pe 
timpul nopţii, putea chiar semăna cu un mausoleu. 

Se opriră în faţa unui lift, unde Levi trase o manetă 
și, deasupra ușii, o săgeată care arăta în sus se lumină. 

— Câţi volţi ai la tine, întrebă Levi. Îţi ajung până 
pleci? 

— Nu, mai ales că am rămas fără toate bunurile 
mele. Un impuls de panică o cuprinse. N-avea alte 
haine. Fără articole de toaletă. Și n-avea suficienți volţi 
ca să-și ia altele și să mai și cumpere biletul de 
întoarcere, după ce avea să-l plătească pe Levi la 
sfârșitul zilei. 

— Așa credeam și eu, spuse el. Ușile liftului se 
deschiseră și ei pășiră pe o platformă nesigură de 
metal. Ușile negre de fier se închiseră cu zgomot în 
timp ce liftierul trase un cric. 

— Cum stai cu frica de înălțime? Asta e cea mai 

înaltă clădire din Malul de Nord. 

— Sunt bine, minţi ea. Podeaua se mișcă sub 
picioarele ei, ca puntea vaporului pe care călătorise 
până la New Reynes - dar atunci ea nu era terifiată că 
ar putea cădea și muri. Enne își tinu respiraţia și se 
prinse de grilaj. Levi o privi amuzat, așa cum o făcuse 
mai toată dimineaţa. La început, când încercase s-o 
tâlhărească, îl crezuse un escroc. Dar, după ce 
părăsiseră Piața de Rămășițe, fusese o sinceritate de 
netăgăduit în vocea lui. Işi schimbase părerea despre 
el, chiar dacă doar puţin. i 

Totuși, el încă era îngrozitor de nepoliticos. Işi 
reaminti că va trebui să-l suporte doar până ce își 
găsea mama. 

— N-ai mai fost niciodată într-un lift înainte? 
întrebă el. 

— Nu într-unul care să aibă atâta nevoie de 
reparații. 

Liftierul bombăni. 

Ușile se deschiseră către un hol cu pereți tapetați 
verde-smarald şi cu  plinte de argint. Arăta 
impresionant și opulent, însă, dincolo de aparente, 
Enne își putea da seama că era regal doar în cel mai 
obscen mod posibil. Fiecare detaliu metalizat era 
pictat; fiecare bucăţică de cristal era, de fapt, sticlă. 

— Ultimul etaj este doar pentru preferaţii Viancăi 
Augustine, spuse Levi mai mult cu dezgust decât cu 
mândrie. Asta îi include pe invitaţii mai cu dare de 
mână, prieteni apropiaţi ai familiei Augustine, pe 
Vianca însăși și, desigur, pe mine. 

— Ai mai pomenit numele Viancăi înainte. Cine e? 
întrebă Enne. 

Se încruntă de parcă avea un gust oribil în gură. 

— Ar trebui să acorzi mai multă atenţie ghidului 

ăluia. Vianca este dona familiei de criminali Augustine 
și proprietara Cazinoului St Morse. 

Pe când Enne abia îi digera cuvintele, Levi o 
îndrumă spre o cameră cu numărul 2018 și descuie 
ușa. O ţinu deschisă pentru ea, dar nu își putea da 
seama dacă el era politicos doar pentru a o ridiculiza. 
Era imposibil de făcut diferența dintre rânjetul lui 
arogant și zâmbetul real. 

Apartamentul era nefiresc de curat. Levi luă loc pe 
fotoliul rigid din sufragerie, în timp ce Enne examina 
strălucirea mobilei și un cuptor negru, ciudat, care 
părea scos din altă poveste, aflat în bucătăria 
înghesuită. Rafturi pentru cărţi acopereau fiecare 
perete, pline de volume și hârtii, aranjate după 
înălţime, iar o cochilie de sticlă strălucea pe măsuţa de 
cafea. 

Enne luă loc pe canapea. 

— Ce? întrebă Levi, analizându-i faţa. Duduiţele 
mereu cred că locuiesc într-o troacă, mormăi el. Apoi, 
de parcă chiar avea de gând să facă pe gazda bună, îi 
dădu o caramea verde din bolul de pe masa lui. Tiggy 
Saltwater Taffy. Cu aromă de absint. Gustarea 
specifică a New Reynes. 

Enne scutură din cap, sigură că orice lucru specific 
locului ăstuia se dovedea a fi respingător. 

— De ce suntem aici? Nu mai fusese niciodată 
singură în casa unui bărbat tânăr înainte și spera că el 
nu observa obrajii ei ce se înroșeau treptat și că nu-i 
putea citi mintea. Trebuie să fi fost și alte locuri în St 
Morse, în afară de apartamentul lui, în care puteau 
vorbi în privat. Toată chinuiala de pe strada 
Dulcegăriilor și nefamiliaritatea cu New Reynes n-o 
linișteau deloc pe Enne, la fel cum nici liniile plăcute 
ale chipului lui Levi n-o făceau. 

— Îți voi face rost de o slujbă, spuse el. 

— O slujbă? Aici? tresări ea. 

— Ce? E prea înjositor pentru tine să ai un venit? 

Se îndoia că profesorii ei vor aprecia că o doamnă 
lucrase într-un cazinou. Sau ca o doamnă să lucreze în 
general, mai bine spus. 

— La ce fel de slujbă te-ai gândit? întrebă ea fără 
nicio inflexiune în voce, refuzând să dea amploare 
provocării. 

— Eşti o dansatoare. Avem câteva grupuri de 
dansatoare. 

— Nu sunt genul ă/a de dansatoare! 

— lar St Morse nu-i genul ă/a de stabiliment. Se 
ridică și se îndreptă spre un hol îngust, făcându-i semn 
să îl urmeze. 

Până se ridică ea, el dispăruse deja în camera din 
capătul holului, iar ea conștientiză cu groază că ăla 
trebuie să fie dormitorul lui. 

— Ce faci? întrebă Enne din capul ușii, nefiind în 
stare nici măcar să arunce o privire înăuntru. 

— iți caut ceva cu care să te îmbraci. Hainele tale 
arată ca cele dintr-un magazin de vechituri. 

Enne pufni cu indignare. Tinuta ei era considerată 
la modă în Bellamy, unde femeile aveau un simț al 
modestiei. 

— Ce te aștepți să port? întrebă ea. Pantaloni? Sau 
poate chiar mai rău, una dintre costumaţțiile alea pe 
care le-am tot văzut pe strada Tropps? 

Se apropie cu o rochie și zâmbi subtil. 

— Ce? N-ai deloc încredere în mine? 

— Nu prea. Și cu siguranţă nu când avea o licărire 
ca aceea în ochi. Și cu nu-atât-de-îngrozitor miros al 
parfumului său de citrice. 

Și-a permis să recunoască faptul că Levi Glaisyer 

era chipeș - cel puţin într-un stil de băiat pus-pe-rele, 
pe care ea credea că unii oameni îl găsesc atrăgător. 
Avea o înălţime ușor peste medie, dar construcţia lui 
era oarecum zveltă. Dintre toate trăsăturile demne de 
luat în seamă - pielea sa fină și maronie, conturul 
ascuţit al pomeţilor obrajilor -, cea care ieșea cel mai 
bine în evidență era părul. Pornea arămiu de la 
rădăcini, însă cârlionţii se colorau spre vârfuri în negru, 
ca și cum ar fi fost pârnlit. 

Câteodată, talentele, în special  Talentele 
Misterelor, purtau o caracteristică fizică specifică în ele 
- ca ochii violet ai Mizerilor. Își aminti când Levi topise 
lacătul și cum aprinsese ţigara lui Reymond. Poate că 
are un talent de aprindere a focului, dar aprinzătorii de 
foc pe care îi mai întâlnise erau diferiţi - miroseau a 
fum şi epuizau oxigenul din aerul dimprejurul lor, 
sufocând pe oricine stătea mult prea aproape. El nu 
mirosea precum... 

Levi rânji, iar Enne își dădu seama că se holbase la 
el 

Incepu să analizeze rochia câteva clipe pentru a-i 
evita privirea. Era lungă până în pământ, mătăsoasă, 
de culoare gri-verzui, tivită cu o bandă de panglică 
aurie. Era chiar drăguță. 

— De unde ai luat-o? întrebă ea, pășind mai cu 
îndrăzneală în camera lui și luând-o din mâinile lui. 

— Am o colecţie de lucruri pierdute. 

Lucruri pierdute? Oh. Se referea la lucruri lăsate în 
urmă. Ridică rochia pentru a-și ascunde expresia care 
arăta cât era de ofensată. 

— Schimbă-te, spuse el, te aştept afară. 

— Levi, protestă ea când el păși afară din cameră. 
E ridicol și deloc necesar. Hainele mele sunt perfect în 
regulă. Totuși, când se uită în jos, observă că marginea 

fustei era destul de murdară. 

— Uite ce e, duduiţă, spuse Levi sec, tu poţi să 
atragi câtă atenţie dorești, dar eu prefer să fiu discret. 
E timpul să te integrezi în societatea noastră. Inchise 
ușa, dar continuă să vorbească, tonul vocii scăzând. 
Acum, Schimbă-te. Am o groază de lucruri de făcut și 
timp doar pentru jumătate din ele. 

Pff! Deși ţinuta ei chiar atrăgea atenţia celor din 
oraș, era din motive bune. Dar rochia pe care o alese el 
nu era prea scandaloasă, iar culoarea ar prinde-o chiar 
bine. 

Schimbându-și hainele, observă cât de adânc era 
decolteul. O, Doamne, se gândi ea, va fi ca și cum aș 
defila cu bustul gol. Se întoarse către dulapul lui și 
scotoci după o altă ţinută. Înghesuită între alte 
pulovere, o altă bluză și câteva perechi de maiouri 
bărbătești de diferite mărimi - asta ga colecţie! -, ea 
alese o rochie roșie cu o croială în partea din față mai 
decentă. 

Când Enne se întoarse în sufragerie, îl găsi pe Levi 
în fotoliu, întorcând scoica pe o parte și pe-alta de 
parcă ar fi fost un arheolog care examina o fosilă. 
Ridică din sprâncene când o văzu îmbrăcată în altă 
rochie. 

— De unde ai cumpărat-o? întrebă ea, referindu-se 
la scoică. E foarte frumoasă! 

— Eu am făcut-o. Aveam o scoică asemănătoare 
când eram mic, așa că am încercat să o reproduc. 

— Ai un talent de fabricare a sticlei? 

— Nu, talentul meu este de a fauri sfere. Dar nu-l 
folosesc prea mult. Vorbea cu un fel de amărăciune, de 
parcă ar fi recunoscut ceva rușinos. Talentul de a face 
sfere cu siguranţă explica natura părului său și 
afinitatea sa pentru foc, nu mai întâlnise un făuritor-de- 

sfere până acum, dar ar fi trebuit să-și fi dat seama că 
asta era. Erau înconjurați de legende pe câte aveau și 
Mizerii. Mulţi dintre ei fuseseră chiar executaţi odată cu 
Mizerii, așadar, nu rămăseseră multe familii cu talentul 
asta. 

— Atunci de ce ești un crupier și un... Ea nu spuse 
criminal, de teamă să nu-l ofenseze, deși Levi părea să 
fie mândru de lucrurile de care se ocupa. Făuritorii de 
sfere ar putea avea un trai chiar decent. 

— Vrei să spui, de ce aleg să fiu sărac când aș 
putea fi bogat? râse el sec. Din multe motive. În primul 
rând, oamenii cred că făuritorii de sfere sunt 
simpatizanți ai Mizerilor și prefer să nu mă asociez cu 
mizeria aia. Singurul motiv pentru care familia mea a 
supravieţuit a fost faptul că n-am atras atenţia asupra 
noastră. 

Enne tresări la auzul cuvintelor simpatizanți ai 
Mizerilor și au supraviețuit. Nu îi plăcea deloc cum, 
într-o singură dimineaţă, New Reynes trase o linie grea 
și neagră, conectând cele două expresii cu mama ei, 
urmată de un semn al întrebării de un roșu sângeriu. 

Pentru a doua oară în acea zi, Enne se întrebă cum 
ar reacţiona dacă nu ar fi aflat niciodată adevărul 
despre cealaltă viaţă a lui Lourdes. Ziarele... 
monarhiștii... simpatizanți ai Mizerilor... toate astea 
erau atât de străine de ceea ce știa ea despre Lourdes. 

Dar ce știa ea, de fapt, despre mama ei? 

Lourdes o învățase cum să analizeze oamenii în 
detaliu. Avea o metodă prin care făcea asta și un set 
de reguli, pe care ea le urma cu un respect aproape 
religios. Enne i-ar fi putut reproduce aptitudinile într-o 
clipită. 

Dar trucurile alea nu funcţionaseră niciodată pe 
Lourdes. 

Începea cu aerul unei persoane. Lourdes era înaltă 
și avea trăsături fine și culori temperate. Se îmbrăca 
lejer - o practică neobișnuită, dar nici de nemaiîntălnit 
în Bellamy, unde reputaţia depindea de cercurile 
sociale și de venit și nimic altceva. Talentele ei de 
Protector - talentul ei de sânge și cel divizat erau la fel, 
făcând-o incredibil de puternică - făceau ca fiecare 
cuvânt al ei să fie consolator, blând, indiferent de cât 
de ascuţit era tonul ei. Urma fiecare cod al etichetei 
sociale, însă o făcea cu atâta precizie încât 
întotdeauna părea că o face ca să se amuze. 

Apoi mai erau toate lucrurile pe care le puteai 
învăța din micile discuţii cu ea. Lourdes susținea că 
avea treizeci și șapte de ani, dar nu arăta de mai mult 
de treizeci. Familia ei - acum erau toţi morți, din ceea 
ce știa Enne - își petrecea vacantele în Bellamy când 
ea era mică, dar ea nu se mutase acolo decât abia 
când o adoptase pe Enne și nimeni din Bellamy nu o 
cunoscuse în copilărie. 

În cele din urmă, mai rămâneau detaliile intime. În 
intimitatea casei lor, Lourdes mai înjura. Citea ziarele 
din New Reynes. Cânta foarte tare și îngrozitor. Enne 
văzuse că avea cicatrice ciudate, în forma unor cercuri 
perfecte pe încheieturile coatelor. O auzise râzând atât 
de puternic sau ţipând într-un fel încât mărgelele de la 
candelabre tremurau, dar nu o văzuse niciodată pe 
Lourdes vărsând vreo lacrimă. O vedea pe Lourdes 
cum intra în birou în fiecare dimineaţă cu o cană de 
cafea și încuind ușa în urma ei, iar Enne, ani la rândul, 
fusese prea timidă pentru a o urma sau a intra singură 
înăuntru. 

Enne o iubea, dar nu o înțelegea. Nimeni din 
Bellamy nu putea să o facă. Din această cauză, numele 
lor figurau foarte rar pe listele de invitaţi la baluri sau 

saloane și nimeni nu o băga în seamă pe Enne 
niciodată. 

Acum, Enne voia să înțeleagă și regreta, mai mult 
decât orice, că evitase să-i pună întrebările astea 
înainte. 

— Vreau să aflu totul, îi spuse Enne lui Levi pe un 
ton serios. Tot ce știi despre monarhiști, despre 
simpatizanţii Mizerilor, despre /lumea asta. Lourdes nu 
mi-a spus niciodată nimic despre asta și trebuie să... 

— Te-ai gândit vreodată că mama ta te-a lăsat în 
ceaţă în mod intenţionat? întrebă el - nu avea un ton 
nepoliticos, dar nici blând. 

Da, se gândi ea. 

Însă răspunse: 

— De ce ar fi făcut asta? 

— N-am nicio idee, dar înainte de vorbi cu Vianca 
Augustine să te angajeze, e important să fim pe 
aceeași lungime de undă. In caz că nu ai observat din 
decorul cazinoului, Vianca are o obsesie pentru tot ce 
are legătură cu Mizerii. Sigur o știe pe Lourdes, dar... - 
ridică el tonul pentru a evita să fie întrerupt de Enne - 
în niciun caz să n-o întrebi pe Vianca despre Lourdes. 
În niciun caz să n-o întrebi pe Vianca despre orice. 

Felul în care Levi pronunţă numele Viancăi o făcu 
pe Enne să se întrebe ce anume ñi ceruse el Viancăi. 
Sau ce îi ceruse ea lui. 

— Mizerii au creat volţii, ăsta a fost talentul lor, 
începu el. 

— Ştiu asta... 

El îi făcu din mână semn să tacă. 

— Fiind un făuritor-de-sfere, am învăţat o groază 
despre Mizeri - sunt sigur că știu mai multe decât tine. 
Noi suntem diferiţi de familiile de metalurgi sau 
făuritorii de sticlă. Așa cum probabil știi deja, Mizerii nu 

fac, de fapt, volţi - ei fac energie. Făuritorii de sfere 
transformă energia în volţi, un fel de prefabricat. Fără 
făuritori, nimeni n-ar fi putut folosi volţii drept bani. 
Fără făuritori, ar fi îngrozitor de dureros să ţii energia 
aia sub pielea ta. 

Enne era tentată să îl întrerupă pentru a-i aminti că 
doar foarte puţini oameni își depozitau volţii sub piele. 
În Bellamy, erai considerat de condiţie joasă dacă nu 
foloseai sfere - nu erau chiar atât de scumpe. lar în 
New Reynes își imagină că metoda aia putea fi foarte 
riscantă. Cu destulă practică, cineva ti-ar fi putut fura 
volţii doar zgâriindu-ţi pielea. Renunţarea la sfere nu 
era deloc practică. 

— Mizerii au fost uciși pe rând în timpul Revoluţiei. 
Atât adulţii, cât și copiii, spuse Levi grav. Existau și 
proteste, bineînţeles, dar celor din Phoenix Club nu le-a 
păsat prea mult. Douăzeci și cinci de ani în urmă pare 
a fi un timp foarte îndepărtat, dar nu și pentru Malul de 
Nord. Mizerii încă sunt un subiect politic, dar nu mai 
avem nevoie de ei, acum că volţii pot fi creaţi și 
artificial. Chiar și-așa, monarhiștii au câștigat încet 
teren pentru a lupta împotriva corupţiei. 

— Ești de acord cu monarhiștii? întrebă Enne încet. 
Levi aproape că îi făcuse pe monarhiști să pară că au 
dreptate, când Enne îi asocia, de fapt, cu extremismul 
și violența. 

Zâmbi într-un fel care nu păru deloc a zâmbet. 

— Nu mă bag în politică. 

Căutând o reasigurare, Enne își scoase jetonul din 
buzunar. Întotdeauna i se păruse un mărunţiş chiar 
unic, ceva ce Lourdes crezuse că i-ar fi plăcut ei. Acum, 
Enne vedea femeia din camee ca pe o regină Mizer. 
Văzuse Revoluţia. Execuţia reginei. Uciderea fiecărui 
Mizer și a simpatizanţilor lor. Nu putea să se decidă ce 

74 


o îngrozeau mai tare: faptul că Lourdes îi dăruise un 
obiect cu o istorie atât de sângeroasă sau că Enne îl 
tratase ca pe un mărunțţiș. 

— Tot nu pot..., strânse jetonul și îl simţi cald și dur 
în palma ei. Era singura ei mângâiere acum, că era 
departe de casă, singură în orașul ăsta. Tot nu pot să 
mi-o imaginez pe Lourdes implicată cu monarnhiștii. 

— A fost mai mult decât implicată. Ea era Seance, 
practic, imaginea cruciadei de simpatizanți ai Mizerilor. 

Se uită la Enne foarte dur, condamnarea putând să 
se citească foarte clar în ochii lui negri. Ce credea mai 
exact Levi Glaisyer despre ea - că era disperată? 
Proastă? O copilă? Se întrebă de ce îi păsa atât de 
mult. 

— De ce crezi că venea în New Reynes atât de 
des? 

— Spunea că își vizitează prietenii, răspunse Enne. 

— Nu s-a gândit niciodată să te aducă și pe tine ca 
să-i întâlnești prietenii ăia? 

— Era mai important să merg la școală. 

— N-ai pus niciodată lucrul ăsta la îndoială? 

Strânse mai tare jetonul în pumnul ei. Era vreun fel 
de interogatoriu? 

— E mama mea. De ce ar fi trebuit să mă îndoiesc 
de ea? Deși Enne avuse cu siguranţă suspiciunile ei, ea 
le ignorase. Într-adevăr, fusese cândva un moment în 
care Enne o dispreţuise pe Lourdes pentru secretele ei, 
pentru comportamentul ei ciudat, pentru felul în care o 
înstrăinase pe Enne de orice șansă de a avea 
aprobarea societăţii. 

Dar acum, neștiind starea lui Lourdes sau dacă mai 
era în viaţă, se ura pentru gândurile alea. 

— E ușor pentru Protectori să ţină secrete, adăugă 
tăios Levi. Niciodată nu pare că mint în vreun fel. Nu ți- 

a trecut niciodată prin minte că... 

— Nu. Nu mi-a trecut prin minte. Vocea Ennei se 
ridică, demonstrând a o suta oară că încălcase regula 
de a nu arăta nicio emoție. Nu îi plăcea deloc ce 
încerca Levi să sugereze, că Lourdes își folosea talentul 
pentru a o ţine în mod intenţionat ignorantă. Dacă un 
Protector jura în mod oficial să-și folosească puterile 
pentru cineva, atunci acestea erau întotdeauna legate 
de interesele acelei persoane, fără a conta ce implicaţii 
aveau acestea asupra lor înșiși. Lourdes nu a jurat 
niciodată în favoarea nimănui, din fericire. Practica era 
barbară și nu mai fusese folosită încă de la Revoluţie. 
Levi sugera că Lourdes proteja pe cineva - probabil 
cineva din New Reynes - și, implicit, Enne nici măcar 
nu observase că viaţa mamei ei de-abia dacă mai era a 
ei. 

— Am încredere în ea, se răsti Enne. Ce voia el de 
la ea? Să spună că da, îi trecuse prin cap că Lourdes 
ascunsese informaţii de ea în mod intenţionat? Normal 
că se gândise la asta. Enne știa că Lourdes avea 
secretele ei, dar el făcea ca asta să sune de parcă 
întreaga lor relaţie era o mare minciună, iar Enne nu ar 
fi putut niciodată crede una ca asta. 

— Am încredere în ea. Poate că încrederea este un 
concept străin pentru tine. 

Își dădu seama, odată ce o spuse, că acele cuvinte 
îi ieșiseră pe gură într-un mod dur. In tot acest timp, 
Levi rămase inexpresiv. Ea era cea care se impacienta. 
Pentru o clipă, se gândi să-i ceară iertare. Apoi... 

— Poate că naivitatea este un concept străin 
pentru tine, spuse el sec. 

Acel gând se spulberă. 

— Cum îndrăznești... 

— Dacă ești atât de anxioasă când răspunzi la 

întrebările mele, cum ai de gând să reziști o noapte pe 
Malul de Nord? Cum îi vei face față Viancăi Augustine? 
El își scutură capul, iar Enne nu se putu decide dacă să 
se simtă rușinată sau înfuriată. Nu era corect. 

— Încerc doar să te ţin în viață. 

— Ce vrei să spui? întrebă ea. Nu avea impresia că 
s-ar fi aflat în pericol. Cel puţin atât timp cât nu mai 
vorbea cu Cizmele albe din nou. 

El se aplecă înainte și își împreună degetele, 
expresia lui fiind severă. 

— Ai auzit vreodată de Clubul Phoenix? 

— Doar acum, din gura ta, răspunse ea. 

— Ei sunt cei mai puternici și mai periculoși oameni 
din Republică. Oameni de afaceri, capete cu perucă, 
învățați... toţi având un talent al nemuririi. Ei sunt cei 
care au orchestrat execuţia  Mizerilor. Intreaga 
Revoluţie, de fapt. 

Ea îi examină expresia în căutarea celui mai 
mărunt semn de ironie, dar nu găsi niciunul. 

— Nu există un talent pentru nemurire, spuse ea. 
Asta-i imposibil. 

El oftă, își trosni gâtul și își verifică ceasul. 
Simţțurile Ennei fură puse în alertă. Dacă cineva ar fi 
avut dreptul să fie nerăbdătoare, acel cineva era ea. 

— Cancelarul Semper însuși face parte din Clubul 
Phoenix. Este liderul lor. 

Ea pufni în râs. 

— Te aștepți să cred asta? 

Levi se ridică. 

— Bine, duduiţă. Încercam doar să te pregătesc. 
Dar dacă ești atât de sigură pe tine, cu siguranță ești 
pregătită pentru Vianca. 

Merse către ușa de la intrare și îi făcu semn și ei să 
îl urmeze. Enne ezită, vrând să-l provoace. Dar, dacă ar 

fi continuat să se certe, ar fi izbucnit în plâns. Dorinţa 
de a face asta îi stătea gata să iasă din piept și, dacă 
și-ar strânge suficientă putere să spună doar bine, ar 
exploda. Plânsese deja de două ori în dimineaţa aceea. 
Nu știa cum de avea suficiente lacrimi rămase și 
pentru runda a treia. 

Rămaseră tăcuţi până când liftul ajunse la parter, 
unde îl urmă pe Levi printr-un alt hol plin de portrete 
ale monarhilor Mizeri, cu ochi de ametist. 

— Ar trebui să te adresezi Viancăi cu „Doamnă”, 
spuse el, mai mult ca o avertizare decât o sugestie. li 
place asta. 

— Mă simt mai mult decât confortabil să mă 
adresez superiorilor. Vocea ei sună calmă și precisă. 
Poate că străzile erau domeniul lui Levi, dar eticheta 
era a ei. După câte înfruntase până acum de 
dimineață, un interviu cu Vianca Augustine cu greu o 
mai intimida. 

Enne își ţinu capul sus, își aranjă puţin părul și se 
concentra. Repetă regulile lui Lourdes în minte. 

Ochii lui se plimbau pe trupul ei - aproape 
ruinându-i concentrarea. 

— Să înţeleg că nu ţi-a plăcut rochia pe care am 
ales-o pentru tine. 

— Nu era potrivită, mai ales pentru un interviu. 

— Poate de asta îmi și plăcuse. 

El zâmbi, și nu, nu avea să lase acel zâmbet să 
agraveze situaţia în care se aflau deja. Se holbă la 
pantofii ei cu vârfuri ascuţite, ascunse de marginea 
rochiei, sperând cu toată fiinţa ei că nu-i dădea 
satisfacția de a se înroși ca o școlăriţă de la Bellamy ce 
era. 

— Deși trebuie să recunosc că rochia asta e puţin 
prea lungă, adăugă ea, încercând să păstreze un aer 

degajat. 

— Da, ar trebui să mai crești puţin. 

Nu îi trecea prin cap nicio replică suficient de 
înțepătoare, deci, neavând altă opţiune, doar scoase 
un pfff! 

El pufni, dar apoi rânjetul său dispăru. 

— Îmi pare rău, Enne. Nu încercam să te supăr. Dar 
orașu' ăsta... e putred până în măduva oaselor. Și 
trebuie să fii pregătită pentru ce s-ar putea să 
întâlnești. Sau să înveţi. Se uită în altă direcţie, fixând 
un punct pe pantofii lui. Încerc doar să te ajut. 

Încerca să o aline, însă sinceritatea lui nu o făcu pe 
Enne decât să se simtă și mai prost. Poate că nu avea 
ce-i trebuie să înfrunte orașul. Poate că Malul de Nord 
avea să îi ia tot ce i-a mai rămas și să o arunce înapoi 
în port. Poate că străzile pe care Lourdes umblase atât 
de liberă erau doar niște blesteme pentru fiica ei. 

Pășiră într-o cameră de așteptare, ce avea câteva 
busturi de marmură mărginind pereţii. O femeie, care 
arăta foarte palidă și fragilă, se afla la un birou din 
colţul încăperii. Ea tresări când îi văzu. 

— Levi, exclamă ea, ridicându-se și salutând ușor 
din cap, pe când el se apropia. Avea un nas micuţ și un 
guler atât de strâns încât era un miracol că putea 
respira. Se îmbăta privindu-l, fără să se uite nicio clipă 
către Enne. 

— Nu știam că aveai programare. 

— Nu am. E Vianca disponibilă chiar acum? 

— Da. Ezită înainte să adauge. Pot s-o anunț că ești 
aici dacă vrei... 

— Ne vom anunţa singuri. O apucă pe Enne de 
încheietura mâinii și o grăbi către ușa din capătul 
celălalt al camerei. Uite că-ncepem! 

Bătu la ușă. 

— Intră, se auzi o voce de femeie. 

Înainte de a deschide ușa, Levi se aplecă puţin, 
buzele lui fiind doar la câţiva centimetri de urechea ei. 

— Orice-ai face, n-o lăsa să te vadă agitată. 


Enne 


Enne și Levi pășiră într-un birou întunecat, cu 
draperii de catifea verde-smarald, care se asortau cu 
scaunele. În spatele biroului Viancăi era atârnată o 
pictură a unei alte familii Mizer: doi părinţi, două fiice și 
un bebeluș în poala mamei - ultima familie regală din 
Reynes, executaţi acum douăzeci și cinci de ani, în 
timpul Revoluţiei. Rafturi din mahon pentru cărți 
stăteau în linie pe pereţi, umplute mai mult cu vaze, 
busturi din marmură și antichităţi decât cărți. 

În ciuda întunericului din cameră, Vianca Augustine 
radia. Părul ei alb și pielea ivorie, palidă, aproape 
translucidă o făceau să arate mai degrabă ca o 
fantomă și ceva straniu care te bântuia se afla în 
privirea ei goală. Fără suflet. Arăta de parcă avea 
undeva la șaizeci de ani, iar vârsta ei era exagerată de 
pudra și machiajul în exces strâns în pliurile feţei ei. În 
ciuda rochiei împodobite și a cantităţii copleșitoare de 
bijuterii, nimic la ea nu era elegant. Se vedea clar că 
nu fusese niciodată frumoasă și - judecând după 
ridurile adânci de expresie și cutele din jurul buzele 
mov încreţite - nici blândă vreodată. 

— Levi, spuse Vianca. Îi rostise numele lent, 
savurând sunetul lui. Nu mă așteptam să te văd azi. 

— Îi datorez acestei fete o favoare. Are nevoie de 
ceva de lucru și, cu toate lucrurile pe care le învârt 
acum - el zâmbi, poate cam prea larg, mi-aș lua o 
piatră de pe suflet știind că își găsește locul undeva. 

Vianca ridică sprâncenele creionate și își mută 
privirea pe Enne. 

— Care-i numele tău, fetișcano? 

Grație, își spuse Enne, eu mă port cu grație și 
calm. 

— Erienne Abacus Salta, Doamnă. 

— O dansatoare? Am deja mai multe dansatoare 
decât am nevoie. Și de obicei dansatoarele mele vin cu 
un talent divizat vocal sau instrumental. La ce-mi 
trebuie o dansatoare care știe să numere? 

Enne nu era sigură cum să răspundă, în special că, 
între noi fie vorba, nu era chiar așa pricepută nici la 
numărători și calcule. 

— E și o bună gimnastă, adăugă repede Levi, am 
auzit că e un post liber pentru un acrobat nou. 

Enne se strădui să-și ţină în frâu agitația. Nu 
ceruse asta. Nu știa nici cel mai mărunt lucru despre 
gimnastică. 

— Nu mai spune? făcu Vianca, fără să se uite la 
Enne, cât prin ea. Poţi să pleci, Levi. O să vorbesc cu 
domnișoara Salta între patru ochi. 

El clipi surprins, dar apoi aprobă din cap. După ce Îi 
mai aruncă Ennei o privire ostenită, se strecură afară 
pe ușă. Enne încercă să nu lase aparenta lui îngrijorare 
s-o necăjească. Făcuse faţă unor interviuri mult mai 
rele pentru admitere. 

Vianca îi făcu semn să se apropie, iar Enne veni 
chiar în fața unuia dintre scaunele din dreptul biroului 
ei. 

— Ai de gând să iei un loc, domnișoară Salta? 
întrebă ea. 

— Nu înainte de a-mi cere dumneavoastră, 
doamnă. 

Ochii Viancăi, verzi, ca de șopârlă, inspectau 

fiecare centimetru și fir de păr de pe corpul Ennei. 
Buzele ei se ţuguiară și Enne nu putu să nu observe 
conturul strâmb al rujului ei roșu. 

— Așază-te. 

Odată ce Enne luă un loc, Vianca întrebă: 

— De unde ești? 

— Bellamy, doamnă. 

— Asta da călătorie! De cât timp ești aici? 

— Cam jumătate de zi, doamnă. 

Asta o făcu pe Vianca să zâmbească. Pentru o 
clipă. Enne nu încerca să fie haioasă. 

— Încearcă Levi să te curteze? El se ocupă de 
anumite lucruri pentru mine și am nevoie să aibă o 
minte limpede. Dacă drăguţa lui locuiește tot în St 
Morse, îl va distrage. 

Enne nu ar fi ieșit niciodată cu un crupier, nu și 
dacă voia să-și păstreze ultima fărâmă din reputaţia ei 
intactă. Și, dacă crupierul în cauză era Levi, cu atât 
mai mult trebuia să salveze ce mai rămăsese din 
demnitatea ei. Chiar dacă era atrăgător, nu avea niciun 
pic de răbdare pentru glumele și rânjetul lui. 

— Nu, doamnă. Nimic de acest gen. 

— Atunci de ce este el interesat de bunăstarea ta? 

Enne rosti prima minciună la care se putu gândi pe 
moment: 

— Îi este dator cu o favoare tatălui meu. 

— Ar fi trebuit să ghicesc că Levi a rămas dator 
unui numărător. Cât de bune sunt abilităţile tale 
matematice? 

Enne de-abia dacă putea aduna sau scădea fără a- 
și folosi degetele. 

— Destul de bune, doamnă. 

— Ești educată? Cu fiecare nouă întrebare, Vianca 
se apleca peste biroul ei pentru a fi mai aproape de 

Enne, atât de aproape cât să poată să o înșface. 

— Da, doamnă. 

— Cât de bine poţi citi? 

— Citesc foarte bine, doamnă, răspunse ea, de- 
abia reușind să-și ascundă asprimea din voce. 

— Cine te-a învăţat? 

— Am mers la școală. Școala superioară de Arte 
Frumoase din Bellamy. 

— Chiar așa? Ei nu acceptă chiar pe oricine. Cred 
că ești singura Salta din clasa ta. 

Enne își ţinea calm palmele împreunate în poală, în 
ciuda furiei care o străbătea ca un curent electric. 
Poate că Salta era de cea mai de jos speţă și cea mai 
banală familie de dansatori, dar ea nu se rușina de 
numele ei. Nu conta că talentele ei nu se comparau cu 
cele ale colegilor ei. Muncise pentru locul pe care îl 
avea în acea școală, pentru viitorul ei. 

— Am fost, doamnă. 

Vianca se aplecase atât de mult spre Enne acum, 
încât fata îi putea simţi parfumul înţepător. 

— Și trebuie să fii destul de inteligentă dacă ai 
trecut acele examene de admitere. 

Nu fusese o întrebare, așa că Enne rămase tăcută. 

— Mai e ceva ce ar trebui să știu în legătură cu 
tine, domnişoară Salta? Vreo informaţie care ar putea 
să-mi fie mie de folos? 

— Nu, doamnă. 

— Ce păcat! 

În cele din urmă, Vianca se lăsase înapoi pe 
scaunul ei și bătea darabana într-un teanc de hârtii. 
Fiecare dintre inelele ei - erau aproape douăsprezece - 
strălucea. Spre deosebire de cele ale lui Reymond, 
acestea păreau să aibă pietre preţioase adevărate. 

— Câţi ani ai, domnișoară Salta? Trebuie să ai cel 

83 


puțin paișpe ani ca să lucrezi aici și nu fac nicio 
excepție. 

Enne se crispă în sine. Interviul ăsta fusese deja cel 
mai bun test al abilităţilor ei de a respecta eticheta 
socială și durase doar câteva minute. 

— Am făcut șaptesprezece ani în februarie, 
doamnă, spuse ea. 

— Arăţi mai tânără. Oh, el o să te placă, murmură 
ea, mai mult ca pentru sine decât către Enne. 

Enne nu întrebă la ce se referise sau la cine. 

— Mă bucur să aflu că ai făcut gimnastică. Levi are 
dreptate, chiar căutam ceva acrobati. 

Dacă zâmbetul lui Levi arăta mai mult a rânjet, al 
Vincăi era ca un rictus. 

— Dar cred că ţi-am găsit o altă întrebuințare, 
murmură Vianca. 

Enne aprobă din cap și se prefăcu că înțelege 
despre ce vorbește, deși satisfacția de pe faţa Viancăi 
îi făcea stomacul să se strângă. Acest interviu era cu 
siguranţă diferit de ce mai experimentase ea. 

— Cazinoul ăsta a fost în familia mea de generaţii, 
îi spuse Vianca. Dar New Reynes nu mai este orașul 
care obișnuia să fie când a fost construit St Morse. Ai 
auzit vreodată de familia mea, domnișoară Salta? 

— Nu, doamnă. 

— Deci nu știi ce fel de afacere avem? 

— Un... cazinou, doamnă? 

Vianca se ridică și se întoarse cu spatele la Enne, 
privind portretul de familie al Mizerilor. 

— Sunt oameni pe aceste holuri care îţi pot suci 
minţile cu un sărut. Care pot scoate otravă și narcotice 
dintr-o singură floare căzută dintr-un buchet. Care se 
joacă cu trucurile, înșelăciunile sau chiar moartea. Și ei 
sunt toți angajaţii mei. 

Pe gâtul Ennei apărură broboade de transpiraţie. 
Dona Familiei criminale Augustine, îi spusese Levi. 
Cred că la asta se referise. 

Dar ce avea asta de-a face cu Enne? Era doaro 
simplă dansatoare. Dacă Vianca chiar avea astfel de 
oameni în St Morse, atunci de ce folos îi era ea? 

Vianca se întoarse pentru a o privi. Ochii ei verzi 
păreau aproape negri. 

— Dintre toți prietenii mei, păstrez doar câţiva 
favoriți care fac puţin mai multe pentru mine. Sunt 
dușmani peste tot în orașul ăsta - chiar și în interiorul 
cazinoului - care încearcă să mă distrugă. Trebuie să le 
știu planurile. Am nevoie de ascultători. Și nu-mi mai 
pot permite să am puţine urechi. 

Înainte ca Enne să poată procesa cuvintele Viancăi, 
dona o ridică pe Enne de pe scaunul ei și o îndreptă 
spre centrul încăperii. Făcu un semn rotativ și Enne, 
confuză încă, se supuse. Enne își îndreptă umerii ca să- 
i facă să pară mai mari, mai puternici - construcţia 
potrivită pentru un acrobat. Orice ar fi fost asta, arăta 
ca un test. 

— Ești tânără. Nimeni nu-i bagă în seamă niciodată 
pe cei tineri, comentă Vianca melancolic. Apucă obrajii 
Ennei și îi aduse faţa mai aproape de a ei, apoi trecu 
distrasă cu un deget uscăţiv de pe buza de sus a Ennei 
spre bărbia ei. Degetele ei aveau un gust oribil, ca de 
parfum rânced. 

Enne rezistă nevoii de a se elibera din strânsoarea 
Viancăi și ignoră senzaţia de greață din stomacul ei. 
Avea nevoie de o slujbă. Trebuia să supravieţuiască în 
orașul ăsta suficient cât s-o găsească pe Lourdes. 

— Dar ești o dansatoare, continuă Vianca, neștiind 
sau nefiind deranjată de stânjeneala Ennei. Poţi fi 
remarcată dacă vrei. Eşti deşteaptă și te poţi strecura 

prin înalta societate, în plus, îl știi și pe Levi și sunt 
sigură că, dacă ceri frumos, el te va învăţa un secret 
sau două despre străzi. Abia ce ai ajuns - orașul nu te- 
a corupt. Încă. Își relaxă mâna care strângea fața 
Ennei, iar fata se dădu un pas înapoi, obrajii fiindu-i 
obosiţi și iritaţi. Și mi-ar fi de folos o fată. 

Orice i-ar fi spus Levi despre Vianca Augustine, tot 
nu ar fi fost pregătită pentru asta. Felul în care Vianca 
se uita la ea, o atingea... de parcă era un obiect. 
Această întâlnire arăta mai mult ca o evaluare decât a 
interviu. În alte circumstanțe, Enne ar fi fugit din 
cameră și de prezenţa înfricoșătoare a doamnei. 

— Îți voi face o favoare, domnişoară Salta. Îţi voi da 
slujba asta. 

— Multumesc, doam... 

— Dar am nevoie de o favoare în schimb. Vreau să 
mai faci ceva pentru mine. 

O s-o găsesc pe Lourdes, fredonă Enne, adunându- 
se. O s-o găsesc și o s-o aduc acasă. Indiferent de 
riscuri. 

— Desigur, doamnă, răspunse ea rapid, în ciuda 
agitației pe care o simţea. 

— Vreau să le transmiti niște mesaje dușmanilor 
mei. Pot avea încredere în tine să faci asta pentru 
mine? 

Enne înghiţi în sec, holbându-se la privirea lacomă 
și zâmbetul nemilos și întrebându-se cine ar fi atât de 
nebun - sau de periculos - să-și facă dușman o 
persoană ca ea. 

Oricât ar costa. 

— Da, doamnă. 

— Întinde-ţi mâna, îi spuse Vianca. Când Enne se 
supuse, ea își împreună mâinile încreţite, cuprinzând 
mâna Ennei. 

Șopti ceva ce Enne nu putu să înțeleagă și o 
senzaţie de furnicături reci îi străbătu braţul. Enne 
tresări, iar când încercă să-și retragă braţul, Vianca o 
tinu pe loc. Furnicătura se îndrepta spre pieptul Ennei 
și își simţi plămânii întărindu-i-se de parcă ar fi fost 
acoperiţi de o carcasă. Nu elibera deloc aerul. Nu 
putea respira! Începuse să se balanseze, dar Vianca o 
strânse și mai tare de mână, fața ei neavând nicio 
grijă. 

Unghiile ei se adânceau în pielea Ennei, iar ea 
icnea fără aer. Nimic. Nimic. Nu există nicio panică ca 
aceea a sufocării și ea se uita sălbatic la ochii verzi, 
apatici ai Vincăi, cerând ajutor. 

Ajutor, mimă ea din buze, dar niciun pic de aer nu 
leșise. 

Chiar când vederea începea să i se înceţoșeze, se 
simţi eliberată. Aerul se grăbi de-a lungul gâtului ei și 
Enne tuși în timp ce plămânii ei se întindeau ca niște 
mușchi zdrenţuiţi. Căzu pe podea, cu ochii scăldaţi în 
lacrimi. 

— Asta a fost omerta mea, spuse Vianca, stând 
ameninţător deasupra ei. Nu e un jurământ pe care îl 
fac foarte des. Dar acum ești a mea. 

Enne apelă la regulile lui Lourdes, căutând ceva 
care să-i spună cum ar trebui să reacționeze, cum să 
se comporte când se confruntă cu cel mai mare rău. 
Cuvinte pe care să le recite. Cuvinte care să o aducă în 
fire. 

N-o lăsa să te vadă agitată, îi spuse Levi. 

Nu le arăta niciodată teama, o avertizase Lourdes. 

Dar cele mai puternice vorbe, singurele, erau cele 
ale Viancăi. 

A mea. 

A mea. 

A mea. 

Enne o privi îngrozită pe Vianca. Femeia o 
strangulase fără ca măcar să o atingă. Deși plămânii 
Ennei se întoarseră la normal, o fantomă a durerii încă 
domnea în trupul ei și panica încă își găsea culcușul în 
gâtul ei. Pentru câteva clipe, se gândise că avea chiar 
să moară, că Vianca o s-o omoare în biroul ăsta 
îngrozitor, în timp ce secretara ei și Levi așteptau 
afară. Putuse să moară. Şi nimeni nu ar fi auzit nici 
măcar un sunet. 

Enne se simțea mică. Se simțea bolnavă. Ce îi 
făcuse Vianca? 

— Poţi să te așezi acum, îi spuse Vianca, având un 
zâmbet ghiduș pe buze. 

Enne se așeză încet, cu grijă și privea la femeia în 
vârstă cu o agitaţie crescândă. Trebuia să fugă. Să fie 
singură. Să-și facă o baie. Avea nevoie de mângâiere și 
nu era niciun semn de așa ceva pe figura dominatoare 
a Viancăi, în scaunul ţeapăn de birou sau în căldura 
deloc confortabilă din cameră. 

Vianca spusese ceva despre omerta, dar Enne nu 
auzise niciodată de așa ceva. Ce-i făcuse? lar Levi... 
știa că ea putea face asta? De ce nu o avertizase? 

— Sedric Torren va face o vizită Cazinoului St 
Morse în seara asta, spuse Vianca, întorcându-se deja 
la afacerile ei. Prima ta sarcină este să îi transmiţi un 
mesaj în Sala Tropps la ora zece. 

Numele îi suna cunoscut, dar Enne era prea 
traumatizată ca să-și mai amintească, agăţându-se de 
o cojiţă de pe degetul ei mare, încercând să se 
concentreze pe orice altceva în afară de femeia din 
faţa ei. Din felul în care Vianca îi rostise numele suna 
de parcă toată lumea ar fi trebuit să-l știe. 

Cojiţa se rupse și sângele începu să-i curgă în 

palmă. 

— Uită-te la mine când vorbesc cu tine, ţâșni 
Vianca, iar capul Ennei se înălţă către Vianca fără 
acordul ei. Inima Ennei fu străfulgerată brusc. Femeia 
asta putea să o controleze ca pe o păpușă, forţându-i 
propriul corp să o trădeze. Era captivă în propria ei 
piele. 

— Care este mesajul, doamnă? Nu era sigură dacă 
ce tocmai spusese era din proprie iniţiativă sau Vianca 
o făcuse să spună asta. 

Vianca scoase o fiolă cu un lichid transparent din 
dulapul ei și i-o înmână. 

— Asta este mesajul tău. Vezi să îl primească. M- 
am săturat ca tânărul domn Torren să se joace cu 
lucrurile mele. 

Vianca se aplecă spre ea din nou și, de data asta, 
Enne se crispă și se lăsă pe spate, punând cât de multă 
distanţă putea între ele. Știa că teroarea i se citea 
probabil pe faţă. 

— Asta n-o să-l omoare, dar îl va imobiliza pentru 
câteva zile. Asta ar trebui să fie un avertisment, nu 
crezi? 

— D-da, doamnă. 

Conștiinţa Ennei se răzvrăti când realiză ce tocmai 
acceptase să facă, chiar dacă Sedric Torren era un 
străin. Cu siguranţă nu merita să fie otrăvit și nu putea 
fi chiar ea cea care să o facă. Era doar o școlăriţă, 
pentru numele lui Dumnezeu, nu un asasin. 

Dar privirea amenințătoare a Viancăi o ţintui pe 
Enne de scaunul ei. 

Asta era șansa ei să refuze. Să fugă. Dar cu cât se 
gândea mai mult la asta, cu atât îi lipsea aerul mai 
mult. Respirația îi slăbi până când simţi că gâfâie din 
nou. Fiecare inspiraţie era mai slabă decât următoarea. 

În timp ce Vianca, gânditoare, rotea un inel pe deget, 
Enne se prinse de capătul scaunului ei, plămânii 
durând-o în încercarea de a obține oxigen. 

Apoi buzele Viancăi se arcuiră într-un zâmbet, iar 
pieptul Ennei se mări cu ușurință. Luă guri mari și 
lacome de aer și clipi des pentru a-și alunga lacrimile 
din ochi. 

Cumva, omerta știa ce gândea Enne. Știa că Enne 
nu voia să facă asta. Și se juca cu ea, pedepsind-o. 

Femeia asta putea s-o omoare oricând avea ea 
chef. 

Enne își mușcă buza pentru a reţine freamătul 
deznădăjduit din gât. Respiră. Sedric era un străin. 
Cineva care nu însemna nimic pentru ea. Respiră. Asta 
nu-i pentru totdeauna. O să părăsească orașul ăsta 
monstruos de îndată ce o găsește pe Lourdes. 

— Ne-am înţeles deci, spuse Vianca. Cu siguranţă, 
tăcerea Ennei era ceea ce voia să audă. Acrobaţii sunt 
la mijlocul spectacolului. In seara asta este ultima lor 
interpretare, deci poţi să exersezi un număr nou cu ei 
mâine. Iţi voi trimite ceva special ca să porţi diseară la 
întâlnirea cu domnul Torren. Este timpul să renunţi la 
valorile tale din Bellamy. 

Enne nu trebuia să își facă griji că orașul o va 
corupe. Vianca Augustine părea destul de încrezătoare 
că va obţine asta de una singură. 

Vianca scoase o cheie de bronz dintr-un sertar. 

— Ca parte a noii tale slujbe, vei locui aici, la St 
Morse. Apartamentul tău, camera 1812. Ea îi înmână 
cheia, iar Enne murmură un mulțumesc, strecurând-o 
în buzunar alături de fiolă și jeton. Bine ai venit la cel 
mai mare cazinou din New Reynes, domnișoară Salta! 

Enne se ridică atât de repede că genunchii îi 
trosniră. Trebuia să iasă de-acolo. Departe de ea. 

Trebuia să plece odată din orașul ăsta. 

Toată chestia asta fusese o greșeală teribilă! 

— Te voi chema din nou când o să am o altă 
cerinţă de la tine, promise Vianca, cu ochii sclipind. 
Sau dacă mă dezamăgești. Amenințarea din vocea ei 
era destul de clară. 

Pe când Enne se împleticea în pasul ei grăbit către 
ieșire, Vianca nici măcar n-o privise. Se întorsese la 
hârtiile ei. Niciun zâmbet. Nicio aprobare din cap. Nici 
măcar suficientă băgare de seamă cât să o numească 
indiferență. Și asta era ce o îngrozea pe Enne cel mai 
mult. 

Levi stătea în sala de așteptare, verificându-și în 
mod repetat ceasul de mână. Se uită în sus când Enne 
închise ușa. 

— Deci? întrebă el nerăbdător. 

Enne ezită câteva clipe, așteptând ca Levi să mai 
adauge ceva. Orice altceva. Știuse că se va întâmpla 
așa ceva? Sigur nu ar fi adus-o aici dacă ar fi știut 
despre omerta. Ar fi avertizat-o. Nu ar fi lăsat-o să se 
apropie de Cazinoul St Morse. Abia ce-l cunoscuse pe 
Levi, dar, criminal sau nu, auzise o sinceritate clară în 
vocea lui atunci când promisese să o ajute. Asta dacă 
nu totul era o mare minciună în orașul ăsta. 

Işi deschise gura să îi spună adevărul, dar pieptul 
ei se contractă. Era un cuvânt simplu, omerta, dar 
când încercă să-l pronunțe, niciun sunet nu-i ieși pe 
gură. Enne își dădu seama că, orice îi făcuse Vianca, 
nu putea să vorbească despre asta. Așa că zâmbi 
pentru a-și ascunde panica, așa cum fusese învățată 
dintotdeauna. 

Nu era asta una dintre regulile lui Lourdes despre 
ce înseamnă să fii o doamnă? Zâmbește mai larg 
atunci când iţi vine să plângi. Enne încălcase deja 

regulă după regulă și chiar avea nevoie de asta. Avea 
nevoie să facă ceva cum trebuie. Avea nevoie să simtă 
că deţine controlul. 

Mai mult decât orice, avea nevoie să fie singură. 

— Am primit slujba, reuși Enne să spună, deși nu 
suna foarte încântată. Totul se simţea gol. Diseară 
avea să... avea să... 

— Ai primit slujba? spuse ca un ecou Levi, iar Enne 
ura faptul că el părea impresionat. Ura că-și dorise asta 
cu câteva minute mai devreme, când acum se simţea 
atât de zdruncinată. 

— O să te conduc către noua ta cameră atunci. El 
deschise ușa către hol, iar Enne evită să se mai 
holbeze la portretele  Mizerilor, dintr-odată fiind 
conștientă că erau feţele unor morţi. Când se uita la 
ochii lor violet, simţea ochii verzi ai Viancăi întorcându- 
i privirea. 

— Ce frumos din partea ta, murmură ea, dorindu-și 
să fie lăsată singură mai degrabă. Pe cât era de 
hotărâtă să-și găsească mama, nu știa dacă mai era în 
stare să facă ceva azi, cu toate întrebările și stresul din 
dimineața aceea și cu sarcina din seara ce urma 
apăsându-i pe umeri. 

— Întotdeauna un domn, spuse el vesel, pe când 
pășeau în lift. 

Scripeţii de deasupra lor începură să scârțâie și 
platforma tremura cu cât urcau mai mult. Enne se 
ținea de balustradă cu o strânsoare puternică. 

— Ce ai spus de a impresionat-o pe Vianca așa 
tare? întrebă Levi. Totul la tonul lui era plăcut și 
prietenos. O făcea să vrea să tipe. 

— Ea a apreciat bunele mele maniere, se răsti 
Enne. Asta fusese o altă regulă încălcată - nu putea 
spune exact care. Nu în această capcană mortală. Nu 

cu blestemul Viancăi asupra ei. Nu când și-o imagina 
pe Lourdes într-o cușcă de fier similară, doar una care 
cădea și tot cădea, fără a atinge fundul vreodată. 

Încă zâmbea totuși. Profesorii ei ar fi fost mândri 
de ea. 

— Ah, a revenit atitudinea aia din nou, spuse Levi. 

— Ai terminat? 

Dintr-un motiv anume, asta îl făcu să zâmbească. 
Nu auzi panica din vocea ei. Nu-și dădea seama că 
tocmai îi făcuse cunoștință cu un monstru. 

— De ce am sentimentul că trebuie să-ţi port de 
grijă? întrebă el. 

Doamne, ce obositor era! 

— Nu sunt neajutorată, să știi. 

— Nu asta am vrut să spun. Spuneam că poate ar 
trebui să arunc un ochi după tine pentru că pari genul 
de persoană pe care cineva ar putea să o subestimeze 
uşor. 

Enne clipi des surprinsă. 

— De unde ţi-a venit ideea asta? 

— Nu-mi petrec toate dimineţile ajutând orice 
duduiță drăguță, să știi. 

Flirta Levi Glaisyer cumva cu ea? Băieții din 
Bellamy nu flirtaseră niciodată cu ea decât în cazul în 
care aveau nevoie de ea pentru a ajunge la una dintre 
colegele ei mai bogate. Doar puţini oameni dădeau 
atenţie cuiva atât de neînsemnat ca un Salta. 

Poate că o batjocorea din nou. Era epuizată 
emoțional și nu avea răbdarea să-l privească pe Levi 
cum îi arunca un rânjet după altul. El așteptase 
neștiutor în timp ce, în camera alăturată, Vianca o 
asaltase pe Enne în cel mai terifiant mod. El o ridiculiza 
cu fiecare ocazie. Poate că o ajuta să o găsească pe 
Lourdes, dar asta doar pentru că Enne avea să-l 

plătească în noaptea aceea. 

— Sunt flatată, rânji batjocoritor, iar vocea ei era 
tăioasă. Cu adevărat. 

El înţepeni, domolindu-se. 

— Excelent! spuse el sec. N-aș vrea să pornesc pe 
picior greșit cu noul coleg de muncă. 

Expresia coleg de muncă suna din ce în ce mai 
ciudat cu cât Enne se gândea mai mult la ea. Profesorii 
ei - și probabil că și Lourdes - nu ar fi lăsat-o niciodată 
să se apropie mai mult de o sută de metri de un 
cazinou și probabil că nici două sute de metri de Levi și 
dulapul în care își avea colecţia de /ucruri pierdute. 

Dar Lourdes pe care o știa Enne și Lourdes pe care 
și-o amintea Levi păreau să fie două persoane complet 
diferite. Gândul că Lourdes petrecuse atât de mult 
timp în orașul ăsta ticălos o tulbura pe Enne - o 
deranja chiar. Poate că Lourdes știa cum să 
supravieţuiască în New Reynes. Poate că motivul 
pentru care Lourdes nu îi spusese niciodată adevărul 
era pentru ca Enne să nu fie suficient de naivă încât să 
creadă că și ea ar fi putut supravieţui aici. 

Mama ei avusese dreptate să ascundă asta de fiica 
ei, pentru că fiecare oră petrecută în New Reynes 
forma o nouă crăpătură și nu exista nicio cale prin care 
Enne să poată scăpa din orașul ăsta întreagă. 


Levi 


Faţa ca de piatră a lui Levi nu schiță niciun gest 
când studie ce avea în mână: o pereche întreagă de 
cărţi de același fel și popii de treflă și pică. Norocul era 
de partea lui. Jucătorul din stânga lui îl privea cu 
precauţie și aruncă cinci jetoane verzi pe masă. Două 
sute cincizeci de volţi. 

Lângă el, Sedric Torren aruncă alte cinci jetoane 
verzi la pot. 

Levi egală pariurile lor din partea casei. În mod 
normal, la un nivel atât de înalt, cu miza atât de mare, 
s-ar fi retras. Dar în seara asta lucrurile stăteau diferit. 
Nu se așteptase ca Sedric Torren însuși să viziteze St 
Morse. Nu putea fi acolo decât dintr-un singur motiv, 
iar acela era chiar Levi. 

Ceea ce însemna că Levi nu-și permitea să se arate 
slab - nici pentru un singur moment. 

Când mâna de cărţi se termină, Levi reușise să 
câștige 27 la sută din profit. Dacă avea să continue în 
modul ăsta, într-o oră putea avea treizeci la sută, ceea 
ce ar fi cel mai bun câștig pe care-l făcuse până acum 
într-o singură tură. Spre deosebire de poker sau 
blackjack, unde crupierul nu era decât cu puţin mai 
mult decât un simplu moderator al jocului, Tropps îl 
trata pe crupier ca pe un jucător care reprezenta 
gazda. Jocul punea un accent deosebit pe strategie și 
pe a blufa și era bine cunoscut în tot orașul că strada 
principală a Cartierului Cazinourilor era numită după el. 
Crupieri precum Levi erau cunoscuți pentru aptitudinile 
lor, iar Levi era unul dintre cei mai buni. 

Ceilalţi jucători bodogăniră și își croiră drum către 
următoarea masă, cu buzunarele în mod vizibil mai 
ușoare. Levi luă o pauză pentru a-și aduna atât cărțile, 
cât și gândurile. 

Singurul jucător care nu plecase era Sedric Torren. 

— "llo, Pup, murmură el. Părul său șaten era dat 
într-o parte și strălucitor de la gel, iar zâmbetul său era 
ca de lup. Se mută pe scaunul de lângă Levi. 

— Sedric,  scrâșni Levi, încercând să ignore 
senzaţia neplăcută de spaimă din stomac. Sala Tropps 
răsuna de zgomotul puternic al muzicii jaz și forfota 

invitaţilor, toţi ţinând între degete țigarete lungi 
incrustate cu pietre preţioase. Cu siguranţă Sedric nu 
ar încerca nimic suspect în public. Nici chiar domnul 
familiei Torren nu ar face ceva atât de nesăbuit. 

— Ce pot face pentru tine? 

Sedric se întoarse spre unul dintre ospătari care 
ținea o tavă cu pahare de șampanie. 

— Două pahare. Așeză unul în faţa lui Levi, care nu 
se deranjă să se întindă după el. Să bea cu unul din 
clanul Torren - cu atât mai puţin cu donul lor - ar fi 
părut că o caută cu lumânarea, iar Levi avea nevoie de 
toată concentrarea pentru a supravieţui nevătămat 
acestei întâlniri. 

— Ciocnim? sugeră Sedric. 

— Pentru ce? întrebă Levi, păstrându-și vocea 
calmă în timp ce amestecă cărţile de Tropps. 

Se știa că lui Sedric Torren îi place să se joace cu 
prada înainte să o ucidă, iar Levi trebuia să îi arate lui 
Sedric că nu-i era teamă. Din câte ar fi trebuit să știe 
Sedric, Levi nu avea niciun motiv să-i fie frică de 
familia acestuia. Din contră, nu ar trebui să fie decât 
un schimb de replici dintre doi oameni de afaceri, o 
celebrare a unei afaceri convenabile. 

Sedric își ridică paharul. 

— Toastăm în cinstea sănătăţii tale. Ai reușit să 
amâni data returnării investiţiei noastre nu o dată, nici 
de două ori, ci de trei ori. 

Pielea îi deveni umedă și rece. Asta nu era o 
sărbătorire - era o ameninţare. 

— Noroc, Pup. Sedric ciocni paharul lui Levi înainte 
de a lua o înghiţitură. Îmi primesc câştigurile promise? 

Levi înghiţi în sec. 

— Sosesc. 

Sedric se apropie. Avea un miros dulce, greţos, ca 

de caramel. 

— Nu sunt îngust la minte, știi? spuse Sedric. Doar 
zi-mi ce-ai învârtit, de fapt, în tot timpul ăsta. 

Mă bănuiește, se gândi Levi panicat. Sau poate că 
știe. Și mă forțează să mint. 

Adevărul i-ar fi adus moartea. 

— Îți vei primi volţii curând, spuse Levi, 
îndepărtându-se de lângă el. 

Sedric râse, apoi își aranjă sacoul. Un cuţit de 
argint străluci dintr-un buzunar interior, un rubin 
făcându-i cu ochiul lui Levi de pe mânerul lui. Numai un 
Torren ar avea la el o armă atât de bătătoare la ochi. 

Levi își reaminti că nu trebuie să se arate 
vulnerabil. Se uită în jur prin camera Tropps după 
oamenii lui Sedric și bineînţeles îi găsi pe unii dintre ei 
pândind pe lângă ușă, în costume aspre, cu cravate în 
dungi negre și roșii - culori Luckluster. Se luptă să-și 
păstreze faţa de piatră. Era înconjurat. 

— Ai de gând să mă omori în St Morse? îndrăzni 
Levi, întărind încrederea sa aparentă. Se pare că nu-ți 
mai primeşti volţii înapoi în cazul ăsta. Și Vianca nu te- 
ar ierta niciodată. 

— Nu sunt aici să te-omor. Sunt aici să te avertizez. 

Dar, în ciuda cuvintelor lui, Sedric își scoase cuțitul 
din haină. Cu doar o lungime de braţ distanță între ei, 
Sedric i-ar fi putut tăia gâtul lui Levi într-o clipită. 

Orice om raţional ar fi fugit, dar Levi era 
încremenit. Poate că asta fusese un lucru bun. Il făcea 
să pară încrezător, chiar dacă era îngrozit. 

Sedric își trecu degetele de-a lungul lamei, apoi 
privi picătura de sânge de pe vârful degetului, parcă 
pentru a-l asigura pe Levi că era ascuţită. Işi linse 
sângele de pe degete. Scena îl făcu pe Levi să se 
cutremure. 

— Orice înșelătorie ai pus la cale, îngână Sedric, s- 
a terminat. Poate s-a zis și cu tine. 

Sedric întoarse prima carte din pachet. 

— Zece de cupă. Ai avut noroc, Pup. Iti dăm zece 
zile. Cu atenţionări. 

Se ridică, își puse cuțitul înapoi în locașul lui și bău 
ce mai rămăsese în pahar. 

— Un cadou din partea familiei mele. Aruncă o 
carte argintie cu faţa în jos în dreptul lui Levi. Sedric 
fluieră și merse la altă masă. 

Inima lui Levi bubuia puternic atât din cauza 
amenințării lui Sedric, cât și din cauza cadoului pe care 
i-l lăsase. Recunoscu cartea din prima - spatele ei 
metalic era emblematică Jocului Umbrei, așa-zisul joc 
de execuție al Clubului Phoenix despre care se zvonea. 
Era o legendă din Malul de Nord, la fel de faimoasă 
precum Marele Război al Străzii sau cei dintâi doni. 
Pentru Levi era un obiect scos dintr-o poveste, dintr-un 
coșmar. 

Nu poate fi adevărat, se gândi Levi, speră el. Dar 
chiar și cinismul său nu putea să explice existența 
clară a cărții din faţa lui. 

Legendele spun că ele aveau proprietăţi magice 
odată ce le atingeai. Chiar dacă Levi nu credea în 
scorneli și superstiţiile alea absurde așa cum o făcea 
Jac, el întoarse cartea cu o curiozitate morbidă, 
căutând o asigurare că legendele nu erau adevărate. 

În momentul în care o atinse, luminile din Sala 
Tropps se diminuară și liniștea acoperi muzica. 


* 


Levi se uită uimit pe un hol lung care se întindea la 
nesfârșit în ambele direcții. Ușile mari și impresionante 

aveau culorile alb și negru alternativ, paralel una față 
de cealaltă. Pereţii și tavanul erau de marmură, atât de 
curaţi că reflectau colecţia de oglinzi și cristale de pe 
hol. Podeaua era, de asemenea, placată în alb și negru. 
Ca o tablă de șah. 

Foarte vag, avea senzaţia că visa. Și, dacă chiar o 
făcea, părea că nu putea să se trezească. 

Incercă să deschidă o ușă neagră, dar era încuiată. 
O încercă și pe cea albă de lângă ea și se deschise cu 
un clinchet. Aerul care năvăli dinăuntru se simţi ca un 
suspin pe pielea lui. 

Odată ce păși pragul, se văzu îmbrăcat într-un 
costum pretenţios, cu mult mai frumos decât uniforma 
lui de la St Morse. 

Noroiul plescăi sub pantofii lui și mirosea a 
pământ. Era într-un cimitir. Cerul era cenușiu, așa cum 
obișnuia să fie în New Reynes. Orașul Păcatului îl 
urmărea pretutindeni, chiar și în visele lui. 

Levi dădu să se întoarcă în hol - cimitirele îi 
dădeau fiori, chiar de era un clișeu - și se împiedică de 
una dintre pietrele funerare. Era pictată într-un argintiu 
metalic. 

Levi Canes Glaisyer, stătea scris. 

Levi sări în picioare și îi dădu ocol. Pe cealaltă 
parte era un chip: Nebunul, una dintre Cărţile Umbrei, 
invitaţia la Jocul Umbrei.  Clopoţeii din căciula 
Nebunului dăngăniră, foarte ascuţit și straniu în 
cimitirul tăcut. Diamantele și triunghiurile pictate pe 
faţa lui se roteau ca o morișcă și apoi porni cu pași 
apăsaţi spre râpa din faţa lui. Levi se dădu cu un pas în 
spate din reflex, ca să nu cadă și el. 

Nebunul râse. Și râse, și râse, și tot râse. 

Nu-i adevărat, se încurajă Levi. E doar un coșmar. 

Dar nu se simţea ca unul. Pământul era lipicios sub 

pantofii lui, transpiraţia rece curgea în jos pe gât, 
Nebunul care îi făcea cu ochiul de pe piatra lui funerară 
- cum puteau toate astea să fie doar în imaginaţia lui? 

Se învârti împrejur și se opri cu privirea la un rând 
nou de gropi proaspăt săpate și neastupate. Cercetă 
prima groapă, la căpătâiul căreia scria, pe piatra de 
mormânt, Jac Dorner Mardlin. Sicriul lui Jac nu avea 
capac. Funinginea îi acoperea părul său blond și șapca, 
iar ochii lui erau larg deschişi, gura lui strâmbă într-un 
țipăt straniu. 

Levi sări înapoi speriat și aproape că se răsturnă 
peste următorul mormânt. Era al lui Chez și, lângă el, 
al lui Mansi și alte zeci pentru alţii ai Fierului din oraș. 
Levi înfruntă un val de greață uitându-se la pielea 
cenușie, translucidă a lui Mansi și la ochii ei fără viaţă, 
asortându-se cu trupurile fără viaţă ale celorlalţi copii 
din jurul ei. Chiar dacă schema investiţiilor stătuse în 
calea multor responsabilităţi ale lui Levi ca domn, încă 
îi păsa de ei. Erau copiii lui. Trebuia să-i protejeze. 

Era doar vina lui Levi. 

Fugi înapoi spre hol. În momentul în care trecu 
pragul, umerii lui se relaxară, vina și frica dispărând 
odată cu coșmarul. 

Erau sute de uși, dar niciuna nu era cea potrivită. 

Dintr-odată, o ușă albă se deschise trântindu-se. 
Flăcări dădură năvală, ajungând până în hol, până la el. 
Levi fugi din calea lor. Spatele lui se sprijinea de una 
dintre ușile negre, căldura atingându-i obrazul. Chipuri 
fantomatice pâlpâiau în interiorul flăcărilor, ochii lor 
fiind foarte stranii, de un violet strălucitor și straniu, 
urmărindu-l. 

Brusc, gurile li se deschiseră și ţipară. 


x 

Levi se trezi gâfâind în Sala Tropps din St Morse. 
Costumul și vesta lui erau umede din cauza paharului 
de șampanie care se vărsase pe el. Câţiva oameni de 
la mesele vecine arătau cu degetul spre el în timp ce 
încerca să își usuce pantalonii cu o batistă, degetele lui 
încă tremurând. 

Un vis, îşi spuse, scuturându-și capul pentru a 
scăpa de el. Un coșmar. Dar încă putea auzi râsul 
Nebunului. Încă putea să-și imagineze ţipătul îngrozit 
al lui Jac. 

Pe fața Cărţii Umbrei, se ridica un turn de metal 
spre cerul nopţii, dispărând printre nori și stele. Câţiva 
oameni urcau pe scările în spirală, iar unul dintre ei 
căzu pe gheaţa de jos. 

Turnul. În Jocul Umbrei, el reprezenta haos și 
dezastru. 

O strecură în buzunarul său în timp ce greaţa îi lua 
cu asalt stomacul. Jocul privat al execuţiei Clubului 
Phoenix era un mit și Levi privise întotdeauna cu 
scepticism legendele Malului de Nord. Nu exista nicio 
casă a ororilor ascunsă în oraș. Nu exista niciun demon 
rătăcitor care-ţi urmărea sufletul. Și nu exista niciun 
joc pe care să nu-l poţi câștiga. 

Dar nu era nicio greșeală - Jocul chiar exista. 
Cartea și viziunea dovediseră asta. 

Te-ai gândit vreodată că s-ar putea să fii depășit 
de situație? îl întrebase căpitanul cizmelor albe de 
dimineață, iar cuvintele lui îl făceau să-i fie rău. Știuse 
de la bun început că trucul Viancăi era periculos, dar el 
era Lordul Fierului. El era viclean. Era inteligent. 

Dacă nu strângea volţii lui Sedric la timp, era un 
om mort. 

Pauza lui Levi se termină și un grup nou de jucători 

101 


se așeză la masă. Fiecare carte pe care o trăgea era 
proastă, o singură damă și cea mai mică carte din 
toate suitele. Grămada de jetoane a gazdei se 
împuţină, iar profitul său scăzu la 20 la sută. 

Un bărbat cu pălărie de melon luă întregul său 
pariu de opt jetoane. Levi încercă să se concentreze pe 
jocul lui ca să vadă dacă număra cărțile, dar era 
panicat. Era afundat rău de tot, neatent. Și mintea lui 
continua să se întoarcă la Sedric Torren. 

Dacă Familia Torren îl voia mort, de ce ar folosi ei 
Jocul Umbrei în locul unuia dintre oamenii lor? Verii lui 
Sedric - fraţii brutali și faimoși, Charles și Delia - 
niciodată nu refuzau o oportunitate de a ucide pe 
cineva. Levi auzise zvonuri despre Charles care 
experimenta, vrând să descopere de câte ori putea să 
împuște pe cineva înainte de a-și pierde tot sângele, și 
că Delia avea o colecţie de cuțite făcute din oasele 
victimelor ei. 

Dacă Sedric îl voia mort pe Levi, nu avea nevoie de 
Jocul Umbrei. 

Ceea ce însemna doar că Sedric se dădea mare cu 
prietenia lui cu Clubul Phoenix. Sedric moștenise 
poziţia sa de don cu mai puţin de un an în urmă, după 
moartea tatălui său. De atunci, în efortul de a-și 
distruge rivalul, pe Vianca Augustine, se împrietenise 
cu Capetele cu peruci, începuse o campanie pentru 
Senat și se declară un cetăţean de onoare al Malului de 
Sud. 

Ar fi făcut un spectacol din Levi doar pentru a arăta 
că poate face asta. 

După o altă rundă, jucătorii se îndreptară spre 
mesele de poker și de ruletă. Profitul lui Levi scăzu la 
un amărât de 18 la sută, un procent bun pentru un 
jucător mediocru. Dar nu și pentru el. 

Chiar dacă avea parte de cele mai bune jocuri ale 
lui la St Morse, zece zile nu erau îndeajuns pentru a 
strânge zece mii de volţi. 

Își trecu degetele de-a lungul marginii Cărţii 
Umbrei din buzunarul său. În istorisiri, să primești o 
carte însemna un singur lucru: o avertizare. Fă Clubul 
Phoenix fericit sau du-te de-ţi cumpără un loc la cimitir. 

Lourdes Alfero trebuie să fie în viață, se gândi el. 
Pentru că dacă nu e... 

Zece zile. 

Zece zile să-și dea seama cum să-și bată inamicii 
la propriul joc. 


Enne 


Enne găsi o menționare a numelui Sedric Torren în 
ghidul ei, îngropat într-un capitol numit „O istorie a 
crimei organizate în Malul de Nord”. 

Era donul Familiei Torren. 

Deținea un imperiu de narcotice și jocuri de noroc. 

Era unul dintre cei mai puternici oameni din New 
Reynes. 

Și Enne avea să-l otrăvească. 

Un ciocănit la ușa ei o făcu să sară din pat. 
Adormise, dar nu se odihnise cu adevărat. In vis, 
alerga pe străzile orașului, întinzându-se după umbra 
firavă a mamei ei pe când aceasta dispărea de pe alei. 
Dăduse prea multă atenţie sunetului pașilor lui Lourdes 
care se stingeau ușor pentru a observa cea de-a doua 
umbră care pândea în spatele ei. Aceasta smulse 
puloverul din mâinile Ennei și îi trase poșeta din braţe. 
Se trezi chiar înainte ca umbra să-i înfigă un cuţit în 
spate. 

Enne deschise ușa. 

O femeie stătea în hol cu o expresie dură, ţinând în 
mână o rochie. 

— De la doamna Augustine, spuse ea. 

Mâinile Ennei tremurau pe când luă rochia și o 
ridică pentru a o privi. Era roz precum bujorii, cu un 
guler ca de semilună și o fundă prinsă în jurul taliei, 
fusta fiind un amalgam de tul și funde. Era o rochie ca 
pentru o păpușă. 

— Pentru ce e? întrebă Enne. 

— Pentru diseară, răspunse femeia, întorcându-se 
pe călcâie pentru a pleca. 

— Spune-mi că nu vorbește serios! 

— Nu se discută! 

Ennei îi făcea plăcere întotdeauna când trebuia să 
se îmbrace pompos, mai ales pentru un spectacol. Intr- 
un fel, costumaţia asta îi amintea de un costum de 
balet, așadar, luând rochia pe ea, încerca să se 
convingă că se pregătea pentru un spectacol în loc de 
posibilul ei deces. Machiajul o mai calmă, chiar dacă 
mâinile îi tremurau. Puţină pudră în jurul nasului, ceva 
fard pe obraji, puţină culoare pe buze. Orice doar să se 
convingă că ea era o altă persoană, că asta nu era 
viaţa ei, nu era sfârșitul ei. 

Repetă în oglindă regulile lui Lourdes. 

Nu-ţi arăta emoțiile, în special frica. 

Niciodată să nu-ți permiti să te rătăcești. 

Încrederea este ultima alternativă. 

Cuvintele astea nu mai însemnau atât de mult 
acum - până la urmă, regulile alea nu o puteau salva. 
Piti fiola transparentă în buzunar și, înainte de a ieși, 
lăsă o mie de volţi într-o sferă pe masa ei pentru Levi - 
aproape tot ce avea - în caz că el ar veni să o caute 
dacă ea nu s-ar mai fi întors. 

Nu se simţise niciodată atât de singură. 

Dacă St Morse ar fi fost un palat, atunci Sala 
Tropps era sala tronului și lăcomia era regele. Vitraliile, 
candelabrele de fier, podelele strălucitoare din 
marmură și mesele albe - camera era decorată ca 
pentru case regale. Tronul însuși era în mijlocul 
camerei, la înălţime, deasupra întregii încăperi. Acolo 
se afla Levi, adunând și amestecând un pachet de cărți 
albastre ca indigoul. Vorbea cu un om cu păr șaten 
unsuros, piele deschisă la culoare și un costum scump. 

Bineînţeles că Levi era pe tron. Reymond doar 
spusese că era preferatul Viancăi. 

Levi purta un costum albastru din trei piese și o 
cravată verde care se asortau cu culorile specifice St 
Morse. Pentru un moment scurt, Enne își permise să 
vadă ceea ce au văzut toţi acei băieţi și fete - băieţi și 
fete a căror îmbrăcăminte umpleau jumătate din 
dulapul lui Levi acum. Se aranjase frumos și Enne avu 
brusc o slăbiciune pentru bărbaţii în costum. Îi plăcea 
cum haina costumului îl făcea să arate mai atletic și 
cum costumul întunecat și trăsăturile lui contrastau cu 
rădăcinile ca de cupru ale părului... 

Işi impuse să se oprească. Trebuia să se 
concentreze. 

Levi îl privea pe omul de lângă el în timp ce 
amesteca un pachet de cărţi. Zâmbea doar pe 
jumătate, apoi își aranjă cravata, mușchii feţei ieșindu-i 
în evidenţă în timp ce... 

Concentrează-te. Ce ar fi spus profesorii ei? Levi nu 
era... nici pe departe o persoană de admirat. Și chiar 
dacă /infățișarea lui era încântătoare, caracterul lui lăsa 
de dorit. Nu se simţea ea însăși, nu în rochia asta, nu 

cu fiola aia în buzunarul ei, nu atât de departe de casă. 

Mult mai problematic decât înfățișarea răpitoare a 
lui Levi era faptul că el era așezat atât de proeminent 
deasupra tuturor celorlalți oameni din încăpere. Ea ar fi 
fost ușor de observat, arătând ca o bucată de vată de 
zahăr umblătoare. Dar Vianca spusese că Sedric va fi 
aici, în camera Tropps. Din fericire, Levi nu stătea cu 
faţa la ea. Poate că nu o va observa nicicum. Arăta 
destul de preocupat de omul de lângă el. 

Doar dacă ar fi purtat ceva mai puţin bătător la 
ochi. Era destul de mică încât, cu puţin noroc, ar fi 
putut strecura otrava în paharul lui Sedric prin spatele 
lui și el n-ar fi avut nici cea mai mică idee ce se 
întâmplase. Dar rochia ei făcea ca acest plan să fie 
imposibil de pus în aplicare. Enne și-a petrecut 
întreaga viaţă trecând neobservată, dar, în seara asta, 
Vianca o îmbrăcase pentru a fi luată în vizor. 

Un bărbat în uniformă St Morse verde stătea în 
dreptul ușii, paloarea feţei lui aproape că se asorta cu 
busturile albe din holul Viancăi. 

— Scuză-mă, spuse Enne. 

— Ce pot face pentru tine, domnişoară? 

— ÎI caut pe domnul Sedric Torren. A promis că se 
va întâlni cu mine aici. Gravitatea serii se simţea mult 
mai reală acum că îi pronunţase numele cu voce tare. 

— E chiar acolo. 

Angajatul arătă cu degetul spre masa lui Levi. De 
îndată ce i-l arătă, bărbatul cu părul lins își goli paharul 
și se îndepărtă cu un mers îngâmfat. Enne păli. Ce 
făcea Sedric acolo, vorbind cu Levi? 

— Tocmai ce a plecat. 

— Mulţumesc. 

— Domnișoară? o strigă angajatul, cu îngrijorare și 
gravitate în glas. 

— Da? se întoarse Enne pe călcâi. 

— Eşti, ăăă, de una singură aici? 

Rochia asta! mârâi Enne ca pentru ea. De parcă nu 
arătam destul de tânără oricum. 

Văzându-i expresia enervată, bărbatul se uită în 
podea, fâstâcindu-se. 

— Nu contează. Te rog, uită ce tocmai am spus. 

Enne respiră adânc și repetă regulile lui Lourdes ca 
pentru sine. Îl urmă pe Sedric spre o altă masă de joc 
și, înainte de a se răzgândi, se așeză pe scaunul de 
lângă el. Era destul de convenabil, chiar în spatele lui 
Levi, așadar, el nu putea să o vadă decât dacă se 
întorcea. Aproape că își dorea ca el să o facă, poate că 
ar putea să o ajute, poate chiar să o salveze. Dar 
omerta era un secret. Nu putuse să îi spună lui Levi 
mai devreme și, chiar dacă ar fi găsit o portiţă, 
amintirea sufocării îi întorcea stomacul pe dos. Nu 
putea risca din nou, chiar dacă asta însemna să 
acționeze singură. 

Nu se uită la Sedric pentru câteva clipe. Inima ei 
pulsa cu putere. Era domnul familiei de cazinou, exact 
ca Vianca, iar dacă semăna în vreun fel cu ea, atunci 
Enne avea tot dreptul să se teamă. Ar trebui să fie 
împietrită de frică. Ar trebui s-o ia la fugă. 

Dar asta nu era o opţiune. Poate că trebuia să-l 
otrăvească pentru Vianca, dar avea să supravieţuiască 
acestei nopţi pentru Lourdes. 

În cele din urmă, se întoarse către el. 

El îi zâmbea deja. 

Era atrăgător. Nu într-un mod fermecător sau 
frumos, ci în felul în care se comporta. De parcă avea 
putere asupra tuturor și știa cum s-o folosească. Dar cu 
cât se holba Enne mai mult la el, cu atât observa mai 
mult grăsimea din părul său și detaliile extravagante, 

de prost gust ale costumului lui - de parcă toată lumea 
avea nevoie de-un papion bătut cu diamante. 

Indiferent de cât de arătos era, nu avea un zâmbet 
atât de atrăgător. Era ameninţător, ca un lup care 
tocmai își ochise prada. 

— Nu cred că am făcut cunoștință, spuse el suav. 
Era dificil să-i ghicească vârsta - începutul de calviţie 
nu se potrivea cu cele câteva riduri de pe fața lui. Se 
gândi că avea undeva la treizeci de ani. Sunt și părinţii 
tăi aici? 

— Ce? Nu, nu, rosti ea, vocea trădându-i neliniștea. 
Încălca deja prima regulă. El îi putea citi teama. Ea 
trebuia să se descurce mai bine de atât dacă avea de 
gând să mai vadă lumina zilei. 

Un cuţit îi făcu cu ochiul din buzunarul lui. Aproape 
că scânci. 

— Și ești un fan al jocului Tropps, duduiţă? întrebă 
Sedric. 

Nu avea niciun jeton. Nici nu știa cum să joace. 
Minciuna ei ieșea la suprafaţă chiar dinainte de a o 
rosti. 

Uită că m-ai zărit, se rugă ea. Voia să se întoarcă 
acasă. Voia să fie invizibilă din nou, atât timp cât era în 
siguranţă. 

Dar era prinsă în capcana zâmbetului lui Sedric și a 
privirilor confuze ale celorlalţi jucători. Era în centrul 
atenţiei. Pentru prima dată în viaţă, avea toată atenţia 
oamenilor din jurul ei. 

Așa că făcu singurul lucru pe care îl știa. Zâmbi 
inocent și minți. 

— Da, joc mai tot timpul. 

Își putea da seama din expresia feţei lui că nu o 
credea nici pentru o secundă. Dar nu exista nicio 
suspiciune în ochii lui, doar amuzament. Era doar o 

fată prostuţă pentru el. 

Se relaxa - cât de cât. Tânără, inocentă... putea 
continua șarada asta. Era o școlăriță din Bellamy 
pierdută în Orașul Păcatului. Işi cunoștea rolul prea 
bine. 

Sedric îi strecură un teanc de zece jetoane verzi. 

— Complimente pentru o tânără drăguță. 

— Mulţumesc. Plasă unul dintre jetoane în mijloc și 
crupierul îi dădu trei cărţi. Imită felul în care ceilalţi 
jucători își ţineau cărţile și mută câteva cărţi într-o 
parte și în alta pentru mai multă siguranţă. 

La fiecare rundă, jucătorii își înaintau pariul și 
atunci crupierul le dădea o nouă carte. Aceasta 
continuă preţ de câteva ture, până când fiecăruia 
dintre ei i se cerea să arate trei cărţi din mâna lui. 
Enne întoarse asul de treflă, apoi dama și un zece de 
cupă. Ceilalţi o priviră cu sprâncenele ridicate. Poate că 
făcuse mutarea greșită. 

Unul dintre jucători se retrase și ea făcu același 
lucru. Cu doar patru jetoane rămase, aștepta sfârșitul 
jocului, părul de pe ceafa ei ridicându-se ușor. Simţea 
privirile pătrunzătoare ale tuturor celor de la masă. 
Arăta în mod evident pierdută. Dacă ar fi continuat, 
Sedric ar fi putut deveni suspicios. 

Când jocul se termină, în sfârșit, și crupierul 
colectă toate jetoanele, Sedric se întoarse spre ea. 

— Bun, presupun că nu ești o jucătoare împătimită. 
Sigur ai mai jucat înainte? 

— A fost chiar atât de evident? întrebă ea, 
încercând să pară bleguţă. Își șterse mâinile 
transpirate de rochia ei din tul. 

El rânji la ea, lăsând să se înţeleagă că da, fusese 
evident. 

— Aştepţi pe cineva? Nu poți fi aici de una singură. 

— Ba da, sunt singură, răspunse ea cu precauţie. 
Mă gândeam că aș putea privi dansatorii. 

— Atunci te-ai rătăcit puţin. Teatrul este pe partea 
cealaltă a holului. 

O măsură din cap până în picioare, iar ea rezistă 
nevoii a-și muta privirea de la ochii lui negri. Se 
presupunea că ea trebuia să joace rolul atacatorului și 
totuși privirea lui era cea care devenea, din ce în ce 
mai mult, de o intensitate prădalnică. Pielea i se zbârli 
cu neliniște. 

— Ai vrea să te acompaniez? Nu aș vrea să te 
rătăcești din nou. 

— Ar fi minunat... 

— Sedric. 

— Sedric, repetă ea cu emoție în glas. 

— lar numele tău, domnişoară? El îi luă braţul și o 
conduse în jurul meselor. Ea aruncă o privire spre Levi, 
care, din fericire, era încă prea concentrat la joc pentru 
a o observa. 

— En... Emma. Mă numesc Emma. 

— E o plăcere, Emma. 

În foaier, aerul era îmbibat de parfumuri florale, 
fum de ţigară și duhoarea permanentă a Străzii Tropps. 
Grupuri de oameni în rochii pline de volane și în fracuri 
se foiau între restaurant și camerele cazinoului, însă 
toţi se dădeau la o parte când se apropia Sedric. Enne 
nu putea spune dacă era din respect sau frică - în New 
Reynes, ambele păreau să însemne unul și același 
lucru. Incercarea de a le evita privirile circumspecte 
îndreptate către ei era soluţia de a nu lăsă să i se 
observe tremuratul. 

— Spectacolul începe abia în jumătate de oră, 
spuse Sedric. ţi place să dansezi la fel de mult pe cât 
îți place să privești? 

Pentru a-l otrăvi, trebuia să stea cu el până avea să 
își cumpere o băutură. Dar felul în care o ţinea, brațul 
său încolăcit în jurul braţului ei atât de strâns, corpul ei 
fiind atât de aproape de al lui, o făcea să simtă nevoia 
de a da bir cu fugiţii. Nu era nimic din ceea ce spusese, 
ci felul în care se uita la ea. O făcea să se simtă... 
nepotrivit. 

— lubesc dansul, dar doar dacă am un partener 
bun, spuse ea, înghiţindu-și dorinţa de a evada. 
Rezistase atât de mult. Putea s-o facă! 

Trebuia. 

El zâmbi. Dinţii lui erau incredibil de albi. 

— Îți garantez că mă vei găsi mai mult decât 
acceptabil. 

O trase după el pe ringul de dans împodobit cu 
lumini strălucitoare și podea ca de ceară. Celelalte 
cupluri dansau piept la piept, iar Sedric o trase mai 
aproape. Respirația lui îi încălzi fruntea și ea își dori să 
fi fost suficient de înaltă pentru a-l privi în ochi sau cel 
puţin oriunde deasupra gâtului lui. 

Făcea tot ce îi stătea în putinţă să ţină pasul cu el - 
nu aveau acest tip de dans în Bellamy. Stânga. 
Dreapta. Dreapta. Piruetă. O bătaie la stânga. Și 
repetă. Îl prinse repede, iar el zâmbi când ea făcu din 
greșeală o întoarcere mai strânsă decât intenţiona și își 
lipi spatele de pieptul lui. Parfumul lui era dulce, ca 
mirosul de caramel. 

El își ridică sprâncenele. 

— Nu mi-ai spus că ai un talent de dansatoare. 

— Nu m-ai întrebat. 

— Eşti o Tanzer? Glisset? Acelea erau nume ale 
familiilor bogate de dansatori din școala ei. Enne 
încercase să concureze cu ele întreaga ei viață, chiar și 
atunci când degetele de la picioare aveau bătături și 

mușchii o dureau. Știa că vorbele lui erau menite doar 
a o flata - familiile Salta și Tanzer nici nu se comparau, 
indiferent de cât de mult ar fi muncit ea - dar 
complimentul tot îi dăduse un fior cald în piept. 

— O Salta, îl corectă ea. 

— Nu e nevoie să ţii secrete faţă de mine. Stânga. 
Dreapta. Dreapta. Piruetă. Eşti prea graţioasă pentru o 
Salta. Ești o formă rară de dansatoare. Sau poate că 
părinţii tăi te-au răsfățat cu atâtea lecţii de dans. 

lritarea ei creștea vizibil. 

— Numele meu este Salta. 

— Îţi cer scuze, reacţionă el rapid, dar fața lui arăta 
mai mult amuzată decât a părere de rău. Nu am vrut 
să te ofensez. 

Melodia se sfârși pe o notă joasă, scutind-o pe 
Enne de a mai răspunde. El îi luă braţul și o conduse 
spre o parte mai liberă a încăperii, către un divan în 
formă de inimă din catifea, retras într-un colț mai 
întunecat. Părea îngrozitor de privat locul ăla, atât de 
departe de ceilalţi dansatori. Enne se simţi puţin 
inconfortabil. La ce se gândea el mai exact? 

— De ce aici? întrebă ea. 

— Departe de ochii curioși. Sunt hotărât să aflu 
mai multe despre tine, Emma Salta. Nu prea întâlnesc 
fete de vârsta ta atât de... 

— Atât de cum? 

— Încrezătoare. Schiţă acel zâmbet capcană. Cred 
că i-ai necăjit foarte tare pe profesorii tăi. 

El chiar o credea atât de tânără, tratând-o de parcă 
nu era suficient de mare pentru a fi o adolescentă. Se 
aplecă înainte, iar felul în care privirea lui aluneca pe 
mâinile ei delicate și pieptul ei mic o făcu să priceapă 
de ce rochia nu era negociabilă. Și i se făcu rău. Nu 
putea să se decidă cine era un monstru mai mare: 

Sedric... sau Vianca? 

Oh... lui i-ar plăcea de tine, spusese ea. Asta era 
partea din joc pe care o păstrase Vianca pentru ea. 
Voia să îl lase în dezgust, dar apoi simţi cum omerta îi 
strângea plămânii, împingând-o în faţă, capturând-o. 
Nu avea nicio șansă decât să continue să-și joace rolul. 

— Profesorii mei mă iubesc, îi continuă ea jocul, 
simțindu-se murdară pe dinăuntru și pe dinafară. 

— Nu mă îndoiesc. Sedric pocni din degete spre un 
chelner. Două pahare din vinul cel mai rafinat al casei. 
Inima ei tresăltă pentru o clipă. O băutură însemna 
oportunitatea de a-l otrăvi și s-o termine cu ticălosul 
ăsta - se simţea mai puţin vinovată cu fiecare minut ce 
trecea. De îndată ce se întoarce, ne putem îndrepta 
spre teatru. 

— Nu mă gândeam că ești atât de interesat de 
dans, răspunse Enne cu o încercare de zâmbet 
ștrengăresc. 

— Nu mă deranjează dansul, dar sunt mult mai 
interesat de a sta lângă tine. Primul spectacol al unei 
persoane la St Morse trebuie să fie întotdeauna un 
deliciu. Deși... zâmbi el cu o urmă de aroganță pe faţă, 
mi-ar plăcea să-ţi arăt Luckluster. Spectacolele noastre 
sunt extraordinare. 

— Ce vrei să spui cu „spectacolele noastre”? 
întrebă ea, de parcă nu ar fi știut că și el deţinea un 
cazinou. Tu le organizezi? 

— Nu chiar, răspunse el. Nu i-ar deranja pe părinţii 
tăi dacă ţi-aș arăta, nu-i așa? 

— Nu, sigur că nu. Încercă să se arate încântată 
pentru a ascunde repulsia. Nu, poate că nu era chiar 
atât de îngrozitor să-l otrăvească pe el. 

Chelnerul se întoarse cu două pahare de vin roșu. 
Ea nu băuse niciodată - alcoolul era interzis la Bellamy 

-, dar îl recunoscuse din cauza fetelor care strecurau 
sticle de vin în dormitoarele lor. Sorbi puţin și încercă 
să nu-și încreţească nasul, era îngrozitor de amar. 

— Ai mai băut vreodată vin? întrebă Sedric cu 
vicleșug. Aveam doișpe ani când am încercat pentru 
prima dată. Nu prea îmi plăcea nici mie pe atunci. 

— Nu, n-am mai băut. Este... nu voia să pară 
nepoliticoasă și să riște să își strice șarada. E bun. 

— Nu le-aș spune părinţilor tăi dacă aș fi în locul 
tău. 

— De ce nu? 

Se apropie și mai mult de ea până când picioarele 
lor se atinseră. 

— Știi cum fac părinţii. Nu le place să te vadă 
crescând așa de repede. N 

Enne fusese întotdeauna o mincinoasă pricepută. Il 
mințise pe Levi legat de volti. Îi mințise pe îngrijitorii 
casei mamei sale despre cum își va petrece vara. Işi 
mințise colegii din nou și din nou când întrebau pe 
unde călătorea Lourdes. Dar nu exista nicio minciună 
mai dezgustătoare ca asta. Pentru că adevărul nu era 
egoismul ei sau faptul că fugise de acasă ca să ajungă 
în Oraşul Păcatului, ci că probabil, de nenumărate ori, 
în locul în care stătea acum fusese cândva o fată reală 
care zâmbise așa cum zâmbea ea acum. Jocul ăsta era 
unul foarte familiar pentru Sedric. 

Era dintr-odată foarte recunoscătoare pentru serul 
din buzunarul ei. Înainte, trebuia să îl otrăvească pe 
Sedric Torren pentru că nu avea de ales. Acum, îl 
otrăvea pentru toate fetele care nu aleseseră bine. 
Pentru toate fetele căzute pradă. 

Încă era speriată - era încă îngrozită. Sedric nu era 
doar un simplu prădător, era unul dintre cei mai 
puternici oameni din Malul de Nord. Era o bestie în 

piele de om. 

Dar era hotărâtă. Nu era nicio rușine în a-l otrăvi. 

— Mergem? întrebă el, oferindu-și brațul. 

Îi apucă braţul, luă paharul cu vin în cealaltă mână 
și răspunse: 

— Mergem. 

În foaier, trei cozi se formaseră în faţa teatrului. 
După afișele de pe pereţi, spectacolul de dans era doar 
unul dintre multele varietăţi pe care le oferea St Morse. 

— Unde îţi practici lecţiile de dans? întrebă Sedric 
pe când luau loc undeva în spate. 

— Caut o trupă, de fapt. 

— Incredibil de ambițios din partea ta. Poate vrei 
să dansezi chiar aici? El luă o altă înghiţitură din vinul 
său. Mai bine s-ar grăbi, altfel paharul lui se va goli 
rapid, iar ea își va rata șansa. Nu își putea imagina ce i- 
ar face omerta dacă ar eșua, dar nu avea de gând să 
moară în orașul ăsta. 

— Da, mi-ar plăcea să dansez aici, răspunse ea, 
dar nu cred că doamna Augustine ar vrea să-mi dea un 
loc de muncă. 

— De ce nu? Eşti o dansatoare excelentă. Deși 
presupun că ea ar vrea pe cineva mai... 

— Talentul meu divizat nu are nimic să-i ofere, iar 
familia Salta nu valorează nici cât negru sub unghie 
într-un cazinou. Vorbi atât de precis, de parcă fusese în 
orașul ăsta de mai bine de o zi. 

Trebuie să fi sunat destul de convingătoare pentru 
că el îi strânse mâna ca pentru a o mângâia și Enne 
simţi că i se face greață. 

— Nu știe ce talent îi scapă printre degete. Dar n-ai 
vrea să lucrezi aici oricum. 

— De ce nu? 

— Pentru că familia Augustine este una dintre cele 

mai nemiloase de pe Malul de Nord, spuse el, vocea lui 
devenind șoptită. Până la urmă erau înconjurați de 
clienţii Viancăi. Talentul lor de sânge este omerta, un 
jurământ de nedezlegat. Ca un fel de jurământ al 
loialității și al tăcerii. Vianca nu e cu nimic mai bună 
decât un glorios lord al străzii. 

De nedezlegat? Cuvintele răsunau ca un ecou în 
mintea ei, răvășind-o, scuturând-o. 

Nu putea fi adevărat. 

Înainte ca vorbele lui să fie asimilate complet, ea le 
scoase afară din mintea ei. Trebuia să-și termine 
treaba. 

Ea și Sedric ajunseseră la cabina de bilete. 

— Poţi să ţii asta o clipă, Emma? Sedric îi înmână 
băutura lui și începu să caute prin buzunarele hainei, 
apoi se întoarse pentru a vorbi cu vânzătorul de bilete. 

Enne abia putea crede ce noroc avea. Asta era 
șansa ei. Se întoarse și scoase repede fiola din 
buzunarul ei. 

Nu ezită deloc. Turnă toată otrava în paharul lui 
Sedric. 

Fusese atât de ușor. O făcuse, pur și simplu. 

Punând fiola la locul ei, așteptă ca Sedric să 
cumpere biletele. Inima ei începu să bată cu putere, 
într-o combinaţie de frică și ușurare. 

Când termină, scuturând două bilete albastre 
pentru o intrare, Sedric își luă paharul de vin din mâna 
Ennei. 

— Către spectacol, spuse el, conducând-o cu braţul 
în jurul taliei ei. 

Teatrul era întunecat. O cortină albastră era trasă 
în faţa scenei și un singur reflector bătea spre centrul 
ei. Audienţa părea să fie mai mare de cinci sute de 
membri deja prezenţi, fără a mai pune la socoteală cei 

câțiva oameni de la balcoane. 

Luară loc pe unul din rândurile din faţă, într-o 
parte, biletele fuseseră destul de scumpe din câte își 
dădea ea seama. Pianul începu să sune lin, în ritm de 
staccato şi audiența se linişti în așteptarea 
spectacolului. Treptat, lumina reflectorului se micșoră. 

Sedric luă o înghiţitură. Cum el nu se înecă sau nu 
avu convulsii sau nu vomită imediat, Enne se gândi că 
e posibil ca otrava să nu își facă efectul pentru o 
vreme. Işi dădu seama și că nu mai simţea niciun dram 
de vină. Nu-i păsa - el era un om vrednic de dispreţ. 

Cortina se ridică. 

Sedric Torren își puse mâna pe genunchiul ei și 
zâmbi triumfător, dar Enne câștigase deja. 


Enne 


Când Enne se întoarse în apartamentul ei la două 
ore după ce pusese otrava în paharul lui Sedric, mai 
întâi făcu un duș. Mirosea a voma lui Sedric. Totuși, 
mult mai grețos decât asta, se simțea murdărită de 
orașul ăsta, de ceea ce făcuse și de cât de puţin îi 
păsa. 

De nedezlegat, spusese Sedric despre omerta, dar 
ea refuza să creadă asta. Nu putea să fie prinsă în 
blestemul Viancăi pentru totdeauna. 

Enne schimbă temperatura apei spre fierbinte, dar 
încă nu se simţi curată. Putea încă să simtă căldura 
privirii lui Sedric și atingerea mâinii lui pe coapsa ei. 

Nu avea alte haine în care să se schimbe după duș, 
așa că își puse lenjeria din nou pe ea și apoi îmbrăcă 
halatul pe care îl găsise în dulapul din baie, cu broderia 
logoului St Morse. Apoi se întoarse la pagina la care 
pusese semn în ghidul ei. 

Dar dacă murea Vianca? Ar fi ruptă vraja omertei 
atunci? Enne intenţiona să supraviețuiască aici, așa că 
trebuia să învețe mai multe despre Vianca, despre New 
Reynes. 

Continuă să citească în ghid capitolul despre crima 
organizată din oraș. Subiectul trecu de la familiile 
Augustine și Torren care deţineau cazinouri la clanurile 
străzii. Deși Familiile deţineau controlul traficului de 
droguri, clanurile străzilor se ocupau de restul. Au 
împărţit Malul de Nord în teritorii și au preschimbat 
crimele în monopol. Ea citi în continuare, întorcându-se 
uneori la harta ghidului. 

Cu mult timp în urmă, existau o groază de clanuri. 
Dar acum mai rămăseseră doar trei. 

Cicatricele. Acesta era cel mai mare clan, condusă 
de perfidul Opt Degete, Reymond Kitamura, pe care 
Enne - în ciuda tuturor avertizărilor ghidului - a reușit 
să-l întâlnească chiar din prima ei dimineaţă în Orașul 
Păcatului. Cicatricele ofereau nu doar contrabandă și 
falsificarea actelor pentru oraș, dar mai dirijau și 
negoțul de arme. Teritoriul lor se întindea de-a lungul 
Cartierului Fabricii. Puteai să-ţi dai seama că cineva 
era membru după cicatricele care brăzdau palmele și 
încheietura lui. 

Porumbeii erau asasinii și teritoriul lor era cunoscut 
drept Cartierul Celor Morți. Ei și-au vopsit părul în alb 
pentru a se potrivi cu conducătorul lor, Ivory, care avea 
meritul a peste șaizeci și trei de crime. Niciunul dintre 
cei care i-au văzut faţa nu a rămas în viață. Poate că 
era atât de bun încât nimeni nu îi văzuse vreodată fata 
deloc. 

Cel din urmă era Fierul. Clanul pariorilor și al 
trișorilor care se denumeau consultanţi și care ocupau 
Orașul Vechi și Cartierul Cazinourilor ca un fel de 

plagă. Erau buni la cărți, foarte ambiţioși și oportuniști. 
Orice ai fi putut face tu, ei puteau s-o facă mai bine. 
Era grupul cel mai restrâns, cu cel mai scurt paragraf 
din ghid. Levi nici măcar nu era menţionat acolo. 

Cineva bătu la ușă. 

Enne simţi un ghem în stomac, așteptându-se ca 
femeia Viancăi să se întoarcă. Merse spre ușă și o 
întredeschise, doar pentru a-l găsi pe Levi acolo. 

— "Ilo, spuse el. Arăta destul de palid. 

După tot stresul serii, aproape că uitase că el 
trebuia să vină după volţii lui. 

— Nu sunt îmbrăcată cum trebuie. 

El ridică o pungă. 

— E în regulă. Ti-am adus haine. M-am gândit că o 
să ai nevoie. 

Ea oftă și deschise larg ușa, chiar dacă prefera să 
fie singură în loc să facă faţă rânjetului arogant al lui 
Levi. El îi întinse punga, iar ea începu numaidecât să 
caute prin ea. Materialele erau colorate și ţipătoare, 
foarte diferite de stilul ei. 

— Și astea sunt din colecţia ta? întrebă ea cu 
suspiciune. 

— Nu și de data asta. Jac le-a șterpelit de pe niște 
sârme de rufe. 

Ea mimă o grimasă în timp ce trăgea pe ea un 
pulover foarte larg. Ar trebui să fie bine pentru o 
vreme. Putea să-și cumpere haine după ce avea să fie 
plătită. 

Sub haine se aflau câteva alimente, făină și ouă și 
alte necesităţi. Starea ei se îmbunătăţise aproape 
instantaneu - era lihnită de foame. Ea le scoase cu 
nerăbdare pe masa din bucătărie. Spre marea ei 
bucurie, avea toate ingredientele necesare pentru a 
face fursecuri. Desertul era modul cel mai simplu de a 

se alina, dar mai avea puţin și plângea de recunoștință. 
Când se întoarse pe călcâie pentru a-i mulţumi, își 
dădu seama că nu mai stătea lângă ea. 

ÎI auzi răscolind prin sufragerie. 

— Ce faci? îl strigă ea. 

— Unde ai găsit gunoiul ăsta? Numele meu nu e 
nici măcar pomenit. Apăru în bucătărie, fluturând 
ghidul ei. Uită-te la toate locurile despre care spune 
autorul să nu le vizităm. Sute! Va trebui să mergem 
într-un tur, tu și eu. Abia am reușit să atingem câteva 
atracţii dimineaţa asta. Se opri și se uită la ea cum 
spărgea niște ouă într-un bol mare. Ce gătești? 

— Fursecuri. Bucătarul nostru obișnuia să le facă 
cu mine. Enne își petrecuse o mare parte din copilărie 
în compania angajaţilor casei când Lourdes călătorea și 
ea se simţea singură. 

— E aproape miezul nopţii. 

— Mi-e foame. 

Dădu din umeri și luă loc lângă ea. 

— Arăţi răvășită, duduiţă. Ai ieșit prin oraș cât timp 
eu lucram? 

— Am rămas în apartament, minţi ea. În timp ce 
adăuga făina, își făcu curaj să îi spună ce se 
întâmplase. Levi era preferatul Viancăi, deci el ar 
trebui să știe despre omerta. Nu putea să-i rostească 
denumirea sau să spună adevărul, dar trebuia să 
găsească o cale cumva. Trebuia să spună asta cuiva și, 
tolerabil sau nu, Levi era singura persoană pe care o 
avea în New Reynes. 

— Am citit despre Vianca în ghid. El... el 
menţionează și talentul de sânge al familiei. Când 
încercă să rostească cuvântul, nu-i ieși niciun sunet pe 
gură. Nu putea să-l spună. Totuși, ea insistă. Am uitat 
cum se numește. 

Faţa lui Levi se întunecă. 

— Sunt surprins că au scris despre asta în ghid. 

— Oh, ăăă... Pieptul i se strânse. Omerta știa că ea 
căuta o cale de scăpare, o portiţă. Dar trebuia să 
găsească o cale de a-i spune lui Levi. Era singurul din 
acest oraș care o ajuta. Poate ar fi putut chiar s-o 
convingă pe Vianca s-o lase să plece. 

— Acum, că ești angajată, stai cât de departe poți 
de Vianca, o avertiză el. Fie că mă crezi sau nu, eo 
femeie de la care preferi mai degrabă să te urască 
decât să te placă. 

lar tu ești preferatul ei, se gândi Enne, întrebându- 
se ce însemna mai exact asta. 

Se întoarse la fursecurile ei, în timp ce Levi, acum 
într-o pasă proastă, ieși ca o furtună spre sufragerie. 
Din când în când îl auzea mormăind ceva, precum: „Au 
pomenit despre afurisitul de Jonas Maccabees, dar nu 
și despre mine” sau” Veil a fondat primul clan de 
stradă, nu Havoc”. Cine a scris prostia asta de carte? 

Apoi trecură câteva minute de tăcere. Enne puse 
fursecurile dulci la răcit pe masă și merse spre 
sufragerie, așteptându-se să-l găsească dormind. 

În schimb, el stătea pe canapea, întorcând pe-o 
parte și pe alta fiola de otravă. Enne înlemni. 

— Văduva neagră, spuse el încruntat, e otrava 
preferată a Viancăi. 

— Unde a-ai găsit aia? se bâlbâi ea. 

— M-am uitat prin lucrurile tale. Nu scrie despre 
talentul de sânge al Viancăi în ghid. Arătă cu capul 
spre cartea deschisă de pe masă. Enne, de ce ai otrava 
asta? Era o disperare acută în tonul vocii lui, în 
expresia feţei. Păși îndeajuns de aproape ca ea să-i 
poată simţi parfumul, prea aproape ca să-i poată evita 
privirea. 

Enne se încordă sub acea privire. Luă o gură mare 
de aer și încercă să rostească cuvintele, testând 
limitele omertei, ce ar putea să spună și ce nu. 

— Vianca Augustine este un monstru, spuse ea cu 
atenţie. Și tu știai asta. Deci de ce m-ai dus la ea? 
Vocea ei era plină de acuzaţie. Nu voia să sune așa. 
Sau poate că da. 

El se albi atunci când începu să conștientizeze. 

— Ce fel de sarcină ţi-a dat? 

— De ce m-ai dus la ea? Enne nu realiză cât de 
furioasă este decât după ce ţipă acele cuvinte. Parcă 
trebuia să mă ajuţi! Își puse mâinile pe pieptul lui şi îl 
împinse înapoi. Mi-ai spus că pot avea încredere în 
tine! 

El arăta de parcă l-ar fi lovit. 

— Nu știam. Cum aș fi putut? Vianca nu poate da 
decât trei... se cutremură și nu putu rosti cuvântul. 
Oricând. Sunt foarte preţioase pentru ea. Nu mi-ar fi 
trecut niciodată prin cap că ar putea folosi una pe tine. 
Trebuie să mă crezi. 

Suna cu adevărat rănit, chiar disperat. Pentru ea? 
Nu, trebuia să fie mai mult de atât. 

Atunci se prinse. 

Levi continuă, vocea lui fiind încordată: 

— Dacă aș fi avut cea mai mică suspiciune, 
niciodată nu aș fi... 

— Şi tu ai una, nu? șopti Enne. De asta a spus 
Reymond că ești preferatul ei. 

Nările lui se lărgiră. 

— Bineînţeles că și eu am una! Se întoarse cu 
spatele la ea și începu să se plimbe prin sufragerie. De 
parcă eu aș fi ales să fac o schemă care era sortită 
eșecului. M-am zbătut luni întregi în încercarea de a 
remedia situaţia. Între timp, clanul Fierului e ca și falit. 

De-abia se mai pot uita la mine. De-abia mai pot eu să 
mă privesc în ochi. Se opri din mers, dar încă nu se uita 
la ea. Eram menit să ajung cineva. În schimb, sunt a/ 
ei. Vocea lui răguși spre ultimele cuvinte, de parcă mai 
avea puţin și se frângea și el. Se juca cu ceva argintiu 
în buzunar. 

— Chiar este de nedezlegat? întrebă Enne în 
șoaptă. Nu putea spune cine pe cine consola. Nu știa 
despre ce scamatorie vorbea. 

Se întoarse pentru a o privi. 

— Da, șopti cu o voce răgușită. Numai dacă ea 
moare. 

Enne îi aruncă o privire întrebătoare. 

— Nu sunt un ucigaș, nu, îngăimă el. Dar, vai, aș 
face-o. Insă nu pot. Putem doar să ne rugăm ca 
altcineva s-o facă. 

Orice urmă de furie care mai rămăsese în ea 
dispăruse. Nu mai văzuse niciodată expresia cuiva 
reflectând-o atât de perfect pe a ei. Erau amândoi 
prinși în capcană. Și el o ura pe Vianca. O simţise în 
fiecare cuvânt al lui. 

Lăsându-l să se calmeze o clipă, aduse un platou 
cu fursecuri din bucătărie. Şase pentru ea, două pentru 
el. Se așeză pe canapea, cu genunchii lipiţi la piept, 
făcându-se mică de tot. Rupse un fursec în două și îl 
ronţăi dinspre centru spre margine. Mâncarea o făcea 
să se simtă normal. De abia de mâncase toată ziua. 

Levi se așeză în faţa ei, pe un fotoliu. 

— Imi pare rău, spuse el de parcă chiar îi păsa. Imi 
pare atât de rău. 

— Ştiu. Și chiar știa. 

— Ce te-a pus să faci? 

— Nu m-a pus să fac nimic. Enne luă al doilea 
fursec, vocea ei fiind joasă și rece, de nerecunoscut. La 

început, da. Dar la urmă, chiar am vrut s-o fac și nu mă 
simt vinovată câtuși de puţin. Aș face-o din nou. Se 
opri pentru a vedea ce părere are, dar faţa lui era de 
piatră. Asta mă face o persoană rea? 

— Cred că depinde de ce ai făcut mai exact, spuse 
el cu greutate. 

Se pregătea să resimtă constrângerile omertei, dar 
nu apăru niciuna. 

— In Cazinoul Luckluster, Sedric Torren probabil că 
dă afară tot ce a mâncat la cină, și o merită. Se pare 
că, odată ce secretul omertei a fost aflat, Enne putea 
spune adevărul fără nicio problemă. Oftă cu ușurare. 

Levi înlemni în timp ce se întinse după un fursec. 

— L-ai otrăvit pe Sedric Torren? 

— Nu e mort, doar bolnav, Enne se înfioră. Aveam 
o rochie roz de copiliţă. Vianca m-a pus s-o port. Și a 
funcționat. Vianca m-a deghizat pentru a mă trimite la 
măcel. 

Trecu un moment lung până reuși să șoptească: 

— Eşti rănită? 

— Sunt bine. 

— Nu plângi. 

— Am spus că nu sunt rănită. 

— Dar ai plâns toată dimineata. 

— Sunt obosită, pufni ea. Și, dacă el continua să o 
întțtepe, avea să plângă iar. Nu i-ar trebui prea mult. Nu 
încerca să pară puternică. Ci doar nu îi stătea în putere 
să pară nicicum în acel moment. 

Se ridică și luă sfera pe care o lăsase pe masă mai 
devreme pentru Levi și o întinse spre el. 

— Nu-mi trebuie asta, spuse el sfidător. E vina mea 
că te-am dus la ea. 

— Ai spus că Fierul este falit. 

— Şi aia tot vina mea e. 

— Atunci repar-o. Împinse sfera spre pieptul lui. 

— Ştie că ești fiica lui Alfero? întrebă el, iar ea 
dădu din cap negativ. Bun. Nu trebuie să știe. 
Niciodată. Lăsă sfera înapoi pe masa ei. N-o iau. 

— Dar... 

— Nu pricepi? ţipă el. Ea te deține. Atât timp cât ea 
respiră, ești blocată în New Reynes. Nu este cale de 
scăpare. Toate lucrurile pe care le-ai spus mai 
devreme despre a te întoarce acasă la toamnă... Sau a 
termina școala... Eşti norocoasă dacă mai apuci să vezi 
vreodată Bellamy. Ești norocoasă dacă scapi cu viaţă 
din orașul ăsta. 

Pereţii încăperii păreau dintr-odată mai mici și mai 
aproape. Și, în cele din urmă, Enne începu să plângă. 

— Eu..., el clipi des de parcă abia acum o vedea 
pentru prima oară. Îţi cer scuze. Nu am vrut să zbier. 
Încet, ezitant, veni mai aproape de ea pe când umerii 
ei încă tremurau și o luă în braţe. Atingerea lui era 
caldă, iar Enne aproape că se desprinse din 
îmbrăţișare, dar adevărul era că mângăâierea era bine- 
venită, chiar și din partea lui. Nu mai avea pe nimeni 
altcineva. 

— N-am mai întâlnit niciodată pe vreunul din ai ei, 
murmură el. Am fost mereu singurul. 

— Vreau să merg acasă. 

— Știu. 

— Vreau s-o găsesc pe Lourdes. Niciodată nu mai 
avuse atâta nevoie de mama ei ca în momentul acesta. 
Dorul de ea era ca și cum ceva vital din pieptul ei 
lipsea. Durea atunci când încerca să-și înece suspinele. 

— Îți promit că o vom găsi, spuse el. Ea se agăța 
de cuvintele lui ca de un colac de salvare. 

— Și dacă Vianca îmi dă o altă sarcină? întrebă ea. 

— Atunci trebuie s-o îndeplinești. E tot ce poţi face. 

Îi dădu drumul și ea se îndepărtă de el şi își șterse 
nasul. Mâine seară mergem la Sauterelle. O să aflăm 
ce putem despre Lourdes. 

Ea încuviință din cap. Era un început. Luă din nou 
sfera și i-o înmână încă o dată. 

— Vreau să iei asta. 

El o luă, deși putea vedea că îl durea asta. 

— Îți promit, Enne. Numele ei suna ciudat pe 
buzele lui, mereu îi spusese „duduiță”. 

— O să te ajut. Suntem în asta împreună, tu și eu. 

Ea zâmbi slab. Erau împreună, în multe feluri. 

Când el deschise ușa ca să plece, ea întrebă: 

— Despre ce vorbeai cu Sedric? V-am văzut 
vorbind mai devreme, în camera Tropps. 

Se opri și se uită la ea pentru o clipă, cu faţa lui 
perfect inexpresivă. 

— Nimic, spuse el. Vorbeam doar despre un joc de 
cărți. 

Înainte ca Enne să poată pune o altă întrebare, 
Levi închisese deja ușa în urma lui. 


Ziua a doua 


„Dacă chiar trebuie să îl vizitezi, 
cititorule, atunci te implor: 
rămâi doar pe Malul de Sud. 

Nu trece peste Brint. Nu crede toate 
zâmbetele. Nu intra în vizuinile lor. 
Altminteri nu vei mai ieși niciodată”. 


— Orașul Păcatului, un ghid: 
unde să te duci și unde nu 

Levi 


Într-un parc abandonat din Orașul Vechi, Jac 
Mardlin se sprijinea de un gard din fier forjat, șapca lui 
de puști cu ziarele ascunzându-i faţa. O ceaţă sărată 
de dimineaţă se simţea în aer de la ploaia de seara 
trecută. Totul era întunecat în Orașul Vechi. Clădirile 
erau făcute din piatră neagră, sticloasă, turlele și 
arcadele aruncau umbre barbare pe alei. Totul arăta și 
mirosea grotesc. 

Jac nu era decât o simplă siluetă în ceaţă, 
nemișcată și tăcută. 

Levi putea chiar să nu-l recunoască dacă nu era 
aura aceea gri ce încercuia trupul prietenului său. Era 
ușoară și mirosea a pânză de in, iar Levi se relaxă de la 
familiaritatea lui, de parcă s-ar fi întors acasă după o zi 
lungă. 

Levi îl bătu pe umăr și Jac își deschise un ochi. Era 
gri. Totul la Jac părea gri și fără de culoare, cu excepţia 
tatuajelor cu însemnele roșii ale cărţii de joc de pe 
braţele lui și cicatricele estompate de lângă ele. 

— "Ilo, Levi, căscă el și făcu un X în dreptul inimii. 

— O noapte lungă? 

— Am avut tură. Jac lucra ca paznic pentru un 
bârlog de pariuri, numit Dintele Copoiului, la câteva 
străzi de St Morse. Proprietarul bârlogului era unul 
dintre cei mai vechi clienţi ai Fierului. 

Spre deosebire de celelalte clanuri, care funcționau 
în baza crimelor și din apetitul constant al New 
Reynesului pentru păcate de toate felurile, Fierul 
recurgea la un singur viciu: lăcomia. Ei lucrau ca 
furnizori. O dată la câteva luni, Levi selecta locuri noi 
de pariuri și le promitea proprietarilor că, dacă îi 
angajau copiii, el le-ar fi mărit profitul cu 20% în trei 

luni. La început, Levi aducea crupierul, expertul lui în 
trișat. Apoi aducea paznicii, actorii, barmanii. El putea 
îndulci orice băutură și măslui orice joc - consultanţa 
sa era la nivel de artă - și tot ce cerea în schimb era 
doar 15% din orice profit. Era o ofertă pe care foarte 
puţini o puteau refuza. 

— Arăţi de parcă și tu ai avut o noapte lungă, 
spuse Jac. 

Levi își frecă ochii obosiţi. Stătuse treaz timp de 
multe ore noaptea trecută, rememorând viziunea lui de 
pe holul alb și negru, reîntorcându-se la momentul în 
care o ţinuse în braţe pe Enne, promiţțându-i 
imposibilul. Apoi, pe la cinci dimineaţa, se prezentă în 
faţa ușii Viancăi pentru a-i spune care este părerea lui 
despre poziţia permanentă a Ennei în imperiul ei, doar 
pentru a afla că Vianca era plecată pentru restul zilei, 
în afara orașului, la o întrunire a monarhiștilor, 
pregătindu-se pentru o campanie electorală inutilă 
pentru alegerile Senatului din noiembrie. Tipic. 

— Sedric Torren mi-a adus un dar noaptea trecută, 
explică Levi. Probabil că nu ar fi trebuit să spună asta - 
grijile îl întorceau cu susul în jos pe prietenul lui -, dar 
avea nevoie să spună cuiva. Nu-i spusese lui Enne 
noaptea trecută. Nu avusese șansa de a-i spune 
Viancăi de dimineaţă. Și avea nevoie ca să își ușureze 
povara de pe umeri. 

— Nu aș accepta un cadou din partea unui Torren 
nici dacă ar fi un kilo-volt legat cu o fundă, spuse Jac 
serios. Ce ţi-a dat Sedric? 

Levi scoase Cartea Umbrei din buzunar. Jac păli, 
apoi o luă repede din mâna lui Levi și o întoarse, 
trecându-și degetul peste spatele metalic argintiu. 

— Asta e treabă serioasă. Nu te-a... nu te-a invitat, 
nu? 

— Nu. Este doar un avertisment. Cartea invitaţie 
era Nebunul, nu Turnul. Și o invitație era un termen 
impropriu: Nebunul îţi prevestea execuţia ce se 
apropia. Aproape ca imediată. 

— Un avertisment despre ce? 

— Investiţia. A spus că am zece zile. Nouă acum. 

— Zece zile? Jac bodogăni. Tu... vei găsi tu o 
soluţie. Mereu o faci. 

Jac a avut dintotdeauna mult prea multă încredere 
în Levi, începând cu prima zi în care se cunoscuseră. 
Levi avea doișpe ani, chircit undeva pe o alee a străzii 
Tropps. Purta numai negru și își ţinea faţa acoperită - 
asemenea înfățișării lui Veil, o legendă a Malului de 
Nord și eroul lui Levi - și bătea un pachet de cărți, 
ademenind trecătorii cu un joc cu șanse de alba- 
neagra. Dar nimeni nu se oprise. Cu toţii îl recunoșteau 
și îi dibuiseră șmecheriile deja. 

— Ți-ar plăcea să câştigi o sută de volţi azi? îl 
întrebă Levi pe Jac în timp ce trecea pe acolo. Chiar și 
pe atunci, Jac era destul de mare. Nu înalt - niciodată 
nu fusese înalt, ci lat în umeri, prin construcţia sa. 
Genul de putere care putea fi mascată. Arăta precum o 
carte pe care Levi și-ar fi dorit s-o aibă în mânecă. 

Jac atinse cu vârful bocancului vasul aproape gol 
cu sfere al lui Levi. 

— Astea-s cuvinte mari. 

— Am dat o cifră minimă. 

Câștigară două sute de volţi și i-au cheltuit pe toți 
într-o singură noapte, sărbătorind și bând într-un 
cabaret jalnic. Așa că se întâlniră din nou a doua zi. 
Curând, se vedeau în fiecare zi, un loc nou, truc nou, 
răsfățuri noi. Durase un an întreg, până când Levi o 
întâlni pe Vianca, iar Jac, un drog denumit Lullaby. 

— Ai avut... o viziune sau ceva? șopti Jac. Nu se 

spune despre Cărţile Umbrei că sunt vrăjite? 

— Neah, nimic de genul ăsta, minţi Levi, pentru că 
Jac își scosese deja Crezul, un lanţ pe care îl purta ca 
un simbol al vechii Credinţe. Nu mulţi mai credeau în 
așa ceva, Mizerii perpetuaseră poveștile pentru 
propriul câștig și, după Revoluţie, noua putere 
declarase Credinţa ca fiind ilegală. Dacă Levi i-ar fi 
spus lui Jac despre hol și cimitir, Jac nu ar mai fi putut 
dormi o săptămână întreagă și și-ar fi petrecut 
următoarele zile spunându-i lui Levi niște versete dintr- 
un text pe care Jac nici măcar nu-l putea citi pentru 
sine. 

Jac răsuci Crezul - care arăta ca un nod în formă de 
diamant - printre degete. 

— Apropo de avertismente, avem să îi dăm ceva lui 
Chez? întrebă Jac. Mai mult decât, știi tu, de obicei? În 
ultimul timp, norma nu fusese prea mult. Levi putuse 
să îi dea lui și celorlalți numai minimumul la ultimele 
câteva întâlniri săptămânale. 

— Nu putem să strângem de la bârloage decât 
peste câteva zile, îi aminti Levi lui Jac. Era singura 
scuză pe care putea s-o scornească. 

Incă de când scamatoria investiţiei începuse să o ia 
la vale, Levi nu mai fusese în stare să aibă grijă de 
clanul Fierului așa cum îi obișnuise, iar ei decădeau. 
Minimumul ăsta nu avea să mai ţină mult. Nu era 
suficient. Și asta îl omora. 

A fi membru într-un clan însemna mai mult decât 
un simplu contract: era un jurământ. Odată ce i-ai jurat 
credinţă stăpânului, el avea putere asupra ta. Nimic de 
nedezlegat, ca omerta, dar era o putere ce purta 
ordinele pe o scară a ierarhiei și prevenea ca 
încrederea intimă a clanului să fie trădată. Exista 
magie într-un jurământ și, chiar dacă Levi nu înţelegea 

asta, îl respecta. Toţi de pe stradă știau să respecte un 
jurământ. 

Ei i-au jurat lui Levi loialitatea lor și el le promisese 
chiar mai mult. Dacă nu măreție sau bogăţie, cel puțin 
un acoperiș deasupra capului și o cină în burţile lor. 

Enne îi dăduse o mie de volţi noaptea trecută, volţi 
despre care credea ea că îi va ajuta clanul. Și Levi și-ar 
fi dorit să îi folosească pentru ei, dar avea nevoie de 
volţii ăia. Îl aduceau cu o mie de volţi mai aproape de 
suma datorată lui Sedric. Nu le era de niciun folos celor 
din clanul Fierului dacă era mort. 

Încă nouă zile. Tot ce avea nevoie era să 
supravieţuiască încă nouă zile. Apoi Fierul redevenea 
cel mai bogat clan din oraș. Atunci Levi le putea da, în 
sfârșit, copiilor lui ceea ce meritau. 

Levi se uită la ceas. 

— Trebuie să plecăm. 

Jac mergea chiar lângă el, umerii săi fiind lăsaţi de 
oboseală. 

— N-ai spus nimic despre duduiţa aia cu care 
umblai ieri. Parcă începea cu N. 

Levi prefera să nu-l implice pe Jac în mizeria aia, nu 
dacă putea evita. Monarhiștii erau oameni periculoși. 

— l-am făcut rost de un loc de muncă la St Morse. 

Vina îi încolți stomacul în momentul în care își 
aminti unde o dusese pe Enne acel loc de muncă. 
Trebuia să recunoască, o crezuse puţin snoabă când o 
întâlnise, dar nu și-ar fi dorit ca omerta Viancăi să pună 
stăpânire pe nimeni. Dacă ar fi suspectat doar că 
Vianca ar fi fost interesată de Enne în felul ăla, nu ar fi 
dus-o niciodată în apropierea Cazinoului St Morse. 

Parcă trebuia să mă ajuti! ţipă ea la el. Mi-ai spus 
că pot avea încredere în tine! 

Levi greșise faţă de ea în cel mai grav mod cu 

putinţă. La început, s-o găsească pe Alfero pentru el 
însemna o cale de a-și scăpa propria piele și, din 
moment ce Sedric îi dăduse o Carte a Umbrei, asta 
însemna salvare mai mult ca oricând. Dar, începând cu 
seara trecută, era mai mult de atât - era despre iertare 
din partea Ennei. Despre a îndrepta lucrurile. 

La început crezuse că Enne nu ar rezista mai mult 
de o noapte în New Reynes, dar se înșelase în privința 
ei. Sedric îl înspăimântase pe Levi până în măduva 
oaselor, și Enne - Enne - îl otrăvise, pe el, pe lupul 
Malului de Nord, iar ea nu simțea nicio remușcare. Nu, 
ea nu era deloc cum se așteptase el. 

— Ce fel de slujbă? pufni Jac. 

— Acrobaţii, așa i-am spus Viancăi. 

— Crezi că-mi poţi face rost de un bilet gratis 
pentru următorul spectacol? Am nevoie de o portie 
bună de râs. Jac dădu cu piciorul într-o sticlă goală de 
bere, care începu să se rostogolească zgomotos, prea 
zgomotos, de-a lungul străzii. Partea asta a Centrului 
vechi era lipsită de viaţă, cu excepţia lor. 

Apoi pași zgomotoși sparseră liniștea. Chez ţâșni 
de pe o alee de lângă biserica veche, Mansi fiind pe 
urmele lui. Chez se uita pieziș, devenind o trăsătură a 
feței lui în ultima vreme, la fel de permanentă ca 
arcadele proeminente ale ochilor sau nasul subțire, 
ascuţit și argintiu. Îl salută pe Levi rapid. 

Mansi, spre deosebire, se lumină la faţă în 
momentul în care-l văzu pe Levi și nu ezită să-și facă 
un X în dreptul inimii. Ca toţi copiii din Malul de Nord, 
Mansi lua legile străzii foarte în serios. Fiecare regulă. 
Fiecare mit. 

Pare cam slăbuță, se gândi Levi. Mai slabă decât 
de obicei. 

Oftă. Era atât de obosit, atât trupul lui, cât și 

sufletul o simțeau. Să poarte această vină îl extenua. 
Dacă toate eșecurile lui ar fi fost o mare, atunci el s-ar 
fi înecat, iar omerta ar fi fost bila de oţel și lanţul care 
l-ar fi tras până la fund. 

— "lo, îi salută Levi. 

— Unde ai fost noaptea trecută? întrebă Chez. 
Amândoi, de fapt. 

— Am fost la muncă, așa cum am făcut amândoi în 
fiecare sâmbătă în ultimul an, mârâi Levi. Chez știa 
asta deja. De ce? Ce am pierdut? Asta era o întrebare 
pe care, ca domn al Fierului, nu ar fi trebuit s-o pună 
niciodată. 

— O încăierare cu Cicatricele, spuse Mansi dintr-o 
suflare. Privirea i se muta sălbatic de la Levi la Chez. 

— Ce? mărâi Levi. N-ar fi permis niciodată o 
încăierare. Și nici Reymond. Dar legea străzii avea mai 
multă putere decât domnii în cele din urmă. Pe 
deasupra, povestea lui Levi și a lui Reymond nu era 
cunoscută în afara cercului lor. Ceilalţi membri ai 
Fierului ar fi văzut-o ca pe o trădare a loialității - cu 
siguranţă că Chez ar fi crezut asta. 

— Unde a avut loc? întrebă Jac tăios. 

— Lângă Podul Revoluţiei. Nu foarte departe de 
graniţa dintre Fier și Tărâmul Cicatricei. 

— A fost rănit cineva? întrebă Levi, uitându-se la 
Mansi după zgârieturi și vânătăi, dar, din fericire, nu 
găsi niciuna. 

— Unul dintre informatorii noștri a scos un cutit, 
dar nu a avut șansa să-l folosească, răspunse Chez, 
scoțându-și pieptul în afară. Scavenger și-o căutase cu 
lumânarea. 

— Cineva a scos un cuţit la Jonas? Levi nu putea 
să-și imagineze care dintre copiii lui era atât de 
inconștient. Jonas era agentul cel mai periculos al 

Cicatricelor. Omorâse până și un Porumbel odată. 

— Crezi că Reymond va fi supărat? Nu am vrut s-o 
enervez pe duduiţa ta, Pup, spuse Chez și apoi înlemni 
instantaneu. 

Jac și Mansi rămaseră cu gurile căscate. Levi 
încercă din răsputeri să nu facă vreo grimasă, să-și 
amintească faptul că el nu merita asta. 

Era menit pentru mai mult de atât. 

Levi își scoase ușor cuțitul din haină. Nu pe cel bun 
pe care-l plătise Vianca, ci cel cu mâner ruginit pe care 
îl folosise în timpurile vechi. 

Chez văzu cuțitul, dar nu se clinti. Levi îl întoarse 
de câteva ori în aer în timp ce mergea spre el, iar 
marginea lamei se învârtea în jurul degetelor lui Levi 
cu o delicateţe înspăimântătoare. Chez nu era singurul 
care putea să se dea mare. 

— Era o glumă. Ai de gând să-mi tai gâtul? Chez o 
spuse mai mult ca pe o provocare decât ca o întrebare, 
dar amândoi știau că era mai serios de atât. 

Acum șase luni, aceste comentarii erau doar o 
glumă. Acum erau o amenințare. La puterea lui Levi. La 
mândria lui. 

Levi nu știa cât de departe va merge, dar, oh, 
cuțitul ăla se simţea bine în mâinile lui. Reymond sau 
Ivory nu le-ar fi permis niciodată celui de-al treilea 
membru în rang să le vorbească așa. Dar Levi jurase 
cu mult timp în urmă că nu va fi ca Reymond sau Ivory. 
Voia glorie, nu frică. 

Pe deasupra, nu se putea spune că Levi chiar /-ar 
putea gâtui pe Chez sau să-l dea afară. Ar trebui să-l 
înlocuiască cu cineva care ar transmite cu 
conștiinciozitate ordinele lui Levi către ceilalți membri - 
Jac nu putea să le facă pe toate singur. Mansi ar merge 
până la capătul lumii și înapoi pentru Levi, dar are doar 

treisprezece ani - cum ar arăta dacă cel de-al treilea la 
comandă în Fier ar fi doar un copil? Oricum celelalte 
clanuri credeau că Levi era doar un copil. Dacă ar fi 
adus-o pe Mansi la comandă, ceilalţi ar fi crezut despre 
el că era doar o glumă. 

Ura să recunoască asta, dar avea nevoie de Chez, 
cel puţin până îi plătea datoria lui Sedric, pentru a se 
putea concentra pe Fier din nou. Sau poate că Chez va 
fi puţin mai tolerabil după plată. Fusese chiar bine o 
vreme, obișnuia să se comporte altfel, înainte ca el să 
decidă că problemele Fierului erau responsabilitatea lui 
și nu a lui Levi. 

Fuseseră prieteni cândva. 

Dar totul se rezuma la respect în cele din urmă. 
Levi prefera să își câștige respectul la o masă de joc 
decât într-o bătaie cu arme. Dar Reymond îi spusese 
cândva că respectul și frica erau cele două fețe ale 
aceleiași cărţi. Din moment ce se ajunsese atât de 
departe, Levi trebuia să-și joace rolul. 

Aduse marginea cuţitului în dreptul gâtului lui 
Chez. Chez era ca o stană de piatră. Nu îndrăznea nici 
să respire. Dar nici nu încercă să lovească înapoi. Nu 
credea că Levi chiar l-ar fi rănit. 

Levi abia își recunoscu vocea când mârâi: 

— Aș putea să-ţi iau gâtul. De lângă el, Mansi 
privea cu ochi mari și plini de teamă. Era o privire pe 
care Levi nu avea să o uite curând. 

— Oh, deci așa vrei să joci? scrâșni Chez. 

— Intrebarea e cum joci tu, șuieră Levi. Nu curajul, 
viclenia sau a fi prima persoană care scoate cuțitul la 
iveală te face lordul unui clan, ci câștigarea volţilor și a 
ține pe toată lumea în viață. Nimeni nu poate conduce 
așa cum o fac eu. 

Levi simţi marginea aurei lui Jac atingându-i umerii 

ca pentru a-l calma. Jac probabil că nici nu conștientiza 
că aura lui făcea asta. Levi știa că nu era în pielea lui, 
Lordul Fierului nu avea reputaţia de a-și ameninţa 
subordonații cu cuțitul. Dar asta era tot ce avea. Nu 
știa cum altfel să-și joace cartea. 

— Fierul are cel mai mare flux de volţi dintre toate 
clanurile din New Reynes și asta datorită mie, continuă 
Levi. 

— Poate avea cândva, îl provocă Chez, dar nu mai 
e cazul. 

— Asta-i temporar. Dă-mi doar nouă zile și toate 
problemele noastre vor dispărea. 

Chez se încruntă. 

— Ce se întâmplă peste nouă zile? 

Libertatea mea, se gândi Levi, chiar dacă nu era 
chiar adevărat. În nouă zile, dacă reușea să-i plătească 
lui Sedric, ar fi fost liber de scamatoria investiţiei. Dar 
nu va fi niciodată eliberat de Vianca. Când totul se va 
termina, ea îi va da o nouă misiune, o nouă metodă 
care va duce la uciderea lui și aducerea volţilor în 
buzunarul ei. 

Sau poate că nu. Asta fusese cea mai îngrozitoare 
treabă pe care o făcuse pentru ea până acum. Nu i-ar 
mai cere să riște din nou data următoare. Ura faptul că 
era subordonat puterii ei, că trebuia să se agate de 
speranţa că data viitoare i se va face milă de el, că 
data viitoare va arăta ceva compasiune. 

Ești târfa ei, spusese Reymond cu o zi în urmă. 
Glumise, Reymond glumea tot timpul, dar îl atinsese. 

Levi era și fusese întotdeauna Lordul Fierului și era 
timpul ca asta să însemne ceva din nou. 

— Ne câştigăm plata în nouă zile, răspunse Levi. 
Nu era chiar o minciună. Odată ce înșelătoria se va 
închide, Levi va putea să îi plătească pe cei din clanul 

Fierului cu ceea ce câștigau din nou. Încă erau cel mai 
bogat clan din oraș, chiar dacă nimeni în afara de el și 
Jac nu știa asta. 

— De-acum încolo, porunci Levi, retrăgându-și 
cuțitul și îndepărtându-se puţin de Chez, dacă vă mai 
gândiţi să scoateţi cuțitul la cineva din alt clan, îmi 
cereţi mai întâi părerea. 

Ochii lui Chez se îngustară. Levi putea ghici că el 
se gândea dacă să încalce acea poruncă și să-l 
provoace sau nu. Chez se apropia îngrozitor de tare de 
a afla adevărul: faptul că Levi fura de la propriul clan. 
Dar nu era chiar atât de simplu, iar Levi nu ar fi făcut 
asta dacă nu ar fi fost nevoit. lubea Fierul, dar nu era 
sigur că iubea ceva suficient de mult cât să moară 
pentru acel lucru. Nu acum când problema era așa 
aproape de rezolvarea ei. 

Spre ușurarea lui Levi, Chez dădu aprobator din 
cap. Mansi dădu chiar cu mai multă ardoare din cap, 
arătând acea loialitate care-l făcea pe Levi să aibă 
dureri de stomac. Nu merita asta. 

Numai Jac nu reacţionase. Era incredibil de 
cenușiu, nemișcat și tăcut, chiar și pentru el. Il făcea 
pe Levi să se simtă stânjenit. 

— Alte noutăți? întrebă Levi. Vreo întrebare? 

Chez dădu dezaprobator din cap. 

— Atunci cred că putem încheia întâlnirea noastră. 

Levi scoase punga cu sfere din buzunarul lui și le-o 
întinse. Fiind al treilea în rang, era responsabilitatea lui 
Chez să împartă profitul cu membrii clanului. 

Chez nu pierdu timpul. Işi scoase numărătorul din 
buzunar și începu să numere volţii, de parcă Levi ar da 
țeapă propriei echipe sub nasul lor. 

— Avem nevoie de mai mult, spuse Chez, pentru 
crupierii care lucrează ture în plus. Muncesc dublu și ar 

avea nevoie de volţi. 

— Strângem de la bârloage abia peste câteva zile, 
spuse Levi, repetând scuza pe care i-o dăduse lui Jac 
mai devreme. Aș face-o dacă aș putea. Acele cuvinte Îl 
oboseau. Chiar dacă spuneau adevărul, sunau precum 
o minciună. Ar putea oricând să facă mai mult, să ofere 
altceva. Insă, de această dată, nu avea încotro. 

Ochii lui Chez se îngustară. 

— Ar trebui să fie mai mult. Unde se duc ceilalţi 
volti? Unde sunt bonusurile de săptămâna trecută? 

Bonusurile erau acum în buzunarul căpitanului 
Cizmelor albe. 

— Nu a fost nimic în plus, spuse Levi, înghiţindu-și 
vina. 

Nu ar trebui să se întâmple așa, gândi el. 

— Insă lucrurile se vor schimba, jură Levi. Cât de 
curând. De fapt, ni s-a deschis o oportunitate și vă cer 
amândurora o favoare pentru asta. Mansi dădu din cap 
entuziasmată, dar Chez nu răspunse. Ca întotdeauna, 
părea sceptic. Levi presupunea că Chez avea puţine 
motive să îl mai creadă. Cuvântul lui nu mai avea 
valoare zilele acestea și Chez avea nevoie de mai mult 
decât promisiuni - avea nevoie de fapte. 

— Caut informaţii despre o persoană cu numele 
Lourdes Alfero. 

— Aceea despre care vorbea duduiţa ieri? întrebă 
Mansi. 

— Da, dar trebuie să fiţi discreţi. Oamenii o vor 
căuta pe Alfero, cred, dacă nu cumva au găsit-o deja. 

Ceea ce le cerea să facă era periculos, de aceea nu 
menţionă că Lourdes era monarhistă. Nu avea de gând 
ca spionajul lui Chez sau a lui Mansi să lase urme 
incriminatorii. Lourdes era bine cunoscută, însă doar în 
unele cercuri - niciunul care să fi avut relaţii directe cu 

ai Fierului. Cu cât știau mai puţin, cu atât mai bine. 

Se întoarse către Mansi. 

— Am nevoie de ajutorul tău și în seara asta. 

— Pentru ce? întrebă ea nerăbdătoare. 

— Am nevoie să mă ajuţi să furișez patru persoane 
în Sauterelle. 

Mansi lucrase acolo ca personal la bucătărie, 
precum și crupier amator. 

— Sărbătoriţi ceva? întrebă Chez, cu o ușoară urmă 
de dispreţ în voce. 

— Un fel de întâlnire de afaceri, spuse Levi. 

Mansi aprobă dând din cap. 

— Pot face asta. Nicio problemă. Cine merge? 

— Eu, Jac, fata pe care ai întâlnit-o ieri și un 
prieten. Reymond. Nu putea spune asta de față cu 
Chez. În seara asta, o va face pe Mansi să jure că va 
păstra numele secret. Nu era corect faţă de ea, dar 
Levi nu își permitea să joace corect. 

— Voi paria chiar și o dată sau de două ori la 
mesele lor. Și tu ar trebui să joci. 

Fata radia de bucurie. 

— Am mai exersat. Șeful spune că aș putea fi la fel 
de bună ca tine cândva. 

— Ai putea fi chiar mai bună. 

Din spatele ei, Chez arunca priviri urâte. Era o 
privire lipsită de încărcătură, gândea Levi. Bănuia 
adevărul, dar, de fapt, el nu știa. Ca și Mansi, îi era loial 
Fierului. Și indiferent ce le spusese Chez, indiferent cât 
se înrăutăţea situaţia, trebuiau să mai creadă în el 
pentru încă nouă zile. Și el trebuia să creadă același 
lucru. 

Încă nouă zile și va repara totul. 

Enne 


Enne privea în lungul unui hol imens. Podeaua de 
gresie, ușile așezate una după cealaltă și coloanele din 
piatră, toate repetau același model de alb și negru. 

Ştia că visează, dar nu se putea trezi. Nu până nu 
găsea ușa potrivită. 

Apăsă clanţa unei uși albe din stânga ei. Incuiată. 
O încercă pe cea neagră de alături și se deschise. De 
îndată ce trecu pragul, alunecă înapoi în mintea ei de 
acum patru luni... și o amintire se derulă. 

Era îmbrăcată cu o haină de lână. Februarie - 
detesta mai mult ca orice luna februarie, chiar dacă 
era luna în care se născuse. Mergea apăsat prin 
zăpadă. Uită-te la ea. Dând din picioare nervos. 
Domnișoarele se presupunea că trebuiau să se miște 
grațios. O colegă de clasă trecu pe lângă ea într-un 
automobil ale cărui două steaguri purtau emblema 
familiei ei. Enne rămase pironită și încercă să se facă 
nevăzută. Haina de lână era chiar foarte urâtă. Poate, 
dacă nu se mișca, fata nu o va observa. 

Așa se și întâmplă. Însă pentru Enne acel lucru era 
chiar mai rău. 

Automobilul se făcu nevăzut și în urma lui stătea 
Lourdes, sub un felinar, cu un ziar sub braţ, purtând 
eșarfa ei favorită roșu intens. Rânjea; se poate să o fi 
văzut pe Enne mergând nervos. Hmm. Ei bine, Lourdes 
ar fi putut crede că este amuzant, dar nu ea avea 
debutul în societate peste un an. În plus, nici Lourdes 
nu se mișca grațios. Mama ei mergea cu pași mari, 
tocurile cizmelor ei bătând ritmic, intenţionat. Nu că 
Lourdes ar fi fost o doamnă în fiecare zi, precum se 
îmbrăcase în această dimineaţă. 

Lourdes o îmbrăţișă pe Enne după ce ea a 

traversat strada și, în ciuda grijilor lui Enne din urmă cu 
câteva momente, se simţi numaidecât în siguranță în 
brațele ei. Lourdes mirosea a cerneală proaspătă, 
semn că își petrecuse toată dimineaţă scriind scrisori 
prietenilor ei din New Reynes. Sincer, Enne nu 
înțelegea de ce Lourdes se asociase cu ei. Toată lumea 
știa că definiţia /or pentru reputaţie era dată de 
cantitatea de volţi pe care o pariau sau numărul de 
amante pe care le aveau. 

Intrară într-o cafenea din apropiere și fură de 
îndată îmbrăţișate de aroma de pâine proaspătă. 
Lourdes și Enne împărțiră mai întâi un pateu cu brânză, 
așa cum făceau întotdeauna în zilele de joi când 
Lourdes era în vizită. Lourdes mânca delicat, degetele 
ei subţiri îndepărtând crusta de umplutură. Enne se 
abţinea de la a-l face bucăţi și încercă să imite 
eleganța lui Lourdes. 

— Cum sunt cursurile? întrebă Lourdes, sorbind din 
ceai. Era acel moment în care Enne admira - cum o 
mai făcuse de atâtea ori - frumuseţea mamei ei. Părul 
ei blond era atât de deschis și fin precum firele 
împletite de un vierme de mătase, trăsăturile îi erau 
serioase, dar elegante, de la nasul acvilin până la ochii 
pătrunzători. Enne socotea că cea mai plăcută calitate 
îi era pielea, lipsită de pistrui sau orice altă pată și 
surprinzător de tânără în ciuda vârstei. Lourdes poseda 
o eleganţă naturală pe care Enne era convinsă că nu o 
va dobândi niciodată. Indiferent câte lecţii de etichetă 
lua, câte ore petrecea mergând cu cărţi pe cap - nimic 
în viaţa lui Enne nu venise fără efort. 

— Sunt groaznic de plictisitoare. Algebra nu are 
logică. Vocea profesorului de istorie ne adoarme pe 
toți. Madame Tensington ameninţă că îmi va lega o 
riglă de spate pentru a-mi menţine postura dreaptă... 

— Respiră, Enne. Nu îţi face bine la digestie. 
Lourdes râse. Ştii, pun pariu că algebra nu e chiar atât 
de lipsită de logică. 

— Pentru mine, este. Uneori, dacă nu aș fi avut 
cele zece degete de la mâini, nu știu cum aș fi 
supraviețuit. 

— Supraviețuirea cu mai puţin de zece degete ar fi 
obositoare, într-adevăr, spuse ea solemn. Întru câtva, 
Enne tot credea că glumește. 

Mâncară ultimele bucăţi din pateu sau, mai 
degrabă, Enne o făcu. Lourdes părea să își fi pierdut 
pofta. 

— Plec la New Reynes mâine, spuse. Am câteva 
treburi de rezolvat. 

Ce treburi? ar fi vrut Enne să întrebe, însă nu o 
făcu. Hotărâse cu mult timp în urmă că nu voia să știe. 

— Mă voi întoarce înainte de a se termina anul 
școlar, desigur. 

Enne oftă. Nu avea mulţi prieteni, așadar, 
călătoriile de afaceri ale lui Lourdes de obicei însemnau 
luni întregi de singurătate. Enne se va întoarce în 
fiecare weekend într-o casă goală. 

— Ai grijă cât timp sunt plecată, spuse Lourdes 
serios, deși Lourdes era poate cea care trebuia să fie 
mai atentă. Enne auzise câteva povestiri îngrozitoare 
despre Orașul Păcatului. 

— Dacă nu mă întorc în două luni, sunt moartă. 

Enne împietri, chiar dacă Lourdes o mai avertizase 
astfel înainte. 

— Nu fi atât de tragică. 

Apoi amintirea devie de la ceea ce se petrecuse în 
realitate și visul preluă conducerea. 

— Nu vreau să pleci, șopti Enne. În acel moment, 
nu mai era aceeași persoană din februarie trecut. Era 

Enne din prezent, cea care petrecuse o zi în New 
Reynes, care știa ce îi rezervă viitorul. 

— Te rog, nu pleca. Vocea ei era mai puternică. 

Lourdes îi făcu semn să tacă. 

— Trebuie să plec. 

— De ce? voi să știe Enne. Ce poate fi atât de 
important? Ești singura persoană care contează în 
viața mea. Ce altceva mai contează pentru tine? Și 
este pe deasupra atât de periculos? Se prinse de 
mâinile lui Lourdes, dar aceasta se feri șocată. 

— De ce păstrezi secrete faţă de mine? Lacrimi 
grele îi alunecară din ochi. De ce nu mi-ai spus 
adevărul despre ceea ce faci? 

Ușa neagră se deschise cu putere spre hol, din 
senin, și o alungă pe Enne din amintire. Căzu dureros 
pe podeaua de gresie alb-neagră și ușa i se trânti în 
nas. Strigă după Lourdes, dar se trezi înainte să audă 
un răspuns. 

Așternuturile erau umede de transpiraţie. Se 
rostogoli și privi pe fereastra dormitorului, unde 
răsăritul soarelui lumina priveliștea splendidă a 
adunătorilor de gunoaie de pe aleile din spatele 
Cazinoului St Morse. Enne așteptă ca detaliile visului să 
dispară, dar, chiar și după ce se ridică și se pregăti 
pentru o altă zi în Orașul Păcatului, acestea persistau. 


Trupa de acrobaţi de la St Morse era înghesuită 
într-un hol secundar, genţi aruncate pe umeri, cafele în 
mâini, așteptând-o pe Enne. Intârziase mai bine de 
zece minute. În apărarea ei, pachetul lăsat de angajaţii 
Viancăi la ușa Ennei venise însoţit doar de un leotard?, 


2 O îmbrăcăminte dintr-o singură piesă, confecţionată dintr-o 

țesătură întinsă, care acoperă corpul unei persoane de la umeri până 

la vârful coapselor și, în mod obișnuit, braţele, purtate de dansatori 

nu și de îndrumări, și fiecare hol opulent din St Morse 
arăta la fel. 

Trupa se holbă la ea cum se apropie. Enne poate 
părea a fi acrobat, cu statura ei mică și umeri laţi, dar 
nu îi va duce de nas prea mult. 

Așadar, se hotări să fie sinceră. Nu putea fi singura 
fără niciun pic de experienţă, iar talentul acrobatic nu 
era des întâlnit. Vianca o angajase deja. În mod sigur 
vor fi dispuși să o învețe. 

— Tu trebuie să fii Enne Salta. Un bărbat tânăr îi 
strânse mâna, gestul lui hotărât fiind egal cu durerea. 
Dansatoarea, ironiză el. 

Enne își pierdu vioiciunea. 

— "llo, spuse ea, imitând modul în care vorbeau 
oamenii aici. 

Bărbatul o ignoră. 

— Toată lumea, ea este Enne, înlocuitoarea. 

— Inlocuitoare? repetă ea. 

— Săptămâna trecută o fată și-a rupt piciorul și a 
renunţat. Acesta o analiză. Evident că Vianca a trebuit 
să se descurce cum a putut mai bine într-un timp 
foarte scurt. Câtă experienţă ai? 

— Niciuna, răspunse ea fără putere. 

— Nici ultima fată nu a avut. Scutură din cap. 
Avem o săptămână la dispoziţie până la următorul 
spectacol. Încearcă să nu îţi rupi nimic. 

Acrobat, se enervă Enne. La ce s-o fi gândit Levi? 

Cu trupa completă de douăzeci de persoane, ieșiră 
pe ușile din spate ale cazinoului într-o alee. Enne se 
furișă încet la coada rândului. Briza rece a dimineţii îi 
desprinse câteva șuviţe din părul perfect aranjat într- 
un coc și o făcu să tremure. New Reynes nu părea să 


sau persoane care se antrenează în interior (n. red.). 

înțeleagă conceptul de vară. 

Trecând pe lângă mai multe coșuri de gunoi - 
duhnind și încă așteptând să fie ridicate de adunătorii 
dimineţii - ajunseră la ușile unui depozit. Nu era mai 
cald înăuntru și mirosea a picioare nespălate. 

Trupa se debarasă de catrafuse în colțul unei 
saltele pătrate, enorme. Echipamentul era împrăștiat 
peste tot în depozit: seturi de bare, trambuline și chiar 
un întreg trapez zburător. Işi dădu capul pe spate și se 
holbă la el, palmele începând să-i transpire. Ura 
înălțimile. 

Petrecură mai bine de o jumătate de oră făcând 
încălzirea, timp în care nimeni nu schimbă o vorbă cu 
ea. Nu o deranja - era obișnuită de la școală cu acel 
mod de a fi tratată. Incălzirea și leotardul păreau 
familiare, normale, făcând-o să ducă dorul lecţiilor de 
dans de acasă. Nu fusese niciodată cea mai bună 
dansatoare din sală, dar măcar fusese încrezătoare în 
abilităţile ei. Ziua de azi o va considera o victorie dacă 
va pleca acasă cu toate oasele întregi. 

După o vreme, trupa se împărţi în grupe. Enne 
zăbovea pe saltea, jenată și singuratică, până când o 
fată o abordă. Era cu câţiva ani mai mare decât Enne, 
cu păr blond și pistrui pictându-i faţa și braţele. 

— Eu sunt Alice. Răspund de planificarea 
numerelor. Enne îi strânse mâna. O să îmi petrec 
săptămâna grăbindu-te să înveţi coregrafia. 

Dacă nu voia să se facă de râs, atât ea, cât și 
trupa, explică Alice, Enne va trebui să reușească un 
salt pe spate stând în mâini și să înfrunte trapezul 
zburător. Alice redusese partea Ennei până la cel mai 
simplu număr și, dacă Enne nu își va fractura și ea un 
membru, va interpreta numărul sâmbăta viitoare 
alături de ceilalţi. 

Enne dădu din cap, mascând cu hotărâre frica. Tot 
ce avea nevoie era să supraviețuiască repetiției de azi, 
ca apoi să se poată duce seara la Sauterelle să caute 
informaţii despre Lourdes. Toate la timpul lor. 

În timp ce Alice explica diferitele roluri ale fiecărui 
membru din trupă, Enne își imagina cum ar fi să o 
întâlnească pe mama ei în seara asta. Să o zărească 
așezată la o masă în colţ, fumând una din ţigările ei 
urât mirositoare, cu un ziar și un pahar de burbon în 
faţa ei. Ce ar spune Lourdes întâlnind-o pe Enne la 
același cabaret? 

Îmi pare rău. Doar am întârziat, se va scuza 
Lourdes, cu vocea ei liniștitoare precum sunetul ploii 
pe acoperiș. Nu era nevoie să îti faci griji. 

Și ce ar spune Lourdes când și-ar da seama cât de 
repede orașul i-a corupt fiica? Enne îl otrăvise pe 
Sedric Torren. Era prizoniera lanțurilor indestructibile 
ale unei nemiloase done a mafiei. Unicul ei aliat era un 
lord al străzii. 

Enne nu putu născoci niciun răspuns. Nu avea nicio 
idee despre ce ar putea spune Lourdes. Așa cum se 
dovedise, nu știa deloc prea multe despre Lourdes. 

— Vom începe cu ce e mai greu, declară Alice, 
încheindu-și discursul. Imediat ce va termina grupul 
acela. 

Enne realiză cu groază că ea se referea că vor 
începe cu trapezul zburător. Enne studie grupul de 
patru care repetau. Zburau fără efort, fără frică, chiar 
și la peste cinsprezece metri înălţime. Desigur, era o 
plasă între ei și o coloană fracturată, dar părea groasă 
și rigidă. Căzând pe ea, nu putea fi cu mult mai 
confortabil decât ar fi fost lovind pământul. 

Enne înghiţi cu noduri în timp ce o urmă pe Alice 
pe scară, picioarele tremurându-i mai rău cu fiecare 

treaptă. 

— Nu avem mereu trapezul zburător ca număr în 
spectacol, spuse Alice, în timp ce Enne se târî nesigură 
pe platformă. Dar oaspeților le place. Pare 
impresionant. În timp ce vorbea, se întinse după 
frânghie, apoi agăţă cel mai apropiat trapez. li înmână 
bara și stomacul Ennei se încordă când puse mâna pe 
ea. 

— Din fericire, astăzi nu trebuie să îţi faci griji în 
privinţa prinderilor. Numărul tău nu are nimic de a face 
cu asta. Dar trebuie să te simţi confortabil cu bara. 
Ridică din sprâncene la expresia de pe faţa Ennei. Deja 
îmi pot da seama că va dura ceva timp până te vei 
obișnui. 

Enne se înroși. 

— Dansul se execută, în general, la sol. 

Alice nu părea amuzată. 

— Șase zile, duduiţă. Ar fi teribil de jenant pentru 
trupă dacă ţi-ai rupe picioarele în faţa publicului. 

Enne reuși să nu spună nimic nedemn de o 
doamnă..., dar cu siguranţă se gândea la asta. 

Alice își continuă planul de lecţie, dar Enne abia o 
mai asculta. Simţea că i se face rău chiar și fixându-și 
privirea mult deasupra solului, ţintuită doar pe un 
punct din faţa ei. Repeta cele mai furioase cuvinte pe 
care intenţiona să i le spună lui Levi când toată treaba 
asta se va sfârși. 

— Dă-i drumul, ordonă Alice. 

Enne inspiră adânc, prinse bara și se aruncă. Se 
legănă înainte și lumea părea să dispară sub ea în timp 
ce zbura. 

Când se legănă înapoi, își întinse degetele de la 
picioare cât să atingă platforma, însă rată cu câţiva 
centimetri. Respirația i se blocă în panică. 

— Nu așa funcționează gravitația, duduiţă, spuse 
Alice. Enne nu își putea da seama dacă în vocea ei se 
simţea amuzament sau iritare. Va trebui să îţi faci 
puţin balans dacă vrei să te întorci. 

Ar fi fost un lucru bine de știut de dinainte, nu când 
atârna fără vlagă cinsprezece metri deasupra solului. 
Încerca cu disperare să nu privească în jos. 

La a doua întoarcere cu spatele, Alice o sfătui din 
nou, mai cu putere: 

— Împinge. 

Și Enne asta făcu. Își aruncă picioarele în spate 
când a atinse punctul cel mai înalt, apoi le-a aduse în 
faţă când zbura înainte. Corpul ei, asemenea mișcării 
de trapez, era un arc. Mijlocul o durea din cauză că își 
ținea picioarele drepte, dar nu era teribil de greu. 
Intotdeauna fusese puternică. 

După două legănări, Enne prinse destul avânt 
pentru a se întoarce pe platformă. Răsuflă tremurat și 
își dădu după ureche o șuviţă de păr rebelă. 

Alice își ţuguie buzele. 

— Tehnica ta este foarte precisă. Dar privirea ei 
acră și cuvintele de laudă nu se potriveau. Mult mai 
bine decât cealaltă fată. Ti-a plăcut? 

Enne dădu din cap afirmativ. Nu ar deranja-o să o 
facă din nou, acum că nu mai era atât de neliniștită. 

Alice îi împărtăși câteva instrucţiuni. 

— Dacă ai putea să te prinzi în jurul barei cu 
genunchii sau chiar să stai în picioare, aș fi foarte 
impresionată. 

Enne întotdeauna se considerase drept cineva care 
se ridică la nivelul așteptărilor. La urma urmei, 
provenind din una dintre cele mai slab cotate familii de 
dansatori de la școala ei, orice provocare era o 
oportunitate de a-și dovedi aptitudinile. Nu era balet și 

cu siguranţă nu era Școala superioară de bune 
maniere, dar spiritul competitiv atât de familiar 
începuse să o cuprindă. 

Sări, de data aceasta mult mai confortabilă cu 
centrul ei de greutate și cu trapezul. Când atinse cel 
mai înalt punct al arcului, își aruncă picioarele în sus, le 
strecură pe sub brațe și se prinse cu ele de bară. 
Dându-și drumul mâinilor, câteva amintiri din copilărie 
îi reveniră în minte, despre jocuri asemănătoare jucate 
în parc, despre tumbe și leagăne, căzături și genunchi 
juliţi, amintiri la care nu se mai gândise de ani. Lourdes 
nu fusese niciodată de acord, își amintea ea. 

În timp ce zbura, aproape îi venea să râdă. Nu își 
amintea când se bucurase așa ultima oară. 

Când Enne se întoarse pe platformă, o făcu doar ca 
să își tragă suflul. 

Alice îi dădu un pahar cu apă, pe care Enne îl 
acceptă cu recunoștință. 

— Nimic din ceea ce faci nu este dificil, să știi. Era 
o notă ciudată în vocea ei. Nu sunt surprinsă că poţi să 
o faci, dar silueta ta este cea care e mult mai 
interesantă. Sigur nu ai mai făcut asta înainte? 

— Nu. 

— Ai un talent înnăscut. Ennei nu i se spusese asta 
despre nimic altceva. La orice ajunsese să fie 
pricepută, ajunsese prin multă muncă. Orice câștigase, 
fusese ca o luptă dusă la deal. 

Atunci Enne își dădu seama ce se ascundea în 
tonul lui Alice - se simţea ameninţată. 

— Care este talentul tău divizat, duduiţă? întrebă 
Alice. 

— Număratul. 

— Te pricepi ceva la asta? 

Ea ezită să răspundă, știind unde vrea să ajungă 

Alice. 

— Nu. 

— Păi, poate că până la urmă mami chiar nu l-a 
cunoscut pe tati, spuse ea apăsat. 

Enne se uită urât la ea în timp ce luă o înghiţitură 
de apă. Fuseseră dăţi când Enne se întrebă dacă 
talentul ei divizat Abacus era greșit - nu se lăudase 
niciodată cu priceperea analitică sau ingeniozitatea 
rezolvării problemelor -, dar nu avea nicio noimă. Nu 
tatăl Ennei fusese Abacus, ci mama ei. Și Lourdes o 
cunoscuse pe mama Ennei, femeia care i-o 
încredințase pe Enne lui Lourdes înainte să moară. 
Deci, dacă era cazul unei paternităţi eronate, ar trebui 
să pună la îndoială talentul de sânge Salta, nu pe cel 
divizat. Dar era o dansatoare decentă. Destul de 
decentă pentru o Salta. 

Știuse dintotdeauna că era un copil din flori. Nu îi 
era rușine cu asta, dar nu însemna că aprecia ceea ce 
Alice insinua. Lourdes vorbea rar despre mama 
naturală a Ennei, așa că Enne știa prea puţin despre ea 
pentru a simţi orice fel de afecţiune. 

Dar totuși! Comentariul suna grosolan și insensibil, 
chiar și pentru New Reynes. 

Și Enne nu avea de gând să mai accepte batjocura 
nimănui. 

— Aș întreba, se răsti Enne, dar mămica e moartă. 
Era o vorbă lipsită de eleganţă, dar se simţi atât de 
bine spunând-o. 

— Oh, deci păpușica are colţi, rânji în zeflemea 
Alice. În regulă, spune minciuni sau joacă ce fel de joc 
vrei tu, dar vreau să știi cum merg lucrurile aici. Nu 
există favoriţi. Nu există escroci. Vă câștigați rolul doar 
prin merit, dar asta nu înseamnă că te va îndrăgi 
cineva dacă încerci să ne iei de proști. Alice făcu o 

strâmbătură și se uită spre sol. Ştii, să ratezi plasa aia 
nu ar fi prea greu, împinsă cum trebuie. 

În urmă cu două zile, Enne poate s-ar fi speriat de 
o așa ameninţare. Dar ieri îl otrăvise pe Sedric Torren, 
unul dintre cei mai periculoși oameni din oraș, iar azi 
nu avea starea potrivită pentru a mai asculta pe cineva 
numind-o păpușă. Nu era chiar atât de fragilă. 

Își bău apa și îi dădu lui Alice paharul înapoi. 

— Atunci  împinge-mă, mărâi ea, înverșunarea 
crescându-i. Dar furia ei avea mai puţin de-a face cu 
vorbele lui Alice și întru totul de-a face cu 
incertitudinea care îi cuprindea mintea. 

Lourdes minţise despre o mulţime de lucruri. Enne 
se pregătise să înfrunte adevărul când se hotărâse să 
vină în New Reynes, dar asta era diferit. Aceste 
minciuni o implicau pe Enne. Lourdes își ascunsese 
afacerile de fiica sa, dar Enne detesta să își imagineze 
că ar fi putut să îi ascundă și identitatea. 

Alice ridică din umeri, dar oferi un zâmbet 
ameninţător. 

— ʻilo, Tommy! Avem nevoie de un prinzător. Faţă 
de păpușă aici de faţă devine obraznică. 

Tommy, unul dintre ceilalți acrobaţi, își părăsi 
grupul de la bară și veni în fugă să li se alăture. Spre 
surprinderea  Ennei, restul trupei  încetă cu 
antrenamentul. Aceștia o priveau. 

Nimeni nu o mai privise înainte. 

— Vom exersa niște scheme, îi spuse Alice unui 
Tommy zâmbitor, nebănuitor și bine intenţionat. Cred 
că fata cea nouă ar avea nevoie de o provocare. Vreau 
să mă asigur că știe cum stau lucrurile pe aici. 

Enne strângea din dinţi. Nu voia asta. Nu căuta să 
impresioneze pe nimeni sau să câștige ceva. 

Dar își petrecuse întreaga viaţă luptând pentru un 

loc. Așa că, dacă trebuia să joace, nu va pierde. Nu se 
va lăsa înfrântă. 
Avea și alte lucruri de rezolvat în acest oraș. 


Levi 


Enne purta niște haine pe care i le dăduse Levi și, 
oricare ar fi fost deţinătorii de drept ai acelei haine de 
blană și ai rochiei albastre, hotărâse că ea le purta mai 
bine. 

— New Reynes te prinde bine, spuse el. 

Ea nu îl bucură cu un zâmbet. Işi strânse mai bine 
haina în jurul ei și tremură. 

— E într-o pasă proastă, avertiză Jac. Se sprijini de 
peretele  aleii din spatele lor, cu prezenţa lui 
liniștitoare, chiar dacă ocupa atât de mult spaţiu. Și el 
era îmbrăcat la patru ace - o vestă gri și o cămașă cu 
dungi. Sacoul îl ţinea pe braţ și fuma o ţigară ieftină. 
Mirosea urât - Levi le detesta -, dar era de preferat în 
schimbul substanţelor pe care le ofereau aceste străzi. 

— Aşteptăm de zece minute, oftă ea. Eşti sigur că 
Mansi va veni? 

— Bineînţeles. Levi aruncă un zâmbet, deși 
incertitudinea îl rodea și pe el. Insă Mansi era mai 
sigură decât răsăritul - va fi aici. Era o favoare pentru 
lordul ei. 

Jac mormăi. 

— Oh, și el e într-o pasă proastă? întrebă 
Reymond. Stătea față în faţă cu Levi, măcinând cu 
bastonul lui în dungi albastre și negre o pietricică în 
aleea pietruită. Bastonul arăta precum recuzita dintr- 
un magazin de bomboane. 

Chiar și din faţă, Sauterelle nu arăta foarte atractiv 
și, din păcate, ei se aflau în spate. Aleea era o 

bifurcaţie a unei bifurcaţii de pe strada Tropps, o 
adunătură de sticle de băutură aruncate, diverse 
articole de vestimentaţie și ambalaje de mâncare. 
Sunetele de muzică din interiorul cabaretului răsunau 
slab în întuneric. Levi simţi furnicături în degete, 
închipuindu-și multele mese de joc din Sauterelle. Avea 
chef de câștig astă-seară. 

— Ai mers prea departe azi, spuse Jac destul de 
încet încât doar Levi să audă. 

Levi se încordă, pasa lui norocoasă pălind. 

— Îmi spui asta acum? 

— Nu e vina ta, Levi. Era un teatru și Chez și-a dat 
seama, spuse Jac. El nu vrea un spectacol. Vrea volti. 

— Ce altceva puteam să fac? Deja se furișau în 
Sauterelle doar ca să nu plătească bilet. 

Jac scutură din cap. 

— Am o presimţire rea. 

Reymond îi luă ţigara lui Jac din gură și trase un 
fum. 

— Mereu ai o presimţțire rea. Eşti mai mult nervi 
decât om. Îi înapoie ţigara lui Jac, care părea mai puţin 
decât entuziasmat să o primească. Care e problema? 

— Niciuna, se grăbi Levi să spună, pentru că știa 
deja sfatul lui Reymond: dacă e vreo ameninţare, 
distruge-o. Încalcă regulile înainte să te doboare ele pe 
tine. 

Jac inspecta ţigara și, hotărât fiind că nu o mai 
vrea, i-o dădu lui Enne. 

— Ce ţi se pare că sunt? întrebă ea. 

Jac rânji. 

— O Păcătoasă. 

Enne se încruntă, pufnind. 

Ușa din spate a cabaretului se deschise într-un 
final și Mansi își scoase capul afară. Ochii ei se măriră 

când îl văzu pe Reymond. 

— Oh, hm, Opt Degete, spuse ea slab. 

— Sunt prieten, micuță  duduiţță, răspunse 
Reymond, cu vocea lui primitoare, deși Levi știa că 
fiecare dintre cele opt inele conţinea o formă diferită 
de otravă, amintire din zilele lui ca Porumbel. Am venit 
să ne bucurăm de un spectacol pe cinste. 

Mansi îl privi ezitant pe Levi, care dădu din cap, 
apoi deschise ușa. Cei patru se strecurară înăuntru. O 
bătu pe Mansi pe umăr. 

— Asta e secretul nostru, nu-i așa, puștoaico? zise 
el. A 

— Lumea se va holba, șopti ea. Il vor recunoaște. 

Mansi avea dreptate - nici faţa unsuroasă a lui 
Reymond Kitamura și nici stilul lui ţipător nu erau ușor 
de uitat. Levi însuși prefera o abordare mai puţin 
evidentă. De fapt, prefera aproape orice abordare pe 
care Reymond o nega. Presupunea că din această 
cauză îl îndrăgea Reymond. 

— Va fi cuminte, promise Levi, ca și când ar fi avut 
vreo influenţă asupra Lordului Cicatricei. 

Mansi dădu din cap nesigur și fugi înapoi la postul 
ei de la bucătărie. 

Enne zăbovi pe hol, în mod sigur așteptându-l pe 
Levi. Muzica de la spectacol răsuna mai tare, fumul de 
țigară era mai gros, luminile mai puternice. Insă se 
opriră pentru puţin timp în întunericul holului. 

— Dacă ea e înăuntru? întrebă Enne cu respiraţia 
întretăiată. Era evident despre cine vorbea. 

Levi luă în calcul posibilitatea, dar erau puţine 
șanse. Lourdes nu și-ar lăsa fiica să se îngrijoreze în 
timp ce ea își ocupa serile cu spectacole de varietăţi. 

— Probabil ea nu va fi aici, spuse blând Levi. Dar 
acesta este cartierul artelor. Mulţi dintre asociații ei vin 

aici. 

Enne dădu din cap, însă Levi putea să vadă că nu 
se simţea mai bine după modul în care îi căută și îi 
strânse braţul. Poate că își aduna gândurile, dar 
atingerea ei era îndeajuns să îl facă pe Levi să își 
dezvăluie sentimentele. Ochii ei erau larg deschiși, 
privind luminile din faţă, și respira agitat. Doar 
imaginea ei în felul ăsta îi provoca un nod în piept. 

Era periculoasă această duduiţă. Abia dacă o 
cunoștea de două zile și Levi era complet încurcat în 
problemele ei. Era prizonierul Viancăi de patru ani și 
niciodată nu împărţise celula cu altcineva. Niciodată, 
nimeni altcineva nu înţelesese. 

O lăsă să își revină, chiar dacă propria lui inimă 
bătea cu putere. Era plăcut să se simtă necesar, plăcut 
era și să ofere. În ultimele câteva luni, el doar a luat, 
niciun moment nu a dăruit, și totuși nu îi putea oferi 
multe, doar puţină alinare. 

— O vom găsi, promise el. Ea aprobă din nou. Nu 
era sigur că îl asculta, așa că îi strânse umărul. Ea se 
feri, crispându-se de durere. 

— Am greșit cu ceva? întrebă Levi. 

— Scuze. Am o febră musculară groaznică, 
răspunse ea, masându-și braţul. 

Levi zâmbi. 

— Ai avut deja prima repetiţie? Ei bine, pari a fi 
întreagă. Chiar nu te pricepi deloc? 

Ea ezită, apoi îi zâmbi slab. 

— M-am consolat cu gândul că te pot ameninţa mai 
târziu. 

— Chiar așa? întrebă el, îmboldind-o și pășind chiar 
mai aproape de ea. Probabil merita să fie mustrat. Cu 
siguranţă ideea cu acrobaţiile o inventase pe loc. Ei 
bine, sunt pregătit. Dă-i bice. 

Atunci, muzica se opri și auziră publicul aplaudând. 
Atenţia Ennei se îndreptă spre spectacol și Levi se 
simţi puţin dezamăgit. 

— Să mergem să îi găsim pe ceilalți. 

Intrară într-un balcon de la etajul al doilea, 
spectacolul desfășurându-se sub ei. Jac și Reymond 
stăteau cocoţaţi pe o punte înaltă lângă balustradă și 
cu băuturi în mâini. Strigau foarte zgomotos la Enne 
când ea se apropie și Levi nu își putu da seama de ce 
decât în momentul când văzu scena, unde o femeie 
poza în nimic altceva în afară de un set portjartier și 
ciucuri argintii atârnându-i de sfârcuri. 

Enne se înroși precum o cireașă și buzele ei 
formară un mic O. 

— Înţeleg de ce îi place mamei tale să vină aici, 
spuse Levi. 

Levi înţelegea după expresia feţei că Enne încerca 
să rămână indiferentă față de situaţie. Dar încă își 
amintea experienţa lor încântătoare de ieri traversând 
strada Dulcegăriilor. Nu renunţase prea repede la 
sensibilităţile ei. 

— Da, păi, răsuflă Enne, privind la femeia mai mult 
goală. Îmi închipui că lui Lourdes probabil îi place. 

Levi bătea cu degetele în blat, apoi căută cu 
privirea la etajul de jos o masă de joc pentru a o 
revendica. ÎI înghionti pe Jac și îi arătă colţul 
îndepărtat. 

— Aceea, declară el. 

— De ce tocmai aia? întrebă Jac. 

— Doar o presimţire. Sincer, crupierul de la masă - 
care nu era de-al Fierului, nu era cineva pe care Levi să 
îl recunoască - era extrem de atrăgător. Erau aici să o 
găsească pe Lourdes și asta era o oportunitate pentru 
Levi să câștige o parte din volţii care îi trebuiau să îi 

restituie lui Sedric, dar puţină distracţie nu strica. 

— Deci ne împrăștiem? întrebă Enne, scanând 
mulțimea de jos. Lourdes și capul ei cu păr blond era 
de negăsit. 

— Sigur că nu, spuse Reymond. Ei da, dar tu nu 
poţi hoinări printr-un asemenea loc de una singură. Işi 
puse braţul după umerii Ennei, însă - la fel cum 
reacționase cu Levi mai devreme - se crispă de durere 
și îl îndepărtă de ea, îngânând despre trapeze, și 
vânătăi, și salturi stând în mâini. 

Levi îi aruncă lui Reymond o privire întrebătoare. 
Levi nu avea dreptul să se simtă posesiv - de fapt, ar 
prefera să nu se simtă astfel, ar prefera mai mult ideea 
chipeșului crupier ale cărui probleme erau departe de 
ale lui -, dar nu își putea imagina ce îi stârnea 
curiozitatea lui Reymond pentru Enne. Când Levi se 
uită mai bine, Enne cu siguranţă nu era genul lui 
Reymond. 

— Ai nevoie de un localnic alături, duduiţă, îi spuse 
Reymond. Levi se va interesa pe la mesele de joc, Jac 
va fi cu ochii împrejur, iar tu și cu mine putem discuta 
cu personalul, care sunt sigur că observă mai multe 
decât oricine. 

Levi nu avea ce-i reproșa logicii lui, deși îl irita cât 
de ușor preluase Reymond conducerea... chiar dacă 
Reymond fusese cel care sugerase din capul locului să 
cerceteze Sauterelle. În timp ce Levi întotdeauna 
trebuise să muncească pentru a se impune ca lider, a fi 
lord era ceva natural pentru Reymond. 

— Bine, spuse Enne. 

ÎI irita și cât de repede fusese ea de acord. 

— Păi, în regulă atunci, mormăi Levi, și se îndreptă 
spre scări. 

După numărul de striptease urmă un duo jonglând 

cu cuțite. Nu erau pumnale oarecare - erau îndoite în 
așa fel încât aduceau puţin cu niște seceri. Levi le 
studie pe cele două fete care le aruncau, căutând 
șmecheria. Se învârteau între aruncări, dansau cu 
lamele printre degete, se jucau cu otelul ca și cum ar fi 
fost o panglică. Trebuia să fie o escrocherie. 

Dar apoi observă părul alb al uneia dintre 
animatoare. Era o Porumbiţă, un membru al celui mai 
de temut clan din oraș. Asasinii. Nu era deci nicio 
scamatorie. Era surprins că Sauterelle îi dăduse voie să 
își facă numărul și, cu atât mai mult, să sperie publicul. 
Sau era și părul parte din spectacol? 

Levi se așeză pe un scaun liber la masa aleasă și 
puse la bătaie câţiva volţi. Stătea exact lângă crupierul 
chipeș, care era întocmai genul lui Levi de bărbat. Buze 
delicate, piele rozalie, totul fin și tinerel. 

— Nu am mai jucat aici de ani buni, spuse Levi cu 
un aer degajat. 

— Nu îmi pari cunoscut, replică crupierul. 

Levi îi lăsă răgaz câteva momente, întrebându-se 
dacă îl va recunoaște în cele din urmă. Jumătate din 
ceilalți crupieri erau ai Fierului și, în plus, Levi era 
faimos printre cei care se bucurau de Tropps. Dar când 
băiatul cel chipeș rămase tăcut, Levi continuă cu 
regret, ego-ul fiindu-i rănit. 

— Vin aici doar ocazional. Îmi place scena artistică. 
Destul de diferită de universitate. 

Crupierul dădu din cap, semn că auzise, deși a 
trebuit să facă o pauză pentru a termina de împărţit 
cărțile. Levi renunţase la prima mână, așa cum făcea 
mereu. Lăsa impresia că nu era un jucător agresiv. Le 
dădea celorlalţi o falsă senzaţie de relaxare. 

— Partea de Sud, eh? Nu aș fi ghicit. 

— Nu mi se potrivește. Levi dădu din umeri. Dar 

mă pricep la afaceri. 

Mâna se încheiase și, spre norocul lui, lui Levi îi fu 
împărţită o mână nouă excelentă - nu că ar fi avut 
nevoie de una ca să câștige. Dar prefera să nu recurgă 
la trișat, asta dacă nu cumva credea că va părăsi 
bârlogul cu buzunarele mai goale decât le avusese la 
intrare. 

Cinsprezece minute mai târziu, Levi câștigă potul. 
Trase cu satisfacţie grămăjoara de jetoane către el. 

— Joci des? întrebă crupierul. 

— Ocazional. Levi privi peste umăr. Aglomeraţia e 
ceea ce îmi place. Nu există alt loc ca acesta. Toate 
genurile de oameni vin aici. 

— Nu prea dau multă atenţie, spuse el neinteresat. 

Levi își dădu seama că era puţin probabil să 
găsească informaţii sau distracţie alături de crupier, 
așa că se hotărî să încerce o altă formă de 
divertisment. Işi comandă băutura preferată, un Ruina 
jucătorului, și plănuia să își parieze întreaga grămadă 
de jetoane la următoarea mână, chiar dacă avea cărți 
mediocre. li plăcea să joace îndrăzneţ, în special când 
miza era mare. Avea nevoie să iasă din starea proastă 
din seara trecută și să-și ridice moralul. 

Din moment ce se văzu cu băutura în mână și un 
nou act muzical ocupă scena, Levi era deja într-o stare 
excelentă. Culesese cireașa din burbon și răsucea 
codita între dinţi, încercând să o înnoade. Era mai 
simplu să se concentreze pe asta decât pe a-și păstra o 
expresie de piatră, mai ales când era sigur că va 
câștiga. 

Pe lângă chipeșul, dar dezamăgitorul crupier și el 
însuși, la masă se mai aflau încă doi jucători: o femeie 
care era atât de mare cât doi Jac puși la un loc și un 
puști care încerca să demonstreze ceva ţinând pasul cu 

Levi. 

Levi avea două seturi a câte două perechi de cărți. 
Desigur, puştiul ar fi putut avea ceva mai bun, dar nu 
va conta - nu dacă va rămâne el primul falit. 

Crupierul împărţi o nouă carte. Nu îi îmbunătăţi 
mâna lui Levi cu nimic. 

Și totuși parie. 

Femeia se retrase; puştiul continuă. Levi se 
îndreptă în scaun, luă încă o înghiţitură din băutură, 
plusă cu încă un jeton. Tropps era un joc al răbdării, 
unul dintre puţinele jocuri unde bluful valora mai mult 
decât cărţile în sine. Jucătorii începeau cu trei cărți, 
dar, dacă jucau întreaga mână, terminau cu 
douăsprezece. Asta se întâmpla însă destul de rar - 
jucătorii abandonau și rămâneau lefteri. În special 
după prima rundă, cu șapte cărţi pe masă, când 
jucătorilor li se cerea să întoarcă cel puţin trei cărți. 

Levi își întoarse primul cărțile, dezvăluind perechea 
cea mai slabă dintre cele două. Cărţile puștiului erau la 
întâmplare, combinaţii diferite de culori și numere. 
Fără valoare. Și totuși el parie. 

Levi scuipă codiţa de cireașă înnodată în pahar. 
Seara devenea interesantă. 

Intr-un final, puștiul dăduse faliment, așa cum se 
aștepta Levi să se întâmple. Levi îl presase până la a 
unsprezecea carte, apoi, în sfârșit, renunţase. Fiecare 
își arătă cărțile. Puștiul avea patru șesari, pitiţi în 
mână, în timp ce Levi terminase cu un full house. Levi 
ar fi pierdut dacă jucau până la ultima carte. 

Era metoda lui favorită de câștig, știind că fusese 
la un pas de a pierde. 

In ciuda întâmplării, puștiul nu părea supărat. Dădu 
din cap spre Levi cu admiraţie. 

Mai jucară încă zece jocuri. Levi îi descoperi 
numaidecăât ticul puștiului. De fiecare dată când blufa, 
ochii lui alunecau mai des spre scenă, căutând să 
distragă atenţia de la expresia sa. Nu era pe atât de 
chipeș precum crupierul, dar avea un chip interesant. 
Tenul său era cu câteva nuanţe mai închis decât al lui 
Levi, părul negru, drept și strâns la baza gâtului. Avea 
un mic tatuaj cu o pereche de zaruri sub bărbie și purta 
un sacou de catifea cu o cravată aurie. 

Levi era cuprins de aburii alcoolului, dispoziţia i se 
îmbunătăţise, buzunarul său atârnând mai greu cu 
patru sute de volţi - motivul pentru care veniseră la 
Sauterelle fusese dat rapid uitării. Apoi o zări pe Enne 
vorbind cu cineva în colțul de lângă scenă, haina ei de 
blană înghiţindu-i trupul subţire. Nu putea vedea cine îi 
vorbește - erau cu spatele spre Levi -, dar cu siguranţă 
nu era Reymond. 

Pe când își lungea gâtul pentru a vedea mai bine, 
Zaruri se strecură pe scaunul de lângă el. 

— E drăguță, comentă el. Lui Levi îi luă o clipă 
până realiză că vorbea despre femeia care cânta pe 
scenă, nu despre Enne. 

Levi ridică din umeri. 

Zaruri ridică paharul lui Levi și îl scutură. Cuburile 
de gheaţă zăngăniră. 

— Ti-ar mai trebui o băutură. Nu aşteptă răspunsul 
lui Levi și se îndreptă spre bar. 

Levi așteptă ca logica să îi reamintească de faptul 
că băieţii misterioși întâlniți în cabarete erau o idee 
neinspirată și că el se afla în seara aia acolo din cu 
totul alte motive. Însă logica îi era mută, copleșită de 
whisky. Își puse jetoanele în buzunar și îl urmă pe 
tânăr la bar. 

— Pariezi deseori unde lucrează ceilalţi ai Fierului? 

îl întrebă Zaruri pe Levi când acesta se așeză pe 
scaunul de lângă el. 

— De obicei, nu, răspunse Levi. Își suflecă 
mânecile cămășii dezvăluindu-și tatuajele, iar în sinea 
lui era mulțumit că, în sfârșit, fusese recunoscut - chiar 
dacă se întâmplase în bârlogul unuia dintre clienţii săi. 

— Părul e de vină, spuse Zaruri. Păr de făuritor-de- 
sfere. Te dă de gol. Levi zâmbi și ridică din umeri cu 
regret. Se gândise adesea să și-l vopsească - nu era 
cazul dacă și-ar fi folosit talentul de făuritor-de-sfere -, 
dar nu se putea vedea arătând altfel. 

Barmanul îi dădu lui Levi o băutură proaspătă. Levi 
luă imediat cireașa. 

— Nu mă așteptam să câștig, spuse Zaruri. El își 
comandă un Ochi de Șarpe. Era o băutură pe care o 
comandai dacă erai blocat într-o serie de înfrângeri, o 
băutură menită să aducă noroc. Auzisem că te pricepi. 
Dar, de regulă, nu cred ce spun ei despre oameni ca 
tine. 

— Oameni ca mine? 

— Jucătorii. Ei spun că orașul e un joc, unul unde 
doar nesăbuiţii joacă. 

Lui Levi îi plăcea să creadă despre el că este mai 
degrabă ambițios decât nechibzuit. 

— Hmm, cine sunt acești „ei”? întrebă Levi, 
gândindu-se la ghidul ridicol al Ennei. 

— Spectatorii. Zaruri se dădu mai aproape de Levi 
- prea aproape - și vorbi încet. Deci de ce ești, de fapt, 
aici, dacă nu să pariezi sau să privești? 

Alcoolul îl încălzea pe dinăuntru. Făcea ca totul să 
fie mai zgomotos și mai silențios în același timp. 
Muzica, gustul de burbon și cafea al băuturii, mirosul 
de ţigări, atingerea mâinii lui Zaruri de a sa - 
zgomotoase. Luminile, arsura băuturii în stomac, vocea 

lui Sedric din mintea sa când îi înmână Cartea Umbrei, 
propria precauţie a lui Levi - silenţioase. 

— Caut pe cineva, spuse el. De aproape, Zaruri 
mirosea a miere și parfum de firmă. 

— O femeie? întrebă Zaruri. 

— Câteodată, dar nu mereu, răspunse el. Își spune 
„ea”. Aici, ei probabil o știu de Séance. 

Zaruri dădu din cap, plimbându-și degetul pe 
încheietura mâinii lui Levi într-un mod care făcea ca 
totul să se piardă în fundal. 

— Un alt jucător, medită Zaruri. De ce o cauţi? 

Nouă zile, îi șoptea vocea lui Sedric. 

— O cunoști? întrebă Levi, cu vocea lui înaltă și 
plină de speranţă. Răsuci codiţa de cireașă între dinți. 

Zaruri își mută mâna pentru a putea lua o 
înghiţitură din băutura sa. 

— La ce te gândești atunci când blufezi? șopti el, 
schimbând istet subiectul. 

— La ce te referi? întrebă Levi, jucându-i jocul. 

— Când ai o mână câștigătoare și știi asta. Cum îţi 
păstrezi expresia atât de neschimbată? Îi lovi ușor 
fruntea lui Levi, chiar deasupra sprâncenei. Degetul lui 
zăbovi un pic prea mult. 

— Şi nu spune „nu știu”. 

Levi nu avusese de gând să spună asta. 

— Mă gândesc la plajă. 

— Nu sunt prea multe plaje drăguţe în New 
Reynes, dar înţeleg că pasarela aia pe care o 
construiesc va fi ceva aparte. 

Levi mai luă o înghiţitură din băutură cât timp îl 
asaltau amintirile. Erau prea zgomotoase, accentuate 
de whisky. 

— Era o plajă în apropierea locului unde am 
copilărit. Mă gândesc la sunetul pescărușilor, senzaţia 

vântului pe piele, mirosul de sare. Era un truc pe care îl 
învățase locuind în casa aceea. Cum să te imaginezi 
într-un alt loc. Cum să fii oriunde altundeva. 

— Mă tot gândeam, uitându-mă la tine, că aveai o 
mână câștigătoare. Joci ca și când deja ai fi câștigat. 

— Aia e cea mai bună metodă de a juca. 

— Până când trebuie să îţi arăţi cărțile. 

Muzica de jazz creștea în volum în spatele lor. 
Mirosul de miere al lui Zaruri: zgomotos. Bătăile inimii 
lui Levi: zgomotoase. 

— O cunoști pe persoana despre care îţi spuneam? 

Zaruri se dădu mai aproape, deși nu mai era mult 
spațiu gol între ei. 

— Nu renunța atât de repede. Levi putu simţi 
cuvintele pe piele la fel de clar precum le-a auzise. 

— Știi, spectatorii nu și-ar tatua zaruri, șopti Levi. 
Își plimbă degetele pe linia bărbiei lui Zaruri, urmărind 
desenul. Zaruri își dădu capul pe spate și își expuse 
gâtul atingerii lui Levi. După câteva momente, Levi se 
îndepărtă pentru a putea lua un șerveţel și un pix. 

— Notează pentru mine. 

— Nu ești atât de beat. Vei ţine minte. 

— E important. N 

Zaruri acceptă și luă şervetelul. In timp ce el scria, 
Levi îl trase pe băiat de cravată mai aproape de el și își 
lipi buzele de tatuajul lui. Lui Zaruri îi scăpă un geamăt 
care îl făcu pe Levi să zâmbească. Era chiar norocos în 
seara asta. Işi plimbă buzele mai sus, dându-i părul lui 
Zaruri la o parte și îl sărută sub ureche. Pielea lui 
Zaruri se înfierbânta și îi luă ceva timp să termine de 
scris. 

Levi aruncă o privire scurtă pe șervețel înainte de 
a-l pune în buzunar. Era o adresă. 

— Nu garantez nimic, respiră Zaruri pe gâtul lui 

Levi. Este doar ce am auzit. 

— Auzi o mulţime de lucruri. 

El zâmbi. 

— Asta e felul meu de a juca. 

Apoi îl sărută pe Levi și totul păru dintr-odată 
foarte gălăgios. Era genul de sărut pe care Levi 
ajunsese să îl anticipeze în astfel de locuri, cu fete 
fermecătoare sau băieţi misterioși în orele de după 
miezul nopţii. Genul de sărut care era potrivit acelui 
loc, acelei ore și niciodată altcândva. Genul de sărut pe 
care voiai să și-l amintească cealaltă persoană, chiar 
dacă tu îl vei uita. 

Și-l va aminti pe acesta, decise el, în timp ce Zaruri 
lua codița de cireașă dintre buzele lui Levi și o înnodă 
el cu dinţii. 

Câteva numere din spectacolul de varietăţi mai 
târziu, Levi se împletici, roșu la faţă, cu cravata aurie 
înfășurată în jurul gâtului, înapoi la masa unde Jac 
aștepta. Mereu îl lăsau să păstreze ceva. 


Enne 


Cu toate că nu ar fi recunoscut niciodată în fața 
băieților, Enne chiar se bucura de cabaret. 

Nimic nu-i era familiar la New Reynes și la fel se 
întâmpla și la Sauterelle. Moda burlescă se asemăna 
foarte puţin cu șifonul și dantela albă din Bellamy. 
Dansul nu era același stil pe care îl învățase în școală. 
Băuturile nici măcar nu erau permise în orașul ei. 

Dar era, în aceeași măsură, intrigant. Captivant. 
Pentru prima dată de când plecase de acasă, era 
bucuroasă să se afle în afara zonei de confort, dornică 
să exploreze necunoscutul. 

— Ce ai dori să bei? întrebă peste sunetul muzicii 

Lordul Cicatricei în timp ce o conducea la bar. 

— Nu sunt sigură că am nevoie de o băutură, 
spuse ea, amintindu-și cât de puţin își dorise vinul de 
seara trecută. 

— Ai părea mai abordabilă cu o băutură în mână, o 
asigură Reymond. Incă nu putea înțelege de ce 
Reymond se oferise atât de repede să o acompanieze, 
dar îi era recunoscătoare pentru prezenţă și puterea pe 
care o emana. Văzuse cum îl priveau oamenii aici. Ca 
și cum zărindu-l era povestea cea mai incitantă pe care 
să le-o spui prietenilor mai târziu. Ca și cum ar face 
orice le-ar cere el. 

Dacă aveau de gând să găsească informaţii despre 
Lourdes, acea putere era ceva ce ei îi trebuia. 

— Apă este de ajuns, se opuse ea. 

— Nu ţi-a spus nimeni să nu bei apa din New 
Reynes? 

Enne se gândi la apa pe care o dăduse pe gât la 
repetiţie. Nu avusese un gust rău. 

— Este contaminată? 

— Nu poluată, doar coruptă. El îi făcu cu ochiul și 
râse. Enne bănuia că era genul care râdea la propriile 
lui glume. Mai bine ai fi atentă, duduiţă. Sufletele pot 
deveni negre în orașul ăsta. 

Barmanul, care, de asemenea, nu păruse amuzat 
de umorul lui Reymond, privi spre Enne nerăbdător. 

— Ea va lua un Ochi de Șarpe, răspunse Reymond 
pentru ea. E un cocktail emblemă prin locurile astea. 
Nu poţi spune că ai fost aici până nu l-ai încercat. Enne 
se îndoia că îi va plăcea orice ar fi fost popular în New 
Reynes. Care e băutura preferată în Bellamy? 

— Limonada, spuse ea sec. 

Reymond scutură din cap. 

— Eu aș vrea un Ruina Jucătorului, spuse el. Când 

barmanul plecă să le prepare băuturile, Reymond se 
aplecă pentru a-i vorbi direct în ureche. Mai întâi îi vom 
lua la întrebări pe angajaţi, apoi pe interpreţi. 

— Eşti sigur că își vor aminti de ea? întrebă Enne, 
analizând mulţimea. Stilul simplu și maniera tăcută ale 
lui Lourdes nu ar fi ieșit în evidenţă aici printre hainele 
scandaloase și straturile stridente de machiaj. 

— Nu despre faptul dacă și-o amintesc trebuie să 
ne facem griji, spuse el misterios. Ci despre minciunile 
lor. 

Enne nu avu timp să digere acel lucru, căci 
sosiseră băuturile. A ei era acidulată și de o culoare 
auriu pal. 

Inainte ca barmanul să plece spre un alt client, ea 
întrebă: 

— Ai întâlnit vreodată aici pe cineva cu numele 
Lourdes Alfero? Işi mai spune și Seance. Când 
barmanul scutură din cap, Enne insistă. E înaltă. 
Blondă. Cam treizeci de ani. De obicei poartă pantaloni 
și... 

— Nu știu despre cine vorbești, mârâi el și plecă. 

— Asta a fost nepoliticos, mormăi ea. Sorbi 
supărată din cocktail. Nu era destul de dulce, dar era 
cu siguranţă mai gustos decât vinul. 

— Spunea adevărul, spuse Reymond precis. 

— Pari extrem de sigur. 

— Pot vedea când cineva minte, explică el. Nu 
după vreun tic sau cum l-o numi Levi. E talentul meu 
de sânge. Işi inspecta bastonul, ca și când îi evita 
privirea, dar Enne simţea într-un mod ciudat că încă o 
privește. Nu e nimeni capabil să ascundă ceva de 
mine. Tonul lui suna acuzator, dar ea nu își putea 
imagina de ce. 

Ea mai sorbi din băutură și își drese vocea. El nu 

putea ști nimic despre volţii pe care îi promisese ea lui 
Levi. 

— Tu ești de-al locului, așa cum ai spus. Cu cine ar 
trebui să vorbim în continuare? 

Împreună își croiră încetul cu încetul drum prin 
cabaret, vorbind cu chelnerii și cu paznicii. Enne 
vorbise cel mai mult. De fiecare dată, Reymond o 
prezentase pe Enne ca „Domnișoara Salta”, dar nu 
oferise niciun amănunt despre el - doar stătu lângă ea, 
arătând ameninţător. 

Nu găsiră multe răspunsuri - cel mai aproape 
fuseseră când cineva și-o amintise pe Lourdes, dar nu 
vorbise însă niciodată cu ea, nici nu o văzuse cu 
altcineva. Era teribil de deprimant. De fiecare dată 
când cineva dădea din cap în semn de recunoaștere, 
Enne simţea un fir de speranţă strângându-i pieptul, 
dar de fiecare dată acel fir se rupea cu dezamăgire. 
Era poate mai aproape ca niciodată de a-și găsi mama, 
dar nu era nicio pistă concretă. Urma ar putea foarte 
simplu să se piardă aici. 

Curând, băutura i se termină și o alta își găsi loc în 
mâna ei. Alcoolul îi alină durerea dezamăgirii, precum 
și durerile cumplite ale mușchilor de pe urma repetiţiei. 

— Nu renunţ, anunță Enne, cu faţa ciudat de 
înfierbântată. 

— Va trebui să găsim o cale să vorbim cu 
interpreţii - începuse Reymond să spună, dar se opri, 
pentru că Enne deja pornise cu pas apăsat spre zona 
de culise. Intră într-o cameră plină de costume, 
machiaj și fum, cu Lordul Cicatricei în urma ei. 

— Miroase a... Enne adulmecă aerul. A sirop de 
zmeură. Își plimbă fără reţineri mâinile pe rochiile cu 
mărgele și paiete din cuierul cu costume, privindu-le 
cum strălucesc. 

— Se numeşte Stăpâna, explică Reymond, 
încrețindu-și nasul și îndepărtând cu mâna fumul. E 
popular în acest moment. Un afrodiziac. Deținut de 
Torren, cred. El arătă spre mucurile de ţigară din 
scrumieră. Cenușa lasă în urmă un praf auriu. 

— Cine ţi-a dat voie să intri aici? întrebă o voce 
feminină. Enne se răsuci, aproape dezechilibrându-se. 
Era o femeie cu o expresie precaută, purtând o pălărie 
de fulgi, un slip roșu aprins și cam atât. 

— Sunt dansatoare, oferi Enne voioasă explicaţia. 
Reymond scutură din cap, iar ochii femeii se îngustară 
neliniștiți când îl privi. 

— Îmi pari cunoscut, spuse ea. 

Reymond zâmbi. 

— Am o faţă din acelea. 

— Mmm-hmm, murmură ea nesigur. 

În spatele ei, două alte interprete, cărând o 
colecţie de cuțite, ieșiră din cabina de schimb. 
Reymond o bătu pe Enne pe umăr, făcând-o din nou să 
se crispeze, și spuse: 

— Mă duc să vorbesc cu ele. Nu părăsi camera. 

— Pot să îmi port și singură de grijă. 

— Sigur, duduiţă. Doar stai locului. Apoi el se 
îndreptă spre celelalte interprete, lăsând-o pe Enne 
singură cu femeia. 

Aceasta stătea pe un scaun lângă măsuţa de 
machiaj. 

— Ce bei? 

Enne se uită în pahar și rămase surprinsă să îl 
găsească din nou gol. 

— Era aur. 

Femeia ridică din sprâncene. 

— Nu începe de când ești tânără, scumpo. Așa te 
păcălesc. Și tu ești mititică precum o linguriţă. Îi făcu 

semn lui Enne să stea lângă ea, iar Enne se prăbuși pe 
scaun într-un mod lipsit de eleganţă. Când se dădu pe 
spate, camera se învârtea precum un carusel, așa că 
Enne își scutură capul și rămase dreaptă. 

Femeia îi luă paharul gol din mână. 

— Eu sunt vedeta aici - interpreta principală. 
Numele meu e Demi Salta. 

Enne chicoti. Nu se putea închipui purtând o 
costumaţie ca a lui Demi atunci când dansa. 

— Enne Salta. 

— Ah, ei bine, o verișoară nu m-ar pâri pentru un 
mic ritual înainte de spectacol. Demi îi făcu cu ochiul, 
scoase un joint din buzunar și îl aprinse. Fumul avea 
culoarea gălbenelelor. Demi tuși un moment, apoi se 
relaxă în scaunul ei. 

— Imi place haina ta, spuse ea. 

— Mulţumesc, răspunse Enne. Și ei îi plăcea, deși 
se simţea vinovată la gândul că o oarecare fată din 
oraș era acum fără haina ei de blană. Dar era și foarte 
frumoasă. 

— O caut pe mama mea, spuse Enne - sau mai 
degrabă rosti fără să gândească. O plăcea pe Demi și 
mereu îi plăcuse atmosfera din culise, însă ea era aici 
cu un motiv. 

— Ei bine, ea nu este aici. Demi rânji. 

— Nu știu unde este, recunoscu Enne. A dispărut. 
Numele ei e Lourdes. Și Seance. Și ea... 

— Poate că nu cauţi unde trebuie, spuse Demi, 
expirând un nor de fum. Unde crezi că ar mai putea fi? 

Moartă, îi șopti o voce în gând Ennei și ea scânci. 
Vocea nu era de obicei atât de clară. l-ar prinde bine 
un pahar cu apă sau mai degrabă un pat. 

— Nu face asta, nu face asta, porunci Demi agitată. 
Aduce ghinion să plângi în culise. 

Enne scutură din cap. 

— Nu am de gând să plâng. Era atât o poruncă 
pentru ea, cât și o consolare pentru Demi. La fel cum 
se simţise de atâtea ori încă de ieri-dimineaţă, era pe 
punctul de a plânge, la un pas distanţă de a se prăbuși. 
Însă se obișnuia treptat cu sentimentul. Chiar și după 
două pahare de băutură, nu va plânge. 

Dincolo, în cabaret, muzica se schimbă în ceva mai 
ritmat. Demi înjură. 

— Mai am doar câteva minute. Am o rutină, știi. Nu 
e ușor să pășesc acolo dacă sunt complet conștientă. 

— Îmi pare rău, murmură Enne, trăgându-și un pic 
nasul. 

— Oh, ești atât de deprimantă. Oamenii vin aici ca 
să se distreze, scumpo. Enne se încruntă - putea fi 
nostimă dacă voia. Demi se ridică, abandonă jointul și 
își aranjă coafura în oglindă. li dădu Ennei un ruj roșu. 
Ti-ar sta bine cu ăsta. Ti-a mai spus cineva că semeni 
cu o păpușă? 

Enne se strâmbă. 

— De câteva ori. Cu o imensă plăcere, și-l imagină 
pe Sedric Torren vomitându-și micul dejun, prânzul și 
cina prin oraș. Enne aplică un strat de ruj și se privi în 
oglindă, întrebându-se încă o dată dacă Orașul 
Păcatului o transforma într-o persoană rea. 

Înlătură gândul și se servi cu alte accesorii de 
machiaj de pe măsuţa lui Demi. Machiajul era 
întotdeauna liniștitor și, în plus, știa că Sedric merita 
tot ce i se întâmpla. 

— Cum te  pregătești de obicei pentru un 
spectacol? întrebă Demi, aranjându-și genele false. 

— Îmi repet întruna regulile mamei mele. Nu 
recunoscuse asta nimănui. Nu că ar fi fost rușinos. O 
făcea doar să pară... vulnerabilă. Nu era prea sigură de 

ce o făcuse acum. Demi era o străină, dar poate tocmai 
de aceea. 

— Regulile ei? 

— Are ea regulile astea despre cum să te comporti, 
despre pierderea lucrurilor, sau exprimarea emoţiilor, 
sau... A 

— Vrei să spui reguli de stradă, zise Demi. li dădu 
Ennei pudra sa compactă, aparent fericită să își 
împartă cosmeticele. Adică ce spun clanurile. 

Enne se holbă la Demi pentru o clipă, aproape 
nesigură că înțelesese corect. Regulile lui Lourdes erau 
valoroase și nu îi plăcea gândul că ar putea aparţine 
altcuiva - sau, mai mult, că se formaseră altundeva. Și 
cu cât își amintea de Lourdes repetându-i acele fraze, 
susținând că erau despre conduită, cu atât mai mult se 
simţea păcălită. 

În loc să se supere, Enne își pudră fruntea și puse 
gândul deoparte ca o întrebare pe care să i-o adreseze 
lui Levi mai târziu. 

Acum ar trebui să îl caute pe Levi. Pierdea timp 
jucându-se cu fardurile lui Demi. Insă Reymond îi 
spusese să stea aici și, cumva, în adâncul sufletului, ea 
știa că nu o așteptau răspunsuri, acolo, în Sauterelle. 
Doar și mai mulţi străini, și mai multă dezamăgire. 

— De fiecare dată când am un spectacol, fumez 
puțin din asta, explică Demi. Dar e o idee proastă. Nu 
te apuca. Mi-a îngălbenit deja dinţii. Ea scutură 
scrumul în recipient, iar Enne încercă să nu strâmbe 
din nas. Nu mirosea la fel de plăcut de aproape. 

— Înainte ca ei să mă corupă, eram puţin mai 
independentă. Puteam să îmi provoc acea roșeaţă 
naturală de una singură. Ridică două degete și îi făcu 
Ennei cu ochiul, care se înroși. Plăcerea nu este doar 
pentru băieţi, să știi. Nici nu mai ai nevoie de parteneri 

dacă te descurci bine și singură. 

De fapt, Enne nu știuse și analiză cuvintele lui 
Demi cu interes. 

In afara cabinei, publicul aplauda, iar Demi se 
îndreptă, luă un ultim fum de Stăpâna și se îndreptă 
spre scenă. Enne privi de jur împrejurul cabinei goale. 
Bănuia că ar trebui să îl găsească pe Reymond decât 
să îl aștepte pe el să o găsească, însă era obosită de 
atâtea căutări, iar camera încă se învârtea. 

— Ei, ce mai aștepți? o grăbi Demi. Nu îţi vei găsi 
mama stând aici bosumflată de la beţie. 

— Nu sunt bosumflată, bombăni Enne, urmând-o 
pe Demi fără ezitare. 

Urcară pe scena întunecată. Publicul șușotea și 
fluiera în așteptarea următorului număr. Demi puse o 
mână pe umărul Ennei și cercetă mulțimea. 

— Acolo, spuse ea, arătând spre un tânăr din 
primele locuri. Du-te și vorbește cu el. El îţi va 
cunoaște „regulile”. 

Când luminile se aprinseră și muzica începu să 
cânte, Enne fugi de pe scenă. Se gândise să nu ia în 
calcul sugestia lui Demi - Enne era frântă și se îndoia 
că va avea vreo izbândă -, însă nu bătuse atâta drum 
ca să renunţe doar pentru că era obosită și, ce-i drept, 
un pic ameţită. 

Tânărul stătea de unul singur, învârtindu-și degetul 
pe deasupra unui pahar cu vin roșu. Părul lui era buclat 
tirbușon, ieșindu-i de sub pălărie. Adoptă un zâmbet de 
agent de vânzări când o văzu pe Enne apropiindu-se. 

— Cu ce te pot ajuta? întrebă el. 

— Caut pe cineva, răspunse ea, cuvintele ei puțin 
neclare. Numele ei este Seance. 

— Scriitoarea? 

Enne se învioră și se așeză pe scaunul alăturat. 

Poate se va dovedi a fi o sursă promițătoare în cele din 
urmă. 

— Aţi văzut-o? 

— Nu vreau belele, duduiţă, spuse el. Nici tu nu 
pari să vrei. 

— Am aflat că scriitori ca ea vin aici. 

— Veneau, când erau în viaţă. Se uită la ea fix, iar 
Enne se simţea din nou stând pe marginea prăpastiei. 
Era sătulă să se simtă așa. Mânioasă că se simţea așa. 
Nu-și mai putea da seama dacă avea nevoie să plângă 
sau să urle. 

— Poate te pot ajuta cu altceva, se oferi el. Ai 
nevoie de o slujbă? 

— Am una. Ce am nevoie e o informaţie. 

— Ah, dar Asociaţia Orfanul îţi poate oferi mereu o 
slujbă mai bună. 

— Asociaţia Orfanul? Numele îi suna cunoscut - 
poate ceva ce citise în ghidul ei. Cel mai sigur ceva de 
evitat. Se uită de jur împrejurul camerei pentru o 
scuză, pentru o ieșire. 

— Nu ești din oraș? Mulţi oameni ar recunoaște 
Asociaţia Orfanul. E numele oportunității. 

— Nu sunt orfană, spuse ea sfidător. Nu o orfană. 
Nu o păpușă. Nu o cauză pierdută. 

— Care îţi sunt talentele? întrebă el. Ceva din 
vocea lui îi aminti Ennei de Stăpâna - dulce ca siropul. 
Modul cum se aplecă în faţă, sclipirea din ochii lui, totul 
era foarte fermecător. El avea, într-adevăr, ceva de 
oferit, simţi ea instinctiv. Era un om de încredere. Să 
vorbească cu el fusese o alegere bună. 

Ea se apropie, o forţă invizibilă atrăgând-o spre 
vocea lui. Nu era sigură dacă de vină era alcoolul sau 
altceva. 

— Sunt o dansatoare, îi răspunse. Și jumătate 

numărător. 

— Cicatricele ar avea nevoie de câţiva numărători. 
Avem destul de mulţi în Asociaţie, spuse el gânditor. 
Păcat să lași semne pe mâinile acelea finuțe totuși. 

Se întinse și îi atinse obrazul Ennei, apoi îi întoarse 
capul dintr-o parte în alta, analizând-o. La început, 
Enne îi dădu voie. Era un om de încredere. Nu era 
periculos. 

— Nu sunt bună la numărat, recunoscu Enne, 
pentru că simţi că trebuie să fie sinceră cu el. ȘI... Işi 
căută cuvintele, devenind din ce în ce mai greu să le 
găsească, din ce în ce mai greu să își amintească de ce 
îl refuzase pe bărbat mai devreme. 

— Nu vreau o slujbă. Ea încercă să își dezlipească 
ochii de la el și zâmbetul lui murdar pentru a-i găsi pe 
ceilalţi. Levi. Jac. Reymond. Își miji ochii privind prin 
cabaret, însă era dificil să reconstituie imaginea fețelor 
lor. De câte ori încerca, o vedea pe cea a tânărului 
bărbat. 

El făcu un zgomot scurt din limbă și îi întoarse 
capul să îl privească din nou. Umerii ei se relaxară. 

— Cei pe jumătate numărător nu au cum să nu se 
priceapă la asta, duduiţă. Poate că nu acesta îţi este 
adevăratul talent. Se aplecă în față și spuse șoptit: 
Avem cititori de sânge. Sunt din partea casei. 

— Cititori de sânge? repetă Enne confuză. 

— Îți pot vedea talentele. Mulţi oameni se înșală în 
privinţa talentelor lor, să știi. 

Cuvintele lui atinseră o coardă sensibilă, iar Enne 
își scutură capul, efectul transei disipându-se. Işi 
încleștă mâinile de marginea mesei, gândurile fiindu-i 
haotice. Talente. Vocea lui. Greșit. Un secret. 

Poate că, până la urmă, mami chiar nu l-a cunoscut 
pe tati, auzi insinuarea lui Alice. Dar comentariul ei 

fusese doar unul al unui adversar fără milă. Nu ar fi 
trebuit să o zdruncine pe Enne astfel. 

Chiar nu te pricepi deloc? o întrebase Levi despre 
cum decursese repetiţia. 

Adevărul era exact opusul - se pricepuse de 
minune. Încă își amintea expresia de pe fața lui Alice 
când învățase la perfectie numărul în doar câteva ore. 
Cum întreaga trupă o apreciase, o aplaudase și o 
euforie îi cuprinsese pieptul. 

Ar fi trebuit să îi mărturisească lui Levi în loc să 
țină întâmplarea un secret. Insă o simțea ca fiind un 
secret. Ca fiind ceva greșit. 

Ceva în neregulă cu ea. 

Cu cât gândurile o măcinau mai tare, cu cât dădea 
ascultare celorlalte voci, cu atât mai puţin rămânea 
sub influenţa vrăjii bărbatului. Işi împinse scaunul 
departe de el. 

— Incetează, îi spuse ea. 

— Să încetez cu ce anume? 

Își porunci să se ridice în picioare, însă își simţea 
corpul mai greu ca niciodată - și nu din pricina 
alcoolului. 

— Lasă-mă să plec. 

— Îți fac doar o favoare, spuse tânărul bărbat, 
umezindu-și buzele. Ţi-aș putea da numele unui cititor. 
Nu strică niciodată să știi adevărul. _ 

— Nu vreau să știu, se răsti ea. Işi înfipse degetele 
în coapse. 

— Nu fi prostuță, duduiţă. E gratis. 

Enne încercă din toate puterile să se miște, dar nu 
se putea ridica de pe scaun. Vocea lui era precum o 
ancoră care o trăgea în adâncuri. E o favoare, auzi ea. 
Este un om de incredere. Bun la suflet. Serviabil. 

Bărbatul începu să noteze un nume și o adresă pe 

spatele unei cărţi de vizită. 

— Te poţi baza pe ea, spuse el, și îmi e datoare. 

Enne știa că nu ar trebui să accepte. Incercă să nu 
o facă. Însă brațul ei se ridică - nu ca acela al unei 
păpuși, ci mai mult ca fiind atras de un magnet. 
Degetele îi tremurau. 

Cineva strigă în spatele ei și, într-o fracțiune de 
secundă, cartea de vizită fu smulsă din mâna 
bărbatului. Reymond o apucă pe Enne de braţ și, plin 
de nervi, o ridică de pe scaun. 

— Cum ai intrat aici? pufni el la tânărul bărbat. 
Vocea lui suna precum coardele rupte ale unei viori. 
Enne sări de pe scaun, vioaie, și se depărtă de cei doi. 

Bărbatul se încruntă. 

— Opt Degete. O cunoști? 

— El e un înlănțuitor, duduiță, mârâi Reymond, iar 
sângele îi îngheţă în vene Ennei, amintindu-și de omul 
pe care îl văzuse pe strada Lanţului. Un debitor. Un 
sclav al străzii. Câteva minute în plus sub influența 
vrăjii lui și ar fi putut fi exact ca el. 

— Favorurile, mârâi Reymond, ţinând cartea de 
vizită în mână, nu au valoare dacă le furi. Respirația îi 
duhnea a alcool. 

— Nu sunt ca ei, spuse băiatul. 

— Lupul își schimbă părul, dar năravul ba. Ești un 
vânător. 

— Sunt un agent de vânzări. 

— Levi știe că ești aici? g 

— Nu-mi este frică de Pup, negă el. In plus, 
duminica e seara mea liberă. Acesta zâmbi răutăcios. 
Mi-am imaginat că ţii minte. 

Reymond se înroși. 

— Du-te naibii, Harvey. 

O smuci pe Enne de la masă și se îndreptară spre 

bar. 

— Te las singură pentru cincisprezece minute, 
duduiţă, și reușești să dai peste cea mai ticăloasă 
persoană. El își scutură capul. Nu îi spune nimic lui Levi 
despre asta. O să dea vina pe mine și el urăște 
Asociaţia. El și Mardlin sunt foarte stricți cu asta. 

Reymond scoase cartea de vizită din buzunar. 

— Ce ţi-a dat Harvey? 

— Nimic important, murmură ea. 

— Pot să aud minciunile, duduiţă, șuieră el. 

— Chiar nu este important. Eu... nu am vrut să o 
iau. 

Reymond o strânse de braţ atât de tare încât o 
duru. 

— Cum se întâmplă că, în jumătate din timpul în 
care vorbeşti, pot auzi numai minciuni ieșindu-țţi pe 
gură? 

Urechile Ennei se înroșiră de rușine. Nu își dăduse 
seama că îl minţise - și se minţise şi pe ea. In cele din 
urmă, chiar voia să afle adevărul. Incălcase destul de 
multe dintre regulile lui Lourdes de când plecase de 
acasă, însă faptul că nu mai avea încredere în mama ei 
îl simțea ca fiind cea mai dură trădare. 

Reymond se aplecă spre ea. 

— Nu îmi pasă dacă ascunzi ceva faţă de mine, dar 
știu că ascunzi ceva faţă de Levi. De ce te ajută? 

— Pentru că îl plătesc să facă asta, spuse ea 
ridicând vocea. li luă cartea de vizită din mână și o 
puse în buzunarul său. 

— Minţi din nou. 

Ingheță. Avea de gând să îl plătească pe Levi, de 
îndată ce o găseau pe Lourdes. Enne nu avea acces de 
una singură la contul bancar sau la volți. Insă dacă 
Reymond îi va spune lui Levi, atunci Enne va rămâne 

neajutorată. Levi promisese că erau o echipă, iar ea se 
gândi că îl credea, dar nu putea fi sigură. Volţii erau o 
mai bună garanţie decât bunele intenţii. 

— Levi a dat de necaz, spuse Reymond. Nu vrea să 
îmi spună exact ce s-a întâmplat, dar am bănuielile 
mele. lar dacă aflu că tu îl bagi în și mai multe belele 
sau dacă i se întâmplă ceva din cauza asta, atunci te 
voi găsi. Nu era nevoie să mai adauge o altă 
ameninţare. Enne îl înțelesese perfect. 

— Levi nu e ca noi. E mai bun decât noi. 

Noi, spuse el. Dar el și Levi erau criminali - Enne 
era mai bună decât ei doi. 

— Eu nu sunt ca tine, se răsti Enne. 

— Lourdes era. Când văd o faţă cunoscută, știu de 
unde să o iau. 

Îi dădu drumul, iar Enne îşi masă braţul acolo unde 
el o strânsese, unde mușchii o dureau. 

— Ei sunt acolo. Îi arătă printr-o mișcare a capului 
masa din colț unde, printre pahare goale, Jac și Levi 
stăteau râzând. Reymond o părăsi să li se alăture celor 
doi, iar Enne îl urmă agale, puţin șocată, puţin încă 
ameţită de alcool. R 

Levi o fixă cu privirea și zâmbi. li provocă noduri în 
stomac. Trebuia să își revină. 

— Imi place rujul, spuse el. 

— Ai aflat ceva? întrebă ea, așezându-se pe 
scaunul de lângă Levi și ignorând privirea suspicioasă a 
lui Reymond. 

Levi ridică un șervețel. 

— Am câștigat asta. 

— Impresionant. 

— Nu, e o adresă scrisă pe el. Vom merge mâine. 

Enne se relaxă. Nu vor pleca cu mâna goală. 

De fapt, și ea deţinea ceva. Încă avea în buzunar 

cartea de vizită. Nu era o idee genială, dar chiar voia 
sa afle adevărul despre ea. 

Desigur, ar fi preferat să îl afle de la mama ei. lar 
adresa de care făcuse rost Levi i-ar putea conduce 
direct la Lourdes, ceea ce însemna că Enne nu avea 
nevoie de un cititor de sânge. Nu încă. 

— Eu nu am găsit nimic, spuse timid Jac. 

— Eu am întâlnit o altă Salta, le spuse Enne. 
Dansează chiar acum. 

Demi era încă pe scenă, purtând cumva chiar mai 
puţin decât purtase înainte. Muzica vulgară și mișcările 
chiar mai vulgare o făcură pe Enne să roșească. Totuși, 
tehnica lui Demi era de apreciat. Era foarte graţioasă. 

— Poate Levi ar fi putut să îţi facă rost de o slujbă 
aici, îl lovi Jac pe Levi pe spate. 

Levi își feri repede privirea și luă o înghiţitură din 
băutura aproape pe terminate. 

Jac se întoarse către ea. 

— Prea mult pentru sensibilităţile tale, duduiță? 

— Nu sunt o pudică, se opuse ea, chiar dacă aluzia 
îi îmbujora profund obrajii. 

Jac pufni. 

— Ai fi putut să mă păcălești. 

Ea arătă spre cravata lui Levi. 

— Nu purtai asta mai devreme. 

— Imi place, spuse el. 

Reymond își dădu ochii peste cap. 

— Nu ar trebui să las pe niciunul dintre voi singur 
în cabareturi. 

— Ai milă de noi, spuse Levi, punându-și braţul în 
jurul umerilor lui Enne, uitând că aceasta avea dureri. 
Ea se crispă, dar de data aceasta nu avu puterea să ÎI 
dea la o parte - unei Enne ametțite îi plăcea acea urmă 
de zâmbet. Se abţinu să se sprijine de el și se mustră 

în gând - poate că Levi era singura persoană pe care o 
cunoștea în New Reynes, dar asta nu însemna că erau 
prieteni. 

— În plus, spuse el, nebăgând de seamă că Enne 
se fâstâcea sub braţul lui, am găsit ceea ce căutam. 

Numărul lui Demi se termină cu ea fluturând 
artificii, un picior cocoţat pe scaun și slipul ridicat 
scandalos. Publicul - inclusiv masa lor - aplaudă, iar cei 
patru hotărâră că era vremea să plece. 

Însă Enne nu găsise ceea ce căuta. În timp ce 
urcau scările, analiză feţele din mulţime pentru o 
ultimă dată. Lourdes era de negăsit. 


Ziua a treia 


„Toate poveștile despre oraș 
sunt adevărate”. 


— Orașul Păcatului, un ghid: 
unde să te duci și unde nu 


Levi 


Levi încă avea o ușoară durere de cap în seara de 
după noaptea petrecută la Sauterelle. Vomitatul 
încetase cândva în cursul dimineţii - imediat după ce 
își preparase un Mersul Rușinii, presupusul leac al 
mahmurelii. O durere surdă deasupra sprâncenei 
persistase de-a lungul zilei - cât timp se rezemase de 
peretele dușului, lăsând apa fierbinte să îi curgă pe 
umeri și spate, încercând să își amintească exact cum 
a ajuns în camera sa noaptea trecută; cât timp își 
ridicase cecul - două sute de volţi - de la secretara 
Viancăi; cât timp stătuse pe canapea, pictând, 

întrebându-se când se va întoarce Vianca din campania 
ei inutilă, ca să îl poată scoate din încurcătură. 

Încă opt zile. 

Era acum cu două mii, trei sute de volţi mai 
aproape de cei zece mii. Singurii pe care se mai putea 
baza erau cei cinci sute de volţi din colectarea pe care 
o făcea Fierul săptămâna aceasta. Restul trebuia să îi 
câștige la masa de joc. Sau să se milogească la Vianca. 

Sau să o ajute pe Enne să o găsească pe Lourdes și 
să își revendice recompensa. 

Medita la adresa pe care i-o dăduse Zaruri noaptea 
trecută, când o bătaie în ușă îl întrerupse. Levi băgă 
șervețelul în buzunar și se ridică să deschidă. 

Enne aștepta pe hol. Era îmbrăcată în hainele ei 
obișnuite, dar faţa îi era îmbujorată - probabil din 
cauza repetiţiilor, realiză Levi. Își miji ochii. Ea fusese 
aproape la fel de beată ca el noaptea trecută, dar, 
uitându-se la ea acum, nu ar fi ghicit. 

— Cum de nu ești mahmură? întrebă Levi în timp 
ce ea trecu pe lângă el. Nu e normal. 

— Am băut apă când am ajuns acasă, așa cum 
sugera ghidul. Ea îl analiză cu buzele încreţite. Arăți 
groaznic. 

— Ce fel de ghid este acela mai exact? 

Ea îl scoase din geantă și se uită pe copertă. 

— Nu știu. L-am cumpărat în Bellamy. 

— De ce îl ai cu tine acum? 

— Are o hartă. 

— Știu unde trebuie să ajungem. 

Ea îl lovi cu cartea în frunte. El tresări din cauza 
durerii de cap și o îndepărtă pe Enne cu o mișcare a 
mâinii. 

— Nu știai să spui care e susul și care e josul 
aseară. 

El își luă morocănos geaca și pălăria. 

— Vom fi jefuiţi plimbându-ne de colo colo cu o 
hartă. Acea prostie a turiștilor e o jignire adusă crezului 
meu. 

— Și în ce crezi tu? Sfidare? 

— Evident. 

leșiră în hol și, cât timp Levi se opri să încuie ușa, 
un om în vârstă trecu pe lângă ei. Nu era un oaspete al 
hotelului - aceștia nu erau cazaţi în această aripă. 
Singurele persoane care locuiau aici erau asociaţii 
Viancăi, iar Levi îl recunoscu pe acest bărbat. Făcea 
parte din familiile de Spiteri ale Viancăi, acelea care 
produceau drogurile pe care ea le distribuia în oraș. 
Erau trataţi regește atât în St Morse, cât și în New 
Reynes. Bărbatul chiar mergea ca un rege, cu bărbia 
ridicată, în costumul Gershton făcut pe comandă și 
perfect aranjat, și având o prezenţă impunătoare. Levi 
nu îi putea înghiţi pe Spiţeri, amintindu-și de Jac în 
zilele lui urâte. 

Enne porni spre lift în spatele bărbatului, dar Levi o 
trase înapoi. 

— Nu coborâm cu el, spuse Levi încet. Politica St 
Morse. 

— E cumva soțul Viancăi? 

Levi pufni. 

— Soțul Viancăi e mort de mai bine de un deceniu. 
Acela e doar unul dintre prietenii ei. 

— Cum poate fi Augustine o Familie criminală dacă 
este doar Vianca? 

— Înainte erau mai mulţi. Acum au rămas doar 
Vianca și fiul ei, Harrison. Am auzit că o disprețuiește și 
locuiește undeva în celălalt colț al lumii. Levi ridică din 
umeri. Îmi închipui că e singurul sănătos dintre toți. 

După ce Spițerul dispăru în lift, Levi și Enne o luară 

la pas pe hol. Așteptară câteva momente înainte să 
cheme liftul. 

Levi inspiră adânc și privi fix tapetul verde 
smarald; culoarea îi reamintea mereu în mod neplăcut 
de aura Viancăi. De fiecare dată când pășea în St 
Morse, acolo unde locuia, se simţea închis ca într-o 
cușcă. Prezenţa ei era pretutindeni. 

In fiecare noapte, el îi purta costumul, îi juca 
jocurile, îi rezolva afacerile murdare. Dormea într-un 
apartament de la ultimul etaj, rezervat prietenilor 
apropiaţi și asociaţilor, pe așternuturi de mătase într- 
un pat de dimensiuni regale. Dar el nu îi era prinţ, nu îi 
era prieten; era câinele ei. 

Și, cu fiecare noapte petrecută închis în imperiul ei, 
el visa să și le construiască pe ale lui. 

Trase aer adânc în piept și încercă să se gândească 
la altceva. Incercă să se convingă că Lourdes Alfero îi 
va aștepta, în viaţă și sănătoasă, oriunde îi va duce 
această adresă. Işi dorea acest lucru cu atâta ardoare 
încât putea să îl simtă ca pe o durere în piept. Avea 
nevoie să fie adevărat. 

Încă opt zile. 

Disperarea îl neliniștea. Nu era genul de persoană 
care să urmeze o adresă scrisă la beţie pe un șerveţel, 
care să își abandoneze orice urmă de rațiune când era 
pus faţă în faţă cu o situaţie complicată. Să privească 
neputincios cum clanul lui se destramă. Să fie prins în 
ghearele unei femei nebune și bătrâne. 

Durerea pe care o simţea nu era pricinuită doar de 
dorinţa de a supraviețui, ci și de cea pentru o a doua 
șansă - să devină bărbatul care trebuia să fie. 

Ușile liftului se deschiseră și ei pășiră înăuntru. 
Enne avea o mină îngrijorată, egalând-o pe a lui, și 
învârtea între degete moneda Mizer. 

— La ce te gândești? întrebă el, ca și cum nu ar fi 
știut deja. 

— Mă pregătesc să fiu dezamăgită, spuse ea scurt 
și la obiect. In doar câteva zile, Levi ajunsese să 
înțeleagă că acesta era felul ei de a vorbi atunci când 
cealaltă variantă era să înceapă să plângă. Expresia ei 
perfectă ca de poker nu trăda nimic, însă Levi o putea 
citi cel mai bine. 

Se gândise să o ia de mână - o consolare mai bună 
nu îi putea oferi -, dar ușile liftului se deschiseră. Enne 
își puse moneda în buzunar și păși hotărât înainte. 

Afară soarele apunea, iar strada Tropps abia acum 
începea să se trezească la viaţă. Luminile străluceau, 
dar nu orbeau. Aerul mirosea a restaurante ispititoare 
și a acel mereu prezent parfum de urină. Levi întoarse 
privirea spre Enne, așteptându-se să găsească aceeași 
urmă de dezgust și disconfort care îi apărea pe faţă de 
fiecare dată și care îl amuza, dar, în schimb, ea părea 
gânditoare. 

— De unde ai făcut rost de adresa asta? întrebă ea. 

— De la un prieten. Levi, de fapt, nu îi aflase 
numele adevărat al lui Zaruri. 

— Sună foarte încurajator. 

— Ai o dispoziţie ciudată azi. Ca în fiecare zi, 
adăugă el în gând. 

Se pregătea să îi asculte una dintre replicile ei 
clasice, legate de cum domnișoarele nu se comportă 
ciudat, dar ea doar șopti: 

— Am fost promovată azi. Ea se uită în pământ. Nu 
era nici urmă de mândrie în vocea ei așa cum se 
aștepta. Doar nesiguranţă. 

— Ce vrei să spui? 

— Cei din familia Glaisyers sunt consideraţi o 
familie de făuritori de sfere de rang înalt, nu-i așa? 

întrebă Enne încet. 

El se încruntă. 

— Da. De ce contează asta? 

— Cei din familia Salta nu sunt în top. Suntem 
ordinari. Suntem figuranti într-un spectacol sau 
dansând pentru cabarete ieftine. 

Levi aproape că îi putea simţi durerea când ea 
vorbea. 

— În fiecare zi, dar în fiecare zi, am rămas la școală 
mult după repetiţii. Am muncit până m-au durut 
picioarele. Am luptat doar ca să fiu observată, doar ca 
să fiu inclusă. Și... 

— Unde vrei să ajungi cu asta? 

Ea îi înmână o carte de vizită. Era neagră cu 
caractere cursive aurii. 

— AŞ vrea să ajung aici, dacă adresa ta scrisă pe 
un șervețel pătat de whisky se dovedește a fi 
nefolositoare. Vocea ei suna nesigură, mai mult ca o 
rugăminte decât o poruncă. 

Harvey Gabbiano. 

Agent de vânzări 

Lui Levi îi îngheţă sângele în vene. 7 

— ÎI cunosc. Lucrează pentru Asociaţia Orfanul. În 
niciun caz nu mergem să îl vizităm. Nu are nimic bun 
de oferit. 

— Știu asta. Dar noi nu mergem să ne întâlnim cu 
Harvey - vom merge la adresa scrisă pe spate. Ea își 
drese glasul. Să ne întâlnim cu un cititor de sânge. 

Levi analiză informaţia. Cititorii de sânge erau de 
regulă angajaţi de familiile bogate, rușinate de 
odraslele nelegitime, să determine paternitatea, sau 
de prostituatele care căutau să afle talentul copiilor lor. 
El mereu îi asocia cu începutul unui banc - „Un tată 
intră în biroul unui cititor de sânge...” - însă, de fapt, 

Levi nu cunoscuse pe niciunul. Nu erau foarte des 
întâlniți. 

— Sunt și cititori de sânge profesioniști, să știi, 
spuse el. Nu e nevoie să ne furișăm pentru un angajat 
al Asociaţiei Orfanul care locuiește în... - el studie 
adresa de pe cartea de vizită - Tărâmul Porumbelului. 
Un motiv în plus să nu mergem. 

— Dacă Lourdes m-a minţit în legătură cu talentele 
mele, sunt sigură că a avut un motiv bine întemeiat, 
răspunse Enne. Trebuie să fie ceva la mijloc. 

Levi îi înapoie cartea de vizită. 

— Să văd dacă am înțeles bine. Inveţi cum să faci 
roata și acum crezi că ai putea avea un talent 
acrobatic. 

Talentele acrobatice nu erau banale. De fapt, Levi 
știa de o singură familie - Dondelair. Toată lumea din 
Partea de Nord le știa povestea. Cum fiica se 
împrietenise cu criminalii,  incendiase clădirea 
capitoliului și răsese în timp ce își dădea ultima suflare. 
Cum fiul lăsase numai praf și pulbere în urma sa. 
Familia care făcuse o obsesie pentru inexplicabil și 
nefiresc până în clipa morţii. Unul câte unul, fuseseră 
spânzurați. 

Legendele din Partea de Nord se încheiau, de 
regulă, în baie de sânge. 

— Am reușit să fac mai mult decât roata, șopti ea. 

— Nici tu nu pari prea sigură. 

Enne își ridică bărbia sfidător. Levi nu se putea 
decide dacă era un gest simpatic sau unul care o făcea 
să pară snoabă. 

— Vreau să merg. 

— Atunci convinge-mă. O spui de parcă îmi ceri 
voie. 

— Nu am nevoie de permisiunea ta. 

— Dar o vrei. Și cred că e o idee foarte proastă. 

— Nu ţi se pare că arătca și cum aș avea un talent 
acrobatic? 

— Nu contest faptul că ești îndeajuns de scundă. 

Nările ei se măriră. 

— Ești un nesuferit. 

— Aș prefera să nu văd titlurile din ziar mâine. 
„Trupul neînsuflețit al unei fete, găsit pe malurile râului 
Brint”. Nesuferit, știu. 

Nu își mai vorbiră până când ajunseră la graniţa 
dintre teritoriile Fierului și Cicatricei. Levi coti dreapta, 
în direcţia râului și a Cartierului Fabricii. După numai 
câteva străzi, agitația și luminile străzii Tropps se 
pierdură, iar ei își continuare drumul printre zone 
rezidenţiale și depozite. 

— Ce miroase așa? întrebă Enne. 

— Brintul. Apa râului avea o culoare asemănătoare 
cu șunca fiartă. Suntem aproape. 

Ea își acoperi nasul. 

— Cât de aproape? 

Levi se uită la indicatoarele din jurul lor. Auzise de 
numele drumului. Probabil trecuse pe lângă el o dată 
sau de două ori. Era pe undeva pe aproape. 

— Încă puţin, spuse el, deși nu mai era la fel de 
sigur. 

Levi abia începuse să se obișnuiască cu liniștea și 
pacea când Enne vorbi din nou. 

— Vreau să merg, fie că vii cu mine sau nu, spuse 
ea. 

Levi se strâmbă. Era mai mult decât sătul de 
discuţia asta. 

— Dacă se dovedește că nu găsim nimic în locul 
ăsta, atunci o să îl găsesc pe cititorul de sânge de una 
singură. 

Abia trecuseră trei zile și se părea că ea uitase 
cum ajunsese în New Reynes. Fugărită de Cizmele 
albe. Bagajul pierdut. Speriată. Naivă. 

— Nu fi absurdă! E riscant să pășești direct în 
Teritoriul Porumbelului de una singură. Poate ai face 
bine să ţii cont de data asta de ce îţi spune ghidul și să 
nu te duci. 

— Practic, ghidul spune să stau departe de întreg 
orașul, se răsti Enne. Dar voi merge oriunde doar ca să 
o găsesc pe Lourdes. 

Levi se încruntă când citi numele străzii de pe cel 
mai apropiat indicator. 

— Mă asculti măcar?! 

— Cum ziceai că se numea strada aia? întrebă el. 
Crezuse că trebuie să fie pe aici pe undeva. In schimb 
ajunseseră la marginea unui cartier rezidenţial și se 
uitau confuzi la depozitul gol din faţa lor, și la râu, și la 
Partea de Sud ce se întindea dincolo de el. 

— Ne-am rătăcit? întrebă ea. 

— Suntem aproape. 

Ea mormăi ceva în barbă, apoi își scoase ghidul din 
geantă. 

— Îmi strici reputaţia, se plânse el, luând-o înaintea 
ei, înapoi de unde veniseră. 

— Harta spune să cotim aici, susţinu ea. 

— Cu siguranţă nu e pe acolo. Imi amintesc asta. 

— Cartea spune... 

— Dă-o naibii de carte! 

Enne își dădu ochii peste cap și o luă în stânga, în 
direcția în care Levi era convins că nu ducea decât 
spre mai multe fabrici și mori. Își vâri mâinile în 
buzunare și așteptă. Nici vorbă ca Enne să se 
aventureze singură, mai ales că se întuneca. Voia să 
pară curajoasă, dar dacă va aștepta îndeajuns, curând 

va veni fuga înapoi. 

Bătu din picior cât ea dispăru după colţ. 

După ce se scurse încă un minut, iritarea lui se 
transformă în grijă. Își imagină cum un membru al 
Cicatricelor stătea pitit după un vagon, cu degetele 
jucându-i pe trăgaci, urmărind-o cum trece, și faţa 
Ennei în momentul în care s-ar întoarce și s-ar găsi cu 
un pistol lipit de tâmplă. Levi își verifică pistolul dintr- 
unul din buzunare și cuțitul din celălalt în timp ce 
alergă după ea. 

Ea nu era în niciun pericol. Nicio armă îndreptată 
spre cap. Stătea rezemată de cadrul unei uși, faţa ei 
ascunsă după ghid, fredonând un vals. Levi se încruntă 
mânios, urcând scările în spatele ei. 

— Hanul Wayward, citi Levi semnul de pe ușă. 
Puțin cam izolat pentru un han. 

Clădirea era construită din piatra albă specifică 
New Reynes și înghesuită între un șir de case. O 
coroană din margarete, decorată cu o fundă albastră 
dintr-un material creponat, atârna de ușă. 

— Acum e momentul în care trebuie să îmi ceri 
iertare pentru că ai fost încăpățânat, spuse Enne. 

Levi o ignoră și deschise ușa. 

Înăuntru era curat și pustiu. Levi păși în faţă până 
ajunse la clopoţelul de pe tejghea care era așezat pe 
un șervețel alb de dantelă. 

O femeie bătrână apăru dintr-o altă cameră. 
Precum hanul, și ea era micuță, frumos îmbrăcată și 
modestă. Purta un colier de perle și un șal înflorat. Levi 
se întrebă cum reușise Lourdes să găsească în Partea 
de Nord hanul cel mai liniștit, cel mai asemănător cu 
cele din Bellamy. Întreaga încăpere mirosea a săpun 
de mușetel. 

— Vă pot ajuta cu ceva? întrebă ea, mijindu-și 

ochii. Dacă doriţi o cameră, hanul Wayward are o 
politică strictă prin care cuplurile necăsătorite trebuie 
să doarmă separat. Femeile sunt la acest etaj, bărbaţii 
la ultimul etaj, iar eu dorm la etajul din mijloc. 

Acest lucru i se păru lui Levi ca fiind o strategie 
proastă și se întreba ce fel de activităţi nocturne aveau 
loc la fiecare etaj în timp ce bătrâna doamnă dormea 
liniștită. 

— Nu avem nevoie de o cameră, spuse Enne 
grăbită, roșie în obraji și vădit jignită. Levi zâmbi 
strâmb și bătu cu degetele pe tejghea în semn de 
iritare. Știa, din experienţă, că nu era chiar atât de 
antipatic. 

— Căutăm o femeie pe nume Lourdes Alfero și 
avem motive să credem că ar putea fi aici. 

— Hanul este gol, răspunse femeia, iar Levi 
aproape că îi putu simţi dezamăgirea Ennei, ca și cum 
o greutate tangibilă căzuse peste ei. Sau poate era 
dezamăgirea lui. 

Opt zile. Și o fundătură. 

— Poate aţi văzut-o, spuse Enne, vocea și expresia 
ei fiind prea calme, prea echilibrate. Levi îi strânse 
umărul. 

— Are până în 33 de ani. Ten deschis la culoare. 
Blondă. Ochi căprui. 

— A stat aici săptămâna trecută o femeie care 
arăta așa, spuse femeia gânditor. A plecat brusc, chiar 
a și uitat ceva. Cine ești tu pentru ea? 

— Fiica ei. 

— Era destul de tânără ca să aibă o fiică... 

— Vă rog! vocea Ennei se frânse. Am vrea să 
vedem ce a uitat. Și dacă aveţi vreo informaţie... 

Femeia ezită, apoi se aplecă și deschise un sertar 
de sub tejghea. Scoase o singură carte și, la vederea 

spatelui argintiu metalizat, lui Levi i se puse un nod în 
stomac. 

Era o Carte a Umbrei. 

Simţea nevoia să își slăbească gulerul sau să o ia 
la fugă afară pe ușă. Amintirile cu holul în alb și negru, 
imaginea zâmbetului ameninţător al lui Sedric Torren îi 
făcură pielea de găină. 

— Ce e aia? întrebă Enne. O luă din mâinile femeii 
și o întoarse. Pe faţă era desenat Pustnicul, o 
reprezentare a izolării și cunoașterii. Nu era o invitaţie 
la Jocul Umbrei - acest lucru îi era rezervat Nebunului 
-, dar era un avertisment, exact ca Turnul pe care îl 
primise Levi cu două nopţi în urmă. 

Avea Lourdes necazuri cu Clubul Phoenix? 

Sau mai rău... îl urmărea Clubul Phoenix pe el? 

Era puţin probabil ca ei să fi ghicit că el va vizita 
hanul Wayward. Promisiunea făcută lui Enne, că o va 
ajuta, nu avea de-a face cu scamatoria investiţiei, doar 
că, găsind-o pe Lourdes, ar fi fost salvarea lui. Nimeni 
altcineva în afară de el nu știa de legătura lor. 

— Este singurul lucru din cameră lăsat în urma ei, 
spuse femeia. 

Poate Lourdes  înţelesese mesajul și părăsise 
orașul. În mod clar, ea nu se întorsese în Bellamy, la 
Enne, ceea ce însemna că se refugiase într-un alt loc. 
Aveau probabil puţine șanse să o găsească, dacă ea nu 
voia să se lase găsită. 

Sau, bineînţeles, ar putea fi moartă. 

— Când a plecat? întrebă Enne. 

— Cam în urmă cu cinci zile, răspunse femeia. 

— Părea agitată? Neliniștită? întrebă Levi, gura 
uscându-i-se. Cinci zile nu însemnau prea mult timp 
trecut. 

— Nu mi-am dat seama. Era tăcută. Nu spunea 

prea multe. 

Enne strânse cartea până când aceasta se îndoi și 
se făcu ghemotoc în mâna ei. 

— În urmă cu cinci zile, șopti ea, ştergându-și ochii. 

Levi își puse consolator brațul în jurul ei și întrebă: 

— Şi nu mai e nimic altceva ce ne-aţi putea spune? 

Femeia scutură din cap. 

— Avea necazuri sau ceva? Nu vreau să apară 
Cizmele albe și să facă hanul să pară dubios. li privi 
pătrunzător, ca și când se hotărâse deja în privinţa lor. 
Plecaţi. Nu vreau ca oaspeţii să își facă o impresie 
greșită. 

Care oaspeți? voi Levi să întrebe, dar Enne se 
smulse din îmbrăţișarea lui și ieși afară. O urmă, 
nesigur dacă ar trebui să îi spună adevărul despre 
Cartea Umbrei. Îi va spune mai târziu. Era periculos să 
vorbească despre lucrurile acestea în mijlocului 
drumului, mai ales atât de aproape de Cazinoul 
Luckluster. 

Enne se rezemă de un gard de plasă, iar Levi se 
aștepta ca ea să plângă. In schimb, băgă Cartea 
Umbrei în buzunar, iar expresia feţei ei era una ca de 
gheaţă. ÎI neliniștea, însă Levi știa că nu era momentul 
să o consoleze. Nu era de datoria lui să o facă, chiar 
dacă simţea că ar trebui. Era un sentiment straniu, dar 
Levi începea să o considere pe Enne prietenă - poate 
chiar mai mult decât atât. La urma urmei, amândoi 
erau prinși în aceeași cușcă greu de imaginat. O așa 
legătură poate nu ar fi însemnat mare lucru pentru 
Enne, însă pentru el, da, însemna ceva. 

— Să ne întoarcem, șopti ea. 

Levi ezită. Unde era toată vorbăria de mai 
devreme despre cititori de sânge și aventuri în 
necunoscut în căutarea mamei ei? Era greu de citit pe 

chipul ei dacă se simţea înfrântă sau se prefăcea - faţa 
ei de poker era mai bună ca a multora. 

— Eşti sigură? întrebă el. 

— Sunt obosită și, așa cum ai spus și tu, e aproape 
de lăsarea serii. Zâmbi forţat. Poate vom încerca 
cititorul de sânge mâine. 

Intoarcerea la St Morse fu tăcută. Levi își pregăti 
un întreg discurs despre ce îi va spune Ennei referitor 
la Cartea Umbrei, însă cuvintele lui repetate în gând nu 
erau suficiente. Oricare dintre Cărţile Umbrei, nu doar 
invitaţia Nebunului, avertiza o posibilă moarte. Nu se 
putea vedea spunând acele cuvinte cu voce tare, 
având în vedere Cartea Umbrei pe care o purta în 
propriul buzunar. 

Mama ta e probabil moartă, ar spune el. Și, fără ea, 
probabil la fel voi fi și eu. 

Pe la jumătatea drumului, începu să plouă mărunt. 
Ploaia avea gust de fum. 

— Vrei să îţi dau geaca mea? oferi el. 

— Ce galant ești! 

Işi dădu geaca jos și o puse pe umerii Ennei. O 
înghiţea cu totul, făcând-o să pară ca un copil 
abandonat rătăcind prin ploaie. Ceva îi blocă suflul în 
piept lui Levi văzând-o purtând geaca lui, ceva foarte 
asemănător cu satisfacția. II resimțea ca pe un lucru 
periculos. N 

— Mulţumesc. Işi băgă mâinile în buzunare și 
strânse geaca mai bine în jurul ei. 

— Ar trebui să avem o discuţie, tu și cu mine, când 
ne întoarcem, spuse el răgușit. 

Ea privi cerul întunecat, expresia de pe chip fiindu-i 
greu de citit. 

— Poate aștepta până mâine? 

Umerii lui Levi se relaxară. 

— Da. Desigur. 

Mai mult decât orice în acest moment, el avea 
nevoie de un somn decent. Dacă Lourdes era moartă, 
Levi va trebui să își petreacă următoarele șapte nopţi 
făcând rost de volţi cum știa mai bine: trecând de la o 
masă de joc la alta, pe tot întinsul Părţii de Nord. Dacă 
lucrurile ar sta altfel, și-ar aduce o echipă formată din 
cei mai buni crupieri ai Fierului cu el - însă asta 
însemna să le spună celor din Fier adevărul, iar Levi ar 
prefera să moară în Jocul Umbrei decât să le dezvăluie 
prietenilor lui trădarea. 

Își săpase deja propriul mormânt și nu avea de 
gând să tragă Fierul după el în groapă. 

Când ajunseră la St Morse, luară liftul împreună 
până la etajele la care stăteau. Când Enne ieși din lift 
să se îndrepte spre apartamentul ei, respiraţia lui se 
întretăie. Nu voia să își petreacă noaptea singur. Poate 
o putea invita la el în apartament, putea turna câte o 
băutură și i se putea confesa. Avea presentimentul că 
ea i-ar putea înţelege problemele mai bine ca oricine. 

— Poftim geaca înapoi, oferi Enne cu privirea în 
pământ. Mulţumesc! 

Levi o luă amorțit și o îmbrăcă. 

— Nu trebuie... vreau să spun, poţi urca... 

— Chiar aș vrea să fiu singură, spuse ea. 

— Oh. Da, da... desigur. Nu era singurul care avea 
probleme, dar se părea că Enne nu era dispusă să și le 
împărtășească pe ale ei în seara aceea. 

Ușile liftului se închiseră, iar Levi se simţi foarte 
singur. 


Levi îl găsi pe Jac adormit pe canapea, cu o 
tăietură de aproape doisprezece centimetri deasupra 
sprâncenei drepte, învineţită și cusută cu aţă neagră. 

Întreaga cameră mirosea precum aura lui: un parfum 
subtil și curat, întocmai cum s-ar fi simţit dacă ar fi fost 
deschisă fereastra, deși aceasta era zăvorâtă. 

Levi îl trezi. Jac se ridică speriat și își frecă ochii. 

— Am aţipit, bolborosi el. 

— Cine te-a cusut? Un om orb? întrebă Levi. 

— Oh, asta? Arătă spre fruntea lui - ca și când Levi 
s-ar fi putut referi la o cu totul altă rană - și pipăi ușor 
cicatricea, tresărind. Eu am făcut-o. Seara trecută. 

— Nu s-a întâmplat la muncă, nu-i așa? întrebă el. 
Oaspeţii tavernei la care lucra Jac, Dintele Dulăului, 
puteau deveni violenţi spre orele dimineţii. Dar 
câteodată Levi bănuia că Jac era cel care isca certurile. 
Oaspeţii puteau da vina pe alcool. Nu își putea da 
seama cum se justifica Jac. 

— Nu. Nu... 

— Am crezut că ai terminat cu boxul. Levi se 
strădui să își păstreze vocea calmă în loc să 
răbufnească. Incercă să fie răbdător cu prietenul său, 
însă, în seri ca aceasta, era o provocare. Câteodată 
simţea că, indiferent cât s-ar strădui să îl ajute pe Jac, 
nu conta atât timp cât Jac refuza să se ajute singur. 

— Mereu măsluiesc jocurile alea. Ții minte când te- 
au drogat cu ceva? Ai fost inconștient mai bine de 
douăzeci și patru de ore. 

— Calmează-te. Nu am mâncat sau băut nimic. Și 
am câștigat. Zece volţi. Nu-i rău, eh? 

Levi nu se obosi să îi răspundă. Era la o respiraţie 
distanţă să înceapă să tipe, dar nu își putu da seama 
dacă era din cauza nervilor sau doar din pricina 
epuizării. 

Levi oftă și își agăţă pălăria în cuier. 

— Ce cauţi aici? Işi desfăcu geaca. 

— M-am gândit să văd cum ești, răspunse Jac. A 

mai rămas doar o săptămână. L-am însărcinat pe unul 
dintre alergători să supravegheze Luckluster - să 
urmărească dacă cei din familia Torren pun ceva la 
cale... 

— Arma mea, spuse Levi din senin, controlându-și 
buzunarele goale alarmat. Cu siguranţă o avuse la el 
mai devreme. 

Știa sigur, căci n-ar fi traversat Partea de Nord fără 
ea. La naiba! Mi-a dispărut pistolul. Atunci își aminti de 
imaginea unei anume duduiţe purtându-i geaca și se 
panică. la ce ai mai la îndemână, anunţă Levi. Mergem 
în Tărâmul Porumbelului. 


Enne 


Cartierul Celor Morți era la fel de pitoresc cum 
sugera numele. Rețeaua de canalizare duhnea a 
mizerie și gunoi. Mirosul înţepător se lipea de asfalt, se 
depunea pe ţevi și se impregna în hainele ei în așa fel 
încât cu siguranţă o va urmări și după ce nu va mai fi 
acolo. Pereţii aleii străluceau de la mortarul argintiu 
metalizat cu care erau zidite pietrele, dând clădirilor un 
aspect de sticlă crăpată. Graffiti în roșu și galben pătau 
acoperișurile - cele mai multe diverse simboluri, dar și 
câteva nume. 

— „Rămășițe ale Marelui Război al Străzii”, citi 
Enne din ghidul ei. „La șapte ani după Revoluţie, când 
orașul New Reynes a încercat să înlăture criminalitatea 
de pe străzile Părţii de Nord”. Evident, Capetele cu 
peruci nu reușiseră. 

Nu toate luminile de pe stradă funcționau, lăsând 
loc unui întuneric ameninţător. Orașul părea fără viaţă 
în acest colț, precum întregul cartier își ţinea 
respiraţia. Era un loc unde oricare bătaie a inimii ar fi 

putut fi ultima. 

Nu mai avea mult de mers. După ce memorase și 
ultimele indicaţii de pe hartă, Enne băgă cartea înapoi 
în buzunar, acolo unde avea și arma lui Levi. Poate 
Enne nu ar fi trebuit să vină fără el, însă Levi fusese 
categoric în privinţa ideii de a veni aici, iar aflarea 
secretului era un lucru pe care Enne avea nevoie să îl 
facă de una singură. Avea nevoie să afle până unde 
merseseră minciunile mamei ei. Avea nevoie să afle de 
ce muncise până la epuizare întreaga ei viaţă și 
atingând doar mediocritatea, când, de fapt, era 
pricepută la altceva. De ce mama ei o privise în tăcere 
cum se chinuise. 

Nimeni nu îi spusese lui Enne că era născută 
pentru a face un lucru. In loc să o facă să se simtă 
mândră, lumea îi provocase doar durere. Simţise 
durerea în degetele de la picioare pe care și le rupsese 
la balet. În amintirile când Lourdes o mustrase pentru 
tumbele și mișcările de roată. In clipele când își privise 
umerii și se întrebase dacă erau prea laţi, prea 
puternici. 

Ajunse într-o fundătură și privi numărul ultimei 
case. 

— Aici este, murmură ea emoţionată. Obloanele 
atârnau în balamale precum unghiile rupte, iar gardul 
de lemn era putrezit și mâncat de termite. Indicatorul 
din faţa casei îi îndruma pe vizitatori să intre prin 
pivniţă. 

— Fermecător. 

Enne deschise ușile de lemn și cobori încet pe casa 
scărilor cu miros de igrasie. În capătul scărilor se afla o 
altă ușă, aceasta având două găuri de glonţ la nivelul 
ochilor. Inima ei tresări, amintindu-și avertismentele lui 
Levi, însă era prea târziu să se întoarcă din drum. 

Ținând mâna preventiv pe arma din buzunar, ea 
ciocăni. O lumină pătrundea prin găurile de glont. 

— Cine e? întrebă o voce de femeie, iar Enne se 
relaxă puţin. Nu se aștepta să răspundă o femeie. 

— Îl caut pe cititorul de sânge, spuse Enne vocea ei 
înaltă și elegantă, așa cum îi devenea de fiecare dată 
când era emoţionată. Mi-a fost recomandat de Harvey 
Gabbiano. 

Ușa se deschise. Primul lucru pe care îl observă 
Enne fu părul alb al fetei, semn că ea era un Porumbel. 
Și-l purta tuns inegal până aproape de umeri, ca și cum 
fusese tăiat cu o lamă, și o porţiune deasupra urechii 
drepte era rasă până aproape de scalp. 

Pielea ei era albă și pictată - aproape în întregime 
- cu pistrui. Arăta a fi de aceeași vârstă cu Enne. Deși 
slabă, umerii îi erau laţi, braţele lungi, numai oase, fără 
mușchi - părea construită ca o armă fără tăiș. 

O studie pe Enne din cap până în picioare. 

— De unde exact îl cunoști tu pe Harvey? Nu l-am 
văzut niciodată punând piciorul în Partea de Sud. 

Enne se încruntă - era îmbrăcată într-o fustă 
banală și o bluză, pe care Jac le furase pentru ea în 
apropiere de strada Tropps. 

— E felul în care vorbești, duduiţă, explică fata. 

— Ne-am întâlnit la Sauterelle. A menţionat că îi 
datorezi o favoare. 

Fata se încruntă mânios și deschise ușa mai larg. 

— Să terminăm odată cu asta. Nu îmi place să fiu 
datoare celor din familia Gabbiano - chiar și celor buni. 

Își băgă mâna în buzunar și scoase, dintre toate 
lucrurile posibile, o muzicuţă argintie. O puse la buze și 
cântă o notă joasă precum un oftat. 

— Numele meu e Lola Sanguick. Tu cine ești? 

— Enne. 

— Ei bine, Enne - ea întinse mâna -, fără arme la 
muncă. O voi ţine la mine în birou până vom termina 
mica noastră întâlnire. 

Enne se strâmbă. Cum știuse Lola că avea o armă? 

— Aş prefera să o păstrez. 

— Relaxează-te, duduiţță. De ce anume îţi este 
teamă? zâmbi larg Lola. Poţi păstra cuţitele. Ace/ea îmi 
plac. 

Enne îi înmână nemulțumită pistolul Lolei. Ce 
fusese mai rău trecuse, acum că nu mai colinda 
străzile, însă tot s-ar fi simţit mai confortabil cu arma la 
îndemână. Bineînţeles că nu mai folosise una înainte, 
dar bănuia că se va descurca dacă va avea nevoie. 

Lola se îndepărtă, cântând la muzicuţă, iar Enne 
închise ușa după ea. „Locul de muncă” era, de fapt, o 
pivniţă cu un singur birou și un rastel de vinuri. Lola se 
prăbuși în scaunul ei, puse arma într-un sertar și 
scoase un bisturiu de treizeci de centimetri lungime. 

Enne se albi la faţă. 

— Pentru ce e ăla? 

— Ştii măcar ceva despre cititorii de sânge? 

Nu îi lăsa să vadă că iti este frică. 

Enne îi putu auzi vocea lui Lourdes șoptindu-i în 
minte și făcu un pas mai aproape de Lola, o fată care 
ar fi putut să o trosnească pe Enne între dinţi precum o 
sămânță de floarea-soarelui. Dacă Enne era un 
gărduleț alb de lemn, atunci fata asta era unul de 
sârmă. 

— Mi-e teamă că nu, răspunse Enne. 

Lola o privi bănuitoare. 

— Dă-mi mâna. 

Enne se întinse peste masă și întinse mâna 
tremurând. 

— Îţi voi înţepa doar vârful degetului, spuse Lola. 

200 


— E un cuţit cam mare doar pentru atâta lucru. 

Ea zâmbi. 

— Este, nu-i așa? Împinse vârful în pielea Ennei și o 
picătură de sânge se scurse. Lola stoarse mai mult din 
degetul Ennei. Durerea era neplăcută, dar suportabilă. 
Mai degrabă Lola o neliniștea pe Enne. Porumbeii erau 
asasini, deci pentru ce altceva folosea oare Lola cuțitul 
acela? 

— Încă puţin, spuse blând Lola în timp ce strângea 
pielea Ennei pentru a obţine mai mult sânge. Spune-mi 
despre tine. 

— Oh, hm... Sunt în vizită în New Reynes. 

Lola pufni. 

— Ce? Nu sunt cititori de sânge unde locuiești tu? 

— Ceva de genul. A 

Apoi Lola făcu un gest de necrezut. Işi vâri ambele 
degete arătătoare în sângele Ennei și și-l întinse pe 
pleoape. 

Enne se strâmbă dezgustată. Nu avea nicio 
problemă cu imaginea sângelui în sine - o neliniștea 
expresia de pe fața Lolei. Aceasta își umezi buzele și 
zâmbi, ca și când ar fi fost încântată de murdăria 
rozalie de pe ochi. 

— Nu te uita așa, de parcă l-aș fi băut, glumi 
cititoarea de sânge. 

Încrederea Ennei se clătină în timpul celor câteva 
clipe de liniște care trecuseră. Poate că Levi avusese 
dreptate și fusese o idee proastă. Poate nu era 
pregătită să afle adevărul despre ea. Dacă va afla că 
Lourdes minţise, o va detesta pe mama ei. Dar dacă va 
afla că nu fusese nicio minciună și s-a îndoit de 
Lourdes pe nedrept, se va detesta pe sine. 

În acel moment, Lola tresări. Privirea ei se fixă pe 
Enne, ștergându-și sângele de pe ochi și gene cu 

degetele. 

— Asta e cumva o glumă? mârâi Lola. Se ridică și 
se îndreptă spre Enne înainte ca ea să se poată 
îndepărta. Lola apucă în pumn bluza Ennei. 

— Nu, scânci Enne. 

— Atunci înseamnă că ești chiar obtuză. 

Enne se uită furiș spre ușă. Orice ar fi văzut Lola, 
nu îi plăcuse. Însă Enne nu putea pleca fără să afle 
adevărul. 

Și devenea teribil de obositor ca oamenii din orașul 
acesta să o considere obtuză. 

— Ce vrei să spui? întrebă calm Enne. 

— Ar trebui să fii moartă. Când Lola se întinse după 
cuțitul de pe birou, Enne reuși să se desprindă din 
strânsoarea ei. Enne se dădu câţiva pași înapoi, mai 
aproape de ușă. Tremurând, băgă mâna în buzunar 
după arma lui Levi, dar apoi își aminti cu groază că 
Lola o încuiase în biroul ei. 

— Orice ai văzut, spuse Enne, străduindu-se să își 
țină vocea sub control, nu pot justifica până când nu 
îmi spui ce este. 

Lola se repezi pentru a-i bloca Ennei calea spre 
ușă. Tinea cuțitul îndreptat spre ea. 

— Nu poţi justifica nimic. Eşti un Mizer și ar fi mai 
bine pentru întregul oraș dacă ai fi moartă. 

O stare de confuzie o asaltă, urmată de panică. 
Cuvintele răsunau între pereţii reci de ciment, făcând-o 
pe Enne să se înfioare până în măduva oaselor în timp 
ce încerca fără succes să înțeleagă vorbele Lolei. 
Mizerii erau morți. Era evident că Lola se înșelase. 

Insă asta nu mai conta. Enne putea simți 
certitudinea cititorului de sânge din modul în care Lola 
o fixa cu privirea și își încleștase dinţii. Indiferent că 
Lola spusese sau nu adevărul, dacă aceasta o dădea 

pe Enne pe mâna Capetelor cu peruci, doar acuzaţia i- 
ar garanta o condamnare la moarte. Enne va privi 
răsăritul zilei de mâine de la spânzurătoare. 

Enne avea deci trei variante. 

Ar putea să încerce să o liniștească pe Lola și să o 
implore să o lase în viaţă. 

Ar putea să fugă, iar Lola va regreta pe veci 
această greșeală și posibil va dezvălui adevărul întregii 
lumi. 

Sau... Enne ar putea să o omoare. 

Ultimul gând nu fusese o șoaptă sau o umbră. Nu 
se furișase. Nu îi trimisese fiori de vinovăţie sau 
neliniște inimii Ennei. Așa cum îi dovedise prima seară 
în New Reynes, Enne ar fi fost în stare să facă orice 
pentru a supravieţui. Nu ar fi rezistat atâta timp 
altminteri. 

Enne se refugie mai adânc în pivniţă, spre rastelul 
cu vinuri. În spatele ei, cu mâna prinse gâtul unei 
sticle. 

— Trebuie să fie o greșeală, spuse ea liniștit. Nu 
poţi crede ce spui. Cum ar putea cineva să creadă o 
așa afirmaţie scandaloasă? 

Dar eu o cred? Enne nu avu timp să analizeze 
cuvintele. 

— Eu nu greşesc, mârâi Lola. 

— Toată lumea greșește. 

Lola înaintă ţinând cuțitul ridicat. 

— Nu e nimic personal, dar persoana pe care o 
iubesc locuiește în acest oraș și nu ne putem permite 
încă un război de stradă. Vei fi o armă pentru oricine te 
posedă. 

— Sunt doar o fată, răspunse Enne. Și nimeni nu 
mă posedă. Enne fusese dintotdeauna o bună 
mincinoasă, însă frica îi făcu vocea să tremure. 

Cuvintele ei sunau de departe false chiar și în urechile 
sale. 

— Voi fi rapidă, o asigură Lola. Abia dacă vei simţi 
ceva. 

Nu îți dezvălui emoțiile. 

Nu te încrede în nimeni. 

Să nu te rătăcești niciodată. 

— Ți-aș putea da bani, minţi Enne. 

— Nu sunt de vânzare. 

— Nu are niciun sens ce spui. Ochii mei sunt 
căprui. 

Lola zâmbi în colțul gurii și îi făcu semn cu 
bisturiul. 

— Vino mai aproape să îi pot privi mai bine. Cu 
fiecare pas pe care Lola îl făcea în direcţia ei, cu atât 
Enne strângea mai tare gâtul sticlei. O dureau mușchii 
din cauza orelor de repetiţie, iar cititoarea de sânge 
era mai înaltă cu mai bine de douăzeci de centimetri. 
Șansele Ennei să o doboare erau slabe. Dar, chiar și 
dacă ar scăpa, Lola i-ar divulga secretul, fie el adevărat 
sau nu. Oricare dintre opţiuni însemna moarte. 

— Talentele Mizerilor nu se manifestă ca celelalte. 
Ele trebuie să fie provocate. Ochii tăi nu sunt mov încă. 

— Atunci ce rău aș putea face? Inima Ennei bătea 
cu așa putere încât credea că i-ar putea ieși din piept. 
Nu era loc de negocieri cu fata asta. Totul se îndrepta 
doar spre violenţă. 

— Atât timp cât ești în viață, ești o ameninţare. 

Atunci Lola sări în faţă să atace. 

Enne sări din loc și zdrobi sticla de peretele de 
ciment. Sticla se sfărâmă, iar vinul Pinot Grigio o stropi 
pe fustă și se scurse pe podea. Cele două își etalau 
armele, provocându-se una pe cealaltă, deși era clar 
cine era în avantaj. Spre disperarea Ennei, sticla se 

spărsese la capătul gâtului în loc să se spargă în zona 
mai lată, reducând arma la doar câţiva centimetri 
lungime. 

Enne se întoarse spre cealaltă ușă, însă Lola sări 
țintind spre spatele ei. O tăie în schimb în partea 
superioară a braţului, sfâșiind mâneca bluzei. Enne ţipă 
și alunecă, lovindu-se de lemnul ușii cu zgomot și 
prăbușindu-se la pământ. 

Lola o apucă de picior, însă Enne reuși să o 
lovească în piept. Lola căzu pe spate cu un icnet de 
durere. Cât timp cititoarea de sânge se dezmetici, 
Enne se împletici spre ușă, apăsând pe clanţă și căzu 
în casa scării. 

Enne urcă treptele în grabă, două câte două, 
apucând strâns balustrada pentru mai mult echilibru. 

Etajul era învăluit în întuneric. Intră într-o altă 
cameră și privi, mijindu-și ochii, la singura piesă de 
mobilier: un pian învelit cu o pânză, vizibil doar ca o 
umbră în lumina difuză a lunii ce intra pe fereastră. 
Alergă frenetic de colo colo, ţinându-și mâinile în față, 
bâjbâind după un perete sau o altă ușă. 

Până să poată găsi o ieșire, Lola se ivi din casa 
scării. In acel întuneric, Enne mai degrabă o auzea pe 
cititoarea de sânge decât să o vadă în timp ce aceasta 
înainta. 

Enne se feri în ultima secundă de lama cuţitului 
Lolei. Cititoarea de sânge era mai înceată și mai 
necoordonată decât își permisese Enne să spere. Chiar 
și cu înălţimea Lolei, Enne era, pur și simplu, mai 
atletică. Lola se mișca nervos, precum un urs 
îndepărtând o pasăre, iar Enne dansa în jurul ei, 
reușind să o lovească în spatele genunchilor. Lola căzu, 
bocancul ei izbind piciorul pianului și provocând o 
cacofonie de vibrații în cameră. 

La câteva secunde după ce Lola lovi podeaua, 
şocată și fără suflu, Enne smulse cuțitul din mâna ei și 
îi imobiliză braţul cu piciorul. 

— Gata, ţipă Enne. Îndreptă cuțitul spre Lola, inima 
bătându-i nebunește și cu privirea înceţoșată de furie. 
Ennei îi scăpă un sunet de victorie dintr-un adânc al 
fiinţei ei pe care nu îl recunoștea. 

Lola împietri. Enne putea distinge doar frânturi din 
expresia ei în întuneric. Sfidare. Surprindere. Teamă. 
Enne nu era obișnuită să provoace asemenea emoţii. 
Însă nu ezită și nici mâna nu îi tremură strângând 
mânerul cuţitului. În lipsă de alte cuvinte, se simţea 
învingătoare. Fusese  umilită. Fusese ameninţată. 
Fusese lovită. 

— Adu-mi aminte ce aveai de gând să îmi faci, 
spuse Enne, cu vocea ei joasă, liniștită și - chiar și 
pentru urechile ei - amenințătoare. 

Lola își ridică disprețuitoare bărbia. Nu spuse 
nimic. 

Enne era acum în poziția să ceară lămuriri, dar nu 
avea idee care decizie era cea înţeleaptă. In mod clar, 
ar fi prudent să o omoare pe cea care o voia moartă. 

Apăsă cuțitul pe pielea gâtului Lolei, cititoarea de 
sânge scâncind, sfidarea dispărându-i într-o clipită. 

Scâncetul - și nu propriile gânduri criminale - o 
făcu pe Enne să tresară. Putea să ucidă o fată nu cu 
mult mai în vârstă decât ea? Putea să ucidă pe oricine 
altcineva? 

Enne părăsise lumea ei pentru a veni în New 
Reynes și fiecare zi dezvăluise un alt sacrificiu. 
Libertatea ei. Inocența. Identitatea. Cu cât orașul fura 
din ea, cu atât hotărârea ei de a proteja fărâmele ce îi 
rămăseseră din vechea ei viaţă creștea. Speranţa ei. 
Individualitatea. Supravieţuirea. 

— Nu am venit în New Reynes să provoc necazuri, 
dacă asta contează câtuși de puţin pentru tine, șuieră 
Enne. Sunt persoane la care și eu ţin în orașul ăsta. 

Privirea Lolei se mai îmblânzi. Doar un pic. 

— Spune-mi despre talentele mele, ceru Enne. 

— Numele tău întreg este Enne Dondelair 
Scordata, șopti Lola, iar Enne îngheţă. ințelegi acum de 
ce te-am considerat o ameninţare? 

Ennei îi scăpă un râset. O Dondelair? Chiar și în 
Bellamy se știa despre acea familie. Fiecare cuvânt pe 
care îl rostea Lola devenea din ce în ce mai absurd. 

Însă, dincolo de orice rațiune, o parte din ea voia 
să creadă. În ciuda trădării lor scandaloase, familia 
Dondelair fusese cândva considerată una dintre cele 
mai renumite familii de acrobaţi, iar Enne, care fusese 
întreaga viaţă considerată ordinară, tânjea să fie 
numită excepţională. Doar o singură dată. 

Dar Lola era îndreptăţită să o considere pe Enne o 
amenințare. Un Mizer și un Dondelair. Ambele nume 
meritau executarea. Dacă ceea ce spunea Lola era 
adevărat, Enne fusese o criminală din ziua în care se 
născuse. 

— Cine a fost familia Scordata? întrebă Enne. 

— Nu știu, răspunse Lola. Nu una dintre familiile de 
sânge nobil din Reynes. Erau din partea tatălui tău. 

Tatăl ei. Tatăl despre care Lourdes susţinuse că 
fusese un dansator, dintr-o familie banală, cu unul 
dintre cele mai banale talente. Enne întotdeauna 
crezuse că Lourdes nu îl cunoscuse pe tatăl ei, iar Enne 
rar zăbovea asupra acestui lucru. li plăcea să și-l 
imagineze ca fiind în viaţă, că își găsise un final fericit, 
chiar dacă cel al mamei ei fusese tragic. 

Însă, după afirmaţiile Lolei, ambii ei părinţi, fără 
nicio îndoială, erau morți. 

207 


— Nu vreau să te omor, spuse Enne. Căută regulile 
lui Lourdes, cuvinte familiare pe care să le recite până 
când s-ar fi simţit din nou calmă. Însă gura îi era 
uscată. Lourdes minţise. Nu doar despre politicile ei, 
despre viaţa ei dublă, dar și despre însăși identitatea 
Ennei, iar Enne, la kilometri distanţă de casă, cu un 
cuţit strâns în mâna tremurândă, cu sângele uscat 
acoperindu-i brațul, nu știa cum o va putea ierta 
vreodată. 

— Am venit în New Reynes să salvez pe cineva și 
mai degrabă aș vărsa lacrimi pentru ea. Nu pentru un 
străin care mă vrea moartă. 

Lola își mușca buza și își ridică fruntea mai sus, 
departe de lama cuțitului. 

— Te rog, nu o face, șopti ea. 

Alegerile Ennei, după cum se dovedea, erau un șir 
lung de greșeli. Să-i ia urma Lolei fusese o greșeală - 
acum avea secrete pe care nu și le dorea și un cititor 
de sânge care nu ar putea deveni decât o piedică. Să-l 
găsească pe Levi fusese o greșeală - nu știa mai multe 
decât ea despre locurile unde ar fi putut fi Lourdes. 
Venirea în New Reynes fusese o greșeală - dacă 
Lourdes ar fi de negăsit, atunci singurele lucruri pe 
care Enne le mai avea erau în Bellamy, acasă. Dar 
acum, „mulţumită” omertei Viancăi, nici să se întoarcă 
nu mai putea. 

Își aminti însă că nu tot ce avea era în Bellamy. 
Lourdes era, spera, aici. Levi era aici. Răspunsurile ei 
erau aici. Dorinţa ei de a se întoarce acasă era doar 
pentru a uita de locul acesta, însă Enne depășise acel 
punct. Nu mai era cale de întoarcere. 

— Atunci ajută-mă și dă-mi un motiv să nu o fac, se 
rugă Enne. 

— Nu voi spune nimănui cine ești. Promit. 

— Promisiunea ta nu are valoare. Voiai să mă 
omori doar pentru că sunt cine sunt. 

Lola se uită urât la ea. 

— În regulă. Îți jur. Făcu o mișcare de cruce în 
dreptul pieptului, asemenea celei pe care o făcea 
Fierul pentru Levi. 

Pe Enne aproape că o pufni râsul. Jurămintele erau 
pentru trișorii ca Levi și prefăcuţii ca Reymond. Enne 
era doar o fată de la școala terminală. 

— Cu ce mă va ajuta asta? Nu sunt un lord al 
străzii. 

— Jurămintele au putere. Nu aș putea spune 
nimănui, nici dacă aș vrea. 

Nu avea nicio noimă: doar talentele posedau 
putere. Conceptul de magie sau orice altceva mai 
presus de acest lucru provenea de la Credinţă, din 
poveștile pe care regii Mizeri le spuseseră pentru a se 
transforma în zei. Asemenea lui Lourdes, Enne era 
pragmatică; în copilăria ei nu au existat basme sau 
legende. Ceea ce susţinea Lola era imposibil. 

— Asta nu poate fi adevărat, spuse Enne. 

— Așa cum talentele tale nu pot fi adevărate? 
replică Lola. 

Enne  scrâșni din dinţi. Chiar dacă puterea 
jurământului era reală, acest lucru nu o făcea mai bună 
decât Vianca. Însă, în același timp, era singura lor 
soluție. 

— Dar nu ești un Porumbel? întrebă Enne. 

Lola râse amar. 

— Nu. Nu port albul pentru... Își întrerupse brusc 
vorbele și își feri privirea. Nu sunt. 

Câteva momente trecură în liniște pentru că Enne 
nu știa ce altceva să spună. Cobori cuțitul de la gâtul 
Lolei. Aceasta oftă, masându-și locul unde fusese 

209 


ținută lama și se ridică. Lola se uită la Enne cu dispreţ, 
iar Enne uri să vadă asta. 

Nu am avut încotro, îşi spuse Enne sieși. 

— Eu, Lola Baird Sanguick, îi jur Ennei Dondelair 
Scordata. 

Acela nu e numele meu, gândi Enne, prea amorțită 
pentru a întrerupe discursul Lolei. 

— Sânge de la sânge. Jurământ de la jurământ. 
Viaţă de la viaţă. Jur să trăiesc după codul celor de 
dinaintea mea - își făcu cruce în dreptul inimii pentru a 
doua oară - și, dacă voi încălca acest cod, lasă-mă să 
ard până când nu va mai rămâne decât o umbră. 

Cuvintele lăsară în urmă o gălăgie apăsătoare, ca 
și când ar fi existat și dincolo de momentul când 
fuseseră rostite. i 

— Asta e tot? răsuflă Enne. Intinse mâna și o ajută 
pe Lola să se ridice. 

Cititoarea de sânge o ignoră. 

— Asta e tot, spuse ea ridicându-se în picioare. 

Ploaia lovea pe acoperiș și Enne putea auzi șuierul 
apei în jgheaburi. 

— Există posibilitatea să nu mă mai vezi niciodată, 
începu Enne. Dar, dacă aș avea nevoie de tine, te-aș 
găsi aici? 

— Da. 

Când Enne deschise gura să îi spună că stătea la St 
Morse, Lola o întrerupse: 

— Nu îmi spune. E mai bine să nu știu unde ești. 

Enne se gândi să îi ceară scuze, însă nu îi părea 
rău că o lăsase în viață. 

Avea nevoie să se întoarcă acasă și să se 
gândească la ceea ce aflase, ce însemnau aceste 
secrete pentru relaţia dintre ea și Lourdes - sau dacă, 
într-adevăr, le credea. 

— Mi-aș dori arma înapoi înainte să plec, spuse ea. 

Până să apuce să se întoarcă la subsol, o altă ușă 
se deschise brusc și Enne ţipă surprinsă. Levi și Jac 
dădură buzna înăuntru, uzi leoarcă, îndreptând haotic 
prin cameră un nou set de arme. Jac apăsă pe un 
întrerupător. 

— Ce naiba? ţipă Lola cu mâinile ridicate, mijind 
ochii în lumină. 

Ochii lui Levi se îngustară privindu-le confuz pe 
cele două. 

— De ce ai ţipat? o întrebă el pe Enne, dar privirea 
lui - și a lui Jac - era ţintuită pe albul părului Lolei. 

— Pentru că m-ai speriat, spuse Enne categoric. 

— Pup? spuse Lola, coborându-și tremurător 
mâinile. 

— Te cunosc de undeva? întrebă el. 

— E din vina părului. Nu sunt prea mulți făuritori- 
de-sfere în Partea de Nord. 

Jac își puse pistolul în buzunar. 

— Ce s-a întâmplat aici? 

— Duduiţa tocmai pleca. Și voi ar trebui să faceţi la 
fel. Lola își masă tâmplele. Nu îmi plac pistoalele sau 
câinii în biroul meu. 

— Amândouă sunteţi puţin ciufulite, spuse Levi 
fără niciun semn că ar fi auzit apropoul la adresa 
poreclei sale. Aţi avut un conflict? 

Atât Enne, cât și Lola erau prăfuite, transpirate și 
cu urme de sânge uscat pe ele. Enne își mușcă buza. 
Nu avusese timp să proceseze ea însăși informaţia 
Lolei - nu era sigură că era pregătită să îi spună lui 
Levi. Și, cu siguranţă, nu era pregătită să îi spună lui 
Jac, pe care abia dacă îl cunoștea. Dacă legătura lui 
Lourdes cu monarhiștii fusese periculoasă, atunci doar 
asocierea lui Enne cu ei era fatală și nu putea avea 

încredere în nimeni. 

— Nu contează, spuse Enne. Plecăm de îndată ce 
îmi recuperez arma. 

— Arma ta? se răsti furios Levi. Ca răspuns, îi 
strânse cu putere brațul lui Levi pentru ca acesta să nu 
o poată îndepărta. 

Cât timp Lola cobora scările spre pivniţă, cei trei 
zăboviră în sala pianului. 

— Ne ascundem lucruri acum? șuieră Levi în 
urechea ei. Respirația lui era fierbinte pe pielea gâtului 
ei. 

Ea se dădu în spate. 

— Nu vreau să vorbim despre asta aici. 

— Ştii că fata aia e un Porumbel, nu-i așa? întrebă 
Jac. Clanul de asasini? 

— Știu ce înseamnă părul alb, se răsti Enne. Dar nu 
e un Porumbel. Ea... 

— Destul de evident că nu e, spuse sumbru Levi, 
ori ai fi fost moartă. Enne se înfioră. 

— Am nevoie să știu ce s-a întâmplat. 

— De ce ai nevoie să ştii, Levi? se agită ea. 

— Pentru că te ajut, mai ţii minte? 

— Mă descurcam și singură. Asta era parţial 
adevărat - cel puţin o scosese la capăt. 

— Serios? El se întinse după mâna ei, dar ea și le 
împreunase rapid în jurul ei. Ai prefera să plec? 

— Aș prefera să încetezi a mai fi dificil. 

El deschise gura în semn că ar fi vrut să spună 
altceva, dar își înghiţi vorbele și scutură din cap. In 
spatele lui, Jac privea pe fereastră ca și când s-ar fi 
gândit că ar putea găsi mai mulţi Porumbei stând la 
pândă în curtea din faţa casei Lolei. 

Lola reveni și îi înapoie pistolul Ennei. Levi se 
întinse iritat după el, însă Enne îl vâri repede în 

buzunarul ei. Levi nu avea nevoie de două. l-I va da 
înapoi mai târziu. 

— Nu ne urmări, o atenţionă Jac pe Lola, scoţându- 
și pieptul în faţă. 

Ea își ridică bisturiul de pe jos și își umezi buzele. 

— De ce? Eşti îngrijorat de ce s-ar putea întâmpla 
în momentul când v-aţi separa și nu ar mai fi o luptă de 
trei contra una? Jac se albi la faţă, ţinându-și mâna pe 
tocul armei. 

În ciuda amenințării ei, Enne se îndoia că Lola ar 
putea încerca ceva. Dacă Enne o putea înfrânge, era 
sigură că Jac ar putea, de asemenea, cu talentul lui de 
putere. Poate chiar și Levi. Ea nu era un adevărat 
Porumbel. 

Enne se îndreptă spre ușă. 

— Să mergem. Spre surprinderea ei, băieţii o 
urmară și Lola trânti ușa în urma lor. 

Nimeni nu scoase o vorbă până când nu se văzură 
în siguranţa mulţimii de pe strada Tropps. 

— Nu era chiar atât de înfricoșătoare, spuse Jac. 
Pentru un Porumbel. 

— Sigur, spuse Levi sarcastic. Aproape ai făcut pe 
tine când a ridicat cuțitul ăla. 

— Nu mi-e frică de cuțite. Odată, am sfărâmat un 
briceag... 

— Cu dinţii, și a fost foarte impresionant. Am fost 
acolo, îţi amintești? vocea lui Levi părea obosită. 

Jac o îmbrânci cu cotul pe Enne. 

— Ai de gând să spui ceva? 

— Da, spuse ea, zbârlindu-se. Cusătura rănii tale 
arată înfiorător. 

— Ti-am spus eu, murmură Levi. 

— Mă face să par fioros, spuse Jac. 

— Nu, te face să pari ridicol. 

Levi și Jac continuară să schimbe vorbe legate de 
ziua de mâine și despre Jac petrecându-și noaptea pe 
canapeaua lui Levi. Dar, indiferent ce ar fi spus Jac, 
toate răspunsurile lui Levi erau scurte, lăsând loc 
liniștii în aerul dintre ei. Era clar că aștepta explicaţii 
din partea lui Enne, dar avea să fie dezamăgit. Ea era 
obosită. Avea repetiţii mâine. Și avea nevoie să se 
gândească. 

Se opriră în faţa cazinoului hotel St Morse. 

— Asta e tot? o întrebă Jac. Nicio mulţumire pentru 
că te-am salvat? 

— Nu m-aţi salvat. Se întoarse să pășească prin 
ușile rotative, dar Levi o apucă de braţ. 

— Mâine, spuse el. Nu era o poruncă, ci o 
rugăminte. Pentru prima dată, expresia feţei lui îi trăda 
gândurile. Arăta îngrijorat. Şi avea toate motivele să 
fie. 

— Mâine, promise ea. 


Ziua a patra 


„Dorește-ţi faimă și orașul te va 
transforma într-o tragedie”. 


— Orașul Păcatului, un ghid: 
unde să te duci și unde nu 


Levi 


Enne Salta era un teren minat pentru Levi. 

O știuse încă de la început. Legătura ei cu 
monarhiștii, Cartea Umbrei a lui Alfero, orice s-ar fi 
întâmplat cu cititorul de sânge... secretele Ennei o 
urmăreau precum o umbră, iar Levi fusese un idiot să 

214 


se amestece în treburile ei. Dacă ar mai avea vreo 
urmă de rațiune, ar renunţa. Nici nu ar mai conta că își 
dăduse cuvântul; nu știuse în ce se amestecă și avea 
deja destule necazuri. 

Dar probabil că raţiunea îl părăsise. De fiecare 
dată când Enne îl surprindea, râvnea la și mai multe 
belele. 

Işi umplu o cană cu cafea și încercă să se 
dumirească în privinţa sa. In ce o privea pe Enne Salta, 
legat de Enne Salta și el. 

Cineva bătu cu putere în ușă. Levi se încruntă 
mânios. Ar fi putut fi Enne, iar el nu ajunsese încă la o 
concluzie în ce privea... relaţia lor profesională. Ştia că, 
dacă ea ar fi dat buzna în apartamentul lui, cu mâinile 
în șolduri și obrajii îmbujoraţi, el ar fi incapabil să îi 
spună „nu”. 

Era Jac. El își făcu cruce în dreptul inimii și trecu pe 
lângă Levi, părul lui blond fiindu-i ud de transpiratie. 

Levi se încruntă. 

— Parcă plecaseși deja. 

— Așa e. Şi am venit în fugă înapoi, spuse el, 
gâfâind. 

— Ce s-a întâmplat? 

Jac se sprijini de tocul ușii, trăgându-și suflul și 
furându-i cafeaua lui Levi din mână. 

— Are loc o luptă zdravănă - luă o înghiţitură de 
cafea - în Piaţa Resturilor. Între Cicatrice și oamenii lui 
Torren. 

— Oamenii lui Torren? repetă Levi. De ce le-ar păsa 
acestora de Cicatrice? Poate că împărţiseră o parte de 
teritoriu, dar Familiile și clanurile căzuseră de acord cu 
mult timp în urmă să nu se amestece unii în treburile 
altora, într-un efort de a menţine pacea în Partea de 
Nord. Singura legătură pe care Familia Torren o mai 

avea cu Cicatricele era schema investiţiei, însă ei nu și- 
ar fi dezvăluit parteneriatul cu Reymond. Ambele părţi 
își acoperiseră urmele mult prea bine. 

Și totuși, groaza îi puse un nod în gât lui Levi. 
Incidentul nu ar putea fi din vina lui. 

— Nu am văzut ce s-a întâmplat, explică Jac. M-am 
întâlnit cu Chez - el chiar alerga, știi? Incerca să îi 
avertizeze pe ceilalţi ai Fierului să stea departe de 
Piaţa Resturilor. 

— Unde are loc Piaţa astăzi? întrebă Levi. 

— Chez a spus că în apropierea turnului cu ceas de 
la graniţa dintre teritoriile Porumbeilor și Cicatricelor. 

Levi își luă geaca și pălăria din cuier. 

— Să mergem. 

Jac se aplecă cu mâinile pe genunchi și îi făcu 
semn lui Levi că e în regulă. Așeză cana goală pe blat. 

— Dap. Dap, toate bune. Gata de plecare. 

Zece minute mai târziu, ei alergau pe strada 
Tropps spre Piaţa Resturilor. Dimineaţa era răcoroasă 
și umedă de la rouă, și un vânt bătea dinspre est, 
purtând mirosul mării. 

— Am fi putut lua Cârtiţa, răsuflă puternic Jac. 

— Nimeni nu folosește Cârtiţa. Linia de metrou 
care împânzea orașul era de departe cea mai riscantă. 

— Nu, gangsterii nu folosesc Cârtiţa, răspunse Jac. 
Tu mai degrabă preferi să pândești peste tot pentru a 
părea că faci parte dintre ei. 

— Fac parte dintre ei. Levi se depărtă de el. Tu 
doar devii mai sensibil. 

Depășiră staţia de metrou Luckluster. Jac mârâi 
între gâfâieli. 

— Ştii de la ce a pornit lupta? întrebă Levi. 

— Nu am idee. 

Cotiră spre Piaţa Resturilor. Era devreme - prea 

devreme pentru ca Piaţa să se închidă -, însă oamenii 
se grăbeau să își strângă tarabele. Levi și Jac alergară 
contra valurilor de oameni, dând la o parte din calea 
lor vânzători şi cumpărători. În josul străzii, parterul 
unei clădiri vechi - reședința actuală a Cicatricelor - 
era cuprins de flăcări. Fumul ieșea prin crăpăturile 
obloanelor și, cu cât se apropiau mai mult, cu atât 
aerul devenea mai înecăcios. 

Işi croiră drum până în faţa spectatorilor care 
priveau focul. Un bărbat ieși în goană pe ușa din faţă, o 
fată atârnându-i pe umăr. Aceasta dădea furioasă din 
picioare și lovea spatele bărbatului cu mâinile 
acoperite de cicatrice. Membrii Cicatricelor priveau 
îngroziţi de afară clădirea arzând. Deși câţiva dintre 
aceștia aveau armele la vedere, nu traseră niciun 
glonţ. Majoritatea oamenilor păreau confuzi cu privire 
la cele întâmplate. 

Un membru al Cicatricelor care stătea lângă Levi 
arătă cu degetul spre balconul de la al doilea etaj, 
unde Jonas Maccabees se lupta cu trei oameni 
deodată. Lui Jonas îi curgea sânge de la buza spartă și 
din nas. Se feri de o lovitură spre stomac și se izbi de 
balustrada balconului. 

— Ce se întâmplă? strigă Levi către membrul 
Cicatricelor de lângă el, însă nu putu auzi răspunsul din 
cauza zgomotului provocat de mulțime. 

Cineva ţipă din interiorul clădirii. O secundă mai 
târziu, flăcările explodară la nivelul al treilea. Clădirea 
se va prăbuși în câteva minute și oricine ar fi ţipat era 
încă blocat înăuntru. Însă nimeni nu îndrăzni să se 
apropie. Nici cei din clanul Cicatricelor. Nici Cizmele 
albe. Nici oamenii lui Sedric. 

— Ține-mi pălăria, îi spuse Levi lui Jac, care o luă 
înainte de a-și da seama ce intenţiona Levi să facă. 

Levi se aruncă înainte. În mai puţin de trei pași, un 
bărbat îl prinse de umăr. Era cu mai bine de un cap 
mai înalt decât Levi. 

— Nu te poţi apropia de locul ăla! urlă el. 

— Cineva e încă înăuntru! Levi se desprinse din 
strânsoarea lui și alergă spre intrare. Bărbatul încercă 
să îl urmeze, dar Levi trânti ușa în urma sa și o încuie. 

— Cine e aici? ţipă Levi. Focul îl ataca din toate 
direcţiile, dar nu putea răni un făuritor-de-sfere. Ce îl 
putea răni în schimb era o clădire pe cale să se 
prăbușească. Nu avea mult timp la dispoziţie. 

Bărbatul de afară bătea cu putere în ușă. Levi îl 
ignoră și fugi pe scări la etaj unde erau două uși 
închise. O încercă pe prima și, găsind-o încuiată, își 
scoase pistolul, ţinti spre balamale și o lovi cu piciorul 
să o deschidă. Apartamentul era sufocat de fum, dar 
fără ocupanţi. Jonas și oamenii de pe balcon nu mai 
erau - coborâseră sau poate căzuseră de la etaj. 

Cineva ţipă după ajutor din cealaltă cameră. Părea 
a fi Reymond. 

— Reymond! strigă Levi. Tuși din cauza fumului, 
însă nu era un motiv pentru a-l încetini. O zbughi 
înapoi pe hol și spre cealaltă ușă. Reymond! 

Nu mai auzi un al doilea țipăt. Inima lui Levi bătea 
cu putere. Wu, nu, nu! Nu așa trebuia Reymond 
Kitamura să moară. 

Levi ţinti cu arma. 

— Dacă ești înăuntru, îndepărtează-te de ușă, 
strigă el. Și totuși, nimeni nu răspunse. Stomacul i se 
strânse. Trebuia să își salveze prietenul. 

Trei focuri de armă. Urechile îi ţiuiau. 

— Sunt aici! Lovi ușa cu piciorul și o deschise. 
Reymond! 

Dar, chiar înainte ca Levi să treacă pragul ușii, 

două braţe puternice îl prinseră de la spate. Era 
bărbatul de afară. Acesta îl înţepă cu ceva pe Levi în 
mână și vederea i se întunecă. Apucă să zărească un 
licăr argintiu și se chinui să rămână conștient, însă nu 
reuși și se prăbuși în întuneric. 


XXX 


Se trezi pe holul cu uși albe și negre. 

Levi se ridică în picioare. Dintr-un oarecare motiv, 
hainele îi miroseau a fum și mâinile îi erau murdare de 
noroi uscat. Se șterse pe pantaloni și privi de-a lungul 
holului. Se întindea la infinit în ambele direcţii. Nu se 
auzea niciun zgomot. 

Amintindu-și că ușile negre erau încuiate, deschise 
prima ușă albă care îi ieși în cale. 

Brusc, Levi avea din nou unsprezece ani și stătea 
lângă patul mamei sale, ţinând-o de mână și încercând 
să îi aducă înapoi căldura pe care o pierdea rapid. 
Așternuturile nu se mai mișcau în ritmul respirației ei. 
Era rece. Dar el încă o ţinea de mână, încă spera. 

Era vina lui, îi spunea viziunea. Doar vina lui. 

Alergă la parter la tatăl său, care era aplecat peste 
cuptorul lui, răsucind o tijă în foc. Sfera de sticlă de la 
capătul tijei scânteia alb și plină de volţi, apoi, vag, 
Levi auzi țipete din interiorul sferei în formare, auzi 
aura celor care creaseră volţii și agonia crimelor lor. Il 
înfiorau pe Levi, îi dădeau o senzaţie de greață. 

Tatăl său mormăia ceva despre „regele său”, acel 
Mizer pe care l-a jelit în toţi acești ani. Era ceva ce îl 
caracteriza. În unele zile părea că nu își putea aminti 
ce se întâmplase, unde locuia familia lui acum, și se 
tortura în schimb cu trecutul, care îi părea a fi un lacăt 
al cărui cifru îl uitase. Levi învățase deja să nu întrebe 

despre asta. 

Observându-l pe Levi stând în spatele său, tatăl lui 
îi întinse tija. 

— Fă-o tu. 

— Nu. Acesta era veșnicul lor dezacord. Levi 
încercase și în alte dăţi să îi explice tatălui său că 
talentul lui de sânge și cel divizat, pur și simplu, nu se 
potriveau, că mai degrabă ar accepta cu plăcere 
dezamăgirea familiei decât să îndure ţipetele pe care 
le auzise când închidea volţi în interiorul sticlei. 

Tatăl său mărâi și împinse tija spre fiul lui. Levi fugi 
pe ușa care dădea spre curtea din spate, spre refugiul 
lui, însă, când trecu pragul, era înapoi pe hol, gâfâind 
de pe urma amintirii. A 

Voci răsunau dincolo de ușa neagră din fața lui. Işi 
lipi urechea de lemn. 

— Nu poţi intra acolo! Ştii asta! Ceva se trânti. 

— Îmi pare rău! Îmi pare rău! Vocile erau feminine. 
Levi nu recunoscu pe niciuna dintre ele. Cea de-a doua 
voce părea tânără - o fată. 

— Nu îmi pot face treaba dacă tu nu ţi-o faci pe a 
ta. Prima voce era mai blândă acum. Trebuie să avem 
grijă una de cealaltă. 

Levi își dezlipi urechea de ușă. Nu ar fi trebuit să 
asculte. Ușile negre nu îi aparțineau, dar se întreba 
cine altcineva mai văzuse locul acesta. 


— Levi! Jac îl scutură de umeri. 

Ochii lui Levi se deschiseră brusc. Se întoarse pe o 
parte și tuși. 

Jac îl lovi pe spate. 

— Ce a fost în capul tău? 

— Dă-te la o parte. Levi se frecă la ochi și se uită la 
clădire - sau la ce mai rămăsese din ea. Ultimul etaj se 

prăbușise, astfel că bârnele de lemn străpungeau 
structura precum ţepușe fioroase. Gura îi deveni 
uscată. 

— Reymond era acolo. 

— Știu, spuse încet Jac. Jurămintele clanului 
Cicatricelor au fost încălcate. 

În jurul lor, membrii clanului stăteau în mijlocul 
străzii pietruite, apăsându-și mâinile pe piept ca și cum 
nu ar fi putut respira. Durea când jurământul tău se 
destrăma. Reymond descrisese odată senzaţia ca fiind 
precum o lovitură în plexul solar și tot ce puteai face 
era să stai și să aștepți să îţi revină suflul. Reymond 
resimţise durerea când era un Porumbel, ripostând 
după ce secundul lui Ivory îi tăiase unul dintre degete. 
Jurământul lui se rupsese. Apoi secundul ei îi mai 
tăiase un deget. 

Reymond întotdeauna se comportase ca și când 
nimic nu îl putea dobori, însă în câteva ore un medic 
legist îl va identifica după amprenta dentară. 

Levi simţi un val de emoţii cum îl copleșește. Furie, 
jale, teamă. Dacă ar fi fost mai rapid, l-ar fi putut salva. 
Mai puternic. Mai bun. 

— Jonas va fi noul Lord Cicatrice, spuse Jac cu 
precauţie. 

Jonas îl ura pe Levi, deci orice urmă de prietenie ar 
fi avut cu Cicatricele avea să fie distrusă. 

Ceva stătea mototolit în pumnul lui Levi. Deschise 
palma și privi spatele argintiu strălucitor al unei Cărţi a 
Umbrei, pătat de cerneală neagră. După ce o folosise 
ca să îl doboare, cartea fusese lăsată de bărbat în 
mâna lui Levi. 

Încă șase zile. Nu uita. - S.T. 

— E vina mea, șopti Levi, repetând cele spuse în 
viziune. Sedric spusese ceva despre avertizări de 

aducere aminte; Levi nu dăduse atenţie la ce ar fi 
putut însemna asta. 

— „S.T.”? Adică Sedric Torren? întrebă Jac cu vocea 
frântă. De ce l-ar fi atacat pe Reymond? 

— Se joacă cu mine, spuse înecat Levi. Se potrivea 
reputației lui Sedric, acesta demonstrând că știa cum 
să îl rănească în mult mai multe moduri și îi reușise. 

Levi întoarse cartea și studie imaginea unui om 
atârnând în  spânzurătoare. Omul  Spânzurat. 
Reprezenta sacrificiul, un nou punct de vedere și 
așteptarea. 

— Nu îmi place, spuse Jac. Asta e treabă serioasă. 

Încă o dată, Levi avea unsprezece ani și se afla la 
căpătâiul mamei sale. Incă o persoană pe care nu o 
putuse salva. 

— Îmi era ca un frate, murmură el. Și e mort din 
cauza mea. 

— Sedric l-a omorât pe Reymond, nu tu. 

— Dar e totuși vina mea. 

Uciderea lui Reymond era un avertisment. Un 
avertisment. Ei nu glumeau când venea vorba de 
Cărţile Umbrei. Dacă Levi depășea termenul-limită, era 
mort. Va primi invitaţia și nimeni nu supraviețuia 
jocului Umbrei. Nimeni. 

Și mai rău, acesta ar putea să nu fi fost singurul 
avertisment al lui Sedric - oricine putea fi următorul. 
Oricare din membrii Fierului, inclusiv Jac. 

— Cred că mi se face greață, spuse Levi. Se trânti 
pe o parte, cu obrazul în praf, inspirând adânc. Bârnele 
de lemn trosneau printre vuietul focului. În depărtare 
se auzeau sirenele mașinilor, dar prea tărziu. 

— Credeam că ai spus despre cărţi că nu îţi 
provoacă viziuni, spuse Jac. lar un făuritor-de-sfere nu 
ar leșina din cauza fumului. 

— Am minţit. 

— Ce ai văzut? 

Jac vorbi atât de încet încât Levi abia îl auzi printre 
zgomotele lăsate de lemnul care se rupea. Holul era un 
subiect și mai complicat, pe care Levi nu îl putea 
suporta acum. In viziune, el crezuse că ușile negre 
aparţineau altcuiva -, dar viziunile erau doar vise. Dacă 
Levi petrecea prea mult timp analizându-le, își va 
pierde minţile și lucrurile pe care le pierdea îi erau 
numărate. 

— Ce ai văzut? repetă Jac. 

La câţiva metri depărtare, Levi îl surprinse pe unul 
de-al Fierului urmărind scena. Nu îi cunoștea numele - 
ea era probabil un alergător din clasa de jos - și se 
gândi că nici ea nu îl recunoștea. Ea zâmbi. Un lord 
rival era mort. 

Ceea ce nu știa ea era că Reymond îl salvase pe 
Levi de la foamete când avea doisprezece ani. Că 
Reymond îl învățase totul despre cum să fii un lord. Că, 
fără Reymond, Fierul s-ar fi destrămat cu mulți ani în 
urmă. 

Al doilea etaj al clădirii se prăbuși, distrugând 
structura clădirii cu totul. Un val de praf și pietre năvăli 
în stradă, iar Levi își acoperi ochii. Buzele îi erau 
acoperite cu praf. Scuipă, apoi își apucă pălăria de pe 
jos, o scutură și spuse un „rămas-bun” șoptit. 


Secretara Vincăi ridică privirea din documente. 

— Domnule Glaisyer! Doamna Augustine... 

Levi deschise ușa înainte ca ea să poată termina 
de vorbit. 

Lucra pentru Vianca de patru ani și biroul ei încă îl 
intimida. Decorat cu catifea și învăluit în întuneric, era 
ca o grotă luxoasă cu un dragon stând la pândă 

înăuntru. Ochii ei ameninţători îl priveau din lumina 
difuză a unei lămpi. 

— Levi, toarse ea. Este întotdeauna o plăcere. 

Aura ei mirosea precum verdele smarald, pini și 
oțet. Plutea în aerul din cameră, ascunzându-se pe la 
colţuri, sărutând pielea de pe gâtul lui Levi. Işi 
îndepărtă repulsia și se sprijini de bibliotecă cu braţele 
încrucișate. 

— Reymond Kitamura e mort, se răsti el. Era prea 
furios pentru a conștientiza cuvintele, chiar dacă el 
fusese cel care le rostise. Simţea ca și cum ar fi fost 
împușcat, însă era prea șocat pentru a simţi durerea. 

Deși Vianca nu zâmbea, avea o manieră aparte de 
a se încrunta încât părea încântată. 

— Acesta este motivul pentru care ești prăfuit? 

ÎI prefera pe Levi purtând costum, în special cele la 
patru ace pe care i le cumpăra ea. De fiecare dată 
când pășea afară din St Morse, ea dorea ca orașul să 
știe că era al ei. Levi nu se conformase niciodată, iar 
omerta nu îl obliga. Totuși, îi cunoștea plăcerile. Ştia 
cum îi place să-l vadă. Precum o păpușă, atârnând în 
sforile ei. 

— Am fost acolo, se enervă el. A fost ucis. Și a fost 
din vina ta. 

Ea își ţuguie buzele și își turnă o ceașcă de ceai din 
ceainicul negru cu mânerul crestat. Levi își putu da 
seama că era infuzia ei preferată - ceaiul mirosea 
amar, chiar și din cealaltă parte a camerei. 

— Cum mai exact sunt eu responsabilă pentru 
moartea partenerului tău de afaceri? întrebă ea. 
Privirea ei se plimba pe trupul lui și peste haine, 
căutând tăieturi, vânătăi și puncte slabe precum un 
miner căutând aur. 

— Criminalii lui Sedric l-au închis într-o clădire și i- 

au dat foc. Levi se cutremură - încă putea vedea 
flăcările în spatele ochilor închiși. 

— Crezi că, omorându-l pe Reymond - care era, 
fără doar și poate, un criminal iscusit -, a fost un mesaj 
adresat ţie? Cât de..., ea sorbi din ceai,...narcisist. 

Nările lui se măriră. 

— Știu că a fost un mesaj pentru mine. Scoase cele 
două Cărţi ale Umbrei din buzunar și le aruncă pe 
biroul ei. 

Ea se albi la față. Argintiul de pe spatele cărţilor 
lucea precum o lamă în lumina lămpii. Tremurând, ea 
se întinse după ele. 

— Cum ai făcut rost de astea? scrâșni ea. Plimbă o 
unghie lungă îngrijită pe marginea cărţii ca și cum s-ar 
fi așteptat la o scamatorie. 

— Au fost daruri din partea lui Sedric Torren. Una 
în urmă cu trei seri. Una astăzi. 

— Casa Umbrelor a stat pustie după Marele Război 
al Străzii. 

Casa Umbrelor era vila misterioasă unde Clubul 
Phoenix jucase cândva Jocul Umbrei. Legenda spunea 
că era bântuită. 

— Nu și acum, spuse Levi. Nu adăugă ce știa 
despre Lourdes Alfero, că era posibil să nu fi fost prima 
victimă a Clubului Phoenix de la marea redeschidere. 

— Incă șase zile, citi ea. Până ce? 

— Până la termenul-limită. Până voi fi mort. Își lovi 
palmele de biroul ei. Zece mii de volţi. Eşti mulțumită 
acum? Înșelătoria ta mă va trimite la moarte. El apucă 
ceasul de pe biroul ei și îl azvârli de perete. Se făcu 
țăndări. Vianca nici măcar nu tresări, ceea ce îl înfurie 
și mai tare. Nimic nu o emoţiona, în timp ce pe el 
fiecare lovitură îl sfâșia. 

— Și unde erai tu? Departe! Plecată în campanie 

pentru niște alegeri inutile care sunt deja aranjate 
împotriva ta. 

Ea nu spuse o vorbă, ceea ce îi convenea lui Levi. 
Nu terminase încă. 

— Și Enne! Am adus-o aici pentru că avea nevoie 
de ajutor. Stupid din partea mea să cred că tu, măcar o 
dată, ai fi cu adevărat dispusă să ajuţi pe cineva. Ajută- 
mă pe mine. Respira cu greutate după ce ţipă. 
Secretara probabil auzise de afară tot ce spusese, dar 
nu îi păsa. Era atât de furios încât ar fi omorât-o pe 
Vianca... doar dacă ar fi putut. 

Încet, Vianca se ridică și Levi se simţi imediat mai 
mic. Mai tânăr. Mai slab. 

— Nu știu cum ai reușit să afli despre domnișoara 
Salta, dar putem vorbi despre asta într-o secundă. Mai 
întâi să vorbim despre tine. Făcu un gest din mână și 
corpul lui Levi se prăbuși într-un scaun. Incheieturile 
mâinilor lui se lipiră de mânerele scaunului ca și cum 
ar fi fost legate de o forță invizibilă, iar capul îi era 
aplecat pe spate, expunându-și gâtul. Chiar și 
forțându-se, era incapabil să se ridice. 

— Să vorbim despre noi. Işi plimbă unghia ascuţită 
pe gâtul lui. Levi înghiţi, detestând frica ce îi inunda 
pieptul. 

— Te plimbi prin prejur de parcă ai fi vreun prinţ, 
dar chiar și tu ești dispensabil. 

— Așa să fie? provocă el. Nu știa multe despre 
ceilalți asociaţi ai Viancăi - îl ţinea ferm la distanţă de 
multe aspecte ale afacerii ei -, dar știa că era 
preferatul ei. Se atașase de el din primul moment când 
îl întâlnise. Altminteri, de ce ar irosi pentru un simplu 
băiat una dintre cele trei omerta valoroase? Pusese 
ochii pe un cățeluș abandonat și voise să îl păstreze. 
Chiar dacă era cel mai priceput crupier pe care ea îl 

avea, orașul era plin de crupieri. Nu pentru asta era el 
important. Era indispensabil pentru că era singura 
persoană la care Vianca Augustine ţinea - și acesta era 
motivul pentru care îl chinuia. 

— Bineînţeles, se înfurie ea. Unghiile ei se înfipseră 
în umerii lui, făcându-l să tresară de durere. Serios, 
Levi, nu m-aș fi așteptat nicicând de la tine să arăţi 
frică. Nu ţi se potrivește. 

— Doar un prost nu s-ar teme de Clubul Phoenix, 
spuse el. Vianca nu ar contrazice acest fapt. Și ea se 
temea de ei, ca toţi ceilalţi care auziseră legendele din 
New Reynes și se încredeau în ele. 

— Te cunosc, dragule, rosti Vianca. lubești puterea. 
lubești să ai toate cărţile în mână și să faci o 
reprezentaţie bună. Însă mai ai de lucrat la faţa de 
poker. Te pot citi precum frunzele de ceai de pe fundul 
cănii. Turnă ceaiul fierbinte peste cămașa lui, pătând- 
o. Căldura nu îl deranja datorită talentului lui de sânge, 
dar nu asta era ideea. Ideea era că Vianca putea face 
tot ce își dorește, iar Levi era incapabil să o oprească. 

— Ești menit să fii puternic, Levi. Ești Lordul 
Fierului. Cu toate astea, lași orașul să îţi decidă soarta. 

— Nu eu am făcut alegerile astea, mârâi el. 

— Serios? Nu ai nicio responsabilitate? Ea se 
întoarse cu spatele și îl eliberă din strânsoare. El se 
năpusti în faţă și își masă gâtul unde ea îl atinse, ca și 
cum doar gestul lăsase în urmă o cicatrice. 

— Poate ai putea fi mai bun. In tot acest timp, am 
tot încercat să te fac mai bun. 

— Pentru ce? 

Ea zâmbi și se așeză în spatele biroului. 

— Folosește-ți imaginaţia. 

El se abţinu de la a-și da ochii peste cap. Era 
întotdeauna incredibil de dramatică. Poate ea avea 

timp de jocuri, însă timpul lui se scurgea. 

— De ce ai ales-o pe Enne? întrebă el. 

— Chiar și purtând costum, tu nu ești exact genul 
de persoană pe care o pot trimite în Partea de Sud. Ea 
ne va fi de folos. 

Vianca nu cunoștea toată ecuaţia. Dacă 
descoperea că Enne era fiica lui Lourdes Alfero, cu 
siguranţă ar trăda-o monarhiștilor. Și ar fi Enne cea 
care ar muri în final - nu Vianca. Niciodată Vianca. 

— Cum a fost în cazul lui Sedric Torren? întrebă el, 
vocea lui era înceată, calmă și împletită cu ură. 

— Aceea a fost o coincidenţă fericită. Ea pare chiar 
pe gustul lui. 

Levi își strânse pumnii. Toată Partea de Nord era 
conștientă de reputaţia lui Sedric. 

— E dezgustător. 

— Oh, sunt de acord. Cine ar fi mai potrivit să 
lovească un așa bărbat unde doare? 

— Nu te preface că te-a motivat orice altceva în 
afară de mintea ta bolnavă. 

Ea scoase un sunet de avertizare. 

— Ai grijă ce spui. Credeam că ești aici să îmi ceri 
ajutorul, Levi. N 

— Nu e doar un ajutor. Imi eşti datoare. 

— Îți sunt datoare? 

— Sedric mă amenință cu moartea în urma 
schemei tale de investiții și ai tranformat-o pe Enne 
într-una din jucăriile tale ciudate. Da. Aș spune că îmi 
ești datoare. 

Ea se aplecă în față și ţăcăni din unghii. 

— Pentru că i-am acordat omerta mea domnișoarei 
Salta, tu ești cel care merită recompensa? 

El se încurcă și nu găsea un răspuns. Il făcea să 
pară un copil răsfăţat. 

— Mă foloseşti pe post de momeală în faţa 
dușmanilor tăi. 

— i-am asigurat o locuinţă și un venit stabil. 

— Faci lucru ăsta pentru toţi angajaţii. 

— Ah, da. Tu ești special. 

incerca să îl facă să se simtă precum un copil 
egoist și lui îi venea să o sugrume. Voia să provoace un 
foc care să lase arsuri în jurul gâtului ei. 

— Da, sunt special, mărâi el. Am ajutat la 
falimentarea tuturor competitorilor tăi. Ti-am câștigat 
destui volţi din pariuri, ca să nu mai vorbim de mii 
obținuți prin schema investiţiei. Mii pe care ai reușit să 
îi pierzi peste noapte. Imperiul tău se prăbușește. 

Buzele ei arătau o urmă de zâmbet. Își turnă o altă 
ceașcă de ceai. 

— Și imperiul tău? Cum se descurcă Fierul în ultima 
vreme? Cum se comportă lordul lor cu ei? 

Oh, acum ţinea evidenţa echipei lui? 

— Incetează să ne mai compari. Nu suntem la fel. 

— |lmi ești copie fidelă. Cumva, vocea ei era 
mândră și nemiloasă în același timp. 

— Atunci nu e de mirare că Fierul se prăbușește, se 
răsti el. Trebuie să se fi molipsit de la tine. 

El inspiră adânc când simţi ca și cum un cuţit i se 
răsucea în burtă. Nu putea expira. Presiunea din piept i 
se mări și era sigur că îl va dobori. Apucă marginea 
biroului din faţa sa. Nu putea ţipa. Nu putea sufla. Nu 
își putea convinge plămânii să îi dea un dram de aer. 

Vianca nu îl eliberă până când nu era întins pe 
podea, spatele împingându-i-se în piciorul scaunului. 
Apoi aerul îi explodă afară din piept și tuși, odihnindu-și 
capul pe podea în timp ce tavanul înceta să se învârtă. 
Experimentase tortura ei de zeci de ori, dar niciodată 
nu se obișnuise cu senzația de sufocare. 

— Destul, porunci ea cu buzele încreţite. Cărei 
păpuși îi este permis să îi spună asemenea cuvinte 
maestrului ei? Se aplecă deasupra lui în timp ce el se 
ridica slăbit în genunchi. Ti-am dat totul și îţi voi da 
jumătate din volţii pe care îi datorezi lui Torren. Dar nu 
te gândi că ţin atât de mult la tine încât poţi fi 
invincibil. Te pot omori în orice moment doresc. 

Cinci mii de volți. 

Cinci mii. 

Ar putea trece și peste asta. O urmă de speranţă îi 
înflori în piept, mai dulce și mai liniștitoare decât aerul. 

— E de ajuns să acopere recompensa pentru 
domnișoara Salta și domnul Kitamura? întrebă ea. 

El nu era atât de nechibzuit încât să răspundă. 
Totul în acest oraș se plătea și întorcându-i vorba 
Viancăi nu l-ar fi ajutat cu nimic. Ceea ce simțea el 
acum era departe de a fi recunoștință, dar știa să se 
comporte în altfel mai bine decât îndatorat. 

— Îți pot da volţii săptămâna viitoare, spuse ea. 

— Mi-au mai rămas doar șase zile, bombăni el. 

— Atunci peste câteva zile. Nu voi uita. 


Enne 


Dacă Enne își putuse învinge teama de înălțimi, 
atunci putea bate la uşa unui gentleman după ora de 
culcare. 

Îşi reaminti totuşi că Levi Glaisyer era departe de a 
fi un gentleman. 

Când Levi deschise uşa, părul lui era ud, iar el 
mirosea a săpun şi parfum. Purta o pereche de 
pantaloni comozi, șosete închise la culoare și un maiou 
alb. Privindu-l cum se sprijină leneș de pragul ușii, 
stomacul i se agită într-o senzaţie nedefinită. 

— 'llo, duduiţă, spuse el. Ai venit să împărtășești 
secrete? 

— Ceva asemănător, răspunse ea și trecu repede 
pe lângă el înainte să îi observe fața rușinată. 

Ultima dată când venise aici, apartamentul lui 
arăta impecabil. Acum, farfurii nespălate zăceau în 
chiuvetă, iar jaluzelele erau trase astfel că singura 
lumină venea de la o lampă de lângă canapea. O 
pictură pe jumătate terminată, descriind în mare parte 
linii ascuţite și vârtejuri într-un verde smarald, se usca 
pe măsuţa de cafea, înconjurată de hârtii și vopseluri 
pe bază de ulei. Pete de apă - probabil intenţionate - 
erau presărate pe pânză. Linii subţiri precum sforile 
unei marionete se întindeau din partea de sus a 
tabloului până la măzgăliturile verzi. 

Interesant. Nu și l-ar fi închipuit pe Levi un artist, 
însă nu își putea da seama dacă era, într-adevăr, unul 
priceput - nu înţelegea ce reprezenta pictura. 

— M-am gândit că ar trebui să vorbim despre ce s- 
a întâmplat seara trecută, spuse Enne. Incă de când au 
plecat de la casa cititorului de sânge, sămânţa neagră 
a îndoielii în ce o privea pe Lourdes se transformase 
într-o pădure, iar Enne era rătăcită în mijlocul ei. La 
început nu crezuse acuzaţiile aduse de Lola - nu voise 
să le creadă -, dar, cu cât reflecta mai mult, cu atât 
frânturile de trecut pe care le cunoștea căpătau sens. 

El îi aruncă o privire întunecată și răbdătoare, apoi 
se așeză pe canapea, făcându-i semn să i se alăture. 

— Partea în care te-ai luat la trântă cu un Porumbel 
sau partea despre ce ţi-a spus Porumbelul? 

— Ambele. Ea ezită, căutându-și cuvintele potrivite 
pentru a începe. Ar fi mai ușor să spună adevărul, să își 
ușureze sufletul și să îl lase pe Levi să îi poarte povara. 
Însă nu putea fi sigură cât va mai rezista loialitatea lui 

odată ce va afla că ea era o Mizer. 

— Poţi avea încredere în mine, spuse Levi. 
Indiferent ce este. 

Criminal sau nu, ea îi credea sinceritatea din voce. 
Fie că mai era sau nu în pericol, Levi se grăbise aseară 
să ajungă în Cartierul Celor Morți pentru a o salva. 
Sentimentul de vinovăţie o măcina. Nu era sigură că ea 
ar fi procedat la fel pentru el. 

— Odată ce îţi voi spune, nu te poţi preface că nu 
știi, avertiză ea, pentru că să îl înșele nu era corect 
faţă de el. Și îţi mulţumesc pentru tot ajutorul acordat - 
sincer, dar am ajuns la un punct în care secretele mele 
devin... periculoase. A 

Acesta nu este despre Lourdes. Işi cobori privirea 
în poală. Este despre mine. 

Liniștea lui o înspăimânta. Pentru o clipă se gândi 
că el va fi de acord și o va ruga să plece. 

El era tot ce îi mai rămăsese. 

— Acum m-ai făcut curios. Levi se dădu mai 
aproape și umerii ei se relaxară. Nu vei fi singură. Eşti 
fiica pierdută a vreunui cap cu perucă... 

— Sunt o Mizer, șopti ea. 

El îngheță. 

— E imposibil. 

Ea răsuflă aerul care îi fusese blocat în piept toată 
noaptea. 

— Numele meu de sânge este Scordata. Nu știu din 
ce imperiu sau familie provine. Probabil una 
neînsemnată... 

— Cred că a glumit, spuse el brusc. A fost o 
păcăleală. 

— Cunoscându-i trecutul lui Lourdes și având în 
vedere că Lola a încercat să mă omoare după ce mi-a 
spus adevărul... Imi doresc să fi fost o glumă. Enne luă 

în brațe una dintre pernele de pe canapea. 

— Și asta nu este tot. Mi-a spus că numele meu 
divizat este Dondelair. 

Levi pufni în râs. 

— Acum am impresia că tu încerci să mă păcălești. 
Cumva, lui încă îi reuși un zâmbet încrezut, chiar și 
într-un moment ca acesta. 

Ea aruncă cu perna în el. 

— Nu aș glumi despre așa ceva. Nu sunt... nebună 
sau cum ai mai crede tu. Știu cât de periculoase sunt 
aceste secrete. 

— Limbajul din New Reynes îţi afectează eleganta, 
să știi. 

El o privi în ochi, iar ea își putu da seama că el 
căuta în maroul lor o urmă din violetul caracteristic 
Mizerilor. Încercă să nu se înfioare sub privirea lui. 

— Înainte de a-mi spune povestea asta, trebuie să 
știu - totul e în regulă cu cititorul de sânge? Dacă știe, 
atunci... 

— Totul e în regulă, spuse încet Enne, amintindu-și 
ura din ochii Lolei după ce făcuse jurământul. 

— Bun. Scutură din cap și se ridică. O să îmi prepar 
o băutură. Vrei și tu una? 

Nu, îi spuneau reflexele. Dar nu mai era acasă. Nu 
mai era Enne Salta. 

— Oh, hmm. Bine. Și fursecuri, dacă ai. 

El ridică dintr-o sprânceană. 

— Ai copt o duzină seara trecută. Cum mai poţi 
pofti la ele? 

— Simplu. Lăsându-mi gura apă. 

— Ei bine, ai noroc. Am o cutie cu fursecuri 
râncede pentru ceai doar pentru tine. 

Câteva minute mai târziu se întoarse cu două 
pahare și o cutie cu fursecuri din turtă dulce. Băutura 

avea o culoare chihlimbarie. 

— Se numește Ruina Jucătorului, spuse el. Un 
amestec de burbon, lichior de cafea și tărie de 
portocale. Reymond m-a convins să îl beau. Scuze - nu 
am avut cu ce să decorez paharul. 

Enne luă o înghiţitură și se strâmbă. Gusturile 
băieților și ale ei erau total diferite. 

— Ar trebui să îl bei când te simţi încrezător. El 
râse sec. „Să flirtezi cu eșecul doar pentru adrenalină”, 
obișnuia Reymond să spună. 

Apoi Levi dădu peste cap dintr-odată tot conţinutul 
paharului. Tuși după aceea și își șterse buzele cu dosul 
mâinii. 

— Reymond e mort, murmură el. 

— Ce? întrebă Enne, sigură că înțelesese greșit. 

— Sedric Torren l-a omorat azi. 

Pielea i se zbârli la auzul numelui lui Sedric. După 
ce îl otrăvise, fusese ușor să uite câtă putere avea, de 
fapt. Reymond Kitamura era liderul celui mai mare clan 
din oraș, însă Sedric Torren putea cere execuţia lui și 
să nu înfrunte niciodată justiţia. Dacă Sedric 
descoperea rolul pe care ea îl avusese în a-l păcăli, ar 
împărţi aceeași soartă ca Reymond... sau mai rău. 

— Levi... îmi pare rău. Ea venise aici pentru 
alinare, însă nu se gândise că și Levi ar putea avea 
nevoie la rândul său. lar acum, că știa, ea putea vedea 
șocul evident ascuns atât în ochii lui, cât și în maniera 
rigidă în care se comporta. Ar fi vrut să îl îmbrăţișeze, 
dar stătea stingheră la celălalt capăt al canapelei. 
Apropiindu-se de el, atingându-l - totul părea ca fiind 
un teren minat. Se afla deja pe un teren minat cu Levi 
Glaisyer. 

În schimb, se întinse și îi luă mâna între ale ei. El 
tresări la atingerea ei, dar nu își trase mâna. 

— Da, murmură el, punându-și paharul gol jos. Și 
mie îmi pare rău. 

Enne așteptă alte cinci secunde - le numără precis 
în minte - și își retrase mâna. Se simţea cum roșește 
din cap până în picioare. 

El nu e ca noi, spusese Reymond. E mai bun decât 
noi. 

Simţindu-se și mai vinovată decât înainte, Enne 
mai luă câteva înghiţituri din băutură. Reymond o 
avertizase pe Enne să nu îl bage în belele pe Levi, dar 
spunându-i lui Levi secretul ei în mod sigur asta făcuse. 
Încă nu se considera nemiloasă și vicleană precum 
Lordul Cicatricei, dar începea să înțeleagă la ce se 
referea el când îi comparase. Ținuse un cuţit la gâtul 
cuiva. Ea fusese fata care otrăvise lupul. II minţise pe 
Levi din prima clipă când s-au întâlnit. 

Poate că New Reynes deja o corupsese. 

Însă o altă parte mai liniștită din sinele ei suspecta 
contrariul. Enne ar fi trebuit să se simtă vinovată când 
ajunsese azi la repetiţii, știind că talentul ei provenea 
dintr-o descendență rău famată. In schimb, ea se simţi 
entuziasmată. În Bellamy, aspiraţiile ei fuseseră reduse 
la a ţine pasul și a se integra printre colegi. Niciodată 
nu îi fusese dată ocazia să exceleze. Niciodată nu 
gustase ambiția... dorința. 

Pentru prima dată în viața ei, Enne se simţea 
încrezătoare - după toţi anii petrecuţi agonizând din 
cauza neîmplinirilor, după toţi anii în care încercase să 
fie ceva ce nu era. Care fusese momentul din viața 
Ennei în care ea hotărâse că alţii îi controlau plăcerile, 
în care nu putuse să pună piciorul în prag și să 
acționeze? 

Poate că orașul nu o corupsese deloc. Poate că ea 
fusese dintotdeauna vicioasă, iar Lordul Cicatricei 

fusese doar primul care observase. 

— Deci, spuse Levi, rupând-o pe Enne de gândurile 
ei. Acum e momentul când îmi spui cum mai precis ai 
învins un Porumbel prefăcut. 

Chiar dacă Enne venise cu gândul să îi povestească 
despre seara trecută, încordarea din vocea lui îi 
spunea că încerca să schimbe subiectul de la prietenul 
lui. Se hotări să îl lase să o facă... pentru moment. 

— Vă învaţă luptă corp la corp la școala aceea 
terminală? î 

— Da, bineînțeles. Ea zâmbi. In ziua de azi e o 
disciplină obligatorie pentru a deveni o lady. M-aș 
putea lupta cu tine balansând cărţi pe cap. 

— Uită-te aici. El arătă spre braţul său, iar Enne - 
ușor păcălită - se aplecă să privească. El îi dădu un 
bobârnac în frunte. Am tremurat de frică. 

Ea îl lovi în picior. 

— Nepoliticos. 

Ea își lăsă piciorul acolo, întins și atingându-l pe al 
lui. Simțea că fiecare mișcare pe care o făcea era o 
provocare lansată sieși pentru a vedea cât de departe 
putea merge. Și nu era sigură dacă o făcea doar pentru 
senzaţia aparte, din cauza băuturii... sau împinsă de 
ceva mai mult. 

Însă nu se afla în acest oraș pentru a găsi 
romantism alături de lorzi ai străzii; era aici să o 
găsească pe mama ei. New Reynes era atât de împletit 
cu caracterul lui Levi, încât flirtând cu el ar fi putut 
părea că flirtează cu Orașul Păcatului însuși, iar la 
finalul acestei peripeții, Enne încă intenţiona să se 
întoarcă acasă. Orice legătură între ei putea provoca 
doar neatenţie. În plus, luând în vedere toate articolele 
vestimentare uitate în dulapul lui, ar fi greu de crezut 
că Levi ar avea vreun interes pentru ea. 

Ea își dădu piciorul la o parte. 

— După ce Lola mi-a spus ce știa, continuă Enne, 
s-a hotărât să mă omoare. Spunea că existența mea 
era prea periculoasă pentru oraș. Ea făcu o pauză, 
așteptându-se ca Levi să-i contrazică vorbele, însă el 
doar încuviinţă din cap ca ea să continue. După aceea 
m-a atacat. E înaltă, dar nu și foarte rapidă. Nu a fost 
greu să îi iau cuțitul. 

— Fiind luptătoarea pricepută care ești, glumi el. 

— Sunt mai puternică decât par. Incearcă tu să ţii 
pasul cu repetiţii de dans și acrobație o zi întreagă. Ea 
luă cutia cu fursecuri de pe măsuţa de cafea și o 
desfăcu. Dacă nu ar fi fost datorită presupusului meu 
talent divizat Dondelair, acum, practic, aș fi fost 
budincă. 

— Da. Budincă. Sunt sigur. 

Ea își îngustă ochii și mușcă dintr-un fursec. 

— În orice caz, după aceea, nu știam ce să fac. Nu 
puteam, pur și simplu, să... plec. Lola era pornită să 
mă omoare, iar dacă spune cuiva despre talentele 
mele, Cizmele albe mă vor omori în locul ei. Ea își feri 
privirea de cea a lui Levi, în caz că el observase 
întunericul din ochii ei din pricina lucrurilor pe care le 
făcuse. Așa că mi-a jurat. Acum nu poate spune 
nimănui adevărul. 

Levi se întinse și luă cutia, scoțând câteva fursecuri 
de turtă dulce. 

— Când spui că a jurat... te referi la ce? 

— Sânge de la sânge. Viaţă de la viaţă. Ceva 
asemănător. 

El se îndreptă de spate, apoi veni mai aproape. Ea 
chiar își dorea să înceteze să mai facă asta. Mirosul lui 
de aftershave era enervant de ispititor. 

— Un jurământ al străzii? 

— Da. 

— Ești un lord? 

— Cred că da. 

— Ești în New Reynes doar de patru zile și deja îţi 
formezi un clan? Ce ai tot citit în ghidul ăla al tău? 

Ea îi fură cutia din mână. 

— Era singura soluţie. Și nu îmi doresc să o mai 
văd vreodată. 

— Ţi-ai putea dori. Jurămintele nu sunt 
indestructibile, avertiză Levi. Sunt tot felul de reguli 
despre cum să provoci lorzii și loialitatea. Spunându-ți 
secretul unei a treia părți? Asta ar fi dificil. Să te 
omoare? El făcu dintr-o mişcare un semn de tăiere în 
dreptul gâtului. Dă-i fetei o armă, numește-l duel și vei 
fi moartă. 

Nimic din ce spuse nu i se părea foarte logic. 

— Ce altceva ar trebui să fac? Enne era deja 
hotărâtă să nu o omoare pe Lola. La momentul 
respectiv, ar fi putut spune că a fost legitimă apărare. 
Dar acum, părea o crimă cu sânge-rece. Enne nu era 
un criminal. 

— Ar trebui să fii cu ochii pe ea. Tine-ți dușmanii 
aproape și toate cele. lar jurămintele își pierd din 
putere când nu vă vedeți. 

— Şi am face... ce? Am tricota? Am lua ceaiul? 

— Nu știu. Probabil că ea știe destul de multe 
despre familii și talente, dat fiind că este un cititor de 
sânge. Poate ne ajută să aflăm mai multe despre acești 
părinţi ai tăi Dondelair și Scordata. Asta ne poate 
conduce la Lourdes. 

Enne își țţuguie buzele. Lourdes era o monarhistă și 
o simpatizantă a Mizerilor, deci poate dacă găseau o 
legătură între părinţii biologici ai Ennei și mama ei, i-ar 
putea ajuta în căutări. Enne ura gândul de a se 

întoarce în Cartierul Celor Morți și de a înfrunta 
dușmănia din ochii Lolei, însă asta putea fi singura lor 
pistă. 

— Ai dreptate, spuse ea întinzându-se după 
paharul cu băutură. Probabil ar trebui să o întrebăm pe 
Lola. Whisky-ul și lichiorul de cafea îi ardeau gâtul. 

— Mai este încă un lucru, spuse Levi dându-se mai 
aproape. Enne stătea acum cu brațele în jurul 
genunchilor, iar Levi stătea privind spre ea la doar 
câţiva centimetri de picioarele ei. Işi ghemui degetele 
de la picioare și se uita oriunde numai spre el nu. 

— Acea carte lăsată în camera de hotel a lui 
Lourdes nu era o carte de joc normală. 

— Ce vrei să spui? 

— Se numește o Carte a Umbrei. El își mușcă buza. 
În timpul Revoluţiei și pe parcursul Marelui Război al 
Străzii, Clubul Phoenix era renumit pentru organizarea 
unui joc numit Jocul Umbrei. E un joc de cărţi unde cei 
invitaţi sunt... uciși. 

Ea simţi un gol în stomac. Asta era... acum afla că 
mama ei era moartă. 

— Cărţile reprezintă diferite lucruri. Doar o singură 
carte este folosită pentru o invitaţie propriu-zisă: 
Nebunul, explică el. Nu aceea era cartea din camera de 
hotel a lui Lourdes, ceea ce înseamnă că aceea pe care 
am găsit-o a fost doar un avertisment. 

— Deci ori Lourdes se ascunde de Clubul Phoenix, 
spuse sumbru Enne, ori e deja moartă. 

— Da. Tind să cred că a fost așa de la bun început. 
El puse o mână pe genunchiul ei. Nu e atât de rău 
precum... 

— De ce nu mi-ai spus despre asta ieri? spuse ea, 
îndepărtându-i mâna. 

— Era periculos să vorbim despre asta în văzul 

lumii. Aveam de gând să îţi spun când ne întorceam la 
St Morse, dar apoi tu ai vrut să fii singură. Și când spun 
singură, spun să-mi furi pistolul și să colinzi pe 
Teritoriul Porumbeilor fără știrea mea. 

Enne se ghemui mai strâns. 

— Nu așa ar fi trebuit să decurgă lucrurile. Ar fi 
trebuit să ajung în New Reynes și să descopăr că 
avusese loc o furtună teribilă - că poate niciun vapor 
nu putuse naviga pentru luni întregi. lar Lourdes ar fi 
aici, așteptând ocazia să se poată întoarce acasă. Și-o 
putea imagina pe Lourdes stând la o cafenea în Partea 
de Sud, fumând o ţigară și citind ziarul. In fantezia 
Ennei, ea își comanda o prăjitură din foietaj și se așeza 
lângă ea, iar Lourdes îi povestea despre toate 
aventurile pe care le trăise în Orașul Păcatului. 

Apoi plecau împreună acasă. 

— Nu trebuia să fiu o Mizer. Enne luă încă o 
înghiţitură din băutură. Cum aș putea să mă întorc? 

După lucrurile pe care le-am făcut, adăugă ea în 
gând. 

— Câteodată nu suntem cine ne dorim să fim 
pentru că suntem meniti să fim altcineva, spuse el. Ea 
se întreba dacă el chiar credea ce spune. 

Enne se sprijini de umărul lui Levi, iar el își puse 
braţul în jurul ei. Era o mișcare periculos de simplă. Ea 
se simţea în același timp confortabil și neliniștită. 
Îndrăznind mai mult, ea își presă obrazul în pieptul lui. 

— Eu sunt menită să fiu omorâtă, șopti ea. 

— Nu asta am vrut să spun. 

Enne îi privea mâna lui Levi întoarsă cu palma în 
sus pe genunchi. Ar fi simplu să îl atingă. Dar, cu 
siguranţă, avusese parte de destulă adrenalină pentru 
o seară. Dacă îl mai atingea o dată, el și-ar fi dat 
seama de sentimentele ei, iar ea nu ar fi capabilă să 

nege. Dacă el ar ști, dacă și-ar muta braţul pe talia ei 
sau și-ar atinge ușor fruntea de a ei, atunci tot ce ar fi 
capabilă să spună ar fi da. 

— Nici nu pot forma volţi. Talentul meu nu este 
încă „provocat” sau cum o fi spus Lola. 

Bătea câmpii. Işi încrucișă braţele, ținându-și mâna 
departe de alui. 

— Mi se pare foarte nedrept. Gândește-te cât de 
bogați am fi. 

Enne își mușcă buza. Nu ar fi trebuit să vorbească 
la plural. 

— Asta ar... rezolva multe probleme, spuse el rar. 
Însă ochii tăi ar deveni violet și atunci ar fi mult mai 
dificil să te protejez. 

— Și ai face-o, nu-i așa? spuse ea cu o răsuflare. Și 
aceste cuvinte erau o provocare. M-ai proteja? 

Liniște. Când se uită la el, cu obrazul încă lipit de 
umărul lui, acesta o privea atent. Gâtul i se mișcă cu o 
înghiţitură. 

— Da. 

Enne nu avusese niciodată un prieten cu adevărat. 
Lourdes fusese singura care ascultase și o sfătuise și îi 
păsase. Așadar, ea era surprinsă de acest adevăr - că 
devenise, contrar așteptărilor, prietenă cu un lord al 
străzii. Poate chiar mai mult decât prietenă. Când se 
uită la el, văzu pe cineva dedicat acțiunii ei de a-și găsi 
mama, pe cineva care înțelegea neputința în faţa 
Viancăi. Realiză brusc că, dacă el era cel care avea 
nevoie de ajutor, ea, de asemenea, s-ar fi grăbit să îl 
salveze. 

— O să râzi când vei auzi asta, începu Enne. 

— Așa se întâmplă de obicei... 

— Când am plecat de la repetiţie azi, toţi îmi știau 
numele. 

Ea se jucă cu marginea bluzei. Chiar și după ce îi 
spusese adevărul despre talentele sale, această 
confesiune părea cumva mult mai personală. Poate 
pentru că știa că sună absurd chiar și înainte să se 
explice. Dar totuși ea voia să o împărtășească și știa că 
el va asculta. 

— Am mers dintotdeauna la școală cu fete care 
uitau de prezenţa mea în mod regulat. Aș fi putut 
merge sub lumina unui reflector și să fiu confundată cu 
o umbră. 

— Colegii tăi de școală erau snobi, spuse el. 

Ea scutură din cap. Ştia că va fi greu de transpus în 
cuvinte. 

— E mai mult decât atât. Stau în fundul scenei la 
fiecare spectacol. Sunt notată absent când sunt prima 
prezentă. Mă prezint din nou și din nou, doar ca să fiu 
uitată. Respirația ei tresări pentru un moment și înghiţi 
repede valul de emoţii. Simţea că se taie și lasă totul la 
vedere. Cea mai grea durere din lume era cea pe care 
învăţai să o accepti. 

— Din acest motiv am început să am bănuieli. Nu 
din cauza minciunilor lui Lourdes sau cât de repede am 
învăţat acrobatică. Ci pentru că nu am impresionat pe 
nimeni niciodată - nici măcar o dată. Dar încă de când 
am ajuns în New Reynes oamenii m-au văzut. 

— Mă impresionezi de fiecare dată când sunt lângă 
tine. Levi o spuse atât de clar și simplu, ca și cum ar 
putea repeta acele cuvinte la infinit și nu s-ar îndoi de 
ele, ca și cum acele cuvinte erau banale. Pentru Enne 
însă, ele valorau totul. 

Enne termină restul de băutură Ruina Jucătorului. 
Când lăsă paharul jos, degetele îi tremurau. Toate 
emoţiile contradictorii îi lăsaseră inima la fel de 
îndurerată precum trupul. S-ar fi putut întinde la 

pieptul lui Levi și să doarmă până dimineaţa. 

— Se face târziu, spuse blând Levi. 

Enne se încordă și se ridică. 

— Oh, da. Își aranjă în grabă părul. Ar trebui să 
plec. 

— Nu trebuie... Ba da. Ar trebui. El se ridică 
încurcat și luă paharele și cutia goală de fursecuri. Le- 
ai mâncat pe toate. Azvârli cutia înapoi pe masă. 

— Ai mâncat și tu. 

— Da. Poate două. 

— Ai spus că sunt doar pentru mine, zise ea, 
scoțând limba. 

El râse. 

— Va trebui să mai fur mâine din camera de mic 
dejun. 

Ei îi plăcea gândul ca el să păstreze în apartament 
fursecuri doar pentru ea. li dădea un motiv în plus să 
se întoarcă. 

Ghidul ei se înșelase în privinţa unui lucru: cea mai 
periculoasă parte a Orașului Păcatului nu era chemarea 
meselor de joc sau ameninţarea clanurilor. Era ispita 
zâmbetului ștrengar al lui Levi. 

Ea se ridică. El îi stătea în drum, atât de aproape 
de ea, mirosind în felul lui, uitându-se cum o făcea el... 
era cu adevărat un obstacol. 

Levi căută în buzunarul unei geci din cuier. Scoase 
o cheie, zâmbi timid și i-o înmână. 

— E o cheie de rezervă de la apartamentul meu. 
Simte-te liberă să îmi furi armele oricând vrei, dar aș 
prefera să mă întrebi mai întâi. 

Ea luă cheia. Precum armele pe care i le oferise, 
cheia părea un lucru periculos. 

— Te vei simţi în regulă? întrebă ea. Înghiţi. În mod 
clar nu ar trebui să mai caute motiv să lungească 

șederea, nu când el deja sugerase ca ea să plece. Era 
lipsit de tact. Era... periculos. El era singurul ei tovarăș 
în New Reynes, iar ea confunda ajutorul lui cu altceva. 

— Știu că tu și Reymond eraţi apropiaţi. 

Nu era corect că el îi oferise alinare, iar ea nu îi 
răspunsese cu același gest. 

— Dacă ai nevoie să mai vorbești... 

— Nu vreau, spuse el rapid. Vreau să spun, nu în 
seara asta. Dar nu e nevoie ca tu să... 

— Ca eu să stau. Știu. Ne putem întâlni din nou 
mâine. Ora șase? Imediat după ce termin repetiţia? 

Privirile li se întâlniră, făcând-o pe Enne să respire 
sacadat. Mâna lui liberă se apropie de a ei, apoi căzu. 

— Voiam să spun... nu mai contează. Da, ora șase 
e în regulă. 

Enne ezită. Intensitatea din privirea lui Levi o făcu 
să se înfioare. Când el o privea, o vedea. Voia să 
dispară sub adăpostul unei umbre. Voia să rămână aici 
pe vecie doar ca să îi simtă privirea. Dar, dacă mai 
zăbovea, el i-ar fi ghicit gândurile. Cedase deja prea 
multe părţi din persoana ei Orașului Păcatului, iar un 
sărut de la Levi Glaisyer i-ar fi pecetluit soarta. 
Gândurile o dădeau prea ușor de gol. 

Făcu un pas în spate. 

— Noapte bună, spuse ea cu răsuflarea tăiată. 

El își umezi buzele și se trase înapoi. Faţa lui de 
poker nu trăda nimic, ca de obicei. 

— Noapte bună. 


Ziua a cincea 


„Partea de Sud poate părea mai sigură, 
cititorule, dar ţine minte - unii monștri 
așteaptă să te prindă cu garda jos 

pentru a-și arăta colții”. 


— Orașul Păcatului, un ghid: 
unde să te duci și unde nu 


Enne 


Fiind de acum în posesia unei chei, Enne intră în 
apartamentul lui Levi. Mai erau zece minute până la 
ora de întâlnire stabilită, dar Enne venise oricum, 
pierzându-și răbdarea stând în apartamentul ei după 
repetiţie cu nimic altceva de făcut decât să învârtă pe 
degete jetonul ei. 

Auzi apa curgând la duș. Se rezemă de ușa băii, 
simțindu-se deopotrivă rușinată și îndrăzneață. 

— Mă gândeam la ce ai spus legat de jurăminte, 
spuse ea, sperând că vorbise destul de tare pentru ca 
el să o audă. Și am întrebări. Am citit în întregime 
ghidul și nu am putut găsi nimic despre ele sau de ce 
funcționează. 

Apa se opri, dar Levi nu răspunse. 

— Cât de des trebuie să o văd pe Lola pentru ca 
jurământul să dureze? Poate spune cuiva că mi-a făcut 
un jurământ, chiar dacă nu dezvăluie nimic despre cine 
sunt? Ar trebui să îmi fac griji... 

Ușa se deschise brusc, iar Enne fu cât pe-aci să 
cadă pe spate. 

— Ce jurământ? întrebă o voce masculină. 

Se întoarse și rămase cu gura căscată. Jac stătea în 
baie, purtând doar Crezul, lanţul argintiu, și un prosop 
înfășurat în jurul taliei. Din părul lui blond, apa îi picura 
pe gât și piept și Enne putu vedea că tatuajele de pe 
braţe se continuau până la umeri, se împleteau în jos 
pe stomac și îi atingeau chiar și șoldurile. La 

încheieturile brațelor se puteau vedea mai multe 
cicatrice - umflate, dar de mult vindecate. 

Enne se înroși precum un tăciune și își feri repede 
ochii, îndepărtându-se de ușă. i 

— Am auzit tot, spuse el categoric. |și ţinea mâinile 
ridicate, ca și cum Enne ar fi fost un animal pe care l-ar 
fi putut speria. Nu te cunosc prea bine, dar, orice s-ar 
petrece, vreau să ajut. Levi ar avea nevoie de puţin 
ajutor. 

Enne ezită. Nu pentru că nu avea încredere în Jac - 
la urma urmei, îi era loial lui Levi -, ci pentru că bănuia 
că Levi ar fi deranjat dacă ea l-ar fi implicat și pe Jac. 
Secretele erau cele mai mortale arme, iar Levi își 
pierduse deja un prieten ieri. 

— Spune-mi ce anume se petrece aici, ceru Jac. 

— Nu pot, răspunse ea. 

— Știu deja că mama ta este Lourdes Alfero și nu 
am spus nimănui, spuse el cu un oftat. Ai putea la fel 
de bine să îmi spui totul - despre jurământul Lolei, 
despre cine ești. Și dacă o faci, îţi voi spune tot ce vrei 
să știi despre jurăminte și reguli de stradă. 

Avea dreptate. El știa deja jumătate din poveste. 

— Bine, căzu de acord Enne, pregătindu-se să îi 
înfrunte furia lui Levi. Dar, te rog, îmbracă-te. 


— Ești îmbufnat din cauza lui Jac sau din cauză că 
circulăm cu Cârtiţa? îl întrebă Enne pe Levi. Fiind 
aproape de capătul liniei, vagonul Cârtiţei era gol, cu 
excepţia lui Levi, Enne, Jac și a unui om al străzii care 
dormea pe un rând de scaune din spatele vagonului. 

Levi își ţinea pălăria pe frunte, acoperindu-și părul 
recognoscibil - el mormăi tot drumul că cineva l-ar 
putea repera și i-ar distruge reputaţia. Cei doi stăteau 
în picioare, ţinându-se strâns de o bară de metal. 

— Ambele. 

— A fost foarte insistent, spuse Enne. 

— Îl cunosc prea bine, bombăni el. Nu ar fi trebuit 
să îi spui. 

Jac stătea în spatele lor, pipăindu-și Crezul. In urmă 
cu jumătate de oră, în apartamentul lui Levi, el fusese 
numai glume și nerăbdare, însă de atunci Enne îl 
surprinsese aruncându-i priviri neliniștite, de parcă ea 
ar fi ceva periculos și el nu ar trebui să se apropie prea 
mult. 

Ajut cu plăcere, spusese el. Plăcere până la cazul 
contrar. 

Ea încercă să se convingă că totul era în mintea ei, 
dar chiar și acum îi simţi privirea cum o fixează. Își lăsă 
grijile deoparte. 

Enne făcu un gest cu mâna cuprinzând interiorul 
vagonului, încercând să schimbe subiectul. 

— Căârtiţa nu e chiar atât de rea. E mult mai curată 
decât mă așteptam. 

— Nimeni nu folosește Cârtiţa. 

— Era aglomerat mai devreme, deci aparent 
oamenii o folosesc. 

Levi mormăi ceva de neînțeles și dădu cu piciorul 
într-un exemplar de Sărutul și Zicătoarea. Enne nu 
înțelegea de ce era bosumflat. Metroul era cu mult mai 
avantajos decât mersul pe jos până în Cartierul Celor 
Morți, iar Jac nu se plângea ca un copil despre 
reputaţia sa așa cum o făcea Levi. 

— Sper că te gândești la ce o să spui, zise ea încet, 
pentru că eu aș prefera să nu o mai văd niciodată. 

— Oh, nu eu o să vorbesc. Levi scutură din cap. Tu 
ești lordul. Găsește tu un alt motiv pe lângă „Trebuie 
să fac jurământul mai puternic ca să mă asigur că nu 
mă vei omori”. 

Ea își dădu ochii peste cap. 

— Nu sunt un lord. 

— Poate că nu erai în urmă cu două zile, dar ăsta e 
modul în care funcţionează jurămintele. Ești lordul 
Lolei acum. El îi dădu un bobârnac peste frunte. Enne 
se strâmbă. Explicaţiile lui Jac de mai devreme privind 
noul ei titlu o derutaseră mai mult decât orice. 

Jurămintele sunt opusul omertei, spusese el. 
Omerta te obligă, în timp ce jurămintele te împiedică 
să faci ceva. Înainte ca Enne să poată răspunde că 
omerta, de asemenea, o împiedicase să abordeze 
subiectul în mod deschis, Jac trecuse deja la alte 
povestiri. Legile străzii împleteau jurăminte magice, 
legende criminale și - atât cât își putea da Enne seama 
- bazaconii. Rămăsese mult mai confuză de pe urma 
discuţiei. 

— Poate o poţi vrăji pe Lola cu farmecul tău, spuse 
Levi. 

Enne se îndoia de asta. Lola se lăsa păcălită la fel 
de ușor precum un gard de sârmă ghimpată. 

— Nu o lăsa să vadă că îţi este teamă, îi aminti Jac, 
trăgând cu urechea în mod vădit. Asta e prima regulă. 

Era ireal să audă regulile lui Lourdes din gura 
altcuiva. Jac le enumeră mai devreme pe toate zece, în 
ordinea exactă în care Enne și le repetase atât de des. 
Era probabil cea mai neașteptată și descurajantă 
trădare a lui Lourdes și exact genul de lucru pe care 
Enne și-ar fi dorit ca mama ei să i-l explice, dacă ea ar 
fi fost aici. De ce i le-a împărtășit? De ce o învățase 
aceste reguli ca fiind altceva? 

Ea oftă. Se întâmpla în momente ca acestea - de 
furie, sau supărare, sau deznădejde - să îi simtă cel 
mai mult lipsa lui Lourdes. Avea nevoie ca mama ei să 
îi înlăture dubiile, să o ia de mână și să îi reamintească 

cine era și ce era important. 

— Când au apărut aceste reguli? întrebă Enne. 

— In timpul Marelui Război al Străzii, răspunse 
Levi. Probabil au fost scrise de Veil. 

— Eu am auzit că ar fi fost Havoc cel care le-a 
scris, spuse Jac. Veil și Havoc erau lorzi ai străzii din 
tabere adverse. Au trecut optsprezece ani și oamenii 
încă ţin partea unuia sau altuia. 

— A fost cu siguranţă Veil, repetă Levi. 

— Spui asta doar pentru că îl venerezi pe Veil. 

Levi împietri. 

— Nu este adevărat. 

— Când te-am întâlnit prima oară, erai îmbrăcat ca 
el. Costumat. Credeai că arăţi foarte elegant. 

Levi îl lovi pe Jac în tibie, însă Jac continua să 
zâmbească. Enne se relaxă puţin văzând gropiţele din 
obrajii lui Jac. Poate că, într-adevăr, își imagina 
tensiunea. 

Metroul se opri și ei coborâră. Era începutul serii, 
apogeul orei de vârf, și totuși Cartierul Celor Morți era 
mai mult liniștit. Ploaia din ultimele zile adusese un aer 
răcoros deasupra orașului și o făcu pe Enne să tremure 
pe sub geacă. Işi ţinea ambele mâini în buzunare. Cu 
un deget al mâinii drepte pipăia țeava armei lui Levi. 

Işi croiră drum spre biroul din pivniță al Lolei și 
bătură la ușă. 

Ochii verzi ai Lolei apărură în spatele găurilor de 
glonţ. Inghiţindu-și vina și emoţiile, Enne spuse: 

— 'Ilo. 

Lola înjură și deschise ușa. Părul ei alb era prins 
într-un coc în vârful capului. 

— Nu mă așteptam să te mai văd, spuse ea fără 
nicio emoție în glas, ascunzându-și mâinile în 
pantaloni. li privi pe Levi și Jac. Și i-ai adus și pe băieții 

Fierului înapoi cu tine. Ce vrei mai exact? 

Enne îl privi pe Levi ezitant, iar el dădu din cap, 
îndemnând-o să vorbească. Nu conta ce ar fi spus Enne 
- autoconservarea îi era evidentă. 

— Am venit în New Reynes să găsesc pe cineva, 
începu ea. Și, luând în calcul ce mi-ai spus seara 
trecută..., noi credem că ne-ai putea ajuta. 

— Nu sunt un detectiv particular. 

— Numele pe care mi le-ai dat - sunt singura 
noastră pistă. Dacă am putea găsi mai multe informaţii 
despre familiile mele, poate chiar să presupunem cine 
sunt părinţii mei biologici, ne-ar putea da un indiciu. 

— Pe cine cauţi? întrebă Lola. 

— Pe mama mea adoptivă. 

Lola o privi dezinteresată. 

— Te rog, adăugă Enne. 

Lola se strâmbă, ca și cum ar fi avut un gust amar 
în gură. 

— Bine. Așteaptă să îmi iau cuţitele. Se întoarse cu 
spatele și apucă o curea de pe birou; era împânzită - 
pe fiecare centimetru - de lame. In vreme ce grupul se 
întorcea la staţia Cârtiţei, Lola scoase câteva cuțite și 
le ascunse în locuri strategice în jurul corpului. În cizma 
stângă. Intr-un toc legat de coapsa dreaptă. Câteva în 
mâneci. Trei în jurul taliei. Unul îl ascunse chiar și într- 
un buzunar din jobenul pe care îl purta pentru a-și 
ascunde părul alb. 

— Unde mergem? întrebă Levi neliniștit. 

— In Partea de Sud, răspunse Lola. La Biblioteca 
Naţională. Nu se închide până la ora opt. Acolo găsim 
toată arhiva recensămintelor. 

— Și vom avea nevoie de atât de multe cuțite? 
întrebă Jac, împingând cu degetul în cureaua ei. Nu 
sunt un cititor avid, deci poate mă înșel, dar nu cred că 

vom fi atacați de cărți. 

Lola își dădu ochii peste cap. i 

— Nu de cărți îmi este teamă. li aruncă Ennei o 
privire întunecată. 

Enne se înroși și își drese glasul. 

— Eşti sigură că vom găsi arhivele acolo, chiar și 
despre familia mea? După Revoluţie, Capetele cu 
peruci cu siguranţă distruseseră toate informaţiile 
despre familia Mizer. Cele despre Dondelair ar putea 
exista, însă șansele nu erau cu mult mai bune. 
Capetele cu peruci credeau că singurul mod în care 
poţi înfrânge un ticălos era să îl dai uitării. 

— Arhivele vor fi greu de găsit pentru tine, într- 
adevăr, răspunse Lola. Dar nu și pentru mine. 

Ajunși la Cârtiţă, săriră poarta și așteptară câteva 
minute următorul tren. Reclame despre cabarete, 
reducerile de sezon de la Regalliere și bomboanele 
Tiggy Saltwater Taffy acopereau pereţii tunelului. 

— Deci, începu Enne, încercând să poarte o 
conversaţie politicoasă cu fata care încercase să o 
omoare cu doar două seri în urmă. Ești de fel din New 
Reynes? 

— Dap. 

— Ai familie? 

— Am avut cândva doi fraţi. Ea își păstra 
propoziţiile concise și nu o slăbi pe Enne din privirea 
fixă niciun moment. Nu e nevoie să fim prietene, 
duduiţă. 

— Sunt doar amabilă. 

— Nu vreau să te cunosc mai bine. 

— Foarte bine, se răsti ea și se întoarse spre Levi. 
El se uită amuzat la faţa ei roșie și nările umflate. 

— Ar fi trebuit să luăm cu noi ghidul tău, spuse el. 
Bifam câteva obiective turistice. 

Înainte ca Enne să ajungă în New Reynes, citise 
toate capitolele ghidului despre Partea de Sud. Erau 
câteva locaţii pe care chiar i-ar fi plăcut să le viziteze: 
faimoasa universitate,  fascinantele magazine și 
buticuri de pe strada Guillory, muzeele naționale de 
artă. Înainte de Revoluţie, orașul Reynes era limitat în 
principal la Partea de Nord, așa că cei bogați au fugit 
de haosul revoltelor și au construit din nou dincolo de 
Brint. Însă, în timp ce ei erau ocupați construind zgârie- 
nori în Sud, Nordul fusese lăsat să se descompună 
singur. 

Trenul sosi și era, din nou, gol. Lola ocupă un loc la 
fereastră, cu Jac stând vizavi de ea, urmărind-o în cazul 
în care voia să fugă. Enne și Levi stăteau lângă ușă. 
Din când în când, Lola se întorcea să le arunce o privire 
furioasă, dar în majoritatea timpului se uita pe 
fereastră, cântând o melodie jazz la muzicuţa ei. 

Levi lovi bara metalică de deasupra capului. 

— Dacă St Morse se arată a fi fără izbândă, spuse 
el - de parcă Enne ar fi putut să o abandoneze pe 
Vianca oricând dorea -, ai putea face scamatorii în 
Cârtiță. Să umbli cu un contor de volţi. 

Oh, cum ar decădea o lady, gândi Enne. 

— Totul în New Reynes este un spectacol. Nu poți 
merge nici până la serviciu fără să nu iei parte lao 
reprezentaţie. 

— Îmi place puţin divertisment. El apucă aceeași 
bară de care se ţinea Enne și se învârti de cealaltă 
parte. Feţele lor erau doar la câţiva centimetri distanță, 
iar colţul gurii lui Levi era ridicat în mișcarea rânjetului 
său caracteristic. În ochii Lolei, ei probabil că păreau 
conspirativi, chiar dacă discutau numai bazaconii. Jac 
poate că știa mai bine. 

Enne se îmbujoră și își întoarse capul, încercând să 

nu se gândească la cât de evidente îi erau reacţiile în 
preajma lui Levi. Având în vedere evenimentele și 
sentimentele contradictorii dintre ei din ultimele 
câteva zile, adăugând atracţia în ecuaţie, părea o 
complicaţie inutilă și fără speranţă. Chiar și dacă ţinea 
la Levi, îi plăcea cum arăta și cum o privea, atenţia ei 
trebuia să se concentreze pe a-și găsi mama. 

— Pentru moment, am parte de destul 
divertisment în viaţa mea, șopti ea. 

— Nu știu ce să zic, o tachină el, vorbindu-i încet la 
ureche. Mereu e loc de mai mult. 

— Sugerezi ceva anume? întrebă ea precaută. 
Avea un obicei de a o face să se simtă agitată și el o 
știa. Rânjetul lui se mări. 

— Dacă îţi dorești un lucru, ar trebui să îţi dai voie 
să îl ai. 

Ea îi putea simţi respiraţia pe pielea gâtului. Era 
îndeajuns să îi facă pielea de găină și să simtă noduri 
în stomac. li aducea aminte de când merseseră pe 
strada Dulcegăriilor și Levi îi descrisese foarte colorat 
talentele de seducţie ale celor care lucrau acolo. Atunci 
o necăjise și poate că la fel făcea și acum. Însă ea nu 
credea că ar face aluzie la un asemenea lucru dacă nu 
și l-ar fi dorit și el. 

Care fusese momentul din viața ei în care ea 
hotărâse că alţii îi controlau plăcerile, în care nu 
putuse să pună piciorul în prag și să acționeze? Nu își 
spusese ea cuvintele acestea seara trecută? 

Poate că îl dorea pe Levi Glaisyer, dar la fel își 
dorea să se întoarcă acasă. Dacă se ajungea la a alege 
între cele două, ea ar alege Bellamy - poate pentru că 
își dorea mai mult ceea ce nu putea avea, decât ceea 
ce era în faţa ei. Dar cu o omerta și mii de kilometri de 
ocean între ea și casă, de ce nu și-ar da voie pentru 

această consolare? 

Nu l-ai fi dorit în urmă cu cinci zile, gândi ea. Când 
erai cineva diferit. Orașul te-a corupt deja. 

Animatorii neobosiți din New Reynes, luminile 
scânteietoare - întreg orașul era un spectacol și totul 
se plătea. In locul acesta era ușor să uiţi cine erai. 
Dorinţa ei pentru Levi nu era cu adevărat a ei - 
aparținea altcuiva. Cineva care purta pistoale în 
buzunare și tenebre în conștiință. 

Cel puţin de asta încerca să se convingă. 

Enne își drese vocea. 

— Cât mai avem până ajungem la bibliotecă? Avea 
nevoie disperată de o rafală rece de vânt. 

Ochii lui se mutară de pe buzele ei pe harta de pe 
peretele vagonului. 

— Incă șapte stații. 

— In regulă atunci. Se așeză pe scaunul liber de 
lângă Jac, punând distanţă de câţiva pași între ea și 
sursa neatenției sale. Levi nu se obosi să o urmeze. Cât 
timp trenul trecea prin următoarele staţii și alţi 
pasageri urcau, Enne încercă din răsputeri să își 
menţină privirea pe fereastră. Chiar și așa, ea încă 
putea simţi căldura privirii lui Levi. 

Lola fu prima care se ridică la oprirea în staţia lor: 
Podul Revoluţiei. Era o staţie importantă, aglomerată 
de oameni care schimbau rutele, plină de chioșcuri 
unde se vindeau ziare și mâncare. Stomacul Ennei 
chiorăi când trecură pe lângă un stand cu gogoși. 

Urcară mai multe șiruri de trepte până să iasă în 
stradă. Schimbarea de peisaj dintre ce vedea aici și 
Partea de Nord era ameţitoare. Aici, clădirile din piatră 
albă erau încă albe, iar coloane uriașe și cupole aurite 
le decorau. Automobile claxonau pietonii neatenţi care 
traversau intersecțiile. Bărbaţii purtau costume în 

carouri, cizmele lor din piele făcute pe comandă 
tăcănind în mers. Femeile se mișcau cu pași mici în 
fustele lor creion, prea strâmte pentru a putea pâăși 
normal. 

— E minunat, spuse Enne. 

—E un pic prea ostentativ, răspunse Levi 
neimpresionat. Ceva îi amărâse dispoziţia. Nu e chiar 
pe gustul meu. 

— Și care este gustul tău? Cabarete ieftine și 
băutură din malt? 

— Cel puţin este cinstit. 

— Spuse escrocul. 

— Spuse lordul străzii, replică el. Măcar știu ce 
vreau. 

Ea se simţi atacată și făcu un pas mai aproape. 

— Și eu nu știu? 

Cui îi păsa dacă ea credea că Partea de Sud arăta 
minunat? Nu putea purta o simplă conversaţie fără ca 
aceasta să se întoarcă împotriva ei. 

— Nu, provocă el. Nu cred că știi. 

Lola își drese glasul, expresia ei fiind una de 
dezgust. 

— Nu avem mult timp la dispoziţie până când 
biblioteca se închide. 

Enne încuviinţă cu o mișcare a capului, apoi își 
răsuci umerii pentru a se detensiona. Acum, și ea era 
într-o dispoziție proastă. Neatenţie întru totul. Nici nu 
mai știa de la începuse cearta. Trebuiau să se 
concentreze pe ce aveau de făcut. 

Biblioteca era impunătoare atât pe dinafară, cât și 
pe interior. Apusul de soare luminând prin ferestrele cu 
vitralii învăluia rafturile cu cărţi într-o strălucire aparte. 
Studenţi ocupau toate mesele, cu ochii în manuale și 
manuscrise vechi. Aerul mirosea a lumânări aprinse și 

de la praful cărţilor vechi. Veneraţia palpabilă din acel 
loc nu părea că ar putea exista în New Reynes. X 

— Vom începe din arhiva familiilor, spuse Lola. li 
conduse la etajul al treilea, pe holuri cu rafturi de 
metal inestetice, aliniate cu cărți îmbrăcate în piele 
neagră. 

— Totul este atât de... steril, spuse Enne. 

— Mizerii au tratat, fără îndoială, chestiunile de 
familie în modul acesta, spuse Lola. Pentru ei, talentele 
erau mărfuri. Lucruri pe care să le reproducă. 

Acuzaţia din vocea ei era evidentă, ca și când Enne 
era la fel de vinovată ca strămoșii ei, în ciuda faptului 
că aflase despre istoria familiei sale doar cu două zile 
în urmă. Se opunea domniei lor tiranice la fel de tare 
precum Lola. 

— Când e ziua ta de naştere? 

— 2 februarie. Anul 9. Capetele cu peruci 
schimbaseră calendarul după Revoluţie, pentru că 
făcea referire la vechea Credință. 

— Îi poți găsi informațiile doar după data de 
naștere? întrebă neîncrezător Jac. 

— Bineînţeles. Cu asta mă ocup. Lola urmări rândul 
de rafturi până la cel marcat cu anul corect. Scoase 
mai multe cărți și le înmână fiecăruia câte una. 

— Toate astea sunt din luna februarie. Ar trebui să 
fie notate în ordine alfabetică după numele de sânge. 

După câteva momente răsfoind printre pagini, 
niciunul nu găsi numele Ennei. Nu era notată sub 
numele Salta, nici măcar Scordata, Dondelair sau 
Alfero. Verificară fiecare zi a întregului an, însă nu 
găsiră nicio dovadă a nașterii ei. 

— Mă aşteptam la asta, spuse Lola nonșalant, ca și 
cum ar fi fost evident. Poate că era - bineînţeles că 
Enne nu avea data nașterii înregistrată, fiind cine era. 

Însă acest lucru îi reamintea că tot ce știuse cândva 
despre ea era o minciună. Era atât de obișnuită să fie 
banală și ignorată, însă acum, chiar și având habar de 
moștenirea notorie, se simţea mai mult decât 
invizibilă. 

— Vom încerca arborii genealogici. Deși tonul vocii 
Lolei nu era pe deplin entuziasmat, era totuși un dram 
de optimism, iar Enne se agăţă de speranţa că acolo 
vor găsi ceva. Ceva care să îi conducă înapoi la 
Lourdes. 

Descendenţele erau într-un hol asemănător cu 
precedentul. Doar lăzi și metal și lumini fluorescente. 
Se așezară pe podeaua rece de gresie albă în timp ce 
Lola apucă un dosar laminat marcat „Dondelair”. l-l 
înmână Ennei. 

— Nu vom găsi nicio informaţie despre familia 
Scordata aici - au fost toate distruse. Suntem norocoși 
că cele despre Dondelair nu au suferit aceeași soartă, 
spuse Lola. Care era numele întreg al mamei tale 
adoptive? 

Enne luă cu teamă dosarul Dondelair. Părea o 
infracțiune doar citindu-l. 

— Oh, hm, Lourdes Reids Alfero. 

Câtă vreme Lola căuta arborele genealogic al lui 
Lourdes, Enne, Levi și Jac răsfoiră dosarul Dondelair. 
Levi stătea lângă ea, umerii lor aproape atingându-se, 
pentru a putea studia documentele odată cu ea. Enne 
încercă să-i ignore apropierea și să se concentreze. 

Arborii includeau numele fiecărui membru al 
familiei, datele lor de naștere, datele deceselor și 
cauza morții. Arătau atât de impersonal, ca și când ar fi 
fost scrise mai degrabă de un medic legist decât de 
istorici. 

Arborele se sfârși brusc pe ultima pagină. 

— „Claude Dondelair”, citi ea, mai mult pentru a-l 
include și pe Jac. „Născut 10 iulie, anul 1884 al 
vechiului calendar. Decedat 18 aprilie, Anul 9. Plagă 
împușcată”. lar lângă numele lui: „Gabrielle Dondelair. 
Născută 24 noiembrie, anul 1887 al vechiului calendar. 
Decedată 3 februarie, Anul 9. Plagă împuşcată”. 

Enne se înfioră. Le recunoscu numele de la orele 
de istorie. Frate și soră. Piromani. Artiști de circ. 
Trădători. 

— Asta îmi face pielea de găină, spuse Jac. 

Însă vărsarea de sânge nu se încheiase cu Claude 
și Gabrielle. Mama lor, Geraldine Dondelair, fusese 
spânzurată mai târziu în același an. Fratele lor vitreg, 
Dorian Dondelair Osire, văzuse ghilotina. Cât de 
dramatic. 

— 'llo, duduiţă, spuse Levi. Nu își mai spuneau pe 
nume acum? Enne își dădu ochii peste cap. Ziua în 
care Gabrielle Dondelair a murit... e ziua de după ziua 
ta de naștere, nu-i așa? 

Schimbară o privire. Era o coincidenţă nefericită. 

— Ei bine, spuse Enne cu vocea înecată, sunt 
sigură că sunt și alte femei Dondelair care ar putea fi... 
Ea răsfoi cu repeziciune paginile. Decedaţi, până la 
ultimul Dondelair, înainte de anul 10. Nici măcar 
verișorii din cele mai îndepărtate grade de rudenie cu 
Claude și Gabrielle nu fuseseră cruţaţi. Enne indică 
numele câtorva femei care ar fi putut, teoretic, să îi 
dea viaţă înainte de a-și găsi sfârșitul. 

Lola se întoarse cu alte două cărți. 

— Nu există nicio informaţie despre această 
Lourdes Reids Alfero. Ești sigură că acela e numele ei 
real? 

Ultimele rămășițe ale vieţii fericite pe care Enne o 
avusese în Bellamy, care mai puteau fi salvate, se 

măcinau. 

— Nu, murmură ea. Cred că nu sunt sigură. 

— Ești sigură că e Protector? 

— Da, spuse Enne. De asta era sigură. Doar fiind în 
preajma lui Lourdes... te simţeai în siguranţă. Are un 
fel de a fi care inspiră că e o persoană de încredere. 

— Pentru toată lumea? Sau doar pentru tine? 
întrebă Lola categoric. 

Enne reflectă pentru o clipă. Mulţi din societatea 
Bellamy nu se asociau cu Lourdes. Nu avea neapărat 
de-a face cu vacanţele ei dese în New Reynes sau 
modul ei de vorbire de cele mai multe ori ofensator de 
sincer... era ceva legat de ea ca persoană, ceva 
nedefinit. Alți oameni nu se simțeau confortabil în 
preajma ei. Nu avuseseră prieteni în Bellamy. Erau 
întotdeauna doar Enne și Lourdes în casa lor mare și 
goală, sfârșiturile de săptămână veșnic fără ocupaţie, 
telefonul niciodată sunând. 

— Te-ai simţi într-o astfel de siguranţă, spuse Levi 
cu grijă, întrerupându-i Ennei șirul gândurilor, dacă ţi-ar 
fi jurat protecţia. 

Era înspăimântător de evident, acum că Enne știa 
adevărul despre talentele ei. Ar fi trebuit să își dea 
seama dinainte. 

Lourdes trebuie să își fi jurat protecţia Ennei, un 
legământ de magie care ţinea secretele Ennei în 
siguranţă. Însă, totodată, asta însemna că, făcând 
acest lucru, Lourdes renunțase la capacitatea de a se 
proteja pe sine. Nu va putea acţiona niciodată în 
interes propriu - doar în cel al Ennei. Ea considerase 
dintotdeauna metoda ca fiind una barbară, genul de 
perfidie pe care regii Mizer o folosiseră pentru interesul 
lor. 

De ce ar merge Louredes atât de departe? Era 

pentru că o iubea pe Enne? Fusese o promisiune făcută 
părinţilor ei? Sau o convingere că talentele Ennei erau 
ceva important, o piesă din marele plan al lui Lourdes 
ce trebuia protejată? 

— Ai găsit ceva în cartea Dondelair? întrebă Lola. 

— Gabrielle Dondelair a murit la o zi după ziua de 
naștere a Ennei, se scăpă Jac. 

Lola se albi. 

— Cred că îţi baţi joc de mine. Gabrielle a fost... 
faimoasă. Enne flutură celelalte pagini. 

— Și avem o listă cu numele altor femei din acea 
familie, în plus, nici nu știm dacă 2 februarie este, într- 
adevăr, ziua mea de naștere. Lourdes ar fi putut minți 
și despre asta. 

Totuși, trebuie să nu fi sunat foarte convingătoare, 
pentru că Lola plecă furioasă. 

Jac sări în picioare. 

— Unde te duci? întrebă el. 

— Să găsesc ziarele, se răsti ea. Nu o să dispar. Nu 
sunt pe cale să - ea ridică vocea - spun lumii întregi 
despre nebunia asta. Și că ea - arătă spre Enne, iar Jac 
îi apucă brațul Lolei și i-l lasă jos. Că ea... nu ar avea 
dreptul să trăiască. Vocea ei era joasă și încordată. 
Abia putea rosti cuvintele și Enne își dădu seama că 
era puterea jurământului de stradă care o împiedica să 
facă asta. Incercă să nu se simtă rănită de intensitatea 
convingerii Lolei, însă cuvintele tot o duruseră. Lola o 
considera mai mult o armă decât o fiinţă umană. 

Jac o împinse pe Lola cu spatele în rafturile de 
cărţi. Enne împingea frenetic cărţile înapoi la locul 
cuvenit. Levi era deja în picioare, pregătit să îl ajute pe 
Jac. 

— Care e problema ta, Porumbelule? întrebă Levi. 

— AŞ putea crede că tu îmi cunoşti problema mai 

bine ca oricine, șuieră Lola. Toată lumea știe despre 
tine și Vianca. Ce ar face Vianca cu cineva ca ea? 

— Vianca nu va afla despre ea. Ambii își păstrau 
vocea joasă. Din fericire, nu era nimeni altcineva pe 
acel etaj care îi putea auzi. 

— Și dacă îţi cere să îi spui? îl provocă Lola pe Levi. 
Cunosc cum funcționează omerta. 

Starea de iritare i se accentua Ennei, cum se 
întâmpla de fiecare dată când oamenii vorbeau despre 
ea ca și când nu ar fi fost de faţă. Se ridică și îi 
îndepărtă pe băieţi de lângă Lola. 

— Sunt chiar aici, se enervă Enne. Și poate că m-ai 
catalogat deja într-un anume fel, dar eu nu sunt din 
New Reynes. Merg la școala terminală. Imi petrec zilele 
dansând și făcând reverenţe și prăjituri. Pun inimioare 
în loc de punct pe i pentru că mi se pare că arată 
drăguţ. Orice ai crede că sunt, te înșeli. 

— În urmă cu două seri mai aveai puţin şi mă 
omorai, mârâi Lola. Poate că știu exact ce ești și tu ești 
cea care se înșală. 

Cuvintele o plesniră pe Enne. 

— A-asta nu este adevărat. 

Însă cuvintele Lolei purtau mai mult adevăr decât 
ar fi putut Enne să recunoască. 

— Am pierdut totul din cauza clanurilor - părinţii, 
fraţii. De fiecare dată când orașul își găsește ticăloșii 
preferaţi, oamenii sfârșesc prin a fi omorâţi. Lola se 
uita cu o privire mânioasă spre ei. Așa că aţi putea sta 
aici flirtând și șicanându-vă ca și cum nimic altceva nu 
ar conta, dar sunteţi într-o bibliotecă, purtând cu toţii 
în buzunare pistoale încărcate. Incercând să o găsiţi pe 
Lourdes Alfero ca și când monarhiștii ar fi altceva decât 
niște infami - da, știu cine este Alfero. Ea își scutură 
capul. Povestea asta se va sfârși tragic. 

Enne clipi pentru a-și ţine lacrimile în frâu. 

— Nu am vrut nimic din toate astea. Lângă ea, Levi 
o atinse consolator pe umăr. Supărările de mai 
devreme dintre ei dispăruseră. Certându-se sau nu, ea 
încă avea suportul lui, iar acea siguranţă o ajuta să se 
calmeze. 

Lola își dădu ochii peste cap. 

— La naiba, duduiţă. Acum plângi? Eşti o figură. 

— Poţi să încetezi? îi spuse Jac, așezându-se între 
cele două fete. Vocea lui era însă mai subţire decât 
înainte - nesigură. Poate că, într-un fel, o credea pe 
Lola. 

— Haide, spuse Levi, strângând-o pe Enne încă o 
dată de umăr. Să mergem să scormonim prin niște 
ziare despre Gabrielle Dondelair, să aflăm ce avem 
nevoie înainte ca locul ăsta să se închidă și să mergem 
acasă. 

Lola înjură în barbă și o luă din loc, Jac urmând-o, 
mormâind despre colecţia ei ipocrită de cuțite. 

Enne și Levi porniră după ei. 

— Are dreptate, șopti Enne. Scoase arma din 
buzunar și i-o dădu lui Levi. Nu am nevoie de asta. 
Părea că se referă la mai mult decât la armă. 

El își mușcă buza, dar nu luă arma. 

— Putem pleca dacă tu crezi că nu e o idee bună 
să continuăm. 

— Nu, nu, spuse ea. Trebuie să găsim ceva. Până 
acum, tot ce am aflat cu certitudine este că nici măcar 
nu știm numele real al lui Lourdes. Ea refuza să plece 
mai puțin lămurită decât venise. 

Îi găsiră pe Lola și Jac la etajul al doilea - o zonă 
mult mai aglomerată - printre rafturile de publicaţii. 
Lola trânti un teanc de ziare pe cea mai apropiată 
masă și toţi patru se așezară pe scaune. 

— Aici sunt toate articolele din acea perioadă. Sunt 
destul de multe. Copiii de la școlile din zonă scriu 
eseuri despre fata asta. 

Enne trase ziarul spre ea și Levi. Titlul anunţa 
„Capitoliul, în flăcări”. Dar, desigur, ea deja știa 
povestea asta. Clădirea capitoliului trebuise să fie 
reconstruită în întregime după incendiu - Gabrielle nu 
lăsase nimic întreg printre ruine. 

— Cred că am găsit deja răspunsul pe care Îi 
căutam, spuse Levi. Priviţi aici. „Executarea 
criminalului, amânată”. O aveau pe Gabrielle în arest și 
nu au executat-o din motive medicale. Și nu a fost 
omorâtă până pe... 

Lola arătă cu degetul spre ziarul pe care îl ţinea în 
mână. 

— Până pe 3 februarie. 

O senzaţie de greață o atacă pe Enne. 

— Nu poți executa o femeie însărcinată, nu-i așa? 
întrebă ea încet. 

— Este chiar și o fotografie. Lola își întoarse 
privirea la poza învechită tip portret a lui Gabrielle. 
Părul ei era mai deschis la culoare decât al Ennei, faţa 
mai delicată și pielea mai închisă. Enne căută o urmă 
de asemănare, însă nu putea fi convinsă. Buzele lor 
erau similare, gândi Enne, și poate era ceva în ochii ei, 
dar era o durere pe chipul lui Gabrielle pe care Enne nu 
o putea descifra. 

— Are aspectul acela de păpușă. Jac gesticulă spre 
faţa Ennei, de parcă ar fi o dovadă genetică. 

— Arată atât de tânără, spuse Enne. 

— Avea doar douăzeci de ani când a murit, spuse 
solemn Lola. 

Enne își mută privirea de la fotografia lui Gabrielle, 
incapabilă să mai privească imaginea fetei care fusese 

executată fără milă. Indiferent ce ar fi făcut, era un act 
tragic. 

— Povestea este chiar aici, scrisă printre rânduri, 
explică Lola. Au descoperit că Gabrielle era însărcinată. 
Un cititor de sânge a văzut la naștere ce erai. Ea indică 
un alt ziar. Au publicat un articol prin care cereau 
scuze, spunând că executarea va avea loc în privat. In 
timpul Marelui Război al Străzii, asta obișnuia să 
însemne că cei din Clubul Phoenix voiau să ia parte. 
Voiau să o omoare ei pe Gabrielle. 

— Te referi la Jocul Umbrei, nu-i așa? întrebă Enne. 
Lângă ea, Levi înţepeni. 

— Asta ar fi bănuiala mea. Un copil al Mizerilor le- 
ar fi atras atenţia. 

— Dar a murit din cauza unei plăgi împușcate, 
adăugă Levi. Nu din cauza Jocului. 

— Am auzit că a fost dată în urmărire înainte să 
moară, spuse Lola. Fratele meu mi-a spus povești 
despre asta. Dar Cizmele albe au prins-o într-un final. 

— Poate că a evadat înainte de a juca Jocul, sugeră 
Enne. 

— Sau poate, spuse încet Levi, în timp ce Jac îl 
avertiza din priviri, a câștigat. 

Enne băgă mâna în buzunar și scoase jetonul. Era 
cald și familiar în mâna ei, un lucru de care avea cu 
disperare nevoie atunci când oricare alt secret pe care 
îl descoperea era îmbibat cu tragedie. Știuse Clubul 
Phoenix despre vreo legătură între Lourdes și Gabrielle 
și din acest motiv o invitaseră pe Lourdes să joace 
jocul Umbrei? Cartea pe care o găsiseră nu era 
Nebunul, dar asta nu însemna că o invitaţie nu 
ajunsese la ea în cele din urmă. 

Dacă Clubul Phoenix știa despre Enne? Dacă ea ar 
fi făcut parte din Clubul Phoenix și ar fi căutat-o pe fiica 

lui Gabrielle Dondelair, o fată de șaptesprezece ani 
dintr-o trupă de acrobaţi cu siguranţă i-ar atrage 
atenţia. Enne era pe punctul de a deveni o vedetă a 
trupei de la St Morse, însă nu își mai putea permite să 
atragă atât de mult atenţia. Dacă voia să 
supravieţuiască, trebuia să o facă așa cum ea și 
Lourdes o făcuseră până acum: în obscuritate, cât mai 
departe de lumina reflectoarelor. 

Acrobatica era singurul lucru care îi făcea plăcere 
în New Reynes. Fusese banală toată viaţa, iar când de 
abia începuse să exceleze, era nevoită să își 
abandoneze ambițiile. Era singurul mod prin care se 
putea proteja, însă era nedrept. 

— Nimeni nu câștigă Jocul Umbrei, spuse Lola. 

— Nu e ca și cum dacă cineva ar câștiga, ei ar vrea 
ca tu să știi, replică Levi. Vocea lui era răgușită, 
aproape înecată. Niciun joc nu e imposibil de câștigat. 

Enne se juca cu jetonul. 

— Deci ce am aflat? Despre o legătură între Jocul 
Umbrei, Gabrielle și Lourdes? Asta e tot? 

— Răscolim istoria, spuse Lola. Te așteptai la mai 
mult? 

— Nu. Dar am sperat. 

Lola o lovi pe Enne peste mâini. 

— Ascunde cheia aia. 

— Cheie? întrebă Enne încurcată. 

— Da. Moneda din mâna ta. Nu e o cheie de la 
Banca Royal? 

Levi luă moneda din mâna lui Enne și o întoarse pe 
toate părţile, analizând-o. 

— Îmi sună cunoscut... 

— Ar trebui, spuse Lola. Este în Orașul Vechi. Este 
cea mai veche bancă din oraș. 

Starea de spirit a Ennei se îmbună. 

— Vrei să spui că este încă acolo? O putem găsi? 

Chiar dacă investigaţiile lor nu au fost în zadar, 
descoperirea identităţii mamei ei biologice nu a adus-o 
mai aproape de a o găsi pe Lourdes. Dar asta... 

— Nu mă implicaţi pe mine, spuse Lola. Orașul 
Vechi este Teritoriul Fierului. 

Levi dădu din cap gânditor. 

— Nu am auzit niciodată despre banca asta. Tu știi 
ceva, Jac? 

— Cred că este un loc asemănător lângă Prima 
Piaţă, reflectă Jac, iar Enne se animă și mai mult. Era o 
pistă concretă. 

Levi își frecă degetul mare pe marginea jetonului. 

— Numerele acestea ar putea fi cifrul unui seif. 

— In cazul ăsta, vom merge mâine, declară Enne. 
Mâine după-amiază. Strânse hârtiile de pe masă, 
dornică să lase în urmă locul acesta și tragedia pe care 
o descoperiseră. 

— Lourdes nu se va ascunde într-o bancă, spuse 
Lola. 

Enne își scutură capul. Era mai mult decât a o găsi 
pe Lourdes. Dacă aceasta era acea bancă unde era 
contul despre care Enne aflase din greșeală, acela pe 
care Lourdes îl ţinuse secret în tot acest timp, atunci 
asta le oferea răspunsuri. Și, de asemenea, veolți. 
Foarte mulți volți. 

— Vei fi acolo alături de noi, îi spuse Levi Lolei. Ești 
și tu implicată în treaba asta acum. Cu toţii suntem. 

— Implicată în așa măsură încât pot fi spânzurată, 
vrei să spui. 

— E o imagine destul de deprimantă, dar fie. Cum 
ai spus tu mai devreme? Levi zâmbi. Oh, da. „Acum 
ești unul dintre ticăloși”. 

Ziua a şasea 


„Zgârcenie, aroganță și poftă trupească - 
acestea sunt dorințe modeste. 
Ceea ce râvnește cu adevărat 

Orașul Păcatului este distrugere”. 


— Orașul Păcatului, un ghid: 
unde să te duci și unde nu 


Levi 


Întorcându-se în Orașul Vechi, de obicei se simțea 
precum venind acasă, însă, azi, lui Levi îi apăsa pe 
piept o senzaţie de neliniște, prăpăstioasă. Nu ar trebui 
să se îngrijoreze. Cu darul Viancăi, propriul salariu, 
răsplata Ennei și un răsfăţ de două zile de pariuri, avea 
șapte mii din cei zece mii de volţi pe care trebuia să îi 
plătească lui Sedric Torren. Câteva cazinouri, câteva 
runde norocoase și va reuși. 

Chiar și așa, aleile păreau mai înguste și mai 
întunecate decât de obicei, felul în care arăta probabil 
Orașul Vechi pentru cei care nu aparţineau locului. Însă 
Levi nu doar aparţinea - deţinea locul. Mizeria, 
degradarea și distrugerea erau proprietatea Lordului 
Fierului. 

— Cum te simţi? întrebă Jac de lângă el. Neliniștea 
îi era atât de evidentă? Işi șterse orice emoție de pe 
chip. 

— Sunt bine, răspunse el. 

— Știu ce a însemnat Reymond pentru tine. 

— Aş prefera să nu vorbim despre asta. 

Nu credea că starea lui de spirit avea vreo legătură 
cu Reymond. Cunoștea durerea care venea cu moartea 

cuiva drag. Nu se instalase încă - moartea lui Reymond 
era înainte de toate încă de necrezut -, dar o va simți. 
Acum însă era cu totul altă senzaţie. 

— Jonas are deja paznici postați în jurul graniţelor. 
Jac scutură din cap. Știu că am discutat să infiltrăm 
crupieri în Dublu sau Nimic, dar acel bârlog e chiar la 
graniță. Ar putea fi prea riscant. Sunt destule 
oportunităţi în teritoriul nostru. 

Lucrurile se schimbau deja. De regulă, Levi se 
întâlnea o dată pe săptămână cu Reymond pentru a 
discuta despre schema de investiţii sau evenimentele 
din New Reynes. Reymond întotdeauna dădea atenţie 
lucrurilor de care lui Levi nu îi păsa: politica, Familiile, 
știrile de ultimă oră. Dacă nu îi aduceau niciun profit, 
Levi de obicei le ignora. 

— Mi-ai putea fi secund, îi sugeră Reymond în 
urmă cu câţiva ani. Era octombrie, în preajma zilei 
când Levi împlinea paisprezece ani. Reymond îi 
cumpărase lui Levi o bere, iar Levi pretinsese că era 
„prima” lui băutură, altfel Reymond s-ar fi înfuriat. 

— Nu vreau să îţi fiu secund, răspunsese Levi. 

— Atunci ce vrei? 

— Vreau să fiu un lord. 

Reymond își scuturase capul. 

— Ești mai bun decât noi. 

— Nu, nu sunt, spusese Levi. Nu încă. 

Când Levi venise cu ideea afacerii de consultanţă 
pentru Fier, i-o prezentă mai întâi lui Reymond. Când 
își făcuse câţiva dușmani pe străzi, Reymond avusese 
grijă de ei. Când avusese nevoie de ceva - orice -, ușa 
lui Reymond i-a fost deschisă. 

Reymond nu fusese prietenul lui cel mai bun. Nu 
stătea treaz toată noaptea, beat după câteva pahare, 
vorbind despre lucrurile care îl bântuiau. Levi apela la 

268 


Jac pentru o noapte albă petrecută în stilul lor tipic, 
căutând adrenalina pericolului. Insă Reymond era cel la 
care apela când avea nevoie de ajutor. 

Și singura dată când Reymond avusese nevoie de 
el, Levi ajunsese prea târziu. 

— Să nu vorbim despre Dublu sau Nimic chiar 
acum, spuse repede Levi, dorind să se concentreze pe 
altceva. Poate că jalea nu aștepta să fie găsită. Poate 
că era chemată. 

— Chez se va aștepta la volţi, zise Jac. Azi era joi și, 
chiar dacă nu avea loc o întâlnire oficială a Fierului, era 
ziua de colectare. Chez îi livra volţii colectaţi de la 
clienţi lui Levi, iar Levi îi înregistra și distribuia 
câștigurile fiecărui membru prin Chez. Chez era 
intermediarul dintre el, clienţi și ceilalți membri ai 
Fierului. Levi obișnuia să petreacă mai mult timp în 
compania clanului său, își impusese să îi asculte pe 
fiecare în parte... până când schema Viancăi începuse 
să complice lucrurile. 

— Atunci îi voi da volţii, răspunse Levi serios. 

— Avem nevoie de ei, adaugă Jac. Știu că nu ai 
încă cei zece mii pentru Sedric. 

— Am șapte. Mă pot lipsi de cinci sute și să îi câștig 
înapoi diseară. 

— Te pricepi la cărţi, Levi, dar viaţa ta nu este ceva 
cu care să te joci. 

Nu era nechibzuit. Doar că nu mai putea susține 
Fierul. De fiecare dată când o privea pe Mansi, aceasta 
era mai firavă. 

În tot acest timp, Levi nu se gândise că avea de 
ales. Era prins la colţ într-o situaţie disperată. Furând 
de la Fier păruse singura lui opţiune. Dar, cu cât 
petrecea mai mult timp cu Enne, cu atât își amintea 
cum era el înainte să vină în New Reynes. De fiecare 

dată când o minţea, trebuia să se întrebe: de ce? De ce 
nu îi spune despre propriile Cărţi ale Umbrei? Despre 
cum condusese Fierul? Despre ce fel de om era? 

Insă știa de ce. Nu ar fi putut suporta să vadă 
dezamăgirea din ochii ei dacă afla adevărul. Singurul 
lucru pe care nu îl cedase orașului era rușinea. 

— Trebuie să îndrept lucrurile, spuse el încet. 

Jac dădu din cap. Era genul de limbaj pe care 
secundul său îl înțelegea. In urmă cu trei ani, după ce 
Jac își pierduse lunile, și prietenii, și demnitatea din 
cauza drogului Lullaby, primul lucru făcut fusese să se 
ispășească. După ce Levi îi va plăti lui Sedric și va lăsa 
încurcătura asta în spate, intenţiona să își construiască 
moștenirea și imperiul la care visase dintotdeauna. 

Câteodată nu suntem cine ne dorim să fim pentru 
că suntem meniti să fim altcineva. Asta îi spusese 
Ennei seara trecută. Și îl făcuse să realizeze, de fiecare 
dată când simţea vinovăția și dezgustul apăsându-i pe 
piept din cauza lucrurilor pe care le făcea, că era 
numai vina lui. Nu a Viancăi. Nu a lui Sedric. A lui. 

Destinul lui era mai mult decât atât. 

— Ai mai vorbit cu Enne de ieri? întrebă Jac. 

— Nu, răspunse Levi. Întâmplările din ultimele 
două zile năvăliră peste el precum o băutură cu mult 
alcool. Felul în care corpul ei se simţise lângă al lui. 
Cum i se blocase respiraţia când îi șoptise la ureche în 
Cârtiță. Strălucirea din ochii ei când susţinuse că știe 
ce vrea, chiar și când se uita la el în modul acela. Ca și 
cum știa exact ce îi provoca. Seara trecută, când ea îi 
spusese că e o Mizer, crezuse că simţise aceeași 
dorinţă în ea. Dar, cum dovedise ziua de ieri, flirtul 
fusese evident neîmpărtășit. Nu își permitea ca atracţia 
asta fără rost să i se urce la cap - avea lucruri mai 
importante care îi solicitau atenţia. 

— Trebuie să fii prevăzător cu ea, atenţionă Jac. 

— Ce vrei să spui? 

— Nu sunt sigur că e o influență bună. 

Levi se opri și se uită la el. 

— Ai avut dreptate - stiai prea multe. Erai deja 
implicat. Dar din acest motiv nu am vrut ca ea să îţi 
spună totul. 

— Pentru că m-aș îngrijora de siguranţa prietenului 
meu? 

— Pentru că ești superstiţios și îţi faci prea multe 
griji. Pentru cei care încă respectau Credinţa, Mizerii 
erau subiect de învăţătură. Unii susțineau că Mizerii 
fuseseră primii cu puterea talentelor, iar toate celelalte 
talente rezultaseră din reacţiile volţilor din pielea 
oamenilor. 

Pentru Levi erau aberaţii. Mizerii fuseseră oameni 
ca toți ceilalți. 

Însă nu acest lucru era ceea ce îl deranja cu 
adevărat. Ce îl deranja era faptul că nu avea nevoie ca 
Jac să îi spună că era o idee periculoasă să se 
îndrăgostească de Enne. 

— Cât de bine o cunoști? întrebă Jac. 

— Destul de bine. Putem să... 

— Eu nu am întâlnit-o niciodată pe Lourdes Alfero, 
nu cum ai făcut-o tu, dar știu ce reputaţie are. Nu are 
milă, e vicleană și... periculoasă. Nu spun că Enne 
minte despre cine e ea - cred că a știut despre New 
Reynes pe atât de puţine lucruri pe cât a lăsat să se 
vadă. Dar modul în care cunoaște toate regulile 
noastre de stradă? Despre cum a spus Lola că mai 
avea puţin și o omora? Toată nebunia despre talentele 
și familia ei... 

— Nu sunt sigur unde vrei să ajungi, spuse Levi, 
chiar neavând habar. 

— Ce plănuise Lourdes pentru ea? Ce ar trebui 
Enne să devină? 

— Nu cred că țelul ei este să devină cineva. Vrea 
să își găsească mama și vrea să... plece. Ultima parte îl 
dezamăgea mai mult decât trebuia. 

— Poate așa o fi, dar..., Jac își scutură capul, 
oftând. Nu mai contează. Ești deja distrus, omule. 

Un alt detaliu pe care Levi nu avea nevoie să îl 
audă de la Jac. 

— Să terminăm odată și cu întâlnirea asta cu Chez. 

Merseră până la marginea pieţei lângă vechea 
fântână, care era complet uscată și acoperită de praf. 
În centru, de unde apa cursese cândva, stătea o 
sculptură a unei regine Mizer, cu detaliile materialului 
rochiei măcinate de timp și vreme. Cineva, în urmă cu 
mulţi ani, o decapitase. Capul stătea pe fundul fântânii, 
iar trăsăturile chipului erau de mult șterse. 

Chez era de negăsit. 

— Crezi că a uitat? întrebă Levi, deși se îndoia că 
Chez ar putea uita o potenţială plată. 

— Pot să trec pe la sediu să îl caut, spuse Jac. E în 
regulă dacă aștepți aici? 

— Da. Du-te. 

Jac dispăru pe o alee. Levi bătu din picior și se uită 
la norii negri, doar la frânturile ce se puteau vedea 
printre turnurile și turlele Centrului Vechi. 

La câteva clipe după ce Jac plecă, Chez își făcu 
apariţia de pe una dintre aleile lăturalnice. Răsucea un 
cuțit între degete și mergea ușor legănat, ciudat 
pentru cineva de obicei atât de iute de picior. Cămașa 
largă era îndeajuns de udă încât Levi îi putea vedea 
pielea și toate coastele care ieșeau în evidenţă precum 
clapele unui pian. Probabil că o înșfăcase de pe o 
sârmă cu rufe la uscat în drumul lui. 

Îi aducea aminte de cum arătase Chez în urmă cu 
trei ani când Levi îl scosese din apele Brintului și îl 
pusese pe picioare - un străin, un copil. Chez nu era 
atât de plin de sine pe atunci. 

Mansi era în spatele lui, cu o expresie întunecată 
pe faţă. Senzaţia de neliniște din pieptul lui Levi se 
accentuă. 

— "Ilo, Pup, spuse Chez. 

— Nu mă striga așa, spuse automat Levi, cu toate 
simțurile brusc în alertă. Ceva nu era în regulă. 

Chez și Mansi se opriră în faţa lui. Era atât de 
liniște încât Levi putea auzi sunetele de vapor din port, 
de la aproape doi kilometri distanţă. 

— S-a luat o hotărâre, spuse Chez, încă învârtindu- 
și cutitul. 

— Ce fel de hotărâre? întrebă Levi. Se uită 
întrebător spre Mansi, însă ea îi evita privirea. 

— Fierul vrea ca eu să te provoc, răspunse el. 

Levi împietri. Provocare era un cuvânt greu pe 
străzi. Însemna o luptă pentru a îndepărta lordul de pe 
locul lui. Un duel până la moarte. 

— Nu vorbeşti serios, spuse Levi. Se holba la 
coastele celui de-al treilea om din bandă și ezită să își 
scoată cuțitul. Nici vorbă ca Chez să ia treaba în serios. 

— Ba da. Cicatricele și-au schimbat conducerea. E 
timpul să o facem și noi. 

Levi se crispă. Pe Chez nu îl afecta cu nimic 
moartea lui Reymond, dar știa că Reymond și Levi 
fuseseră prieteni. Vorbele lui avuseră intenţia să taie. 

— Am volţii, Chez, mâărâi Levi. Nu pentru asta ai 
venit? 

— Ar fi doar o soluţie temporară pentru o problemă 
permanentă. 

Chez ridică lama la nivelul pieptului. 

— Nu te compătimesc. Niciun pic. Toată munca aia 
pentru Vianca și nimic nu ne revine. Fierul va fi mai în 
siguranţă fără tine. 

— Ti-am salvat viaţa, spuse Levi, încă uimit de 
acțiunile lui Chez. Ti-am fost prieten. 

— Asta se întâmpla cu mult timp în urmă. 

Levi se uită la Mansi. Pe Chez îl credea în stare. 
Ceilalţi membri ai Fierului, poate. Dar Mansi? Mansi îl 
respectase încă de la început. Când s-au schimbat 
lucrurile? 

Ea își încrucișă braţele și se întoarse cu spatele. 
Simțea ca și cum un cui îi fusese bătut în piept, în 
coșciugul lui. 

Poate că merita asta. Poate Fierul merita mai mult. 

Însă tot va lupta pentru ce era al lui. 

Își scoase pistolul pe care îl avea asupra lui și i-l 
dădu lui Mansi. În dueluri erau permise doar cuţitele. 
Și, în ciuda a tot ce se întâmplase, dacă pierdea, el 
voia ca Mansi să îl păstreze. 

Dacă era sincer cu el însuși, nu credea că putea 
învinge un Phillips într-o luptă - Chez era probabil de 
trei ori mai rapid decât el. Dar era al naibii de greu să 
rupi un jurământ de stradă. Il va durea. Poate acela era 
singurul avantaj pe care Levi îl putea folosi pentru a 
câștiga. 

O provocare era un duel până la moarte. Așadar, 
era Chez sau Levi. Doar unul din ei va părăsi Orașul 
Vechi cu beregata întreagă. 

Levi își scoase cuțitul și luă o poziţie de luptă, însă 
picioarele îi tremurau și mâinile păreau fără putere. Nu 
îi era scris să moară aici, doar un alt copil jucându-se 
de-a lordul și pe care nimeni nu și-l va aminti. 

Chez se aruncă spre el. Levi se feri de cuțitul lui, 
dar rată lovitura îndreptată spre umărul lui Chez. Cel 

de-al treilea om al lui era doar piele, fără oase, mai 
îndemânatic cu o lamă și, desigur, rapid precum 
fulgerul. 

Chez se năpusti înainte și își înfipse cuțitul în 
piciorul lui Levi. Levi scăpă un urlet și lovi frenetic cu 
lama în timp ce cădea, însă nu își atinse ţinta. Sânge 
fierbinte bolborosea din coapsa lui. Chez îl lovi cu 
piciorul o dată, de două ori, de trei ori. 

Pe lângă durerea ce o resimțea, Levi nu se putea 
gândi la altceva decât la cât de repede se prăbușise. 

Patru, cinci. Stomacul i se întoarse pe dos și înghiţi 
valul de vomă ce îi ajunsese până în gât. Dacă avea să 
moară, nu va muri în propria vomă. Ar fi trebuit poate 
să se gândească la ceva mai profund, însă nu avea o 
familie care să îi ducă lipsa sau iubiţi care îl vor plânge. 
Tot ce avea era demnitatea. 

— Chez! ţipă cineva. Inima lui Levi bătea prea 
puternic pentru a putea auzi cine era. Nervii din jurul 
rănii de cuţit din picior trimiteau pulsaţii de durere, iar 
abdomenul îl durea peste tot. Oprește-te! 

Chez îl lovi din nou pe Levi, de această dată în cap. 

Totul se întunecă. Gândurile i se învârteau în cap 
precum o tornadă și se întrebă dacă pământul se 
rotea, și se rotea, și se rotea, absorbindu-l sub scoarța 
acestuia. 

Alte câteva ţipete. Apoi câteva mormăieli. Un 
zăngănit. Sunete de pași. Levi nu își putu da seama 
dacă se întâmplase într-o fracțiune de secundă sau 
minute, dar apoi ceva îi apăsă pe picior, iar Levi își 
înghiţi un urlet. 

Persoana care stătea aplecată asupra lui era o 
umbră, dar totul era o umbră în Orașul Vechi. 

— La naiba. La naiba, asta e pe bune. 

Persoana își dădu mâna la o parte și durerea din 

piciorul lui Levi se domoli ușor. Îi putea simţi aura, fără 
greutate și translucidă. Jac. 

— Nu mă părăsi. Nu p-poţi să mori acum. 

Vorbele lui Jac se învârteau și ele. 

Mâini panicate își găsiră drumul în cămașa lui Levi, 
pe pieptul lui. O căldură bine-venită îl învălui, calmând 
durerea, trezindu-l din starea de inconștiență. 

Ochii lui se măriră. 

— Nu, gemu el, îndepărtându-l pe Jac. 

Când mâinile îl părăsiră, asemenea o făcu și 
căldura. Levi începu să tremure. Doar frigul și durerea 
rămăseseră, atât de puternice încât să amorţească 
orice altceva. Toată adrenalina se scursese și cu ea 
simţurile lui. 

Toată viaţa lui, pierdută. 

Pământul se deschise și îl înghiţi. 


Enne 


Enne stătea pe holul cu uși albe și negre, căutând- 
o pe cea potrivită. Se răsuci pe loc, sperând să vadă 
ceva familiar. Uşa pe care o deschisese anterior o 
trimisese într-o amintire a ultimei dăți când vorbise cu 
Lourdes, dar nu își putea aminti care ușă fusese aceea. 
Holul se întindea la infinit în ambele direcţii, fără niciun 
detaliu distinct. 

Se îndreptă spre o ușă neagră. Acelea îi 
aparțineau. 

Dinăuntru se auzeau tunete. 

O deschise cu ezitare și trase cu ochiul în 
întunecimea camerei. Spre deosebire de prima dată, 
când vizitase holul, când retrăise o amintire, de 
această dată, ea era un spectator. 

Era în subsolul unei case pe care nu o recunoștea, 

iar o furtună se dezlănţuia afară. O persoană tânără 
ținea în braţe ceea ce părea a fi micuța Enne la vârsta 
de trei ani. În copilărie, părul Ennei fusese mai cret, 
ochii ei mai puţin depărtaţi. Plânsese, speriată de 
furtună, și era roșie la faţă. 

Persoana o linişti blând. 

— Loddie e aici. Loddie e aici. 

Așa obișnuia Enne să o strige pe Lourdes când era 
mică. 

Dar această persoană era prea tânără pentru a fi 
Lourdes, se gândi Enne, deși era evident ea. In acea 
seară, părul ei lung și blond era legat la baza gâtului și 
împletit, ajungându-i până la talie. Purta haine lejere, 
dar nu erau măsura potrivită - era cu ceva timp înainte 
de a-i retușa Lourdes toate ţinutele. Altminteri, hainele 
ei feminine erau întotdeauna prea scurte, cele 
masculine mereu atârnau sau o strângeau în locuri 
nepotrivite. Dacă Enne trebuia să ghicească, Lourdes 
avea cam optsprezece ani în această amintire. 

Nici copilul și nici Lourdes nu au băgat de seamă 
că Enne era acolo, așa că se așeză lângă mama ei, își 
îndoi genunchii la piept și ascultă alături de ele 
furtuna. 

În cele din urmă, copilul se opri din plâns și adormi. 
Lourdes își dădu capul pe spate și se rezemă de 
perete, cu chipul obosit. Tresărea la fiecare tunet și 
începu și ea să plângă. 

Era ciudat să o vadă astfel pe Lourdes. Era mult 
mai sensibilă. De când o știa Enne, Lourdes nu 
plânsese niciodată. Din câte se părea, ea nu fusese 
dintotdeauna atât de rezervată. 

Spune-mi ce s-a întâmplat, voia Enne să spună. 
Spune-mi povestea ta. 

Dar, desigur, mama ei nu o putea auzi. 

Enne nu plecă până când Lourdes nu adormi. Apoi 
se strecură afară și intră pe următoarea ușă neagră de 
pe hol, nerăbdătoare pentru a redescoperi mai mult 
timp dat uitării din cel petrecut cu mama ei. 

Doar că, în această imagine, Enne era singură. 
Avea șaisprezece ani și nu era unde trebuia să fie. Se 
furișa pe holul de la etaj îmbrăcată în cămașa de 
noapte, cu un felinar stins în mână. Ultima dată când 
încercase să facă asta, Lourdes o surprinsese în 
flagrant și se transformase într-o întrecere de ţipete - 
una dintre primele pe care le avuseseră. Însă Lourdes 
era într-o altă călătorie de-a ei la New Reynes, iar Enne 
era singură în casă, cu excepţia personalului. 

Se așeză în genunchi în fața ușii biroului lui 
Lourdes și scoase o agrafa din păr. 

Îi trebuiră aproape treizeci de minute să spargă 
încuietoarea. Nu avea habar ce făcea, dar cu cât stătea 
mai mult acolo, jucându-se, cu atât înţelegea mai bine 
mecanismul. Într-un final, auzi încuietoarea clănţănind, 
apăsă mânerul și se furișă înăuntru. 

Camera era anostă, aproape goală. Se îndreptă 
mai întâi spre birou, deschizând sertare pline cu pixuri 
și nimicuri - Lourdes fusese mereu extrem de 
dezorganizată - căutând... ceva, orice ar fi putut 
explica treburile mamei ei în Orașul Păcatului. Enne 
aprinse felinarul, inima bătându-i cu putere, și analiză 
extrasele bancare din dulap. 

Adresa de pe hârtii era în New Reynes, dar nici 
Enne cea de șaisprezece ani, nici Enne cea care trăgea 
cu ochiul peste umăr nu recunoștea adresa. 

Strada Virtuţii 1089, New Reynes. 

Extrasul data cu câteva luni în urmă - din timpul 
ultimei călătorii în oraș a lui Lourdes. Și - ochii li se 
măriră amândurora când au analizat documentul - era 

pentru un cont bancar cu o balanţă de peste două sute 
de milioane de volți. 

Amândouă traseră șocate aer în piept. 

Enne din amintire aruncă hârtiile înapoi în dulap și 
îl închise, iar Enne cea care privea își aminti la ce se 
gândise atunci. Era o avere cum nu auzise să aibă 
nimeni, mai mare decât își putuse imagina. Enne știuse 
că Lourdes moștenise bani de la familia ei misterioasă, 
dar nu își închipuise niciodată așa ceva. 

Amintirea era una rușinoasă pentru Enne. Acela 
fusese momentul când îi trădase încrederea lui Lourdes 
și descoperise un secret pe care nu ar fi trebuit să îl 
afle. Dar în pielea ei, cea din prezent, în timp ce 
părăsea camera și se întoarse pe hol, sentimentul se 
vinovăţie dispăruse. Își dorea să fi explorat mai mult în 
seara aceea. Poate ar fi dat peste un alt indiciu, ceva 
ce ar fi ajutat-o în acţiunea curentă de a o găsi pe 
mama ei. Dacă ar fi știut Enne secretele pe care le știa 
acum, situația ar fi fost alta. Enne ar fi plecat spre New 
Reynes mai devreme sau i-ar fi cerut lui Lourdes să 
meargă cu ea. 

Găsi o altă ușă neagră. Era prima care nu era o 
amintire. 

Camera avea un parfum dulceag. Enne stătea în 
fața unei oglinzi. Pe jos, un joint de Stăpâna ardea într- 
o scrumieră, cenușa lui aurie, asemenea costumului ei 
și al fardului de pleoape strălucitor pe care le purta. 
Cizmele Ennei erau negre, cu toc și înalte peste 
genunchi. Un set porțjartier îi îmbrăca picioarele și se 
pierdea sub o rochie cu corset, care era acoperită cu 
paiete de la buric până la decolteu și împletită cu 
panglică violet. Bustiera era fără bretele, mai mult 
pentru a putea fi dezbrăcată rapid decât admirată. 
Penele ce ieșeau din partea de jos a rochiei nu 

acopereau prea mult dacă se apleca. 

Și totuși, era greu să se simtă expusă când era 
doar ea aici. Scotoci printre produsele cosmetice de pe 
blat, apoi luă un parfum dulce și un ruj negru precum 
lemnul dulce. 

Se analiză în oglindă. Nimeni nu o va mai numi o 
păpușă în ţinuta asta. 

Sau o lady. 

Își zâmbi. Nimeni altcineva nu avea să afle. La 
urma urmelor - era doar un vis. 

O muzică în ritmuri de jazz răsuna dincolo de 
camera în care era și o urmări până la scenă. Luminile 
străluceau prea puternic pentru a vedea în public, 
dacă, într-adevăr, era cineva acolo. Işi aminti de 
numărul lui Demi cu o combinaţie de rușine și 
entuziasm. În lipsa privirilor lacome ale celor care ar 
urmări-o, se simțea puternică în acele haine. 
Atrăgătoare. Dacă lumea ar fi fost un altfel de loc, ar fi 
putut tăia penele și ar fi purtat costumul de plăcere. 

Dansă singură pe scenă. Nimic sugestiv... la 
început. Îi luă câteva minute să se hotărască ce stil ar 
fi distractiv să încerce. Desfăcu panglicile din corset. 

După câteva minute de dans, deveni conștientă de 
faptul că nu mai visa. Capul ei era așezat pe pernă. 
Cămașa de noapte era răsucită în jurul ei, picioarele îi 
atârnau pe marginea patului. Insă nu terminase încă 
de explorat visul, așa că nu deschise ochii. 

La un moment dat, în starea ei de somnolenţă, 
parțial conștientă, adăugă și pe altcineva fanteziei ei. 
O privire admirativă. Mâini coborând pe șolduri, 
mângâind-o. Buze atingând-o ușor pe pielea pieptului. 

Fereastra se lumină în culorile răsăritului. Era acum 
aproape trează și incredibil de frustrată. Se descurcă 
din strânsoarea cămășii de noapte și scăpă de o 

mâncărime de pe coapsă scărpinând locul, apoi mâna 
ei urcă și zăbovi între picioare, compensând pentru 
fantezia care ușor se destrăma. Dacă era oriunde 
altundeva și nu în New Reynes - în camera de cămin, 
în propriul dormitor -, probabil că nu ar fi îndrăznit. Își 
frecă buzele, ca și când încă mai putea simţi fineţea 
rujului negru, mai putea simţi puterea trepidantă a 
luminilor scenei și corpul străinului lipit de al ei. 

Când termină, răsufla greu și era transpirată. 
Deschise ochii și privi în tavanul apartamentului ei de 
la St Morse. La început, se simţise rușinată, chiar dacă 
nu era mai diferit decât acea scenă unde nimeni nu o 
putuse vedea. Nu fusese niciodată pudică, dar lipsa de 
experiență se transformase în sfială, chiar și doar în 
preajma ei. 

Se dădu jos din pat și se așeză la măsuţa de 
machiaj. Faţa ei era ușor îmbujorată și cutele pernei îi 
lăsaseră urme pe obraz. 

Căută printre rujuri și alese cea mai apropiată 
nuanţă de negru. 


Enne aștepta în foaierul St Morse, bătând din 
picior. Era trecut de ora de întâlnire și nimeni altcineva 
nu ajunsese încă. Când bătu la ușa lui Levi, nu primi 
niciun răspuns și nu era prea sigură că Lola chiar va 
apărea. 

Era absurd să te încrezi într-un vis, dar nimic ce 
ținea de hol nu părea a fi unul. Imaginile erau încă vii 
în mintea ei, amintirile precise până la ultimul detaliu, 
ca și când le-ar fi trăit cu adevărat. 

Își plimba degetul pe harta ghidului. Strada Virtuţii 
era localizată în Orașul Vechi, exact în locul unde 
spusese Lola că era banca. Drumul mergea paralel cu 
strada Tropps, virtutea ȘI viciul niciodată 

intersectându-se. 

Chiar când începea să se îngrijoreze în privinţa 
celorlalţi, Lola intră prin ușile rotative, purtând deja 
familiarul joben. Aruncă o privire de jur împrejurul 
interiorului extravagant din St Morse și se strâmbă. 

— Te-ai rujat, comentă Lola. Miji ochii la faţa Ennei, 
ca și cum examina o iluzie optică. Ţi se potrivește. 

Era primul lucru drăguţ pe care i-l spusese 
vreodată Lola. Enne zâmbi larg. 

— Mulţumesc. Și Enne credea că i se potrivește. 

— Unde sunt băieţii Fierului? 

— Nu știu sigur. Ar fi trebuit să fie deja aici. 

Nu ar trebui să își facă griji. În ce belele ar fi putut 
intra dis-de-dimineaţă? Poate doar au dormit mai mult 
după o noapte lungă. 

— Suntem doar noi două atunci, spuse Lola. Chiar 
dacă nu se simţea nicio ameninţare în vocea Lolei, 
cuvintele o intimidau. Era bucuroasă că purta cu ea 
revolverul lui Levi - trecuseră câteva zile de când îl 
furase, însă el nu i-l ceruse înapoi. Poate că îl va 
păstra. 

În orice caz, Lola avea dreptate. Nu avea sens să 
mai irosească timp. 

Se aventurară afară și se îndreptară spre bancă. 
Orașul Vechi era ciudat de liniștit în acea dimineaţă, 
puţini oameni îndrăznind să iasă afară din cauza 
căldurii neașteptate. Enne, în schimb, savura vremea 
din plin; simţise că lăsase vara în urmă când plecase 
din Bellamy. 

Își scoase ghidul și urmări traseul pe hartă. 
Merseră în liniște o perioadă, fără ca vreuna să 
schițeze un cuvânt, ceea ce îi convenea Ennei, având 
în vedere că era prea pierdută în gândurile ei. Neavând 
același nume de sânge ca al lui Lourdes, cum va avea 

acces la cont? Lourdes deschisese contul pe numele ei 
sau folosind un alias? Și chiar dacă Enne primea 
accesul, ce va face ea cu toți acei volţi? 

Vocea Lolei îi întrerupse gândurile Ennei. 

— Te pot întreba ceva? 

— Sigur, răspunse Enne anxioasă. Din vocea Lolei 
nu se simţea nicio ameninţare și tocmai asta o făcea 
pe Enne să se simtă neliniștită. 

— Dacă Lourdes te-a crescut ca o mamă, de ce îi 
spui pe nume? 

Enne ridică din umeri. 

— Nu a dorit să îi spun Mamă. Și ea se întrebase 
acest lucru când era mică și, chiar dacă Lourdes nu 
discutase niciodată despre familia ei, Enne presimţise 
că ea avusese o relaţie complicată cu mama ei. 

— Te pot întreba și eu ceva? 

Lola se încruntă și își încrucișă braţele. 

— Presupun. 

— Dacă nu ești Porumbel, de ce îți vopsești părul 
alb? 

Părea o întrebare banală, dar evident era una la 
care Lola nu voia să răspundă. 

— Nu mă întreba asta, mârâi ea, apoi trecu pe 
lângă Enne și merse restul drumului câțiva pași mai în 
fată. 

Indicatorul pentru strada Virtuții era ruginit, iar 
straturi peste straturi de amprente de buze în toate 
nuanțele de ruj îl acopereau. 

— Am ajuns, spuse Lola. Poți săruta indicatorul 
dacă vrei. E o tradiție în New Reynes. 

Enne se strâmbă. 

— Nu, multumesc. 

S-au oprit puțin mai departe în lungul străzii. 
Conform unei plăci exterioare, clădirea din fața lor era, 

283 


într-adevăr, banca, dar Enne o putea la fel de bine 
confunda cu un penitenciar. Porţi din fier forjat 
încercuiau perimetrul și zăvorau toate ferestrele. Statui 
uriașe din obsidian brăzdau aleea spre ușa din faţă, 
însă saci închiși la culoare le acopereau capetele, 
precum cei pe care îi purtau oamenii care mergeau la 
spânzurătoare. 

— Regi Mizeri, cel mai probabil, spuse Lola veselă. 

Enne se cutremură. 

— Le-ar fi putut doar dărâma. 

— Sunt suvenire care să ne amintească de trecut, 
nu decorațiuni. 

Ele intrară în clădire și se apropiară de ghișeul 
principal, protejat în totalitate de sticlă securizată, cu 
excepţia unui spaţiu îngust prin care se făcea schimbul 
de documente - în contrast puternic cu decorul 
impresionant din marmură. Femeia de la ghișeu era în 
vârstă, cu un ochi albastru ager, iar celălalt de lemn. 

Enne împinse jetonul pe sub panoul de sticlă. 
Femeia îl apucă și îl apropie de ochiul ei bun. 

— Acestea nu sunt gravurile standard, remarcă ea 
cu suspiciune. Își frecă degetul mare pe portretul 
reginei Mizer. Moneda este foarte veche. 

— Am dori acces la seiful pe care îl deschide, spuse 
hotărât Enne. 

— Poţi deschide seiful doar dacă numele tău este 
pe contractul contului. Femeia se întoarse spre un fișet 
și căută în el numărul corespunzător. Hmm. Sunt mai 
multe nume listate. Sunteţi domnișoara Lourdes 
Orefla? 

Enne se blocă și îi șopti Lolei: 

— Crezi că acela e numele ei real? 

— E doar Alfero scris de la coadă, cap sec, șuieră 
Lola. 

Enne se înroși. 

— Nu, spuse ea femeii. Nu sunt. 

Femeia își aranjă mai bine ochelarii bifocali. 

— Domnișoara Erienne Salta? 

Un val de emoţii o atacă pe Enne. Lourdes chiar îi 
trecuse numele pe contract. Poate Enne trebuia, într- 
adevăr, să găsească locul acesta. 

Işi împinse actele de identitate prin spaţiul îngust 
din panoul de sticlă. 

— Da. Eu sunt. 

Câteva minute mai târziu, un agent de securitate 
le conduse într-un lift de oțel destul de înfricoșător și 
de acolo coborâră în subsolul clădirii până la un ultim 
nivel. Holul avea pereţi din ciment, lumini fluorescente 
pâlpâitoare și, pe ambele părţi, uși cu bare de metal. 
Merseră până în capătul holului, unde gardianul arătă 
spre un seif din dreapta lor. 

Enne inspiră adânc și inseră jetonul în fanta 
destinată monedelor. 

Se auzi un sunet metalic dinăuntru, urmat de mai 
multe clicuri ale încuietorilor deblocându-se. Mânerul 
se roti în sensul invers al acelor de ceasornic de trei ori 
înainte ca ușa să se deschidă. 

Enne păși temătoare înăuntru. Iniţial fu confuză - 
se așteptase la zeci de rafturi pline de sfere, îndeajuns 
cât să conţină averea pe care o descoperise în acele 
extrase bancare. 

Seiful era complet gol. 

Se sprijini cu o mână de perete. O altă pistă 
moartă. 

— Uite, spuse Lola, ridicând un obiect mic pe care 
Enne nu îl observase în colț. Era o sferă în miniatură, 
solitară, realizată din sticlă neagră, scântei aurii 
strălucind slab din interiorul ei. Volţii erau albi, nu aurii. 

Ceea ce însemna că nu era o sferă adevărată. 

— Este o păcăleală? întrebă Enne, apropiindu-se de 
Lola. Încercă să nu lase să i se vadă dezamăgirea, însă 
vocea ei era înecată. Oare Lourdes golise seiful după 
ce Enne găsise raportul? De ce ar fi lăsat în urmă 
această... jucărie? 

Lola o ţinu în lumină și o studie. 

— Ai un contor de volţi? 

Enne avea, în geantă. Apropie senzorul de capacul 
de metal al sferei, însă nu înregistră nimic. Oftă și puse 
contorul și sfera neagră în geantă. 

— Contul a fost cumva golit recent? îl întrebă ea pe 
gardian. 

— De ce aș știi eu asta? se răsti el. 

Enne își puse mâinile în șold și se uită în jurul 
camerei goale. Pereţii de metal o trimiteau cu gândul 
la o celulă de închisoare și se înfioră, simțindu-se 
claustrofobă. Nicio pistă, niciun răspuns. Era blocată în 
orașul ăsta. 

Când Enne se întoarse, pe punctul de a pleca, zări 
cu colțul ochiului o licărire - era o linie fină în peretele 
din stânga ei, aproape imperceptibilă. Indreptându-se 
spre acel loc, putu desluși conturul unui pătrat. Işi 
plimbă degetele pe marginile lui. Cu unghiile dădu 
peste o ușiţă și o deschise lăsând la vedere o gaură de 
cheie. 

Enne scotoci în geantă. 

— Ai o cheie? întrebă Lola. 

— Asta ar trebui să meargă, spuse Enne, fluturând 
o agrafă de păr. 

— Glumești. Eşti vreun expert în spart încuietori? 

— Am mai făcut asta înainte. 

O singură dată. 

Enne mişcă agrafa în interiorul  încuietorii, 

căutându-i mecanismele. Nu era cu mult mai 
complicată decât cea de la ușa biroului lui Lourdes. 
Poate Lourdes a considerat că ascunzătoarea cutiei era 
o protecţie suficientă. 

După aproape un minut, încuietoarea se deschise. 
Enne zâmbi triumfătoare și scoase agrafa îndoită. 

Trase sertarul, iar Enne luă dinăuntru o monedă 
din bronz. Era un jeton asemănător cu al ei, doar că 
ilustra pe partea din faţă un rege, și nu o regină. Era 
fierbinte la atingere - aproape arzând, deși fără motive 
aparente care să explice asta. Spre deosebire de 
jetonul cu chipul reginei, acesta nu prezenta 
denivelările caracteristice unei chei. Era, pur și simplu, 
o monedă. 

— Pune mâna pe ea, spuse Enne, dându-i moneda 
Lolei. E caldă. 

Lola o atinse, apoi scutură din cp. 

— Majoritatea oamenilor ţin volţi într-o bancă. 

— Ştii ce este? 

— Îmi pare a fi o monedă banală. Este totuși 
veche. Mult mai veche decât cheia. 

— Ei bine, trebuie să fie importantă, dacă Lourdes 
s-a deranjat atât pentru a o ascunde. 

încerca să se convingă singură de acest lucru. 
Venise pentru răspunsuri, dar pleca cu mărunţișuri. 

Cu cât descoperea mai multe despre mama ei, cu 
atât mai puţin părea că o înțelege. 

Enne puse și noul jeton în geanta ei. Se uită în jurul 
camerei după alte ascunzători misterioase, însă nu mai 
găsi niciuna. Își îngropă dezamăgirea. 

— Deci nu am găsit nimic, murmură Enne. 

Lola îi răspunse cu un zâmbet slab și încurcat. 

— Nu e chiar nimic... 

— Ba da, este, spuse încordat Enne. Și-ar fi dorit ca 

Levi să fi fost aici să o aline în locul cititoarei de sânge. 
Enne ar fi putut plânge dacă vorbele dure de ieri ale 
Lolei nu erau încă vii în mintea ei. Acum plângi? Ești o 
figură. Nu ar fi trebuit să îi pese ce credea Lola despre 
ea - își declarase disprețul destul de clar -, însă Enne 
nu dorea să mai înfrunte alte critici. Era prea sensibilă 
în clipele acestea. 

Din fericire, Lola păstră tăcerea pe traseul lor 
înapoi la etaj. Însă, imediat ce ieșiră din lift, Lola 
traversă cu pas apăsat holul, cizmele/bocancii ei lovind 
puternic podeaua din marmură. 

— Aveţi și alte informaţii despre cont? o întrebă ea 
pe femeia de la ghișeu. Enne zăbovi, șocată, în spatele 
ei. Rapoarte? Alte nume? Orice? 

Femeia recuperă documentele pentru a doua oară. 

— Este un ultim nume trecut pe cont, acesta însoțit 
de o adresă. Se apropie de hârtie, mijind ochiul ei real. 
Domnișoara Zula Slyk. Strada Mormintelor Sfinte, 
numărul 19. Asta e tot ce am. 

Greutatea dezamăgirii Ennei se evaporă. Lola se 
răsuci, oferindu-i Ennei un zâmbet triumfător. 

— Adresa este tot în Orașul Vechi spuse Lola. Am 
putea merge acum. 

Enne cântări pentru o clipă situaţia. Ar fi vrut să 
meargă, însă spectacolul ei acrobatic era în seara 
aceea. Chiar dacă rolul ei în trupă era o mascaradă, o 
diversiune de la motivul real pentru care Vianca o 
angajase, ea aștepta cu nerăbdare spectacolul. Pentru 
prima dată, câștigase un oarecare rol notabil în 
reprezentație. 

Insă ambițiile ei nu contau, nu în comparaţie cu 
dorinţa de a-și găsi mama. 

— Poate putem... 

— Dar ar trebui să îi așteptăm pe băieţi, spuse 

Lola. Strada Mormintelor Sfinte se pierde în Orașul 
Vechi. Am putea fi în pericol dacă ne întâlnim cu 
membrii Fierului. 

Enne scăpase  nevătămată din Teritoriul 
Porumbelului - cu siguranţă putea face faţă în același 
mod și în Orașul Vechi. Chiar dacă Lola se arătase de 
ajutor azi, prezența lui Levi ar liniști-o mai mult. 
Absenta lui de azi o făcea deja să se îngrijoreze. 

— Mâine-dimineaţă atunci, sugeră Enne. 

— Dar mâine am întâlnirea Asociaţiei. Lola părea 
aproape dezamăgită. Crezi că Lourdes va fi acolo? 

Enne se blocă. Nu voia să creadă că ar putea-o 
găsi pe mama ei mâine - sufletul ei era deja obosit din 
cauza speranţelor deșarte și a deziluziilor. 

— Nu știu, răspunse șoptit Enne. 

Ea și Lola ieșiră afară. Se rezemată de piedestalul 
uneia dintre statui. Inscripţia cu numele Mizerului 
fusese distrusă dincolo de lizibilitate, iar Enne își 
plimbă degetele peste crăpături, gândindu-se la cele 
din sufletul ei. 

— Dacă nu avem noroc, spuse Lola, mă gândeam 
că am putea merge în Piaţa Resturilor. Găsim ziare 
vechi acolo. Pentru care ar fi putut lucra Lourdes. 

Enne aprobă cu o mișcare a capului, încercând să 
nu acorde prea multă atenţie vorbei dacă nu avem 
noroc. Vor avea. La un moment dat, pista trebuia să 
conducă undeva. 

— E o idee bună, răspunse ea. 

Lola își scoase muzicuţa din buzunar. 

— Întotdeauna mi-au plăcut puzzle-urile. 

Enne fu pe punctul de a se răsti că viaţa ei nu era 
un puzzle, nu era un joc, însă nu avea rost să o 
enerveze pe cititoarea de sânge. Enne o prefera pe 
această Lola în schimbul celei care o voia moartă. 

Lola cântă o notă joasă și stranie: potrivită pentru 
o grădină ticsită de statui cu capetele acoperite. In 
timp ce ea cânta, Enne repeta în gând regulile lui 
Lourdes pentru a se elibera de greutatea de pe inimă. 
În acest moment, acele sentimente de putere și 
încredere pe care le câștigase în New Reynes păreau 
doar un vis, prinse între o nouă fundătură și o nouă 
pistă. 

Își șterse rujul cu dosul mâinii. Până la urmă, poate 
nu i se potrivea. 


Levi 


Era sfârșitul turei de sâmbătă noapte a lui Levi. Era 
îmbrăcat într-un costum St Morse de culoarea 
smaraldului, accesorizat cu butoni argintii și cravată 
din catifea de culoarea safirului. In clipa când părăsi 
Sala Tropps pentru a-și începe pauza, se dezbrăcă de 
sacou și îl aruncă pe umăr. Ura să poarte hainele 
Viancăi mai mult decât era nevoit să o facă și era cu 
atât mai greșit să fie îmbrăcat în uniforma lui, 
prefăcându-se că totul era în regulă. 

Își suflecă mânecile cămășii, lăsând la vedere 
tatuajele pereche de as și pică. 

Femeia Viancăi adusese machiaj pentru a-i acoperi 
vânătaia impresionantă de la ochiul stâng, însă nuanța 
era prea deschisă, făcându-l să pară chiar mai 
bolnăvicios decât se simţea. Ar trebui să se considere 
norocos că putea merge - șchiopătând mai mult - la 
doar câteva ore după ce se trezise. O coastă ruptă, 
spusese doctorul. O contuzie. O plagă minoră 
înjunghiată care îl va lăsa cu o cicatrice. 

Și o lovitură fatală mândriei lui. Incă mai avea 
tatuajele, însă fără Fier, nu mai știa cine era. Era Levi 

Glaisyer, însă acela era numele pe care tatăl lui i-l 
dăduse. Lordul Fierului era numele pe care și-l clădise. 

Era surprins că Chez nu se întorsese să ducă fapta 
până la capăt. De regulă, un jurământ se rupea când 
cineva murea în timpul duelului sau dacă lordul 
renunţa la dreptul lui de conducător. Dacă Jac nu l-ar fi 
alungat pe Chez, Levi ar fi fost pe fundul Brintului 
acum. Însă el nu era mort, aşadar, jurământul încă era 
- cel puţin parțial - intact. 

Cu toate astea, Chez probabil mărșăluia prin 
Orașul Vechi spunându-și noul Lord al Fierului. Gândul 
acesta îl făcea pe Levi să se simtă mai rău decât o 
făceau toate rănile la un loc. Fusese umilit, trădat și 
bătut; moartea ar fi putut fi o soartă mai bună. 

Înrăutăţind și mai mult situaţia, Chez îi furase cei 
cinci sute de volţi pe care oricum plănuise să îi dea 
Fierului. Ticălos nerecunoscător. 

Levi nu o mai văzuse pe Enne din seara trecută și 
nu avea habar dacă ea știa ce se întâmplase sau dacă 
se dusese în căutarea băncii. Gândul ca ea să îl vadă în 
starea asta era mai mult decât rușinos, însă va afla în 
curând într-un fel sau altul - și, în plus, voia să prindă 
ultima jumătate din spectacolul ei. 

Neavând nevoie să plătească bilet în timp ce purta 
uniforma St Morse, Levi intră în sală. Era întuneric - 
însemna că pauza tocmai se terminase. Se așeză în 
spate, în loc să se înghesuie într-un loc liber din 
mijlocul unui rând. Douăsprezece dansatoare de 
burlesc erau pe scenă cu un număr de teatru 
interpretativ, arătând cu degetele și fugind în timp ce 
un grup de acrobaţi costumaţi în păsări atârnau 
deasupra lor, zgâriindu-le capetele. O zări pe Enne 
imediat. Era îmbrăcată în negru, purtând o pereche de 
aripi care se deschideau în mișcarea de legănare. Era 

evident după doar câteva minute de reprezentaţie că 
ea era una din acrobaţii cei mai talentaţi de pe scenă, 
în ciuda rolului ei neimportant. Familia Dondelair 
stătea pe treptele cele mai înalte ale familiilor de 
acrobaţi, la fel cum familia Glaisyer era una din cele 
mai respectate făuritoare-de-sfere. 

Orchestra atinse punctul culminant. 

Poc! „Cerul” se deschise și peste interpreţi căzu 
sclipici. Luminile  fulgerară. Unul dintre bărbaţii 
dansatori flutură o sabie aurie și o îndreptă spre păsări, 
dar imediat ce își găsi echilibrul, una dintre păsările de 
pe trapezul coborât aproape de el îi lovi sabia din 
mână. Aceasta alunecă în lungul scenei și se opri lângă 
unul dintre dansatorii mai mici. Tânărul bărbat o apucă 
și în același moment sclipiciul încetă să mai cadă și 
lumina inundă de deasupra scena. 

Urma un ultim număr de dans, însă acrobaţii 
dispăruseră. Lui Levi îi păruse o poveste destul de 
seacă, dar nu înţelegea arta. 

Era timpul pentru reverențe, iar acrobaţii ocupară 
scena în grup. Enne zâmbi și salută cu restul trupei, iar 
Levi nu își putea dezlipi ochii de la ea. Pentru o 
fracțiune de secundă, privirea Ennei o întâlni pe a lui, 
chiar și de la acea distanţă. Ea zâmbi mai larg. Levi 
hotărî că întregul spectacol meritase doar pentru a 
vedea zâmbetul acela. 

Plecă la scurt timp după și o mulţime de femei în 
rochii de satin vaporoase și bărbaţi înecaţi în parfum 
ieșiră după el. Levi ochi o vază cu orhidee pe biroul 
administratorului. Oamenii ofereau flori interpreţilor, 
nu-i așa? Dar se răzgândi - furase deja o cutie de 
fursecuri și o purta incomod în buzunar - și coti pe unul 
din holurile care duceau în culise. 

Era gol. Când ajunse în dreptul unei uși marcate 

292 


Dressing Room, Levi se opri și se rezemă de perete. 
Enne probabil că se schimba. Nu îl deranja să aștepte 
câteva minute. 

Puțin mai târziu, o altă interpretă ieși din cameră și 
tresări văzându-l pe Levi stând acolo, arătând atât de 
bolnav. Îi privi cu suspiciune uniforma St Morse. Levi 
poate că era bine cunoscut în incinta cazinoului, însă 
nu era la fel de repede recunoscut în afara Sălii Tropps, 
mai ales de cei care nu dădeau atenţie celor mai 
renumiţi crupieri ai orașului. 

Își aranjă rușinat cravata și șterse din fondul de ten 
din jurul ochiului. Poate că venind să o vadă pe Enne 
nu era tocmai o idee bună, însă era caraghios să 
renunţe acum. 

Levi își drese gâtul. 

— O caut pe Enne. 

Fata dădu din cap și dispăru. Enne ieși câteva clipe 
mai târziu, încă îmbrăcată în costum, dar fără aripi sau 
fusta cu pene. Gene false îi încadrau ochii într-un negru 
profund și obrajii îi erau foarte roz. In ciuda faptului că 
arăta puţin ridicol, Levi nu se putu abţine să nu admire 
modul cum leotardul din dantelă îi îmbrăţișa talia și 
machiajul îi accentua linia buzelor. 

— Arăţi bine, reuși el să spună. 

Ea se uită la el mai atent și trase adânc aer în 
piept, șocată. 

— Ce ai păţit? Eşti bine? Ea ridică o mână spre faţa 
lui, mângâie pielea de sub ochi și inspectă vânătaia cu 
grijă. 

În alte împrejurări, Levi ar fi fost fericit să se 
supună atingerii ei. Însă îi putea vedea deja 
îngrijorarea în ochi. Îi dădu mâna la o parte și zâmbi, 
puţin prea larg. 

— Sunt bine. 

— Arăţi îngrozitor. 

— Serios? Mă simt minunat. 

Ea își încrucișă brațele. 

— Chiar nu vrei să îmi spui ce s-a întâmplat? 

— Eu... am avuto mică dispută cu Chez. 

— Pare că el a câștigat. 

El se crispă. 

— la-mă ușor. 

— Dar Chez este al treilea om al tău... Ea își mușcă 
buza. Credeam că jurămintele împiedică lucrurile 
astea. 

Levi inspiră adânc și rușinat. 

— Se numește o provocare când cineva încearcă 
să înlăture un lord. În mod normal, este un duel până 
la moarte. Și ar fi fost, dacă Jac nu ar fi intervenit. 

Ea făcu o faţă ca și când ea ar fi fost cea bolnavă, 
întocmai genul de milă de care Levi nu avea nevoie. 

— Nu contează asta, spuse el repede. Ai vizitat 
banca azi? 

Ea îi aruncă o privire înțepătoare, bănuind că el 
voia să schimbe subiectul. 

— Da. Nu era mare lucru în seif. Am găsit o sferă 
neagră ciudată și un jeton Mizer și mai ciudat. Nu știu 
ce impresie să îmi fac despre cele două. 

Levi nu auzise până acum despre o sferă neagră. 

— Pot să arunc o privire sferei? 

— Da, ţi-o voi arăta mâine, răspunse ea. Era o 
adresă trecută pe actele contului. Un loc numit Strada 
Mormintelor Sfinte. Lola a spus că este în Orașul Vechi. 

Levi strâmbă din nas. 

— Cunosc locul acela. Sfere negre misterioase și 
monede vechi? Acela este exact cartierul pe care îl 
cauţi. Este plin de Credincioși. Mi se face pielea de 
găină doar traversând locul. 

— Ei bine, mă duc mâine să caut o femeie pe nume 
Zula Slyk. Numele îi suna vag familiar lui Levi, dar nu 
își putea aminti de ce. Enne ezită un moment înainte 
să continue. Ar fi grozav dacă ai putea veni cu mine, 
dar crezi că vei fi în stare? 

— Bineînţeles că voi fi. Își trosni gâtul. E nevoie de 
mai mult decât o coastă ruptă și o tăietură ca să mă 
încetinească. 

De fapt și de drept, intrând în Teritoriul Fierului era 
o idee periculoasă în acest moment, dar Orașul Vechi 
era teritoriul /ui, dreptul /ui. Refuza să se teamă. În 
plus, ar înfrunta lucruri mai grave decât atât pentru 
Enne - tot ce trebuia ea să facă era să ceară. 

— Lola a sugerat să încercăm și Piaţa Resturilor, 
dacă la adresă nu rezolvăm nimic. Chipul ei luă acea 
mască fără expresie - era supărată. 

Ce ar fi trebuit să facă era să o consoleze. 
Bineînţeles că vor găsi ceva. Problema era că acel ceva 
putea fi cadavrul lui Lourdes. Levi își aduna deja cu 
greu cioburile vieţii lui destrămate - nu putea îndura să 
o vadă și pe Enne trecând prin asta. In schimb, el 
spuse: 

— Piaţa Resturilor e o idee proastă. E periculos, 
acum că Scavenger este Lordul Cicatricei. Eu nu m-aș 
risca nici dacă nu aș fi fost bătut măr astăzi. Și nici tu 
nu ar trebui să te duci. 

— Nu îţi ceream voie, se răsti ea. Instinctul lui nu îl 
minţise - clar era supărată. 

Se apropie și puse o mână pe umărul ei. 

— Sunt conștient de asta. Eu doar cred că ar fi mai 
bine să stai departe de locul ăla. Vocea lui sună mai 
autoritară decât intenţionase. 

Ea îi dădu mâna la o parte. 

— Știu că ai avut o zi proastă, Levi, dar nu face 

295 


asta. Nu am nevoie să mă tratezi condescendent. 

El oftă. j 

— Știu asta. Eu doar... Incerc să te protejez, 
continuă el în gând. Scoase cutia cu fursecuri din 
buzunar. Ti-am adus astea. Pace? 

Colţurile gurii ei se ridicară într-un zâmbet. 

— Mulţumesc, spuse ea, deschizând cutia, 
împăcată rapid. 

Işi mută greutatea de pe piciorul rănit și închise 
ochii. Chiar și așa, putea simţi mila din privirea Ennei. 

— Incetează să mă priveşti așa, spuse el. 

— Așa cum? 

— Ca și cum m-ai compătimi, zise el, scuturând din 
cap. Am primit ce am meritat. Și vorbea serios. Era un 
sentiment de goliciune - mai puţin ca vinovăția și mai 
mult decât descurajarea. Era un pion ce se dădea 
drept rege. Dacă ar fi fost vreodată mai mult decât 
atât, dacă era menit să fie mai mult decât atât, nu ar fi 
decăzut într-atât. Sfânt sau escroc, nu conta; dacă New 
Reynes era un joc, atunci el deja pierduse. 

— Ce vrei să spui? întrebă ea. 

In alte împrejurări poate că i-ar fi spus adevărul. 
Voia să o facă. Cineva mai puternic decât el trebuia să 
îl tragă la răspundere pentru ce făcuse Fierului. Ar fi 
simplu - tot ce trebuia să facă era să scoată cele două 
Cărți ale Umbrei din buzunar. 

Nu am pretins niciodată că sunt un om bun, i-ar fi 
spus el. Dar nu am vrut niciodată să fiu așa. 

Insă el nu îi spuse. Nu din cauza rușinii, ci pentru 
că el era o problemă de care ea nu avea nevoie. 
Omerta Ennei era doar un alt exemplu de cum Levi a 
dezamăgit oamenii care se bazau pe el. Diferenţa 
dintre ea și el era că ea a renunţat la tot pentru a salva 
pe cineva, iar Levi a renunţat la toţi pentru a se salva 

pe el. 

Enne nu merita propriile probleme - și cu siguranţă 
nu le merita și pe ale lui Levi. 

Poate îi va spune după ce totul se va fi terminat. 
Lordul Fierului sau nu, va găsi o modalitate să îi dea 
banii înapoi lui Sedric. Pierduse aproape totul în jocul 
orașului, dar nu își va pierde și viața. 

Peste doar cinci zile, când ce era mai rău va fi 
trecut, îi va spune despre toate nedreptăţile pe care le 
comisese și despre toți oamenii pe care îi păcălise. 

Îi va spune cât de mult regreta rolul pe care îl 
jucase cu ea și Vianca. 

Și îi va spune că, pierzând chiar și tot ce își dorise 
vreodată, el încă o dorea pe ea cu ardoare. 

— Nu am vrut să spun nimic, zise el. Insă când îi 
întâlni privirea, își putu da seama că ea nu îl crezuse. 
Se luptă cu impulsul de a îndrăzni să o atingă din nou - 
pe umăr, pe mână, pe talie. Chiar și dacă ar păși mai 
aproape, nu ar fi îndeajuns. Enne devenea pentru el 
mai mult decât o simplă atracţie. Ea era fata care 
venise temătoare în orașul care îţi putea simţi frica. 
Înfruntase vrăjitoarea. Otrăvise lupul. Se aventurase pe 
tărâmul morţii cu fruntea sus și ieșise de acolo un lord. 
Era un jucător imposibil într-un joc aranjat, singura 
persoană care nu juca pentru câștig. 

Poate că Levi petrecuse prea multe nopţi visând la 
legendele acestor străzi, la ziua în care va putea arăta, 
în sfârșit, ce poate. Chiar și după ce pierduse, Enne 
rămânea o fascinaţie, o ispită și o speranţă nebună că 
jocul nu era încheiat, ci abia începea. 

Ea îi apucă mâna stângă, însă nu să i-o ţină, ci să o 
întoarcă. Își plimbă degetul pe tatuajul cu însemnul de 
pică de pe braţ cu o expresie gânditoare pe chip. Se 
uita la el de parcă ar fi fost o cicatrice. 

— Pari mai pierdut decât mine, spuse Enne, vocea 
ei trădând tristeţe și zâmbet deopotrivă. 

În acel moment, el nu se simţea pierdut. Dar va fi 
de îndată ce ea îi va da drumul. 

Deodată, aerul mirosi ca un albastru cald și închis 
la culoare și avea gust de burbon cu o urmă de 
espresso. Se mișca în cercuri, ca mângâierea vântului 
ce se întețește înainte de furtună. Surprins, îi scăpă un 
geamăt înfundat. Ea mirosea precum Ruina jucătorului. 

Trecuseră mai bine de patru ani de când simţise o 
aură nouă și îl atacă atât de neașteptat că se clătină. 
Era atât de diferită de a celorlalţi pe care îi știa: șoapta 
fină a griului lui Jac, avariţia împletită în verdele 
Viancăi, flăcările volatile ale roșului tatălui său. Aura 
Ennei îl ameţea, ca și când petrecuse prea mult timp 
uitându-se în spaţiile dintre stele sau se scufundase 
prea adânc în apele oceanului. Părea într-atât de 
tangibilă încât să o poată împleti între degete, deși 
arăta ca vălătucii de fum. In lumina difuză de pe hol, 
dansa straniu pe mochetă, trenă vaporoasă a unei 
rochii de culoarea safirului, unduirea unor bestii și 
pasiuni în umbra ei. 

Șase zile era o perioadă extrem de scurtă pentru el 
ca să poată percepe o aură. Și, cum ea îi ţinea braţul, 
privirea legată de a lui, buzele ei blocate între 
îndrăzneală și nesiguranţă, cele încă cinci zile păreau 
un timp chinuitor de lung de așteptare. 

Când dorinţa îi era la un pas să îi copleșească 
raţionamentul, Enne îi dădu drumul și puse distanţă 
între ei. Reacţia ei nu ar fi trebuit să îl surprindă. Se 
mai aflaseră și înainte în situaţii similare și, de fiecare 
dată, fusese fermă cu ce voia și ce nu. A 

— Ar trebui să plec, spuse ea dintr-odată. Inapoi la 
trupă, vreau să spun. Se vor întreba unde sunt. 

Ești chiar în fața ușii de la Dressing Room, gândi el. 
Însă Levi recunoștea o scuză - și un refuz - când o 
auzea. Ultimul lucru care avea nevoie de atenţia lui era 
romantismul, dar totuși cuvintele ei durură. 

— Strada Mormintelor Sfinte, spuse el, mutând 
conversaţia - și relaţia lor - înapoi la subiectul 
principal. Ora zece, mâine-dimineaţă. Nu îmi vei duce 
lipsa de data asta. 


Ziua a șaptea 


„În Oraşul Păcatului, secretele sunt în 
sinea lor o monedă de schimb, iar faima 
deţine mai multă putere decât averea”. 


— Orașul Păcatului, un ghid: 
unde să te duci și unde nu 


Enne 


Orașul Vechi îi aminti Ennei de un cimitir sau un 
mausoleu prin modul în care atmosfera lui trimitea la 
ruină și uitare, îmbrăţișa monștri și coşmaruri. 

Strada Mormintelor Sfinte era în zona centrală a 
Centrului Vechi și într-unul dintre puţinele cartiere cu 
rezidenţi activi. Era precum catedrala pentru un cimitir, 
inima vie a unui corp mai mult mort. Clopoţei de vânt 
ca niște fantome stăteau agăţaţi la fiecare fereastră. 
Gargui măcinaţi de vreme priveau de pe contraforturi, 
cu chipurile lor deformate de foame și furie. Crezuri 
erau pictate pe fiecare ușă și lumânări ardeau pe 
pervazele crăpate. 

— E de-a dreptul fermecător, găsi Enne să spună. 
Cu fiecare pas, se pregătea să înfrunte o fantomă 

rătăcitoare sau o bestie gata să tăbare pe ea. Strada 
Mormintelor Sfinte avea o putere neobișnuită de a se 
juca cu simţul realităţii. 

Rezistă tentaţiei de a sta mai aproape de Levi, 
amintindu-și cum seara trecută fusese pe punctul de a- 
i accepta avansurile și de a se supune New Reynes- 
ului. Fiecare atingere, fiecare privire din partea lui Levi 
era o ispită pentru a renunţa la fata care fusese 
dintotdeauna. Enne poate că se abătuse de la câteva 
dintre idealurile ei de lady, dar nu își va pierde întru 
totul identitatea. Când va părăsi acest oraș, îl va părăsi 
întreagă. 

— Dacă îţi vine să crezi, spuse Levi, oamenii vin pe 
această stradă dornici de o sperietură. Sunt muzee cu 
anomalii medicale. Catacombe înțesate cu cranii. 
Cluburi de noapte cu labirinturi de oglinzi și orori. 

— Nu par a fi doar de ochii lumii, spuse rosti ea. 
Crezurile și orice alt obicei al Credinței erau interzise, 
iar Enne nu îi vedea nici pe cei mai lacomi locuitori din 
New Reynes dispuși să le afișeze doar de dragul unui 
profit. 

— Nu sunt. 

Găsiră intrarea magazinului cu numărul 
nouăsprezece, un loc denumit /storiile ei uitate. O 
femeie de vârstă mijlocie, cu păr scurt, ondulat, stătea 
afară într-un balansoar, fața fiindu-i ascunsă după 
exemplarul de astăzi al ziarului Crimele si Vremurile, al 
cărui titlu pe prima pagină anunţa aniversarea a doi 
ani de la dispariția fiicei Cancelarului Malcom Semper. 
Femeia purta un Crez de lemn la gât, aproape de două 
ori mai mare decât cel al lui Jac. 

— Crezi că ea este? șopti Enne. Zula Slyk? 

— Nu sunt sigur, spuse el. 

O pisică albă se frecă, torcând, de poala fustei 

Ennei. Pisicile albe se presupunea că aduc ghinion, un 
gând pe care Enne nu l-ar fi băgat de seamă dacă erau 
oriunde altundeva și nu pe o stradă dedicată 
superstiţiilor. 

— Vă pot ajuta? le vorbi femeia. 

— Căutăm pe cineva cu numele Zula Slyk, spuse 
zise Enne. 

Femeia împături ziarul și îl puse jos. 

— Eu aș fi aceea. 

Nu îți face speranțe prea mari, îşi reaminti Enne. 
Dorul de Lourdes era precum o rană dureroasă în 
sufletul ei, iar aceste cuvinte îl învăluiau într-o 
carapace protectoare. Dacă își păstra așteptările 
scăzute, nu va simţi durerea pulsând. Dacă își 
îndepărta toate emoţiile, nu va fi atât de slabă. 

Zula îi studie în timp ce se apropiau. 

— Mereu mi-am dorit să îl întâlnesc pe celălalt 
băiat al Viancăi, spuse ea. Iniţial, Enne crezu că se 
referea la fiul Viancăi, ceea ce era absurd: Levi și 
Vianca aveau, evident, origini diferite. Ah, spuse Zula, 
privirea ei îndreptându-se spre Enne. Nu mi-a spus 
niciodată că are și o fată. 

Apoi Enne realiză despre ce vorbea Zula - omerta. 
Dar cum putea ști? Vorbise ca și cum cătușele Viancăi 
le atârnau vizibile de încheieturi. 

Expresia prietenoasă a Zulei dispăru când Enne se 
apropie. Îşi miji ochii la trăsăturile Ennei, ca și cum ar fi 
recunoscut-o de undeva, sau poate că Enne îi amintea 
de o persoană pe care ar fi preferat să nu o vadă. 

— Vianca știe cine ești? întrebă Zula, vocea ei 
devenind din senin tăioasă. 

Enne se opri, inima bătându-i cu putere. Dacă Zula 
știa cine era cu adevărat, atunci cu siguranţă nu putea 
fi încă o pistă moartă. 

— Dar tu știi? întrebă Enne cu emoţii și speranţă. 

Zula își duse o mână tremurândă la piept și se 
ridică de pe scaunul ei. 

— Vino înăuntru. Știu de ce ai venit. 

Enne și Levi schimbară o privire precaută. 

— Dacă e o capcană? șopti Levi. 

— Erau doar trei nume beneficiare ale acelui cont 
bancar. Al meu, al lui Lourdes și al ei. Lourdes trebuie 
să fi avut încredere în ea. 

Simti un junghi în piept. Dacă Zula știa adevărata 
identitate a Ennei, atunci Lourdes avusese mai multă 
încredere în Zula decât în propria fiică. 

Levi aprobă cu o mișcare a capului și o urmară pe 
Zula înăuntru. 

O presă de tipar neagră ocupa în mare parte 
camera. În spaţiul rămas liber, erau birouri înghesuite 
printre rafturi cu cărţi, hârtii se uscau pe frânghii de 
rufe legate de lămpi și spătarele scaunelor. O pictură 
înrămată ilustrând un martir stătea agățată pe peretele 
din spate. 

Istoriile ei uitate era un ziar. Părea logic, din 
moment ce Lourdes fusese jurnalistă. Poate că așa se 
întâlniseră. 

Zula trase jaluzelele la toate ferestrele, dând chiar 
și pisica afară. Le făcu semn amândurora să se așeze 
la un birou. 

— Ar fi trebuit să știu că o să vii, spuse zise Zula. 
Mereu i-am spus lui Lourdes să îţi dea numele meu - 
cine altcineva te-ar putea ţine în siguranță? Dar nu 
credeam că va asculta. Atât de încăpăţțânată. Niciodată 
nu s-a învăţat minte. 

Enne inspiră sacadat. În mod clar așa era Lourdes. 

— De unde o cunoști? 

— Sunt prietena ei cea mai veche - și unica. Se 

simţea o tristeţe evidentă în glasul Zulei, pe care Enne 
încercă să o ignore. 

— Ei bine, nu ai greșit spunând că nu va asculta, 
recunoscu Enne. Lourdes m-a îndrumat spre Levi, nu 
spre tine. 

Zula pufni într-un râs. 

— Făuritorul-de-sfere al Viancăi? Ridicol. Ca și cum 
te-ar fi putut trimite atât de aproape de o femeie 
puternică și îngrozitoare precum Vianca Augustine. 

— Dar și tu o cunoști pe Vianca, nu-i așa? spuse 
Levi. Așa știi despre talentul ei. Și despre noi. 

— Eu și Vianca împărţim câteva legături politice, 
spuse rosti cu grijă Zula. Dar nu... nu așa am aflat Ea 
își închise ochii și o pereche de tatuaje se conturară pe 
ploape. Arătau întocmai ca niște ochi, deși le lipseau 
pupilele sau orice fel de culoare. 

— Pot vedea umbre. Acesta este talentul meu. 
Blesteme, secrete, regrete, pasiuni, sacrificii, dorinţe. 
Le văd precum spirite care se agaţă de fiecare. 

— E absurd, spuse Levi, iar Enne îi aruncă o privire. 
Se comporta nepoliticos, iar ei aveau nevoie de 
ajutorul acestei femei. 

— Vezi aure, nu-i așa? Nu e cu mult mai diferit. Ea 
se întoarse cu ochii încă închiși spre Enne. li făcu pielea 
de găină Ennei. Spune-mi, ce vezi când te uiţi la ea? 

Levi își drese glasul și își aranjă gulerul cămășii. 

— Eu, îhm... Privi peste umărul Ennei. Enne îi copie 
mișcarea, însă nu era nimic în spatele ei. Se simţea 
expusă. Nu știuse că Levi putea citi aure, nu se 
gândise niciodată să îl întrebe despre talentul lui 
divizat. 

Privirea lui Levi se înfipse în podea, cu o expresie 
rușinată pe chip. Enne se abţinu să își aranjeze părul 
sau hainele. Ce anume putea vedea? 

— Poate că până la urmă nu poţi vedea, spuse 
Zula. E un blestem. Ambii îl împărtășiţi. 

Strada Mormintelor Sfinte poate că era un loc 
înspăimântător, dar asta depășea limitele de înţelegere 
ale Ennei. 

— Nu pentru asta suntem aici. 

— ÎI pot vedea, spuse zise încet Zula. Holul. 

Enne se gândi imediat la holul din visele ei, locul 
amintirilor și fanteziilor, cel cu uși negre și albe. Enne 
și Levi se priviră rapid ochi în ochi. Ambii fuseseră 
uimiţi de vorbele Zulei. 

— Acela e doar un coșmar, spuse Levi cu voce 
răgușită. 

Enne era surprinsă atât de mărturisirea lui Levi, cât 
și de neliniștea din glasul lui. Văzuse și el holul? Dar 
cum era posibil? Ea îl văzuse doar în vise. 

— E o umbră care vă leagă, spuse zise Zula. 

Simţindu-se puţin zguduită și ajungând rapid la 
capătul răbdărilor, Enne scoase din geantă primul 
obiect de la bancă: jetonul cu imaginea regelui. 

— Am venit în New Reynes căutând-o pe Lourdes, 
spuse Enne, așezând jetonul pe biroul Zulei. Trebuie să 
știu unde este. 

Zula privi jetonul ca pe un lucru veninos. 

— Nu ar fi trebuit să îl retragi. Era în siguranţă în 
bancă. 

Enne își încreţi buzele - nu merita furia Zulei. 

— E fierbinte la atingere. Ştii ce este? 

— E o tragedie, se răsti Zula. O mulţime de oameni 
au murit din cauză a ce reprezintă. Nu îi voi dezvălui 
secretul. Lipsa de precizie a Zulei o călca pe nervi pe 
Enne.  Călătorise mii de kilometri și  înfruntase 
obstacole cumplite pentru a găsi răspunsuri, iar acum 
această femeie nu i le va da? 

— Te rog, spuse ea, însă iritarea ei era evidentă 
dincolo de masca politeții. Trebuie să știu. 

— În cazul ăsta, vei fi dezamăgită. Ar trebui să îl 
returnezi. 

Enne îl băgă înapoi în geantă, deși nu avea nicio 
intenţie de a-l returna. Scoase al doilea obiect și îl 
așeză în faţa femeii. 

— Despre sferă ce spui? 

Zula inspiră sacadat. 

— Ştiu ce este. De unde o ai? 

— Era în seiful băncii, spuse Enne. 

Femeia se încruntă. 

— Nu are nicio logică. Lourdes nu ar deţine 
niciodată așa ceva. 

Levi o apucă și o analiză. 

— Aceștia nu sunt volţi, spuse el, însă Enne deja 
știa. Dar... El se înfioră. Uneori pot simţi urme ale aurei 
Mizerilor rămasă pe volti, dar asta nu e o urmă. Pare... 
vie. 

— Aţi auzit vreodată de Jocul Umbrei? îi întrebă 
Zula. Enne și Levi își ridicară amândoi brusc privirea, 
iar o frică teribilă îi urcă Ennei până în gât cu o stare 
de greață. Deci aţi auzit. Clubul Phoenix nu a mai 
deschis Casa Umbrelor încă din timpul Marelui Război 
al Străzii. Cel puţin, nu până acum opt zile. Trase un 
sertar din spatele biroului și scoase o a doua sferă 
neagră, identică celeilalte, doar că era goală în interior. 

— Jocul Umbrei este un joc al morţii, iar jucătorii își 
pariază viaţa. Aceste sfere dețin energia vieţii. Sunt 
jetoane de poker mortale. 

Levi puse grăbit sfera înapoi pe masă. 

— Atunci viaţa cui se află în interiorul acesteia? 

— Asta este o întrebare foarte bună. Doar un 
singur jucător a supravieţuit vreodată Jocului Umbrei, 

însă pentru că este moartă, nu ar mai trebui să se afle 
nimic înăuntru. Ochii Zulei se îngustară în timp ce o 
analiza pe Enne - privirea ei fixată mai mult peste 
umăr decât pe chipul Ennei. Nu cunosc detaliile acelei 
nopţi, dar este posibil ca Gabrielle să nu fi jucat cu 
propria ei viaţă. Nu era singură în Joc. 

— Te referi la Gabrielle Dondelair, presupuse Enne. 
Mama mea naturală. 

— Lourdes a spus că nu îţi va dezvălui niciodată 
asta, spuse tăios Zula. 

Aerul i se blocă în piept Ennei. Nu mai era niciun 
dubiu. Ce aflaseră despre Gabrielle era întru totul 
adevărat. 

— Am contactat un cititor de sânge. M-am 
documentat. 

— Ai fost la un cititor de sânge? se miră Zula. 
Cunoști numele de sânge al tatălui tău? 

— Ştii cine a fost? întrebă Enne. 

Zula trânti sertarul biroului, făcându-i pe Enne și 
Levi să tresară. 

— Nu îi pot rosti numele. 

— Dar... ar trebui să știu. Am dreptul să știu. 

— Ți-aș spune dacă aș putea. Identitatea lui este 
protejată și a mers până în pânzele albe pentru a se 
asigura de asta. 

Însemna că secretul lui era pecetluit de un 
Protector, cineva precum Lourdes. Enne avea senzaţia 
că se agaţă de fire de fum, încercând să pună cap la 
cap doar frânturi din trecut. 

Enne își drese glasul. 

— Dar el este... mort, nu-i așa? 

Zula inspiră anevoie. 

— Da. Nu mai este printre noi. 

Enne știa asta. Bineînţeles că știa. Însă nu 

contenea să o doară auzind vorbele, după ce sperase... 
și tot sperase. 

— Când ai spus că Gabrielle nu era singură în Joc, 
spuse Levi, la ce te-ai referit? 

— In seara aceea, doar o singură altă persoană a 
mai fost implicată. Din moment ce aceste sfere nu 
folosesc la nimic altceva în afara Jocului și din moment 
ce nu îi poate aparţine lui Gabrielle, mai rămâne doar 
fiica ei. 

Zula o privi intens pe Enne. 

— Gabrielle trebuie să fi jucat pentru viaţa ta în 
acea noapte. 

Enne înghiţi și se holbă la sferă. Era viaţa ei în 
interiorul sferei? 

— Motivul pentru care aduc vorba despre Joc, 
spuse Zula serios, se leagă de acela pentru care 
sunteţi aici. Lourdes se ascundea de Joc de ceva timp, 
însă, în urmă cu opt zile, au găsit-o și a fost invitată să 
joace. 

Carapacea pe care Enne o ridicase cu grijă în jurul 
inimii ei se spulberă și niciun număr de cuvinte sau 
reguli nu o va mai putea reconstrui. Chiar și înainte ca 
Zula să îi confirme cele mai sumbre temeri, ochii Ennei 
lăcrimau. 

— La naiba, șopti Levi. 

— Dintre toate poveștile din timpul Marelui Război 
al Străzii, a lui Lourdes a fost cea mai sfâșietoare dintre 
ele, spuse Zula, scuturând din cap cu amărăciune. 
Până în ultimul moment, ea a făcut tot ce i-a stat în 
putinţă pentru a te proteja. lar acum, iată-te aici, un 
blestem în umbra ta și o omerta în jurul gâtului. 

Timpul trecut al acţiunilor o lovi pe Enne adânc, 
precum o bătaie de clopot care o zdruncină cu totul. 

Ar fi știut, ar fi simţit dacă Lourdes murise. 

307 


Își duse mâna la gură. Pieptul i se cutremura în 
suspine, deși nu începuse încă să plângă. Nici măcar 
nu respira. 

— Din cauza omertei, nu te poţi întoarce acasă, 
continuă Zula. Trebuie să îţi ţii secretul departe de 
Vianca, indiferent de consecinţe. Și, mai mult decât 
orice, stai departe de Casa Umbrelor. Lourdes nu și-a 
dat viaţa ca să mori și tu. 

— Destul, izbucni Levi. O apucă de mână pe Enne, 
însă privirea ei era înfiptă în podea. 

— Singura parte bună în toate astea, continuă 
Zula, este că nu ai nicio putere încă. E cel mai bine 
pentru tine. Și cel mai bine pentru New Reynes. 

— Destul! urlă Levi. Se ridică brusc, apucând-o de 
umăr pe Enne și îndemnând-o și pe ea să se ridice. 
Enne se lăsă sprijinită de braţul lui în jurul ei, ţinându-și 
răsuflarea pentru a nu plânge. Ar trebui să răspundă 
cumva, o știa. Levi nu era nevoit să ducă această luptă 
pentru ea. Însă părea fără rost, ştiind că pierduse deja 
războiul. 

— Dacă ai fost, într-adevăr, prietena lui Lourdes, ai 
fi putut să încerci să arăţi un dram de compasiune. 

Trăsăturile Zulei se înăspriră. 

— Povestea asta se va sfârși tragic. 

Aceleași vorbe le rostise Lola cu o zi în urmă. 

Povestea asta e deja încheiată, gândi Enne. Sunt 
prizonieră aici și sunt singură. 

Levi o purtă pe Enne spre ușă, iar ea îl urmă 
amorțţită. 

— Nu prevăd că ne vom întoarce, pufni el. Îi dădea 
dreptate. Enne nu intenţiona să o mai vadă vreodată 
pe această femeie îngrozitoare, chiar dacă fusese 
prietena lui Lourdes. 

— Sunt singura care își mai amintește, spuse Zula 

cu seriozitate. Dacă trebuie să vă găsesc, o voi face. 

— Nu o face. Levi trânti ușa. 

Odată ieșiţi în stradă, el o linişti pe Enne chiar dacă 
nu plângea și o strânse la piept. 

— Îmi pare rău, spuse el. Cuvintele erau blânde, 
dar fără folos. Enne era deja distrusă. Îmi pare atât de 
rău. 

Lourdes murise în ziua dinaintea sosirii Ennei în 
New Reynes. În tot acest timp, ea îi căutase cu privirea 
chipul prin mulţimi, cutreierase în vis amintirile cu ea și 
urmărise, de fapt, o fantomă. Dacă ar fi plecat mai 
devreme... Dacă ar fi pus întrebări mai devreme... 

— Mereu am fost doar noi două și nimeni altcineva, 
șopti Enne. lar acum sunt singură. 

Fără Lourdes, Enne era cu adevărat pierdută. 
Mama ei era singura care își va aminti de fata care 
fusese cândva Enne, din moment ce Enne deja uita 
cine era. Lourdes era farul ei, lumina după care se 
ghida, iar acum Enne nu își mai putea găsi drumul 
înapoi - în Bellamy, spre sine sau spre viaţa pe care o 
avusese cândva. 

Mama ei probabil murise cu gândul că, cel puţin, 
fiica ei este în siguranţă acasă. lar asta era cea mai 
mare durere. 

— Nu ești singură, șopti Levi, strângând-o mai tare. 
Enne ridică privirea spre el, văzându-și propria 
suferinţă oglindită în ochii lui. In cele din urmă, începu 
să plângă. 

În comparaţie cu mama ei, Levi era o rază slabă de 
lumină, un fir de aţă destrămat - însă era de ajuns. 
Astfel că dădu din cap și îl lăsă să o conducă acasă. 


309 


Ziua a opta 


„Legendele Părţii de Nord se nasc în 
canale și mor la spânzurătoare”. 


— Orașul Păcatului, un ghid: 
unde să te duci și unde nu 


Enne 


Enne se ghemui într-o poziție fetală și se rezemă 
de stâlpul dintr-un colț al platformei de trapez. 
Ferestrele prăfuite ale depozitului de antrenament 
sclipeau cu lumina lunii și a reclamelor strălucitoare de 
pe strada Tropps. Stătuse aici întreaga seară, încă de 
când spectacolul se încheiase cu ore în urmă. 

Era a doua reprezentaţie pe care Lourdes o ratase. 

Mama ei obișnuia să susţină că din spatele sălii 
avea cea mai bună priveliște, iar seara trecută, după 
cel de-al doilea spectacol, Enne scrută rândurile de 
scaune din spate de zeci de ori, atât din obișnuinţă, cât 
și din dorinţă, privind feţele străine. 

Inainte ca Enne să părăsească Bellamy, ea 
adunase deja o listă de întrebări pe care să i le 
adreseze lui Lourdes. De când ajunsese în New Reynes, 
simţise că orașul îi înmânase câte două noi mistere 
pentru fiecare răspuns găsit. Dacă Enne ar mai fi avut 
o șansă de a vorbi cu Lourdes, doar o întrebare pe care 
să i-o poată adresa nu ar fi legată de părinţii ei, de 
bancă, nici chiar de minciuni. 

Spune-mi povestea ta, ar implora ea. Durerea 
sfâșietoare pe care o menţionase Zula, amintirea cu 
Lourdes plângând în timp ce o ţinuse în braţe pe Enne 

copilă... Avea nevoie să știe. Cum îi cunoscuse Lourdes 
pe părinţii ei? Ce se întâmplase în timpul Marelui 
Război al Străzii? Cât de tânără fusese? 

Iși dorise toate astea? 

Pudră albă de cretă îi acoperea mâinile Ennei și ea 
își desenă zigzaguri cu ea pe coapse. Unghiile îi lăsau 
urme pe pielea palidă. 

Odată cu jalea pe care o simţea și un gând sumbru 
persista, unul pe care Enne îl bănuise, iar Zula îl 
confirmase. Enne își trăise viaţa la marginea lumii ei, 
indiferent cât de mult muncise, indiferent cât de 
asiduu încercase. Până când ajunsese în Orașul 
Păcatului. 

În urmă cu nouă zile, spusese Zula. Lourdes murise 
în ziua dinainte ca Enne să ajungă în New Reynes. 

În ziua dinaintea sosirii Ennei în New Reynes, 
protecţia lui Lourdes se destrămase. 

Enne știuse deja că Lourdes își folosise talentele 
pentru a o ţine în siguranţă, însă nu înțelesese ce 
însemnase asta cu adevărat. Mama ei o ţinuse 
invizibilă. Acum, amintirile Ennei cu Lourdes ștergându- 
i fiicei sale lacrimile de frustrare, șicanând-o despre 
ambițiile ei sociale - toate păreau distorsionate. Enne 
nu suferise niciun moment în viaţa ei - nu cu adevărat 
-, însă nu însemnase că acele dureri nu contaseră 
pentru ea. Agonizase din cauza lor. Le acceptase. 

lar Lourdes fusese martoră. 

Lacrimi grele și amare curgeau din ochii Ennei. 
Plânsese mult încă de ieri. Plânsese pentru povestea 
de viaţă a mamei ei pe care nu o știuse niciodată, 
pentru o femeie pe care o iubise și o dispreţuise 
deopotrivă. Plânsese pentru fata care fusese odinioară. 
De la prima minciună pe care i-o spusese lui Levi, 
otrăvirea lui Sedric, lupta ei cu Lola - orașul o 

transforma într-o persoană pe care nu o recunoștea. 

Dar, cu cât se gândea mai mult la viaţa ei dinainte, 
la ambițiile și caracterul ei, Enne știa că fusese 
dintotdeauna atât de hotărâtă, atât de nemiloasă. 
Datorită protecţiei lui Lourdes, aproape ratase ocazia 
de a se cunoaște cu adevărat. Era un pistol înfășurat în 
mătase. O lamă deghizată într-o tânără. 

Enne exersă la trapez pentru încă o oră, testându- 
și limitele cu acrobaţii și mișcări pentru care nu era 
pregătită. De multe ori rată prinderile de bară sau 
puterile îi slăbiră. 

Începuse să savureze senzaţia de cădere. 

În timp ce urca scara spre platformă, Enne își dădu 
deodată seama că avea parte de spectatori. Lola o 
privea de jos, de la distanţă, cu braţele încrucișate. 
Enne își aminti vag ceva despre Piaţa Resturilor, o 
promisiune făcută înainte. 

— De cât timp ești aici? strigă Enne. 

— Nu de mult, răspunse ea. Nu te-am găsit la 
cazinou. M-am gândit că nu vrei totuși să anulezi 
călătoria noastră. 

Enne nu mai avea motive să meargă în Piaţa 
Resturilor. Cotrobăind prin vechile articole de ziar ale 
lui Lourdes nu va schimba cu nimic situaţia, nu o va 
aduce înapoi. Însă, spunându-i Lolei despre Lourdes, ar 
însemna să accepte ceea ce se întâmplase, iar acel 
lucru părea cu mult mai dificil decât să pretindă că 
totul era normal. 

— Vin și băieţii Fierului? întrebă Lola. 

Nu îl văzuse pe Levi de ieri-seară. Fusese mai mult 
decât grijuliu cu ea, dar preferase să sufere în 
solitudine. Dacă ar veni și el, nu ar mai fi capabilă să 
menţină iluzia. 

— Nu, spuse ea. Suntem doar noi două. 

Era atât de devreme că soarele încă nu răsărise. 
Roua și ceața învăluiau străzile din faţa fabricii 
abandonate din Teritoriul Cicatricei, zgomotul din 
interior străpungând liniștea nopţii. De la prima 
întâlnire cu Lola, Enne nu se mai aventurase dincolo de 
St Morse după lăsarea întunericului, așa că se 
obișnuise cu gălăgia permanentă a străzii Tropps, unde 
zarurile zornăiau și beţivii cântau indiferent de oră. 
Aici, în Cartierul Fabricii, liniștea părea aproape 
tangibilă: apăsătoare și rece. 

Lola împinse în ușile fabricii și se strecurară 
amândouă înăuntru. 

Spaţiul era atât de vast cât un cartier de oraș, cu 
diferite standuri și cărucioare înghesuite în rândurile 
dintre  mașinării și benzile transportoare. Agitaţia 
mulțimii răsuna în interior, o cacofonie de târguieli și 
licitări pentru orice, de la mâncare la arme. Mirosea a 
țigări și cârnat fript, mirosuri care nu se împăcau cu 
stomacul sensibil al Ennei. 

La o sută de metri sau mai mult deasupra capului 
lor, copiii escaladau bârnele și aerisirile ca și cum ar fi 
fost un loc de joacă. i 

— Ar putea să cadă, spuse Enne. lși răsuci 
interiorul buzunarului fustei în pumn. Aglomerația o 
făcea să simtă claustrofobia, deși nu se mai simţise 
niciodată așa. Poate că, pur și simplu, nu era obișnuită 
cu Piața Resturilor. Poate ceea ce ea numea anxietate, 
ceilalți considerau ca fiind delectare. Insă o presimţire 
groaznică îi răscolea stomacul și fiecare țăcănit al 
tocurilor ei răsuna precum încărcarea unui pistol. 

Nu ar fi trebuit să fie de acord să vină. 

— Nah, nu vor cădea, răspunse Lola. Doar se dau 
în spectacol. Încearcă să se facă remarcaţi de 
Asociaţie. 

De regulă, Enne ar fi întrebat la ce se referea, însă 
era prea obosită. O parte din ea hotărâse că nu îi mai 
păsa, că acest oraș va fi întotdeauna un mister 
indiferent cât ar fi încercat să îl deslușească. 

— Hai să ne oprim mai întâi aici, spuse Lola, 
arătând spre un stand acoperit cu bucăţi imense de 
material și tapiserii roase de molii. Intrebând ce avem 
să întrebăm... o să vrem să rămânem în umbra 
anonimităţii. Răscoli într-una dintre cutiile cu haine 
vechi și apucă o eșarfă subţire neagră. Folosește asta. 
Aproape că se potrivește cu nuanţa rujului pe care îl ai. 

Enne frecă satinul între degete. Calitatea lui era 
acceptabilă și, spre deosebire de celelalte lucruri, nu 
avea nicio pată sau ruptură. 

Lola tăie două găuri perfecte în satin cu ajutorul 
cuțitului ei, apoi i-l legă Ennei în spatele capului. 

— Stă bine? întrebă Lola. 

— E în regulă, spuse Enne fără interes. 

După ce plătiră pentru eșarfa, Lola își puse la 
rândul ei o mască, pe care o scoase din buzunar, o 
legă pe cap, apoi o conduse pe Enne spre un alt stand. 
Aerul din jurul acestuia era atât de umed din cauza 
aburilor ce năvăleau dintr-o gaură din apropiere, încât 
Ennei îi părea că respiră nămol. lnăuntru, un bărbat cu 
buze galbene stătea pe un scaun ţinând în mână o 
pipă. Purta o mănușă pe o mână, însă bucăţi de paie 
ieșeau din ea. De fapt, întreaga lui mânecă stângă era 
deformată și mai groasă decât cea dreaptă. 

— Are ziare vechi pe care e dispus să le vândă, 
șopti Lola. 

— "Ilo, le întâmpină bărbatul. Cine sunteți voi două 
care păreţi puse pe rele? 

— Numele meu este - începu Enne să spună, până 
când Lola o înghionti. Enne se înroși, jenată - măștile 

erau inutile dacă își dezvăluiau numele....Suntem 
clienţi. 

— Mă bucur să vă cunosc. 

— Căutăm ziare vechi, spuse Lola. Articole 
semnate de anumiţi jurnaliști. 

— Cât de vechi vorbim? El își lăsă pipa pe masă. 

— Zece, douăzeci de ani. 

— Ce jurnaliști vă interesează? 

Lola îi făcu semn din cap Ennei să vorbească, iar 
Enne inspiră adânc până își găsi vocea. 

— Ne interesează o scriitoare pe nume Séance. 
Acesta era pseudonimul pe care i-l spusese Reymond 
în ziua când sosise. 

Bărbatul își mușcă buza de jos. Culoarea galbenă îl 
făcea să pară aproape inuman. 

— Ah, deci sunteți puse pe rele. Obișnuiam să 
citesc Pseudonimele când eram tânăr și credul. Se 
aplecă în faţă. Braţul lui de paie rămăsese în același 
loc, astfel că, în poziţia în care stătea, umărul îi părea 
dislocat. Era Bufonul - un alt pseudonim. Ventrilocul. 
Nostalgia. Umbra. 

— Aveţi vreunul dintre ziare? întrebă Enne. Nu 
realizase până în acel moment cât de mult își dorise să 
citească unul dintre articolele lui Lourdes. Chiar și 
știind că nu mai aveau încotro înainta și că nu era nicio 
șansă de a o găsi pe mama ei în viaţă, tot ar putea afla 
mai multe despre motivele lui Lourdes de a duce o 
viaţă dublă și ar putea auzi cuvintele chiar de la 
Lourdes. 

Nu va mai fi nicicând la fel de aproape de a 
descoperi povestea mamei ei. 

— S-ar putea să am unul care a scăpat incendiilor, 
spuse el. 

— S-ar putea? 

— Te va costa. Cincisprezece volţi. Sau un schimb. 

Cincisprezece volţi nu erau deloc mărunţiș, dar 
merita. Primul salariu de la Vianca sosise deja, atât 
pentru performanţele acrobatice ale Ennei, cât și 
pentru celelalte misiuni. Era foarte substanţial. Enne 
nu va duce lipsă de volţi în acest oraș dacă va continua 
să lucreze la St Morse. 

— Voi plăti în volti, spuse ea. 

Bărbatul o privi cu scepticism. 

— În regulă. Bratul lui de paie atârna inert pe când 
se îndreptă spre una dintre mese și apucă o cutie de 
dedesubtul ei. Răsfoi printre grămezi de ziare și broșuri 
vechi. 

— Cum v-aţi pierdut braţul? întrebă Lola. 

Bărbatul zâmbi. Dinţii lui erau chiar mai galbeni 
decât buzele. 

— L-am vândut. 

Stomacul Ennei se revoltă în mod neplăcut. 

El scoase un ziar subţire și o sferă mică, ieftină - 
din sticlă de culoare cenușie, cu un aspect murdar - 
dintr-o conservă de supă de pe masă. Enne se întrebă 
dacă sfera poate reţine cei cincisprezece volți. Insă își 
scoase totuși din buzunar una dintre sferele ei, 
deschise capacul și plăti. Sfera lui ieftină rezistă 
tranzacţiei fără a se sparge. 

Îi înmână ziarul. Se numea Anticarul. Acest număr 
trebuie să fi conţinut unul dintre articolele lui Lourdes. 
Enne îl împături și îl strecură în buzunarul de la piept. 

— Este singurul pe care îl am, spuse bărbatul. 

— Mulţumesc, îi spuse răspunse Enne, și vorbise 
serios, își încrucișă braţele protectiv pentru a ţine 
hârtia aproape de piept. Cum vă numiţi? Nu am întâlnit 
multe persoane care să știe despre Pseudonime. 

— Mi-am vândut și numele. 

316 


— De ce...? 

— Multumim pentru ajutor, interveni brusc Lola. O 
împinse pe Enne afară din stand înainte ca ea să își 
termine întrebarea. Însă, reintrând în Piaţă, cineva care 
alerga pe culoar se izbi de Enne. Ea ţipă și aproape 
căzu la picioarele Lolei. 

Fata care o lovise avea palmele acoperite de 
cicatrice. Fugi iute, pierzându-se în mulţime. 

În standul din faţa lor, un bărbat își strângea 
taraba cu mâncare. O grămadă de varză se prăbuși și 
se rostogoliră pe podea, iar o femeie se împiedică de 
una pe când se grăbea să treacă pe lângă. Unde 
priveai, oamenii strângeau tarabele. Oamenii fugeau. 

Un foc de armă se declanșă în celălalt colț al 
fabricii, iar inima Ennei tresări atât de puternic încât 
aproape vomită. 

— Cizmele albe. E o razie printre Cicatrice, spuse 
Lola, apucând neliniștită braţul Ennei. Trebuie să 
plecăm de aici. 

Mulțimea de oameni se repezi spre ieșirea din 
fabrică, claie peste grămadă, călcându-se în picioare și 
blocând singura cale de scăpare. Enne și Lola urmară 
exemplul, însă deveni rapid evident că mulţimea nu se 
mișca. 

Chiar și ridicându-se pe vârfurile tălpilor, Enne nu 
putea vedea în faţă. 

— Ce se întâmplă? 

— Ușa pare să fie închisă. 

În spatele lor, Cizmele albe dădeau năvală în 
mulțime, cu armele și bâtele ridicate. Arătau precum 
lupii mânând o turmă de oi la măcel. 

Un bărbat se întoarse și o lovi pe Enne în coaste cu 
geanta sa. Se dezechilibră când bocceaua grea o lăsă 
fără suflu, iar inima îi urcă în gât. Lângă ea, o altă 

persoană înjură când Enne o făcu să scape ceea ce 
căra în braţe. Erau îngrămădiţi. Fără scăpare. 

Enne atinse cu teamă revolverul din buzunar, însă 
Lola îi apucă încheietura mâinii și scutură din cap. | 

— Nu are rost, spuse ea, cu ochii în pământ. In 
acea primă seară, când ţi-am luat pistolul... l-am 
descărcat. Nu ţi-am mai înapoiat gloanţele. 

Ochii Ennei se măriră. Se uită în jos și deschise 
compartimentul revolverului și, clar ca bună ziua, era 
gol. 

Se abţinu să se răstească la Lola. Se găsise 
momentul să fie fără gloanţe... Enne ar fi putut evita o 
pedeapsă din partea cizmelor albe - deși orice întâlnire 
cu aceștia era un risc de a fi deconspirată -, însă Lola 
avea albul Porumbeilor în păr. Nu conta ce făcuse sau 
nu făcuse - va fi etichetată ca vinovată. Dacă cineva 
simţea durerea lipsei lor de muniţie, aceea era Lola. 

— Trebuie să găsim o cale de ieșire, chiţăi Lola. 

Enne căută o altă variantă sau un loc unde să se 
ascundă, dar din cauza mulţimii nu putea vedea decât 
în sus. Deasupra capului lor, copiii de pe bârne se 
cățărau spre o fereastră. Un băiat se strecură prin ea și 
apoi pe acoperiș. Intr-un loc sigur. 

Privirea ei se opri asupra unei mașinării imense, un 
fel de generator scos din uz. Nu departe de acela era 
un stâlp cu două bare ce formau un Y. 

— Vino, spuse Enne. Cu mâinile încă împreunate, o 
trase pe Lola prin mulţime spre generator. Punând 
piciorul pe un mâner, Enne se căţțără pe gigantul 
cilindru mecanic. 

— Eşti nebună, răsuflă Lola odată ce înţelese 
planul Ennei. Se holba la copiii cocoţaţi aproape de 
plafon cu ochi larg deschişi. 

Dar apoi se întinse și apucă mâna Ennei, iar 

aceasta o trase sus. După câteva clipe de ezitare, Lola 
sări pe stâlp. Ateriză stângaci pe un picior, dar se 
redresă. 

Enne făcu un salt și ateriză în spatele ei. Lola se 
chinui să urce cu braţele în jurul stâlpului încleștate 
atât de strâns încât bluza i se adună în jurul gâtului, 
dezvelindu-i o parte din abdomen. 

— Trebuie să urci mai repede, o îndemnă Enne. 
Înainte să fim observate. 

Cizmele albe ajunseseră în mulţime. Unul dintre ei 
o apucă pe o fată de păr și o aruncă în genunchi. Alţii 
își îndreptau bâtele spre clienţii miraţi, care își 
ridicaseră braţele în semn de capitulare. În rândurile 
din faţă, un grup de bărbaţi lovea cu pumnii în ușa 
închisă, țipând. 

Enne se agăță de stâlpul înclinat, atârnând cu 
spatele spre mulţime, și urcă pe bara opusă cu 
picioarele încolăcite în jurul acesteia. Acum nu mai era 
nevoie să aștepte ca Lola să se miște mai repede. 
Șuruburile de pe laturile stâlpului erau destul de mari 
pentru a se putea ajuta de ele. 

Enne reuși să ajungă la una dintre bârnele de 
metal aproape de plafon. Doar în momentul când o 
apucă și își roti picioarele în jurul acesteia se uită în 
jos. Urcușul nu păruse atât de lung privit de jos. Lola, 
pe de altă parte, părea foarte conștientă de acest 
lucru. Urca în ritmul constant al vorbelor „La naiba, la 
naiba, la naiba”. 

Cel puţin doisprezece copii stăteau îngrămădiţi pe 
bârne, unii neavând mai mult de șapte ani. O priveau 
fascinaţi și temători pe Enne cum se ridică în picioare - 
arăta probabil destul de intimidant cu masca neagră pe 
faţă. De jos, din mulţime, câteva persoane arătau spre 
ea, o vedeau. Ennei îi era încă o dată reamintit faptul 

că nu mai era invizibilă. Era puternică - dar era și 
vulnerabilă. 

Lola apăru, transpirând, câţiva metri mai departe. 
Se chinui să se tragă pe bârnă cu o graţie similară celei 
a unei morse. 

— Nebună. Ești nebună! 

Enne o ignoră și analiză traseul spre fereastra pe 
care îl văzuse pe băiat evadând mai devreme. Apoi 
realiză de ce ceilalţi copii nu se mișcaseră: era o 
porţiune lipsă între bârna lor și cea de lângă fereastră. 
O coardă neagră, groasă, brăzda distanţa, întinsă bine. 
Mai mulţi copii aflaţi pe ambele părţi încercau să o 
înnoade de bârnele cele mai apropiate. 

Erau pe muchie de cuţit. 

Lola se albi la față. 

— În niciun caz. 

— Cum au ajuns ei pe partea cealaltă? îi întrebă 
Enne pe copii. 

— Au venit pe acolo. De pe acoperiș, răspunse o 
fată cu păr negru, lung până la talie. Părea să aibă în 
jur de unsprezece ani. Noi am venit pe scări. Făcu un 
semn din cap spre capătul opus al fabricii, unde o 
scară urca până la jumătatea unui perete de colţ 
pentru a ajunge la etajul unui birou. Enne nu o văzuse, 
fiind atât de departe, și cu toată adunarea de Cizme 
albe dintre distanţe. Ea și Lola aleseseră o cale mai 
solicitantă. Nu era de mirare că puștii le priviseră cu 
atâta uimire. 

— Mai bine am aștepta, spuse Lola, cu vocea 
tremurând. Cizmele albe vor pleca la un moment dat. 

— Sau vor urca în cele din urmă, mormăi fata. 

Enne privi din nou în jos. Câţiva dintre Cizmele albe 
stăteau deja nemișcaţi, privindu-i, așteptându-i. 

— Cizmele albe vor fi blânde cu voi, îi spuse Enne 

fetei. Sunteţi cu toţii tineri, ce ar putea... 

Fata scutură din cap și îi arătă Ennei mâinile. Erau 
împânzite de cicatrice. Enne realiză că toţi purtau 
aceleași semne. Erau copii. 

— Tocmai ce am jurat, explică fata. Opt degete nu 
ne-a dat voie niciodată, însă Scavanger, da. 

Ceea ce însemna că toţi - nu doar Lola - erau în 
pericol. 

Enne se apropie de coardă. Nicio plasă care ar 
putea-o salva aici. 

— Aţi putea să vă prindeţi cu picioarele de coardă 
și să atârnaţi cu capul în jos, spuse Enne în timp ce 
Lola se târa pe burtă mai aproape de ea, cu bărbia 
atingând metalul rece al bârnei. Arăta caraghios, 
tremurând toată și palidă. Apoi Enne se gândi că poate 
ea era cea care arăta caraghios, îndeajuns de 
încrezătoare să ia cuvântul și să dea sfaturi. 

— Cablul este întrerupt, spuse Lola, indicând 
câteva locuri în care învelișul protector lipsea. Celălalt 
capăt al corzii era conectat la o mașinărie din tavan. Ar 
putea fi funcţional. Atinge-l și ești prăjit. 

— Tălpi de cauciuc, îi aminti Enne. Lovi ușor coarda 
într-un loc sigur. Nu era perfect întinsă, dar 
elasticitatea nu era mare. 

— Cazi și ești mort, ripostă Lola. 

— Atunci folosiţi-vă de haine. 

Fata cu păr negru se dezbrăcă de geacă. Păși cu 
atenţie pe lângă Enne, apoi aruncă haina peste coardă 
și își înfășură ambele mâneci în jurul încheieturilor și 
pumnilor strânși. 

— Chiar ai de gând să faci asta? șuieră băiatul de 
lângă ea. Avea obrajii umflaţi, ca și cum i-ar fi fost 
recent scos un dinte. 

Ea îi aruncă un rânjet răutăcios. 

— Da. Spune-le tuturor să fie atenți. 

Se aruncă. Geaca se roti în jurul corzii, ţinând-o, iar 
ea își înfășură picioarele în jurul cablului. Ceilalţi copii 
priveau temători, dar uimiţi cum ea se târa cu capul în 
jos spre cealaltă parte. 

Se mișcau din loc și era un început bun. 

— Tu ești următorul, strigă fata spre băiat. 

Plângând fără rușine, el își aruncă eșarfa tricotată 
peste coardă și și-o legă de încheieturi. Se îndepărtă 
încet de bârnă și se agăţă cu picioarele de cablu. Dură 
o veșnicie până să se miște chiar și un centimetru. 

— Kelvin, trebuie să te miști mai repede, îl grăbi 
fata de pe partea cealaltă. Mai așteaptă și alţii. Deși 
doar câţiva dintre ei păreau dispuși ca măcar să 
încerce să traverseze. 

— Eu... Eu sunt... se bâlbâi Kelvin. Era aproape de 
jumătate drumului și tremura incontrolabil. 

— Arată de parcă mai are puţin și face pe el, spuse 
o altă fată din spatele Ennei, în jur de nouă ani, 
îndeajuns de tare încât Kelvin să o poată auzi. Enne 
era în egală măsură șocată de limbajul ei și îngrozită 
că Kelvin ar putea să o facă. 

El era acum la jumătatea drumului. Fata de nouă 
ani se dezbrăcă de geacă, pregătindu-se să îl urmeze. 

Eșarfa lui Kelvin se rupse. 

El nu reacţionă destul de rapid. Gleznele îi cedară 
și căzu, ţipând. Fata de pe partea opusă se întinse 
după el disperată, ca și când ar fi putut să îl prindă de 
la o așa distanţă. 

Mulțimea ţipă când Kelvin se izbi cu un zgomot 
sfâșietor de o bandă transportoare veche. Sângele lui 
se împrăștie pe metal, iar gâtul îi era într-o poziţie 
nefirească. Enne întoarse  numaidecât privirea, 
rezistând senzaţiei de greață. 

Unul dintre băieţii din spatele Ennei vomită în 
palme. Fata de pe cealaltă parte îmbrăţișa bârna și 
privea în jos la trupul lui Kelvin, gemând. 

Mulțimea deveni și mai gălăgioasă odată cu 
tragicul eveniment, iar haosul deja prezent se 
transforma într-unul din ce în ce mai violent. În timp ce 
protestatarii se luptau cu Cizmele albe, alți câţiva 
reprezentanţi își croiau drum spre scări. Spre ei. 

— E timpul să ne mișcăm, chiţăi copila de nouă ani. 
Geaca mea nu se va rupe, așa că trec. 

Reuși să traverseze. Între timp, prima fată se târî 
de pe bârnă spre fereastră. Lola și Enne se înțeleseră 
din priviri, un acord mut de a aștepta ca și ceilalți copii 
să traverseze, deși Cizmele albe dădeau năvală pe 
scări. Lola închise ochii și își îngropă faţa în bârnă. La 
interval de câteva secunde, ridica o mână pentru a se 
asigura că pălăria îi acoperea încă părul. 

Se auzeau plânsete și înjurături, făceau pauze, dar 
fără accidente. Traversaseră cu toții. 

— Eu voi veni ultima, îi spuse Enne Lolei. Voi fi cea 
mai rapidă. 

— Dacă o să mor, te voi bântui. Și pe copiii tăi. Și 
pe copiii copiilor tăi... 

— Mișcă-te. Nu aveau timp de pierdut. Cizmele 
albe ajunseseră la bârnele plafonului. Deși erau destul 
de departe, nu vor rămâne așa pentru mult timp. Lola 
purta însemnul unui asasin - Cizmele albe mai întâi vor 
trage și apoi vor pune întrebările. 

— La naiba, murmură Lola. Își puse haina în jurul 
corzii și își dădu drumul cu capul în jos. În acea 
fracțiune de secundă de cădere, ea își mușcă buza într- 
atât de tare că sângeră. Lola mormăi în sinea ei și 
înaintă centimetru cu centimetru - rapid, în stilul unui 
vierme, fapt care ar fi făcut-o pe Enne să râdă în alte 

circumstanţe - și mai avea mai puţin de jumătate din 
drum de parcurs când pălăria îi alunecă, lăsându-i la 
vedere părul alb. 

Foc de armă. 

Glonţul o rată. Lola ţipă și apucă strâns bârna de 
pe cealaltă parte. Încă două focuri de armă. Enne se 
lăsă pe vine, stomacul înnodându-i-se. Nu. Te rog, nu, 
gândi ea. Nici nu mi-am dorit să vin aici. Nu ar fi trebuit 
să vin deloc. 

Lola se așeză pe bârnă și înaintă pe burtă spre 
fereastră. Îi făcu semn Ennei să se grăbească, însă 
Enne era împietrită. Un glonţ se izbi de bârna de sub 
picioarele ei. 

Enne își recita regulile lui Lourdes. 

Nu îi lăsa să vadă că iți este teamă. 

Făcu primul pas pe coardă. Era calmă. Respiră. 

Să nu te rătăcești niciodată. 

Mai făcu un pas. Un glonţ trecu razant pe lângă 
braţul ei întins. 

O luă la fugă. Rapid, grațios. 

Un pas. Doi pași. Trei pași. Apoi alunecă. 

Se prinse cu subsuoarele de coardă, iar pentru 
câteva secunde, nimeni nu trase cu arma. Credeau că 
era pe punctul de a cădea. 

Nu te încrede în nimeni decât dacă trebuie. 

Își mișcă braţele în așa fel încât să apuce coarda cu 
mâinile. Era un adevărat miracol că nu atinsese firul 
deschis. O lovitură spre înainte se transformă într-o 
legănare. Din două mișcări avea bârna sub picioare. 

Lola sări pe fereastră cât timp Enne se lungi și 
sărută metalul bârnei. Enne se ridică și păși grăbită, 
eleganța ei acrobatică părăsind-o în fuga ei de a se 
salva. Se împiedică de pervazul ferestrei și căzu 
grămadă pe partea cealaltă, pe acoperiș. Enne ateriză 

pe spate și rămase fără suflu. 

Lola, stând lângă ea, o lovi cu pumnul în umăr. 
Bravo, gândi Enne că voia ea să îi transmită. Esti 
nebună, era o altă posibilitate. Nu o putea contrazice. 

Enne se ridică și se rezemă de perete. Respira cu 
greutate și se lupta cu impulsul de a râde sau de a 
plânge. 

Cicatricele se holbau, adunaţi în jurul unei alte 
ferestre, de unde le priviseră pe Lola și pe Enne 
înfruntând coarda. Fata care îl cunoscuse pe Kelvin își 
acoperise faţa cu haina pe care o folosise să 
traverseze, umerii cutremurându-i-se. 

— Nu ar trebui să stăm pe loc, spuse Enne. Cizmele 
albe ne-au văzut plecând. Se uită în zare la priveliștea 
neatrăgătoare a Cartierului Fabricii. 

Cineva o lovi încet pe braţ. Era unul dintre copii. 

— Cine ești? 

— Séance, răspunse Lola în locul ei. Enne îi aruncă 
o privire furioasă cititoarei de sânge. Ce fel de joc 
punea la cale? 

— Faci parte din clanul Cicatricelor? Ea privi 
palmele nemarcate ale Ennei confuză. 

Lola rânji. 

— Ar fi Scavenger îndeajuns de curajos să facă 
asta? 

— Nici gând, spuse fata. O privi pe Enne cu genul 
de respect pe care îl văzuse odată pe Mansi că i-l 
acordase lui Levi. 

Enne aproape uitase de ce veniseră în Piaţa 
Resturilor. Nebăgându-i în seamă, scoase ziarul din 
buzunar și răsfoi paginile până găsi articolul lui 
Lourdes. 

Lola dădu din cap grăbită. 

— Ar trebui să plecăm. Insă Enne nu era atentă. 

Scrisul era prea pătat pentru a putea citi altceva 
decât titlul: „Mereu în amintire”. Ziarul arăta ca și cum 
cineva l-ar fi scufundat în apă. 

Enne privi cuvintele imposibil de descifrat și 
mototoli ziarul în pumn. 

— Acel. Om. Nesuferit. 

Aceasta fusese ultima șansă de a-i auzi vocea lui 
Lourdes și fusese o păcăleală. Lacrimi îi înceţoșară 
privirea. De regulă, s-ar simţi rușinată să plângă de 
față cu alţii, însă acum nu îi mai păsa. 

Lola își puse brațul în jurul umerilor Ennei. Era un 
gest intim pentru cineva care purta sentimente destul 
de contradictorii faţă de starea de bine a Ennei. 

— Trebuie să plecăm, spuse Lola. Tu ești /orau/. 
Cuvintele ei sunau forţate - o prefăcătorie. Se aplecă 
mai aproape de urechea Ennei. Ei așteaptă ca tu să 
faci prima mișcare. Și cu toții avem nevoie să scăpăm 
de aici. 

Ceilalţi din jurul lor o priveau pe Enne sfioși, ca și 
când așteptau indicaţii. De parcă Enne ar fi fost pe 
bune un lord al străzii. 

Expresia disperată a Lolei o determină să se miște. 
Se târâră pe panta acoperișului depozitului, apoi săriră 
pe clădirea de alături. Enne ateriză perfect în picioare. 
Lola, pe de altă parte, se prăbuși în genunchi îndată ce 
lovi cimentul. 

Deloc surprinzător, salturile de pe un acoperiș pe 
altul erau o activitate istovitoare. Când ajunseră pe un 
acoperiș la câteva străzi distanţă de fabrică, Enne și 
Lola gâfâiau, iar mâinile cititoarei de sânge erau pline 
de  julituri de la numeroasele dăţi în care se 
împiedicase și se proptise în ele. Parcurseseră o 
distanţă destul de mare încât să fie în siguranţă și 
copiii începuseră să se împrăștie. Acum rămăseseră 

doar ele două. 

— Sunt mii asemenea lor în Partea de Nord, spuse 
Lola. Făcând prostii. Bântuind teritoriile clanurilor. 
Sperând să fie reperaţi de Asociaţie sau de lorzii lor. Ea 
se strâmbă. Ei ar fi cei mai vulnerabili dacă un alt 
război ar izbucni în Partea de Nord. Nu e nimeni care 
să îi protejeze. 

Enne își simţi sufletul străpuns de ceva dureros și 
neplăcut. Nu se simţea în stare în acel moment să 
asculte una dintre tiradele acuzatoare ale Lolei. 

— De ce mi-ai spus Seance? întrebă ea, încercând 
să ascundă încordarea din glas. 

— Toţi lorzii au un nume de stradă. 

— Credeam că mă voiai moartă. „O armă în mâna 
oricui mă deţine” și toate cele? 

— Incă sunt de părere că ești periculoasă. Poate 
chiar mai periculoasă decât am gândit iniţial. Am 
crezut că orașul te va revendica - te va frânge. Lola 
făcu o pauză, privind-o pătrunzător pe Enne. Acum 
cred că orașul poate sta la mâna ta. 

Enne se strâmbă. 

— Nu trebuia să alegi tu pentru mine. 

Lola oricum se pronunţase prea târziu. Enne era 
deja frântă, deja revendicată. 

— Vrei să știi adevăratul motiv pentru care mi-am 
vopsit părul alb? Lola își încleștă pumnii și privi spre 
orizont. După ce ne-am pierdut părinţii, eu și fraţii mei 
am jurat că nu ne vom apropia de clanuri. Eram tineri, 
așa că lucram la negru. Fratele meu cel mai mare 
studia conservatorul în Partea de Sud, iar, când avea 
să încheie studiile, urma să aibă grijă de noi toţi. 

Apoi am aflat că minţise. Se alăturase unui clan, 
crezuse că era o modalitate mai simplă de a ne 
întreţine. lar când acel clan s-a destrămat, am privit 

cum a fost împușcat. Am privit cum murea. 

Enne nici nu respira. Nu îi ceruse Lolei să își spună 
povestea - nu era pregătită pentru asta. Era o 
reamintire nedorită a faptului că tragedia ei nu era 
unica din lume, că nu era singura persoană care purta 
răni adânci. Acum înțelesese de ce Lola detesta 
pistoalele. N 

— După, am rămas doar eu și fratele mai mic. Insă 
Justin, el nu doar că l-a jelit pe fratele nostru - a făcut o 
obsesie pentru el, pentru clanuri, pentru Partea de 
Nord. Nu i-a mai păsat de mine. Nu i-a mai păsat de 
nimic, doar de propriile țeluri. S-a alăturat Porumbeilor. 
Lola își dădu jos jobenul, lăsându-și liber părul alb. 
Când te alături Porumbeilor, numele tău e înlocuit cu 
unul nou. Nu pleci. Nu vorbești cu nimeni. Lola strânse 
din pumn. Așadar, m-am mutat în Teritoriul 
Porumbelului, mi-am vopsit părul alb și am început să 
lucrez pentru Asociaţia Orfanul... totul pentru o șansă 
la o fărâmă de informaţie, orice m-ar fi putut conduce 
la Justin, de a ști că este încă în viaţă. Chiar dacă lui nu 
îi pasă, mie îmi pasă. 

Lola se întoarse apoi spre ea, cu o expresie 
neobișnuit de blândă. 

— Așa că te înțeleg. Amândouă căutăm pe cineva. 
Amândouă am fi în stare de orice pentru a-i găsi. În 
cele din urmă, ne asemănăm. Și dacă... Işi drese 
glasul. Dacă te-ai numi pe bune lord, dacă ţi-ai lua 
dreptul la putere adevărată, poate m-ai putea ajuta să 
îl găsesc. 

Enne inspiră adânc și anevoios. Nu îi stătuse în 
putere să o întrerupă pe Lola în timpul povestirii, dar 
acum, că Lola își spusese adevărul, Enne era nevoită 
să îl împărtășească pe alei. 

— Lourdes e moartă, Lola, spuse Enne încet, iar 

Lola se încordă. Era moartă dinainte ca eu să ajung în 
New Reynes. Enne se așeză și se ghemui cu genunchii 
la piept. Nici măcar nu știu de ce am venit cu tine în 
Piaţa Resturilor. Căutarea articolului a fost o pierdere 
de timp. 

Se amăgise singură. Lourdes nu ar fi vorbit cu fiica 
ei prin intermediul cuvintelor unui articol. Ar fi fost 
doar cerneală, nu glas. Ar fi scris despre revoluţii sau 
alegeri de putere sau schimbare, și niciunul dintre 
acele lucruri nu contau cu adevărat. Nu i-ar fi spus 
Ennei că o iubește. Nu ar fi fost capabilă să o audă pe 
Enne spunându-i la rândul său că o iubește. 

— Îmi pare atât de rău, Enne, spuse Lola, 
ghemuindu-se lângă ea. Cum ai aflat? 

— Levi și cu mine am fost la adresă. Strada 
Mormintelor Sfinte. Enne își scoase masca și o aruncă 
la picioarele Lolei. Am terminat cu asta. Căutarea. Nu a 
mai rămas nimic de găsit și, chiar dacă ar mai fi, e 
prea periculos. Îmi pare rău să aud despre fraţii tăi și 
îmi pare rău pentru ce ai crezut că sunt. Dar trebuie să 
mă concentrez pe a rămâne în viaţă. 

Lola se întoarse așa încât Enne să nu îi poată 
vedea chipul, însă Enne simţi că era dezamăgită. Cele 
două fete nu erau chiar prietene, dar acum erau 
departe de a fi dușmani. 

— Renunţi? se frânse vocea Lolei. Chiar dacă e 
moartă, tot este... 

— Nu mai am ce găsi. A 

Enne îi întoarse spatele. Inainte de a sări pe 
următorul acoperiș, îi spuse Lolei încă un cuvânt - un 
mesaj destinat altcuiva, cuiva care nu îl va auzi 
niciodată. 

— Rămas-bun. 

Levi 


Sedric își aștepta volţii în două zile, iar lui Levi îi 
lipseau două mii cinci sute. 

Lângă el, Jac își umezi palmele cu salivă și își 
aranjă părul blond. Levi își strânse cravata și își suflecă 
mânecile cămășii pentru a lăsa la vedere tatuajele de 
pe braţe. Un mesaj, asemenea zâmbetului de un milion 
de volţi: el era Lordul Fierului, intrând mândru într-o 
tavernă de pariuri. Teritoriul lui. Imperiul lui. 

Cei doi cotiră după un colţ. Luminile bârlogului de 
pariuri erau difuze din cauza perdelelor grele de la 
geamuri. Era denumit Mort în Zori - deschis la miezul 
nopţii, închis la răsărit. Pe când Levi trecea ignorând 
coloana de oameni de afară, paznicul de la ușă îi 
analiza tatuajele negre și ochiul vinețiu. 

— Pup, spuse el. Inviat din morţi. Credeam că Chez 
te-a omorât. 

Veștile circulau repede în Partea de Nord. 

— Ciudat. Nu m-am simţit nicicând mai bine, 
răspunse Levi cu un zâmbet încordat. 

Bărbatul din spatele lui mărâi pentru că se băgase 
în față. Levi se înfioră, deși subtil. Asta era un bârlog 
de pariuri, iar el era - fusese - lordul pariurilor. Putea 
face orice își dorea. 

— Chiar așa? întrebă paznicul. Îl privi pe Jac. Dacă 
Chez ar fi fost lord, ar fi avut jurământul tău. Dar tu 
ești cu Pup. Interesant. 

Jac vorbi printre dinţi. 

— Jurământul meu îi aparține Lordului Fierului. 

Levi salută înclinând pălăria, iar paznicul le ţinu 
ușa deschisă, lăsându-i să intre. 

Lumini străluceau peste tot, atârnând de fire din 
tavan, și o formaţie de jazz cânta în spatele sălii. 

Fumul de ţigară era atât de gros încât atunci când Levi 
expiră, un petic de aer curat se formă în jurul buzelor 
lui. Levi se plimbă printre mese căutând un joc de 
Tropps. Ei aleseseră în mod special acest bârlog pentru 
că nu era al unui client - niciunul dintre crupieri nu era 
al Fierului, ceea ce însemna că erau slabe șanse de a 
da peste vreun bucluc. Când Jac se depărtă de el, 
îndreptându-se spre un joc de ruletă, Levi se strecură 
pe un scaun liber de la o masă de Tropps. 

Bărbatul tânăr de lângă Levi purta în întregime 
haine negre și o pană ridicolă în spatele urechii. Zâmbi 
spre Levi cu dinţi cariaţi și buze albe, duhnind a 
mortăciune. 

— Drăguţă pană, spuse Levi. E nouă? 

— Aveam nevoie de o schimbare, acum că sunt 
Lordul Cicatricei, răspunse Jonas Maccabees. Văd că tu 
încă ai tatuajele. Acele mementouri sunt pentru 
totdeauna. 

Jonas și Levi nu se înțeleseseră niciodată bine, dar, 
dintr-un oarecare motiv, vocea lui Scavenger era lipsită 
de asprimea obișnuită. Poate că statutul de lord îi pria. 
Sau poate cel al lui Levi de a nu fi lord îi pria în egală 
măsură. 

— Încă mă întreb de ce, spuse Jonas cu voce joasă. 
Nu am avut niciodată probleme cu membrii Torren. 

Levi înghiţi cu greu nodul de vinovăţie și durere 
care îl apăsa. 

— Nu am nicio idee. 

— Dacă Reymond ar fi fost aici, te-ar fi făcut un 
mincinos. 

— Ai de gând să faci tam-tam? Seara abia 
începuse. Erau și alte bârloguri disponibile. 

Jonas scrâșni din dinţi. 

— Nu în seara asta. 

Când crupierul împărţi cărţile, Levi reuși cu greu să 
ignore furia mută a lui Jonas și mirosul lui îngrozitor 
pentru a se putea concentra pe joc. Mâna lui nu era 
atât de slabă, dar nici chiar foarte bună. inlocui cu grijă 
cărțile cu cele ascunse în mânecă. 

Nu câștigă prima runda, iar a doua oară alesese 
doar cărţi mici și abandonă imediat. Chiar și 
străduindu-se, era dificil să nu se gândească la 
termenul-limită de peste două zile, ce îi dădea târcoale 
ameninţător. La Enne, spunându-i că era singură. La 
Chez, stând pe tronul lui. Nu îi era de ajutor avându-l 
pe Scavenger lângă el, o dovadă vie de cum el se 
ridicase și Levi căzuse. 

Când găsi ocazia, Levi schimbă cărţile din mână cu 
cele potrivite din mânecă. Se întâmplase rapid, fără a 
da de bănuit. Nici măcar Jonas, stând chiar lângă el, nu 
văzuse. Levi nu avea nevoie să gândească manevra - 
mișcările erau automate, memorate din vremea când 
încă stătea la colţ de stradă, costumat precum o 
legendă de mult apusă, întrebând victimele dacă ar 
vrea să joace. 

Scurta repriză de câștiguri îi distrase atenţia cum 
numai speranţa o putea face. Alătură micul turn de 
jetoane grămezii lui în timp ce crupierul îi oferi o nouă 
carte. O apucă. 


Fumul din Mort în Zori se risipi, iar Levi stătea în 
fața unei uși albe de pe hol. Vag, își aduse aminte ce 
spusese Zula despre hol, despre umbra care îi lega pe 
el și Enne, însă, mai precis, nu se putea gândi decât că 
trebuie să găsească o anume ușă. Păși înainte și apăsă 
clanţa ușii din faţa lui. Se deschise. 

Levi păși într-o cameră scufundată într-un fum 
familiar și lumini difuze. Era în Mort în Zori, însă nu se 

trezise. Oamenii ţipau. Un fluier răsună. După ce își 
croi drum printre trupuri transpirate ce duhneau a 
absint și ţigări, ajunse la marginea ringului de box. Jac 
zăcea întins pe podea. Purta doar un maiou alb și 
pantaloni - cine știe unde își lăsase sacoul și cămașa. 
Bărbatul de deasupra lui îl lovi cu piciorul în coaste, 
însă Jac era deja inconștient. 

— Jac! ţipă Levi, panicându-se. 

Adversarul se aplecă în genunchi și îl lovi cu 
pumnul în faţă pe Jac. Din nou. Și din nou. Podeaua 
lucea sub ei cu sânge și un dinte spart. 
~ Apoi adversarul se opri și ridică privirea spre Levi. 
li făcu cu ochiul. Levi îl recunoscu drept bărbatul care îl 
urmărise în clădirea cuprinsă de flăcări din Piaţa 
Resturilor. Care îi înmânase cea de-a doua Carte a 
Umbrei. Care îl împiedicase să îl salveze pe Reymond. 

Acesta era cel de-al doilea avertisment al lui 
Sedric. Mai întâi Reymond, acum Jac. 

Inima lui Levi se opri. Ce vedea nu era real. Nu se 
întâmpla. Crupierul trebuie să îi fi strecurat o Carte a 
Umbrei, așadar era doar o halucinație - o aberaţie, 
asemenea oricărui lucru legat de hol sau „talentul” 
Zulei de a citi umbre. 

Dar dacă asta era real, precum o voce lăuntrică îl 
avertiza, atunci Levi trebuia să îi pună capăt. Trebuia 
să se trezească. 

Levi își verifică ceasul de buzunar din alamă și, 
judecând după cât timp jucase Tropps înainte să 
leșine, această scenă se petrecea fie chiar acum pe 
când el zăcea inconștient în scaun, fie în viitoarele 
câteva minute. 

Știa o singură modalitate de a se trezi dintr-un 
coșmar și aceea era de a muri. Levi îl bătu pe umăr pe 
bărbatul de lângă el. In clipa în care acesta se întoarse, 

Levi îi dădu un pumn în nas. Lovitura răsună 
satisfăcător, sângele curgând șiroaie din nasul spart. 

Bărbatul se împletici peste mulţime și înjură. O 
fracțiune de secundă mai târziu, pumnul acestuia se 
izbi de falca lui Levi. Gemând, Levi se ajută să se ridice 
de corzile ce împrejmuiau ringul de box, și scoase 
cuțitul din buzunar cu nicio intenţie de a-l folosi. In 
clipa în care bărbatul îl văzu, și-l scoase pe al său, cu 
toată intenţia de a-i tăia beregata lui Levi. 

Trei pumni, o lovitură de picior și treizeci de 
secunde mai târziu, o făcuse. 


Levi trase speriat aer în piept și se trezi cu senzaţia 
lichidului rece fiindu-i turnat în cap. Se ridică, pielea îi 
era umedă și lipicioasă și își șterse băutura Ruina 
jucătorului de pe față. 

— Am crezut că ai dat ortu' popii, spuse vesel 
Jonas. Își lăsă paharul gol jos și îi oferi lui Levi o mână 
de ajutor, însă Levi refuză și se ridică singur. Nu voia 
ca Jonas să observe Cartea Umbrei ascunsă în pumnul 
său. 

— Te simţi mărinimos azi? întrebă Levi, încercând 
să își regleze respiraţia. 

— Mărinimos? repetă Jonas. Nimeni nu m-a acuzat 
vreodată de mărinimie. 

Privirea lui Levi se opri pe masa de joc și înjură 
când își dădu seama că toate jetoanele pe care le 
câștigase dispăruseră. Nu conta. Jac era mult mai 
important, iar dacă scena trăită în hol era pe atât de 
prevestitoare pe cât se temea Levi, Jac ar putea fi deja 
în ring. 

Reputația lui Levi se dusese deja pe apa sâmbetei, 
iar acum leșinase în faţa unui alt lord al străzii. Jonas 
zâmbi și, deși erau de aceeași înălţime, tot avea 

impresia că Jonas îl privea de sus cu o satisfacţie 
perversă. Întotdeauna îi plăcuse să îl vadă pe Levi 
agitându-se jenat. 

Însă lui Levi nu îi mai păsa de pierderea reputației. 
A nu-și pierde cel mai bun prieten era mai presus de 
orice. 

— Nu mai contează, mormăi Levi pe când băgă 
cartea în buzunar. Își luă pălăria de pe podea și se 
întoarse, încercând să găsească drumul spre ringul de 
box. 

Alergă pe scări în jos și în camera din viziune, 
urmărind cuvântul ARENA pictat cu roșu pe pereți. 
Piciorul rănit și coasta ruptă pulsau de durere cu 
fiecare pas grăbit. 

Jac era pentru moment conștient. Se clătină când 
bărbatul - omul lui Sedric, același cu cel din viziune - îl 
lovi în piept. Levi tresări involuntar, văzându-și 
viziunea atât de evident confirmată, dar apoi pipăi 
pistolul din buzunar. Împușcându-l pe adversarul lui Jac 
era însă un risc prea mare - Levi nu ar putea să Îi 
plătească lui Sedric dintr-o celulă de închisoare și nici 
încarcerarea nu l-ar proteja de răzbunarea donului. In 
plus, spre deosebire de Opt Degete sau Ivory, Levi nu 
era un criminal. 

Se grăbi să îi atragă atenţia arbitrului care stătea 
pe un scaun supraveghind ringul. 

— Trebuie să oprești lupta, îi spuse Levi. 

— Și de ce aș face asta? întrebă bărbatul, 
neluându-și un moment ochii de la bătaie. 

— Băiatul ăla are doar șaptesprezece ani. Nu are 
vârsta necesară. 

— Ai vreun certificat de naștere? Arbitrul sorbi din 
paharul său. 

Jac se împiedică. Adversarul lui îl lovi în spate. De 

partea cealaltă a ringului, bărbatul care îl omorâse pe 
Levi în viziune îl încuraja pe oponentul lui Jac. Fiori îl 
străbătură pe Levi - cu siguranţă nu era o priveliște pe 
care o vedea în fiecare zi. 

Se întoarse din nou spre arbitru. 

— Te rog! Levi nu spunea aceste cuvinte în fiecare 
zi. 

— Dispari. 

Levi zări un bar douăzeci de pași mai în față și nu 
pierdu vremea - fugi. Barmanul ţipă când Levi sări 
peste tejghea și apucă două sticle de absint. Bărbatul 
se repezi la Levi, însă el deja sări înapoi și se îndrepta 
spre arenă. Levi desfăcu sticlele și turnă alcoolul pe 
toată suprafața acoperită de paie a ringului. Arbitrul 
fluieră, însă el îl ignoră. Când Levi pocni din degete, o 
scânteie se aprinse și incendie jumătate din ring. 

Levi sări în mijlocul vâlvătăii. Lovi podeaua și căzu 
în flăcări, dar, rostogolindu-se în ţărână, hainele 
arzânde se stinseră. Jac zăcea pe jos, nemișcat. 
Adversarul lui privea infernul cu ochi mari, iar 
mulţimea se împrăștie și dădu năvală spre scări. 

Levi puse mâna pe adversar și îl răsuci spre el. 
Bărbatul trebuie să îl fi recunoscut pe Levi din Piaţa 
Resturilor, pentru că mărâi când privirile li se întâlniră. 

— Spune-i lui Torren că dacă se atinge de Jac, bufni 
Levi, o să îl ard de viu. 

Cuvinte periculoase pe care să i le adresezi unui 
Torren. Era genul de lucru care i-ar fi făcut plăcere 
oricărui verișor Torren să îl spună el. 

Levi îşi scoase pistolul din buzunar. Înainte ca el să 
îl poată îndrepta și ameninţa cum se cuvine, glonţul 
altcuiva îl lovi pe bărbat între ochi. Acesta se clătină o 
clipă, sângele curgându-i de pe frunte pe nas și buze, 
apoi se prăbuși la picioarele lui Levi. 

Privindu-i de sus, Jonas își băgă pistolul în buzunar 
și îi făcu semn lui Levi să se grăbească. Neavând timp 
să fie tulburat de bărbatul împușcat la doi metri în fața 
lui, Levi îl ridică pe Jac - focul se înteţea și, chiar dacă 
nu îl va răni pe Levi, îl va arde pe Jac - și îl cără până la 
marginea ringului. Jonas apucă braţul lui Jac peste corzi 
și îl trecu peste. 

— De ce m-ai ajutat? întrebă Levi aproape fără 
suflu. 

— Cine nu ar vrea ca Pup să îi fie dator? 

— Eu... Subestimând, ideea de a-i datora lui 
Scavenger o favoare nu suna deloc interesant. 
Multumesc! 

Jonas apucă pana neagră de după ureche și o 
așeză pe scaunul gol al arbitrului, precum o carte de 
vizită. 

— Ai încercat să îl salvezi pe Reymond. Nu am 
uitat. 

Jonas se îndreptă spre scări, lăsându-l pe Levi cu 
Jac în clădirea cuprinsă de flăcări. Levi scrâșni din dinţi. 
De data asta, nu doar va încerca să salveze pe cineva. 
Il va salva pe Jac. 

Levi îl lovi ușor pe obraz pe Jac. Cusătura neagră și 
oribilă de la sprânceană se desfăcu, iar tăietura 
supura. 

— Trezește-te. E timpul să plecăm. 

Ochii lui Jac nu se deschiseră. 

Levi îl ridică pe umărul său - ceea ce nu era o 
sarcină ușoară, date fiind constituţia lui Jac și coasta 
ruptă a lui Levi - și îl cără pe scări și dincolo de sala de 
pariuri. 

Afară era încă noapte, deși părea că se scurseseră 
ore întregi. Jac gemu, mișcându-se în strânsoarea lui 
Levi. 

— Ar fi trebuit să renunți, idiotule, spuse Levi. Nici 
nu era sigur dacă Jac îl auzise. Il puse pe prietenul său 
pe picioare și îi lovi din nou obrazul. Mergi sprijinit de 
mine. Simt că mă omori. Piciorul, coasta, tot corpul lui 
pulsa în durere. Jac mormăi ceva de neînțeles și se 
împiedică, mare parte din greutatea lui fiind încă 
susținută de umărul lui Levi. 

Când ajunseră într-un final la St Morse, Jac era mai 
lucid. Levi îl așeză pe canapea, apoi îi oferi pentru 
durere un pahar cu whisky. Răscoli grăbit prin sertare 
după trusa de prim ajutor - Jac era plin de răni. 

Levi se aplecă pentru a deschide trusa și se crispă 
de durere - la naiba, coasta îl durea teribil. 

Jac se repezi spre el, degetele înfigându-i-se în 
nasturii cămăși lui Levi. 

— Eşti rănit. Lasă-mă să te ajut. 

Levi îi dădu mâna la o parte. Talentul divizat al lui 
Jac de a domoli durerea era ispititor, dar știa mai bine 
cum se întâmpla, așa că nu acceptă. Când Jac 
îndepărta durerea, aceasta nu dispărea - Jac o suporta 
el însuși. Indiferent de câte ori se oferise prietenul lui, 
indiferent de circumstanțe, Levi refuzase întotdeauna. 
Durerea lui era doar a lui, iar Jac mereu îndura mai 
mult decât putea suporta. 

— Sunt mai puternic decât crezi, mormăi Jac. 

— Dar nu pe atât de puternic pe cât crezi. Levi îl 
apucă pe Jac de fălci și îi deschise gura. Ai un dinte 
lipsă de toată frumuseţea. Indesă un pliculeţ ud de 
ceai în locul gol. Asta va opri sângerarea. Scena îi 
aminti de Jac cel de acum trei ani, acela care depindea 
de Lullaby pentru a-i alina și a-i domoli durerea 
noaptea, neţinând cont de crizele de furie și 
imprudenţă pe care i le declanșa în timpul zilei. Nu era 
prima oară când Levi juca rolul asistentei, prins între 

îngrijorare și supărare. 

— Imi pare rău, spuse Jac, ca și când i-ar fi ghicit 
gândurile lui Levi. Jac nu își amintea prea multe din 
acel an. 

Levi îl bătu pe umăr. 

— Știu. Incearcă să dormi. 

Se duse în bucătărie și aprinse cuptorul. Îi venise 
ideea asta cu ceva timp în urmă - o idee proastă, 
desigur. Tocmai ce plecase de la Mort în Zori cu mâna 
goală și mai avea doar o zi pentru a face rost de volţii 
pentru Sedric. Chiar și dacă și-ar petrece toată ziua de 
mâine jucând, nu ar avea ce câștiga pe timpul zilei. 
Dacă intenţiona să îi plătească lui Sedric înainte ca a 
zecea zi să se ivească, mai avea la dispoziţie doar o 
singură noapte. O singură șansă. Și trebuia să dea 
spargerea în câștiguri. 

In New Reynes, doar Luckluster mai era cazinoul 
care ar putea garanta o asemenea cantitate de volți 
într-o singură noapte. 

Jucând în cazinoul lui Sedric, era o idee complet 
nebunească. Levi știa asta. 

Dar nu și dacă era sigur că va câștiga. 

Nu își amintea ultima dată când făcuse sticlă. 
Cuptorul special pe care îl ţinuse în apartamentul lui 
fusese rezultatul unei decizii superficiale luate cu ani în 
urmă de a măslui interiorul de sticlă al zarurilor. 
Șmecheria nu ţinuse și nu mai folosise cuptorul de 
atunci, însă nu se obosise niciodată să scape de el. 

După aproape o oră petrecută încingând cuptorul, 
Levi apucă dinăuntru recipientul cu mixtura de sticlă ce 
strălucea într-un portocaliu fluorescent. Fluorescenţă - 
îi venise ideea gândindu-se la Luckluster și celebrele 
lui lumini neon. Dacă nu făcea nicio greșeală, va putea 
să numere cărţile de unul singur - și foarte rapid. Jocul 

de mâini era aproape imposibil de mascat de crupierii 
Luckluster, așa că, miza fiind mare, Levi avea nevoie 
de o altă certitudine că va câștiga. 

Avea nevoie de un miracol. 

Avea nevoie de o înșelătorie. 

După ce modelă și tăie mixtura în forma potrivită, 
adăugă sticlei o soluţie formată din vopsea albastră și 
apă tonică. Finisă cu aplicarea unui strat incolor, apoi 
așeză lentilele pe blat pentru a se răci. 

Cât timp Levi turnă restul de apă tonică într-un 
recipient, sforăiturile lui Jac răsunau în bucătărie. 
Căzuse lat, cu gura larg deschisă. Paharul gol de 
whisky stătea pe măsuţa de cafea, iar în mână ţinea 
strâns Crezul. 

Levi se retrase în dormitor și se întinse pe pat, încă 
îmbrăcat. Adormi cu recipientul pe noptieră, un pistol 
sub pernă și răsăritul strălucindu-i în ochi, amintindu-i 
că doar o noapte îl mai despărţea de termenul-limită 
impus de Sedric. 


Ziua a nouă 


„Orașul Păcatului este vopsit în alb 
pentru ca ticăloșiile să păteze”. 


— Orașul Păcatului, un ghid: 
unde să te duci și unde nu 


Enne 


— Draga mea, zise Vianca când o observă pe Enne 
așteptând la ușă. Te rog, intră. Te-aș invita să iei un 
loc, dar mi-e teamă că nu avem timp pentru politeţuri. 
Am o sarcină pentru tine - deși nu una prea plăcută de 

data asta. 

Enne păși temătoare în cameră, amintirile celor 
trăite ultima dată în biroul Viancăi făcând-o să 
tremure. Covorul pe care Vianca o sugrumase fără ca 
măcar să o atingă. Scaunul în care Enne stătuse când 
aflase că va trebui să îl otrăvească pe Sedric Torren. 
Mirosul dulce și sinistru al parfumului Viancăi pe care 
Enne încă îl putea simţi atunci când inspira. 

Însă acea ultimă întâlnire fusese cu mai bine de o 
săptămână în urmă, își reaminti ea. Enne era 
schimbată acum. Mai puternică, mai slabă... nu era 
sigură. Însă ce conta era că acela era trecutul, iar ce se 
întâmpla era prezentul. Închise ușa în urma ei și se 
apropie de biroul donei. 

— Ce fel de sarcină? întrebă Enne. 

După ce revenise din Piaţa Resturilor la St Morse, 
Enne căzuse frântă și dormise toată după-amiaza și 
mare parte din ziua următoare, însă nu găsise somnul 
odihnitor. Când femeia trimisă de Vianca îi bătu la ușă 
cu doar câteva minute mai devreme, Enne se 
așteptase să primească o mustrare pentru lipsa de la 
repetițiile de azi cu trupa de acrobaţi. Se pregătise să 
întâmpine furie, nu o altă misiune, și nu își putea da 
seama care dintre cele două scenarii era mai sumbru. 

Vianca strânse cu putere colierele scaunului în care 
stătea, încheieturile degetelor albindu-i-se, venele 
ieșindu-i în evidență. 

— Va avea loc o petrecere nocturnă la Casa 
Umbrelor care trebuie împiedicată. 

Mai mult decât orice, stai departe de Casa 
Umbrelor. 

Însă nu avertismentul Zulei fu motivul care îi făcu 
suflul Ennei să se oprească. Casa Umbrelor era locul 
unde Clubul Phoenix juca Jocul Umbrei. Era locul unde 

Lourdes murise. 

— Îți este cunoscută Casa Umbrelor? întrebă 
Vianca. 

— Da, doamnă, spuse ea fără nicio inflexiune a 
vocii. 

— In cazul acesta, ar trebui să te temi. 

Enne simţi un văl rece înfășurându-i-se în jurul 
inimii, însă nu era teamă. 

Era furie. 

Enne își trase umerii în spate, îndreptându-și 
postura. Își ridică fruntea. O privi pe Vianca fix în ochi. 
In ciuda a ceea ce îi spusese Zula, Enne se supusese la 
destule avertismente și reguli de-a lungul vieţii ei. 
Dacă dona avea de gând să o trimită pe Enne în locul 
ce marca moartea mamei ei, atunci ea va fi pregătită - 
și, dacă va prinde ocazia, va distruge locul din temelii. 

— Ce trebuie să fac? 

Colţurile gurii Viancăi se ridicară într-un zâmbet. 

— Sedric Torren devine o amenințare. Îl vreau 
înlăturat. 

Prin „înlăturat”, Enne știa că ea spunea, de fapt, 
„mort”. Gândul îi măcina conștiința mai puţin decât ar 
fi fost de așteptat, însă sperase să nu îl mai 
întâlnească pe acel bărbat vreodată. 

— De ce eu? Mulţi alţii îți stau la dispoziţie, rosti 
Enne. Vianca i se lăudase odată cu imperiul puternic ce 
se afla sub comanda ei și totuși ea desemna o mică 
școlăriţă să facă treaba unui asasin. 

— Pentru că tu ești încă secretul meu, mărturisi 
Vianca. Nu vreau să se știe că eu sunt în spatele 
acestei misiuni. 

Vianca luă ceainicul și își turnă, cu mâna 
tremurândă, o ceașcă cu ceai de mușetţel. Enne nu își 
putu da seama dacă vârsta îi slăbise, pur și simplu, 

puterea mâinilor sau dacă dona era, într-adevăr, 
neliniștită. 

— Sedric mă va recunoaște, zise Enne 
ameninţător. Cu siguranţă, rolul pe care îl jucase 
ultima dată va fi deconspirat. 

Privirea Viancăi se plimbă pe trupul Ennei într-un 
mod care o făcea să se înfioare. 

— Ştiam că te va plăcea. Chiar pari genul lui. 

Enne își încleștă pumnii când amintirile acelei nopți 
o năvăliră. Putea simţi fantoma mâinii lui Sedric pe 
coapsa ei. 

— Nu m-ai avertizat cu privire la cine era. 

— Sedric dispune de o întreagă armată. Nu erau 
multe momentele în care îl puteai prinde singur sau 
neprotejat. Raționamentul crud din vocea Viancăi o 
făcu pe Enne să o urască. Totul era un joc pentru donă, 
iar Enne era un pion dispensabil. Dacă ai fi știut, el ar fi 
devenit suspicios. Te-am manipulat pentru binele tău. 

— Nu, răspunse furios Enne. Ai abuzat de traumele 
a probabil nenumărate alte fete. Totul pentru ca tu să 
poţi câștiga. 

Nu mi-a fost niciodată mai silă. Nu ești cu nimic 
mai presus decât el, un monstru. Cuvinte periculoase 
pe care să le spui conducătorului Familiei Augustine - 
jalea pe care o simţea Enne o făcuse să devină 
nesăbuită. Nu era ea însăși. 

Sau poate era. 

Unghiile Viancăi băteau un ritm în lemnul biroului. 

— Ai grijă, domnișoară Salta. Ai putea uita cine 
sunt adevărații dușmani în orașul ăsta. 

Enne o analiză detașată, ignorându-i cuvintele. Nu, 
nu va uita niciodată. 

— Chiar dacă îi va plăti sau nu în seara aceasta lui 
Torren suma datorată, spuse Vianca, pregătirile pentru 

execuţia lui au fost deja făcute. Jocul Umbrei se va juca 
astă-seară, când ceasul va bătea miezul nopţii. 

Jocul Umbrei. Toată furia și jalea Ennei îi împietriră 
în piept. Conștiinţa ei, un lucru blând și fragil, era 
îngropată undeva înăuntru, un loc adânc și întunecat și 
de neatins. 

— Execuţia cui? întrebă Enne. 

— A lui Levi. 

Apoi, într-un final, o dobori frica. 

Nu ești singură. 

Însă va fi, dacă Levi fusese invitat să joace Jocul 
Umbrei. 

— De ce? îngăimă Enne. Încrederea de mai 
devreme se destrăma, lăsând loc unei spaime teribile. 
Clubul Phoenix îi va răpi pe toţi cei de care îi păsase, 
unul câte unul. 

Chipul Viancăi se întunecă, părând că regretă. 

— E vina mea. Dar am alte planuri pentru Levi - de 
aceea am nevoie ca tu să îl salvezi. 

Vianca Augustine minţea foarte bine, însă Enne îi 
putea simţi disperarea din voce. Levi nu era doar o 
omerta pentru ea. Nu era doar o jucărie preferată. 
Chiar și așa, era greu de crezut că Vianca putea fi 
capabilă de ceva asemănător iubirii sau milei. Dând 
dovadă de acele sentimente, o făcea cu atât mai mult 
un monstru. Dacă Vianca simţea compasiune, atunci 
cunoștea și durerea pe care o provocase. 

— Sedric va fi la Cazinoul Luckluster la primele ore 
ale serii, așteptându-l pe Levi să sosească cu volții. 
Trebuie să îl găsești pe Sedric înaintea lui Levi. 

Acest lucru îi oferea Ennei o fereastră de doar 
câteva ore. Era deja ora șase. 

— Dacă te dai de gol, nu te pot proteja, preciză 
Vianca. Trebuie să îl ucizi pe Sedric repede și trebuie 

să o faci discret. 

Enne aşteptă ca dona să îi ofere încă o otravă, încă 
o rochie. Insă, când liniștea persistă, Enne întrebă 
temătoare: 

— Ce voi folosi, doamnă? Cum voi ajunge acolo? Ar 
trebui să... 

— Nu te pot ajuta de data asta, mormăi Vianca, iar 
Enne rămase cu gura căscată. Va trebui să se descurce 
de una singură? Spre deosebire de data trecută, vor 
exista repercusiuni, iar eu voi fi prima interogată. 
Cizmele albe îmi cunosc metodele. Îmi cunosc oamenii. 
Cum am spus, nu se poate afla că eu sunt în spatele 
acestei misiuni. O poţi îndeplini pentru mine? 

Enne inspiră adânc și sacadat. Nu era sigură dacă 
va reuși, dar în mod clar va încerca - sub comanda 
Viancăi sau nu. Hotărâse deja că va înfrunta pericolul 
dacă asta însemna să îl salveze pe Levi, iar acum 
orașul îi cerea să o dovedească. 

— O voi face pentru el, rosti Enne, nu pentru tine. 

Vianca își încreți buzele. 

— Tot ceea ce faci, domnişoară Salta, faci pentru 
mine. Enne simţi degete fantomatice zgâriindu-i gâtul, 
omerta șicanând-o. Enne își ridică bărbia mai sus, 
refuzând să cedeze în faţa chinului vrăjitoarei. Acum, 
pleacă. 


XXX 


De-a lungul celor nouă zile petrecute în New 
Reynes, Enne crezuse că, îndrăgostindu-se de Levi, o 
va face să nu se mai recunoască: o ultimă capitulare în 
fața Orașului Păcatului. 

Insă se înșelase complet și în mod naiv. 

Când dădu buzna în apartamentul lui Levi, fără 

suflare, cu inima bătându-i puternic și simțind că i se 
face rău, Enne căută în toate sertarele și ascunzătorile 
după o armă. Singurul ei pistol nu avea gloanțe. 

Nu găsi niciuna. 

Dezamăgită, răscoli colecţia de obiecte uitate din 
dulap. Găsi în schimb un altfel de armă - rochia 
perfectă. Mulată pe corp, din material mătăsos și de 
culoare neagră. 

Se întoarse în dormitorul ei și probă costumaţia. 
Aproape că nu se recunoscu. Măcar o dată, asta era un 
lucru bun. De data asta, nu va mai fi păpușa nimănui. 

Vianca intenţiona să o folosească pentru a-i atinge 
punctul sensibil al lui Sedric și, oricât de dezgustător i 
s-ar fi părut lucrul acesta Ennei, ea va juca rolul dacă 
va fi nevoită. Însă atracţia putea fi periculoasă, dar nu 
era și fatală. Pentru a-l putea ucide, mai întâi trebuia 
să îi facă o vizită Lolei pentru a recupera cartușele 
furate, pentru a asculta orice fel de sfat sau pentru a 
primi orice fel de armă pe care Lola i le-ar fi putut oferi. 

lar astfel își concepu planul. 

Se rujă cu rujul ei roșu-purpuriu. 

Își puse revolverul în buzunar. 

Când Enne va ajunge la Cazinoul Luckluster, îl va 
vâna pe lupul Orașului Păcatului și îl va căsăpi. 

Aceea era capitularea ei. 


XXX 


Ochii verzi ai Lolei spionau prin găurile de glonţ din 
ușa pivniţei. 
— Nu credeam că te vei întoarce. 
— Am nevoie de ajutorul tău. 
Stringenţa din vocea Ennei trebuie să fi fost 
evidentă, pentru că Lola deschise rapid ușa. Îi scrută 

ținuta Ennei. În loc să o complimenteze sau să se arate 
curioasă de formalitatea ţinutei ei, Lola comentă: 

— Ai putea ascunde o groază de pumnale 
îmbrăcată așa. 

— De fapt, pentru asta sunt aici. Enne scoase 
revolverul din buzunar. Am nevoie de cartușe. 

Lola o pofti înăuntru. 

— Ce se petrece? 

— Sedric Torren plănuiește să îl ucidă pe Levi la 
miezul nopţii, iar eu aș putea să nu ajung la timp 
pentru a-l salva. Enne fugi spre sertarul biroului unde 
Lola îi ascunse arma la prima ei vizită. lnăuntru erau o 
grămadă de cuțite și arme în miniatură, dar niciun 
cartuș. 

— Și ce ai de gând tu să faci mai exact în privinţa 
asta? întrebă Lola. Familia Torren deţine jumătate din 
Partea de Nord. 

— ÎI voi omori pe Sedric Torren. 

Lola o privi neîncrezătoare. 

— Nu vei scăpa cu viaţă. 

Enne închise trântind sertarul și o apucă pe Lola de 
umeri. 

— Levi va muri precum Lourdes. Trebuie să opresc 
Jocul Umbrei și tot ce am este un pistol fără gloanţe. 

— Jocul Umbrei? Ochii Lolei se măriră. Cei din 
familia Torren nu fac parte din Clubul Phoenix. 

— Am încredere în sursele Viancăi. 

Chipul Lolei se întunecă. 

— Deci așa stau lucrurile cu Vianca? 

Enne îi dădu drumul și privi în podea. Nu o mai 
putea minţi pe Lola, chiar dacă risca să rămână fără 
ajutorul ei. 

— Timpul deja se scurge, imploră ea. Te rog, Lola. 

După ce reflectă câteva clipe, Lola își relaxă 

umerii. Scoase o cheie din buzunar și descuie un alt 
sertar din birou. g 

— Astea sunt cartușele din arma ta. li înmână 
Ennei trei dintre ele, apoi cotrobăi după alte cuțite și 
arme. Chiar poti ascunde multe pumnale în rochia aia. 

Să împuște mortal pe cineva? Asta ar fi simplu. 
Impersonal. Enne poate că nu simţea vină în urma 
uciderii unei persoane precum Sedric Torren, însă 
pielea i se zbârlea gândindu-se cât trebuia să se 
apropie de el pentru a folosi un cuţit. Să îi simtă 
mâinile apucând-o în timp ce îl ataca. Să îl audă 
blestemându-i în ureche când îi lua viaţa. Nu era sigură 
că era în stare să facă asta. 

— Ai cumva otravă? întrebă Enne. 

Lola ezită. 

— Se poate să am. Scoase o cutie mică din piele și 
închise sertarul. Asta i-a aparţinut cândva fratelui meu 
mai mic. Dar nu mai are nevoie de ea. Vocea Lolei era 
sugrumată de tristețe. 

Enne dădu capacul la o parte. Înăuntru era o 
seringă, umplută cu un lichid de culoarea vinului roșu. 
Intenţionă să o atingă, dar Lola îi dădu peste mână, 
oprind-o. 

— Provoacă o moarte aproape instantanee. Foarte 
evidentă și foarte ușor de depistat. 

Ceea ce însemna că trebuia să îl ducă pe Sedric 
într-un loc retras. Enne se înfioră. 

— Luckluster e la distanţă de o oră de mers pe jos 
de aici, zise Lola. Treizeci de minute o călătorie cu 
Cârtiţa. 

Era ora șapte și jumătate. Levi ar putea fi deja 
acolo. Levi ar putea fi deja mort. 

— Nu e nicio altă cale mai rapidă? 

— Nimic ce aș... Chipul Lolei se lumină cu un 

348 


zâmbet. Poţi sparge încuietori. 

Pielea Ennei se zbârli nervos. Nu îi plăcea acea 
privire provocatoare din ochii cititoarei de sânge. 

— Pot sparge unele încuietori. 

— Vecinul meu vinde Stăpâna în slujba familiei 
Augustine. S-a răsfăţat cu o Houssen Amberilite 
frumoasă în garaj. E rapidă. Și nou-nouţă. 

În urmă cu nouă zile, Enne s-ar fi opus imediat 
ideii. Să fure o mașină? Era periculos. Era nebunesc. 

Dar era soluţia cea mai rapidă de a-l salva pe Levi. 

Așa că Enne își reprimă reţinerile, băgă cutia de 
piele în buzunarul rochiei și întrebă: 

— Ştii să conduci? 


Levi 


Levi ridică o carte de joc. Popă de treflă. Se abţinu 
să afișeze un zâmbet arogant când bărbatul de lângă 
el întoarse o pereche de dame și un trei de pică. 
Arătându-și o așa combinaţie favorabilă de cărți la 
jocul Tropp atât de curând, jucătorul încerca să pară 
încrezător, chiar dacă privirea i se plimba peste tot, 
mai puţin poposind pe masa de joc. Era cea mai 
evidentă cacealma. 

Levi sorbi din paharul cu apa tonică pe care o 
adusese cu el de la St Morse. Nimeni nu îl observă 
înmuindu-și degetul arătător în lichid când puse 
paharul jos. Pe spatele cărţii regelui de treflă, desenă 
pe furiș un RT cu degetul. 

De obicei, Levi prefera să nu trișeze. Însă în seara 
aceea nu se putea împăca cu eșecul. 

Rundele de joc continuară, iar Levi ignoră cu 
ușurință bluful bărbatului. Crupierul încheie jocul în 
favoarea Lordului Fierului. 

Adversarul lui își aruncă înfrânt cărţile pe masă și 
câștigul îi reveni lui Levi. Câștigase două mii cinci sute 
de volţi în seara asta, ceea ce însemna că avea fix cât 
îi mai trebuia pentru a-i plăti înapoi lui Sedric - chiar 
din volţii cazinoului lui. 

Levi simţi greutatea săculeţului cu sfere din 
buzunar. Studie muntele de jetoane din fața lui, 
colorate în roșu și negru marca Luckluster. 

Reușise. Era în siguranţă. 

Lăsă să îi scape un oftat care îl apăsa de ceva luni 
și se rezemă de spătarul scaunului. Levi nu fusese 
niciodată în incinta Cazinoului Luckluster, iar cei din 
neamul Torren nici că puteau să îl decoreze mai în 
contrast cu impunătorul St Morse. Totul era în nuanţe 
de roșu și negru: mobilierul, luminile, materialele. Însă, 
în ciuda faptului că era unul dintre cele două cele mai 
bogate cazinouri ale orașului, la interior arăta mai 
degrabă ca un club de noapte ieftin. Ambianţa și paleta 
de culori voiau probabil să ilustreze un lux păcătos, dar 
chiar și lui Levi - care nu era nici pe departe pudic - tot 
ce ţinea de cazinou îi părea vulgar. Ciorapi de plasă, 
buze roșii, dantelă neagră, unghii stacojii. Draperii din 
cearșafuri de satin; obiecte de artă fosforescente 
ilustrând buze și forme feminine; dansatoare lenevind 
la ferestre deasupra sălii principale de pariuri, 
picioarele lor lungi și pantofii stiletto atârnând peste 
balustrade. 

În sfârșit, se putea relaxa, însă combinaţia dintre 
mediul saturat cu erotism și disconfortul agasant al 
lentilelor de contact din sticlă îl făceau să fie încordat. 
Poate lentilele îl deranjau pentru că folosise sticlă 
pentru volţi. Anumite obiecte din sală străluceau într-o 
nuanţă nefirească de albastru, precum băuturile 
câtorva alţi jucători și unele feţe ale femeilor, probabil 

din cauza unor substanțe din machiajul lor. Să 
privească fix în luminile fluorescente era orbitor. Tot 
amalgamul îi provoca o durere de cap. 

Insă două mii cinci sute de volti... Da, ochișorii au 
meritat. 

Crupierul întrebă dacă vor să joace din nou. Ce 
trebuia Levi să facă era să își scoată lentilele, să îi 
paseze cei zece mii de volţi lui Sedric și să plece. Însă 
cu seria lui norocoasă de câștiguri, ar fi fost păcat să 
renunţe acum. Levi nu mai câștigase atât într-o singură 
seară de mult timp. 

Crupierul împărţi cărţile între Levi și alţi patru 
jucători. Trei decari de caro. Care erau șansele? 

Seara asta era seara lui. 

După câteva runde, jocul se dădea între Levi și 
bărbatul din stânga sa. Levi însă nu acorda prea multă 
atenţie, mintea zburându-i la ce va face după ce îi va 
da banii lui Sedric, după ce își va revendica statutul și 
reputaţia. Măcar o dată, viitorul pe care și-l dorea 
părea realizabil. 

Rundă după rundă, oponentul lui parie agresiv. 
Levi studie cărţile bărbatului. Cu siguranţă doi valeţi de 
cupă - Levi scrisese VC pe spatele lor într-o rundă 
anterioară și semnul lumina în albastru prin lentilele de 
contact. Nu știa ce cărți erau celelalte două, dar Levi 
era sigur că varianta lui de combinaţie Tropp de trei 
cărţi de același fel era mai bună. 

Levi plusă cu un al doilea jeton de o mie de volti la 
pot. 

Crupierul le făcu semn din cap să își arate cărțile. 
Levi și le arătă el mai întâi, nerăbdător să zărească 
furia pe faţa bărbatului. 

Apoi bărbatul își arătă cărțile. Patru valeţi de treflă. 

Levi înjură și își azvârli cărţile în mijlocul mesei. 

Deci era cu două mii de volţi în lipsă. Nu era încă 
momentul să se panicheze. Va părăsi Luckluster de 
îndată ce îi va recâștiga. 

Următoarele runde, el primi numai cărți mediocre. 
Ochișorii nu îl puteau ajuta să le primească pe cele 
favorabile, iar riscul era mai mare decât păcăleala. 
Pierdu doar trei sute de volți. 

Așteptă până când, într-un final, cărţile se aranjară 
într-o mână bună, apoi parie totul. Când ajunseră la 
runda a șaptea a jocului, Levi adună o chintă roială, o 
combinaţie Tropp aproape imbatabilă. 

Levi adăugă plin de încredere un jeton argintiu de 
trei sute de volţi la pot. Unul dintre jucătorii care 
renunţaseră deja fluieră. 

Disconfortul lentilelor se transformase treptat într- 
o durere de cap îngrozitoare care îi zvâcnea în spatele 
ochilor. De îndată ce câștiga acest joc, avea disperată 
nevoie să renunţe la ochișorii de sticlă și să bea un 
pahar cu apă rece. 

Crupierul își drese glasul, distrăgându-i atenţia lui 
Levi de la durere. 

— Cărţile dumneavoastră, domnule. 

Levi tuși încurcat și își pregăti cărțile. 

Pe rând, toţi întoarseră cărţile. Oponentul lui avea 
trei valeţi de cupă și doi popi de caro. Levi nu se 
așteptase la perechea de popi. Cele două combinaţii 
banale de Tropps îl lăsaseră lefter. 

Cât ai clipi, grămada lui de jetoane nu mai era. 
Cinci mii cinci sute de volţi. Pierduţi într-o clipită. 

La naiba! La naiba! La naiba! gândi el. De ce nu am 
renunțat când încă eram în câștig? 

Fără a mai avea ce paria, Levi se ridică de pe 
scaun. Se înfioră când realitatea a ceea ce se 
întâmplase îl trezi din reverie. Avusese volţii pentru a-i 

plăti lui Sedric. Fusese la un pas de a scăpa de 
înșelătoria pe care o începuse Vianca. Și a dat cu 
piciorul la tot. 

Încă îi putea da lui Sedric o parte din cât îi datora. 
Poate cerându-i și o amânare. Insă Sedric nu era 
cunoscut ca fiind un om îngăduitor. Avea să fie totul 
sau nimic. i 

Nebunul îi râdea în ceafă. In orice direcție privea 
Levi, Nebunul era acolo să îi întoarcă privirea. 

Levi îl zări pe unul dintre verii lui Sedric, 
recognoscibilul și temutul Charles Torren, privindu-l 
atent de la un bar. Levi își croi drum în afara sălii de 
pariuri și cât mai departe de căutătura amenințătoare 
și prevestitoare a lui Charles. 

Din fericire, baia era goală. Levi se sprijini de 
lavoar și se holbă în oglindă la ochii lui roșii, irișii căprui 
închis o tentă mai albaștri din cauza vopselei. Nu era o 
schimbare care îl avantaja. Işi scoase lentilele de 
contact și le băgă în buzunar. Inima îi bătea cu putere 
și încercă să își controleze respiraţiile, însă era aproape 
imposibil - deopotrivă din cauza fricii ce îi înnoda 
stomacul și durerii pulsânde de cap. 

Va născoci un alt plan. Va da o fugă înapoi la St 
Morse și îl va trezi pe Jac, care probabil încă dormea pe 
canapeaua lui. Se vor ascunde. Poate își vor încerca 
norocul în cazinouri mai mici. Ochișori de sticlă... unde 
i-o fi fost capul? Juca mai bine când nu însemna cărţi - 
nu se arunca în presupuneri necugetate. 

Levi ieși din baie și se întoarse în foaier, ochind ușa 
de ieșire. 

Aproape se împiedică în clipa când dădu nas în nas 
cu Sedric Torren. Blocându-i calea lui Levi, luminile 
puternice de roșu și negru jucau umbre severe pe 
chipul lui Sedric. Acesta își slăbi papionul ca și cum s-ar 

fi pregătit pentru a lua masa. 

— "Ilo, Pup. Te cam grăbești. Sedric rânji viclean. Ai 
făcut rost de suma pe care mi-o datorezi? 

Levi își drese glasul și își frecă palmele transpirate 
de materialul pantalonului. 

— Aproape. lţi voi aduce volţii mâine, cum ne-a 
fost vorba. Zece zile, așa-i? 

Sedric își verifică ceasul. 

— Până mâine mai sunt patru ore, iar noi am 
așteptat destul. Tonul pe care vorbise indica mai 
degrabă nerăbdare decât dezamăgire, iar teama îi 
acceleră lui Levi pulsul inimii. Știi, credeam că Chez 
Phillips te va ucide înainte să apuc să te mai văd. 
Sedric făcu o pauză, absorbind expresia rigidă a lui 
Levi. Ce? Credeai că nu știu despre asta? Întreg New 
Reynes-ul știe că ţi-ai pierdut tronul. 

Ceilalţi clienţi prezenţi în foaier treceau pe lângă 
Levi fără a-l lua în seamă, neavând habar cum privirea 
lui Sedric îl ţinea captiv. 

— Îți vrei sau nu volţii? întrebă Levi, făcându-și 
curaj să își menţină vocea autoritară. Pentru că nu mă 
pot ocupa de acele investiţii stând aici de vorbă cu 
tine. 

Sedric își puse braţul în jurul umerilor lui Levi, 
oferindu-i un zâmbet prietenesc pe care Levi știa să nu 
îl ia de bun augur. 

— Ce-ai spune să te servesc cu o băutură? Pare că 
ai nevoie să te relaxezi. 

Cu coada ochiului, zări mai mulţi dintre oamenii lui 
Torren păzind fiecare ieșire. Nu avea cum să scape. 

El e cel care l-a omorât pe Reymond, gândi cu 
groază Levi. Și nu pot decât să îi fac jocul. 

Așa că Levi îl lăsă pe Sedric să îl conducă la un bar 
dincolo de foaier. Totul în timp ce trecea în revistă, pe 

o hartă mintală, cele mai apropiate căi de scăpare și 
ținea reconfortant o mână pe pistolul din buzunar. 

Aerul din bar era atât de sufocat de fum încât 
luminile păreau că poartă aure. Figurile dinăuntru erau 
siluete și umbre, lăsându-i lui Levi impresia stranie că 
el și Sedric erau singuri, chiar dacă nu era așa. Se 
așezară la bar și Sedric comandă două Ruina 
jucătorului. 

— Deci, carevasăzică, afacerea Viancăi nu merge 
prea bine? Levi se strădui să rămână impasibil 
întrebării, dar Sedric chicoti amiabil. Bineînţeles că nu, 
altfel ne-ai fi dat banii înapoi până acum. Familia mea 
a știut dintotdeauna că Vianca va băga St Morse în 
pământ. 

— Volţii vor fi transferați curând. E doar o mică 
întârziere. Un val de greață îi răscoli stomacul lui Levi 
și nici nu băuse ceva alcoolic încă. 

Sedric îi făcu complice cu ochiul. 

— Bineînţeles. 

Barmanul le oferi băuturile. Când Levi luă o 
înghiţitură, coniacul se răzvrăti în stomac și îi urcă 
înapoi pe gât precum un acid. 

— Ştiai că mi-am depus candidatura pentru Senat? 
întrebă Sedric. 

— Vei fi și mai urât cu o perucă. Levi se mustră în 
gând după ce îi scăpară cuvintele, așteptându-se ca 
Sedric să îl răsplătească cu un pumn pentru remarca 
inconștientă. Chiar dacă Levi își avea pistolul, la cea 
mai mică mișcare, unul dintre tovarășii vigilenţi ai lui 
Sedric îl va împușca până să apuce el să facă ceva. În 
acest moment, Sedric deţinea toată puterea. Il putea 
răni în orice mod i se năzărea, iar Levi ar fi incapabil să 
se apere. 

În loc să îl pedepsească, Sedric doar își învârti 

inelul cu rubin pe deget. 

— Mai spune-mi o dată în ce a investit mai precis 
Vianca volţii familiei mele? 

— Obligatiuni. Comerţ. Acţiuni, răspunse automat 
Levi. Acestea erau cuvintele pe care Vianca îl învățase 
să le repete. O investiţie care oferă câștiguri cu risc 
scăzut și randament ridicat. 

— Risc scăzut, randament ridicat pentru St Morse, 
desigur. Sedric desenă cercuri cu degetul pe deasupra 
buzei paharului cu băutură. Săracul de tine. Tu ai parte 
de risc și niciun câștig. 

Asta era adevărat. Viancăi îi plăcea să susţină că 
Levi își primea partea de profit, însă Levi rar vedea un 
singur volt în plus faţă de ce câștiga în timpul turelor 
de muncă. 

— Tatăl meu și Vianca au avut filosofii similare în 
ce privește clădirea unui imperiu. Totul petrecându-se 
după perdea. Folosindu-se de mercenari. Ținând 
lucrurile cât mai secrete. Sedric se aplecă spre el, ca și 
cum doar împărtășea cu Levi din înţelepciunea sa în 
timp ce savurau o băutură. Era posibil să fie ultima 
lecţie de înţelepciune pe care Levi o mai auzea. 

— Insă acelea au fost zilele de odinioară. Favorurile 
pot cumpăra mai multe decât o pot face volţii. Și cred 
că e mai bine să îţi faci prieteni decât dușmani, zise 
Sedric cu un licăr straniu în privire. 

Levi gândi că era un discurs foarte întortocheat 
pentru Sedric să se justifice în faţa lui de ce se 
reprofilase pe Partea de Sud. Familia Torren fusese și 
va fi întotdeauna o familie a crimei. Chiar dacă Sedric 
râvnea la moștenirea și demnitatea Capetelor cu 
peruci, la finalul zilei, acele familii își aveau numele 
scris pe biblioteci și spitale, iar neamul Torren își avea 
numele scris pe un cazinou. 

— Noii mei prieteni..., continuă Sedric. Bănuiau de 
ceva vreme adevărul despre mica ta șmecherie. La 
început am fost îngrijorat - tatăl meu a investit în tine 
înaintea morţii sale. Dar, după cum se pare, totul s-a 
dovedit a fi o mare oportunitate pentru mine. 

— Ce fel de oportunitate? întrebă Levi, deși nu era 
nevoie să întrebe nimic. În mod clar, Sedric dorise să îl 
așeze la masă și să îl îngâne cu o satisfacție perversă - 
nu conta dacă Levi participa sau nu la conversaţie. 
Însă, vorbind la rândul lui, îl făcea să se simtă mai 
puţin neajutorat. Vocea nu îl părăsise încă. 

— Aparent, prietenii mei au îndurat plictiseala 
foarte multă vreme, zise Sedric. De fapt, orice ocazie 
de a se juca e bine-venită. 

De a se juca. 

Levi strânse cu putere marginea tejghelei. 

— Îţi înapoiez banii, nu aşa am spus? Îți vei primi 
volţii mâine, cum am stabilit, deci care e problema? 

Buzele lui Sedric se încordară ameninţător. 

— Nu a fost niciun moment vorba despre volţi. 

Cu gura uscată, Levi luă încă o înghiţitură din 
pahar. 

— Atunci ce anume vrei? 

Sedric râse, un râs puternic ce răsună în urechile 
lui Levi precum hârșâitul și bocăniturile săpătorilor de 
morminte aruncând pământ pe sicriul lui. 

— Eu îţi înmânez ceva, iar în schimb ei îmi fac o 
favoare. Sedric rânji. Orice doresc. Asta e puterea, Pup. 
Nu volţii. Nu sexul. Nimic din ce încearcă orașul ăsta să 
vândă. 

Sedric scoase din buzunar o carte argintie lucioasă. 

Levi o luă în tăcere. Spre deosebire de celelalte 
cărţi, aceasta nu purta nicio profeție. Nici nu era 
nevoie. Doar existenţa ei prezicea moartea. 

Nebunul. Invitația lui la Jocul Umbrei. Așa cum îi 
apăruse în viziune, când Levi văzuse cartea pe piatra 
de mormânt, Nebunul se îndrepta spre marginea unei 
prăpăstii, cu un zâmbet malefic pe chip. 

Sedric se aplecă atât de aproape încât Levi îi putu 
simţi mirosul de lichior de cafea din respirație, iar 
stomacul i se strânse. 

— Ai două ore la dispoziţie. 

— Ce? îngăimă Levi, deși îl auzise perfect. 

— Uite. Sedric îi căută lui Levi în buzunarul 
sacoului și îi scoase recipientul de băutură. Levi era 
atât de neliniștit, atât de șocat, că îl lăsă. Apoi Sedric 
vărsă apa tonică din recipientul de buzunar al lui Levi 
pe podea și îl umplu cu ce îi mai rămăsese lui Levi din 
băutură. 

— O doză mică de curaj. Sedric i-l puse la loc în 
buzunar, bătând ușor cu palma locul. Levi își suprimă 
impulsul acut de a voma. Petrecerea începe abia peste 
două ore. Așadar, dă-i bătaie, micuţule Pup. Asta este 
șansa ta. Fugi înainte să te prindem. 

Două ore. 

Două ore. 

Apoi va muri. 

Sedric își termină băutură și îi făcu cu ochiul. 

— Ne vedem la petrecere. 

Levi mai să răstoarne o masă în goana lui spre ușă. 
Dincolo de bar, de foaier, spre ieșirea în aerul rece al 
nopţii care îi furnica pielea. Râsetul lui Sedric îi răsuna 
în urechi și, cu cât se depărta, cu atât creștea în 
intensitate. 

Coti pe o alee, așteptându-se chiar să îl vadă pe 
Sedric stându-i în cale, ca și agăţat de propria-i umbră. 
Însă Levi era singur. 

Se lăsă în jos, rezemat de un perete de cărămidă. 

Piatra îi zgâria spatele dezgolit odată ce cămașa i se 
ridicase. Sedric îi spusese să fugă, dar Levi nu era 
prost. Ştia cum stăteau lucrurile. Dacă fugea, nu făcea 
altceva decât să îi bucure și mai mult seara lui Sedric. 
In schimb, el stătu acolo tremurând pentru câteva 
minute, plângând sau fără a mai simţi ceva. 

Mai întâi se gândi la Jac. Jac se va descurca fără el 
- în cele din urmă -, dar, de prea mult timp, Levi 
fusese colacul de salvare pentru Jac, care și-ar fi ales 
altfel căi greșite în viaţă. Poate că prietenul lui își 
găsise Credinţa după ultima ispravă cu Lullaby, dar îl 
va salva oare simpla rugăciune de la recidivă? Levi și 
Jac își urmaseră unul altuia pașii pe orice cărare 
întunecată, însă Levi refuza să se gândească la cât de 
ușor prietenul lui l-ar putea urma și pe aceasta. 

Apoi se gândi la clanul Fierului. Odată ce Levi 
murea, Chez ar fi Lordul de necontestat al Fierului, iar 
amintirea lui Levi va pieri: doar un alt lord al străzii, un 
alt puști corupt, un alt învins la jocul orașului. 

Se gândi la Reymond. Ești mai bun decât noi, îi 
spusese cândva Lordul Cicatricei, însă se înșelase. Levi 
nu fusese niciodată mai presus și acum ambii vor 
întâlni aceeași soartă. 

Dintre toate regretele pe care le avea, Reymond 
era cel mai mare. Jalea îl cuprinse cu putere, o durere 
mai cumplită decât oricare altă rană pe care o avea. 
Reymond fusese singura persoană din lume care îl 
protejase pe Levi, iar acum fratele lui era mort. 

In al patrulea rând, se gândi la Enne. Acum, că 
aflaseră adevărul despre Lourdes, povestea lor se 
încheiase. Nu conta ce ar fi putut fi - era prea târziu și 
curând Levi nu va mai fi în viață. Dacă își va aminti de 
el după, el va fi cel care o adusese în fața Viancăi, 
băiatul care mai bine nu i-ar fi ieșit în cale. 

În cele din urmă, se gândi la New Reynes și acea 
durere era cea mai mare. Lăsase în urmă o viață 
amărâtă pentru a clădi una mai bună în acest oraș. 
Pariase în joc tot ce avusese și pierduse. Insă orașul nu 
îl va plânge. 

Orașul își va găsi un nou escroc, un alt băiat care 
se crede lord, și orașul va intra din nou în joc. 


Levi 


Levi își petrecu primele treizeci de minute din 
ultimele lui două ore de viaţă ștergându-și lacrimile, 
împietrit în același loc de pe aleea în care se refugiase 
după fuga din Luckluster. Dacă l-ar putea vedea acum 
ceilalți gangsteri. Lordul Fierului. Plângând înaintea 
morții. 

Levi își imagină piatra de mormânt din viziunile lui. 
Dacă ar fi existat vreodată un moment în care să 
cedeze și să se roage la Credinţă, așa cum o făcuse 
mama lui mereu, acesta era acela. Insă sub orizontul 
de fum al Cartierului Cazinoului, chircit pe o alee ce 
duhnea a gunoi și urină, lui Levi îi venea greu să 
creadă că unei puteri divine îi mai păsa de soarta lui. 

O voce familiară se desprinse din întuneric. 

— Tu erai. 

Levi apucă din instinct pistolul din buzunar, 
tensionat, când Chez Phillips păși în lumina lunii. 

— Ce cauţi aici? vru să știe Levi. Erau departe de a 
fi pe Teritoriul Fierului. 

Chez rânji viclean. 

— Mă întorc în Orașul Vechi. Nu mi-am închipuit 
vreun moment că voi da peste tine. 

Dintre toți oamenii, lui Levi nu îi venea să creadă 
că avea să își petreacă ultimele ore din viaţă alături de 

Chez. Poate era deja mort. Poate ăsta era iadul. 

— Ar trebui să îţi faci cruce în semnul inimii când 
mă vezi, zise Chez. Pielea de pe frunte și gât i se 
jupuise în urma unei arsuri de soare, și avea un ochi 
vânăt de toată frumuseţea și mergea șchiopătat. Chez 
arăta cumplit, iar acest fapt îi provocă lui Levi un val 
de încântare, deși știa că nici el nu arăta mai bine. 

— Sunt o grămadă de lucruri pe care aș vrea să le 
fac când te văd, mârâi Levi. Făcându-mi cruce nu e 
unul dintre ele. 

— Trebuia să te omor când am avut ocazia, șuieră 
Chez, clar uitând partea în care Jac îl bătuse de îi 
sunase apa-n cap până să apuce să își îndeplinească 
planul. Chez își scoase cuțitul și îl răsuci pe degete. 

— Nu m-aș obosi. Clanul Torren e pe urmele mele 
și ar fi destul de supăraţi dacă m-ai omori înaintea lor. 

Chez râse, încă jucându-se cu arma. 

— Nu mă surprinde că membrii Torren te vor mort. 
Ești un adevărat ghimpe în coaste. Ne-ar fi mai bine 
fără tine. 

Levi reuși să nu se crispeze. În ciuda sfidării lui 
Chez, acele cuvinte erau probabil adevărate. 

Nu sunt neputincios, gândi el. Dacă urmează să 
mor, o voi face luptând. Nu voi fi marioneta nimănui. 

— Imi pare rău să aud asta, răspunse Levi. 

— Ah, da? De ce? 

— Pentru că îmi voi lua coroana înapoi. Chiar 
acum. 

— Care mai e rostul? mârâi Chez. Își învârti din nou 
cuțitul - ticul lui. Era neliniștit. Ambii erau într-o formă 
a naibii de bună, dar, dacă Chez câștigase data 
trecută, iar acum era nesigur, era un semn că nu o 
ducea prea bine. În ce belea o fi intrat în lipsa lui Levi? 
Credeam că ești deja un om mort. 

Întocmai acesta era motivul pentru care Levi voia 
să se lupte. Pentru a putea muri cu demnitate - și cu 
funcţia de lord înapoiată. 

— Mai am un dram de putere. Levi se dezbrăcă cu 
emfază de sacou și își suflecă mânecile cămășii, lăsând 
la vedere tatuajele ce îl numeau Lordul Fierului. Apoi își 
goli buzunarul de pistolul ascuns acolo și îl depuse pe 
pământ lângă el. Poate facem treaba ca la carte de 
data asta - fără întreruperi. 

Chez aruncă lama în aer, apoi o prinse. Ca și cum 
trucurile lui îl speriau pe Levi. Nimic nu îl putea speria, 
nu acum când nu mai avea nimic de pierdut. 

Sau poate era doar nebun - fugind din strânsoarea 
unei morți direct în ghearele alteia. 

— Ești un idiot dacă ai impresia că poţi câștiga, 
mârâi Chez. Dacă nu ar fi fost Jac, ai fi fost deja mort. 

— Dacă nu eram eu, și tu ai fi fost mort. Plutind în 
Brint unde te-am găsit. Chez rămase cu gura ferecată. 
Levi îi găsise astfel pe majoritatea membrilor Fierului - 
disperaţi și în pragul morţii. Din acest motiv crezuse că 
îi erau loiali. Acum știa că era și motivul pentru care îl 
urau. De ce ai risca plimbându-te prin Teritoriul 
Cicatricei? Pare un gest extrem. Cam cât de bine se 
descurcă membrii Fierului fără mine? 

Chez se năpusti în faţă. Era aproape de trei ori mai 
rapid decât Levi, însă acum Levi știa mai bine decât să 
încerce să îl confrunte direct. Se dădu din calea lui și 
se repezi la picioarele lui Chez, apucându-l de gambe și 
trântindu-l la pământ. Chez căzu grămadă peste el, 
izbindu-se cu capul de aleea pietruită. 

Levi se luptă să îl întoarcă pe spate, apoi îi 
imobiliză braţele. Cuţitul lui Chez îi zbură din mână și 
ateriză cu un zăngănit la câţiva metri distanţă. 

— Nu îţi datorez nimic, zise Chez, pronunţând greu 

cuvintele în urma loviturii la cap. Părul lui șaten era 
pătat cu sânge. Nu am cerut în nicio clipă să fiu salvat. 

— Toată lumea cere să fie salvată, răspunse Levi. 

Chez își revenea treptat în simţiri și se zbătea din 
ce în ce mai tare în strânsoarea lui Levi. 

— Chiar dacă nu te omor în momentul ăsta, scrâșni 
Levi, eu câștig. Te-am doborât. Asta mă face din nou 
lordul tău. 

Chez îl scuipă în față. 

— Te face pe naiba. 

Toată furia și frustrările adunate de o săptămână 
puseră stăpânire pe el, Levi apelând la talentul lui și 
lăsându-și pielea să se înfierbânte. Chez urlă când 
începură să se ridice aburi de la încheieturile mâinilor 
unde degetele lui Levi le încătușau. Pielea lui începu să 
facă bășici, rozalii, supurânde și crunte. 

— N-am să te omor, Chez, dar poate aceste cătușe 
îti vor reaminti că eu sunt stăpânul tău, indiferent cât 
de departe ai fugi. Când îi dădu drumul, inele de carne 
vie îi marcau încheieturile lui Chez, inflamate și 
sângerii - mult mai înfiorătoare decât intenţionase 
Levi. Chez urla în continuare. 

Imobilizându-i cu picioarele braţele lui Chez, Levi 
își îngădui un moment de bucurie. Luă o înghiţitură în 
semn de victorie din recipientul cu băutură. 

Levi se ridică, închizând ochii pentru a savura 
victoria. Dar, când îi deschise, zări o frântură din 
reflexia lui într-o fereastră și tresări. Expresia de pe 
chipul lui... 

Era copia fidelă a Viancăi. 

Clic. 

Într-o fracțiune de secundă, Chez îi puse țeava 
pistolului abandonat la tâmplă. Levi îi apucă braţul și 
încercă să îl îndepărteze, însă omul lui se ţinea pe 

poziție. 

— Renunţă la statutul de lord, Pup, îi ceru el 
găâfâind. Sau îţi jur că voi picta peretele cu gândurile 
tale. 

Într-o provocare adevărată, nu îţi puteai împușca 
lordul. Nimeni nu moștenea jurământul în urma unui 
glonț. Orice gangster știa asta. 

Însă Chez nu avea nevoie ca Levi să îi 
reamintească. 

— Din punctul meu de vedere, nimic din toate 
astea nu s-a întâmplat, șuieră Chez. Niciun martor. 

Deci Chez nu renunţa până nu îl omora. Levi își va 
găsi sfârșitul aici, încă un lord revendicat de aceste 
străzi. 

— Vreun ultim cuvânt? întrebă Chez. 

Lui Levi nu îi veni niciunul în minte. Niciun cuvânt 
care nu mai fusese spus sau care nu va mai fi spus. 

Dar Levi încă mai avea un as în mânecă. Nu 
înghiţise gura de Ruina Jucătorului. 

O scuipă, pocni din degete și un perete de foc 
izbucni între el și Chez. Mai întâi, se auzi un țipăt. Apoi 
un foc de armă. Levi era deja întins pe jos, urechile 
țiuindu-i, ochii închiși, brațele în jurul coastei rupte. 
Ceva se lovi de pavaj câţiva metri mai departe, dar îi 
luă lui Levi câteva momente până își recăpătă suflul și 
se uită. 

Chez zăcea întins pe spate. Degetele lui se 
întindeau după cuțitul pe care îl pierduse mai înainte, 
dar durerile nu îi dădeau voie să se miște. Pielea de pe 
faţă, gât și piept era complet arsă, lăsând la vedere un 
amestec grotesc de sânge și os și ţesut. Chez scoase 
un sunet gâlgâit și lacrimi i se adunară în colţurile 
ochiului stâng. Cel drept era complet distrus - acum 
doar o orbită goală, carbonizată, bulbucată și 

supurândă. 

Levi icni, atât din cauza înfățișării lui Chez, cât și 
din cauza mirosului - îmbrăcăminte și carne arsă. 
Rămase țintuit în loc de groaza și ura din privirea lui 
Chez. Se întreba dacă Chez va muri. În schimb, acesta 
ședea acolo, scrâșnind din dinţi, pieptul brăzdat de 
bășici încă ridicându-se în ritmul respiraţiilor. Tremura 
din toate încheieturile și dâre de scuipat îi alunecau pe 
bărbie. 

Poate ar trebui să îi curmi viața, o voce îi șopti în 
minte lui Levi. Poate moartea va fi mai blândă. 

Dar nu era sigur că Chez va muri. Dacă Levi îl 
omora, va fi un act de clemenţă sau va fi crimă? 

Este deja crimă, gândi el. Tu ești vinovatul. 

Era la un pas să te omoare. 

Și totuși, tu ai fost cel care a vrut să se lupte. 

Ti-a fost prieten cândva. 

In cele din urmă, Levi își recuperă pistolul și îl lăsă 
acolo pe Chez să fie descoperit de altcineva. Nu știa 
dacă era decizia bună sau cea care trăda lașitatea, dar, 
cu cât îl privea mai mult, cu atât se ura pe sine. 

El nu trebuie să moară. Doar tu. 

După ce termină de vomat lângă un perete de pe 
alee, Levi se îndreptă din nou spre Luckluster. Fuga tot 
nu își avea rostul. 

Aceasta era ultima șansă care îi permitea să își 
dovedească realizările și, dincolo de cât de îngrozit 
era, cel puţin Levi va fi amintit pentru cum nu se 
înjosise. 

Luminile  roșiatice ale  Cazinoului  Luckluster 
scânteiau pe întreaga stradă. Levi oftă și se sprijini de 
un automobil parcat, admirând măreţia Cartierului 
Cazinoului. 

Cineva îl bătu pe umăr. Levi tresări, fluturându-și 

pistolul și împiedicându-se de bordură. 

Era Lola. Imbrăcată ca de obicei, cu jobenul ei și 
bocancii de piele. 

— Ce vrei? întrebă el. Rătăcea destul de departe 
de Teritoriul Porumbelului, iar Luckluster nu părea 
genul ei de loc de întâlnire. 

— Noi credeam că ești înăuntru, șopti ea. 

— Care „noi”? 

— Eu. Și Enne. 

Levi se încruntă. Enne nu ar trebui să aibă habar 
pe unde umbla. Levi nu îi spusese despre înșelătorie - 
era singurul lucru corect pe care îl făcuse. Deci de ce 
era ea aici? 

— Vianca a trimis-o să te salveze, explică Lola. Şi 
să îl omoare pe Sedric Torren. 

Inima lui Levi încetă să mai bată. 

Avea totul planificat: moartea sa, în condiţiile 
impuse de el. Nu avea de gând să își păteze mâinile cu 
sângele altcuiva. Cu atât mai puţin al Ennei. 

— Unde e? scrâșni el. 

— Doar ce a plecat. Lola privi îngrijorată la luminile 
roșii neon. Levi crezuse că ea nu dădea doi bani pe cei 
se putea întâmpla Ennei, însă era clar să se înșelase. E 
deja înăuntru. Te caută pe tine. 

Levi nu se obosi cu un răspuns și o luă la fugă spre 
Luckluster, unde călăii lui îl așteptau. 


Enne 


Lola minţise în legătură cu priceperea ei la condus. 
Goniră pe străzile  Cartierului Celor Morți, 
automobilul clătinându-se și derapând la fiecare viraj. 
Enne se ţinea cu putere de mânerul ușii de fiecare dată 

— Ai spus că trebuie să ajungem cât mai repede, 
preciză Lola. 

În acel moment, Enne se mulțumea să ajungă 
acolo în viață. 

După ce evitară la milimetru câteva mașini, semne 
de circulație și pietoni, opriră cu scârțâit de roți la un 
cvartal distanţă de Luckluster. 

Lola scoase ceva negru și mătăsos din buzunar - 
masca Ennei cumpărată din Piaţa Resturilor. 

— Ti-ar putea fi de ajutor. 

l-o băgă în buzunarul bine ascuns al rochiei, alături 
de cutia din piele ce conţinea otrava. 

— Fă-l praf, spuse încurajator și veselă Lola. 

Enne se schimonosi. 

— Pe bune? Ce vorbă sinistră. 

Luminile străzii Tropps se învârteau în jurul ei, 
pulsând haotic. Îi dădeau aceleași senzaţii ca acelea 
avute după ce băuse paharele de Ochii Șarpelui la 
Sauterelle. 

— Mai bine să fie el decât tu, răspunse Lola serios. 

— Dacă nu mă întorc până la ora unsprezece... 
Enne ezită înainte de a repeta vorba des folosită de 
mama ei....înseamnă că sunt moartă. 

Lola încuviinţă cu gravitate. 

— Ai grijă. 

lar Enne știa că vorbise serios. 

Enne inspiră adânc, își calmă valurile de 
nervozitate ce îi răscoleau măruntaiele și o luă din loc 
spre cazinou, dispărând dincolo de ușile rotative. In 
timp ce Vianca decorase St Morse să se asemene cu un 
vechi palat Mizer, numai opulenţă stridentă și bogății 
de epocă, neamul Torren optase pentru decadenţa 
burlescă atât de specifică New Reynes-ului. Personalul 
purta uniforme ce puteau fi cu ușurință confundate cu 

lenjeria intimă. Mochetă de culoare roșie acoperea 
podeaua și scările, îmbăcsită de urmele murdare ale 
pantofilor, iar lumini stacojii dansau pe pereţii vărgați 
în negru și roșu. li lăsa impresia unui loc din parcul de 
distracţii. Până și trupa de jazz interpreta o melodie ca 
de carnaval care ademenea vizitatorii la spectacole de 
contorsionism și mese de ruletă. 

Enne verifică mai întâi sălile de pariuri, apoi 
teatrul, sala de dans. Atât Sedric, cât și Levi erau de 
negăsit. 

Poate ajunsese prea târziu. 

Când coti în grabă după colţ, Enne se izbi de un 
bărbat ce stătea cu spatele spre ea, cămașa lui albă 
fiind ca o pânză pe care se desenau umbrele și luminile 
roșiatice. 

— Scuze. Nu am văzut... 

Necunoscutul se întoarse. Mirosea vag a parfum de 
citrice, avea un ochi ușor vânăt și tatuajele de as și 
pică de rigoare pe ambele braţe. 

Dacă ar fi simţit vreo consolare în faptul că îl 
găsise pe Levi în siguranţă, sentimentul se evaporă 
rapid. Dacă Sedric Torren îl zărea pe Levi, atunci Enne 
era incapabilă să găsească o modalitate de a-l salva. 

— Levi? bodogăni ea. Trebuie să pleci de aici... 

— Nu, tu trebuie să pleci de aici. O apucă de 
ambele braţe și o trase spre el, aproape izbind-o de 
pieptul lui în trepidarea resimţită. Găsi un ungher 
dincolo de foaier unde să se ascundă de forfota 
mulțimii. Spatele Ennei era rezemat de o ușă ce dădea 
într-o garderobă. 

— Nu înţelegi. Incercă să îl facă să îi dea drumul, 
dar el o ţinea tot mai ferm. Sedric Torren... 

— Știu cu ce motiv te afli aici. Îi putea simţi mirosul 
de alcool din gură. Nu te pot lăsa să o faci. 

— De ce nu? șuieră ea. Încerc să te ajut. 

— N-am de gând să te las să te sinucizi. Mai ales 
din cauza mea. ă 

— Nu e doar din cauza ta. Este... Incercă să spună 
Vianca, însă omerta îi dizolvă numele pe limbă. Și, 
desigur, mai era un motiv. Durerea devastatoare și 
fierbinte din sufletul ei, care voia să îi vină de hac lui 
Sedric Torren și să distrugă Jocul Umbrei pentru 
totdeauna. 

— Lasă-mă să te ajut, insistă ea. 

Levi înghiţi anevoie, apoi îi dădu delicat o șuviţă de 
păr după ureche. Atingerea era timidă, suavă, ca și 
cum ar fi avut timp pentru asemenea gesturi de 
tandrete. 

— Nu mă poti ajuta. Tu ești cea care trebuie să 
plece. 

Nu o cunoștea mai bine de atât? Renunțase și cu 
altă ocazie la tot doar pentru a salva o persoană iubită, 
și o va face din nou pentru el. 

— Credeam că suntem o echipă, șopti ea. Tu și eu. 

— Nu și acum. Asta a fost întotdeauna problema 
mea. 

EI îi scrută cu privirea rochia și i se citea în ochi un 
sentiment între dorinţă și durere. Se aplecă spre el și 
mâna ei își găsi loc într-a lui. Se simţea ametțită din 
cauza jocului de lumini și a apropierii dintre ei, dar 
chiar și când inima îi dicta să se apropie și mai mult, 
mintea i se împotrivea. Expresia de pe chipul lui Levi o 
sperie. Nu o teamă pricinuită de dorinţa din ochi - 
dorinţă pe care i-o împărtășea de altfel -, ci de 
disperarea oglindită în ei. Cu o mână îmbrăţișând-o 
după talie și cu cealaltă ţinându-i mâinile ei 
imobilizate, Enne realiză că el credea cu tărie că 
aceasta îi era ultima noapte de trăit, ultima șansă. Ce 

se întâmpla nu era din pură plăcere. Era încercarea lui 
de a părăsi această lume fără niciun regret. 

El se aplecă până când frunţile li se atinseră, iar 
spaţiul dintre ei părea infinit și iluzoriu în același timp. 
Inima îi tresări, implorând-o să cedeze. 

— Promite-mi, șopti el. Promite-mi că vei sta 
departe. 

Nu putea face o asemenea promisiune. Vianca îi 
ordonase, iar Enne avea de gând să ducă la îndeplinire 
misiunea. Vor mai fi și alte seri petrecute alături de 
Levi Glaisyer. Aceasta nu era ultima lor șansă. 

Nu vom muri în seara asta, jură în sinea ei. 

— Promite-mi, repetă el, și îi simţi răsuflarea pe 
buzele ei. li strânse mâna. 

— Mi-ai cerut cândva să mă încred în tine. Acum e 
rândul meu să îţi cer asta. 

Chipul lui își pierdu orice expresie. 

— Nu te voi lăsa... 

— Te rog! 

Cu răsuflarea tăiată, ea se desprinse din 
strânsoarea lui și dispăru în mulţime înainte ca el să o 
poată prinde, rugându-se să nu fi făcut o greșeală 
devastatoare. 

Enne se lăsă ghidată de puterea omertei spre bar, 
unde îi șoptea că își va găsi ţinta. Palmele îi erau 
transpirate, frica sufocând-o. Va trebui să îl confrunte 
din nou pe Sedric Torren. Pe el și modul oribil, greţos în 
care o privise. 

După câteva momente, se opri să arunce o privire 
în spate spre Levi pentru un ultim impuls de curaj. 

Dispăruse. 

— Nu, șopti ea. Își croi drum înapoi, însă Levi era 
de negăsit. Poate că plecase, așa cum îl rugase. Enne 
ar fi putut răsufla ușurată, dar ace de îngrijorare îi 

370 


înțepau pieptul. Nu era seara potrivită pentru a da cu 
presupusul. g 

Il găsiseră deja? Il omorâseră? 

Nu avea timp să investigheze. Omerta o împingea 
spre bar, iar timpul se scurgea. Dacă Levi era sau nu în 
siguranță, va afla de la Sedric Torren, apoi va duce la 
bun sfârşit misiunea. 

Camera era întunecoasă și înceţoșată de la fum. O 
singură siluetă se zărea la bar, una cu umeri lați și 
părul dat pe spate. 

Sedric Torren îi surprinse privirea și îi oferi un 
zâmbet seducător. 

Brusc, se vedea înapoi în sala de teatru de la St 
Morse. Mâna lui Sedric își găsi drum pe coapsa ei, iar 
gândurile îi erau oriunde în altă parte, așteptând ca 
otrava să își facă efectul, așteptând ca seara să se 
termine. Și gândurile lui Sedric păreau să hoinărească. 
Inventând motive să o ademenească, imaginându-și 
lucrurile pe care le-ar fi făcut în întuneric, modul în 
care i-ar fi spus că asta căutase ea, secretele și 
depravarea pe care ar convinge-o să le ascundă. 

Văzuse toate astea atunci în ochii lui și aceeași 
privire o avea și acum. 

Enne își reaminti cât se schimbase de atunci. Nu 
era păpușa Viancăi. Se aventurase în Cartierul Celor 
Morți și devenise lord. Ascundea otravă într-un buzunar 
și un pistol într-altul. 

Era o armă mortală deghizată într-o tânără. 

Inspirând adânc pentru a se calma, se așeză pe 
scaunul de lângă el. 

— "lo, Sedric, zise ea. 

El îi analiză rujul închis la culoare și rochia 
indecentă. Ochii i se plimbară pe chip, pe piept, pe 
întreg trupul. Enne îi putea vedea rotiţele învârtindu-i- 

se în minte, încercând să ghicească vârsta exactă și 
dacă o putea avea și ignorând acest factor. 

— Emma Salta, spuse el, totul numai un zâmbet și 
capcane. Nu credeam că te voi mai întâlni. Petreci 
destul de mult timp prin cazinouri pentru o tânără 
domnișoară. 

Era atât de simplu să își intre din nou în rol. Părea 
ca un refugiu într-un alt colţ al fiinţei ei, un loc unde nu 
trebuia să gândească, nu trebuia să simtă. 

— Nu pari încântat să mă vezi, spuse ea, 
prefăcându-se ofensată. 

— Arăţi extrem de diferit. 

— Încerc să impresionez, mărturisi ea. Ai avut 
dreptate. Vianca nu a vrut să mă angajeze. M-am 
gândit să mă îmbrac corespunzător de data asta. 

— Vrei să te angajez? 

Nu își putea da seama dacă reușea să îl 
păcălească. Toată lumea din acel oraș excela în a afișa 
o expresie indescifrabilă a feței. In New Reynes, 
minciuna era mai mult o necesitate decât un talent. 

— Am dansat împreună data trecută, îi reaminti ea. 
Mi-a lăsat impresia unei audiții. 

— Eşti incredibil de ambițioasă. 

El îi puse o mână sub bărbie și i-o ridică. Stomacul i 
se strânse și se abţinu din a-i plesni degetele. Dacă 
barmanul nu ar fi fost în vecinătate, ar fi scos seringa 
din buzunar. Orice pentru a-l împiedica să o atingă. 

— Sunt sigur că putem cădea la un fel de... 
învoială, zise el. Avem liberă o cameră mai intimă. 

Știa că e o capcană. Insă trebuia să fie singuri. Nu 
exista altă cale. 

— Ar fi perfect, rosti ea. 

Le făcu semn oamenilor lui să se retragă, apoi îi 
șopti ceva de nedeslușit barmanului. Acesta o privi 

compătimitor înainte să se îndepărteze, iar, ca reacţie, 
Enne își încleștă pumnul pe la spate. Nu era prima fată. 
Toţi din acest cazinou erau complici. 

— Să mergem, spuse Sedric, punându-i o mână în 
partea de jos a spatelui. Nu se compara cu gestul lui 
Levi - atingerea /ui fusese caldă și protectoare. A lui 
Sedric era nepotrivită. i 

Intrară într-o sală mică de luat masa. li trase un 
scaun la un capăt al mesei lucioase. La fel ca în cazul 
întregului cazinou, camera era decorată în nuanțe de 
roşu şi negru. Mochetă roşie. Candelabru negru din 
fier. Lumânări roșii. Veselă neagră. Enne se așeză pe 
scaun, întrebându-se câte persoane o văzuseră 
intrând, cât de atenţi fuseseră la înfățișarea ei. Dacă îl 
vor găsi mai târziu pe Sedric mort aici, o vor 
recunoaște? 

Însă nu îl putea ucide încă. Nu până nu afla unde 
era Levi. 

— L-am rugat pe barman să ne aducă ceva de 
băut, spuse Sedric făcând cu ochiul. Nu îţi face griji. 
Rămâne între noi. 

— Ah. Sărbătorim ceva în seara asta? 

— Se poate spune și așa. Am reușit să prind un 
ticălos care a păcălit foarte multă lume de-a lungul 
timpului. 

Levi. 

În timp ce inima Ennei stătea să îi sară din piept, 
barmanul sosi cu băuturile și o luă pe a ei imediat - un 
lichid roz acidulat, într-un pahar în care era scufundată 
o acadea. Lui Sedric îi oferi un Ruina Jucătorului. 

— Am ajutat o mulţime de oameni, poate chiar mi- 
am asigurat câteva voturi la viitoarele alegeri. 

Pentru a evita un răspuns, Enne sorbi din băutură. 
Nu putu trece cu vederea cât era de delicioasă. 

Păcătos de dulce. 

— ţi place? întrebă el, referindu-se la băutură. Se 
numește Strop de acadea. 

Incă încercând să pară politicoasă, ea dădu din cap 
tremurător și puse paharul pe masă. Zâmbetul lui se 
lărgi. 

— Care va fi soarta acestui ticălos? Te rog, te rog 
să fie încă în viață. 

Se simţi dintr-odată înfierbântată - ceda sub 
presiunea emoţiilor. Transpiraţia îi aluneca pe spate și 
își dorea ca rochia să nu fi fost atât de mulată pe 
șolduri. 

— Va fi executat. M-am ocupat personal de asta. 
Sedric își umezi buzele. De ce te interesează? 

— Fără vreun motiv anume. Își luă paharul și îl 
ridică, sperând ca el să nu îl vadă tremurând. În 
cinstea succesului tău! 

Sedric își ridică la rândul său paharul și îl ciocni de 
al ei. Apoi, spre surprinderea și neliniștea Ennei, îi luă 
mâna într-a lui. Era un gest atât de banal, însă, pentru 
ea, orice atingere venită din partea lui era 
respingătoare. Orice mișcare pe care o făcea era 
antrenată, menită să seducă, să ademenească. 

— Ştii, rosti el, ești o dansatoare excelentă, dar 
habar n-am avut că ești la fel de talentată și în 
acrobatică. 

— Poftim? Ea se panică și inima îi pulsa cu putere. 
Știa deja? 

— Nu te sfii, draga mea. Ochii lui se plimbară încă 
o dată pe corpul ei, făcând-o pe Enne să tresară. Te- 
am văzut performând și ai fost chiar magnifică. Unul 
dintre ceilalți acrobaţi mi-a spus că numele tău este 
Enne Salta. Ar fi trebuit să mă corectezi. Ți-am rostit 
numele greșit în tot acest timp. 

Enne își smuci mâna dintr-a lui și o lăsă să alunece 
spre buzunar. Minciuna ei ieșise la iveală, dar nu va 
mai conta pentru mult timp. Va acţiona chiar acum. 

Însă mâinile îi tremurau când atinse cutia din 
buzunar și se strădui să o apuce bine cu degetele 
transpirate. Din fericire, el nu băgă de seamă cum se 
foia pe sub masă. 

— Te-am căutat în acea seară, dar nu te-am putut 
găsi. 

El se aplecă iarăși spre ea, îi apucă din nou 
cealaltă mână, zâmbi încă o dată. Era prea confuză 
pentru a i se împotrivi. Obrajii îi ardeau și totuși îi era 
frig, frisoane provocate de transpiraţia rece. Văzul i se 
înceţoșă ca atunci când se ridica prea repede în 
picioare, deși nu se mișcase nici pic pe scaun. 

Asta nu putea fi ceva normal. Nu putea fi din cauza 
stresului sau a alcoolului. 

În zăpăceala ei, încercă să se concentreze pe cutia 
neagră din palmă. O singură înţepătură. Doar de atât 
era nevoie ca să îl omoare. 

— Nu mi s-a oferit ocazia, dar voiam să te găsesc, 
continuă Sedric. Să îţi fac cinste cu o băutură. 

Enne aruncă o privire paharului cu Strop de 
acadea. 

— Te simţi bine? întrebă el, nepărând a fi câtuși de 
puţin îngrijorat. Ești puţin cam palidă. 

Atunci își dădu Enne seama ce îi făcuse. Trăgea 
greoi aer în piept, ca și cum ar fi avut nevoie să i se 
activeze un buton pentru a putea inspira cum se 
cuvine. Nu putea fi adevărat. 

— Presupun că abia începe să își facă efectul, 
spuse el nonșalant. 

Ea se dezechilibră în scaun, iar Sedric îi puse o 
mână pe umăr, susţinând-o. De parcă încă îi păsa de 

bunăstarea ei. 

O drogase. Cât de inconștient din partea ei să 
guste din acea băutură. Să creadă, chiar și pentru o 
secundă, că reușise să îl păcălească. 

— Nu îţi face griji, nu te va omori, o asigură el. Te 
vei trezi curând. Nu aș vrea să pierzi distracţia. 

Degetele i se înmuiară. Cutia din piele alunecă 
înapoi în buzunar. 

Umărul i se lovi de marginea mesei, dar nu simți 
durerea - doar starea de greață. Gândurile îi erau mai 
confuze ca niciodată. Ştia că ceva era în neregulă - ea 
era în pericol, Levi era în pericol -, dar nu își putea 
aminti de ce oricât ar fi încercat. Bărbatul din faţa ei - 
nu își putu aminti nici numele lui - zâmbi nu chiar 
atrăgător. Scoase din buzunarul sacoului ceva lucios. 

— Ți-am adus un cadou, șopti el. Îi puse în palmă 
un obiect dreptunghiular argintiu. Un personaj cu o 
pălărie de bufon pe cap îi rânjea de pe faţa cărţii. 
Ridică privirea înapoi la bărbat pentru a-l întreba ce 
anume simboliza - era sigură că știe, dar nu își putea 
aminti -, însă el, și totul în jur, dispăruse. 


Levi 


În seara aceea, viaţa lui Levi avea să se sfârșească 
și nu primise nici măcar un sărut de adio. 

Rochia neagră de mătase a Ennei se pierduse în 
mulțime, iar el șopti în barbă o înjurătură. Nu o va lăsa 
să facă ce avea ea de gând. 

Porni după ea, croindu-și drum printre clienţii 
Cazinoului Luckluster, însă fu imediat blocat de doi 
dintre oamenii lui Sedric. Încercând să îi ocolească, 
Levi se împiedică de unul dintre bastoanele lor. 

— Ai grijă pe unde mergi! spuse unul dintre 

bărbaţi, apucându-l pe Levi de un braţ. Un dinte de aur 
sclipea în loc de incisiv. 

Un obiect ascuțit îl înțepă pe Levi în gât. Gemu, 
apoi își simţi corpul sleit de puteri. Un alt braţ îl prinse 
după mijloc, ţinându-l în picioare. Levi se zbătu să se 
miște, încercă să își ridice capul pentru a căuta cu 
privirea rochia neagră a Ennei, însă era paralizat. Până 
și gândurile îi amorţeau. 

Un sunet de uimire se auzi de undeva din 
apropiere. 

— E doar beat criță, spuse o voce. Se îmbată 
repede. Intr-o clipită, luminile roșii se stinseră. 


XXX 


Levi se trezi stând rezemat de un stâlp din piatră, 
cu mâinile legate la spate și cu o durere în partea de 
jos a abdomenului. Un bărbat îl supraveghea, cel mai 
probabil după ce îl lovise pentru a-l trezi. Avea mai 
bine de un metru optzeci înălţime și cam jumătate de- 
atât în lăţime. Levi gemu și trase de frânghiile ce îl 
țineau legat de stâlp, însă nu reuși altceva decât să își 
zgârie încheieturile mâinilor. 

— Trezirea, rosti santinela lui. Un licăr auriu se ivi 
când zâmbi, lăsând la vedere dinţi ascuţiţi ca ai unui 
rechin, iar Levi realiză că era același bărbat din 
Luckluster. Credeam că o să pierzi toată distracţia. Ar fi 
fost mare păcat. 

Un singur bec atârna deasupra lor, și după cum 
arăta camera, erau într-un subsol. Pereţii reci de 
ciment erau plini de mucegai și râsete înfundate 
răsunau din direcţia scării de lemn care ducea la etaj. 

— Unde sunt? 

— In Casa Umbrelor. 

Pielea lui Levi se zbârli. Așadar, aceasta era vila 
bântuită unde Clubul Phoenix juca Jocul Umbrei. Se 
linişti cu gândul că vorba de a fi bântuită era doar o 
superstiție. Levi își imagină locul ca fiind mult mai... 
elegant, împodobit cu catifea neagră și bogății de 
argint. Însă ceea ce vedea în jurul lui arăta ca un 
subsol obișnuit din oricare casă dărăpănată din Orașul 
Vechi. 

Îi luă o clipă până să își aducă aminte că era aici 
pentru a-și găsi sfârșitul. Că nu reușise să o oprească 
la timp pe Enne, înainte să dispară în mulţimea de la 
Luckluster. Își suprimă un val de panică. Unde era ea 
acum? 

— Nu îţi face griji, zise Rechinu'. Am chiar aici 
sacoul și pălăria ta, alături de invitaţie. Făcu un semn 
spre grămada cu lucrurile lui Levi, aflată la câţiva pași 
distanţă. Pistolul și Cartea Umbrei tronau deasupra. 

— Eşti foarte generos. 

— Nu te întrece cu gluma. Sunt aici ca să te 
pregătesc pentru Joc, dar mi s-a spus să nu mă ating 
de faţa ta simpatică. Rechinu' se aplecă pentru a privi 
mai de aproape ochiul vânăt al lui Levi. Ești deja destul 
de ciufulit. Unde ai fost rănit? 

— La piciorul drept, răspunse Levi. Și am o coastă 
ruptă. 

— Ei bine, o să mă asigur că găsesc alte locuri. 

Levi se aşteptă la ce-i mai rău când Rechinu” îl 
apucă de subsuori și îl ridică în picioare ca pe un sac 
de paie. 

— E mult mai ușor dacă stai în picioare, spuse el, 
apoi, cu o lovitură ameţitoare, îi dislocă umărul lui Levi, 
pocnind dureros. 

Levi urlă și se lăsă atârnând în faţă, prins de 
frânghiile care îl legau de stâlp. Fiecare gură de aer îl 

durea. Bărbatul își ridică piciorul încălţat cu un bocanc 
masiv și îl lovi pe Levi în osul șoldului - nu îndeajuns de 
tare pentru a-l fractura, dar cu siguranţă cât să se 
învinețească, 

Rechinu' nu îl lăsă să își recapete suflul și îl lovi pe 
rând în fluierele picioarelor. 

— Nu e nimic personal, să știi. Nici măcar nu știu 
care e numele tău. 

— E... Levi, murmură el. 

Rechinu' îi aplică o lovitură în abdomen, golindu-i 
plămânii de aer și rănindu-i coastele îndeajuns să îl 
facă pe Levi să ţipe. Forța loviturii îl trânti cu spatele 
de stâlpul de ciment. 

— Nu am spus că vreau să îţi aflu numele. 

Pumnul lui se izbi de coapsa stângă a lui Levi. 

Levi ajunsese la un punct în care simţea că se 
refugiază. Era o senzaţie veche și familiară, aceea de a 
se ghemui în acel loc rece din mintea lui unde durerile 
corpului și ale inimii nu îl puteau urma. Deși locul era 
destinat alinării și autoconservării, nu era lipsit de 
consecințe: de fiecare dată când se întorcea acolo, 
bucăți din el rămâneau în urmă, bucăţi pe care uneori 
nu le mai găsea. 

Când plecase de acasă, crezuse că lăsase și acel 
loc în urmă. Se sprijini cu greutate de stâlp și se 
concentră pe realitate. Pe durerea pe care o resimțea 
în tot corpul. Pe becul ce lumina slab. Pe mirosul de 
mucegai și gustul sângelui. 

Ultima lovitură îl atinse într-o parte a gâtului. Capul 
lui Levi se ciocni de stâlp. Se aplecă și vomită - pentru 
a doua oară în seara aceea. Chiar și când își vărsa ce-i 
mai rămăsese în stomac, el era deopotrivă în acel 
subsol și în acel altundeva. Prezent și absent. 

Când Levi termină de vomitat, Rechinu' îl eliberă 

din strânsoarea frânghiilor. 

— Nu te obosi să fugi. Ştii prea bine că nu vei 
ajunge departe. 

Levi nu credea să fie - sub niciun chip - în stare să 
fugă nici dacă se străduia. Braţele îi căzură moi pe 
lângă corp, iar Rechinu' îi aduse sacoul și pălăria. Levi 
le luă cu groază, știind că asta însemna că petrecerea 
urma să înceapă. 

— Stai așa, să mă uit la tine. Ochii bărbatului se 
plimbară pe trupul lui Levi. Ah - greșeala mea. Înainte 
ca Levi să își dea seama ce voia să facă, Rechinu” îl 
prinse cu ambele mâini de umăr și i-l puse la loc în 
poziție. Levi ţipă și se împletici câţiva pași în spate. 

— Voi păstra eu pistolul tău. Rechinu' îl puse în 
buzunar. Dar nu-ți uita invitaţia. Îi îndesă Cartea 
Umbrei în buzunarul de la piept cu o bătaie scurtă și un 
rânjet răutăcios. Pregătește-te. Acum mergem la etaj. 
Acolo se întâmplă toată distracţia. 

Distractiv pentru el poate. Singurul lucru care îl 
aștepta pe Levi era moartea. 

Rechinu' îl conduse pe scări, Levi simțind fiecare 
pas cu o durere adâncă în oase, atât de puternică încât 
trebuia să își muște limba pentru a se abţine să nu 
tipe. O ceaţă densă de fum de ţigară îi întâmpină în 
capătul scărilor, apoi intrară într-o cameră întunecoasă 
mobilată complet în negru, imagine care se potrivea cu 
cea pe care Levi o avusese iniţial despre Casa 
Umbrelor. Într-un colț, doi bărbaţi stăteau pe canapele, 
prea fascinaţi de femeile din faţa lor pentru a le da 
atenţie lui Levi și paznicului său. Femeile chicoteau 
provocator și se jucau cu lenjeria lor transparentă, 
picioarele fiindu-le alungite de pantofii argintii cu tocuri 
subţiri. 

— Ştii ceva, gâfâi Levi, nu arată atât de rău pe cât 

mă aşteptam. 

Rechinu' mărâi și îl împinse spre un alt rând de 
scări. 

— Sedric Torren e aici? întrebă Levi, deși se îndoia 
că Rechinu' avea vești despre ce s-ar fi întâmplat cu 
Sedric și Enne. 

— Nu știu să fi ratat vreodată o petrecere, 
răspunse el. 

Cu fiecare pas dureros pe care Levi se străduia să 
îl facă, se gândea: acesta este unul dintre ultimii pași 
pe care îi fac. Ştia că ar trebui să se simtă îngrozit - 
mai devreme se simţise. Însă acum, că era aici, Casa 
Umbrelor părea atât de ireală încât nu lăsa loc altor 
simţuri. Poate că efectul sedativului nu dispăruse 
complet. Poate că încă era în acel altundeva, încercând 
să se protejeze de realitate. 

Intrară în camera lui de execuţie. 

Zece persoane stăteau în jurul unei mese mari, 
acoperită cu fetru, în timp ce alţii asistau din fotoliile 
aranjate în colţurile camerei. Pielea lor avea o tentă 
cenușie, precum pielița unei piersici ce se stafidise și 
mucegăise, și era imposibil să le ghicești vârsta. Nu 
arătau nici tineri, nici bătrâni, nici vii, nici morţi. Il 
priveau pe Levi cu ochi goi, cu fețele lipsite de expresii. 
Umbrele erau singurele care se mișcau pe chipurile lor, 
pâlpâiri date de lumina candelabrului de metal. 

Pereţii vărgaţi în negru și argintiu îi dădeau lui Levi 
impresia că intră într-o cușcă. 

— În sfârșit, primul nostru invitat a ajuns, rosti un 
bărbat. Faţa îi era lungă, iar bărbia precum un cârlig 
ascuţit. Părul mai mult cărunt era aranjat pe mijloc, 
scoțându-i în evidenţă începutul de chelie. Levi îl mai 
văzuse în fotografii, desigur, însă ziarele alb-negru nu 
reușiseră să transmită că, și în persoană, Cancelarul 

Malcom Semper era la fel de cenușiu și înfiorător. 

Rechinu' plecă, duduitul pașilor lui pe scări 
răsunând în încăpere. Levi scrută cu privirea feţele 
membrilor Clubului Phoenix în căutarea lui Sedric, dar 
el nu era printre ei. 

— Levi Glaisyer, te rog să iei un loc. Semper îi făcu 
semn spre scaunul de lângă el. 

— Unde e Sedric? întrebă Levi. 

— Domnul Torren nu este membru al Clubului 
Phoenix, așadar, el nu ia parte la Jocul nostru. 

Levi se îndreptă șchiopătând spre scaunul destinat 
lui și se așeză pe materialul rigid de piele. Oare pe 
acest loc stătuse Alfero când murise? Sau Gabrielle 
Dondelair când câștigase? 

Singurul loc rămas liber era cel din faţa lui. 

— Vom explica regulile de îndată ce ajunge și 
ultimul nostru invitat, spuse Semper. 

Deci Levi nu merita nici măcar să fie singurul 
executat. Se întrebă cu cine hotărâse Clubul Pheonix 
să se mai joace în seara aceasta. 

— Încă un jucător... asta e neașteptat, rosti o 
femeie pe care Levi o recunoscu ca fiind senatorul 
Josephine Fenice. Părul ei cărunt dezordonat îi ajungea 
până aproape de talie. Era mâna dreaptă a lui Semper 
și femeia care se ocupase personal de execuţia 
precedentei familii regale Mizer a New Reynes-ului - 
inclusiv a copiilor. 

— Am primit un mesaj de ultim moment, explică 
Semper. Domnul Torren crede că ne poate oferi mai 
mult. Este foarte dornic să ne facă pe plac. 

Inima lui Levi fremătă la auzul numelui lui Sedric. 
Ce se întâmplase între el și Enne? Îndeplinise misiunea 
cu care venise? 

— Cine este jucătorul? întrebă Fenice. 

— Nu mi s-a spus nimic în mesaj, răspunse 
Semper. Doar că va sosi la ora două. 

Levi habar nu avea cât era ceasul, putea doar ghici 
că era aproape miezul nopţii. Auzi în minte ticăitul unui 
ceas, numărând secundele până la cea de-a zecea zi, 
până la sfârșitul vieţii lui. Încercă să își înlăture 
îngrijorarea pentru Enne. Avea nevoie de toată 
concentrarea. 

Cândva, demult, Gabrielle Dondelair câștigase 
jocul ăsta. Trebuia să uite despre toate legendele, 
toate coșmarurile. Jocul Umbrei era un joc ca oricare 
altul; unii erau câștigători, alţii pierzători. Nu era 
incapabil. Nu se dădea bătut. Trebuia să își aducă 
aminte cine era cu adevărat. 

Dacă era cineva în acest oraș care avea o șansă de 
a învinge nefastul, acela era Lordul Fierului. 


Enne 


Capul Ennei se izbi de geam, lovitura trezind-o. 
Ochii i se deschiseră pentru o clipă, însă, zărind chipul 
lui Sedric, îi închise imediat la loc. Auzi o ușă 
deschizându-se și un vânt cald de vară îi mângâie 
pielea. Era într-o mașină, dar împrejurimile erau 
înclinate în mod ciudat spre stânga. Zgomotul străzii 
Tropps dispăruse. Evenimentele serii îi reveneau 
treptat în minte - dispariţia lui Levi, drogul din băutură, 
Cartea Umbrei - și își ţinu respiraţia pentru a nu 
izbucni în plâns. 

Sedric înjură și cobori din mașină. Ușa se trânti. 

Își deschise ochii. Voci șușoteau afară, volumul lor 
crescând în intensitate. Ținând cont de asta și de 
unghiul înclinat al mașinii, păreau să fie blocaţi într-un 
şant. Ferestrele erau acoperite cu folie neagră, așa că 

Enne nu putea fi sigură - și nu avea nicio idee unde 
anume se aflau. 

Se întinse tiptil și apucă sacoul abandonat pe 
scaunul din faţa ei. In buzunar, își găsi revolverul pe 
care Sedric i-l furase. Decât să îl ia și să îl alerteze pe 
Sedric că era trează, Enne îl goli de gloanţe și le puse 
în buzunar, unde cutia de piele cu injecţia era încă bine 
ascunsă printre faldurile de satin. 

Cartea Umbrei îi stătea în poală, chipul Nebunului 
râzându-i în faţă. Ştia că era cartea ce semnifica o 
invitaţie, dar a cui? Oare Sedric i-o dedicase ei sau 
doar i-o înmâna pe cea a lui Levi? Nu credea că Sedric 
știa de legătura dintre Enne și Levi. 

Doar două lucruri rămâneau clare: Enne tot trebuia 
să îl omoare pe Sedric Torren și trebuia să pună stop 
jocului Umbrei. 

Voci. Pași. Scaunul se înclină puternic. Motorul urlă 
și mașina se smuci din șanț. 

Ușa se deschise. lInchise ochii, prefăcându-se 
inconștientă. 

Cineva - probabil Sedric - se așeză pe locul din 
faţa ei, aducând cu el mirosul de sudoare și fum de 
țigară. 

Rămase nemișcată pentru zece minute, timp în 
care mașina își reluă traseul. Enne spera cu disperare 
ca el să nu îi poată auzi bătăile puternice ale inimii. 

Când mașina se opri într-un final, Sedric îi trecu 
ceva pe sub nas. Mirosul de amoniac o făcu să tresară. 

— Ai dormit bine, păpușă? 

— Unde suntem? Incercă să vorbească bălmăjit, ca 
și cum abia atunci își revenea în simţiri. 

— Un loc cunoscut drept Casa Umbrelor. Un rânjet 
caustic i se întinse pe faţă, făcând-o pe Enne să se 
înfioare cu groază. Ai putea spune că e cel mai bun loc 

de pariuri din oraș. 

Sedric deschise ușa și ieși. Peste umărul lui, Enne 
zări pentru prima dată Casa Umbrelor. Numele nici că 
se potrivea mai bine - piatra neagră de la exterior 
arăta la fel de aspră și nefinisată precum peretele unei 
grote și, deși lumini dansau la ferestre, erau blurate de 
perdele. Un sunet grav de bas brăzda aerul, iar un flaut 
șoptea o melodie de jale în noapte. Dincolo de brazii 
înalţi ce flancau aleea, luminile orașului trimiteau 
sclipiri din depărtare. 

Avertismentul Zulei îi răsuna în minte. Mai mult 
decât orice, stai departe de Casa Umbrelor. 

În prima ei zi în New Reynes, Levi îi spusese că 
Revoluţia şi moartea tuturor Mizerilor fuseseră 
orchestrate de Clubul Phoenix, așa că Enne înțelegea 
riscurile de a intra în bârlogul lor. Însă frica pe care o 
simţise în vocea Zulei în acea zi îi lăsase impresia că se 
ascundea mai mult decât politică și istorie în Casa 
Umbrelor. Orice pericol ar aștepta-o înăuntru era 
înșelător. Era ceva ce Enne nu mai cunoscuse până 
atunci. 

Sedric îi înmână un plic. 

— Du-i asta lui Malcom Semper. 

Enne inspiră precipitat. Cancelarul? Era omul cu 
cea mai mare putere din Republică și liderul Clubului 
Phoenix. Pieptul i se încordă când luă plicul. El era 
omul care o ucisese pe Lourdes. 

— Ei te așteaptă, îi spuse Sedric. 

— Mă așteaptă pentru ce? 

— Pentru Joc. 

Enne rămase fără aer. Cu colţurile ochilor zărea 
umbre. Fantoma lui Gabrielle Dondelair. Silueta lui 
Lourdes. Ambele încercaseră să o protejeze, însă, în 
cele din urmă, vor avea toate aceeași soartă. 

— Din păcate, continuă Sedric, nu voi putea 
participa ca spectator - nu sunt un membru al Clubului 
Phoenix. Dar fii fără griji, voi explora celelalte forme de 
divertisment pe care Casa Umbrelor le oferă. 

Enne tremură când puse plicul în buzunar, nesigură 
dacă Sedric îi dăduse ocazia să îl salveze pe Levi sau îi 
scrisese condamnarea la moarte. 

— Ei nu știu cine ești, îi zise el, un zâmbet jucându- 
i pe chip. Îi făcea plăcere să îi spună asta. Nici nu le 
pasă. Vremurile se schimbă - se repetă, cel puţin așa 
susțin ei. Așadar, ei reiau jocul. 

— Joacă din cauza... vremurilor? Ce spunea Sedric 
nu avea nicio noimă. 

— Când diavolul bate la ușă, ești nevoit să plătești 
pentru a-l ţine la depărtare. 

El o apucă de încheietura mâinii și o trase afară din 
mașină. Ea se împletici pe covorul de iarbă. 

— Astă-seară, acea răsplată ești tu. 

În acel moment, din punctul Ennei de vedere, 
orașul mișuna de diavoli. Sedric Torren. Vianca 
Augustine. Malcom Semper. Le plătise deja un preţ 
fiecăruia dintre ei. 

Pe neașteptate, Sedric o plesni peste față. Enne 
icni de durere și se dădu protectiv îndărăt până se 
rezemă de mașină, obrazul arzându-i. 

— Asta a fost pentru ce s-a întâmplat la St Morse, 
se răsti el. Păși mai aproape de ea și spaima o înecă. 
Se uită în jur, dar nu era nimeni să îi vadă - nici măcar 
șoferul. Erau singuri. 

Asta era șansa ei. Însă privirea lui pătrunzătoare îi 
blocă orice mișcare. 

— Văduva Neagră este o floare destul de 
neobișnuită, spuse el. Importată. Care nu poate fi 
detectată. Niciuna dintre Familii nu o deţine. De unde 

ai făcut rost de ea? 

Vorbele Viancăi îi răsunau în minte. Nu trebuie să 
se știe că eu sunt în spatele acestei misiuni. Omerta o 
sugruma cu o mână scheletică, lăsând-o fără aer. 

Sedric făcu un pas ameninţător spre ea, iar Enne 
își ridică instinctiv braţele pentru a-și proteja faţa. 

— Pentru cine lucrezi? 

Tăcerea era singura ei variantă. 

Degetele lui îi dădură o șuviţă de păr după ureche, 
provocându-i mii de fiori prevestitori. 

— A doua oară nu voi mai întreba cu frumosul, 
șuieră el. Degetele i se răsfirară prin părul ei și îl 
strânseră cu putere. li smuci capul pe spate și lacrimi 
de durere îi apărură Ennei în ochi. Ea își furișă mâna în 
buzunar și pipăi marginile cutiei de piele. 

— Pentru Vianca? O trase și mai tare de păr și 
Enne scânci. Omerta o forța să scuture din cap un 
răspuns negativ. Răspunde-mi. 

— Pentru nimeni, minţi ea, scoțând încet cutia din 
buzunar. Intr-un fel, acela era adevărul. Vianca fusese 
cea care dăduse ordinul, dar, dacă ea îl omora pe 
Sedric Torren, o făcea pentru Levi. 

O izbi cu capul de ușa mașinii. Enne gemu, steluțe 
dansându-i în faţa ochilor. Cutia căzu fără zgomot în 
iarbă. 

Nu se poate, gândi ea. 

— Minti, rosti el. Işi domoli strânsoarea din părul ei, 
mâna lui alunecându-i în schimb pe gât. Pieptul lui îl 
atingea pe al ei și Enne încercă să se ferească, să pună 
cât mai multă distanţă între ea și el, însă șoldul lui o 
imobiliza dureros. 

Nu te va omori, își spuse ea. Clubul Phoenix te 
așteaptă. Ti-a spus deja asta. 

Dar nu însemna că nu o va răni mai întâi. 

O strângea tot mai tare de gât. Ennei îi scăpă un 
bolborosit. 

— Vei muri în seara asta, mârâi el. În timp ce 
Sedric vorbea, ea reuși să își îndoaie piciorul și să 
strecoare un deget după bareta pantofului. Și-l dădu cu 
grijă jos din picior, încercând să nu îl scape. Era 
ameţită din cauza lipsei de aer. 

— Va fi o moarte chinuitoare. Va dura o veșnicie. 
Ultima dată când au fost doi jucători, Clubul Phoenix nu 
a putut să se distreze. Le-am spus că de data asta se 
pot distra cu tine. 

Enne știa exact la ce joc făcea referire Sedric - 
noaptea în care Gabrielle jucase pentru a salva viaţa 
fiicei ei. Furia punea stăpânire pe ea, iar Enne strânse 
cu putere pantoful și, cu toată forta de care era 
capabilă, îi înfipse tocul în ochi. 

Sedric urlă de durere, dându-i drumul și 
acoperindu-și ochiul cu palmele. Lacrimi amestecate cu 
sânge îi curgeau pe obraz. 

— Nenorocito, mârâi el. 

Enne îl împinse de lângă ea, lăsându-se disperată 
în genunchi, respirând greoi și căutând cutia de piele. 
O găsi și îi dădu capacul la o parte. Abia ce apucase 
seringa dinăuntrul cutiei când Sedric o lovi cu piciorul 
în coaste și o trânti cu totul la pământ. 

Apoi o prinse de materialul rochiei și o smuci în 
picioare. Ochiul lui stâng era umflat și închis, însă era 
atât de însângerat încât Enne nu putea fi sigură dacă 
mai rămăsese ceva din el. Inainte ca Sedric să o 
lovească din nou, îl lovi între picioare și scăpă din 
strânsoarea lui. 

Căzu pe burtă pe iarbă cu seringa încă în pumn. 

Când își ridică privirea, Sedric ţinea revolverul în 
mână, îndreptat spre ea. Işi proteja ochiul cu o mână, 

iar cu celălalt ochi trimitea o privire sălbatică, râzând 
nebunește. 

— Chiar ar fi trebuit să mă lași să mă distrez. 

Apoi apăsă pe trăgaci. 

Clic! 

Acesta  înjură și verifică magazia goală a 
revolverului. Apoi se uită la ea mirat când cu o mișcare 
rapidă Enne îi înfipse seringa în picior. 

În seara asta nu va fi victima lui. 

El va fi alei. 

In doar câteva secunde, trupul lui amorţit se 
prăbuși pe spatele ei. Gemu și îl împinse la o parte, 
dezgustată de senzaţia corpului lui peste al ei. Sedric 
se rostogoli pe iarbă, privind în gol cu un singur ochi. 

Tremurând, Enne se ridică în picioare și îl privi. Nu 
îi părea rău. Nu pentru el, nici măcar pentru ea. În loc 
să fie distrusă, capitularea în faţa puterii orașului o 
făcuse insensibilă și împăcată cu sentimentele de furie, 
de hotărâre. 

Enne ridică de jos plicul pe care Sedric i-l dăduse 
înainte de a o pălmui. Spusese ceva legat de doi 
jucători, ceea ce însemna că Levi era înăuntru - în 
viaţă, dar pregătindu-se să joace Jocul Umbrei. Dacă 
avea de gând să îl salveze, trebuia să i se alăture în 
Casa Umbrelor. 

Recuperă și revolverul. Avea în buzunar doar trei 
gloanţe. Bănuia că, după modul în care răsuna muzica, 
Casa Umbrelor era departe de a fi pustie. Putea oare 
să dea buzna în încăpere, amenințând cu pistolul și 
forțându-l pe Semper să îl elibereze pe Levi? Putea fi 
îndeajuns? Sau va fi împușcată chiar ea înainte de a 
avea vreo șansă? 

Incărcă revolverul și îl ascunse în buzunar. 
Degetele ei atinseră panglica rece a măștii din satin pe 

care i-o dăduse Lola. O scoase și și-o puse la ochi, 
întocmai cum făcuse în Piaţa Resturilor. Masca îi 
acoperea prea puţin din chip, dar măcar îi oferea o 
mică protecție. Dacă ea și Levi reușeau să scape cu 
viaţă, atunci nimeni nu trebuia să afle cine era ea - în 
caz contrar, Clubul Phoenix va afla mult prea ușor că 
ea fusese cea care îl ucisese pe Sedric Torren. 

Cu buzele proaspăt rujate și pantoful cu tocul pătat 
de sânge înapoi în picior, Enne ciocăni la ușa Casei 
Umbrelor. 

Un bărbat mătăhălos deschise ușa, iar muzica 
asurzitoare îi asaltă auzul. 

O privi impasibil câteva clipe, dar apoi rămase 
crucit. 

— Tu erai, spuse Rechinu', dintele lui de aur 
sclipind. 

Enne încremeni încordată recunoscându-l - una 
dintre Cizmele albe întâlnite în prima ei zi în New 
Reynes. El știa de legătura ei cu Lourdes, femeia pe 
care ei o uciseseră aici cu doar o săptămână în urmă. 
El o văzuse fără mască. 

Mintea i se goli, cu excepţia unei singure idei 
disperate. Își scoase revolverul, i-l îndreptă spre cap şi 
trase. 

Zgomotul și forța din spatele împușcăturii o sperie 
atât de tare încât scoase un țipăt strident. Trupul lui 
căzu bolovan la pământ, iar ea rămase blocată, 
sângele pulsându-i electrizant prin vene, pregătită ca 
cineva să dea năvală. Nimeni nu o făcu. Se întrebă 
dacă sunetul răzbătuse dincolo de muzica ce pulsa atât 
de puternic încât putea acoperi orice alt zgomot și 
cineva ar fi putut totuși băga de seamă. 

Păși peste trupul inert și balta de sânge pentru a 
intra în Casă. Cochilia de gheaţă din jurul inimii i se 

întărea cu fiecare pas. Sufletul părea să îi fi rămas 
undeva în Luckluster - sau probabil undeva în Bellamy. 

În aer pluteau mirosuri puternice de fum și își 
încreţi nasul, încercând să înlăture miasma cu ajutorul 
plicului. O lumină pătrundea dintr-o cameră alăturată, 
dar în rest holul era învăluit în întuneric. Işi vâri 
revolverul înapoi în buzunarul rochiei și își croi drum 
prin Casă. 

Câţiva bărbaţi, care stăteau întinși pe mochetă, 
ridicară capul și o priviră cu indiferenţă când intră, însă 
atenţia le fu din nou captată de o pipă uriașă 
asemănătoare unui sfeșnic ce stătea pe masa din faţa 
lor. Enne zări un set de scări în celălalt colț al camerei. 
O forţă sinistră o atrăgea în acea direcţie, ghidând-o 
spre propria moarte. Incepu să urce scările, palma 
plimbându-i-se pe balustrada fină de abanos. 

În capătul scărilor era o singură ușă. Din spatele ei 
se auzea un ticăit ritmic, precum cel al unui ceas sau al 
bătăilor inimii. Cu răsuflarea tăiată, apăsă pe clanţă, 
deschizând cu grijă ușa. 

Când păși înăuntru, mai mult de douăsprezece 
chipuri fără viaţă întoarseră privirile spre ea, însă ochii 
ei se îndreptară imediat spre Levi. Când el îi întâlni 
privirea, toată culoarea din obraji îi dispăru. Stătea 
cocoșat în scaun ca și cum stând drept i-ar fi provocat 
durere, iar un semn urât și roșu îi marca o parte a 
gâtului. Inima Ennei tresări îngrijorată - fusese rănit din 
nou. 

Enne închise ușa în urma ei și muzica de la parterul 
casei dispăru, de parcă nimic nu exista dincolo de 
această cameră. Ticăitul dispăruse și el - poate că 
auzul îi jucase feste. 

— În sfârșit, celălalt jucător, spuse un bărbat. Enne 
îl recunoscu imediat: Cancelarul Malcom Semper, 

Părintele Revoluţiei - și ucigașul mamei ei. Pieptul i se 
strânse, toată furia și jalea și adrenalina năpădind-o. 
Te rog să iei loc, draga mea. 

Încercă să pună mâna pe revolver. Acesta era 
momentul - ajunsese la timp pentru a opri Jocul. Insă 
mâna ei era înţepenită pe lângă corp - nu din cauza 
omertei, ci din cauza unei alte puteri prezente în 
cameră. Aceeași forţă sinistră care o condusese pe 
scări. Înghiţi anevoie un țipăt de panică. 

— Presupun că ai scrisoarea domnului Torren, nu-i 
așa? întrebă Semper. 

Enne împietri. Nu avea de ales. Era lipsită de arme, 
de apărare și li se oferea direct pe tavă. Făcuse pentru 
a doua oară în acea seară o eroare fatală, iar acum era 
prea târziu. 

După câteva clipe de groază, se liniști îndeajuns 
cât să îi înmâneze plicul din partea lui Sedric. Semper îl 
deschise și citi conţinutul, apoi își drese vocea. 

— Se pare... Cum te numești? 

— Seance, spuse ea, numele pe care i-l dăduse 
Lola. Numele pe care mama ei îl folosise cândva, 
demult. 

Semper clipi surprins. Poate și el zărea fantoma lui 
Lourdes în faţa ochilor, la marginea câmpului vizual. 

Își întoarse atenţia spre scrisoarea lui Sedric. 

— Domnul Torren ne-a recomandat ca Séance să 
fie cea care să joace. 

— Ce? șuieră Levi. Enne înmărmuri. Ce însemna 
asta? Nu ar fi trebuit să joace amândoi? 

— Ei bine, având în vedere trecutul tău la jocurile 
de cărţi, domnule Glaisyer, nu e nevoie să îţi arăţi 
priceperea. Poate că acest nou-venit ar merita o șansă 
să impresioneze. 

Levi scutură din cap. Părea complet distrus. 

— la un loc, o îndemnă Semper, iar Enne ocupă 
singurul scaun liber de la masă. Din când în când, 
încerca să ajungă la buzunarul în care ascundea arma, 
însă în zadar. Dacă fugea - dacă putea fugi -, însemna 
să îl lase pe Levi în urmă și ea ajunsese totuși până 
aici, nu putea da înapoi. Indiferent cât de îngrozită era, 
nu îl putea abandona în ultimele lui clipe. Nu și-ar 
ierta-o niciodată. 

— Nu te obosi să stai cu ochii pe ușă, dragă, rosti 
Semper. Fiecare monstru din orașul ăsta găsea mereu 
un alint pentru ea. Jocul a început din momentul în 
care ai făcut primul pas în Casă. Ești supusă regulilor. 
Nu ai cum să scapi. Nu ai cum să trișezi. 

Asta explica de ce Enne nu putea pune mâna pe 
armă. Era o magie în jurul jocului, asemenea 
jurămintelor. O magie pe care nu și-o putea explica. 

— In timpul Jocului, jucătorul pariază de obicei cu 
propria viaţă, explică Semper, dar, din moment ce 
avem doi oaspeţi, în joc va fi pusă viaţa domnului 
Glaisyer, iar Séance va fi jucătorul. 

Ennei îi stătu inima în loc. Rolurile ar fi trebuit să 
fie inversate. Ea nu știa nimic despre cărți. 

— Ultima oară când am făcut asta..., începu să 
spună o femeie mai tânără. 

— Aceea a fost o greșeală, se răsti Semper. În plus, 
cei doi nici măcar nu se cunosc. Nu-i așa? 

Vorbeau despre Jocul lui Gabrielle Dondelair, când 
viaţa Ennei fusese miza. Ei nu aveau habar că același 
copil stătea acum în faţa lor, pregătit să joace Jocul 
pentru a doua oară. 

— Nu am auzit niciodată de el, răspunse Enne. Levi 
îi aruncă o privire furioasă, de parcă grija pentru ego-ul 
lui era mai importantă într-un asemenea moment. 

— Jucătorii nu ne intră, pur și simplu, pe ușă, spuse 

răspicat femeia care vorbise anterior. Dacă nu îl 
cunoști, atunci de ce ai venit? 

Cuvintele se formară de la sine. 

— Să câștig, răspunse Séance. 

Semper zâmbi. 

— Oamenii nu joacă acest Joc pentru a câștiga, 
draga mea. Joacă pentru a nu pierde. 


Ziua a zecea 


„Unii spun că Orașul Păcatului este un 
joc, așadar, înainte să ajungi aici, 
pune-ţi o întrebare, dragă cititorule: 
cât ești dispus să pierzi?” 


— Orașul Păcatului, un ghid: 
unde să te duci și unde nu 


Enne 


— Regulile nu sunt chiar atât de complicate, începu 
Semper. Camera era atât de întunecată încât el părea 
doar o umbră de cealaltă parte a mesei. Unsprezece 
jucători și douăzeci și două de Cărţi ale Umbrei. Pentru 
început, fiecare jucător va primi două cărţi. Scoase 
cărțile argintii și le împărţi jucătorilor de la masă. Ar fi 
indicat să nu te uiţi la ele până nu înţelegi regulile, 
rosti el în momentul în care Enne se întinse să își ia 
cărțile. Işi retrase mâna, inima bătându-i cu putere. 
Ceilalţi nouă jucători se holbară la ea cu atâta 
indiferență încât se întrebă dacă nu cumva dormeau cu 
ochii deschiși, dacă erau măcar interesaţi de Joc, unde 
viaţa lui Levi era premiul. 

Semper își continuă explicaţiile în timp ce un 

bărbat din spatele lui așeză pe masă un teanc imens 
de cărți cu spatele argintat. Erau zece pachete de Cărţi 
ale Umbrei în acel maldăr, ceea ce însemna că erau 
câte zece din fiecare carte. La fiecare rundă, jucătorii 
care doreau să câștige cartea care era pusă la bătaie 
vor așeza o sferă în centrul mesei. Obiectivul era să 
adune toate cele douăzeci și două de Cărţi ale Umbrei. 

Persoanele care stăteau în jurul mesei le oferiră 
jucătorilor un săculeţț de mătase. Când Enne deschise 
săculeţul, dădu cu degetele peste mici sfere din sticlă 
neagră, identice cu cea pe care o ţinea în noptiera 
dormitorului ei de la St Morse. 

— Acestea sunt sfere speciale, zise Semper. Conţin 
esența vieţii voastre, nu volți. 

— Cum e posibil? întrebă ea, ca și cum nu mai 
văzuse una până atunci. 

— Sunt multe mistere în Casa Umbrelor. Ce-ar fi 
să-i pasezi sferele lui Levi? 

Nu contează cum funcționează, gândi Enne. Tot ce 
contează e ca noi să scăpăm cu viață. 

Insă doar o singură persoană reușise să câștige 
Jocul și în cele din urmă tot murise în acea seară. 

Enne îi dădu lui Levi săculețul. Cu o mină severă, el 
așeză o sferă la încheietura cotului și o umplu cu 
fulgere asemănătoare volţilor care erau aurii în loc de 
albe, în același mod în care o persoană ar umple o 
sferă dacă ar avea pielea încărcată cu volţi. Una. Zece. 
Treizeci. Cincizeci de sfere, toate pline. Îi dădu 
săculețul înapoi, arătând la fel de cenușiu și palid ca 
membrii Clubului Phoenix. 

Literalmente, viaţa lui era în mâinile ei. 

— Sferele se golesc odată ce sunt pariate, așa că, 
dacă pariezi toate sferele, Levi va muri, îi spuse 
Semper. Jocul va dura trei ore. Dacă în acest timp nu ai 

reușit să aduni toate cele douăzeci și două de Cărţi ale 
Umbrei, sferele se vor anula și soarta lui va fi aceeași - 
va muri. Enne încercă să îi atragă atenţia lui Levi, dar 
privirea lui era fixată pe teancul de Cărţi ale Umbrei. 

Semper așeză pe masă un cronometru din metal 
de mărimea unei curse de șoareci, cu mecanismele și 
firele la vedere, ca și cum ar fi fost montat pe dos. În 
fiecare rundă, el va împărţi jucătorilor cărţi normale la 
fiecare pariu plasat. De exemplu, opt cărţi pentru opt 
jucători care pariază. Pornind de acolo, acei jucători 
concurau pentru cartea pusă la bătaie în acea rundă. 
Fiecare juca câte o carte pe tur până rămâneau fără, 
iar cea mai mare carte din tur le aduna pe celelalte. 
Cine termina cu cel mai mic număr de cărți de pică era 
câștigătorul rundei și al Cărţii Umbrei. Remizele se 
decideau cu zarul. 

Semper amestecă pachetul de cărţi normale cu un 
bocănit în masă. 

— Mai este un impediment, preciză el. 

Bineînţeles că nu putea fi atât de simplu. 

— Odată ce Jocul începe, Cărţile Umbrei dezvoltă o 
putere divină, prevestitoare. Când intră în contact cu 
pielea voastră, o frântură din viaţă vă va trece prin faţa 
ochilor conform cărţii. Ceva ce deja s-a întâmplat sau 
poate ceva ce s-ar fi putut întâmpla dacă aţi fi făcut 
alte alegeri. 

Levi se uită, în sfârșit, spre ea. Enne îi menţinu 
privirea, cu inima în gât, transmiţându-i că se va 
descurca, totul va fi bine și avea mult mai mult de trăit 
decât cele trei ore. Teama de pe chip însă nu îi 
dispăru. Nici ea nu s-ar fi încrezut în vorbele ei. 

— Care este rostul prezicerii? îl întrebă ea pe 
Semper. 

— De a le aminti jucătorilor care este miza. 

Ca și cum ar fi avut nevoie să le fie amintit că vor 
muri. Nu conta că viaţa lui Levi era cea pusă în pericol 
- Clubul Phoenix, cu siguranţă, nu o va lăsa să 
părăsească vie și nevătămată Casa când totul se va 
încheia. 

— Puteţi întoarce cărţile, le transmise Semper. Lovi 
apasat cronometrul, trezindu-l la viaţă. 

TIC, tic, tic. 

Enne se întinse după cele două Cărţi ale Umbrei. 
De îndată ce o atinse pe cea de deasupra, o imagine îi 
inundă mintea, rupând-o pentru o clipă de realitatea 
camerei în care se afla. Era în sufrageria casei sale din 
Bellamy, privind în susul scărilor la prima ușă. Biroul lui 
Lourdes, mereu încuiat. Casa părea că mișună cu 
secrete. 

Nălucirea se schimbă. Ea era cu câţiva ani mai în 
vârstă, purtând o rochie de culoarea vișinei putrede și 
stând la o coadă. Cineva anunţă numele fetei din fața 
ei. Când numele Ennei urma a fi strigat, ea cobori 
grațios pe treptele acoperite cu mochetă albă și intră 
într-o sală de bal sclipitoare, prezentată, în cele din 
urmă, cu titlul Lady Erienne Abacus Salta. 

Camera reveni la normal. Enne suspină și, după 
câteva clipe, ridică tremurând Cărţile Umbrei. Prima 
dintre ele era Luna, care îi oferise amintirea căminului 
ei. Cea de-a doua era Caleașca, ce îi arătase intrarea ei 
în societate, după absolvire. Asta nu se va întâmpla 
niciodată. Lady Erienne Abacus Salta. Nici numele nu 
și-l mai putea însuși cu adevărat. 

Viața îmi va trece efectiv prin fața ochilor, realiză 
ea. Maniera în care viziunile reușeau să o răpească îi 
amintea de holul în alb și negru din visele ei. Poate că 
forțele misterioase ce înconjurau Casa Umbrelor, 
oricare ar fi fost ele, erau, de asemenea, responsabile 

397 


pentru modul în care Enne și Levi împărtășeau acel 
hol. 

Nu preconiza însă că avea să mai afle răspunsul. 

Semper întoarse prima Carte a Umbrei pusă la 
bătaie. Era împărăteasa. Opt persoane plasară câte o 
sferă, printre care și ea. Semper îi împărţi o mână 
formată în majoritate din cărţi de număr mare, iar, din 
câte își amintea despre regulile jocului, acela nu era un 
semn bun. Pe de altă parte, oricum nu înţelesese prea 
multe din explicaţiile lui. 

Semper își jucă prima carte, un treiar de pică. Ea 
își folosi cartea de pică cea mai mică, juvetele. 
Bineînţeles că aceea se dovedi a fi cea mai mare dintre 
cărţile jucate și ea le luă pe toate, inclusiv cinci cărți de 
pică. Cinci cărți cu ghinion. 

La finalul rundei, ea avea mai multe cărţi de pică 
decât ceilalţi, fapt care îi elimină orice șansă de a 
câștiga împărăteasa. Agonia lui Levi era palpabilă. Trei 
persoane erau la egalitate cu nicio carte de pică și 
aruncară zarurile pentru a decide cine câștiga Cartea 
Umbrei din acea rundă. 

O sferă în minus. Patruzeci și nouă rămase. 

Se scurseră cinci runde. Jucă patru dintre ele și le 
pierdu pe toate. 

TIC. Tic. TIC. 

Semper întoarse cartea îndrăgostiţilor. Enne plasă 
pariul, iar, spre marea ei surprindere și șansă, primi în 
majoritate cărţi mici. Reuși să nu adune nicio carte de 
pică și câștigă premiul. 

De îndată ce puse mâna pe el, i se derulă o 
imagine. Era în patul lui Levi, întinsă pe spate, nasturii 
de sus ai bluzei descheiaţi indecent, cu părul răvășit pe 
perna lui. El stătea sprijinit în braţe deasupra ei, cu 
buzele lipite pe pielea pieptului ei. Ea ofta și inspira 

parfumul lui, jucându-i-se cu părul de la ceafă. Mâna lui 
se plimbă de pe umăr în jos pe braţul ei până când 
degetele li se împletiră. El îi ridică braţul deasupra 
capului. Se lipi cu abdomenul de al ei. li șopti numele 
la ureche. 

Era o capitulare atât de dulce. 

Cu mâna ei liberă, îi întoarse chipul spre ea, se 
ridică să îi întâmpine buzele... 

Momentul se sfârşi. Obrajii probabil îi erau 
îmbujoraţi, de vreme ce Semper rânji când întoarse 
următoarea carte. Levi îi oferi un zâmbet slab, de 
felicitare pentru câștigarea acelei runde, însă expresia 
lui părea să întrebe: Ce a; văzut? Era vizibil tulburată. 
Își feri privirea, mai mult ca sigură că el îi putea citi 
rușinea și adevărul în ochi. Ei forțaseră limitele relaţiei 
lor încă de când ea sosise în oraș. 

Trupul încă îi ardea gândindu-se la ce ar fi putut fi, 
dar se strădui să-și alunge imaginile himerice din 
minte. Trebuia să se concentreze. 

Trecură încă cinci runde. Parie o singură dată - în 
timpul unei runde când puţini o făcură, crescându-i 
astfel șansele de câștig - și pierdu. 

TIC. Tic. TIC. 

Trecu o oră. Rămâneau două în care să adune 
nouăsprezece cărți. 

Parie la următoarele cinci pase și câștigă două: 
Roata Norocului și Moartea. Mai întâi se văzu pe ea, 
înfigând seringa în piciorul lui Sedric, fiecare secvenţă 
la fel de reală și sângeroasă, aievea celor întâmplate 
mai devreme în acea seară. Când imaginea se 
schimbă, ea era prăbușită pe podeaua biroului Viancăi, 
dona privind nepăsătoare cum omerta o făcea să își 
dea ultima suflare. 

TIC. Tic. TIC. 

Până la finalul orei a doua, ea câștigase încă patru 
Cărţi ale Umbrei, ceea ce însemna că în următoarea 
oră trebuia să câștige treisprezece. 

Până atunci, Levi refuză să o privească în ochi. 
Acum, nu își dezlipea privirea de la ea. Işi încrucișa și 
își desfăcea braţele, lovea cu degetele în masă, se foia 
în scaun, își trosnea gâtul, toate în timp ce o fixa cu 
privirea. Ea era conștientă că pierdea. El era conștient 
că ea pierdea. Nu putea sufla nicio vorbă pentru că îi 
spusese lui Semper că nu îl cunoaște pe Levi, dar voia 
să strige îmi pare rău, îmi pare rău, îmi pare rău. Ochii 
lui îi transmiteau aceleași vorbe. 

Ea parie pe următoarea carte. Părea că Semper 
avea tot timpul din lume pentru a le împărți cărțile și 
ea se întrebă dacă se mișca atât de lent în mod 
intenţionat. Cu mai mult de jumătate din sfere deja 
jucate, Levi arăta tot mai rău. Pielea lui cafenie 
devenea din ce în ce mai transparentă, un văl lăptos 
acoperindu-i culoarea ochilor căprui. 

Enne era forțată să stea acolo pentru cincizeci și 
cinci de minute, privind cum viaţa lui se scurge. Gândul 
o făcu să tremure înspăimântată. 

Enne era la egalitate cu o altă femeie pentru 
câștigarea următoarei Cărţi a Umbrei. Femeia aruncă 
prima zarurile. Nimeri unsprezece. 

Când îi veni rândul, Enne îl privi pe Levi, refuzând 
să vadă numărul de pe zaruri. El zâmbi slab, iar ea se 
știu câștigătoare. 

Apoi privi zarurile. Un nouă. Pierduse. Zâmbetul lui 
fusese de consolare. 

În curând, ea va pierde Jocul și va fi vina ei că 
amândoi vor muri. Dacă ea nu ar fi fost aici, Levi ar fi 
putut juca chiar el, iar atunci ar fi avut o șansă reală. 
Toată acea bravadă de a încerca să-l salveze așa cum 

ar fi trebuit să o salveze pe Lourdes... nu făcuse decât 
să înrăutăţească situaţia. 

TIC. TIC. TIC. 

Mai erau cincizeci de minute. 

Ea refuză să se lase învinși fiindcă timpul se 
scurgea. Dacă acela le era sfârșitul, se va întâmpla 
doar după ce va risca și va paria tot ce avea șinu va 
ceda. 

Semper întoarse următoarea carte. 

Lumea. 

Ea fu prima care-și plasă sfera. Semper, cel de-al 
doilea. Se uită împrejur și observă că trei persoane 
rămăseseră deja fără sfere, iar ceilalţi asistau cu 
indiferență. Vieţile lor nu erau în pericol. Ei știau deja 
că ea va pierde. 

Runda se dădea doar în doi jucători. Semper jucă 
un patru de cupă, iar ea își jucă treiarul. Tot ce îi 
rămăsese era asul de pică, însemnând că dacă el juca 
orice carte de pică, ea va pierde, fiindcă va fi cartea 
cea mai mare și va fi nevoită să le ia pe amândouă. 

El jucă șasele de caro. Apoi el îi luă asul de pică și 
ea cuceri Lumea. 

La atingerea cărţii, senzaţia se instală subit, în mod 
inexplicabil și puternic. O durere îi fulgeră pieptul, 
pornind din inimă și curgându-i prin vene. Se simţea 
înfrigurată, conștientă de fiecare pulsare a sângelui, 
fiecare frământare a măruntaielor ei. Când își închise 
ochii și încercă să găsească sursa durerii, avu senzația 
stranie că un alt spirit i se alăturase înlăuntrul ei. O 
siluetă pândind la limita conștiinței. Ceva ce nu fusese 
până atunci acolo. 

Pe măsură ce durerea dispărea, ea simţi o 
schimbare în atmosfera camerei. Aproape toţi cei 
prezenţi erau nemișcaţi și lipsiţi de viaţă și totuși 

plutea o energie negativă în jur. O reţea de fire 
împânzea încăperea. Nu era un lucru pe care ea îl 
putea simţi sau vedea propriu-zis, ci un lucru de care 
era totuși conștientă că există. Firele vibrau deasupra 
Cărţilor Umbrei, deasupra sferelor negre, deasupra 
cronometrului. Se înfășurau în jurul încheieturilor 
mâinilor celorlalţi jucători, încătușându-i pe toţi, mai 
puţin pe ea. Chiar dacă firele nu erau conectate între 
ele, toate păreau a face parte din același întreg: 
coarde diferite din același pian. lar Jocul, realiză ea, era 
melodia. 

Așeză neliniștită cartea Lumii alături de celelalte 
Cărţi ale Umbrei pe care le câștigase. Orice s-ar fi 
întâmplat, orice ar fi avut impresia că poate simţi - 
trebuie să fi fost o închipuire. Mai avea puţin și ceda 
sub presiunea fricii și a nervilor. Pentru o clipă, o 
făcuse. 

Peste patruzeci și opt de minute, când cronometrul 
va suna, Levi va muri, iar ea îi va urma. Trebuia să se 
stăpânească. Ignoră senzaţia ciudată și se concentră 
din nou la Joc. 

Levi clipi de câteva ori, iar din felul cum o făcuse, 
Enne bănuia că încerca să îi spună ceva. Un semnal. El 
se frecă la ochi de mai multe ori, însă ea nu îi mai dădu 
atenţie. Semper întorsese următoarea carte, iar ea era 
determinată să o câștige. Starea de panică de mai 
devreme dispăruse, în loc domnind doar hotărârea. 

Enne câștigă următoarele șase Cărţi ale Umbrei. 

TIC. TIC. TIC. 

Doar douăzeci și opt de minute rămase. 

Alte persoane se alăturară jocului, dar doar câteva. 
Majoritatea rămăsese fără sfere. Numărul lor trebuie să 
fi fost diferit pentru fiecare. 

Enne mai avea șaisprezece sfere și, chiar și în 

obscuritatea camerei, ea își putu da seama că Levi 
arăta mai mult mort decât viu. Pielea lui îi amintea de 
hârtia cerată, iar toate venele îi erau vizibile, în special 
în jurul ochilor. 

O altă rundă trecu, ea fiind singurul jucător ce 
parie - Semper deţinea deja acea Carte a Umbrei. li 
reveni în mod automat ei. 

Apoi trei persoane pariară. Enne câștigă din nou. 

TIC. TIC. TIC. 

Pierdu următoarea rundă. 

TIC. TIC. TIC. 

Și o câștigă pe următoarea. 

TIC. TIC. TIC. 

Douăzeci de minute. Încă avea nevoie de patru 
cărți. 

TIC. TIC. TIC. 

Dar aproape reușise. Aproape reușise. 

Mai erau cinci jucători, printre care Semper și ea. 
Ceilalţi trei jucară fiecare mână. Trebuie să fi fost de 
părere că exista o șansă ca Enne să poată câștiga. 

Câștigă următoarea carte. Doar cincisprezece 
minute rămase. 

Și pe următoarea. Doar douăsprezece minute 
rămase. 

Apoi pierdu. Doar opt minute rămase. 

Câștigă. Trei minute rămase. 

Doar Enne și Semper mai aveau sfere de pariat. El 
întoarse Omul Spânzurat, dar ambii aveau deja acea 
carte, așa că întoarse alta. Și pe aceea o aveau. Și alta. 
Și alta. Părea că amândoi urmăreau aceeași carte. 

TIC. TIC. TIC. 

Diavolul. Când ajunse la carte, mai era doar un 
minut rămas din joc. 

Nu putea pierde. Prezenţa acelui spirit în mintea ei 

- cel pe care și-l imaginase - o simţea mai presantă și 
mai impunătoare. 

Toate firele din încăpere vibrau. Melodia era 
aproape de sunetul final. 

Semper împărţi fiecăruia două cărţi, mișcându-se 
lent, atât de lent, încât îi venea să îl sugrume, era atât 
de nervoasă și frustrată. El încerca să tragă de timp. 

Semper își jucă prima carte. Un patru de pică. Ea 
trebuia să ţină pasul, iar singura carte de pică pe care 
o avea era juvetele. 

Ceea ce însemna că pierduse. Pierduse, iar acum 
ea și Levi vor muri. 

Și nu doar fiindcă Semper va avea toate cărţile și 
va câștiga Jocul, dar timpul inevitabil se va scurge. 
Doar douăzeci și opt de secunde rămase. 

Dacă își va arăta cartea, va privi cum Levi moare. 
Dacă nu făcea nimic și aștepta, tot va privi cum Levi 
moare. 

Douăzeci și patru de secunde rămase. 

Ar putea... Ar putea... 

Șaptesprezece secunde rămase. 

Avea nevoie de timp să se gândească. Doar o 
secundă. Doar cât să își pună gândurile în ordine și să 
oprească Jocul și să îi spună lui Levi că îi părea rău și... 

Oprește melodia, șopti spiritul din capul ei. Oprește 
melodia. Oprește melodia. 

Era propria ei voce. Propriul ei instinct de 
conservare  ghidând-o. Firele vibrau în jurul ei, 
încercuind totul, mai puţin pe ea. Dacă asculta cu 
atenţie melodia, putea auzi cum notele scăpau fals. 
Armonia era greșită. Jocul nu mai era ca înainte. 
Regulile... regulile fuseseră încălcate într-un mod în 
care nu se mai întâmplase. 

Zece. 

Nouă. 

Opt. 

Băgă mâna în buzunar. 

Șapte. 

Șase. 

Scoase revolverul. 

Cinci. 

Se ridică și îndreptă pistolul spre Malcom Semper. 
Scaunul ei protestă cu un zgomot precum ţipetele 
cuiva care se trezește în propriul sicriu. 

Patru. 

Femeile icniră cu uimire. Bărbatul de lângă Enne 
sări în picioare cu intenţia de a o dobori. Insă degetul 
ei era deja pe trăgaci și se strădui să își menţină 
echilibrul. 

Trei. 

OPREȘTE MELODIA, ţipă vocea. 

Doi. 

Enne se conformă. 

Unu. 

Arma se descărcă. Glonţul spulberă cronometrul 
într-o mie de bucăţi și, simultan, firele încetară 
zgomotul, melodia se opri. 

Bărbatul o imobiliză, ţinând-o cu fața la masă, 
pieptul izbindu-i-se de lemn. Icni când greutatea lui o 
lăsă fără aer. Cineva îi smulse pistolul din mână. 

Era Levi. 

Semper dădu să își întoarcă ultima carte și să 
câștige Jocul. 

— Nu! ţipă Enne. 

Levi îndreptă pistolul spre capul lui Semper și 
trase. 

Țipete. Sunetul scaunelor zgâriind podeaua de 
lemn. Urechile Ennei ţiuiau din cauza împușcăturii. Își 

roti capul, căutându-l pe Levi. 

Masa se zdruncină când trupul lui Semper căzu 
inert peste aceasta. 

— Asta a fost pentru Lourdes, șopti Levi, iar ea îl 
iubea pentru asta. 

Cu obrazul presat de materialul negru al mesei, 
Enne se holbă la două lucruri: la ochii lipsiţi de viaţă ai 
bărbatului care îi ucisese familia și la cartea Diavolului 
îmbibându-se cu sângele diavolului. 


Levi 


— Nu. Vă. Mișcaţi, ţipă Levi, ameninţându-i cu 
pistolul pe cei din încăpere. Membrii Clubului Phoenix îl 
priveau cu ochi mari și fără viaţă, rămânând pe loc. 
Timpul nu le putea veni de hac, dar puteau omori orice 
cu un glonţ. 

— Lasă arma jos, zise calm Josephine Fenice. Prea 
calm. El doar ce îl împușcase pe Cancelarul întregii 
Republici chiar sub ochii ei și ar fi mai mult decât 
încântat să o împuște și pe ea. El cu siguranţă nu era 
calm. 

— Dă-i drumul, îi ordonă Levi bărbatului care o 
ținea pe Enne prizonieră, lipită de masă, sub greutatea 
lui. Bărbatul ridică braţele, iar Enne se îndreptă rapid. 
Ochii ei, cândva căprui, erau acum de un violet 
scăpărător. Și aura ei se preschimbă din valurile de un 
albastru închis într-o furtună violentă de mov și 
argintiu, accentuând aromele originale de cafea și 
burbon cu un miros cu iz de praf de pușcă. 

Aura nu trebuia să se transforme. 

Era îndeajuns de întuneric în cameră încât el se 
îndoia ca altcineva să îi fi observat ochii în timpul 
jocului, însă acum... 

406 


acum, ei doi erau în centrul atenţiei. Trebuia să o 
scoată pe Enne de aici înainte ca cineva să își dea 
seama cine - și ce - era ea. 

— Séance, zise Levi, chiar dacă numele suna 
aiurea, du-te și stai lângă ușă. Enne făcu întocmai, Levi 
relaxându-și umărul de îndată ce ea era în siguranţa 
locului din colţ, destul de departe ca cei din Clubul 
Phoenix să nu îi poată vedea ochii caracteristici Mizer. 

Levi apucă sferele negre rămase și le descărcă 
energia înapoi în corp. Nu se simţi cu mult mai diferit 
după: vlăguit, sângele pompând atât de încet prin corp 
încât mecanismele lui păreau împotmolite. Mare parte 
din energia vieţii lui - orice ar fi însemnat asta - era 
pierdută. Se întrebă cât dura să se regenereze. 

Dacă se va întâmpla vreodată. i 

Levi se îndreptă cu spatele către ușă. Il durea tot 
corpul, dar la naiba - se simţea bine să se miște. Nu 
crezuse că va mai putea merge. 

— Te vom găsi din nou în cele din urmă, rosti 
concis Josephine. Nu poti fugi de noi. 

Din momentul în care Levi părăsea acea cameră, 
va fi un criminal în adevăratul sens al cuvântului. 
Fusese dintotdeauna un escroc, dar nu provocase 
niciodată atâta nenorocire încât să fie nevoit să se 
ascundă. Incepând din această noapte, va fi un om 
căutat. Oriunde ar fugi, Clubul Phoenix îl va urmări. 

Gabrielle Dondelair reușise să câștige doar câteva 
ore. 

Enne îi apucă braţul, liniștindu-l. 

— Noi plecăm. 

Ea deschise ușa și, după ce îl trase pe Levi pe casa 
scării, o închise în urma lor, trântind-o. Se grăbiră să 
ajungă la parterul casei - un lucru aproape imposibil 
pentru Levi în starea lui actuală. Pe lângă multiplele 

leziuni, corpul lui era pe trei sferturi deja mort. Enne fu 
nevoită să îi sprijine braţul în jurul umerilor ei doar 
pentru a-l ţine pe picioare. 

— Enne, îi șuieră el disperat în ureche, pe când îl 
ajuta să coboare scările. Dacă ne iese cineva în cale, 
trebuie să îţi închizi ochii. 

— Ce vrei să spui? 

— Ochii tăi sunt violet. 

Ea se încordă, dar nu păru atât de șocată pe cât ar 
fi trebuit. Ce i se întâmplase în timpul Jocului? 

— Ei au observat? 

— Nu cred. Vom vorbi despre asta când vom fi 
singuri. Imediat ce vom scăpa de aici. 

Ajunseră în camera unde fuseseră dansatoarele, 
acum goală. În spatele lor, muzica și voia bună 
răsunau, venind de undeva din măruntaiele casei. 

Enne îl ghidă pe sub o arcadă. Camera alăturată 
mirosea puternic de la fumul dulce caracteristic 
Stăpânei, iar câţiva bărbaţi dormeau pe podea. Aceștia 
nu îi simţiră pe Levi și pe Enne când se repeziră spre 
ieșire. 

Asta era prea ușor. Ei, pur și simplu, îi lăsară să 
scape. Clubul Phoenix oare considera Casa Umbrelor 
ca fiind atât de bine păzită? Sau că ei își vor găsi 
sorocul până la ivirea zorilor? 

Enne dădu ușa de la intrare de perete, Levi 
inspirând adânc aerul proaspăt și încercând să își lase 
deoparte grijile. 

Apoi el se împiedică de cadavru. 

Levi căzu, izbindu-se cu capul de umărul 
bărbatului, cu o bufnitură dureroasă. Enne ateriză cu 
fața în jos peste spatele lui Levi. Genunchiul ei se 
înfipse în piciorul lui rănit, durerea făcându-l să 
blesteme prelung și înfundat. 

— Scuze. Scuze, zise ea, împleticindu-se să se 
ridice. 

Levi se trase în genunchi, însă un țipăt aproape să 
îi scape când se ridică. Era faţă-n faţă cu Rechinu', 
bărbatul care îl bătuse în subsolul casei. Sângele 
băltea pe treapta de ciment, prelingându-se din gaura 
de glonț din frunte. 
= — La naiba! Îi apucă mâna Ennei și sări în picioare. 
Işi așezase din greșeală palma în sânge și se șterse de 
grabă pe pantaloni, simțind că îi vine rău. 

— Am uitat că el era aici, rosti încet Enne. 

— De cât timp zace aici? 

— De când am ajuns. 

— De când tu... tu l-ai împușcat? 

Ea  încuviință, expresia feței ei fiind una 
necruțătoare. 

— Să mergem. 

Levi se aplecă și își recuperă cu grijă pistolul din 
buzunarul  Rechinului, băgându-l într-al lui. Dacă 
plănuiau să supravieţuiască până la sfârșitul noptii, 
amândoi aveau nevoie de protecţie. 

— Să mergem, rosti el, clătinându-se pe picioare și 
prinzându-i braţul Ennei pentru a-l ajuta. 

Impreună, alergară dincolo de peluza din faţa casei 
și de pădurile de-o parte și de alta a drumului de 
acces, spre luminile scânteietoare ale New Reynes- 
ului. Incă se puteau auzi sunetele slabe ale muzicii 
bântuitoare ce răsuna în Casa Umbrelor. 

Levi fu cuprins de fiori. Astă-seară, ei fuseseră 
distracţia. 

Ajunseră la drumul principal și așteptară pentru 
câteva momente, sperând ca o trăsură sau mașină să 
treacă și ei să poată cere ajutor. Niciuna nu trecu. 

— E un drum lung până înapoi în oraș, zise Enne, în 

glas simţindu-i-se agitația. Probabil că ei deja au 
alertat Cizmele albe. Se vor gândi că nu am putut 
ajunge prea departe. El o simţi tremurând. 

— Am putea folosi Cârtiţa. Nimeni nu folosește 
Cârtiţa, zise Levi, mai dornic să călătorească cu 
metroul ca niciodată. Dacă alergau în continuare, vor 
da peste o staţie în doar câteva minute. 

— Cizmele albe vor căuta acolo, răspunse ea. Işi 
puse o mână pe frunte, respirând adânc, încercând să 
se calmeze. 

Vântul răcoros al nopţii, agonia fiecărui pas, 
adrenalina provocată de apropierea de moarte - 
realitatea îl izbi din plin, iar Levi scăpă un râs sarcastic. 

— Poate ar trebui să consultăm ghidul tău. Cum 
spune să reacţionezi în situaţia asta? 

Negăsind remarca amuzantă, Enne îl apucă de braţ 
și îl trase după ea, luând-o din loc. El încercă să ţină 
pasul, dar îi era aproape imposibil să alerge. Era un 
efort imens doar să stea singur în picioare, iar durerea 
din coastele fracturate și umărul dislocat erau 
îndeajuns pentru a-l face să leșine. 

— Spune să ne schimbăm hainele și să o sunăm pe 
Vianca, șuieră ea. 

— Bun plan. 

După câteva minute de mers, ajunseră la limita 
estică a Cartierului Fabricii, chiar mai departe de 
graniţele Teritoriului Cicatricei. Levi nu își putea aminti 
ultima dată când fusese atât de departe de centrul 
orașului. Se furișară pe o alee între două blocuri de 
apartamente. Enne arătă cu degetul spre o funie cu 
rufe întinsă la etajul doi și porni spre o scară de 
urgenţă din metal. 

— Aşteaptă aici, șopti ea, dându-i la o parte brațul 
din jurul umerilor ei. 

Levi încuviință, punând la îndoială faptul că ar fi 
putut suporta urcușul în starea în care era. Se lăsă să 
cadă la pământ, rezemându-și capul de perete. Aleea 
duhnea a gunoi și a miasmele Brintului. Din depărtare, 
se auzeau slab sirenele mașinilor. Probabil că erau în 
urmărirea lor. 

Era extenuat. Era frânt. Era ameţit. Chiar dacă ar fi 
trebuit să se concentreze pe cum aveau să scape, 
gândurile lui erau talmeș-balmeș, însă o singură 
întrebare continua să îl frământe. 

Gabrielle Dondelair furase doar câteva ore. Cât 
timp mai aveau până când Clubul Phoenix îi găsea? 

Enne se întoarse cu un braț de haine. Îi aruncă o 
bluză care era vizibil cu câteva numere mai mare. 

— Îmbracă-te, porunci ea. Și întoarce-te cu spatele. 

El ridică dintr-o sprânceană - nu aveau timp de 
pierdut cu decenţa. Totuși, el se ridică cu greutate și 
privi la perete, conștient de sirenele ce se apropiau, 
conștient de goliciunea trupului Ennei la un pas 
distanţă. Ambele gânduri îi făceau inima să bată 
nebunește. 

— Astea arată îngrozitor, zise Enne din spatele lui. 
Își dădu seama că ea îi privea vânătăile tumefiate de 
pe corp. 

El îi aruncă o privire contrariată peste umăr. 
Ținând cont de cât de rănit era, nu se putea schimba 
de haine la fel de repede ca ea. In plus, ea purta foarte 
puține. 

— Nu-mi amintesc să-ți fi dat voie să tragi cu 
ochiul. 

Ea se înroși indignată. 

— Am crezut că ai terminat. Doar grăbește-te. 
Trebuie să găsim un telefon public. 

Mormăi și își trase pe el pantalonii mult prea mari. 

Enne era îmbrăcată cu pantaloni, o cămașă 
bărbătească în carouri și o pereche de șosete. Rochia 
și pantofii ei erau abandonate pe asfalt. 

— Recunosc rochia aia, zise el cu un zâmbet 
arogant. Era clar că ea o găsise în dulapul lui. Ti se 
potrivește stilul New Reynes. 

Obrajii ei se îmbujorară mai tare, dar, după ce el se 
îmbrăcă, îi sprijini din nou brațul pe umerii ei. 

— Haide. 

Părăsiră în grabă aleea, îndepărtându-se din calea 
sirenelor. Enne indică un loc în faţă, unde o cabină 
telefonică galbenă era așezată sub lumina unui felinar. 
Alergară spre ea. 

— Ai volţi? întrebă el. 

— Da. Scotoci în buzunar, scoțând un tub de ruj, 
pistolul și masca de mătase. Toate cele necesare unei 
fete, din câte se pare. 

În cele din urmă, scoase o sferă mică, sclipind cu 
volți. 

Intrară în cabina telefonică. Enne atinse cu sfera 
aparatul de taxat, iar Levi se înghesui în spatele ei. Nu 
era un spaţiu generos, așa că pieptul lui era lipit de 
spatele ei. Tuși jenat și bătu darabana pe tejgheaua de 
metal, pregătindu-se ca ea să îi sugereze să aștepte 
afară. Ea nu o făcu. 

Dincolo de pereţii cabinei, sunetul sirenelor se 
auzea tot mai aproape. Ei nu mai aveau mult timp la 
dispoziţie. 

— E o variantă sigură să apelăm telefonista? 
întrebă ea grăbită. 

Levi își strecură braţul pe lângă ea pentru a ajunge 
la tastatură. 

— Putem da de Vianca pe numărul ei personal. 

După ce el tastă numărul, Enne ţinu receptorul cât 

să poată auzi amândoi. Cu respiraţia tăiată, el ascultă 
telefonul cum sună. Chipul Ennei era la doar câţiva 
centimetri de al lui. Îi analiză fiecare șuviță de păr care 
i se desfăcuse din coc și acum cădeau pe văile dintre 
gât și umeri. Observă că avea pielea de găină. 

— Aţi sunat la Cazinoul St Morse, biroul Viancăi 
Augustine, răspunse secretara. 

— Avem nevoie de o mașină, zise Enne zorită. La... 
Își miji ochii citind numele staţiei de Cârtiţă de dincolo 
de geamurile cabinei. La stația Paidalle. 

— Cine ești? 

— Suntem noi, mărâi Levi. Avem nevoie de o 
mașină. 

— Ah. Ah. Desigur. Îi voi transmite... 

— Și trimite încă o mașină la Cazinoul Luckluster, îi 
spuse Enne. Va fi o fată acolo care așteaptă. Inaltă. Cu 
ten deschis la culoare. Cu joben. Bocanci negri. Ne va 
căuta pe noi doi. 

— Desigur. Îi voi transmite. 

Enne puse receptorul în furcă. 

— Sper că Lola e încă acolo, dar au trecut ore de 
atunci. 

— Sunt sigur că e bine, chiar dacă a plecat. 

Levi își tinu respiraţia. Poziţia în care stătea, ușor 
aplecat, îl aducea cu buzele foarte aproape de pielea 
gâtului ei. și drese vocea. 

— Trebuie să găsim un loc unde să așteptăm. 

Un loc unde spaţiul gol dintre ei să nu fie atât de 
încărcat și unde nu vor fi expuși. 

Levi deschise ușa de sticlă și se împletici afară. 
Stăteau pe o fâșie de trotuar ce se întindea pe mijlocul 
străzii, împărţind-o în două benzi. Magazinele din jur 
erau închise, ușile metalice de siguranţă, trase și 
încuiate. În lipsă de alt loc unde puteau aștepta, 

coborâră treptele staţiei de Cârtiţă din apropiere și se 
trântiră pe jos, într-un colţ - nu atât de departe de 
ieșire cât să nu audă sirenele și zgomotul slab al 
orașul, dar îndeajuns cât să nu fie zăriți. 

Amândoi respirau gâfâind. 

— Cât timp crezi că avem de așteptat? întrebă ea. 

— Treizeci de minute poate. Suntem la ceva 
distanţă de St Morse. 

Ea se strâmbă. Privirile li se întâlniră. Se putea 
întâmpla orice în treizeci de minute. Puteau fi morți în 
treizeci de minute. 

Silindu-se să își alunge panica, Levi își întinse 
picioarele și se crispă din cauza durerii arzătoare din 
mușchi. Stăteau umăr la umăr, amândoi cu picioarele 
lungite. Realiză că Enne era desculţă, încălțată doar cu 
șosete. Mâna ei era așezată lângă el. 

Împreună, vom trece peste asta și vom supravietui, 
gândi el, mișcându-și mâna spre a ei. Atingând-o și 
luând-o într-a lui ar fi deopotrivă pentru alinare, cât și 
din dorinţă. Erau într-o cursă pe viaţă și pe moarte - 
ispita nu venea niciodată la timpul potrivit. 

Trecerea unui tren în viteză prin tunelurile de sub 
ei umplu pasajele cu un huruit. 

— Ochii mei, șopti ea. Cum le voi putea ascunde 
culoarea? 

Privirea ei o fixă pe a lui și, încă o dată, el rămase 
surprins de cât de diferit arăta, cum aura ei care 
cândva avusese aroma unei băuturi Ruina Jucătorului 
acum avea și mirosul fumului. 

Era o adevărată provocare să reziste să nu o 
sărute. 

— Ai noroc, zise el, foindu-se nervos, conștient că 
trebuia să pună distanţă între ei. Nu o făcu. 
întâmplarea face să am chiar în acest moment, în 

414 


buzunar, cele mai incomode lentile de contact albastre 
din lume. Perfecte pentru a ascunde trăsături de 
descendență regală și pentru a trișa în timpul jocurilor 
de cărți. 

— iți baţi joc de mine, zise ea cu ochii mijiţi. Ai 
expresia aia pe faţă. 

— Ce expresie? 

— Zâmbetul ăla arogant al tău. 

Levi băgă mâna în buzunar și scoase cutia cu 
lentilele de contact. 

— Îți pot face altele mai bune, când voi avea 
ocazia. Deocamdată sunt bune și astea. 

— De ce le porți cu tine? 

— Fac parte dintr-o serie de alegeri foarte 
neinspirate. Folosește-le. 

Ea se îndreptă spre cel mai apropiat panou 
publicitar agăţat pe perete și își studie imaginea 
reflectată în sticla murdară. 

— Nici măcar nu mai semăn cu mine. 

Din vocea ei se simțea deopotrivă mirarea și 
mâhnirea. 

Cât timp Enne se chinuia să își pună lentilele, Levi 
puse din nou sub semnul întrebării dacă aceasta îi era 
ultima șansă. Sunetul sirenelor răsuna în aerul nopții, 
iar, când Levi își închise ochii, zgomotul împușcăturii 
care pusese capăt Jocului Umbrei încă îi vibra în urechi. 

Ar fi simplu. l-ar face semn să se apropie, i-ar 
strânge mâinile și ar înlătura distanţa dintre ei. Dacă 
nu ar fi fost ea, el ar fi murit în seara asta și ar fi murit 
fără nimeni alături. Dacă încă le era scris să moară, de 
ce nu ar putea să o sărute așa cum își dorea? Așa cum 
știa că și ea își dorește? Când erau la Luckluster, îi 
văzuse dorința  oglindită în ochii. Poate că 
supraviețuiseră jocului, dar cine spunea că vor 

supravieţui peste noapte? 

Ei au fost de la bun început o echipă. 

Însă, când Enne întoarse spre el ochii ei violet 
acum ascunși în spatele lentilelor albastre, inima lui 
Levi deveni grea cu un val de teamă. |! otrăvise pe cel 
mai puternic don al Părţii de Nord. Își recita regulile 
străzii. Era fiica unui piroman notoriu, crescută de o 
femeie care își trăise viața printre umbre. 

Ea era o Mizer. Era de neatins. 

Această noapte le-ar putea aduce moartea, dar 
adevăratul pericol se afla la doar o lungime de braț. El 
ar putea-o săruta pe Enne, cu speranța că va 
supravieţui serii - sau și-ar putea abandona dorinţa, cu 
speranţa că va supravieţui zilei de mâine. 

— Cum arăt? întrebă ea. 

Levi înghiţi anevoie. 

— Arăţi diferit. Dar măcar nu mai e vizibil violetul. 

Enne suspină și se așeză lângă el. 

— Te simţi diferit? întrebă el cu glas șoptit. 

— Mă simt... Ea scutură din cap. Sună cam 
nebunesc, să fiu sinceră. 

— Pune-mă la încercare. 

— Bineînțeles că am avut pistolul asupra mea pe 
tot parcursul jocului, explică ea. Dar nu am putut 
ajunge la el. Semper zisese ceva despre cum jucătorii 
sunt supuși Jocului din momentul când intră în Casă, 
deci nu îţi era permis să trișezi. Dar, de îndată ce am 
atins cartea Lumii..., totul s-a schimbat. 

Levi încuviinţă. Acela fusese momentul când el 
observase noile culori din aura Ennei. 

— Părea că pot vedea firele magice ale Jocului, 
ținând totul laolaltă, cântând o melodie, iar în jurul 
meu nu se mai găsea niciun fir. Și puteam simţi - încă 
pot simţi - un fel de spirit prezent în capul meu. Ceva 

ce nu a fost acolo până acum. 

Lui Levi i se făcu pielea de găină. Fiecare cuvânt 
pe care ea îl rostea îi amintea de pericolul ce îi 
înconjura, de cât de periculoasă era chiar ea. 

— Ai perfectă dreptate, mărturisi el, încercând să 
insufle vocii impresia de tachinare, când, de fapt, el 
era îngrozit. Vorbești ca o nebună. 

Ea îl împinse cu mâna în umăr. 

— Ar trebui să te comporti frumos cu mine. Pot 
produce volți acum sau oricum ar funcţiona puterile 
Mizer. 

— Și tu ar trebui să încetezi să mă mai lovești. Sunt 
tot numai o rană. 

Ea întinse mâna și îi atinse ușor vânătaia de pe 
gât, atât de ușor încât atingerea nu duru. 

— Semnele astea nu sunt de pe urma lui Chez, zise 
ea cu glas domol. Astea sunt proaspete. 

Revăzu momentul celei din urmă întâlniri cu Chez, 
amintirea lăsându-i un gust amar în gură. 

— L-am văzut și pe Chez în seara asta. 

Ochii ei se măriră. 

— A încercat din nou să te provoace? 

— Nu tocmai. Eu am început. ȘI... tot eu am 
încheiat conflictul. Levi își strânse degetele în pumn. Işi 
dorea să poată ghici dacă Chez era încă în viață sau 
nu, însă nu avea nici cea mai mică idee. Nu 
intenţionase nicio clipă să meargă atât de departe. 

— Nu trebuie să îmi spui, murmură ea. 

Nu mai era nimic altceva de zis. Ea pricepu, iar el îi 
putea deja desluși neliniștea pe chip. 

Era aceeași neliniște pe care el o simţea când o 
privea. 

— Povestește-mi ce s-a întâmplat astă-seară. Totul 
dinainte de Joc. Spre exemplu... El își vâri mâna în 

buzunarul ei și scoase masca. Unde ai găsit asta? Nue 
tocmai ceva ce domnișoarele poartă după ele. 

Enne îi smulse masca din mâini. 

— A avut loc un fel de incident în Piaţa Resturilor. 

Ea îi relată povestea. Cum Lola se răzgândise în 
privinţa Ennei și a jurământului. Cum venise cu ideea 
numelui Séance, inspirat de unul dintre vechile 
pseudonime ale lui Lourdes. 

Și povestea continuă. Cum Vianca o chemase în 
biroul ei. Cum Enne o găsise pe Lola și furaseră o 
mașină. Cum cititoarea de sânge îi dăduse otrava pe 
care Enne o adusese cu ea la Luckluster. 

La un moment dat, în timpul povestirii, ea își 
rezemă capul pe umărul lui Levi. Se strădui să își 
îndrepte atenţia spre orice altceva, mai puţin spre 
senzaţia dată de corpul ei lipit de al lui. Incercarea lui 
de a-și abandona dorinţa căzu într-un plan secund. Se 
întrebă dacă ea era conștientă de stările pe care i le 
provoca. 

— M-am trezit în mașina lui Sedric, în faţa Casei 
Umbrelor, rosti ea. 

Vorbele se făceau treptat înţelese. 

— Te-a drogat? Te-a rănit? 

— Doar puţin. L-am omorât înainte să apuce să 
facă mai multe. 

Sedric Torren era mort. 

— Ce? întrebă el, deși o auzise perfect. | se 
învârtea capul. Asta schimba... totul. Familia Torren 
rămăsese fără don. Alegerile viitoare duceau lipsa unui 
candidat. Partea de Nord avea cu un monstru mai puţin 
pe străzi. 

— Ştii deja că a trebuit să îl omor și pe paznic. Cel 
care a deschis ușa, continuă Enne. Tot aștept ca 
evenimentele să mă doboare, însă nu mă simt 

vinovată. Nici măcar nu mă simt așa cum artrebui. 

— L-am omorât pe Cancelar, șopti Levi, amintindu- 
și abia acum, pe când își mărturiseau păcatele în 
întuneric. Și asta va schimba totul. 

Enne îl strânse ușor de umăr pe Levi în semn de 
alinare. 

— Era un om îngrozitor. 

Chiar și așa, Levi nu mai omorâse pe nimeni până 
atunci. Nu se considerase niciodată un criminal. Asta 
fuseseră Ivory, Opt Degete. Dar nu el. Se simțea că a 
fost pătat într-un mod ireversibil, că persoana care 
fusese înainte fusese cumva mai pură decât persoana 
care era acum. Nu îl jelea pe Cancelar, se jelea pe sine. 

Simfonia de sirene de afară se auzea tot mai tare. 
Mai multe mașini goneau pe străzile de deasupra, în 
căutarea lor. Cei doi își ţinură răsuflarea cât sirenele 
trecură pe lângă staţie. Până acum avuseseră noroc cu 
ascunzătoarea lor..., însă în curând norocul i-ar putea 
părăsi. 

— Mașina Viancăi ar trebui să ajungă curând, șopti 
Levi, sperând să fie o încurajare atât pentru ea, cât și 
pentru el. 

Paloarea chipului Ennei era vizibilă chiar și în 
întuneric. 

— Dacă vin Cizmele albe și suntem nevoiţi să 
fugim? l-am spus Viancăi că aici e locul unde ne va 
găsi. 

— Ți-am spus - nimeni nu folosește Cârtița. Nu ne 
vor găsi aici în veci. 

Ea își duse mâna în dreptul inimii. 

— Nu glumi. Sunt de-a dreptul îngrozită. 

— La fel și eu. Tocmai de asta și glumesc. 

Sunet de pași răsună de pe scările staţiei. 

Levi și Enne se ridicară de grabă în picioare și se 

pitiră în colţ. Enne se lipi de el, ambii îndreptându-și 
pistoalele spre baza scărilor. Levi își mușcă buza 
pentru a-și înnăbuși respiraţiile. O putea simţi pe Enne 
tremurând. Ea îl apucă de mână, iar el i-o ţinu strâns. 

— Împreună, șopti el. 

Totuși, femeia care își făcu apariţia nu făcea parte 
din Cizmele albe. Flutura la rândul ei un pistol, dar de 
îndată ce îi văzu, se relaxă. 

— Sunteţi aici. 

Era îmbrăcată precum unul dintre gangsterii 
obișnuiți ai Viancăi - o pălărie cu boruri scurte și o 
rochie în dungi, mulată pe corp. 

— Trebuie să ne grăbim. Cizmele albe au ajuns 
deja la St Morse. 

Un val de ușurare îl cuprinse - nu aveau să moară, 
nu aici, nu încă. Levi se îndepărtă de Enne, coborându- 
și pistolul. Făcu un pas șovăielnic spre salvatorul lor. 

— Atunci unde mergem? întrebă el. 

— Oh, mergem la cazinou. Doar că nu vom intra pe 
ușile din faţă. 


Enne 


Enne nu fusese nicicând mai bucuroasă să se dea 
jos dintr-o mașină. Ea și Levi își petrecuseră întreaga 
călătorie de treizeci de minute ghemuiţi pe bancheta 
din spate, sub pături, înghiontindu-se dureros de 
fiecare dată când mașina derapa într-un viraj, ţinându- 
și răsuflarea de fiecare dată când sunetul unei sirene 
trecea pe lângă ei. 

Erau parcaţi în faţa unui bârlog denumit Palatul, 
însă prestanţa bârlogului începea și se sfârșea cu 
numele lui. Era o clădire înaltă și îngustă, înghesuită 
între un cazinou și un complex de apartamente din 

apropierea străzii Tropps. Literele P și t din panoul 
luminos pâlpâiau dezolant. Exteriorul o ducea pe Enne 
cu gândul la o cofetărie: numai linii buclate și culori 
pastelate și sclipici. 

— Asta e strada Dulcegăriilor? întrebă Enne. 

— Nu, răspunse șoferul lor. Suntem doar la un 
cvartal distanţă de St Morse. 

Şoferul îi îndrumă zorit în interiorul bârlogului, 
ținând ferm câte o mână pe umărul fiecăruia. În ciuda 
orei târzii. 

Palatul era gol, dar mirosul de fum și cel covârșitor 
de orhidee încă înecau aerul. Ocoliră maldăre de perne 
și dădură la o parte perdele transparente, ajungând în 
camera din spate destinată personalului. Enne încercă 
să își dea seama ce fel de distracţie marca New 
Reynes oferea locul acesta. Posibil toate genurile de 
distracţie. 

Drumeţia lor era lungă și întortocheată - potrivită 
pentru doi criminali fugind din calea legii. Coborând 
scări. Traversând subsolul. Intrând printr-un chepeng, 
într-un tunel ce mirosea greu a canal. Enne se înfioră. 
Ajunseră în măruntaiele orașului. 

— Tunelul are legătură directă cu St Morse, explică 
femeia. Vom urca cu liftul privat până în apartamentul 
Viancăi. 

Gândul să îi viziteze locuința personală a Viancăi îi 
ridică părul pe ceafa Ennei. Ea îi șopti lui Levi: 

— Ai mai fost acolo? 

— Nu, zise el, încruntându-se. Nu am avut încă 
această neplăcere. 

— Ce crezi că plănuiește pentru tine? Nu e ca și 
cum ai mai putea lucra ture la cazinou. 

Spre deosebire de identitatea Ennei, Clubul 
Phoenix știa exact cine era Levi - și unde îl puteau 

găsi. 

— Nu părăsesc New Reynes, rosti el apăsat. 
Viancăi i-ar fi prea dor de mine. El o înghionti cu cotul 
în coaste. Și tu mi-ai simţi lipsa, nu? La urma urmei, 
acum suntem parteneri în nelegiuiri. 

Ea își mască stânjeneala cu un surâs. Avea o mie 
de motive pentru care nu voia ca Levi să părăsească 
orașul, mai presus de toate fiind modul în care o privea 
în acel moment. Ca și cum nu mai exista nimeni în jur, 
doar ea și el. 

Ajunseră la liftul de la capătul tunelului. Femeia le 
făcu semn să intre, dar nu îi urmă. Luminile pâlpâiră și 
liftul porni cu o smucitură. 

Enne simţi cum i se strânge stomacul. Erau pe 
punctul de a intra în vizuina donei. 

Îi apucă mâna lui Levi, căutând curaj și alinare. În 
primă instanţă, el se încordă, apoi își întrepătrunse 
degetele cu ale ei, furnicându-i buricele degetelor. 

— Ce îi spunem în legătură cu Jocul? întrebă el cu 
glas răgușit. Sunt sigur că micii ei spioni i-au spus 
despre tot ce s-a întâmplat în Casa Umbrelor. Va ști că 
tu ai fost acolo. 

— li spunem că tu ai jucat. 

Lăsând-o pe Vianca să creadă că Levi fusese cel 
care câștigase Jocul era mai precaut. Vianca cunoștea 
talentul lui Levi la jocurile de cărţi - va da crezare 
acestei versiuni. Dacă ea afla că Enne jucase și 
păcălise Jocul, va deveni bănuitoare cu privire la 
motivele ei. 

— Și dacă ea a fost informată altfel? întrebă Levi, 
atrăgându-i atenţia cu o strângere a mâinii. 

— Cum ar fi putut să fie? Spionii ei au fost în acea 
încăpere? 

— Nu sunt sigur ce le-a spus Clubul Phoenix 

celorlalți. 

Enne își așeză mâna liberă pe piept, în dreptul 
inimii, simţindu-i bătăile puternice. 

— Altă variantă nu îmi trece prin cap. Glasul i se 
frânse de teamă. Vianca nu putea afla adevărul. Ei 
aveau nevoie de mai mult timp. Aveau nevoie de o 
minciună mai bună. 

Levi își puse brațele în jurul ei și o îmbrăţișă, 
alinând-o. Își dădu voie să se sprijine de el. Își dădu 
voie să ofteze. Fusese o noapte lungă. 

— Am avut noi de-a face cu lucruri mai 
înfricoșătoare decât ea, rosti el. 

— Știu. 

Așa cum se întâmplase și în cabina telefonică, ea 
era conștientă de prezenţa lui în spatele ei, de 
atingerea dintre ei, pieptul lui radiind căldură și 
siguranţă. Ar fi simplu să își întoarcă trupul spre el. Să 
își lase mâna să alunece după gâtul lui. Să îi apropie 
buzele de ale ei. Își ţinu respiraţia, convinsă că Levi îi 
putea simţi pulsul accelerat, putea auzi dorinţa din 
gândurile ei. 

Momentul fu întrerupt când ușile liftului se 
deschiseră, făcându-i pe Levi și pe Enne să se rupă din 
îmbrăţișare. 

Vianca era așezată într-un fotoliu într-o cameră de 
zi, privindu-i încruntată și curioasă cu ochii ei de șarpe. 

— Măi, măi, ăsta da tablou. Işi puse ceașca de ceai 
pe măsuţa de lângă fotoliu. L-am găsit pe el în 
apartamentul tău, Levi. Ce noroc că am ajuns înainte 
ca Cizmele albe să îl găsească. 

Vianca arătă cu o mișcare a capului spre Jac, care 
stătea în cealaltă parte a camerei, arătând cam verde 
la faţă din pricina apropierii de Vianca. Arăta de parcă 
tocmai dăduse peste monstrul ce se ascunde sub pat. 

— Am adus-o și pe fata de care m-ai rugat. 

Lola stătea lângă Jac, jucând neliniștită între 
degete muzicuţa ei. 

— A fost o noapte de pomină, nu-i așa? Vianca îl 
studie pe Levi încruntată. Au fost zile când arătai mai 
bine de atât, dragule. 

— Au fost zile când mă simţeam mai bine, bombăni 
Levi. 

Vianca se ridică în picioare și flutură spre Enne un 
deget uscăţiv și împodobit cu un inel. 

— Incep cu tine, domnişoară Salta. Tu și cu mine 
trebuie să purtăm o mică discuţie. 

Până și ceva precum „o mică discuţie” cu Vianca 
suna periculos. Inainte de a o urma pe Vianca în 
camera alăturată, Enne le mai oferi celorlalţi trei încă o 
privire, una deznădăjduită. Levi dădu din cap în semn 
de încurajare, amintindu-i din nou că înduraseră lucruri 
mai rele în acea noapte. 

Nu îi lăsa să vadă că iți este teamă. 

Să nu te rătăcești niciodată. 

Nu te încrede în nimeni decât dacă trebuie. 

In urmă cu două zile, Enne fusese sigură că nu se 
va mai reculege și totuși cuvintele mamei ei încă își 
păstrau puterea familiară, încurajând-o din nou. 

Doar că nu întru totul, gândi ea când Vianca 
închise ușa în urma lor. Lipsa lui Lourdes și dorul vieţii 
ei de odinioară erau dureri care vor dăinui. Tot ce 
putea face era să continue să supravieţuiască, să ia 
parte la joc. Atât bine, cât și rău, Enne nu mai era 
aceeași fată care ajunsese în Orașul Păcatului, singură 
și dezorientată. 

— Seance, rosti sâsâit Vianca. O alegere destul de 
interesantă. 

Se aflau în ceea ce părea a fi un salon din 

apartamentul Viancăi. Asemenea întregului St Morse, 
era decorat în maniera ei obișnuită, culori închise și 
antichităţi - un lux ieftin vecin cu prostul gust. Fiecare 
tapiserie prezenta un model diferit. Zeci de pietre 
preţioase din sticlă atârnau de candelabrul de 
deasupra canapelei, cu o bijuterie de gală pe post de 
accesoriu. Pe cel mai mare perete din cameră, trona 
un tablou portret cu ceea ce Enne presupuse a fi 
familia Viancăi: Vianca, cu ani mai tânără, deși ușor 
recognoscibilă; un bărbat care nu zâmbea; și un băiat 
cu un zâmbet princiar. 

— Nu mi-aș fi imaginat vreodată. Vreau să spun, 
uită-te la tine, făcu Vianca, gesticulând spre trupul 
Ennei. Mi te-am închipuit ca fiind ușor de îndepărtat. 

Enne rămăsese încremenită lângă ușă. Nu ar trebui 
să se simtă atât de paralizată de prezenţa Viancăi, nu 
când ea îi curmase deja viaţa unui monstru în seara 
aceea. Insă frica se instala și dincolo de raţionament. 

— Nu sta acolo ca o mimoză, se răsti Vianca. la un 
loc. Bătu ușor cu mâna spaţiul gol de lângă ea. 

— Da, doamnă. Enne se așeză cât de departe își 
permise fără a părea nerespectuoasă. 

— Atât de politicoasă. Mi-aș dori ca Levi să îmi 
vorbească așa. Vianca își miji ochii, scrutându-i chipul 
Ennei. Arăţi diferit. 

Se chinui să își mascheze panica. 

— Eu... nu m-am odihnit, desigur. E aproape 
dimineaţă. 

Vianca își flutură mâna într-un gest de nepăsare, 
iar umerii Ennei se relaxară. Lentilele de contact ale lui 
Levi funcţionară, chiar și sub atenta inspecţie a donei. 

— Vei avea timp de odihnă după ce vom termina 
de vorbit. Trebuie să știu dacă zvonurile sunt 
adevărate. Vianca se aplecă debordând de încântare. 

Bucuria era o emoție ce nu se potrivea pe chipul 
Viancăi. Sedric Torren e mort? 

Enne încuviinţă și înghiţi în sec. Dacă își închidea 
ochii, încă îi putea simţi mâna în jurul gâtului și dorinţa 
repulsivă din privire. 

— Şi Cancelarul? 

— Da, e mort. 

Vianca izbucni într-un râs cu atâta voioșie încât se 
întinse și - spre groaza Ennei - îi apucă mâna și i-o 
strânse cu entuziasm. 

— Întreg orașul vorbeşte despre tine - despre 
Seance. Despre cum i-ai omorât pe amândoi. 

Enne tresări. 

— Dar Levi a fost cel care l-a omorât pe Semper. 

— Levi a/ meu? repetă Vianca uimită. Ce 
interesant! Dar adevărul nici nu mai contează. 
Important este ce spun oamenii, ce publică ziarele. 
Personajul tău Seance e pe punctul de a deveni cel mai 
faimos criminal pe care l-a avut orașul în ultimii 
douăzeci de ani. Râse și îi scutură mâna Ennei într-o 
ultimă strângere. Trebuie să îmi povestești tot ce s-a 
întâmplat. 

— Despre... crime? întrebă Enne. Se strădui să nu 
își mute privirea de la chipul donei. Multele ei riduri de 
expresie se conturau intimidant atunci când zâmbea. 

— Da. Și despre Casa Umbrelor. 

În ciuda faptului că nu își exersase cum se cuvine 
vorbele, minciunile se legau cu ușurință. Vianca era 
atât de captivată, ascultă întreaga povestire fără să 
întrebe nimic. 

— Când Levi a câștigat și Jocul s-a încheiat, regulile 
nu se mai aplicau. Așa că s-a ridicat, a îndreptat 
pistolul - Enne înghiţi din nou în sec - și l-a împușcat 
pe Cancelar în cap. 

Vianca bătu din palme. 

— Fascinant! Fascinant! 

Apoi dona se dădu în spate și o studie încă o dată 
pe Enne. Prezenţa spiritului pe care Enne îl simţise în 
timpul Jocului - abilităţile ei Mizer - vibra înlăuntrul ei; 
închipuindu-și căutătura Viancăi văzând dincolo de 
minciuna ei, Enne se sili să nu tremure. 

— Tot acest rol pe care l-ai jucat e foarte 
convingător, murmură Vianca, dar tind să cred că ai 
fost viciată dinainte de a face primul pas în acest oraș. 

Vianca o apucă pe Enne de bărbie și o scrută cu 
atenţie, mișcându-i capul dintr-o parte în alta. Enne se 
înfioră și își ţinu ochii plecaţi, aţintiţi în poală, ca 
Vianca să nu observe conturul lentilelor de contact. 

— Eşti o perlă sau ești un glonţ? 

Întrebarea Viancăi ascundea un adevăr usturător. 
Enne și-ar fi dorit să știe ea însăși răspunsul. l-ar 
plăcea să creadă despre ea ca fiind o perlă, însă 
perlele erau fragile, iar ea și-a demonstrat contrariul. 

Poate putea fi ambele. 

— Am planuri mărețe pentru tine, draga mea, șopti 
Vianca, retrăgându-și mâna de pe bărbia Ennei. Dar 
pentru asta va trebui să așteptăm până dimineaţă. 
Acum vreau să discut cu Levi. Spune-i să intre. 

— Da, doamnă, răspunse Enne, mai mult decât 
nerăbdătoare să plece. 

Enne ieși pe ușă în cealaltă cameră, atrăgându-le 
atenţia celorlalţi. Levi se ridică de grabă în picioare și 
veni lângă ea. 

— Nu a observat lentilele, șopti Enne. 

— Bine. Altceva? 

El o apucă de încheieturi și îi roti mâinile ca și cum 
o controla să nu fie rănită. 

— Vrea să te vadă. 

El privi circumspect spre ușa închisă, apoi trase 
adânc aer în piept și își trosni gâtul. 

— Noaptea aproape a trecut. 

Enne nu își putea da seama dacă o consola pe ea 
sau pe sine. 

Levi își șterse orice urmă de emoție de pe chip și 
păși în salonul Viancăi. Ușa se închise în urma lui. 

Enne se strădui să nu își facă griji în privinţa 
întâlnirii ce se desfășura în camera alăturată. Levi îi 
ținuse piept Viancăi ani buni înainte ca ea să îl 
întâlnească, dar modul în care își adunase puterile 
înainte de a intra, dramul de teamă din ochii lui... 
aproape îi sfâșie inima. Fiindcă și el se simţea fără 
scăpare, așa cum se simţea ea. Era un sentiment 
cumplit. 

Emoţiile îi scăpau de sub control mult prea ușor. 
Era cât pe ce să se întâmple în cabina telefonică. In 
staţia de Cârtiţă. În lift. i 

Clubul Phoenix îi cunoștea acum chipul lui Levi. Il 
vor vâna. Ochii violet ai Ennei erau un motiv suficient 
pentru a fi condamnată la moarte - nu era indicat să se 
îndrăgostească de o persoană dată în urmărire. 

Chiar dacă deja o făcuse. 

Se prăbuși pe locul liber de lângă Lola. Jac îi 
aruncă, din cealaltă parte a camerei, o cutie cu 
fursecuri aromate. Enne nici nu își dădu seama cât era 
de flămândă. Îi mulţumi și dădu iama în ele. 

— Levi ne-a povestit, rosti Lola. Ochii ei îi găsiră pe 
ai Ennei. Ce ai făcut? 

Enne era prea obosită pentru a-și mai găsi 
cuvintele. Nu era pregătită pentru încă o rundă de 
acuzaţii paranoice din partea Lolei. 

— Credeam că am încheiat subiectul ăsta. 

Nu era o întrebare - era o provocare. 

Lola se foi jenată. 

— Așa este. Vreau să spun, am așteptat ore bune 
la Luckluster. 

— Și i-am spus Viancăi să te găsească. Am vrut să 
mă asigur că ești în regulă. Enne îi oferi un fursec. 
Pentru că suntem prietene. 

Lola încuviinţă amorțită. 

— Deci, Enne, zise Jac. Noua ta super putere 
înseamnă că ne va îmbogăţi? Și eu sunt prietenul tău. 

Dacă nu ar fi fost atât de obosită, Enne ar fi râs. De 
când se încheiase Jocul, își făcuse întruna griji în 
privinţa ochilor ei, dar cumva Jac reușise să găsească 
haz în situaţia ei precară. Și el tratase înainte talentele 
ei cu prudenţă și poate încă era îngrijorat, însă în 
același timp avea încredere în el. Da, și pe el l-ar numi 
prieten. 

Levi, Jac și Lola - doar ei îi cunoșteau secretul. Erau 
ei patru împotriva întregului oraș. 

— Prioritar de dimineaţă, începu el. Mereu mi-am 
dorit o mașină. Un model foarte elegant. Precum un 
Amoretti. Pe alb. 

— Ca și cum ai avea timp de condus în viitorul 
apropiat, răspunse Lola. Ești secundul lordului străzii 
care a ajutat la uciderea Cancelarului. Poate ar trebui 
să vorbeşti cu Vianca după ce termină Levi și să Îi ceri 
și tu protecția. 

Jac se albi. 

— Nu m-am gândit la asta. 

Enne încercă să îl motiveze cumva, dar nu găsi 
nimic de adăugat. Lola avea dreptate. Fără a avea vreo 
vină, Jac își pierduse și el libertatea. 

— Deci sunt un om căutat acum, eh? Asta 
înseamnă că am nevoie de un nume de stradă. Ceilalţi 
secunzi au nume de stradă. 

De această dată, Enne nu se putu abţine să nu 
râdă. Jac reușea să găsească motive pentru a zâmbi 
acolo unde ar fi trebuit să fie lacrimi. 

— Ceilalţi secunzi sunt mai fioroși decât tine, îi zise 
Lola. 

El ridică din sprâncene nevenindu-i a crede. 

— Tu ești secundul ei. Nu ești mai fioroasă decât 
mine. 

— Ba da, este, îl contrazise Enne, mestecând un 
fursec. 

— Sunt, fu de acord Lola. Și Enne este mai fioroasă 
decât Pup. 

Jac cumpăni afirmaţia. 

— Adevărat. Apoi îi oferi Ennei un rânjet ca să o 
tachineze. 

— Ba nu sunt fioroasă, bombăni Enne. Sunt 
elegantă. Și fermecătoare. 

— Poţi fi toate trei, cedă el, iar Enne hotări că era 
mulțumită. 

Ghidul ei avusese dreptate în privința Orașului 
Păcatului. Era învechit din punct de vedere moral. Era 
dezgustător și corupt. Era putred până la măduvă. 

Însă ghidul ei se înșelase în legătură cu un lucru - 
se înșelase în privinţa ei. Ajunsese în New Reynes 
fragilă precum sticla. Fusese chiar și sfărâmată. Dar, 
după cum se dovedise, ascuns sub praf și cioburi, ceva 
mult mai puternic zăcea în ea, o fiinţă mult mai greu 
de doborât. 

Nu va da niciodată uitării durerea provocată de 
moartea mamei ei, dar nici nu va regreta vreodată că a 
aflat adevărul despre Lourdes și despre ea. 

Enne putea distinge urletul sirenelor mașinilor de 
afară chiar și din străfundurile Cazinoului St Morse. 
Încă putea auzi ecouri ale motoarelor turate, 

cronometre ticăind și pistoale descărcându-se. 
Ghidul ei susținea că Orașul Păcatului era un joc. 
Ea făcuse deja prima mutare. 


Levi 


— Levi, dragul meu, gânguri Vianca când Levi intră 
în vizuina neprietenoasă și demodată a donei. Uită-te 
la tine, tâtâi ea într-o îngrijorare falsă, studiindu-i 
vânătăile de la ochi și de pe gât. Mă mir că mai poţi 
merge. 

Levi se așeză pe un scaun în faţa ei, poziţia fiind la 
fel de incomodă și ţeapănă precum îl făcea Vianca să 
se simtă. 

— Domnișoara Salta s-a dovedit a fi o tânără 
femeie demn de admirat, mărturisi Vianca. 

Nu îi plăcea acel zâmbet de pe chipul ei. 

— Da, așa este, răspunse el precaut. 

— Spune-mi - cum te simţi în statutul de 
celebritate? Mereu ţi-ai dorit asta, nu-i așa? 

Levi își dorise dintotdeauna să fie legendar. Poate 
că, după această noapte, chiar era. Dar în aceeași 
măsură era și o ţintă. 

Se lăsă rezemat de spătarul scaunului și se crispă 
la durerea resimţită în coaste. 

— Se putea și mai bine. 

— Cizmele albe ţi-au percheziţionat apartamentul - 
și cazinoul - de-a fir a păr. Vor pleca în curând. Tu și 
ceilalți... 

asociaţi ai tăi vă puteţi petrece noaptea aici, în 
apartamentul domnișoarei Salta. Oamenii mei stau de 
pază la fiecare intrare și fiecare etaj. Începând de 
mâine, ţi-am aranjat cazare cu o prietenă de-a mea - 
Zula Slyk. Locuiește pe strada Mormintelor Sfinte. 

— Ne-am mai întâlnit, zise el sec. Gândul de a 
dormi sub același acoperiș cu Zula și aiurelile ei 
tulburătoare despre umbre și blesteme nu suna deloc 
tentant. Deși, dacă era sincer, ar locui oriunde i-ar fi 
permis dacă asta însemna să scape din St Morse. 

— Vă cunoașteți? întrebă Vianca surprinsă. 

— li cunosc pe toți cei din Orașul Vechi. 

— Da, m-am gândit că preferi să rămâi în micul tău 
teritoriu. Rostise cuvintele ca și cum ar fi ţinut cont de 
dorinţele lui. Niciodată nu am înțeles ce vezi la locul 
ăla. E o pată păcătoasă pentru New Reynes. 

— Putem avea încredere în Zula? întrebă el. 

— Da, desigur. Nu ești primul fugar pe care l-a 
adăpostit și o cunosc de multă vreme. Ne învârtim în 
cercuri cu interese similare. 

Vianca zâmbi într-un mod ce trăda euforie. În toţi 
anii de când o cunoscuse, Levi nu o văzuse niciodată 
zâmbind astfel. Dinţii ei galbeni, buzele ei crăpate - îi 
prefera mai degrabă încruntătura. 

— Cu Sedric afară din peisaj, partidul monarhic 
chiar are o șansă. Doar patru luni rămase până la 
alegeri - nu cred că vor putea găsi un înlocuitor potrivit 
la timp. 

— Ştii că detest politica. 

— İmi pare rău - te plictisesc? Cancelarul fiind 
mort, acesta urmează a fi cel mai important eveniment 
politic după Marele Război al Străzii, iar tu ești prins în 
mijlocul lui. Ar trebui să acorzi atenţie. 

Levi se juca cu focul. Când Vianca se angaja într- 
una din tiradele ei pe teme politice, vorbea cu orele 
fără a putea fi întreruptă. Nu îl plictisea neapărat - 
doar că nu îi făcea nicio plăcere să recapituleze 
întâmplările din acea noapte alături de ea. Din pricina 
ei, el fusese la un pas de moarte. 

— A fost o noapte lungă, rosti el, sperând că 
răspunsul o va mulţumi. 

— Da, ei bine..., făcu ea, ridicându-și bărbia mai 
sus, iar Levi se încordă în așteptarea unor insulte, așa 
cum obișnuia să îl răsplătească în fiecare conversație 
pe care o aveau. Toată această treabă cu schema 
investiţiei - nu am fost conștientă de necazurile pe 
care ni le va aduce. Mai cu seamă ce necazuri îti va 
aduce. Și îmi pare sincer rău pentru asta. 

Levi era prea șocat pentru a reacţiona altfel decât 
cu o mișcare scurtă din cap. Nu o auzise niciodată pe 
Vianca cerând scuze. Sentimentul de compătimire îl 
crezuse străin de ea. 

— Sunt dispusă să mă revanșez faţă de tine, zise 
ea. M-am gândit că ar trebui să știi. 

La naiba, nu, gândi el, convins că orice dar pe care 
îl uneltea se va dovedi a fi o altă sentinţă mascată la 
moarte. i 

— Du-te să te odihnești, îi zise ea. Incepând de 
mâine, tot orașul va afla. Incepând de mâine, totul se 
va schimba. 

Levi își luă la revedere cu câteva cuvinte mormăite 
și li se alătură prietenilor lui în cealaltă cameră. Lola și 
Jac se ciondăneau pe un oarecare subiect, iar Enne 
termina de mâncat și ultimele firimituri dintr-o cutie cu 
fursecuri. Cadrul era unul atât de normal încât voia să 
râdă, dacă făcând asta nu i-ar fi trimis junghiuri de 
durere în tot corpul. 

— Vianca mi-a aranjat cazare în casa Zulei Slyk, 
zise el. 

Enne lăsă cutia jos, buzele încreţindu-i-se. 

— Trebuie să te duci acolo? 

— Plec mâine. Vianca ne-a oferit tuturor 
apartamentul tău pentru noaptea asta. 

433 


Enne ridică din sprâncene. 

— Câtă generozitate din partea ei. 

Câteva minute mai târziu, toți patru se furișau tiptil 
pe scări în jos spre apartamentul Ennei de la etajul 
optsprezece. Holul ce ducea spre apartamentul ei era 
destinat în principiu angajaţilor și nimeni nu era treaz 
la ora aia - soarele încă nu răsărise. Enne bâjbâi în 
buzunar după chei, apoi descuie ușa. 

— Eu dorm pe canapea, declară Jac. Porumbiţo, tu 
poti dormi pe podea. 

Levi, în nerăbdarea lui de a se odihni, nu luă în 
seamă posibilitatea unei situaţii stânjenitoare în ce 
privește locurile de dormit. Apartamentul Ennei era, în 
mare, destinat unei singure persoane. Un singur pat. O 
singură canapea. Inghiţi nodul din gât ce pornise cu 
fierbințeală din stomac și ajunse să îi coloreze obrajii. 

— Fetele dorm în pat, zise sec Lola. 

— Parcă până mai ieri voiai să o omori. Ce, acum 
te-ai răzgândit? Eşti sigură că meriţi o petrecere în 
pijamale? Jac îi trimise apoi lui Levi cea mai obscenă, 
cea mai sugestivă privire de care fu în stare. Ca și cum 
i-ar da o mână de ajutor, Levi se îmbujoră de rușine. 

Enne își drese glasul, evitând să îl privească pe 
Levi. 

— Da. Fetele dorm în pat. 

— Dacă ai impresia că eu o să dorm pe podea, 
mârâi Levi spre secundul lui, te înșeli amarnic. Apoi, 
după ce Enne și Lola dispărură în dormitor, Levi îl 
plesni pe Jac după ceafă. Incetează. 

— Incercam să te ajut. 

— Exact. Încetează. 

— De regulă nu ai nevoie de ajutorul meu. 

— Ajunge. Levi îl împinse de pe canapea și se lungi 
peste perne. Nu era cel mai confortabil loc, dar nu se 

aștepta să doarmă prea mult. Nu când sirenele 
mașinilor răsunau pe străzi. Nu cât timp se gândea la 
Enne dormind în camera alăturată. Işi închise totuși 
ochii și încercă să își potolească mintea. 

Apa curgea în baie. Intredeschise un ochi. 

— Ar trebui să urez noapte bună, gândi el cu voce 
tare. 

— Da, ar trebui. 

Levi făcu un gest vulgar spre Jac, ridicându-se și 
îndreptându-se spre baie. Enne era îmbrăcată într-o 
cămașă de noapte, aplecându-se peste lavoar și 
scoțându-și lentilele de contact. 

— Ai avut dreptate, mărturisi ea, clipind furios. 
Chiar deranjează teribil. 

Ea închise cutia lentilelor și se întoarse spre el, 
scuturând din cap. Ochii ei erau ușor roșii - și foarte 
violet. 

— Încetează să mă mai privești aşa, se răsti ea. 

— Nu mă pot abtine. 

— Mă simt deja ca și cum aş purta o mască, că 
asta nu e, de fapt, fața mea. Işi cuprinse fața cu 
mâinile, așezându-le pe obraji, ca și cum s-ar fi 
asigurat că celelalte trăsături sunt încă la fel. 

Jac ţipă din camera alăturată: 

— Uh, ţi-ai dat jos lentilele? Putem să vedem și 
noi? 

— Nu sunt un spectacol de circ, bombăni ea. 

Jac își făcu apariţia în dreptul ușii. Rămase cu gura 
căscată privind-o, apoi făcu o plecăciune ridicolă. 

— Arăţi precum Regina Marcelline. 

— Înainte sau după ce a fost decapitată? Enne îl 
împinse la o parte, strâmbându-se. Și uită-te la asta, îi 
zise ea lui Levi, conducându-l în dormitor. 

Lola stătea pe marginea patului, arătând foarte 

caraghios îmbrăcată cu una din cămășile de noapte ale 
Ennei. Se uită încruntată și suspicioasă spre el, 
înfășurându-se cu o pătură. 

— Uh, îţi arată „moneda magică”? întrebă Lola. 

Levi se scărpină neliniștit pe braț. 

— Asta e cumva un eufemism? 

— Lola o spune în felul ăsta pentru că nu poate 
vedea despre ce vorbesc. Enne luă o monedă mare din 
bronz de pe comodă, una puţin mai mare decât jetonul 
ei. Era aceeași pe care i-o arătase Zulei. Arătă spre 
cameea regelui de pe faţeta ei. Uită-te la ochiul lui. E 
violet. 

Levi analiză atât moneda, cât și pe Enne cu o 
ușoară îngrijorare. 

— Ai purtat lentilele alea prea mult timp. 

O simţi pe Lola strecurându-se prin spatele lui 
afară din cameră. 

Enne mârăi. . 

— Jur că e violet. Și pune mâna pe ea. E caldă. li 
vâri moneda în palmă. 

— Ai ţinut-o tu până acum, zise el. 

— A fost pe comodă! Și îţi aduci aminte cum a 
vorbit Zula despre ea. 

Levi își masă tâmplele și lăsă moneda jos din 
mână. Cu toţii aveau nevoie de odihnă. 

— Da. Este foarte straniu. 

— larăși îmi zâmbești în felul ăla al tău. 

— Asta e faţa mea, zise el, făcând câţiva pași mai 
aproape și zâmbind mai larg. 

Ea trebui să își dea capul puţin pe spate pentru a-l 
putea privi. 

— Da. E foarte enervant. 

— Îmi pare rău că faţa mea te enervează. 

Între ei se așternu liniștea. Levi era cum nu se 

poate mai conștient de valurile violete agitate și 
aromele de fum ale aurei ei, de căldura pielii ei, de cât 
de aproape erau unul de celălalt. Ce era cu adevărat 
enervant era că ea îl privea din nou cu acea expresie - 
mușcându-și buza, ţinându-și respiraţia -, expresie 
care îl ispitea al naibii de tare. 

— Nu sunt sigur când ne vom revedea, rosti el. 

— Vianca mi-a spus că o să vrea să vorbească din 
nou cu mine de dimineaţă, spuse ea strâmbându-se. A 
spus că are „planuri”. O să vreau - vreau să spun, ar 
trebui să vorbim după. Ea se înroși, mutându-și privirea 
de la el. 

— Voi găsi un loc în Orașul Vechi unde ne vom 
putea întâlni. 

În acest mod vor decurge întâlnirile lor de acum 
înainte - în secret. Asta era viaţa care îl aștepta și știa 
deja că cel mai periculos lucru pe care îl putea face era 
să se îndrăgostească de cineva precum Enne. Levi 
flirtase cu dezastrul de mai bine de un an și totul în 
viaţa lui se ruinase din această cauză. Era timpul să se 
concentreze pe imperiul care îi fusese dintotdeauna 
menit să îl clădească. Era timpul să își joace cărţile cu 
chibzuinţă. 

Chiar și dacă nu voia să o facă. 

— E târziu, rostiră amândoi în același timp. 

— Odihnește-te, zise ea, zâmbind slab. 

— Şi tu la fel. 

Levi se întoarse în camera de zi cu noduri în 
stomac. El făcuse o alegere. Dar - ferească! - dacă 
Enne i-ar fi strigat numele... Dacă l-ar fi oprit din 
drum... Dacă i-ar fi cerut să se întoarcă... 

El s-ar fi supus dorinţei fără a mai sta pe gânduri. 

Lola și Jac șușoteau conspirativ pe canapea. 

— Puteţi termina cu bârfa, zise Levi categoric. Să 

mergem cu toţii la culcare. Îi zori să se dea la o parte, 
se întinse pe canapea și închise ochii, dându-le de 
înțeles că nu voia să vorbească. 

— Am făcut pariu, zise Jac. 

— Noapte bună, Jac. 

— Îi datorez Lolei trei volţi acum. 

Sirenele răsunau de dincolo de fereastră, nefiind 
cel mai bun cântec de leagăn. Levi își ascultă bubuitul 
pulsului în pernă. Îi aminti de ticăitul minutelor ce se 
scurgeau pe cronometru în timpul Jocului Umbrei și 
acele zece secunde când crezuse că era mai mult ca 
sigur un om mort. 

Dar nu era mort încă. 

Orașul Păcatului era un joc, dar nu oricine putea 
să-l joace. Înainte de acea seară, Levi nu doar că vru 
să joace - el vru să câștige. Crezuse că ceea ce Îi 
separa pe jucători de spectatori era dorinţa. 

Aceea fusese prima lui greșeală. Nu înţelesese 
regulile. Jocul nu era despre dorințele de a clădi 
imperii, și de a deveni legende, și a lăsa o amprentă. 
Era despre putere și era despre moarte. 

Era prea târziu pentru a se retrage - orașul îl 
marcase cu brutalitate ca fiind unul dintre jucători în 
acea seară. Dar, dacă voia să supraviețuiască, el 
trebuia să își schimbe strategia. Dorinţa îl va conduce 
fără îndoială la pierzanie. Așa cum Semper a specificat 
înaintea Jocului Umbrei... 

Oamenii nu joacă acest Joc pentru a câștiga, draga 
mea. Joacă pentru a nu pierde. 

Cu toate acestea, când sunetul sirenelor îl 
adormiră în cele din urmă pe Levi, el nu visă la măsuri 
de precauţie sau o cale de evadare. 

El visă să devină rege. 

Epilog 


Într-un oraș situat în sudul New Reynes-ului, la 
câteva ore distanţă, un oraș mai puţin necruţător și 
abject, un telefon se auzi sunând la ora dinaintea 
răsăritului. 

Un bărbat se dădu jos din pat, atent să nu o 
trezească pe femeia de lângă el. Se întinse după trei 
lucruri: un petic pentru ochi, un halat și un pistol. 
Peticul pentru ochi pentru că ochiul stâng îi lipsea, scos 
din orbită cu mulţi ani în urmă în seara când New 
Reynes fusese cuprins de flăcări. Halatul pentru că era 
gol pușcă. Pistolul pentru că nu putea să umble fără el. 

Se strecură în liniște pe hol, acolo unde telefonul 
suna. Ridică receptorul, dar nu scoase o vorbă. 

— Mi-ai spus să nu sun niciodată, spuse o voce de 
femeie, decât dacă am o propunere favorabilă. 

Trecuseră mulţi ani, dar vocea ei monotonă, lipsită 
de viaţă, era încă recognoscibilă, încă îl făcea pe 
bărbat să se înfioare. Ei nu erau prieteni, dar aveau un 
dușman comun. 

Se gândi să întrerupă apelul.  Trecuseră 
optsprezece ani de când nu mai pășise în Orașul 
Păcatului și, la un moment dat în timpul călătoriilor lui, 
își promisese să nu se întoarcă niciodată. Spre 
deosebire de orașul unde locuia acum, bărbatul era 
deopotrivă necruţător și abject - dar nu întru totul. lar 
New Reynes avea un mod aparte de a otrăvi și ultima 
fărâmă dintr-un suflet pur. 

Când dădu să închidă telefonul, femeia vorbi mai 
tare: 

— Vei fi bucuros să afli cine a murit. 

Işi duse degrabă receptorul înapoi la ureche. 

— Mama mea? 

— Nu. 

Dorinţe deșarte, gândi el. Mama lui era prea 
încăpăţânată ca să moară. 

— Au murit Semper... și Sedric Torren, zise femeia. 

Ochiul bărbatului se mări. Optsprezece ani de 
pace, iar New Reynes ar putea izbucni din nou în 
flăcări. 

— Spune-mi ce s-a întâmplat. Și care ţi-e 
propunerea. 

Femeia relată povestea celor întâmplate cu doar 
câteva ore în urmă, povesti despre cei doi lorzi ai 
străzii - Seance și Levi Glaisyer. 

— Accept, zise el. 

— La ora șase e programată plecarea unui tren. Un 
bărbat te va aștepta acolo și te va conduce la Casa 
Umbrelor. 

Ea încheie apelul. 

Bărbatul puse receptorul în furcă și se întoarse în 
cameră. 

Era conștient că fusese o promisiune fără temei. 
Una provocată de frustrarea așteptării acelui apel 
telefonic, așteptând să i se ivească șansa. Indiferent de 
câte orașe vizitase sau câţi oameni întâlnise - nu 
conta. Destinul îi fusese dintotdeauna în Orașul 
Păcatului. 

Distrugând imperiul mamei sale. 

In doar câteva minute, Harrison Augustine se 
îmbrăcă, își făcu bagajul și plecă spre gară. Chiar și de 
la ore distanţă, simţea fumul ce se ridica din New 
Reynes. 

Era un sentiment dulce. 

